
„Anglia de la sfârșitul secolului al XVIII-lea 


şi începutul secolului al XIX-lea [...] trăiește 


încă într-o epocă în care, pe lângă faptul că 
tinerii nu sunt în general respectați, un copil 
poate fi spânzurat fiindcă a furat o panglică 
în valoare de 6 șilingi pentru ca mama lui 
o revândă pentru pâine; criticarea guvernu 


este o infracțiune pedepsită cu închisoare; 


iar angajaţilor li se interzice prin Legea din 
1799 să-şi critice angajatorul. Dar schimbări 
monumentale sunt în curs de desfășurare 
odată cu începuturile Revoluției Industriale, 
şi nu totul este benefic. Noile războaie de tors 
necesită mai puțini lucrători pentru a le opera, 


lăsând mulți oameni fără loc de muncă. 


[...] Cei ce încalcă legea pot evita uneori 
închisoarea intrând în armată, ceea ce condu- 
ce la scena dramatică a acestui lung roman. 
Când Wellington se confruntă cu Bonaparte 
la Waterloo, măcelul este infiorător, cu pro- 
iecrile de tun sfâșiind trupuri în bucăţi. Sal şi 
fiul ci sunt esenţiali în poveste. Sunt caracte- 
re remarcabile, fără impertecţiuni evidente, 
în timp ce restul protagoniștilor cuprinde fi- 
guri diverse: judecători nemiloși, oameni de 
afaceri avizi, hoți, adulteri, criminali și chiar 
un consilier al unui episcop care nutrește 
ambiţii nepotrivite.“ 

Această carte este dedicată tuturor istoricilor. Există mii de istorici 
în toată lumea. Unii stau în biblioteci, aplecați deasupra manuscriselor 
străvechi, încercând să înțeleagă limbi moarte, scrise în hieroglife. Alții 
stau îngenuncheați, îndepărtând pământul din locurile unor clădiri 
vechi, în căutarea unor fragmente ale civilizațiilor pierdute. Chiar şi 
mai mulţi citesc interminabile şi plictisitoare hârtii guvernamentale, 
care tratează crize politice de mult timp uitate. Cu toții se află în cău- 
tarea neobosită a adevărului, 

Fără ei nu am înţelege de unde ne tragem. Şi asta ar face şi mai 


dificil să ne imaginăm încotro ne îndreptăm. 


Să lepădăm dar lucrurile întunericului 


şi să ne îmbrăcăm cu armele luminii. 

între 1792 și 1793 


CAPITOLUL 1 


Până în ziua aceea, Sal Clitheroe nu-l auzise niciodată pe bărbatul ei 
țipând. După aceea, nu l-a mai auzit niciodată țipând — sau poate doar în 
visele ei. 

Era amiază când ajunse la Brook Field. Ştia ce oră era după textura lumi- 
nii care strălucea slab prin norii gri perlați care acoperiseră cerul. Câmpul 
era o suprafaţă plată şi noroioasă de două hectare, cu un pârâu rapid care 
curgea pe o parte și un deal scund la capătul sudic. Ziua era rece şi uscată, 
dar plouase timp de o săptămână și, în timp ce ea pleoscăia prin bălți, noro- 
iul lipicios încerca să-i tragă din picioare pantofii confecționaţi în casă. Era 
greu de mers, dar ea era o femeie înaltă, puternică şi nu obosea ușor. 

Patru bărbaţi strângeau o recoltă de iarnă de napi, aplecându-se, ridi- 
când și stivuind rădăcinile maronii şi noduroase în nişte coșuri largi şi 
puţin adânci, numite panere. Atunci când un paner era încărcat, bărbatul 
îl căra până la poalele dealului și răsturna napii într-o căruță solidă, cu 
patru roți, din lemn de stejar. Sal observă că treaba lor era aproape înche- 
iată, pentru că în capătul acela al câmpului nu mai erau napi, iar bărbaţii 
lucrau aproape de poalele dealului. 3 

Toți erau îmbrăcați la fel. Purtau cămăși fără guler şi pantaloni lungi 
până la genunchi, făcuţi în casă de nevestele lor, precum şi veste cumpă- 
rate la mâna a doua sau aruncate de oamenii bogaţi. Vestele nu se uzau 
niciodată. Tatăl lui Sal avusese una elegantă, la două rânduri, cu dungi 
roşii şi maro şi cu poalele împletite, aruncată de vreun filfizon de la oraș. 
Ea nu-l văzuse niciodată îmbrăcat în altceva şi fusese îngropat cu ea. 

În picioare, muncitorii aveau pantofi uzaţi, reparaţi la nesfârşit. Fiecare 
bărbat avea o pălărie şi toate erau diferite: o căciulă din blană de iepure, o 
roată din paie cu boruri largi, o pălărie înaltă din pâslă şi un tricorn care 
ar fi putut să aparţină unui ofiţer naval. 

Sal recunoscu pălăria de blană. Îi aparţinea bărbatului ei, Harry. O 
făcuse ea însăși, după ce prinsese iepurele și îl omorâse cu o piatră; apoi îl 
jupuise și-l gătise în oală, cu o ceapă. Dar l-ar fi recunoscut pe Harry chiar 
şi fără pălărie, chiar şi de la distanță, după barba lui roșcată. 

Harry avea o siluetă zveltă, dar vânjoasă, fiind un bărbat înşelător de 
puternic: îşi încărca panerul cu la fel de mulți napi precum bărbații mai 
masivi. Doar privind spre trupul solid, aplecat, de la capătul îndepărtat al 
câmpului noroios, Sal simţea o mică scânteie de dorinţă în interior, pe jumă- 
tate plăcere, pe jumătate anticipație, ca şi cum ar fi intrat de la frig într-o 
încăpere caldă, cu mirosul unui foc de lemne. 

În timp ce traversa câmpul, începu să le audă vocile. La fiecare câteva 
minute, se strigau unul pe altul şi urma un scurt schimb de replici, înche- 
iat cu râsete. Ea nu putea distinge cuvintele, dar putea să bănuiască genul 
de lucruri pe care şi le spuneau. Era zeflemeaua batjocoritor-agresivă a 
bărbaţilor care munceau, insulte joviale și replici de o vulgaritate veselă, 
glume care rupeau monotonia muncii grele, repetitive. 

Un al cincilea bărbat îi privea, aşezat pe căruță, cu un bici scurt în mână. 
Acesta era mai bine îmbrăcat, purtând o redingotă albastră şi cizme negre, 
până la genunchi, lustruite. Numele său era Will Riddick. Avea treizeci de 
ani şi era fiul cel mai mare al moșierului de Badford. Câmpul era al tatălui 
său, la fel și calul, şi căruţa. Will avea părul negru și des, tăiat până la nive- 
lul bărbiei, şi părea nemulțumit. Sal putea să bănuiască de ce. Supravegherea 

recoltării napilor nu era treaba lui şi simțea probabil că această treabă era 
sub nivelul său; dar agentul nobilului se îmbolnăvise și Sal presupuse că 
Will fusese însărcinat să se ocupe de asta, împotriva voinţei sale. 

Mergând alături de Sal prin pământul mocirlos, în picioarele goale, 
copilul ei se împiedică, în timp ce se străduia să ţină pasul cu ea, până când 
ea se întoarse și-l ridică fără efort; apoi continuă să meargă cu el așezat pe 
un braț, ținându-i capul pe umărul ei. Strângea trupul mic şi cald mai tare 
decât era nevoie, doar pentru că-l iubea atât de mult. 

Şi-ar fi dorit mai mulţi copii, dar pierduse două sarcini, iar un copil i se 
născuse mort. Încetase să mai spere şi începuse să-şi spună în sinea ei că, la 
cât de săraci erau, un singur copil era suficient. Îi era profund devotată copl- 
lului ei, poate prea mult, mai ales pentru că ştia că, adesea, copiii erau răpiți 
de vreo boală sau de vreun accident nefericit, iar asta i-ar fi sfăpiat inima. 

Îl botezase Christopher, dar pe vremea când începuse el să înveţe să vor- 


bească, îşi pocise numele până ajunsese la Kit, iar acum așa era strigat. Avea 
> 

şase ani și era micuţ pentru vârsta lui. Sal spera că avea să crească și să 
ajungă ca Harry, slab, dar puternic. Cu siguranţă însă, moştenise părul roșu 
al tatălui său, 

Era vremea mesei de prânz și Sal adusese un coş cu brânză, pâine şi trei 
mere zbârcite. La ceva distanţă în spatele ei, venea o altă nevastă din sat, 
Annie Mann, o femeie viguroasă, de aceeaşi vârstă cu Sal; şi alte două 
femei, cu aceeaşi misiune, se apropiau din direcţia opusă, coborând dealul 
cu coşuri pe braț și copiii atârnaţi de ele. Bărbaţii se opriră recunoscători 
din lucru, scuturându-şi şi ștergându-și mâinile înnoroiate de pantaloni şi 
îndreptându-se spre pârâu, unde se puteau așeza pe o pajiște cu iarbă. 

Sal ajunse la potecă și îl lăsă jos pe Kit cu blândeţe. 

Will Riddick scoase un ceas cu lanţ din buzunarul jachetei și îl consultă 
încruntat. 

- Nu e prânzul încă, strigă el. 

Sal era sigură că mințea, dar nimeni altcineva nu avea ceas. 

- Continuaţi să munciţi, băieți! 

Sal nu era surprinsă. Will avea o latură răutăcioasă. Tatăl lui, moşierul, 
putea să aibă inima de piatră, dar Will era mult mai rău. 

- Terminaţi treaba şi apoi vă puteţi lua cina. 

Se simţi o notă de desconsiderare în felul în care spusese cina voastră, 
de parcă ar fi fost ceva demn de dispreț în orice avea legătură cu cinele 
muncitorilor. Probabil că el avea să se întoarcă la conac pentru o friptură 
de vită cu cartofi, se gândi ea, şi o carafă de bere tare alături. 

Trei dintre bărbaţi se aplecară din nou la lucru, dar al patrulea nu o 
făcu. Era Ike Clitheroe, unchiul lui Harry, un bărbat cu barba căruntă, în 
jur de cincizeci de ani. Pe un ton moale, spuse: 

— Ar fi mai bine să nu supraîncărcaţi căruţa, domnule Riddick. 

- Lasă în seama mea să socotesc asta. 

- Vă rog să mă iertaţi, insistă Ike, dar frâna este aproape complet uzată. 

-Nu e nimic în neregulă cu nenorocita asta de căruţă, spuse Will. Nu 
vreţi decât să vă opriți mai devreme din lucru. Întotdeauna faceţi asta. 

Bărbatul lui Sal interveni. Harry nu se dădea niciodată înapoi de la o 
dispută. 

- Ar trebui să-l ascultați pe unchiul Ike, îi spuse el lui Will. Altfel ați 
putea să pierdeţi căruța, calul şi toți nenorociţii de napi. 

Ceilalţi bărbaţi râseră. Dar nu era prea înţelept să faci glume pe seama 
nobililor şi Will se agită şi spuse: 

- Închide-ţi gura aia insolentă, Harry Clitheroe! 

Sal simți cum mâna micuță a lui Kit se crispează în mâna ei. Tatăl lui 
intra într-un conflict și, deşi era tânăr, Kit simţise pericolul. 

Obrăznicia era slăbiciunea lui Harry. Era un bărbat cinstit şi un mun- 
citor harnic, dar nu considera că nobilii erau mai buni decât el. Sal îl iubea 
pentru mândria lui, ca și pentru gândirea lui independentă, dar stăpânilor 
nu le plăcea asta şi adesea Harry dădea de necaz din cauza nesupunerii. În 
orice caz, acum îşi subliniase punctul de vedere și nu mai spuse nimic alt- 
ceva, aplecându-se din nou şi întorcându-se la muncă. 

Femeile lăsară jos coşurile, pe malul pârâului. Sal şi Annie începură 
să-și ajute bărbaţii să adune napii, în timp ce celelalte două femei, care 
erau mai în vârstă, se aşezară lângă mâncare. 

Munca se termină rapid. 

În acel moment, deveni evident că Will făcuse o greşeală lăsând căruța 
la poalele dealului. Ar fi trebuit să o oprească cincizeci de metri mai în jos, 
pe drum, pentru a-i lăsa spaţiu calului să prindă viteză înainte să urce 
panta. Se gândi o clipă, apoi spuse: 

- Voi, bărbaţii, împingeţi căruţa din spate, ca să ajutăm calul să por- 
nească. Apoi sări pe capră, desfășură biciul și strigă: Dii! 

Iapa cenușie se încordă. 

Cei patru muncitori trecură în spatele căruţei, pentru a o împinge. 
Picioarele le alunecau pe drumul ud. Mușchii de pe spatele lui Harry se 
încordară. Sal, care era la fel de puternică precum oricare dintre ei, li se ală- 
tură. La fel făcu şi Kit, ceea ce-i făcu pe bărbaţi să zâmbească. 

Roţile se deplasară, iapa îşi lăsă capul în jos și se aplecă spre drum, 
biciul şfichiui şi căruța porni. Cei care ajutaseră rămaseră în urmă, privind 
căruţa în timp ce urca panta. Dar iapa încetini şi Will strigă în spate: 

- Continuaţi să împingeţi! 

Alergară cu toții în faţă, își fixară mâinile pe partea din spate a căruţei şi 
reluară împingerea. Din nou, căruţa prinse viteză. Preţ de câţiva metri, iapa 
alergă bine, cu umerii puternici prinşi în harnașamentul din piele, dar nu reuşi 
să menţină ritmul. Încetini, apoi se împiedică în noroiul cleios. Părea să-şi fi 
regăsit pasul, dar pierduse inerția și căruţa se opri cu un zgâlţâit. Will lovi ani- 
malul cu biciul, iar Sal și bărbaţii se opintiră cu toată puterea, dar nu reușiră să 
ţină căruţa; marile roţi de lemn începură să se învârtă încet înapoi. 

Will trase de mânerul frânei, apoi auziră cu toții un trosnet puternic și 
Sal văzu cele două jumătăţi ale sabotului de frână, plesnit, zburând prin 
spatele roții, în stânga. Apoi îl auzi pe Ike spunând: 

- l-am spus ticălosului! I-am spus! 

Deşi împingeau cât puteau de tare, fură forțați să se dea înapoi, iar Sal 
avu senzaţia unui pericol iminent. Cărùța prinse viteză în spate. Will strigă: 

- Împingeţi, câini puturoşi! 

Ike își ridică mâinile de pe coadă şi strigă: 

- Nu o putem ţine! 

Calul alunecă din nou și, de data asta, căzu. O parte din harnașamen- 
tul de piele se rupse şi animalul lovi pământul şi fu tras înapoi. 

Will sări de pe capră. Căruţa, acum scăpată de sub control, începu să 
ruleze mai rapid. Fără să gândească măcar, Sal îl ridică pe Kit cu o mână 
şi sări într-o parte, în afara traiectoriei roților. Ike strigă: 

— Toată lumea, daţi-vă din cale! 

Bărbaţii se împrăştiară exact când căruţa se răsuci și începu să se încline 
într-o parte. Sal îl văzu pe Harry ciocnindu-se de Ike şi amândoi căzură. Ike 
se rostogoli într-o parte, dar Harry căzu în calea căruţei și aceasta ateriză 
peste el cu marginea podelei grele de stejar peste piciorul lui. 

Acela fu momentul în care Harry ţipă. 

Sal îngheţă, simțind o frică rece cuprinzându-i inima. Harry era rănit, 
rănit grav. Trecu un moment până când toţi realizară ce se petrecuse, hol- 
bându-se îngroziţi. Napii din căruţă se rostogoliră pe pământ și unii din- 
tre ei ajunseră în pârâu. Harry strigă răguşit: 

— Sal! Sal! 

- Luaţi căruţa de pe el! strigă ea. Haideţi! 

Îşi puseră cu toții mâinile pe căruţă. O ridicară de pe piciorul lui Harry, 
dar era dificil de îndreptat din cauza roţilor mari, iar Sal înțelese că ar fi 
trebuit să o ridice pe muchiile roţilor înainte să o poată îndrepta. 

- Haideţi să ne punem umerii dedesubt! strigă ea și toți înţeleseră sen- 
sul cuvintelor ei. 

Dar lemnul era greu şi împingeau în sus pe panta dealului. Preţ de un 
moment îngrozitor, ea crezu că erau în pericol să scape căruța şi că aceasta 
avea să cadă înapoi, zdrobindu-l pe Harry a doua oară. 

- Haideţi, împingeţi! strigă ea. Împreună! 

Tar ei spuseră cu toţii: 

- Haide! 

Și, brusc, căruţa se înclină în sus şi se îndreptă, cu roţile din partea 
opusă aterizând pe pământ zgomotos. 

Apoi Sal văzu piciorul lui Harry şi gemu de groază. Era distrus de la 
coapsă până la tibie. Fragmente de oase ieșeau prin piele, iar pantalonii îi 

erau îmbibaţi de sânge. Avea ochii închişi şi un geamăt îngrozitor îi ieşea 
de pe buzele pe jumătate deschise. Sal îl auzi pe unchiul Ike spunând: 

- O, Doamne, îndură-te de el! 

Kit începu să plângă. 

Sal ar fi vrut să plângă și ea, dar se stăpâni: trebuia să aducă ajutoare. 
Cine putea să alerge rapid? Privi spre grupul din jurul ei şi ochii i se lumi- 
nară la vederea lui Annie. 

- Du-te în sat, Annie, cât poţi de repede, şi cheamă-l pe Alec. 

Alec Pollock era frizerul-chirurg. 

- Spune-i să vină la noi acasă. Alec va şti ce trebuie făcut. 

- Stai cu ochii pe copiii mei, spuse Annie şi începu să alerge. 

Sal se ghemui alături de Harry, cu genunchii în noroi. El deschise ochii. 

— Ajută-mă, Sal, spuse el. Ajută-mă! 

— O să te duc acasă, dragul meu, îi spuse ea. 

Își puse mâinile sub el, dar, când încercă să preia greutatea şi să-i ridice 
trupul, el ţipă din nou. Sal îşi trase mâinile şi spuse: 

- Iisuse, ajută-mă! 

Îl auzi pe Will spunând: 

- Hei, băieți, începeţi să puneţi napii la loc în căruţă. Haideţi, mai 
cu viață! 

- Cineva să-i închidă gura înainte să i-o închid eu, spuse ea încet. 

- Ce se întâmplă cu calul tău, domnule Riddick? întrebă Ike. Se poate 
ridica? 

Apoi ocoli căruţa ca să arunce o privire la iapă, distrăgându-i atenţia lui 
Will de la Harry. Sal se gândi: „Mulţumesc. Inteligent, unchiule Ike“. 

Se întoarse apoi către bărbatul lui Annie, Jimmy Mann, proprietarul 
pălăriei cu trei colţuri. 

- Du-te la tâmplărie, Jimmy, îi spuse ea. Cere-le să incropească rapid o 
targă, cu două sau trei scânduri late, cu care să-l putem căra pe Harry, 

— Am plecat, spuse Jimmy. 

— Ajutaţi-mă să ridic calul ăsta din nou pe picioare, strigă Will. 

-— Nu o să mai stea niciodată în picioare, domnule Riddick, zise Ike. 

Urmă o pauză, apoi Will spuse: 

- Cred că s-ar putea să ai dreptate. 

- De ce nu aduceţi o puşcă? spuse Ike. Scăpaţi animalul de agonie. 

— Da, zise Will, fără să pară însă prea hotărât, iar Sal înţelese că, dincolo 
de fanfaronada lui, era șocat. 

- Luaţi o gură sănătoasă de brandy, dacă aveți plosca la îndemână, zise Ike. 

- Bună idee. 

În timp ce el bea, Ike spuse: 

— Sărmanul băiat cu piciorul zdrobit, i-ar prinde bine ceva de băut. l-ar 
putea uşura durerea. 

Will nu răspunse, dar, câteva clipe mai târziu, Ike veni lângă căruță cu 
o ploscă argintie în mână. În timpul acesta, Will se îndrepta vioi în direc- 
ţia opusă. 

— Bine lucrat, Ike, murmură Sal. 

El îi dădu plosca lui Will şi ea o duse la buzele lui Harry, scurgând un firi- 
şor subțire în gura lui. El tuşi, înghiţi și deschise ochii. Ea îi dădu mai mult, 
iar el bău cu lăcomie. 

— Bagă în el cât poți de mult, spuse Ike. Nu știm ce va trebui să facă Alec. 

Pentru o clipă, Sal se întrebă ce voia să spună Ike, apoi înțelese că el se 
gândea că ar fi putut să fie nevoie să-i taie piciorul lui Harry. 

- O, nu! spuse ea. Te rog, Doamne! 

- Doar dă-i mai mult brandy. 

Băutura aduse puţină culoare pe fața lui Harry. Într-o șoaptă care abia 
se auzea, spuse: 

— Mă doare, Sal, mă doare atât de tare... 

- Chirurgul e pe drum. 

Era tot ce-i venea în minte să spună. Se simţea înnebunită de propria ei 
neajutorare. 

În timp ce aşteptau, femeile hrăniră copiii. Sal îi dădu lui Kit merele din 
coş. Bărbaţii începură să adune napii împrăștiați şi să-i pună înapoi în 
căruță. Trebuiau să facă și asta, mai devreme sau mai târziu. 

Jimmy Mann se întoarse cu o ușă din lemn, ţinută într-un echilibru 
precar pe umăr. O lăsă cu greutate pe pământ, gâfâind din cauza efortului 
de a căra obiectul greu pe o distanţă de vreo opt sute de metri. 

- Este pentru casa aceea nouă care se înalţă lângă moară. Mi-au spus să 
nu o stricăm. 

Lăsă ușa jos, lângă Harry, care trebuia acum mutat pe targa improvi- 
zată. Iar asta avea să-l doară, Sal îngenunche lângă capul lui Harry. 
Unchiul Ike păși în faţă să o ajute, dar ea flutură din mână să se îndepăr- 
teze. Nimeni altcineva nu s-ar fi străduit la fel de mult ca ea să se poarte 
cu blândeţe. Ea strânse mâinile lui Harry lângă umeri și, încet, îi răsuci 
partea superioară a corpului peste ușă. El nu reacţionă. Îl trase câţiva 

centimetri, până când torsul lui ajunse să fie aşezat pe uşă. Dar, până la 
urmă, trebuia să-i mute şi picioarele. Ridicându-se deasupra lui cu picioa- 
rele de-o parte și de alta, se aplecă şi îl apucă de coapse, apoi îi mută 
picioarele pe ușă dintr-o mișcare rapidă. 

El ţipă pentru a treia oară. 

Țipătul se pierdu și se transformă într-un geamăt. 

- Haideţi să-l ridicăm, spuse ea. 

Se aşeză în genunchi la colțul ușii şi trei bărbaţi apucară celelalte colţuri. 

- Trebuie să mergem încet, spuse ea. Țineţi-o dreaptă. 

Ei apucară uşa și o ridicară treptat, răsucindu-se ca să se bage sub ea cât 
mai repede posibil, apoi o aşezară pe umeri: 

— Gata? întrebă ea. Încercaţi să mergeţi în cadență. Unu, doi, trei, gata! 

Începură să traverseze câmpul. Sal aruncă o privire în urmă şi îl văzu pe 
Kit, nedumerit şi supărat, dar urmând-o îndeaproape şi cărând coşul. 
Cei doi copii mici ai lui Annie se ţineau după tatăl lor, Jimmy, care sprijinea 
colțul din stânga spate al tărgii. 

Badford era un sat mare, cu o mie de locuitori sau mai mult, iar casa lui 
Sal era la o distanță de un kilometru şi jumătate. Urma să fie o plimbare 
lungă şi lentă, iar ea cunoştea drumul atât de bine, încât ar fi putut să-l par- 
curgă, probabil, cu ochii închişi. Locuise acolo toată viaţa, iar părinţii ei se 
odihneau în cimitirul de lângă biserica St Matthew. Singurul loc pe care-l 
mai cunoştea era Kingsbridge și ultima dată fusese acolo cu zece ani în 
urmă. Dar Badford se schimbase de-a lungul timpului şi, în prezent, nu mai 
era la fel de uşor să ajungi dintr-un capăt în celălalt al satului. Idei noi trans- 
formaseră agricultura și apăruseră garduri şi împrejmuiri cam peste tot. 
Cei care-l purtau pe Harry trebuiau să treacă prin porţi şi să parcurgă cărări 
şerpuite aflate pe domeniile private. 

Bărbaţi care lucrau pe câmpuri li se alăturară, iar femeile ieşiră de prin 
case ca să vadă ce se întâmplase, urmate de copii mici şi de câini, sporovă- 
ind între ele, discutând despre sărmanul Harry și rana lui îngrozitoare. 

În timp ce mergea, cu umărul pulsându-i dureros sub greutatea lui 
Harry şi a ușii, Sal își amintea de ea însăşi, la vârsta de cinci ani — pe atunci 
îşi spunea Sally -, când se gândea la terenul din afara satului ca la o perife- 
rie vagă dar îngustă, ceva în genul grădinii din jurul casei în care locuia. În 
imaginaţia ei, întreaga lume era doar puţin mai mare decât Badford. Prima 
dată când fusese la Kingsbridge, îl găsise uluitor: mii de oameni, străzi 
aglomerate, tarabele din piață înţesate de mâncare, haine şi lucruri despre 

care ea nu auzise niciodată - un papagal, un glob, o carte în care să scrii, o 
farfurie de argint. Şi apoi catedrala, incredibil de înaltă, de o frumuseţe 
stranie şi rece şi tăcută în interior, evident locul în care locuia Dumnezeu. 

Kit era acum doar cu puţin mai mare decât fusese ea la vremea acelei 
uluitoare prime călătorii. Încerca să-şi imagineze la ce se gândea el în acele 
momente. Presupunea că îl considerase întotdeauna pe tatăl lui ca fiind 
invulnerabil — băieţii obișnuiau să creadă asta —, iar acum încerca să se 
împace cu ideea că Harry zăcea rănit și neajutorat. Probabil că era confuz 
şi speriat. Urma să aibă nevoie de multă încurajare. 

În sfârşit, ajunseră în apropierea casei lor. Era una dintre cele mai amă- 
râte case din sat, dar era construită din turbă, ramuri întreţesute şi nuiele. 
Ferestrele aveau obloane, dar nu şi sticlă. Sal spuse: 

- Kit, fugi înainte şi deschide uşa! 

El se supuse şi îl băgară pe Harry direct înăuntru. Mulțimea rămase 
afară, aruncând priviri în interior. 

Casa avea o singură cameră. Existau două paturi, unul îngust şi unul 
larg, ambele niște platforme simple din scânduri nevopsite, îmbinate prin 
cuie de către Harry. Fiecare dintre acestea era acoperită cu câte o saltea de 
pânză, umplută cu paie. 

- Haideţi să-l aşezăm pe patul cel mare, spuse Sal. 

Îl coborâră cu grijă pe Harry, care era încă întins pe ușă, şi îl așezară pe pat. 

Cei trei bărbați şi Sal se ridicară în picioare, frecându-şi mâinile 
umflate și întinzându-și spinările amorţite. Sal privea în jos spre Harry, 
care era palid şi nemișcat și abia respira. 

- Doamne, te rog nu mi-l lua! murmură ea. 

Stånd în picioare în faţa ei, Kit o luă în braţe, apăsându-şi faţa pe abdo- 
menul ei, care rămăsese moale de la nașterea lui. Ea îl mângâie pe păr. 
Dorea să-i spună cuvinte de îmbărbătare, dar nu-i venea nimic în minte, 
Orice adevăr ar fi fost înfricoşător, 

Îi observă pe bărbaţi privind în jur prin casă. Era destul de sărăcăcioasă, 
dar și ale lor trebuie să fi fost la fel, pentru că toţi munceau în agricultură. 
Roata de tors a lui Sal se afla în mijlocul camerei. Era o piesă construită fru- 
mos, cioplită cu precizie şi lustruită. O moştenise de la mama ei. Alături de 
ea se afla o stivă mică de gheme cu fir terminat, care așteptau să fie ridicate 
de țesător. Roata asigura plata unor mici răsfăţuri: ceai cu zahăr, lapte pen- 
tru Kit, carne de două ori pe săptămână. 

- O Biblie! spuse Jimmy Mann, observând celălalt obiect scump din casă. 


19 


KEN FOLLETT 


Cartea greoaie, cu încuietoarea de alamă înverzită de vreme, cu legă- 
tura din piele pătată de multe mâini soioase, se afla în mijlocul mesei. 

— A fost a tatălui meu, spuse Sal. 

— Dar ştii să o citeşti? 

- El m-a învăţat. 

Părură impresionați. Ea presupunea că niciunul dintre ei nu putea citi 
mai mult de câteva cuvinte: numele lor, probabil, şi, poate, prețurile scrise 
cu cretă în taverne şi la piaţă. 

Jimmy spuse: 

- N-ar trebui să-l mutăm pe Harry de pe ușă şi să-l aşezăm pe pat? 

- Ar fi mult mai confortabil, spuse Sal. 

- Şi eu voi fi mai fericit după ce voi înapoia uşa în siguranță la tâmplărie. 

Sal se duse de cealaltă parte a patului şi se lăsă în genunchi pe podeaua 
de pământ. Îşi aşeză un braț pe pat ca să-l sprijine pe Harry când avea să 
fie lăsat să alunece de pe ușă. Cei trei bărbaţi apucară de cealaltă parte. 

— Încet, cu blândețe, spuse Sal. 

Ei ridicară de margine, uşa se înclină şi Harry alunecă vreo câţiva cen- 
timetri, gemând. 

— Înclinați puţin mai mult, le spuse ea. 

De data asta, el alunecă până la marginea lemnului. Ea își așeză mâinile 
sub trupul lui. 

- Mai mult, spuse ea. Şi trageţi uşa câțiva centimetri în partea cealaltă. 

Înainte ca Harry să alunece, ea își fixă palmele şi apoi antebraţele sub 
el. Scopul era să-l ţină pe cât mai nemișcat cu putință, Păru să funcționeze, 
pentru că el nu scoase niciun sunet. Ei îi trecu prin minte că liniştea era 
prevestitoare de rău. 

La final, bărbaţii traseră ușa puţin prea brusc şi piciorul zdrobit al lui 
Harry ateriză pe saltea cu o mică bufnitură, El ţipă din nou. De data asta, 
Sal consideră țipătul un semn de bun augur - însemna că era încă în viaţă. 

Annie Mann ajunse cu Alec, chirurgul. Primul lucru pe care-l făcu fu 
să verifice dacă micuţii ei erau în regulă, Apoi privi spre Harry. Nu spuse 
nimic, dar Sal își dădea seama că era şocată de felul în care arăta. 

Alec Pollock era un bărbat îngrijit, îmbrăcat într-o haină cu coadă și 
o pereche de pantaloni vechi, dar bine întreținuţi. Nu avea niciun fel de 
pregătire medicală în afară de ceea ce învățase de la tatăl său, care se 
ocupase de aceste lucruri înaintea lui şi îi lăsase moştenire cuţitele ascu- 
ţite și celelalte instrumente, ce reprezentau toate certificatele de care 
avea nevoie un chirurg. 

Alec avea cu el un mic cufăr din lemn cu mâner, pe care îl aşeză pe 
podea, în apropierea vetrei focului. Apoi se uită la Harry. 

Sal începu să studieze fața lui Alec în căutarea unor semne, dar expre- 
sia lui nu lăsa loc de nicio interpretare. 

— Harry, mă auzi? întrebă el apoi. Cum te simţi? 

Harry nu răspunse. 

Alec se uită la piciorul zdrobit. Acum, salteaua de sub el era îmbibată de 
sânge. Alec atinse oasele care se iveau prin piele. Harry scoase un strigăt de 
durere, dar nu la fel de îngrozitor precum strigătele de mai devreme. Alec 
încercă rana cu un deget și Harry strigă din nou. Apoi Alecapucă glezna lui 
Harry şi o ridică, iar bărbatul urlă. 

- E rău, nu-i aşa? spuse Sal. 

Alec privi spre ea, ezită puţin, apoi spuse simplu: 

- Da. 

- Ce poţi să faci? 

— Nu pot așeza la loc oasele rupte, spuse el. Uneori, acest lucru este posi- 
bil: dacă un singur os este rupt, iar acesta nu se află prea departe de poziția 
normală, pot să-l aşez în poziţia corectă, să-l leg cu o atelă şi să-i las ocazia 
să se vindece singur. Dar genunchiul este prea complicat, iar leziunile oase- 
lor lui Harry sunt prea grave. 

— Aşadar? 

- Cel mai mare pericol ar fi ca rana să fie contaminată şi să producă 
putrezirea cărnii. Acest lucru poate fi fatal. Soluţia este amputarea 
piciorului. 

- Nu, spuse ea, cu vocea tremurând de disperare. Nu poţi să-i tai picio- 
rul, a suferit deja prea multă durere. 

- S-ar putea ca asta să-i salveze viaţa. 

- Trebuie să existe o altă soluţie. 

- Aş putea încerca să-i astup rana, spuse el nu prea convins. Dar dacă 
asta nu funcţionează, atunci amputarea va rămâne singura cale. 

- Încearcă, te rog. 

- Prea bine. Alec se aplecă şi deschise cufărul din lemn, apoi spuse: Sal, 
poţi să pui nişte lemne pe foc? Am nevoie de un foc puternic. 

Ea se grăbi spre cămin să aprindă focul sub hota coșului de fum. 

Alec scoase din cufărul lui un bol din argilă şi o carafă cu capac. Apoi i 
se adresă lui Sal: 

— Presupun că nu ai nişte brandy. 

- Nu, spuse Sal, apoi îşi aminti de plosca lui Will. O băgase în rochia ei. 
Ba da, am, spuse ea şi o trase afară. 

Alec ridică din sprâncene. 

- Este a lui Will Riddick, explică ea. Accidentul s-a întâmplat din vina 
lui, prost nenorocit! Aș vrea să fi fost genunchiul lui cel zdrobit. 

Alec pretinse că nu a auzit insulta la adresa fiului moşierului. 

— Fă-l pe Harry să bea cât se poate de mult. Dacă leșină, cu atât mai bine. 

Ea se aşeză pe pat alături de Harry, ridicându-i capul şi picurând brandy 
în gura lui, în timp ce Alec încălzea ulei în bol. Până când se goli plosca, 
uleiul începu să fiarbă în bol, o privelişte care o îngrețoşa pe Sal. 

Alec strecură o farfurie plată, puţin adâncă, sub genunchiul lui Harry. 
Martorii îngroziți priveau împreună cu Sal: cei trei muncitori, Annie şi cei 
doi copii ai ei, precum şi Kit, care devenise incredibil de palid. 

Când veni momentul, Alec acţionă cu o precizie fulgerătoare. Folosind 
nişte cleşti, ridică bolul din foc şi turnă lichidul fierbinte peste genunchiul 
lui Harry. 

Harry scoase cel mai îngrozitor urlet dintre toate, apoi rămase 
inconștient. 

Toţi copiii plângeau. 

În aer se simţea un miros dezgustător de carne umană arsă. 

Uleiul se scurgea în farfuria puţin adâncă de sub piciorul lui Harry şi 
Alec scutură recipientul ca să se asigure că o parte din lichidul încins ardea 
partea de dedesubt a genunchiului, pentru a ajuta la închiderea rănii. Apoi 
îndepărtă farfuria, turnă uleiul înapoi în carafă şi închise capacul. 

- Îi voi trimite nota de plată moșierului, îi spuse el lui Sal. 

— Sper să te plătească, rosti Sal. Eu nu pot. 

- Trebuie să mă plătească. Un moșier are o datorie faţă de muncitorii săi. 
Dar nu există o lege care să specifice clar acest lucru. În orice caz, asta este 
între mine și el. Nu-ţi face griji în legătură cu aceste lucruri. Harry nu va dori 
să mănânce nimic, dar asigură-te că îi dai să bea, dacă poţi. Ceaiul e cel mai 
bun. Berea e în regulă și chiar și apa proaspătă. Şi ţine-l la căldură. 

Apoi începu să-şi împacheteze lucrurile şi să le introducă înapoi 
în cufăr. 

- Mai pot să fac şi altceva? întrebă Sal. 

Alec ridică din umeri. 

- Roagă-te pentru el, spuse el. 


CAPITOLUL 2 


Amos Barrowfield înțelese că era ceva în neregulă de îndată ce ajunse 
să vadă satul Badford. 

Erau bărbaţi care lucrau pe câmp, dar nu atât de mulţi pe cât era de 
așteptat. Drumul spre sat era pustiu, cu excepția unei căruțe goale. Nu 
vedea nici măcar vreun câine. 

Amos era țesător. Mai exact, tatăl său era țesătorul; dar Obadiah avea 
cincizeci de ani şi îşi pierdea adesea suflul, iar Amos era cel care călătorea 
la ţară, conducând un şir de cai de povară și vizitând colibele. Caii cărau 
saci cu lână brută, lâna tunsă de pe oi. 

Munca de transformare a lânii în haine era asigurată, în mare parte, de 
sătenii care lucrau în casele lor. Mai întâi, lâna trebuia să fie descâlcită şi 
curățată, iar acest proces se numea dărăcire. Apoi aceasta era răsucită în 
fire lungi şi înfășurată în gheme. În final, firele erau țesute pe un război 
de ţesut și deveneau fâşii de pânză cu lăţimea de un metru. Fabricarea 
pânzei era principala industrie din vestul Angliei, iar Kingsbridge era 
centrul acesteia. 

Amos își imagina că Adam şi Eva, după ce mâncaseră fructele din 
pomul cunoașterii, probabil că făcuseră ei înșiși aceste treburi diferite, 
pentru a confecţiona haine ca să-şi acopere goliciunea - deși Biblia nu 
spunea prea multe despre dărăcit și tors şi nici despre cum Adam îşi con- 
struise războiul de ţesut. 

Când ajunse la case, Amos observă că nu toată lumea dispăruse. Ceva 
le distrăsese atenţia muncitorilor agricoli, dar lucrătorii care se ocupau de 
pânza lui se aflau în casele lor. Aceştia erau plătiţi în funcţie de cât de mult 
produceau şi nu erau uşor de distras de la munca lor. 

Se duse mai întâi la casa dărăcitorului numit Mick Seabrook. În mâna 
dreaptă, Mick ţinea o perie mare cu dinţii de fier; în stânga, avea o bucată 

de lemn plată, de aceeași dimensiune; între cele două era întinsă o bucată 
de lână brută, pe care o peria cu mişcări ferme, puternice. Când încâlceala 
de bucle murdare, amestecate cu noroi şi vegetaţie, se transforma într-un 
mănunchi de fibre drepte, curate, el le răsucea într-o sfoară nu prea 
strânsă, numită turtă. 

Primele cuvinte pe care Mick i le adresă lui Amos fură: 

— Ai auzit despre Harry Clitheroe? 

- Nu, răspunse Amos. Abia am ajuns aici. Eşti primul om pe care îl 
vizitez. Ce s-a întâmplat cu Harry? 

- Piciorul i-a fost zdrobit de o căruță scăpată de sub control. Se spune 
că nu va mai lucra niciodată. 

- Este îngrozitor. Cum s-a întâmplat asta? 

- Oamenii spun poveşti diferite. Will Riddick pretinde că Harry se dădea 
mare, încercând să arate că putea împinge singur căruţa încărcată. Dar Ike 
Clitheroe spune că a fost vina lui Will, pentru că a supraîncărcat căruţa. 

- Cred că Sal are inima frântă. 

Amos cunoştea familia Clitheroe şi ştia că mariajul celor doi fusese 
unul din dragoste. Harry era un tip dur, dar ar fi făcut orice pentru Sal. Ea 
făcea pe şefa cu el, dar îl adora. 

— Mă duc acum să-i vizitez. 

ÎI plăti pe Mick, îi lăsă o provizie nouă de lână şi preluă un sac de turte 
proaspăt confecţionate. 

În curând află unde se aflau sătenii care păreau să lipsească. În jurul 
colibei familiei Clitheroe se afla o mulţime de oameni. 

Sal era torcătoare. Spre deosebire de Mick, ea nu putea lucra la asta două- 
sprezece ore pe zi, pentru că trebuia să se ocupe şi de celelalte sarcini pe care 
le avea: să confecţioneze haine pentru Harry şi Kit, să se îngrijească de legu- 
mele din grădina lor, să cumpere mâncare și să gătească, să spele rufe, să facă 
zilnic curățenie şi să rezolve tot felul de alte munci casnice. Amos îşi dorea 
să fi avut mai mult timp pentru tors, pentru că era o criză de fire. 

Mulțimea se dădu la o parte ca să-i facă loc. Era cunoscut acolo, mai 
ales pentru că le oferea multor săteni o ocupaţie în plus pe lângă munca 
agricolă, care era prost plătită. Mai mulţi bărbaţi îl salutară cu căldură şi 

unul dintre ei spuse: 

- Chirurgul tocmai a plecat, domnule Barrowfield. 

Amos intră în casă. Harry stătea întins pe pat, alb şi nemişcat, cu ochii 
închiși, respirând greoi. Mai multe persoane stăteau în picioare în jurul 

patului. Când ochii lui Amos se obişnuiră cu lumina difuză din interior, îi 
recunoscu pe cei mai mulţi dintre cei aflaţi acolo. 

- Ce s-a întâmplat? o întrebă el pe Sal. 

Pe faţa ei se citea o expresie de amărăciune și resemnare. 

- Will Riddick a supraîncărcat căruţa şi aceasta a scăpat de sub control. 
Bărbaţii au încercat să o oprească, dar căruţa a zdrobit piciorul lui Harry. 

- Ce-a spus Alec Pollock? 

- Ar fi vrut să-i taie piciorul lui Harry, dar l-am convins să încerce cu 
ulei încins. Privi spre bărbatul inconştient de pe pat și adăugă cu tristeţe: 
Chiar nu cred că poate să-l ajute vreun alt tratament. 

- Sărmanul Harry, spuse Amos. 

- Cred că s-ar putea să se pregătească să traverseze râul Iordan. 

Vocea ei cedă atunci şi începu să suspine. 

Amos auzi o voce de copil şi îl recunoscu pe Kit, care spuse cu o voce 
speriată: 

- Nu plânge, Ma! 

Suspinele lui Sal încetară, apoi femeia își puse palma pe umărul băia- 
tului şi îl strânse. 

- E în regulă, Kit. N-am să plâng. 

Amos nu ştia ce să spună. Imaginaţia lui fusese învinsă de această scenă 
îngrozitoare de tristeţe domestică, în casa deprimantă a unei familii sărace. 

În schimb, spuse ceva banal: 

- N-o să te deranjez cu torsul săptămâna asta. 

- O, te rog să o faci, spuse ea. Acum vreau să lucrez mai mult decât ori- 
când. Cu Harry scos din funcțiune, chiar am nevoie de banii din tors. 

Unul dintre bărbaţi vorbi și Amos îl recunoscu pe Ike Clitheroe. 

- Moşierul ar trebui să aibă grijă de tine. 

— Ar trebui, zise Jimmy Mann. Dar asta nu inseamnă că o va face. 

Mulţi moșieri se simțeau responsabili pentru văduve şi orfani, dar nu 
exista nicio garanţie, iar moşierul Riddick era un om rău, 

Sal arătă spre grămada de gheme din spatele roții de tors. 

- Aproape le-am terminat pe cele de săptămâna trecută. Presupun că 
în noaptea asta rămâi la Badford, nu? 

- Da. 

- Voi face restul peste noapte și ți le voi da pe toate înainte să pleci. 

Amos ştia că Sal avea să lucreze toată noaptea dacă era nevoie. 

— Doar dacă eşti sigură de asta... 

— Ca de Evanghelie. 

-În regulă. 

Amos ieşi din casă şi dezlegă un sac de pe spatele calului din frunte. 
Teoretic un torcător putea procesa o livră de lână pe zi, dar puţini își petre- 
ceau întreaga zi la roata de tors: cei mai mulți erau la fel ca Sal, combinând 
torsul cu alte îndatoriri. 

Amos duse sacul în casă şi îl aşeză pe podea, alături de roată. Apoi 
aruncă din nou o privire spre Harry. Bărbatul rănit nu se mișcase. Părea 
deja mort, dar Amos nu văzuse niciodată un om murind, așa că nu ştia 
asta cu certitudine. Își spuse în sinea lui că n-avea niciun rost să fantazeze 
în legătură cu asta. 

Apoi își luă rămas-bun. 

Se îndreptă spre o clădire aflată nu departe de casa lui Sal, un grajd care 
fusese rearanjat şi transformat în atelier de către Roger Riddick, al treilea şi 
cel mai tânăr fiu al moșierului. Amos și Roger aveau aceeași vârstă, nouă- 
sprezece ani, și fuseseră colegi la școala din Kingsbridge. Roger era un elev 
ager, neinteresat de sporturi sau de băut cu fetele, și fusese terorizat până 
când Amos intervenise ca să-l apere; după aceea, deveniseră prieteni. 

Amos bătu la ușă şi intră. Roger imbunătăţise dotările clădirii cu feres- 
tre mari: un banc de lucru stătea lângă una dintre ferestre, pentru a avea 
mai multă lumină. Pe pereţi erau atârnate diverse scule și în jur se obser- 
vau recipiente și cutii care conţineau colaci de sârmă, mici lingouri din 
diferite metale, cuie, şuruburi şi clei. Lui Roger îi plăcea să confecţioneze 
jucării ingenioase: un şoarece care chiţăia şi mişca din coadă, un coşciug 
al cărui capac se deschidea, iar cadavrul se ridica în fund. Mai inventase şi 
o mașină care desfunda ţevile, atunci când blocajul se afla la câţiva metri 
distanţă și chiar și dincolo de coturi. 

Roger îl salută pe Amos cu un zâmbet larg şi lăsă jos foarfeca pe care 
o folosea. 

- La fix! spuse el. Tocmai mă pregăteam să plec acasă pentru cină. Pot 
să sper că ni te alături? 

- Chiar speram să spui asta. Mulţumesc. 

Roger avea părul blond și pielea roz, spre deosebire de tatăl şi de fraţii 
săi, care erau bruneţi, iar Amos presupunea că îl moştenise probabil de la 
mama sa, care murise în urmă cu câţiva ani. 

Părăsiră atelierul şi Roger încuie uşa. Pe drumul spre conac, în timp ce 
Amos îşi conducea hoarda de cai, vorbiră despre Harry Clitheroe. 

- Încăpăţânarea de porc a fratelui meu, Will, a provocat accidentul, 
spuse Roger cu sinceritate. 

Roger era acum la Colegiul Kingsbridge, care fusese înfiinţat la Oxford 
de către călugării de la Kingsbridge, în Evul Mediu. Începuse cu câteva săp- 
tămâni în urmă şi aceea era prima lui revenire acasă. Lui Amos i-ar fi plă- 
cut să meargă la universitate, dar tatăl său insistase să se implice în afacerea 
familiei. „Poate că lucrurile se vor schimba cu generaţiile, se gândea el, aș 
putea avea un fiu care să meargă la Oxford.“ 

— Cum e la universitate? întrebă el. 

- Foarte amuzant, răspunse Roger. Distracţie pe cinste. Din păcate, am 
pierdut ceva bani la cărți. 

Amos zâmbi. 

- Mă refeream la studiu, serios. 

— Ei bine, aş zice că e în regulă. Nimic dificil deocamdată. Nu prea sunt 
interesat de teologie şi de retorică. Îmi place matematica, dar profesorii de 
matematică sunt obsedaţi de astronomie. Ar fi trebuit să merg la Cambridge — 
se pare că matematica se face mai temeinic acolo. 

- Îmi voi aminti de asta când va veni rândul fiului meu. 

- Te gândești să te însori? 

- Mă gândesc tot timpul la asta, dar nu este nicio şansă să se întâmple 
prea curând. N-am niciun ban, iar tatăl meu nu-mi dă nimic până când 
nu-mi termin ucenicia. 

- Nu-ţi face griji, vei avea destul timp ca să tatonezi terenul. 

Să tatoneze terenul nu era stilul lui Amos. Schimbă subiectul. 

— Am să te deranjez cu rugămintea de a-mi oferi un pat în seara asta, e 
în regulă? 

- Desigur. Tata va fi bucuros să te vadă. Se plictiseşte cu fiii săi și te 
place foarte mult, în ciuda părerilor tale pe care el le consideră radicale. Îi 
place să discute cu tine în contradictoriu, 

- Nu sunt radical. 

- Într-adevăr, nu eşti. Tata ar trebui să-i cunoască pe unii dintre bărba- 
ţii pe care i-am întâlnit la Oxford. Părerile lor i-ar pârjoli urechile. 

Amos râse. 

- Îmi imaginez. 

Când se gândea la viaţa lui Roger, studiind cărţile şi dezbătând idei cu 
un grup dintre cei mai străluciți tineri, se simţea invidios. 

Conacul era o clădire frumoasă din cărămidă roşie, în stil iacobin, cu 
ferestre ce aveau nenumărate vitralii. Duseră caii lui Amos la grajduri, ca 
să fie adăpaţi, apoi intrară în sala mare. 

Era o gospodărie bărbătească, iar locul nu era nici pe departe curat. 
Exista un iz de fermă, iar Amos observă coada unui şobolan care se stre- 
cura pe sub o ușă. Intrară primii în sala de mese. Deasupra căminului se 
afla un portret al fostei soții a moşierului. Era întunecat de vreme şi prăfuit, 
de parcă nimănui nu i-ar fi păsat prea mult să-l privească. 

Apoi intră moşierul, un bărbat masiv şi supraponderal, cu fața roșie, 
dar încă viguros la cei cincizeci şi ceva de ani ai săi. 

- La Kingsbridge va avea loc o luptă cu premii sâmbăta aceasta, spuse el 
cu entuziasm. Bestia din Bristol luptă cu oricine doreşte, oferind o guinee ori- 
cărui adversar care poate rămâne în picioare timp de cincisprezece minute. 

- Vei petrece un timp minunat, spuse Roger. 

Celor din familia lui le plăceau sporturile, în special luptele pe bani și 
cursele de cai, mai ales dacă puteau să parieze pe rezultat. 

- Eu prefer să pariez la cărţi, spuse el. Îmi place să calculez şansele. 

George Riddick, fratele mijlociu, intră și el. Era mai masiv decât în mod 
obișnuit, cu părul negru şi ochii întunecaţi, și arăta la fel ca tatăl său, cu 
excepția faptului că părul său avea cărare pe mijloc. 

În sfârşit, sosi și Will, urmat îndeaproape de un valet cu un castron abu- 
rind cu supă. Aroma îl făcu pe Amos să-i lase gura apă. 

Pe bufet se aflau o şuncă, o bucată de brânză și o pâine uriaşă. Se ser- 
viră singuri şi valetul le turnă vin de Porto în pahare. 

Amos saluta întotdeauna servitorii, iar acum i se adresă valetului: 

- Salut, Platts, ce mai faci? 

— Destul de bine, domnule Barrowfield, spuse Platts morocănos. 

Nu toţi servitorii răspundeau la amabilitatea lui Amos. 

Will îşi luă o felie groasă de şuncă și spuse: 

- Lordul Locotenent a mobilizat Miliția din Shiring. 

Miliția era forța locală de apărare. Recruţii erau aleşi prin tragere la sorți 
şi, până atunci, Amos scăpase fără să fie selecționat. De când îşi amintea, 
miliția fusese inactivă, cu excepția celor şase săptămâni pe an destinate 
antrenamentelor, ceea ce însemna să campeze pe dealurile de la nord de 
Kingsbridge, să facă marșuri şi să formeze careuri, să înveţe să încarce şi să 
tragă cu o muschetă. Părea că acest lucru avea să se schimbe acum. 

- Şi eu am auzit același lucru, spuse moşierul. Dar nu e vorba doar de 
Shiring. Zece ţinuturi au fost mobilizate. 

Erau veşti uluitoare. La ce fel de criză se aştepta guvernul? 

- Eu sunt locotenent, zise Will, aşa că ar trebui să ajut la organizarea 
mobilizării. Probabil că va trebui să plec pentru o vreme la Kingsbridge. 

Deşi Amos evitase până atunci recrutarea, ar fi putut să fie chemat şi el 
dacă era vorba de o recrutare nouă. Nu prea știa ce simţea în legătură cu 
asta. Nu avea nicio dorință de a deveni soldat, deşi ar fi putut să fie mai 
bine decât să fie sclavul tatălui său. 

— Cine este ofițerul comandant? întrebă moşierul. Am uitat. 

- Colonelul Henry Northwood, răspunse Will, 

Henry, viconte de Northwood, era fiul contelui de Shiring. Conducerea 
miliției era datoria tradiţională a moștenitorului contelui. 

Moşierul spuse: 

- Prim-ministrul Pitt crede, evident, că situaţia este gravă. 

Mâncară şi băură o vreme într-o linişte gânditoare, apoi Roger își înde- 
părtă farfuria şi spuse: 

- Miliția are două îndatoriri: să apere ţara de invazie şi să suprime revol- 
tele. Am putea intra în război cu Franţa — asta nu m-ar surprinde deloc —, 
dar, chiar dacă se va întâmpla asta, francezii vor avea nevoie de câteva luni 
ca să pregătească o invazie, ceea ce ne va oferi suficient timp ca să mobili- 
zăm miliția. Aşa că nu cred că ăsta este motivul. Ceea ce înseamnă că guver- 
nul se aşteaptă la revolte. Mă întreb de ce. 

— Ştii tu de ce, spuse Will. Au trecut aproape zece ani de când america- 
nii s-au revoltat împotriva regelui ca să formeze o republică şi trei ani de 
când mulțimile din Paris au cucerit Bastilia. Iar Brissot, diavolul de francez, 
a spus: „Nu putem să ne relaxăm până când întreaga Europă nu va fi în flă- 
cări“. Revoluţia se răspândește precum ciuma, 

- Nu cred că e necesar să intrăm în panică, spuse Roger. Ce au făcut, de 
fapt, revoluționarii? Au acordat egalitate protestanților, de exemplu. George, 
în calitate de cleric protestant, ar trebui să le acorzi credit pentru asta. 

George era paroh la Badford. 

- Vom vedea cât va dura asta, spuse el posac. 

Roger continuă: 

- Au desființat feudalismul, au anulat dreptul regelui de a arunca 
oamenii în Bastilia fără proces şi au instituit o monarhie constituţională - 
ceea ce Marea Britanie are deja, A 

Tot ceea ce spusese Roger era corect, dar, chiar şi aşa, Amos considera 
că înţelesese greşit. După cum înţelegea Amos lucrurile, nu exista libertate 
adevărată în Franţa revoluţionară: nu exista libertatea de exprimare, nu 
exista libertate religioasă. În realitate, Anglia era mult mai deschisă. 

Furios, Will rosti făcând un gest ameninţător cu degetul arătător: 

- Ce spuneţi despre masacrele din septembrie din Franţa? Revoluţio- 
narii au omorât mii de oameni. Fără dovezi, fără juriu, fără proces. „Cred 
că sunteţi contrarevoluţionari. Deci asta sunteţi.“ Bang, bang, amândoi 
morţi. Unele dintre victime erau copii! 

- O tragedie, sunt de acord cu tine, spuse Roger, şi o pată pe reputaţia 
Franţei. Dar chiar credem cu adevărat că asta se va întâmpla şi aici? Revolu- 
ționarii noştri nu atacă închisori, ei scriu pamflete şi scrisori către ziare. 

- Aşa începe! zise Will, luând o înghiţitură de vin. 

- Eu dau vina pe metodişti, adăugă George. 

Roger râse. 

- Unde își ţin ascunsă ghilotina? 

George ignoră remarca. 

- Şcolile lor de duminică îi învaţă pe copiii săraci să citească, apoi aceş- 
tia cresc şi ajung să citească volumul lui Thomas Paine, devenind indignați 
şi alăturându-se câte unui club de nemulțumiți. Revolta este următorul 
pas logic. 

Moşierul se întoarse spre Amos. 

— Eşti tăcut în seara asta. De obicei, susţii ideile noi. 

- Nu ştiu ce să cred despre ideile noi, spuse Amos. Am descoperit că 
merită să asculţi oamenii, chiar şi pe cei care sunt needucaţi şi înguști la 
minte. Muncesc mult mai bine dacă au impresia că îţi pasă de ce gândesc ei. 
Aşa că, dacă englezii cred că parlamentul trebuie schimbat, sunt de părere 
că ar trebui să ascultăm ce au de spus. 

- Foarte bine precizat, zise Roger. 

- Dar eu am de lucru, spuse Amos, apoi se ridică. Încă o dată, domnule, 
vă mulţumesc pentru amabila ospitalitate. Acum ar trebui să plec să-mi fac 
vizitele, dar, dacă îmi permiteţi, voi reveni în seara asta. 

- Desigur, desigur, spuse moşierul. 

Amos ieşi. 

Îşi petrecu restul zilei vizitându-și meșteșugarii din colibe, adunând 
produsele finite, plătindu-i şi oferindu-le materiale noi de procesat. Apoi, 
pe când apunea soarele, reveni la casa familiei Clitheroe. 

Auzi muzica de la distanță, patruzeci sau cincizeci de oameni cântând 
cu toată forța vocilor lor. Familia Clitheroe era metodistă, la fel ca Amos, 
iar metodiştii nu foloseau instrumente muzicale la slujbele lor; aşa că, pen- 
tru a compensa, munceau din greu să ţină ritmul şi foloseau adesea armo- 
nii în patru timpi. Imnul era Dragoste divină, dragostea este supremă, o 

compoziţie populară a lui Charles Wesley, fratele fondatorului metodismu- 
lui. Amos grăbi pasul. Îi plăcea sunetul cântecelor fără acompaniament și 
era nerăbdător să li se alăture. 

Badford avea un grup metodist activ, la fel şi Kingsbridge. Deocamdată, 
metodismul era o mișcare de reformă în sânul Bisericii Anglicane, con- 
dusă mai ales de clerici anglicani. Se vorbea despre o despărţire, dar meto- 
diştii încă își primeau împărtășania în bisericile anglicane. 

În timp ce se apropia, văzu o mulțime adunată în jurul colibei lui Sal și 
Harry. Unii dintre cei prezenți țineau torţe aprinse pentru a face lumină, iar 
flăcările trimiteau umbre tremurătoare care dansau în jur ca niște spirite male- 
fice. Conducătorul neoficial al metodiştilor era Brian Pikestaff, un fermier 
independent care avea vreo cincisprezece hectare. Pentru că era proprietarul 
pământului său, moșierul nu-l putea împiedica să țină adunările metodiste în 
hambarul propriu. Dacă ar fi fost chiriaş, probabil că ar fi fost evacuat. 

Imnul ajunse la final şi Pikestaff vorbi despre dragostea dintre Harry, 
Sal şi Kit. Spuse că trăiau o dragoste adevărată, atât cât se puteau apropia 
oamenii de dragostea divină despre care cântase grupul. Oamenii înce- 
pură să plângă. 

Când Brian termină de vorbit, Jimmy Mann își scoase pălăria cu trei 
colțuri şi începu o rugăciune improvizată, ținându-și-o în mâini. Aceasta 
era practica normală la metodiști. Oamenii se rugau sau sugerau un imn, 
oricând îi inspira duhul sfânt. În teorie toți erau egali în faţa Domnului, 
deși în practică se întâmpla foarte rar ca o femeie să vorbească. 

Jimmy îi ceru Domnului să-l însănătoşească pe Harry, astfel încât să 
poată să aibă grijă în continuare de familia lui. Dar rugăciunea.fu între- 
ruptă grosolan, când apăru George Riddick cu un felinar în mână şi o cruce 
pe piept. Purta veșminte preoțești complete: sutană, robă cu mânecile 
umflate şi o pălărie Canterbury pătrată, cu colțuri ascuţite. 

- Este revoltător! strigă el. 

Jimmy se opri, deschise ochii, apoi îi închise din nou şi continuă: 

- O, Dumnezeule, Tatăl nostru, ascultă-ne rugăciunea din seara asta, 
îţi cerem... 

- Ajunge cu asta! urlă George şi Jimmy fu obligat să se oprească. 

Brian Pikestaff rosti pe un ton prietenos: 

- Bună seara, reverend Riddick. Vrei să te alături rugăciunii noastre? Îi 
cerem Domnului să-l vindece pe fratele nostru, Harry Clitheroe. 

George spuse furios: 

- Clericii cheamă congregația la rugăciune, nu invers! 

- Tu n-ai făcut-o, totuși, nu-i așa, domnule reverend? spuse Brian. 

Pentru o clipă, George păru derutat. 

Brian continuă: 

— Nu ne-ai chemat să ne rugăm pentru Harry, care se află acum, exact în 
timp ce vorbim, pe malul unui râu întunecat, așteptând să afle dacă este voia 
Domnului ca el să traverseze în noaptea asta spre spiritul divin. Dacă ne-ai fi 
chemat, domnule reverend, ne-am fi adunat bucuroși la biserica St Matthew 
ca să ne rugăm împreună cu tine, Dar nu ne-ai chemat, aşa că... iată-ne aici! 

— Sunteţi nişte țărani ignoranți, se stropşi George. Pentru asta, Domnul 
vă trimite un preot ca să vă păstorească, 

— Ignoranţi? 

Era o voce de femeie şi Amos o identifică pe Annie Mann, una dintre 
torcătoarele sale. 

- Nu suntem atât de ignoranţi încât să supraîncărcăm o căruţă cu napi, 
spuse ea. 

Se auziră strigăte de aprobare şi chiar râsete răzlețe. 

George ripostă: 

- Domnul v-a făcut subordonați ai celor care ştiu mai bine, iar datoria 
voastră este să vă supuneți autorităţii, nu să o sfidaţi. 

Urmă o scurtă tăcere, apoi toată lumea auzi un geamăt puternic, ago- 
nizant, din interiorul casei. 

Amos se duse spre uşă şi păși în interior. 

Sal şi Kit erau în genunchi într-o parte a patului, cu mâinile împreunate 
în rugăciune. Chirurgul, Alec Pollock, stătea în picioare la capul patului, 
ţinând încheietura lui Harry. 

Harry gemu din nou și Alec spuse: 

— Se duce, Sal. Ne părăseşte. 

= O, Doamne! murmură Sal și Kit începu să plângă. 

Amos rămase tăcut şi nemișcat lângă ușă, privind, 

După un minut, Alec spuse: 

— S-a dus, Sal, 

Femeia își puse braţul în jurul lui Kit, plângând împreună. 

- Suferința lui s-a terminat, în sfârșit, adăugă Alec, Acum este cu Domnul 
lisus, 

Amos şopti: 

- Amin. 


CAPITOLUL 3 


Pe terenul palatului episcopului, acolo unde, pe vremuri — conform 
legendei din Kingsbridge —, călugării își cultivau fasolea și varza, Arabella 
Latimer crease o grădină de trandafiri. 

Familia ei fusese surprinsă. Nu arătase niciodată interes pentru culti- 
varea vreunui lucru. Sarcinile ei erau întotdeauna îndreptate spre soțul ei, 
episcopul: să-i gestioneze gospodăria, să ofere cine pentru clerici şi alți 
mahări de la țară și să apară alături de el, în haine scumpe, dâr respecta- 
bile. Apoi, într-o zi, anunţase că avea să cultive trandafiri. 

Era o idee nouă, care captivase imaginaţia doamnelor la modă. Nu era 
chiar o nebunie, dar devenise o toană, iar Arabella citise despre asta în The 
Ladys Magazine şi fusese prinsă de idee. 

Nici Elsie, singurul ei copil, nu se așteptase ca entuziasmul acesta să 
dureze. Anticipase că mama ei avea să se sature rapid de atâta aplecat și 
prăşit, de stropit şi pus îngrăşăminte, precum şi de pământul care îi intra 
pe'sub unghii şi care nu mai putea fi curăţat pe deplin. 

Episcopul, Stephen Latimer, mormăise: 

- O minune de nouă zile, ia aminte la cuvintele mele! Și se întorsese la 
citit Critical Review, 

Amândoi se înșelaseră. 

Când Elsie ieși, la opt şi jumătate dimineața, căutând-o pe mama ei, o 
găsi în grădină, cu un grădinar alături de ea, îngrămădind mizerie din 
grajd la baza plantelor, în timp ce lapoviţa cădea udă peste capetele lor. 
Când o observă pe Elsie, Arabella îi spuse peste umăr: 

- Protejez plantele de îngheț. Şi îşi continuă munca, 

Elsie era amuzată. Se întreba dacă mama ei mai ținuse vreodată o 
lopată în mâini, până în ziua aceea. 

Privi în jurul ei. Tufele de trandafiri erau, iarna, doar nişte bețe goale, dar 
forma grădinii era vizibilă. Exista o intrare formată dintr-un arc construit 
din răchită, care susţinea, pe durata verii, o dezordine de tufe cățărătoare de 

trandafiri. Aceasta ducea la un careu de tufe de trandafiri care aveau să 
explodeze într-o mulţime de culori înflăcărate. Dincolo de asta, un grilaj 
sprijinit de o bucată de zid ruinat - construit de călugări ca să adăpostească 
o grădină de bucătărie de mult uitată, poate — oferea sprijin pentru plantele 
cățărătoare care creșteau ca buruienile pe vreme caldă și înfloreau cu pete 
strălucitoare, de parcă îngerii din ceruri fuseseră neglijenţi cu vopselele lor. 

Elsie simţea de multă vreme că viața mamei ei era deprimant de goală, 
dar şi-ar fi dorit pentru ea o ocupaţie ceva mai importantă decât grădină- 
ritul. În orice caz, Elsie era o idealistă și o intelectuală, în timp ce Arabella 
nu era nici una, nici alta. Pentru orice lucru exista o vreme, ar fi spus tatăl 
ei, citând din Ecclesiastul, și o vreme pentru orice scop, în ceruri, Trandafirii 
aduseseră bucurie în viaţa Arabellei. 

Era frig şi Elsie avea ceva important de spus. 

- O să dureze mult? întrebă ea. 

— Aproape am terminat. 

Arabella avea treizeci și opt de ani, fiind mult mai tânără decât bărbatul 
ei, şi încă era strălucitoare. Era înaltă și cu forme, cu un păr șaten-deschis, 
având nuanţe specifice toamnei. Avea nasul pistruiat, ceea ce oamenii con- 
siderau a fi un defect, deşi, cumva, la ea arăta bine. Elsie era diferită de mama 
ei, atât ca aspect, cât și din punctul de vedere al caracterului — cu păr întune- 
cat și ochi căprui —, dar oamenii spuneau că avea un zâmbet fermecător. 

Arabella îi dădu lopata grădinarului și cele două femei se grăbiră să 
intre în casă. Arabella îşi scoase bocancii şi pelerina, în timp ce Elsie îi 
tampona părul ud cu un prosop. Apoi Elsie spuse: 

- În dimineaţa asta o să-l întreb pe tata despre şcoala de duminică. 

Era marele ei proiect. Era îngrozită de felul în care erau trataţi copiii în 
orașul ei natal. Adesea începeau să muncească de la şapte ani și lucrau câte 
paisprezece ore pe zi, de luni până vineri, şi douăsprezece ore sâmbăta. Cei 
mai mulţi nu învățau niciodată să citească sau să scrie mai mult de câteva 
cuvinte. Aveau nevoie de școala de duminică. 

Tatăl ei ştia toate acestea, dar nu părea să-i pese. În orice caz, ea avea un 
plan ca să-l câştige de partea ei. 

— Sper să fie într-o dispoziţie bună, spuse mama ei. 

— Mă vei susţine, nu-i aşa? 

- Desigur, Cred că este un plan măreț. 

Elsie dorea mai mult decât o vagă exprimare de bunăvoință. 

- Ştiu că ai îndoieli, dar — te rog să nu te superi că spun asta - ai putea 
să le păstrezi doar pentru tine, cel puţin astăzi? 

— Sigur, dragă. Nu sunt lipsită de tact, ştii asta. 

Elsie nu ştia nimic de genul acesta, dar nu spuse nimic. 

- Cu siguranţă el va avea obiecţii, dar mă voi ocupa eu de ele. Vreau 
doar ca tu să murmuri încurajări din când în când, ceva de genul: „Ai 
dreptate!“ şi „Ce idee bună!“ Şi alte lucruri de genul acesta. 

Arabella părea amuzată, chiar dacă era uşor iritată de insistența fii- 
cei sale. 

- Draga mea, înțeleg mesajul, nu-ţi face griji. Eşti ca un actor, nu vrei 
critici constructive, vrei o audiență care să te aplaude. 

Era ironică, dar Elsie pretinse că nu observa. 

- Mulţumesc, spuse ea. 

Se duseră apoi în sufragerie. Personalul era aliniat pe o parte a camerei, 
în ordinea importanţei: mai întâi bărbaţii — majordomul, valeţii, băieţii de 
serviciu și cei care lustruiau cizmele —, apoi femeile - menajera, bucătă- 
reasa, două cameriste şi ajutoarele de la bucătărie. Masa era aranjată cu 
porţelanuri, decorate cu flori în stilul numit chinezesc. 

Alături de locul episcopului se afla un exemplar din The Times, vechi 
de două zile. Era nevoie de o zi ca să ajungă de la Londra la Bristol, pe dru- 
mul principal, şi apoi de încă o zi ca să ajungă la Kingsbridge, pe drumu- 
rile de țară, care erau înnămolite pe vreme umedă și, astfel, de nepracticat. 
O asemenea viteză părea miraculoasă pentru oamenii bătrâni precum 
episcopul, care-și puteau aminti vremurile în care această călătorie dura 
o săptămână. 

Când intră episcopul, Flsie şi Arabella își traseră scaunele în spate şi se 
aşezară în genunchi pe covor, cu coatele pe scaune, cu mâinile împreunate. 
Ceainicul şuiera în timp ce el trecu prin rugăciuni metodic, dar grăbit, 
nerăbdător să-şi servească șunca. După ultimul Amin, servitorii reveniră la 
treburile lor şi mâncarea fu rapid adusă de la bucătărie. 

Flsie mâncă niște pâine cu unt, îşi sorbi ceaiul şi aşteptă momentul potri- 
vit. Era încordată. Își dorea foarte tare această şcoală de duminică. Îi sfâşia 
inima gândul că atât de mulţi dintre copiii din Kingsbridge erau analfabeți. 
ÎI studie cu atenție pe tatăl ei în timp ce acesta mânca, analizându-i dispozi- 
ţia. Avea cincizeci și cinci de ani şi părul alb. Pe vremuri fusese o figură 
impozantă — înalt şi lat în umeri, deși Elsie abia dacă își mai amintea —, dar 
îi plăcea prea mult mâncarea, iar acum era corpolent, cu o faţă rotundă şi o 
talie uriașă, și deja gârbovit. 

Când episcopul fu mulțumit și sătul de pâine prăjită şi ceai - şi înainte 
să deschidă The Times —, camerista, Mason, intră cu o carafă de lapte 

proaspăt şi Elsie îşi cântări mutarea. Îi făcu un semn discret din cap lui 
Mason. Acesta era un semnal prestabilit şi Mason ştia ce avea de făcut. 

— E ceva ce vreau să te întreb, tată, spuse Elsie. 

Era întotdeauna cel mai potrivit să prezinte ceea ce avea de spus ca pe 
o solicitare de iluminare: episcopului îi plăcea să explice, dar nu-i plăcea 
să i se spună ce avea de făcut. 

El zâmbi inocent. 

- Spune. 

- Oraşul nostru are în lume reputaţia unei educaţii alese. Biblioteca de la 
catedrala ta atrage savanţi din toată Europa de Vest. Liceul din Kingsbridge 
este faimos în toată țara. Şi, desigur, există un colegiu Kingsbridge la Oxford, 
unde ai studiat tu însuţi. 

— Foarte adevărat, draga mea, dar ştiu toate aceste lucruri. 

- Şi totuşi, noi dăm greş. 

— Cu siguranţă, nu dăm. 

Elsie ezita, dar de acum era hotărâtă. Cu inima bătându-i nebunește, spuse: 

— Intră, Mason, te rog! 

Mason intră, aducând cu ea un băieţel murdar, având în jur de zece ani. 
Odată cu el, în cameră pătrunse un miros neplăcut. Surprinzător, el nu 
părea să fie intimidat de ceea ce-l înconjura. 

Elsie îi spuse tatălui ei: 

— Vreau să-l cunoşti pe Jimmy Passfield. 

Băiatul vorbi cu aroganţa unui duce, deşi nu folosea niciun fel de reguli 
gramaticale. 

- Mi s-au promis cârnaţi cu muştar, dar n-am văzut nimic încă. 

- Ce naiba înseamnă asta? spuse episcopul. 

Elsie se ruga ca tatăl ei să nu explodeze. 

- Te rog, tată, ascultă un minut sau două, Fără să aştepte consimţămân- 
tul lui, se întoarse spre copil și îi spuse: Ştii să citeşti, Jimmy? 

Apoi îşi ținu respiraţia, fără să fie sigură de ce avea să spună el. 

-N-am nevoie să citesc, răspunse el sfidător. Ştiu totul, Pot să-ţi spun 
ora la care trece diligența, în fiecare zi a săptămânii, fără ca măcar să mă uit 
la bucăţica de hârtie bătută în cuie la hanul Bell Inn. 

Episcopul mârâi dispreţuitor, dar Elsie îl ignoră şi puse întrebarea-cheie: 

- ÎI ştii pe lisus Hristos? 

- Cunosc pe toată lumea şi nu există nimeni cu acest nume în 
Kingsbridge. Mă pun chezaș pentru asta. 
Apoi bătu o dată din palme şi scuipă în foc. 

Episcopul era redus la tăcere de şoc — așa cum sperase Elsie. 

Jimmy adăugă: 

— Există un barcagiu în Combe, care urcă pe râu din când în când, dar 
se numeşte Jason Cryer. Flutură un deget dojenitor spre Elsie. Pariez o liră 
contra un penny că i-ai înțeles greşit numele. 

Elsie insistă: 

— Mergi la biserică? 

- Am fost o dată, dar n-au vrut să-mi dea niciun pic de vin, aşa că am 
plecat. 

— Vrei să ți se ierte păcatele? 

Jimmy era revoltat. 

- N-am comis niciodată vreun păcat, iar purceluşul ăla care a fost furat 
dela doamna Andrews din Well Street n-are nimic de-a face cu mine, nici 
măcar n-am fost pe-acolo. 

- Bine, bine, Elsie, ai dovedit ce aveai de dovedit, interveni episcopul. 
Mason, du copilul de aici. 

- Şi dă-i cârnaţi, adăugă Elsie. 

— Cu muștar, spuse Jimmy. 

- Cu muștar, repetă Elsie. 

Mason şi Jimmy ieşiră. 

Arabella bătu din palme şi râse. 

- Ce ţânc simpatic! Nu se teme de nimeni! 

Elsie spuse cu seriozitate: 

— Nu este neobișnuit, tată. Jumătate dintre copiii din Kingsbridge sunt 
la fel. Nu văd niciodată interiorul unei şcoli şi, dacă părinţii lor nu-i obligă 
să meargă la biserică, nu află niciodată despre religia creştină. 

Vizibil şocat, episcopul spuse: 

- Dar ce îţi închipui că aş putea face eu în legătură cu asta? 

Era momentul către care îl îndreptase ea. 

- Unii dintre oamenii din oraş discută despre înfiinţarea unei şcoli 
de duminică. 

Acest lucru nu era chiar adevărat. Şcoala era ideea lui Elsie şi, deşi 
mulţi oameni erau de acord, probabil că nu s-ar fi înfăptuit fără ea. Dar nu 
dorea ca el să afle cât de ușor ar fi fost pentru el să împiedice asta. ` 

- Dar avem deja în oraş şcoli pentru copii mici, spuse el. Cred că doamna 
Baines din Fish Street îi învaţă principiile creştine sănătoase, deşi am îndoieli 
în legătură cu locul acela din Loversfield unde îşi trimit copiii metodiştii. 

- Şcolile acelea cer taxă, desigur. 

— Cum altfel ar putea să funcţioneze? 

- Eu vorbesc despre o şcoală gratuită, pentru copiii săraci, duminică 
după-amiaza. 

- Înţeleg. Elsie își dădea seama că el se gândea ce obiecţii ar putea ridica. 
Unde ar trebui să aibă loc? 

- Poate la piaţa de lână. Nu e folosită niciodată duminica. 

- Crezi că primarul ar permite ca spaţiul pieţei de lână să fie folosit de 
copiii săracilor? Jumătate dintre ei nu au o educaţie corespunzătoare de 
acasă. În timp ce, chiar şi în catedrală, am văzut... dar nu contează asta. 

- Sunt sigură că toţi copiii pot fi ţinuţi sub control. Dar dacă nu putem 
folosi piața de lână, există şi alte posibilităţi. 

- Şi cine ar ține cursurile? 

- Mai mulţi oameni s-au oferit voluntari, inclusiv Amos Barrowfield, 
care a fost la liceu. 

Arabella murmură: 

- Mă gândeam eu că Amos se va băga în treaba asta cumva. 

Elsie se înroşi, prefăcându-se că nu auzise. 

Episcopul ignoră divagaţia Arabellei şi nu observă stânjeneala lui Elsie. 
Apoi spuse: 

- Tânărul Barrowfield este un metodist, cred. 

- Canonicul Midwinter va patrona şcoala. 

— Alt metodist, în ciuda faptului că este un canonic la catedrală. 

- Ei mi-au cerut să mă ocup eu, iar eu nu sunt metodistă. 

- Să te ocupi tu? Eşti prea tânără pentru aşa ceva! 

- Am douăzeci de ani şi sunt suficient de bine educată ca să îi învăţ pe 
copii să citească. 

- Nu-mi place treaba asta, spuse episcopul pe un ton hotărât. . 

Elsie nu era surprinsă, deşi tonul lui o descuraja. Se aștepta ca el să nu 
fie de acord și plănuia să-l îmbrobodească pentru a-l atrage de partea ei. 
Dar acum, spuse: 

- De ce naiba nu-ţi place asta? 

- Vezi tu, draga mea, nu e bine pentru clasele muncitoare să înveţe să 
scrie şi să citească, răspunse el, schimbând tonul de mai devreme cu unul 
patern, al bărbatului mai în vârstă care tratează cu înţelepciune tineretul 
utopic, Cărţile și ziarele le umplu minţile cu idei înţelese pe jumătate, Astă 
îi face să fie nemulţumiţi de locul în viaţă pe care Dumnezeu l-a aranjat 
pentru ei. Astfel, capătă noţiuni prosteşti despre egalitate şi democraţie. 

- Dar trebuie să citească Biblia... 

- Chiar şi mai rău! Ei înțeleg greșit scripturile şi acuză biserica tradiţi- 
onală de doctrină falsă. Se transformă în dizidenţi şi nonconformisşti, apoi 
vor să-şi înființeze propriile biserici, aşa cum fac prezbiterienii și congre- 
gaţionaliștii. Și metodiştii. 

- Metodiştii nu au propriile lor biserici. 

- Lasă-le timp. : 

Tatăl ei era priceput la demolarea şi susținerea argumentelor: învățase la 
Oxford. În mod normal, Elsie s-ar fi bucurat de această provocare, dar proiec- 
tul era prea important ca să fie învins de o demonstrație de dezbatere eficientă. 
În orice caz, aranjase să apară şi un al doilea vizitator, unul care ar fi putut să-l 
convingă pe tatăl ei, dar trebuia să continue discuţia până când apărea acesta. 

- Nu crezi că citirea Bibliei îi va ajuta pe oamenii muncitori să reziste 
în faţa falșilor profeţi? continuă ea. 

- Mult mai bine ar face să-i asculte pe clerici. 

- Dar ei nu fac asta, aşa că eşti avocatul perfecțiunii. 

Arabella râse. 

- Voi doi, spuse ea, dezbateți ca un Whig și un Tory’. Nu discutăm despre 
revoluţia franceză! E vorba despre o şcoală de duminică, despre copii care stau 
pe podea și îşi scrijelesc numele pe plăcuţe, cântând Mărșăluim spre Zion. 

Camerista îşi băgă capul pe ușă și spuse: 

- Domnul Shoveller este aici, domnule episcop. 

— Shoveller? 

- 'Ţesătorul, zise Elsie. Este poreclit Spade. A adus o bucată de pânză 
pentru mine și pentru mama, ca să ne uităm la ea. Se întoarse spre came- 
ristă şi adăugă: Adu-l încoace, Mason, şi dă-i o ceaşcă de ceai. 

Un ţesător era cu câţiva pași mai jos pe scara socială decât familia unui 
episcop, dar Spade era fermecător și foarte manierat: învățase singur eti- 
cheta din saloanele de vază, pentru a putea să vândă în sânul claselor supe- 
rioare. Intră purtând o legătură de pânză. Atrăgător într-un mod frust, cu 
părul neascultător şi un zâmbet atractiv, era întotdeauna bine îmbrăcat, în 
haine confecționate din propriile materiale textile. 

Se înclină şi spuse: 

— Nu intenționam să vă întrerup micul-dejun, domnule episcop. 

Elsie își dădea seama că tatăl ei nu era prea încântat, dar se prefăcea că 
nu-i păsa. 

— Intră, domnule Shoveller, te rog. 


1Denumirea populară a partidelor politice tradiţionale britanice, la sfârșitul secolului 
al XVIII-lea și începutul secolului al XIX-lea (n.tr.) 

- Sunteţi foarte amabil, domnule. Spade rămase acolo unde putea fi 
văzut de toți şi desfăcu o bucată de pânză. La aceasta era nerăbdătoare să se 
uite doamna Latimer, 

Elsie nu era prea interesată de haine - la fel ca trandafirii mamei ei, erau 
prea frivole ca să-i atragă atenţia —, dar chiar şi ea era uluită de culorile 
minunate ale pânzei, un roșu pământiu și un galben muștar intens, ames- 
tecate într-un model subtil, în carouri. Spade ocoli masa și ținu pânza în 
fața Arabellei, fiind atent să nu o atingă. 

- Nu oricine poate să poarte aceste culori, dar pentru dumneavoastră 
sunt perfecte, doamnă Latimer, spuse el. 

Ea se ridică şi se privi în oglindă, pe deasupra şemineului. 

— O, da! spuse ea. Par să mi se potrivească. 

- Materialul este un amestec de mătase și lână merinos, continuă Spade. 
Foarte moale, vă rog să pipăiţi. 

Arabella mângâie ascultătoare pânza. 

— Este călduros, dar uşor, adăugă Spade. Perfect pentru o haină sau o 
pelerină de primăvară. 

„Ar trebui să fie şi scump“, se gândi Elsie. Dar episcopul era bogat şi nu 
părea să-i pese niciodată că Arabella îi cheltuia banii. 

Spade rămase în picioare în spatele Arabellei şi îi puse pânza pe umeri. 
Ea îşi strânse materialul în jurul gâtului și se întoarse pe jumătate spre 
dreapta, apoi spre stânga, ca să se vadă din diferite unghiuri. 

Mason îi dădu lui Spade o ceaşcă de ceai. El aranjă pachetul de pânză 
pe un scaun, astfel încât Arabella să poată continua să pozeze în el, apoi se 
aşeză la masă ca să-și bea ceaiul. Elsie spuse: 

- Tocmai discutam despre ideea unei şcoli de duminică, pentru copiii 
celor săraci. 

— Îmi pare rău că v-am întrerupt. 

- Nicio problemă. Aş fi interesată de părerea ta. 

— Cred că este o idee splendidă. 

— Tatăl meu se teme ca asta îi va îndoctrina pe copii cu metodismul. 
Canonicul Charles ar trebui să patroneze școala, iar Amos Barrowfield 
poate ajuta la predare. 

- Domnul meu episcop este înțelept, spuse Spade. 

El ar fi trebuit să o susţină pe Elsie, nu pe episcop. 

Spade continuă: 

— Şi eu sunt metodist, dar cred că toţi copiii ar trebui să înveţe adevă- 
rurile esenţiale, și nu să fie deranjaţi cu subtilităţile doctrinare. 

Era un argument bun și clar, dar Elsie își dădea seama că tatăl ei nu 
era mişcat. 

Spade continuă: 

— Dar dacă toţi cei implicaţi în şcoala ta sunt metodişti, Elsie, Biserica 
Anglicană va trebui să își înceapă propria şcoală ca să ofere o alternativă. 

Episcopul se încruntă surprins. Nu anticipase asta. 

Spade adăugă: 

- Şi sunt convins că mulţi dintre oamenii din oraș ar fi foarte fericiţi 
ca progeniturilor lor să le fie povestite istorisirile biblice chiar de către 
episcop însuşi. 

Elsie aproape că izbucni în râs. Faţa tatălui ei era o imagine a groazei. 
El ura ideea de a le spune poveşti biblice copiilor nespălaţi ai sărăcimii din 
Kingsbridge. 

- Dar, Spade, spuse ea imediat, eu mă voi ocupa de şcoală, aşa că mă 
voi asigura că sunt învăţaţi acele elemente ale credinței noastre cu care 
Biserica Anglicană şi reformiştii metodişti sunt de acord. 

- O! În acest caz, retrag tot ce am spus, Şi, că tot veni vorba, cred că ai 
fi un profesor minunat. 

Episcopul părea uşurat. 

- Ei bine, fă-ţi şcoala ta de duminică, dacă e într-adevăr necesar. Trebuie 
să merg să mă ocup de îndatoririle mele acum. Buna ziua, domnule Shoveller. 

Apoi părăsi încăperea. 

- Elsie, tu ai plănuit asta? întrebă Arabella, 

- Cu siguranţă. Și mulțumesc, Spade, ai fost strălucit. 

- Cu plăcere. El se întoarse apoi spre Arabella. Doamnă Latimer, dacă 
vă doriţi un costum din această pânză superbă, sora mea ar fi încântată 
să-l croiască. 

Sora lui Spade, Kate Shoveller, era o cusătoreasă talentată şi avea un 
magazin pe High Street, pe care-l ţinea împreună cu o altă femeie, Rebecca 
Liddle, Hainele lor erau la modă şi magazinul mergea bine. 

Elsie dorea să-l răsplătească pe Spade pentru treaba bună pe care o 
făcuse pentru ea și îi spuse mamei sale: 

- Ar trebui să comanzi o haină, o să arate minunat! 

- Cred că așa voi face, zise Arabella, Te rog, spune-i domnişoarei 
Shoveller că o să vin la magazin, 

Spade se înclină. 

- O plăcere, desigur, spuse el, 


CAPITOLUL 4 


În noaptea de dinaintea înmormântării Sal rămase trează, oscilând 
între a-l jeli pe Harry şi îngrijorarea legată de cum avea să se descurce fără 
salariul lui. 

Trupul lui era întins în biserica rece, învelit într-un giulgiu, iar ea avea 
patul doar pentru ea. Părea gol și continuă să tremure. Ultima dată când 
dormise singură fusese în noaptea de dinainte de a se mărita cu el, cu opt 
ani în urmă. 

Kit se afla în patul mai mic şi ea înțelese, după ritmul respirației lui, că 
adormise. Măcar el avea să îşi uite tristeţea în somn. 

Lovită de amintiri dulci-amare şi de anxietatea legată de viitor, alunecă 
spre somn şi se trezi când văzu lumină în jurul marginilor obloanelor. 
Apoi se ridică și aprinse focul. Se așeză la roata de tors până când se trezi 
Kit, apoi pregăti micul-dejun, cu pâine cu untură şi ceai. În curând avea să 
fie prea săracă să mai cumpere ceai. 

Înmormântarea era programată pentru după-amiază. Cămaşa lui Kit 
era subțiată de uzură și ruptă dincolo de orice reparaţie. Ea nu dorea ca el 
să arate rău în ziua aceea. Una dintre vechile cămăși ale lui Harry putea fi 
refăcută ca să i se potrivească băiatului, aşa că se așeză să taie şi să coasă. 

Pe când se apropia de sfârşit, auzi un foc de armă. Trebuia să fie Will 
Riddick, care împuşca potârnichi la Mill Field. El era responsabil pentru 
sărăcirea lor bruscă. El era cel obligat să facă ceva în legătură cu asta. În gât 
i se ridică furia şi se hotărî să-l înfrunte, 

- Stai aici, îi spuse ea lui Kit. Mătură podeaua. 

Apoi ieşi din casă în dimineaţa rece. 

Will se afla pe câmp, cu setterul lui alb cu negru. În timp ce se apropia 
de el din spate, un potop de păsări se ridică din pădurile din împrejurimi 
şi Will le urmări zborul cu pușca, trăgând de două ori. Era un trăgător bun 

şi două dintre păsări fâlfâiră spre pământ, cenușii, cu aripi vărgate, cam de 
mărimea unor porumbei. Dintre copaci ieși un bărbat şi Sal recunoscu 
părul dezlânat şi silueta deşirată a lui Platts, majordomul de la conac. Era 
evident că el speria păsările pentru Will. 

Câinele alergă spre locul unde căzuseră. Aduse înapoi o pasăre, apoi pe 
a doua. Will strigă spre Platt: 

— Din nou! 

Până în momentul în care Sal ajunse acolo unde se afla Will. 

Îşi aminti că nu avea nimic de pierdut dacă îi supăra pe cei aflaţi la 
putere. Uneori, linguşindu-i, aceștia puteau să fie convinşi să facă ceea ce 
era corect, dar nu puteau fi intimidaţi. Orice încercare de a forţa lucrurile 
nu făcea decât să-i determine să se încăpăţâneze. 

— Ce vrei? spuse Will grosolan. 

- Trebuie să știu ce ai de gând să faci pentru mine... Adăugă „dom- 
nule“ puţin prea târziu. 

El îşi încărcă din nou arma. 

- Pentru ce ar trebui să fac ceva pentru tine? 

- Pentru că Harry lucra sub comanda ta. Pentru că ai supraîncărcat 
căruţa. Pentru că nu ai ascultat avertismentul unchiului Ike. Pentru că 
mi-ai omorât bărbatul. 

Will se înroşi. 

- A fost în întregime vina lui. 

Ea se forță să adopte un ton moale, rezonabil. p 

- Unii oameni ar putea crede ceea ce le-ai spus tu, dar tu ştii adevărul. 
Ai fost acolo. La fel şi eu! 

El stătea relaxat, ținând arma lejer, dar lăsând țeava să se îndrepte spre 
ea. Ea nu avea nicio îndoială că amenințarea era intenționată, dar nu cre- 
dea că el avea să apese trăgaciul. Ar fi fost greu să pretindă că fusese un 
accident, la doar două zile după ce îi omorâse soțul. 

- Presupun că vrei o pomană, spuse el. 

- Vreau ceea ce mi-ai luat - salariul soțului meu, opt șilingi pe 
săptămână. 

El se prefăcu amuzat. 

— Nu mă poţi obliga să-ţi plătesc opt șilingi pe săptămână. De ce nu-ţi 
găseşti un alt bărbat? O privi din cap până-n picioare, zăbovind cu dispreţ 
asupra rochiei ei terne şi asupra pantofilor făcuţi în casă. 

— Trebuie să existe cineva care să te dorească. 


43 


KEN FOLLETT 


Ea nu se simţi insultată. Ştia că era atrăgătoare pentru bărbaţi. Will 
însuşi o privise cu lascivitate, şi nu doar o dată. În orice caz, nu-şi putea 
imagina că s-ar putea mărita din nou. 

Dar nu acesta era argumentul care trebuia folosit acum. În schimb, spuse: 

- Dacă se întâmplă asta, poţi înceta să mă plătești. 

— Nu am de gând să încep. 

Se auzi un fâlfâit de aripi când păsările se ridicară din nou şi el se răsuci 
şi trase. Alte două potârnichi căzură la pământ, Câinele aduse una și plecă 
să o aducă şi pe cealaltă. 

Will ridică pasărea de la picioarele sale. 

- Uite aici, îi spuse el lui Sal. Ia o potârniche. 

Pe pieptul alb-cenuşiu al păsării era sânge, deși încă era în viață. Sal era 
tentată să o ia. Cu o potârniche putea să pregătească o cină consistentă 
pentru ea şi pentru Kit. 

— Ca o compensație pentru soțul tău, zise Will. Ar fi nivelul corect. 

Ea icni de parcă o pocnise. Nu-şi putea trage respiraţia ca să vorbească. 
Cum îndrăznea el să spună că soţul ei valora cât o potârniche? Sugrumată 
de furie, se întoarse și se îndepărtă, lăsându-l cu pasărea în mână. 

Clocotea şi, dacă ar mai fi rămas, ar fi spus ceva prostesc. 

Merse împiedicat peste câmp, îndreptându-se spre casă, apoi se 
răzgândi și se decise să se ducă la moşier. Nu era el Făt-Frumos, dar nici 
nu era la fel de rău ca Will. Şi trebuia să facă ceva pentru ea. 

Uşa din faţă a conacului era interzisă pentru săteni. Ea fu tentată să 
încalce regula, dar ezită. Nu dorea să folosească ușa din spate şi să întâl- 
nească personalul, pentru că ar fi insistat ca ea să aştepte în timp ce îl între- 
bau pe moșier dacă dorea să o primească, iar răspunsul ar fi putut să fie nu. 
Dar exista o ușă laterală folosită de săteni atunci când veneau să-şi plătească 
chiriile. Ea știa că aceasta ducea, printr-un scurt coridor, la sala principală 
şi la biroul moşierului. 

Ocoli casa prin lateral şi încercă uşa. Nu era încuiată. 

Intră. 

Uşa biroului era deschisă şi se simţea un miros de fum de tutun. Privi 
înăuntru și îl văzu pe moșier la birou, fumând pipă, în timp ce scria într-un 
registru. Ea bătu la uşă și spuse: 

- Mă iertaţi, domnule! 

El ridică privirea și îşi scoase pipa din gură. 

- Ce cauţi aici? spuse el, fără să fie însă iritat. Nu este ziua de chirie. 

— Uşa laterală era descuiată și trebuia să vă vorbesc de urgenţă. 

Păși înăuntru şi închise uşa biroului în urma ei. 

- Ar fi trebuit să foloseşti intrarea servitorilor. Cine te crezi? 

- Domnule, trebuie să ştiu ce veţi face pentru mine acum, când mi-am 
pierdut bărbatul. Am un copil de hrănit şi de îmbrăcat. 

El ezită. Sal se gândi că nobilul Riddick avea să încerce să se eschiveze de 
la responsabilitate, dacă avea cum. Dar presupuse că avea conștiința încăr- 
cată. În public, probabil că avea să nege că Will era responsabil pentru moar- 
tea lui Harry. Dar el nu era la fel de malefic ca fiul său. Ea văzu indecizia şi 
ruşinea apărându-i pe faţă. Apoi păru să-şi împietrească inima şi spuse: 

- Pentru asta avem fondul pentru săraci. 

Proprietarii din sat plăteau în fiecare an câte o sumă pentru ajutorarea 
oamenilor săraci din parohie. Fondul era administrat de biserică. 

- Vorbeşte cu parohul, spuse moşierul. El este administratorul 
fondului. 

- Domnule, parohul Riddick îi urăşte pe metodişti. 

Cu aerul unuia care joacă un atu important, moşierul spuse: 

— Atunci, n-ar trebui să fii metodistă, nu-i aşa? 

- Fondul pentru săraci nu ar trebui să fie doar pentru oamenii care 
sunt de acord cu parohul. 

— Biserica Angliei dă banii. 

- Dar nu sunt banii bisericii, nu-i aşa? Aceștia vin de la proprietari. Se 
înşală când au încredere că biserica va fi corectă? 

Moşierul deveni exasperat. 

— Tu eşti una dintre acele persoane care cred că trebuie să-i corecteze 
pe cei mai buni decât ea, nu-i aşa? 

Sal începea să-și piardă speranţa. O dispută cu unul dintre cei care con- 
duceau se termina întotdeauna în felul acesta. Nobilii aveau dreptate pen- 
tru că erau nobili, indiferent de lege, promisiuni sau logică. Doar săracii 
trebuiau să se supună regulilor. 

Nu mai avea energie. Trebuia să-l implore pe parohul Riddick, iar el 
avea să facă tot ce îi stătea în putere ca să evite să-i dea vreun ajutor. 

Părăsi încăperea fără să mai spună vreo vorbă. leşi pe uşa laterală şi 
plecă acasă, Se simţea fără speranţă, derutată şi deprimată. 

Termină cămaşa lui Kit, mâncară pâine şi brânză, apoi, când începu să 
sune clopotul, porniră spre biserica St Matthew. Mulţi oameni se aflau deja 
acolo şi nava era aglomerată. Biserica era o clădire medievală mică şi ar fi 

trebuit extinsă ca să încapă oamenii din satul în creştere, dar familia 
Riddick nu era dispusă să cheltuiască bani. 

Unii dintre cei îndoliaţi nu îl cunoscuseră bine pe Harry şi Sal se 
întrebă de ce lipseau de la lucru ca să participe la înmormântare; apoi înţe- 
lese că moartea lui era deosebită. Nu fusese pus la pământ de vreo boală, 
de bătrâneţe sau de vreun accident inevitabil, una dintre cauzele normale. 
Harry murise din cauza prostiei şi brutalităţii lui Will Riddick. Venind la 
înmormântare, sătenii demonstrau clar că viaţa lui Harry conta şi că 
moartea lui nu putea fi dată la o parte. 

Parohul Riddick părea să înţeleagă acest lucru. Intră îmbrăcat în roba 
sa, se holbă surprins la dimensiunile mulţimii și păru furios. Se îndreptă 
rapid spre altar şi începu slujba. Sal era destul de sigură că el ar fi preferat să 
nu oficieze înmormântarea, dar era singurul cleric din sat. Iar taxele pen- 
tru botezurile, nunțile şi înmormântările dintr-un sat mare adăugau un 
bonus semnificativ la salariul său. 

Grăbi liturghia atât de mult, încât congregația începu să murmure de 
nemulțumire. El îi ignoră și se grăbi spre final. Lui Sal abia dacă îi păsa. 
Continua să se gândească la faptul că nu avea să-l mai vadă niciodată pe 
Harry și că nu putea face altceva decât să plângă. 

Unchiul Ike îi organizase pe purtătorii coşciugului și congregația îi 
urmă în cimitir. Brian Pikestaff stătea alături de Sal şi puse o mână recon- 
fortantă peste umerii ei, care tremurau. 

Parohul spuse ultima rugăciune şi trupul fu coborât. 

După ce se termină slujba, se apropie de Sal. Ea se întrebă dacă avea să 
îi spună cuvinte nesincere de consolare, dar el spuse: 

— Tatăl meu mi-a spus despre vizita ta. Voi veni să vorbim după-amiază, 
mai târziu: 

Apoi plecă grăbit. 

După ce plecă, Brian Pikestaff ținu un mic necrolog. El vorbi despre 
Harry cu afecţiune și respect, iar cuvintele sale fură întâmpinate cu miş- 
cări de aprobare din cap şi cu murmure de „Amin“ dinspre cei din jurul 
mormântului. Spuse o rugăciune, apoi cântară toți Loves Redeeming Work 
is Done. 

Salle strânse mâinile câtorva prieteni apropiaţi, mulţumindu-le pentru 
participare, apoi îl luă de mână pe Kit şi se îndepărtară repede. 

La scurtă vreme după ce ajunseră acasă, apăru şi Brian, aducând o pană 
de scris şi o călimară mică. 

- Mă gândeam că ai vrea să scrii numele lui Harry în Biblia ta, spuse el. 
Nu rămân - doar să-mi aduci înapoi pana şi sticluța, oricând îţi convine. 

Ea se pricepea mai bine la citit decât la scris, dar putea să scrie date și 
să copieze orice. Numele lui Harry era în carte, alături de data nunții lor, 
şi se aşeză la masă cu cartea în fața ei, apoi, cu pana în mână, îşi aminti de 
ziua aceea din urmă cu opt ani. Își amintea cât de fericită se simţise pen- 
tru că se măritase cu el. Purtase o rochie nouă, pe care o purta şi astăzi. 
Spusese cuvintele „până când moartea ne va despărți“, dar nu-și imaginase 
niciodată că avea să fie un timp atât de scurt. Timp de câteva momente, își 
permise să simtă întreaga greutate a durerii. 

Apoi își şterse lacrimile şi scrise cu grijă: 

Harold Clitheroe, decedat 4 decembrie 1792. 

l-ar fi plăcut să scrie câteva cuvinte despre felul în care murise, dar nu 
ştia să scrie cuvinte precum „călcat de o căruță“ sau „din prostia fiului 
moşierului“ şi, oricum, probabil că era mai înțelept să nu scrie astfel de 
lucruri cu cerneală. 

Viaţa trebuia să revină la normal și, așezându-se la roata de tors, lucră 
la lumina care intra prin ușa deschisă. Kit se aşeză alături de ea, aşa cum 
făcea adesea, trecând turtele de lână netoarsă din mâinile lui într-ale ei, în 
timp ce ea le alimenta prin orificiu şi, în același timp, învârtea roata care 
angrena fusul şi răsucea lâna într-un fir continuu. El privea gânditor și, 
după o vreme, o întrebă: 

- De ce trebuie să murim înainte să mergem în ceruri? 

Şi ea pusese întrebări de felul acesta, deşi credea că făcuse asta la o vâr- 
stă mai mare, mai degrabă la doisprezece ani decât la şase. Înţelesese rapid 
că rareori exista o explicaţie folositoare pentru aspectele derutante ale reli- 
giei și, curând, încetase să mai întrebe. Avea senzaţia că Kit urma să fie 
mult mai insistent. 

- Nu știu de ce, îmi pare rău, spuse ea. Nimeni nu ştie. E un fel de mister. 

- Ajunge cineva, vreodată, la ceruri fără să moară? 

Când era pe punctul să spună nu, ceva i se activă în memorie şi, după 
câteva momente de gândire, își aminti despre ce era vorba. 

- Da, a existat un bărbat numit Ilie. 

- Deci el nu a fost îngropat într-un cimitir, lângă o biserică? 

- Nu. 

Sal era destul de sigură că nu existau biserici în vremurile profeților din 
Vechiul Testament, dar se hotări să nu corecteze greşeala lui Kit. 

— Şi cum a ajuns în ceruri? 

— A fost dus de o tornadă. Ca să evite o întrebare implicită, adăugă: Nu 
ştiu de ce. 

Copilul rămase tăcut şi ea presupuse că se gândea la tatăl lui, care era 
acolo, sus, în ceruri, cu Dumnezeu şi cu îngerii. 

Kit avu apoi o altă întrebare. 

— Pentru ce ai nevoie de roata cea mare? 

La asta putea să răspundă. 

- Roata este mult mai mare decât fusul pe care-l învârte — poți să vezi 
asta, nu-i aşa? 

- Da. 

— Aşa că, atunci când roata se învârte o dată, fusul se învârte de cinci 
ori. Asta înseamnă că fusul se roteşte mult mai rapid. 

— Dar ai putea să învârți doar fusul. 

— Aşa se făcea înainte să fie inventată roata cea mare. Dar este greu să 
învârţi rapid fusul. Ai obosi foarte repede. Pe când aşa, poţi învârti roata 
cea mare toată ziua. 

El se uită atent la maşinărie, adâncit în gânduri, în timp ce o privea 
rotindu-se. Era un copil deosebit. Sal ştia că fiecare mamă gândea în felul 
acesta, mai ales mamele care aveau un singur copil; dar tot avea senzaţia că 
Kit era diferit de ceilalți. Când avea să crească, putea fi capabil să facă mai 
mult decât doar să muncească manual, iar ea nu îşi dorea ca el să trăiască 
aşa cum trăia ea, într-o casă de chirpici. 

Pe vremuri, avusese și ea aspirații. O idolatrizase ca pe un erou pe 
mătuşa ei, Sarah, sora mai mare a mamei ei. Sarah părăsise satul, se mutase 
la Kingsbridge şi începuse să vândă balade pe stradă, cântându-le, ca să 
ajute vânzările. Se măritase cu bărbatul care tipărea baladele şi învățase 
aritmetică pentru a deveni contabila lui. O vreme, mai vizitase satul, venind 
cam de două ori pe an. Era mereu bine îmbrăcată, aranjată, încrezătoare, 
aducând daruri generoase, mătase pentru rochii, o găină vie, un bol de sti- 
clă. Vorbea despre lucruri despre care citise în ziare: revoluţia americană, 
căpitanul Cook în Australia, numirea ca prim-ministru a tânărului de 24 
de ani, William Pitt. Sal își dorise să fie exact ca mătuşa Sarah. Apoi se 
îndrăgostise de Harry și vieţile lor apucaseră în direcţii diferite, 

Nu prea își putea imagina ce curs ar fi putut să ia viaţa lui Kit, dar ştia 
care era începutul acesteia, și anume învățătura, Sal îl învățase literele şi 
numerele, iar el putea deja să scrijelească cele trei litere ale numelui său pe 

pământ, cu un băț. Dar nici ea nu avusese parte de prea multă şcoală şi în 
curând avea să-l înveţe cam tot ce ştia. 

În sat exista o şcoală condusă de paroh - familia Riddick controla 
aproape totul acolo. Şcoala aceea costa un penny pe zi. Sal îl trimitea pe 
Kit acolo oricând avea un penny de cheltuit, dar asta nu se întâmpla prea 
des, iar acum, când Harry nu mai era, era posibil să nu se mai întâmple 
niciodată. Era la fel de hotărâtă ca întotdeauna să-l ajute pe Kit să pros- 
pere, dar nu prea ştia cum. 

— Putem să citim? întrebă Kit, 

- Bună idee. Adu cartea. 

El traversă camera şi apucă Biblia. O așeză pe podea, astfel încât să o 
poată vedea amândoi în timp ce lucrau. 

— Ce să citim? 

- Haide să citim povestea băiatului care a ucis un uriaș! 

Ea ridică volumul greu şi găsi capitolul al şaptesprezecelea din prima 
carte a lui Samuel. 

Îşi reluară lucrul în timp ce Kit încerca să citească. Ea trebuia să-l ajute 
cu toate numele și cu multe dintre cuvinte. Pe când era copil, ceruse o expli- 
caţie pentru cei „şase coți şi o palmă“, așa că acum putea să-i spună lui Kit 
că Goliat era mai înalt de trei metri. 

În timp ce se luptau amândoi să citească cuvântul înfățișare, parohul 
intră fără să bată la uşă. 

Kit se opri din citit şi Sal se ridică. 

- Ce-nseamnă asta? spuse parohul. Citiţi? 

— Povestea lui David și Goliat, domnule paroh, spuse Sal. 

- Hmm... Voi, metodiştii, doriți întotdeauna să citiţi singuri Biblia. Ar 
fi mai bine să vă ascultați parohul. 

Nu era un moment bun să se angajeze cu el într-o dispută. 

- Este singura carte din casă, domnule, și nu cred că-i face vreun rău 
copilului să asculte cuvintele sfinte ale Domnului. Îmi pare rău dacă 
am greșit. 

- Ei bine, nu pentru asta sunt aici, 

Privi în jur după un loc în care să se aşeze, În casă nu existau scaune, 
aşa că trase un taburet cu trei picioare, 

- Vrei ca biserica să-ţi acorde ajutor din fondul pentru săraci, 

Sal nu mai preciză că nu erau banii bisericii, Avea nevoie să fie umilă, 
altfel el putea să o refuze cu totul, Nu exista cu adevărat un control asupra 

supraveghetorului fondului, nu exista nimeni deasupra lui la care Sal să fi 
putut apela. Aşa că îşi plecă ochii şi spuse: 

- Da, vă rog, domnule paroh. 

— Cât de mare este chiria pentru casa asta? 

- Şase pence pe săptămână, domnule. 

- Parohia va plăti pentru asta. 

„Deci, se gândi Sal, prima ta grijă este să te asiguri că stăpânul casei nu 
pierde niciun venit.“ Totuşi, era o uşurare să ştie că ea și Kit încă puteau să 
aibă un acoperiş deasupra capului. 

- Dar faci bani frumoşi din tors. 

- Amos Barrowfield plăteşte un șiling pentru fiecare livră de lână 
toarsă, iar eu reuşesc să fac trei livre pe săptămână, dacă stau trează cea 
mai mare parte a nopții. 

- Deci asta înseamnă trei șilingi, aproape jumătate din salariul unui 
lucrător. 

- Trei optimi, domnule, îl corectă ea. 

Aproximările erau periculoase atunci când fiecare penny conta. 

— Acum a cam venit timpul pentru Kit să înceapă să muncească. 

Sal fu luată prin surprindere. 

- Are doar şase ani! 

- Da, şi în curând va avea șapte. Este vârsta obişnuită la care copiii îşi 
iau prima slujbă. 

- Nu va împlini şapte ani decât în martie. 

- Douăzeci și cinci martie. Am căutat data în înregistrările parohiei. 
Nu e prea departe. 

Erau mai mult de trei luni şi, la vârsta de șase ani, asta însemna vreme 
lungă. Dar Sal avea o altă obiecţie. 

- Ce ar putea el să facă? Este iarnă — nimeni nu are nevoie să angajeze 
un ajutor în timpul iernii. N 

- Avem nevoie de un lustragiu la conac. 

Deci ăsta era planul. 

— Ce muncă va trebui să facă Kit? 

- Va învăţa să lustruiască cizmele până strălucesc, desigur. Şi alte sar- 
cini asemănătoare: să ascută cuţitele, să aducă lemne de foc, să golească 
oalele de noapte din camere, genul acesta de lucruri. 

Sal îl privi pe Kit, care stătea şi asculta cu ochii măriţi. Era atât de mic şi 
de vulnerabil, că ei îi venea să plângă. Dar parohul avea dreptate: era aproape 


vremea să meargă la muncă. 

Parohul adăugă: 

- Îi va prinde bine să înveţe să se poarte în casa moșierului. Poate că va 
creşte și va fi mai puţin obraznic decât tatăl său. 

Sal încercă să ignore insulta la adresa lui Harry. 

- Cât va fi plătit? 

- Un şiling pe săptămână. Este foarte corect pentru un copil. 

Era adevărat şi Sal ştia asta. 

- Desigur, va primi mâncare şi, de asemenea, haine. Parohul privi spre 
ciorapii peticiţi ai lui Kit şi spre haina lui supradimensionată. Nu poate să 
fie îmbrăcat în felul ăsta. 

Kit se învioră la ideea unor haine noi. 

- Şi va dormi la conac, desigur, adăugă parohul. 

Acest gând o descuraja pe Sal, deşi nu era surprinzător: cei mai mulți 
servitori locuiau în incintă. Avea să fie singură. Ce viaţă singuratică urma 
să aibă... 

Kit, de asemenea, era tulburat şi ochii lui se umplură de lacrimi. 

Parohul spuse: 

- Încetează cu smiorcăiala, băiete, și fii recunoscător pentru o casă căldu- 
roasă şi mâncare din belşug. Băieţii de vârsta ta lucrează în mine de cărbune. 

Sal știa că aşa era. 

- O vreau pe mama mea, suspină Kit. 

— Şi eu o vreau pe a mea, dar e moartă, spuse parohul. Tu încă o vei avea 
pea ta și, în plus, vei avea liber câte o jumătate de zi în fiecare după-amiază 
de duminică, așa că poți să o vezi atunci. 

Asta îl făcu pe Kit să plângă şi mai mult. 

Sal îşi cobori vocea şi spuse: 

- Tocmai ce și-a pierdut tatăl, iar acum simte că îşi pierde şi mama. 

- Ei bine, nu o va pierde și va afla acest lucru duminica viitoare, când 
va veni să te vadă. 

Asta o şocă pe Sal. 

- Vrei să-l iei astăzi? 

- N-are niciun rost să aşteptăm. Cu cât începe mai repede, cu atât mai 
repede se va obişnui cu asta. Dar dacă nevoile tale nu sunt atât de urgente 
pe cât pretinzi... 

- Prea bine. 

- Deci, am să-l iau acum, 

Cu o voce sfidătoare şi stridentă, Kit rosti: 

- Voi fugi! 

Parohul ridică din umeri. 

- Atunci, vei fi urmărit, adus înapoi și biciuit. 

- Voi fugi din nou! 

— Dacă faci asta, vei fi adus din nou înapoi. Dar cred că prima biciuire 
va fi suficientă. 

— Haide, Kit, încetează cu plânsul, spuse Sal. 

Îi vorbea ferm, deşi ea însăși era pe punctul să izbucnească în lacrimi. 

— Tatăl tău s-a dus şi tu va trebui să devii bărbat mai repede decât era 
de aşteptat. Dacă te comporți bine, vei avea cină și prânz, precum și haine 
frumoase. 

Parohul adăugă: 

- Moşierul va deduce, din salariul lui, trei pence pe săptămână pentru 
mâncare şi băutură și şase pence pe săptămână, în primele patruzeci de 
săptămâni, pentru haine. 

- Dar asta înseamnă că va primi doar trei pence pe săptămână! 

— Şi este exact cât face, cel puţin la început. 

— Şi cât de mult îmi vei da din fondul pentru săraci? 

Parohul se prefăcu indignat. 

- Nimic, desigur. 

— Dar cum voi trăi? 

— Acum, când nu mai ai un bărbat și nici un fiu de care să ai grijă, poți 
să torci în fiecare zi. Mă gândesc că ţi-ai putea dubla veniturile. Vei avea 
şase șilingi pe săptămână şi vei cheltui doar pentru tine. 

Sal ştia că ar fi trebuit să toarcă douăsprezece ore pe zi, şase zile pe săp- 
tâmână, ca să ajungă la suma asta. Grădina ei de legume avea să se umple 
de buruieni, iar hainele ei să se uzeze. Avea să trăiască doar cu pâine şi 
brânză, dar urma să supravieţuiască. La fel şi Kit. 

Parohul se ridică. 

— Vino cu mine, băiete! 

— Ne vedem duminică, Kit, şi poți să-mi povesteşti tot, spuse Sal. Dă-mi 
un sărut de rămas-bun. 

El nu se opri din plâns, dar o strânse în braţe. Ea îl sărută, apoi se des- 
prinse din îmbrăţişare şi spuse: 

- Să-ţi spui rugăciunile şi lisus va avea grijă de tine. 

Parohul apucă ferm mâna lui Kit și ieşiră amândoi din casă, 

— Ai grijă să te porţi bine, Kit! strigă ea. 

Apoi se așeză și începu să plângă. 

xxx 


Parohul Riddick îl ținu pe Kit de mână în timp ce traversară satul. Nu 
era un gest prietenos, liniştitor, ci mai degrabă o strângere puternică menită 
să-l împiedice pe Kit să fugă. Dar el nu avea nicio intenţie să fugă. Povestea 
parohului despre biciuire îl speriase, convingându-l să nu facă așa ceva. 

Iar acum era speriat de orice: speriat pentru că nu avea tată, speriat 
pentru că îşi părăsise mama, speriat de paroh, de duşmănosul Will și de 
atotputernicul moşier. 

În timp ce se grăbea alături de paroh, alergând din când în când ca să 
poată ţine pasul cu el, sătenii îl priveau curioşi — mai ales prietenii lui şi ai 
părinţilor lui —, dar nimeni nu spunea nimic şi nici nu îndrăznea să-l 
întrebe ceva pe paroh. 

Se sperie din nou când se apropiară de conac. Era cea mai mare clădire 
din sat, mai mare chiar decât biserica şi construită din aceeaşi piatră gălbuie. 
O cunoştea bine din exterior, dar acum o privea cu alţi ochi. Fațada avea o 
ușă la mijloc, cu trepte și un portal, iar el numără unsprezece ferestre, câte 
două de fiecare parte a uşii, cinci la etaj şi încă două în acoperiș. Când se 
apropiară, observă că avea şi subsol. 

Habar n-avea ce se putea afla în interiorul unei asemenea structuri uri- 
aşe. Îşi aminti de Margaret Pikestaff, care-i spunea că totul era din aur 
acolo, chiar şi scaunele, însă Kit presupunea că ea făcea o confuzie cu raiul. 

Biserica era mare pentru că toată lumea din sat trebuia să încapă înăun- 
tru pentru slujbă, dar conacul era doar pentru patru persoane, moşierul şi 
cei trei fii ai săi, plus câţiva servitori. Ce făceau cu tot acel spaţiu? Casa lui 
Kit avea o singură cameră pentru trei persoane, Conacul era misterios, ceea 
ce îl făcea să pară sinistru. 

După ce intrară pe ușa impozantă, parohul îl conduse pe scări, 
spunându-i: 

- Nu intri niciodată pe aici, decât dacă eşti împreună cu moşierul sau 
cu unul dintre noi, fiii săi. Pentru tine şi pentru ceilalți servitori există o 
ușă în spate. 

„Deci eu sunt unul dintre servitori, se gândi Kit. Eu sunt cel care lustru- 
ieşte cizmele. Aş vrea să ştiu cum să lustruiesc cizmele. Mă întreb ce fac toţi 
ceilalţi servitori. Mă întreb dacă ei fug şi sunt aduşi înapoi şi biciuiţi.“ 

Uşa din faţă se închise în urma lor şi parohul dădu drumul mâinii lui Kit. 

Se aflau într-un hol care era mai mare decât interiorul casei lui Kit. Pe 
pereţii acoperiţi cu un lemn întunecat văzu patru uși, apoi observă o scară 

largă, care ducea sus. Un cerb aflat pe cămin se uita ameninţător la Kit, dar 
capul părea incapabil să se miște şi el fu aproape sigur că nu era viu. Holul era 
destul de întunecos şi exista un miros neplăcut pe care Kit nu-l recunoștea. 

Una dintre cele patru uși se deschise şi Will Riddick păși în hol. 

Kit încercă să se ascundă după paroh, dar Will îl văzu și se încruntă. 

— Ăsta e micul plod al lui Clitheroe, nu-i așa, George? 

— Da, spuse parohul. 

- Pentru ce dracu l-ai adus aici? 

- Calmează-te, Will, avem nevoie de un lustragiu. 

- De ce el? 

- Pentru că este disponibil, iar mama lui are nevoie de bani. 

— Nu vreau cățelușul ăsta blestemat în casă. 

Mama lui Kit nu folosea niciodată cuvinte precum blestemat şi dracu 
şi chiar se încrunta în rarele ocazii când Pa le folosea. Kit nu le rostise 
niciodată. 

- Nu fi prost! spuse parohul. Nu e nimic în neregulă cu băiatul. 

Faţa lui Will se înroşi mai tare. 

— Ştiu că tu crezi că din vina mea a murit Clitheroe. 

- N-am spus niciodată așa ceva. 

— Ai adus copilul aici ca un reproş permanent la adresa mea. 

Kit nu cunoştea cuvântul reproș, dar presupunea că lui Will nu-i con- 
venea să i se amintească ceea ce făcuse. Iar accidentul era din vina lui Will, 
chiar și un copil putea înțelege asta. 

Kit îşi dorise întotdeauna un frate cu care să se joace, dar nu-şi imagi- 
nase niciodată că fraţii s-ar fi putut certa în felul acela. 

Parohul continuă: 

-În orice caz, tata a avut ideea să-l angajăm pe băiat. 

- Corect. Voi vorbi cu tata. O să-l trimită pe băiat înapoi la mama lui. 

Parohul ridică din umeri. 

— Poţi să încerci. Nu prea îmi pasă. 

Kit îşi dorea din tot sufletul să fie trimis înapoi la mama lui. 

Will traversă coridorul și intră pe o altă uşă, iar Kit se întrebă cum avea să 
reușească vreodată să-și găsească drumul printr-o casă atât de complicată. 

Dar îl frământa altceva, mult mai important. 

- Voi fi trimis acasă? întrebă el nerăbdător. 

— Nu, răspunse parohul. Moşierul se răzgândeşte rareori şi nu va face 
asta doar pentru că sentimentele lui Will sunt rănite. 

Kit se cufundă din nou în disperare. 

- Trebuie să înveţi numele camerelor, spuse parohul. Apoi deschise o 
uşă şi adăugă: Camera de desen. Aruncă o privire înăuntru. 

Kit păşi nervos în încăpere şi privi în jur. În camera aceea părea să fie 
mai multă mobilă decât în tot satul la un loc. Existau covoare, scaune, 
numeroase mese mici, draperii, perne, picturi şi ornamente. Exista şi un 
pian, care era mult mai mare decât singurul pian pe care-l văzuse el vreo- 
dată, aflat în casa familiei Pikestaff. Dar în camera de desen nu exista nimic 
cu care cineva ar fi putut să deseneze. 

Încă incerca să asimileze totul când parohul îl trase înapoi şi închise ușa. 

Ajunseră la următoarea uşă. 

- Sufrageria. 

Aceasta era mai simplă, cu o masă în mijloc şi scaune în jurul ei, plus 
câteva dulapuri. Pe pereţi se aflau picturi de bărbaţi şi femei. Kit fu intrigat 
de un obiect care arăta ca un păianjen şi care atârna din tavan, cu zeci de 
lumânări înfipte în el. Poate că acela era un loc la îndemână ca să păstrezi 
lumânările, astfel încât, atunci când se făcea întuneric, să poţi pur şi simplu 
să iei una și să o aprinzi. 

Apoi traversară holul. 

- Camera de biliard. 

Aici se afla o masă cu totul diferită, cu marginile ridicate şi cu bile colo- 
rate pe o suprafaţă verde. Kit nu mai auzise niciodată cuvântul biliard şi 
era derutat de scopul pe care ar fi putut să-l aibă camera. 

La cea de-a patra uşă, parohul spuse: 

- Biroul. 

Aceasta era uşa pe care intrase Will şi parohul nu o deschise. Kit auzi 
dinăuntru voci ridicate. 

- Se ceartă în legătură cu tine, spuse apoi parohul. 

Kit nu putea să-şi dea seama ce anume spuneau. 

În capătul din spate al holului se afla o uşă verde, pe care nu o observase 
până atunci. Parohul îl conduse spre uşa aceea, pătrunzând apoi într-o 
zonă a casei care avea o atmosferă diferită: aici nu existau picturi pe pereţi, 
nici covoare pe podea, iar lemnăria avea nevoie de vopsire. Coborâră o 
scară către subsol şi intrară într-o cameră în care doi bărbaţi şi două femei 
erau aşezaţi la o masă şi mâncau deja cina. Toţi patru se ridicară în picioare 
când intră parohul. 

- Acesta este noul lustragiu, spuse parohul. Kit Clitheroe. 

Ei îl priviră cu interes. Cel mai bătrân dintre cei doi bărbaţi înghiți 
mâncarea pe care o avea în gură și spuse: 

- Fiul bărbatului care...? 

- Exact. Arătând spre cel care vorbise, parohul spuse: Kit, acesta este 
Platts, majordomul. Tu îl vei striga domnul Platts şi vei face tot ceea ce-ţi 
spune el. 

Platts avea un nas mare, acoperit de liniuţe mici, roşii. 

— Alături de el se află Cecil, valetul. 

Cecil era tânăr și avea o umflătură pe gât, despre care Kit ştia că se 
numeşte furuncul. 

Parohul arătă apoi spre o femeie de vârstă mijlocie, cu faţa rotundă. 

- Doamna Jackson este bucătăreasa, iar Fanny, de aici, este camerista. 

Kit presupuse că Fanny avea vreo doisprezece sau treisprezece ani. Era 
o fată slăbănoagă, cu pete pe faţă, şi părea la fel de speriată pe cât era el. 

— Mă aştept să-l înveţi tot ce are nevoie să ştie, Platts, spuse parohul. 
Tatăl lui era obraznic şi nesupus, așa că, dacă băiatul se dovedeşte a fi la fel, 
va trebui să-i dai o bătaie bună. 

- Da, domnule, așa voi face, spuse Platts. 

Kit încercă să nu plângă, dar lacrimile îi ţâşneau din ochi şi îi curgeau 
pe faţă. 

- Va avea nevoie de haine — arată ca o sperietoare de ciori, spuse 
bucătăreasa. 

- Există un cufăr cu haine de copii pe undeva, răspunse Platts. Probabil 
purtate de dumneata şi de frații dumitale când erați tineri. Cu permisiu- 
nea voastră, o să încerc să văd dacă i se potriveşte ceva lui Kit. 

- Sigur că da, spuse parohul. Te las să te ocupi. 

Apoi ieşi. 

Kit privi spre cei patru servitori, întrebându-se ce ar fi trebuit să facă 
sau să spună, dar nu se putea gândi la nimic, aşa că rămase în picioare 
nemişcat și nu spuse nimic. 

După un moment, Cecil zise: 

- Nu fi supărat, micuţule, nu prea ne ocupăm cu bătaia pe-aici. Ar fi 
mai bine să mănânci ceva. Du-te şi aşază-te lângă Fanny şi ia o bucată din 
plăcinta de porc a doamnei Jackson. 

Kit se duse lângă piciorul mesei şi se aşeză pe bancă, alături de came- 
ristă, Ea luă o farfurie, un cuţit şi o furculiţă și tăie o felie din plăcinta mare 
din mijlocul mesei. 

- Mulţumesc, domnişoară, spuse Kit. 

Era prea supărat ca să mănânce, dar ei se aşteptau ca el să o facă, așa că 
îşi tăie o bucată din felie şi se forţă să o mănânce. Nu mai mâncase nicio- 
dată plăcintă de porc şi era uluit de cât de delicioasă era. 

Masa fu întreruptă din nou, de data asta de către Roger, fiul cel mai 
tânăr al moşierului. 

- Este aici? întrebă el în timp ce intra. 

Toţi se ridicară din nou și Kit făcu acelaşi lucru. 

- Bună ziua, domnule Roger, spuse Platts. 

- Ah, iată, aici erai, tinere Kit, zise Roger. Văd că ai primit o felie de plă- 
cintă, aşa că lucrurile nu pot fi prea rele. 

Kit nu era sigur ce să răspundă, aşa că spuse: 

- Mulţumesc, domnule Roger. 

- Acum, ascultă bine, Kit. Știu că este greu să pleci de acasă, dar trebuie 
să fii curajos, ştii asta, nu? Vei încerca să faci asta? 

- Da, domnule Roger. 

Roger se întoarse spre Platts și adăugă: 

- Ia-l uşor, Platts. Ştii prin ce a trecut. 

- Da, domnule, știm. 

Apoi privi spre ceilalți. 

- Mă bazez pe voi toţi. Arătaţi puțină compasiune, mai ales la început. 

Kit nu cunoştea cuvântul compasiune, dar presupuse că însemna ceva 
gen milă. 

- Nu vă faceţi griji, domnule Roger, rosti Cecil. 

- Foarte bine. Mulţumesc, zise Roger, apoi ieşi. 

Ei se aşezară din nou. 

Roger era o persoană minunată, se hotărî Kit, 

După ce terminară masa, doamna Jackson le făcu ceai şi Kit primi o 
cană, cu mult lapte şi o bucată de zahăr, iar asta era, de asemenea, minunat. 

Apoi, în sfârşit, Platts se ridică în picioare şi spuse: 

- Mulţumesc, doamnă Jackson. 

Ceilalţi trei îl imitară. 

- Mulţumesc, doamnă Jackson. 

Kit presupuse că trebuia să facă acelaşi lucru, așa că rosti şi el. 

- Bun băiat, spuse Cecil. Acum ar fi bine să-ţi arăt cum să lustruieşti o 
pereche de ghete. 


CAPITOLUL 5 


Amos Barrowfield lucra într-un depozit rece, din spatele casei fami- 
liei sale, aflată lângă catedrala din Kingsbridge. Era deja târziu, în 
după-amiaza aceea, iar el se pregătea să plece devreme a doua zi de dimi- 
neaţă, pregătind încărcăturile pentru caii de povară, care erau hrăniţi în 
grajdul alăturat. 

Se grăbea pentru că spera să întâlnească o fată ceva mai târziu. 

Grupă sacii în legături care puteau fi uşor încărcate pe ponei, a doua zi, 
în zorii înghețaţi, apoi înţelese că nu avea destul fir. Asta era o problemă. 
Tatăl său ar fi trebuit să cumpere ceva de la piaţa de lână din Kingsbridge, 
de pe High Street. 

Deranjat de întârzierea planurilor sale pentru seara respectivă, părăsi 
hambarul și traversă curtea, simțind miros de zăpadă în aer, apoi intră în 
casă. Era o clădire veche şi mare, prost întreținută: din acoperiş lipseau 
ţigle și pe palierul de sus exista o găleată care aduna apa de la scurgere. 
Construită din cărămidă, avea o bucătărie la subsol, două etaje principale 
şi o mansardă. Familia Barrowfield era compusă din doar trei persoane, 
dar aproape tot parterul era ocupat de nevoile afacerii; şi mai erau, de ase- 
menea, câțiva servitori care dormeau în incintă. 

Amos trecu rapid prin holul cu podeaua de marmură în alb şi negru și 
intră în biroul din faţă, care avea 'şi propria uşă către stradă. Pe o masă 
mare, centrală, se aflau baloturi de pânză pe care le vindea Barrowfield: 
flanel moale, gabardină țesută des, postav pentru pălării, pânză aspră de 
Kersey pentru marinari. Obadiah avea cunoștințe impresionante despre 
tipurile tradiţionale de lână și despre stilurile de țesut, dar nu dorea să se 
extindă. Amos credea că se putea face profit cu serii scurte de ţesături de 
lux, angora și merinos, precum şi cu amestecuri de mătase, dar tatăl său 
prefera să rămână la ceea ce ştia. 

Obadiah era aşezat la birou, citind dintr-un registru gros, cu un opaiţ 
alături de el. Amos știa cât de diferiți erau ei doi: tatăl lui era scund și chel, 
în timp ce el era înalt, cu părul sănătos şi des. Obadiah avea o față rotundă 
şi un nas cârn; Amos avea fața lungă, cu o bărbie pronunţată. Amândoi 
purtau haine din materiale scumpe, ca să facă reclamă bunurilor pe care le 
vindeau, dar Amos era îngrijit şi cu jacheta închisă la nasturi, în timp ce 
gulerul lui Obadiah era desfăcut, haina sa era mototolită, iar ciorapii săi 
erau boțiți. 

- Nu mai este fir, spuse Amos fără nicio introducere. După cum ar tre- 
bui să ştii... 

Obadiah ridică privirea, părând iritat că fusese deranjat. Amos se pre- 
găti pentru o dispută: tatăl lui devenise arțăgos în ultimul an. 

- N-am ce să fac, spuse Obadiah. N-am putut să cumpăr nimic la un 
preţ rezonabil. La ultima licitaţie, un țesător din Yorkshire l-a cumpărat pe 
tot, la un preţ ridicol de mare. 

- Ce vrei să le spun ţesătorilor? 

Obadiah oftă, simțind din plin presiunea, apoi spuse: 

- Spune-le să-şi ia o săptămână de odihnă. 

- Şi copiii lor să moară de foame? 

- Nu fac afaceri ca să hrănesc copiii altora. 

Asta era cea mai mare diferenţă dintre tată şi fiu. Amos considera că 
avea o responsabilitate faţă de oamenii care depindeau de el ca să trăiască. 
Obadiah nu credea asta. Dar Amos nu dorea să intre din nou în această 
dispută, așa că schimbă abordarea. 

- Dacă vor putea să găsească de lucru pentru altcineva, o vor face. 

— Aşa să fie. 

Amos se gândi că ăsta era mai mult decât arţag. Era aproape ca şi cum 
tatălui său nu-i mai păsa de afacere. Ce era în neregulă cu el? 

— S-ar putea să nu se mai întoarcă la noi, spuse Amos. Vom intra în 
criză de materiale de vândut. 

Obadiah ridică vocea, spunând pe un ton de exasperare furioasă: 

— Şi ce ai vrea să fac eu? 

- Nu ştiu. Tu eşti şeful, după cum nu încetezi niciodată să-mi spui. 

- Ocupă-te de dificultăţi, ce zici? 

- Nu sunt plătit să conduc afacerea. De fapt, nu sunt plătit deloc. 

- Eşti un ucenic! Așa vei fi până la douăzeci și unu de ani. Asta este 
practica obișnuită. 

- Nu, nu este, spuse Amos nervos. Cei mai mulți ucenici primesc un 
salariu, chiar dacă este mic, Eu nu primesc nimic. 

Obadiah gâfâia doar din cauza efortului de a se certa. 

- Tu nu trebuie să plăteşti pentru mâncare, haine și cazare - pentru ce 
ai nevoie de bani? 

Şi-ar fi dorit bani ca să poată să-i ceară unei fete să iasă cu el, dar nu-i 
spuse asta tatălui său, 

— Ca să nu mă simt ca un copil. 

- Ăsta este singurul motiv la care te poți gândi? 

— Am nouăsprezece ani şi fac cea mai mare parte a muncii. Am dreptul 
la un salariu. 

- Încă nu eşti bărbat, aşa că eu sunt cel care va lua această decizie. 

- Da, tu iei deciziile. Şi din cauza asta nu mai avem fir. 

Amos ieși furios din cameră. 

Era tulburat la fel de mult pe cât era de mânios. Tatăl lui nu asculta de 
rațiune. Oare doar pentru că devenea tot mai irascibil şi mai zgârcit odată 
cu vârsta? Avea doar cincizeci de ani. Se întâmpla oare altceva, exista vreun 
alt motiv pentru comportamentul său? 

Neavând bani, Amos se simţea ca un copil. Unei fete ar fi putut să i se facă 
sete, cerându-i să-i cumpere o ulcică de bere într-o tavernă. Poate că el ar fi 
vrut să-i cumpere o portocală de la o tarabă din piaţă. Dacă voiai să curtezi o 
fată, primul pas era să ieşi cu ea, mai ales în cazul fetelor respectabile din 
Kingsbridge. Amos nu era interesat de altfel de fete. Ştia despre Bella 
Lovegood, al cărei nume adevărat era Betty Larchwood, că nu era respectabilă. 
Mai mulți băieţi de vârsta lui susțineau că fuseseră cu ea, iar unul sau doi din- 
tre ei chiar ar fi putut să spună adevărul. Amos nu ar fi fost tentat nici chiar 
dacă ar fi avut banii. Îi părea rău pentru Bella, dar nu se simţea atras de ea. 

Şi ce s-ar fi întâmplat dacă ar fi devenit serios în legătură cu o fată şi ar 
fi dorit să o ducă la o piesă de teatru în Kingsbridge sau la un bal la 
Assembly Rooms? Cum ar fi putut să plătească pentru bilete? 

Se întoarse în hambar şi termină repede de împachetat. Îl deranja fap- 
tul că tatăl său fusese atât de neglijent încât să rămână fără fir. Pierdea 
bătrânul controlul afacerii? 

Îi era foame, dar nu avea timp să mănânce cu părinţii lui. Se duse la 
bucătărie. Mama lui era așezată lângă foc, purtând o rochie albastră confec- 
ţionată dintr-o pânză moale din lână de miel, care fusese făcută de unul 
dintre ţesătorii din Badford, Pălăvrăgea cu bucătăreasa, Ellen, care se 

sprijinea de masă. Mama o mângâia cu afecţiune pe umăr, iar Ellen zâmbea 
drăgăstos: ambele femei îl răsfățaseră în cea mai mare parte a vieţii lui. 

Tăie câteva felii de șuncă şi începu să mănânce în picioare, cu o bucată 
de pâine alături şi o cană de bere slabă, din butoi. În timp ce mânca, o 
întrebă pe mama lui: 

- Înainte să te măriţi ai ieşit cu tata? 

Ea zâmbi timid, ca o fată, şi, pentru un moment, păru că părul ei grizo- 
nant devine negru şi lucios şi că ridurile dispar, dezvăluind o femeie tânără 
şi frumoasă. 

- Desigur, spuse ea. 

— Unde mergeaţi? Ce făceaţi? 

- Nu prea multe. Ne îmbrăcam în hainele de biserică şi ne plimbam 
prin oraș, ne uitam la magazine, vorbeam cu prieteni de vârsta noastră... 
Pare destul de plictisitor, nu-i așa? Dar era incitant pentru că îl plăceam cu 
adevărat pe tatăl tău. 

- Îţi cumpăra lucruri? 

- Nu prea des. Într-o zi, mi-a cumpărat o bandă albastră pentru păr din 
piaţa din Kingsbridge. Încă o mai am în cutia cu bijuterii. 

- Înseamnă că avea bani. 

- Cu siguranţă. Avea douăzeci şi opt de ani şi se descurca bine. 

- Tu ai fost prima fată cu care a ieșit? 

- Amos! spuse Ellen. Cum poți să-i pui mamei tale o astfel de întrebare? 

— Îmi pare rău. Nu gândeam limpede. lartă-mă, mamă! ` 

- Nicio problemă. 

- Trebuie să mă grăbesc. 

- Te duci la întrunirea metodistă? 

- Da. 

Ea îi dădu un penny din poşeta ei, Metodiștii îţi îngăduiau să participi 
fără să plăteşti, dacă le spuneai că nu îţi permiţi, şi, pentru o vreme, Amos 
aşa făcuse, dar când aflase mama lui, insistase să-i dea ea banii. Tatăl lui 
obiectase: el considera că metodiştii creează necazuri. Dar, măcar o dată, 
mama îi sfidase autoritatea. „Fiul meu nu are nevoie de pomană“, spusese 
ea indignată. „Ruşine!“ Şi tata dăduse înapoi. 

Amos îi mulțumi pentru penny şi ieşi în stradă, la lumina felinarelor. De 
acum Kingsbridge avea iluminat cu petrol pe Main Street şi High Street, plă- 
tit de consiliul local, justificat de faptul că astfel se reducea criminalitatea. 

Porni vioi spre sala metodistă, aflată pe High Street, Aceasta era într-o 
clădire simplă, din cărămidă, văruită în alb, cu ferestre mari care simbolizau 

iluminarea. Uneori, oamenii o numeau capelă, dar nu era o biserică sfințită, 
după cum subliniaseră metodiștii când colectaseră fondurile pentru con- 
strucţie, cerând donaţii de la micii țesători și de la meșteșugarii prosperi, 
care formau cea mai mare parte a congregaţiei lor. Mulţi metodişti consi- 
derau că ar fi trebuit să se despartă de Biserica Anglicană, dar alţii doreau 
să rămână şi să reformeze biserica din interior. 

Lui Amos nu-i păsa prea mult de toate acestea. El considera că religia 
însemna modul în care-ţi trăieşti viața. Din acest motiv se înfuriase când tatăl 
său spusese: „Nu fac afaceri ca să hrănesc copiii altora“. Tatăl lui îl considera 
un tânăr idealist și prost. „Poate că sunt, se gândea el. Poate că şi Iisus era.“ 

Se bucura de animatele discuţii despre studiul Bibliei de la sala metodistă, 
pentru că îşi putea spune părerea și era ascultat cu politețe şi respect, în loc să 
fie invitat să tacă şi să creadă doar ceea ce spuneau clericii sau bărbaţii mai în 
vârstă — şi chiar tatăl lui. Iar ăsta era un bonus. Mulţi oameni de vârsta lui 
mergeau la aceste întruniri, așa că sala metodistă era, neintenționat, un fel de 
club pentru tineretul respectabil. Participau şi multe fete drăguţe. 

În seara aceea spera să se întâlnească cu o anumită fată — numele ei era 
Jane Midwinter și, după părerea lui, era cea mai drăguță dintre toate. Se 
gândea foarte mult la ea când călărea pe la țară, fără să aibă nimic de pri- 
vit în afară de câmpuri. Și ea părea să-l placă, dar nu era sigur. 

Intră în sală, care era cât se poate de diferită de catedrală — probabil, în 

: mod intenţionat. Nu existau statui sau picturi, nici vitralii sau argintărie cu 
bijuterii. Scaunele şi băncile erau singurul mobilier. Lumina clară a lui 
Dumnezeu intra prin ferestre și se reflecta pe pereţii văruiţi în culori des- 
chise. La catedrală, liniştea sfântă era întreruptă de cântecul corului sau de 
vreun trântor de cleric, dar aici toată lumea putea să vorbească, să se roage 
sau să propună un imn. Ei cântau tare, fără acompaniament, aşa cum 
făceau de obicei metodiștii. Exista o anumită exuberanţă în adoraţia lor, 
care practic lipsea la slujbele Bisericii Anglicane. 

Amos cercetă încăperea şi observă, spre încântarea sa, că Jane se afla 
deja acolo. Pielea ei palidă și sprâncenele negre îi făceau inima să bată mai 
repede. Purta o rochie din cașmir, în aceeaşi nuanţă delicată de gri ca ochii 
ei. Dar, din nefericire, locurile aflate de ambele părţi ale scaunului ei erau 
deja ocupate de prietenele sale. 

Amos fu întâmpinat de tatăl ei, conducătorul metodiştilor din 
Kingsbridge, canonicul Charles Midwinter, un bărbat chipeș şi carismatic, 
cu un păr grizonant, bogat, pe care-l purta lung. Un canonic era un cleric 
care servea la Capitol, comitetul de conducere al catedralei. Episcopul de 

Kingsbridge tolera metodismul canonicului Midwinter, deşi cu reticenţă. 
Amos se gândea că reticenţa era naturală: era inevitabil ca un episcop să se 
simtă criticat de o mişcare care spunea că biserica trebuia reformată. 

Canonicul Midwinter îi strânse mâna lui Amos şi îl întrebă: 

- Ce mai face tatăl tău? 

- Nici mai bine, nici mai rău, spuse Amos. Își pierde răsuflarea și tre- 
buie să evite să ridice baloţii de pânză. 

- Probabil că ar trebui să se retragă şi să-ți predea ție treaba. 

- Aș vrea eu. 

- Dar e dificil pentru cineva care a fost stăpân atâta timp să renunţe. 

Amos era concentrat asupra propriei nemulțumiri și nu luase în consi- 
derare faptul că situația ar fi putut să constituie o încercare și pentru tatăl 
său. Se simți uşor ruşinat. Canonicul Midwinter avea un anume fel de a te 
determina să te priveşti în oglindă. Era mai mult o povestire decât o pre- 
dică despre păcat. 

Amos se duse mai aproape de Jane şi se aşeză pe o bancă alături de 
Rupe Underwood, care era ceva mai în vârstă, având douăzeci şi cinci de 
ani. Rupe confecționa panglici, o afacere bună când oamenii aveau bani de 
cheltuit; altfel, nu prea profitabilă. 

- O să ningă, spuse Rupe. 

- Sper că nu. Mâine trebuie să merg la Lordsborough. 

- Încalță două perechi de şosete. 

Amos nu putea să-şi ia câte o zi liberă, indiferent de vreme. Întregul sis- 
tem depindea de circuitul materialelor, de care se ocupa el. Trebuia să plece 
şi, dacă era necesar, chiar să riște să îngheţe. 

Înainte ca Amos să se poată apropia mai mult de Jane, canonicul 
Midwinter deschise discuţia, citind din Beatitudini, din Evanghelia 
după Matei. 

- Binecuvântaţi sunt cei săraci cu duhul, pentru că a lor este împărăția 
cerurilor. 

Lui Amos această declaraţie a lui Iisus i se părea mistică şi nu reuşise 
niciodată să o înţeleagă. Ascultă cu atenţie şi se bucură de dispută, cântă- 
rind argumentele pro şi contra, dar era prea derutat ca să contribuie la dis- 
cuţie. „Mâine, pe drum, asta o să-mi dea prilejul să mă gândesc şi la altceva 
decât la Jane“, îşi spuse el. 

După aceea se servi ceai, cu lapte şi zahăr, în căni simple, din argilă, cu 
farfurioare. Metodiştilor le plăcea ceaiul, o băutură care nu te făcea nicio- 
dată să devii violent, stupid sau desfrânat, indiferent câte căni ai fi băut. 

Amos se uită după Jane și observă că fata fusese deja abordată de Rupe. 
Acesta avea un breton blond și lung și, din când în când, scutura din cap 
ca să-și îndepărteze părul din ochi, un gest care îl irita oarecum pe Amos. 

Observă pantofii lui Jane, din piele neagră şi sobră, cu o panglică legată 
într-o fundă în loc de şireturi și cu toc înalt, care o făcea să pară cu câţiva 
centimetri mai înaltă. Văzu că ea râdea de ceva ce-i spusese Rupe şi îl mân- 
gâia pe piept, mustrându-l în glumă. Oare îl prefera pe Rupe în locul lui 
Amos? Spera că nu. 

În timp ce aştepta ca Jane să se elibereze, discută cu David Shoveller, 
cunoscut drept Spade, Acesta avea treizeci de ani şi era un ţesător foarte 
talentat, în special pentru haine care se vindeau la preţuri mari. Spade angaja 
şi alți oameni, printre care se numărau și câţiva țesători. La fel ca Amos, 
purta haine care promovau produsele sale, iar în ziua aceea avea o haină de 
tweed, dintr-o țesătură gri-albăstruie cu inserţii de roșu și galben. 

Lui Amos îi plăcea să-i ceară sfatul lui Spade: bărbatul era deştept, fără 
să fie condescendent. Amos îi spuse despre problema cu firele. 

- Este o criză, spuse Spade. Nu doar în Kingsbridge, ci peste tot. 

Spade citea ziare şi reviste şi, prin urmare, era bine informat. 

Amos era derutat. 

- Cum s-a putut întâmpla aşa ceva? 

- Îţi spun eu, zise Spade. Sorbi din ceaiul fierbinte în timp ce-și aduna 
gândurile. Există o invenţie numită suveica zburătoare. Tragi de un mâner 
şi suveica sare dintr-un capăt în celălalt al gherghefului. Asta îi permite 
țesătorului să lucreze cam de două ori mai rapid, 

Amos auzise despre asta. 

- Credeam că nu a prins. 

- Aici, nu. Eu le folosesc, dar cei mai mulţi ţesători din vestul Angliei 
nu o fac. Ei cred că diavolul însuşi mişcă suveica. În orice caz, în Yorkshire 
este populară. 

— Tatăl meu spune că un tip din Yorkshire a cumpărat tot firul la ultima 
licitaţie, 

- Acum ştii de ce. O cantitate dublă de pânză cere o cantitate dublă de 
fire. Dar noi producem firul pe roata de tors, aşa cum se face de nu ştiu 
când, probabil dinainte ca Noe să-şi construiască arca, 

- Deci avem nevoie de mai mulți torcători, Şi tu eşti în criză de fire? 

- Am prevăzut că va apărea această problemă şi mi-am creat un stoc. 
Sunt surprins că tatăl tău nu a făcut acelaşi lucru. Obadiah a fost întot- 
deauna prevăzător. 

- Nu mai este, spuse Amos. 

Apoi se întoarse, pentru că o văzuse pe Jane că nu mai vorbea cu Rupe 
şi era nerăbdător să o prindă înainte să intervină altcineva. Traversă sala 
din câţiva paşi, ţinând în mână cana și farfuria, şi spuse: 

- Bună seara, Jane! 

- Bună seara, Amos. Nu-i așa că a fost o discuţie interesantă? 

El nu dorea să discute despre Beatitudini. 

- Îmi place rochia ta. 

- Mulţumesc 

- Are aceeași culoare precum ochii tăi. 

Fa își înclină capul într-o parte şi zâmbi, într-o postură care lui îi făcea 
gura să se usuce de dorinţă. 

- Frumos din partea ta că mi-ai observat ochii, spuse ea. 

- Este neobișnuit? 

- Mulţi bărbaţi habar n-au ce culoare au ochii soțiilor lor. 

Amos râse. 

- E greu de imaginat. Pot să te întreb ceva? 

- Da, deşi s-ar putea să nu-ţi răspund. 

- Ai vrea să ieşi cu mine? 

Ea zâmbi din nou, dar scutură din cap, iar el știu imediat că visurile lui 
erau condamnate. 

- Te plac, spuse ea. Eşti dulce. 

El nu dorea să fie dulce. Avea sentimentul că fetele nu se îndrăgosteau 
de băieți care erau dulci. 

— Dar nu vreau să mă îndrăgostesc de un băiat care n-are nimic de ofe- 
rit în afară de speranţe, continuă ea. 

Fl nu ştiu ce să spună. Nu se vedea pe sine ca neavând altceva decât 
speranţe și era şocat că ea îl privea în felul acesta. 

- Suntem metodişti, aşa că trebuie să spunem adevărul, adăugă ea. Îmi 
pare rău. 

Se priviră preţ de un moment lung, apoi ea îşi puse uşor mâna pe bra- 
tul lui, într-un gest de simpatie, şi se întoarse, 

Amos se duse acasă. 


CAPITOLUL 6 


Kit fu trezit la ora cinci de către Fanny, menajera de treisprezece ani. Era 
slabă, cu tenul pătat și cu părul subțire, ascuns timid sub o bonetă albă și 
murdară, dar ea se purta frumos cu Kit și îi arăta cum trebuia să facă lucru- 
rile, iar el o adora. O striga Fan. 

În dimineaţa aceea Fan avea veşti proaste. 

- Domnul Will s-a întors. 

- O, nu! 

- A ajuns azi-noapte, târziu. 

Kit era descurajat. Will Riddick îl ura şi se purta urât cu el de câte ori 
avea ocazia. Când Will plecase la Kingsbridge, Kit îi mulțumise Domnului. 
Will fusese plecat timp de şase săptămâni binecuvântate, ocupându-se de 
ceva ce avea legătură cu miliția. Acum, răgazul se terminase. 

Will nu se trezea devreme, așa că, probabil, Kit era în siguranţă pentru 
alte câteva ore. 

Kit şi Fan se îmbrăcară rapid şi se deplasară în tăcere prin casa rece şi 
întunecată, luminându-şi calea cu o mică torță pe care o ducea Fan. Kit ar 
fi fost speriat de umbrele din acele camere înalte, dar se simţea în sigu- 
ranţă cu ea. 

Prima ei sarcină era să curețe vetrele de la parter, iar a lui, să curețe 
ghetele; dar lor le plăcea să lucreze împreună, aşa că împărțeau ambele sar- 
cini. Scoteau cenușa rece din vetre, frecau feroneria cu o cârpă cu grafit, ca 
să strălucească, apoi clădeau focurile cu câlţi şi lemn, pregătindu-le să fie 
aprinse imediat ce se trezea familia. 

În timp ce lucrau, vorbeau cu voce joasă. Familia lui Fan făcuse febră, 
în urmă cu șase ani, și ea era singurul supravieţuitor. Îi spusese lui Kit că 
era foarte norocoasă să aibă slujba aceea. Avea mâncare și haine şi un loc 
în care să doarmă. Nu ştia ce s-ar fi întâmplat cu ea altfel. 

După ce-i auzise povestea, Kit nu-şi mai plângea de milă atât de mult. 
Până la urmă, el incă avea o mamă. 

După ce terminară cu vetrele, porniră pe coridorul cu dormitoarele, 
adunând cizmele, pe care le duseră înapoi în jos, pe scări, până în camera 
pentru încălțări. Trebuiau să curețe noroiul, să aplice grăsime amestecată 
cu negru de fum și să lustruiască pielea până când strălucea. Braţele lui Kit 
deveniră rapid incapabile să suporte efortul, dar Fan îi arătase o modali- 
tate uşoară să obțină luciul: scuipând pe cizme. Oricum, braţele lui erau 
mult mai slabe decât ale ei şi, de obicei, ea termina şi treaba lui. 

Când familia cobora pentru micul-dejun, se puteau duce în dormitoare. 
Fiecare avea câte o vatră şi o oală de noapte cu capac. Mai întâi, curățau gră- 
tarul și pregăteau focul, la fel cum făcuseră în camerele de la parter, apoi Kit 
ducea jos oalele de noapte, le vărsa la spălător, le spăla şi le aducea înapoi în 
dormitoare, în timp ce Fan făcea paturile și le aranja. Apoi se mutau la 
următorul dormitor. 

În ziua aceea nu reușiră să-şi termine treaba. 

Necazul apăru în camera lui Will. El era ultimul care se trezea, așa că 
lăsaseră camera lui la sfârşit. Lucrau rapid de când Kit începuse să se obiş- 
nuiască cu treaba şi de obicei terminau înainte ca Will să urce înapoi la etaj. 

Dar nu şi în ziua aceea. 

Fan freca fierăria şi Kit tocmai luase oala din cameră când intră Will. 
Era îmbrăcat de călărie, cu cravașa în mână, şi, evident, îşi uitase pălăria, 
pe care şi-o luă din dulap. 

Apoi îi observă și scoase un sunet de surprindere, aproape de parcă ar 
fi fost speriat. 

După un moment, îşi reveni şi strigă: 

- Ce căutați voi doi aici? 

Ştia foarte bine ce făceau, dar era furios pentru că fusese surprins. 

Ei erau atât de speriaţi, încât Fan răsturnă sticla cu grafit, pătând covo- 
rul, iar Kit scăpă oala de noapte, vărsându-i conţinutul. Se holbă îngrozit 
la mizeria pe care o făcuse, o baltă albă cu trei rahaţi maro în mijloc. 

- Idioţilor! mugi Will. 

Când era furios, ochii îi ieșeau atât de mult din orbite, încât arătau de 
parcă ar fi fost pe punctul să explodeze, Îl apucă pe Kit de braţ și îllovi peste 
fund cu cravașa. Kit urlă de durere şi se zbătu, încercând să scape, dar Will 
era mult prea puternic. 

Apoi îl lovi din nou şi Kit scânci de disperare. 

— Lasă-l în pace! scrâşni Fan şi se aruncă spre Will. 

Acesta îl trânti pe Kit la podea şi o apucă pe Fan. 

- O, vrei şi tu câteva? spuse el, iar Kit auzi șfichiuitul biciului și pocni- 
tura, când o lovi. 

Se ridică în picioare şi îl văzu pe Will smulgându-i rochia lui Fan și 
începând să-i biciuiască fundul gol. 

Rit îşi dorea să o apere pe Fan cu tot atâta vitejie pe cât îl apărase ea, dar 
era prea speriat şi nu putea face altceva decât să plângă. 

O voce nouă rosti: 

— Ce naiba se întâmplă aici? Will, ce naiba crezi că faci? 

Era fratele lui Will, Roger. Will încetă să o mai bată pe Fan şi se întoarse 
spre el. 

— Nu te băga în treaba asta. 

— Lasă copiii in pace, bou mare și tâmpit! rosti Roger. 

- Dacă nu ai grijă, te biciuiesc şi pe tine. 

Roger nu părea înspăimântat, deşi era mic şi slab, în timp ce Will era 
mare şi puternic. 3 

— Ai putea încerca, spuse el zâmbind. Cel puțin, ar fi mai drept decât ce 
faci acum. Îţi place să biciuieşti fundul fetițelor? 

- Eşti un prost nenorocit! 

Deşi se certau, Kit îl vedea pe Will calmându-se. Se simţi extrem de 
recunoscător faţă de Roger pentru că-i salvase pe el şi pe Fan. Will ar fi 
putut să-i omoare pe amândoi. 

Roger i se adresă lui Will: 

— Nu înţeleg de ce îi baţi pe amărţii ăştia doi, cu toată puterea ta. Sunt 
doar copii... 

- Copiii trebuie să fie pedepsiţi, toată lumea spune asta. Asta îi face să 
fie ascultători. Fetele au nevoie cel mai mult - le transformă în soții respec- 
tabile, care-și venerează bărbaţii. 

— Nu știi nimic despre neveste, idiotule. Hai să luăm micul-dejun — s-ar 
putea să-ţi îmbunătăţească starea de spirit. 

Will privi spre Kit şi Fan, iar Kit se cutremură de frică; dar Will nu 
spuse decât atât: 

- Curăţaţi mizeria asta sau vă bat din nou! 

Cu voci îngrozite, amândoi rostiră: 

— Da, domnule Riddick. 

Will ieşi şi Roger îl urmă. 

Kit alergă la Fan şi îşi îngropă faţa în rochia ei, tremurând. Fa îşi puse 
braţele în jurul lui şi îl îmbrăţişă. 

- Nu contează, nu contează, spuse ea. Durerea o să treacă într-un minut. 

El încercă să fie curajos, 

- Cred că deja este mai bine. 

Ea îi dădu drumul din îmbrăţișare. 

- Haide, atunci, spuse ea. Hai să curățăm! 


xxx 


Duminică după-amiază se întâlni cu mama lui. 

După ce se încheia cina familiei Riddick şi totul era strâns, servitorii erau 
liberi până la ora de culcare. Ma îl aştepta, ca de obicei, la ușa din spate a 
conacului. El se aruncă în braţele ei și o strânse cu înflăcărare, îngropându-și 
capul în pieptul ei moale. Apoi îi luă mâna și porniră să se plimbe prin sat. 

Când ajunseră acasă, se așezară la roata de tors, ca în vremurile tre- 
cute, doar ei doi. El îi dădea turtele de lână dărăcită și ea le introducea în 
mecanism, în timp ce învârtea roata. Pe podea se aflau fuse cu fir tors şi 
Kit spuse: 

- Ai făcut o mulţime, Amos va fi încântat. 

- Povesteşte-mi ce-ai mai făcut, îi spuse ea. 

În timp ce lucrau, el îi povesti despre tot ce se întâmplase în cursul săp- 
tămânii: treburile pe care le făcuse, mâncarea pe care o mâncase, momen- 
tele în care fusese fericit şi cele în care fusese speriat. Ea se supără atât de 
tare din cauza lui Will Riddick, încât Kit începu rapid să-i povestească des- 
pre Fan şi despre cât de amabilă era. El o iubea, îi spuse el, iar când aveau 
să fie mari, voia să se însoare cu ea. 

Ma zâmbi. 

- Vom vedea, îi spuse ea. Obișnuiai să spui că te vei însura cu mine. 

— Asta este o prostie. Nu te poţi căsători cu mama ta. Toată lumea 
ştie asta. 

- Tu nu ştiai pe vremea când aveai trei ani. 

Faptul că vorbea cu ea duminicile îl făcea să se simtă mai bine în restul 
săptămânii. Îl ura pe Will, dar cei mai mulţi oameni din casă nu erau nici 
amabili, nici cruzi, iar Roger şi Fan erau de partea sa. Pe Roger îl venera. 

În timp ce-i povesti lui Ma cum curăța şi lustruia, se simţi ca un adult, 
mai ales atunci când ea îi spuse: 

— Vai, dar eşti un adevărat bărbat! 

După-amiaza zbură foarte repede. Ma avea de obicei o mică trataţie 
pentru el: o felie de şuncă, o cană de lapte proaspăt, o portocală. În ziua 
aceea îi dădu o bucată de pâine prăjită cu miere. 

Gustul acesteia îi rămase în gură în timp ce se întorceau la conac, seara. 
În timp ce se apropiau, înţelese că n-avea s-o mai vadă pe mama lui pen- 
tru încă o săptămână şi începu să plângă. 

— Haide, acum, îi spuse ea. Ai aproape şapte ani. Trebuie să te porţi ca 
un bărbat, pentru că asta eşti. 

El făcu un efort uriaş, dar lacrimile continuau să îi curgă. 

La ușa din spate se agăţă de ea. Ma îl imbrăţișă preţ de un moment lung, 
apoi se desprinse din braţele lui, îl împinse prin uşă şi o închise în urma lui. 


xxx 


În diminețile de luni, treaba lui Kit era să curețe și să lustruiască șeile 
şi celelalte echipamente de călărie. Unele dintre acestea se murdăreau în 
timp ce erau folosite şi toate trebuiau frecate cu untură, pentru ca pielea să 
se menţină suplă şi impermeabilă. Kit făcea această treabă în spălătorie, în 
timp ce Fan mătura covoarele la etaj. Şeile erau grele, iar Kit trebuia să le 
care una câte una prin curtea grajdului. 

Nu-i plăceau caii. Aceştia îl speriau. Pe părinţii săi nu-i văzuse nicio- 
dată călărind un cal. 

Moşierul şi fiii săi aveau în grajd zece animale. Moşierul Riddick se 
deplasa într-o cabrioletă, o căruţă cu două roţi, cu acoperiș de pânză, trasă 
de un ponei solid. Atât parohul George, cât şi domnul Roger aveau caii lor, 
o iapă mare pentru paroh şi un armăsar cu picior uşor pentru Roger. Will 
prefera caii de vânătoare masivi şi rapizi și avea doi, unul dintre ei achizi- 
ţionat recent, un armăsar întunecat, numit Steel!. Mai existau şi patru cai 
de tras la căruță. 

Kit avea în mâini o legătură de hamuri din piele când păşi în curte şi-l 
văzu pe Steel stând lângă scara de încălecat. Un valet bătrân, numit 
Nobby, ţinea frâul ca să menţină animalul nemişcat. Era o sarcină dificilă: 
calul se împotrivea, scuturând din cap de parcă ar fi vrut să arunce frâul. 
Avea ochii mari, dinţii dezveliți și urechile date pe spate. Coada lui biciuia 
aerul rapid, iar picioarele din faţă îi erau încordate, de parcă ar fi vrut să 
sară înainte. 

Kit traversă curtea, ocolind larg animalul. 


"Oțel 

Will se afla pe scara de încălecat cu un picior în scări şi cu frâul în 
mâini, gata să încalece, iar Roger îl privea. 

- Eu l-aş conduce pe pajiște, la pas mic, pentru câteva minute, ca să-l 
calmez, spuse Roger. Este într-o dispoziţie proastă. 

- Prostii, spuse Will, e doar foarte vioi. Vrea să fie călărit în forță preţ 
de o jumătate de oră. Asta o să-l calmeze, Își aruncă piciorul peste spina- 
rea calului şi adăugă: Deschide poarta, Nobby! 

De îndată ce Nobby dădu drumul frâului, Steel începu să pășească ner- 
vos în lateral. Will trase de frâu, strigând: 

- Stai locului, diavole! 

Calul îi ignoră ordinele şi păşi în spate. 

Dintr-odată, calul ajunse lângă Kit. 

— Ai grijă, Kit! strigă Roger. 

Îngrozit, Kit îngheță. 

Trăgând de frâie, Will aruncă o privire peste umăr, în spate, și strigă: 

- Dă-te dracului din drum, băiat stupid! 

Kit se întoarse, făcu doi paşi și alunecă pe o grămadă de bălegar, scăpând 
hamurile şi căzând la pământ. Îl văzu pe Roger alergând spre el, dar picioa- 
rele din spate ale lui Steel erau mai aproape. Will țipa incoerent și lovea cu 
cravaşa, iar Nobby încerca să apuce frâul, dar calul continua să se apropie. 

Cu Steel aproape deasupra lui, Kit se ridică în coate și în genunchi. 
Apoi văzu piciorul lui Steel zburând spre el. Potcoava de fier îl lovi pe Kit 
în cap. 

Urmă o durere îngrozitoare, apoi leşină. 


xxx 


Următorul lucru de care deveni conştient fu o durere de cap agoni- 
zantă. Nimic, în scurta lui viață, nu-l duruse atât de tare. În acelaşi timp, 
auzi o voce bărbătească rostind: 

— Băiatul e norocos că e în viaţă. 

Când începu să scâncească din cauza durerii, aceeași voce spuse: 

- Își vine în fire. 

Kit deschise ochii şi îl văzu pe Alec Pollock, chirurgul, în haina lui 
uzată şi neagră, cu coadă. 

— Mă doare capul, suspină Kit. 

— Ridică-te în fund și bea asta, spuse Alec. Este Godfrey's Cordial. 
Conţine laudanum, care-ţi va ameliora durerea. 

Un alt bărbat se apropie de pat și Kit recunoscu părul blond și faţa roz a 
lui Roger, care-i puse braţul pe după umeri şi, cu blândeţe, îl ridică în șezut, 
Mişcarea îi accentuă şi mai mult durerea de cap. 

Alec îi duse o cană la gură, spunând: 

— Ai grijă să nu verşi din ea - laudanumul este scump. 

Kit bău. El nu ştia ce este laudanumul, dar băutura părea să fie lapte 
cald. Poate că Alec pusese ceva în ea, ca zahărul în ceai. 

- Întinde-te pe spate acum și stai cât poţi de nemișcat. 

Kit făcu ce i se spusese. Capul încă îl durea, dar se simţea mai calm și se 


opri din plâns. 

— Ştii ce s-a întâmplat cu tine? îl întrebă Alec. 

- Am scăpat toate hamurile! N-am vrut, îmi pare rău! 

- Şi apoi, ce s-a întâmplat? 

- Cred că m-a lovit Steel. 

- E bine că-ți aminteşti. Cum îţi mai simţi capul acum? 

Kit fu surprins să constate că durerea de cap se redusese. 

- Nu la fel de rău pe cât era. 

- Este efectul băuturii pe care ţi-am dat-o. 

- Voi avea necazuri pentru că am scăpat hamurile? 

Roger spuse: 

- Nu, Kit. Nu vei avea necazuri. N-a fost vina ta. 

- O, bine. 

- Acum, ascultă-mă, spuse Alec. Aș vrea să îţi explic ceva. 

- Da, domnule. 

- Osul din capul tău se numeşte craniu. Cred că lovitura lui Steel a pro- 
vocat în el o mică crăpătură. Se va vindeca dacă vei putea să stai nemișcat 
în următoarele şase săptămâni. 

Șase săptămâni însemnau un timp atât de lung, încât Kit abia dacă se 
putea imagina făcând asta. 4 

- Fan îţi va aduce de mâncare, iar când ai nevoie să te uşurezi, îţi va 
aduce o oală specială, pe care poți să o foloseşti fără să te dai jos din pat. 

Kit privi în jurul său pentru prima dată. Acela nu era dormitorul moho- 
rât, din pod, pe care îl împărțea de obicei cu Platts şi Cecil. Acolo, cearşafu- 
rile erau cenușii, iar pereţii erau vopsiți în verde. Camera aceea avea tapet 
cu model floral, iar cearșafurile erau albe, 

- Unde mă aflu? spuse el. 

- Acesta este dormitorul pentru oaspeţi, spuse Roger, 

- La conac? 

- Da. 

- Pentru ce sunt aici? 

- Pentru că ai fost rănit. Trebuie să stai nemișcat până când vei fi bine 
din nou. 

Kit se simțea inconfortabil. Era tratat ca un oaspete. Se întreba ce cre- 
dea despre asta moșierul. Spuse temător: 

- Dar trebuie să curăţ cizmele! 

Roger râse. 

- Fanny o să facă asta. 

- Fan nu poate să o facă. Are deja prea mult de lucru. 

- Nu-ţi face griji, Kit, spuse Roger. Vom rezolva lucrurile şi Fanny va fi 
în regulă. 

Roger părea să creadă că era ceva amuzant în anxietatea lui Kit, așa că 
băiatul nu mai spuse nimic. Se gândi apoi la altceva. 

- Pot merge să-mi văd mama? 

- Cu siguranţă, nu, răspunse Alec. Nicio mişcare inutilă. 

- Dar mama ta poate veni să te vadă, adăugă Roger. Mă voi asigura de asta. 

- Da, vă rog, spuse Kit. Chiar vreau să o văd, vă rog. 


CAPITOLUL 7 


Amos visa că se afla într-o discuţie intensă, intimă, cu Jane Midwinter. 
Capetele lor erau excitant de apropiate, vorbeau cu voce joasă, iar subiectul 
conversației lor era ceva deosebit de personal. Avea un sentiment cald, de feri- 
cire. Apoi Rupe Underwood veni în spatele lui şi încercă să-i atragă atenția. 
Amos nu dorea să pună capăt acestui moment special cu Jane și, la început, îl 
ignoră pe Rupe, dar acesta îl scutură de umăr. Atunci ştiu că visa, dar îşi dorea 
atât de tare ca visul să continue, încât încercă să ignore scuturatul. Nu funcți- 
onă şi părăsi visul cu tristețea unui înger alungat care cade spre pământ. 

— Amos, trezește-te! auzi apoi vocea mamei lui. 

Era încă întuneric. În mod normal, mama lui nu-l trezea dimineața. 
Întotdeauna se trezea la timp pentru orice ar fi avut de făcut şi de obicei 
părăsea casa în timp ce ea încă era în pat. Şi, oricum, își aminti el, în ziua 
aceea era duminică. 

Deschise ochii şi se ridică în șezut. Ea stătea în picioare lângă pat, cu o 
lumânare, complet îmbrăcată. 

- Cât e ceasul? întrebă el. 

Ea începu să plângă. 

- Amos, dragul meu fiu, începu ea, tatăl tău a murit. 

Prima lui reacţie fu să se îndoiască, 

— Dar era bine aseară, la cină... 

- Ştiu. 

Ea îşi şterse nasul cu mâneca, ceva ce n-ar fi făcut niciodată în circum- 
stanţe normale. 

Asta îl convinse. 

- Ce s-a întâmplat? 

-M-am trezit, nu știu de ce. Poate că a făcut vreun zgomot... sau poate 
că, pur şi simplu, am ştiut. Am vorbit cu el, dar nu mi-a răspuns. Am aprins 

lumânarea de la capul patului ca să-l pot vedea. Era întins pe spate, cu ochii 
deschişi, holbându-se spre tavan. Nu mai respira. 

Pe Amos îl izbi înţelegerea faptului că a te trezi alături de un cadavru 
putea fi o experienţă îngrozitoare. 

— Sărmana mamă! zise el luându-i mâna. 

Ea dorea să-i spună întreaga poveste. 

- Am chemat-o pe Ellen şi i-am spălat trupul. 

Amos se gândi că trebuia să fi făcut asta în mare linişte; dar, oricum, 
el dormea adânc. 

- L-am înfăşurat într-un giulgiu şi i-am pus bănuţi pe pleoape ca să-i în- 
chidă ochii. Apoi m-am spălat și m-am îmbrăcat. Şi am venit să-ţi spun și ție. 

Amos îşi aruncă păturile de pe el și se ridică în picioare, în cămaşă de 
noapte. 

— Vreau să-l văd. 

Fa aprobă din cap, de parcă ar fi fost de aşteptat. 

Traversară împreună casa până la dormitorul părinţilor. 

Tatăl lui era întins pe patul cu patru coloane, cu capul pe o pernă albă, 
imaculată, cu părul pieptănat, cu trupul acoperit de o pătură care-l învelea 
strâns, mai îngrijit în moarte decât fusese în viaţă. Amos auzise oamenii 
spunând despre câte un cadavru că arăta atât de bine, încât părea să fie încă 
în viață, dar nu era cazul acum. Tatăl lui era dus şi Amos privea o formă 
goală, iar acest lucru era cumva îngrozitor de evident. Amos n-ar fi putut 
să spună ce anume era cu faţa lui, de îi lăsa această impresie, dar nu exista 
loc de îndoieli. Moartea era inconfundabilă. 

Fu cuprins de un sentiment de tristeţe atât de puternic, încât izbucni în 
plâns. Suspinând puternic, vărsă un potop de lacrimi. În acelaşi timp, o 
parte a minţii lui se întreba de ce se simţea așa. Tatăl lui fusese aspru şi lip- 
sit de generozitate cu el, tratându-l ca pe un cal de tras la căruţă, ca pe un 
animal de povară, valoros doar pentru utilitatea lui. Şi totuşi era îndurerat, 
plângând incontrolabil. Își şterse faţa în mod repetat, dar lacrimile conti- 
nuau să-i curgă. 

Când furtuna se potoli, în sfârşit, mama lui spuse: 

- Acum, îmbracă-te şi vino la bucătărie pentru o ceaşcă de ceai. Sunt 
multe de făcut, iar lucrul acesta ne va ajuta să suportăm pierderea. 

El încuviinţă din cap şi se lăsă condus afară din cameră. Întors în pro- 
priul său dormitor, începu să se îmbrace. Fără să se gândească prea mult, 
începu să-şi pună hainele de fiecare zi, apoi trebui să și le scoată şi să 

înceapă din nou. Alese o haină gri-închis, cu vestă şi guler negru. Rutina 
de a lega șireturi și de a încheia nasturii îl calmă, astfel că, în momentul în 
care își făcu apariţia în bucătărie, controlul îi revenise. 

Se aşeză la masă. Mama lui îi dădu o ceaşcă de ceai și îi spuse: 

- Trebuie să ne gândim la înmormântare. Mi-ar plăcea ca slujba să 
aibă loc la catedrală. Tatăl tău a fost o persoană importantă în Kingsbridge, 
merită asta. 

- Să-l întreb pe episcop? 

- Dacă vrei... 

- Desigur. 

Ellen așeză în faţa lui Amos o farfurie cu pâine prăjită unsă cu unt. El nu 
se gândise că ar putea să mănânce ceva, dar mirosul îl făcu să-i lase gura 
apă. Luă o felie şi o mâncă repede, apoi spuse: i 

- Ce facem cu priveghiul? 

- Ellen se poate ocupa de asta. 

- Poate cu puţin ajutor suplimentar, adăugă Ellen. 

- Dar voi avea nevoie de nişte bani din seif, spuse mama lui. 

— Mă voi ocupa de asta, zise Amos. Știu unde este cheia. 

Mai mâncă o felie de pâine prăjită. 

Zâmbind vag, ea spuse: 

- Acum sunt banii tăi, presupun. La fel şi afacerea. 

-— Întrucât am doar nouăsprezece ani, îmi închipui că sunt ale tale, cel 
puţin până împlinesc douăzeci şi unu de ani. 

Ea ridică din umeri. 

- Tu eşti bărbatul în casă. 

Chiar era — mai curând decât se aşteptase. Fusese multă vreme nerăbdă- 
tor să preia conducerea, dar acum nu simţea nicio emoție şi nicio satisfac- 
ţie. Mai degrabă era intimidat de perspectiva de a conduce întreprinderea 
fără să beneficieze de cunoștințele şi experienţa tatălui său. 

Se întinse după o altă felie de pâine prăjită, dar se terminase. 

Afară apăreau zorii. Mama sa spuse: 

- Ellen, dă ocol casei și asigură-te că toate perdelele sunt trase. Va fi un 
semn pentru trecători că în casă a avut loc un deces. Eu voi acoperi oglin- 
zile, spuse ea. 

Și acesta era un obicei, deşi Amos nu înțelegea de ce. 

- Trebuie să începem să le spunem oamenilor, zise el. Se gândea la pri- 
mar şi la editorul de la Kingsbridge Gazette. Probabil că ar trebui să merg 

acum să vorbesc cu episcopul, dacă nu e prea devreme. 

- El va considera un gest de politeţe faptul că a fost informat primul, 
spuse mama lui. Este sensibil la genul acesta de lucruri. 

Amos își puse o pelerină şi ieşi afară în dimineaţa rece de duminică. Casa 
tatălui său — acum, casa lui — se afla pe High Street. Merse până la intersec- 
ţia dintre High Street şi Main Street, centrul comercial al oraşului, cu cele 
patru colţuri ale sale, ocupate de piaţa de lână, Sala Breslelor, sala de întru- 
niri şi teatrul din Kingsbridge. Acolo coti pe Main Street și merse în jos, pe 
lângă catedrală. Cimitirul acesteia se afla pe latura de nord. În curând, tru- 
pul tatălui său avea să zacă acolo, dar sufletul lui se afla deja în Rai. 

Palatul episcopului, aflat peste drum de Bell Inn, era o clădire măreață, 
cu ferestre înalte şi un portal elaborat, toate construite din piatră de la cari- 
era care îi aprovizionase pe constructorii catedralei. Amos o recunoscu pe 
menajera de vârstă mijlocie, Linda Mason, care îl conduse în sala mare. 

- Bună dimineaţa, Linda, trebuie să-l văd pe episcop. 

- Se odihneşte după slujba de dimineaţă, spuse ea. Pot să-i transmit 
despre ce e vorba? 

- Tatăl meu a murit în cursul nopții. 

- O! Amos, îmi pare rău. 

- Mulţumesc. 

- Îi voi comunica episcopului că eşti aici. Ia loc lângă foc. 

El își trase un scaun în apropierea focului şi aruncă o privire în jurul 
său, în sală. Era decorată cu gust, în culori deschise, cu nenumărate picturi 
care înfățișau peisaje. Nu existau imagini religioase, probabil pentru că 
acestea aduceau puţin a catolicism. 

Un minut mai târziu, apăru fiica episcopului, Elsie. Amos zâmbi, încân- 
tat să o vadă. Era o fată deşteaptă şi voluntară și plănuiau împreună şcoala 
de duminică. Îi plăcea de ea, deși nu avea alura irezistibilă a lui Jane 
Midwinter. Elsie era destul de comună, având gura şi nasul prea mari, dar — 
după cum remarcă acum - zâmbetul ei era încântâtor. 

- Bună dimineaţa, domnule Barrowfield, ce cauţi aici? îl întrebă ea. 

— Am venit să-l întâlnesc pe episcop. Tatăl meu a murit. ` 

În semn de simpatie, ea îi strânse braţul. 

- Ce trist pentru tine... Şi pentru mama ta. 

El încuviinţă din cap. 

— Au fost căsătoriţi timp de douăzeci de ani. 

— Cu cât petreci mai mult timp împreună, cu atât mai rău trebuie să fie. 

- Presupun că da. Nu te-am văzut de câteva zile. Ce noutăţi ai despre 
şcoala de duminică? 

- Oamenii par să creadă că voi fi doar eu, într-o cameră mică, învățând 
doisprezece copii să citească, Vreau să fac mai mult de atât - să am mai 
mulţi copii, poate o sută, și să-i învăţ și să scrie, şi să socotească. Și trebuie 
să le oferim o trataţie ca să-i atragem — poate niște prăjituri la final. 

— Sunt de acord. Când putem începe? 

- Nu ştiu cu precizie, dar în curând. Iată că vine tatăl meu. 

Episcopul cobora pe scara mare, în ținută completă de duminică. Elsie 
spuse: 

- Tată, Amos Barrowfield este aici. Tatăl lui, Obadiah, a murit. 

- Mi-a spus Mason. Episcopul îi strânse mâna lui Amos. O zi tristă 
pentru tine, domnule Barrowfield, spuse el cu o voce răsunătoare, de parcă 
predica. Dar putem să ne consolăm unul pe altul conștientizând faptul că 
tatăl tău este acum cu Hristos, ceea ce este mult mai bine, după cum ne 
spune apostolul Pavel. 

- Mulţumesc, Eminenţa Voastră, răspunse Amos. Mama mea dorea ca 
să fiți prima persoană care află. 


- Ce atent din partea ei! 
— Şi m-a rugat să vă întreb dacă serviciul funerar poate să fie ţinut la 
catedrală. - 


- Aşa cred. Un consilier municipal - şi om care venea regulat la bise- 
rică — are dreptul la așa ceva. Trebuie să verific cu confrații mei clerici, dar 
nu întrevăd nicio problemă. 

- Mama mea se va simţi mult consolată. 

- Bine. Și acum, trebuie să conduc rugăciunile casei. Vino, Elsie. 

Episcopul şi fiica lui intrară în sufragerie, iar Amos se descurcă să iasă 
singur pe uşa din faţă. 

xxx 

Două zile mai târziu, împreună cu cinci țesători, toţi purtând pălării 
negre, Amos însoți sicriul de acasă, de-a lungul High Street şi apoi în jos 
pe Main Street, până la catedrală, unde îl aşezară cu toții pe nişte capre 
înălțate în faţa altarului. 

Amos fu surprins de mulţimea din navă. Veniseră mai mult de o sută de 
oameni, poate chiar două sute. Jane se afla printre ei, ceea ce-i făcea plăcere. 

Amos avea sentimente amestecate în legătură cu catedrala. Metodiştilor 
le displăcea pompa bisericii tradiţionale, robele şi ornamentele incrustate cu 
pietre preţioase; ei preferau să țină slujbele într-o cameră simplă, cu decora- 
ţiuni elementare. Atenţia era îndreptată către ceea ce se întâmplă în mintea 

credinciosului. În ciuda acestui lucru, Amos se simţea întotdeauna impresi- 
onat de stâlpii măreţi ai catedralei şi de bolțile sale plutitoare. Singurul lucru 
care-i displăcea cu adevărat la Biserica Angliei era atitudinea sa dogmatică. 
Clerul considera că el ar fi trebuit să creadă ceea ce i se spunea să creadă, în 
timp ce metodiştii îi respectau dreptul de a avea propria părere. 

Biserica avea aceeaşi atitudine ca şi tatăl lui, care zăcea acum în 
coşciug. 

În sfârşit, se eliberase de tirania tatălui său, se gândea el în timp ce înce- 
pea slujba, dar această libertate îi aducea și anxietate. Trebuia să se afle la 
Kingsbridge ca să discute cu clienţii şi să cumpere lână, prin urmare avea 
nevoie de cineva care să-i preia turele. Plănuia să facă stocuri de materiale, 
astfel încât să nu fie dezechilibrat de eventuale crize, dar ăsta nu era un 
lucru simplu, pentru că trebuia să cumpere când preţurile aveau să fie scă- 
zute. Ar fi vrut să-şi extindă afacerea, dar nu știa unde ar fi putut să găsească 
mai mulţi meşteşugari, mai ales torcători. „Am nevoie de ajutor, se gândi el, 
mai ales acum, când bătrânul nu mai este. Nu mă aşteptam la asta.“ 

Era atât de absorbit de îngrijorările sale, încât sfârşitul slujbei îl surprinse 
şi avu nevoie de un moment ca să înţeleagă că trebuia să ridice sicriul. 

Îl purtară pe Obadiah în lungul navei, îl scoaseră prin marea ușă de vest 
şi ocoliră spre latura nordică a bisericii, unde se afla cimitirul. Continuară 
pe lângă mormântul monumental al abatelui Philip, călugărul al cărui 
nume era legat de construcţia catedralei, în urmă cu mai bine de şase sute 
de ani. Apoi se opriră la un mormânt proaspăt săpat. 

Vederea gropii adânci şi a mormanului de pământ afânat care se înălța 
alături îl şocă profund pe Amos. Nu era nimic neobișnuit sau neaşteptat în 
această priveliște; ceea ce-l şoca era gândul că trupul tatălui său avea să zacă 
în groapa aceea rece și noroioasă, până în ziua Judecăţii de Apoi. 

Fără nicio altă rugăciune, coborâră coşciugul în mormânt. 

Amos luă o mână de pământ din morman. Preţ de un moment, rămase 
în picioare la marginea gropii, privind în jos, şocat de sumbra finalitate a 
ceea ce era pe cale să facă. Apoi împrăştie peste coşciug pământul pe care-l 
ținea în mână. Când se termină totul, se întoarse, 

Mama lui, suspinând zgomotos, făcu acelaşi lucru, apucând o mână de 
pământ şi aruncând-o peste coşciug,. Apoi se îndepărtă nesigură. În timp 
ce alţi participanţi la înmormântare stăteau la coadă așteptând să le vină 
rândul, mama îl apucă pe Amos de braţ și îi spuse: 

- Du-mă acasă. 

Ellen pregătise casa pentru o mare adunare. Pe hol se afla un butoi de 
bere, împreună cu zeci de căni de lut, iar masa din sufragerie era acoperită 
de platouri cu prăjituri, tarte, plăcinte cu brânză și pâine îndulcită cu 
melasă. La etaj, salonul fusese pregătit pentru cei mai importanţi oaspeți, 
iar acolo existau sherry, vin de Madeira și un vin roșu, alături de cele mai 
rafinate gustări: pateuri de vânat, peşte sărat, plăcintă de iepure și creveţi. 

Văzând toate acestea, mama lui încercă să se adune. Îşi scoase paltonul 
şi se apucă să aşeze totul astfel încât să arate perfect. Amos se pregăti să 
întâmpine oaspeţii, iar după vreo două minute, începură să sosească pri- 
mii. Strângea mâini, le mulțumea oamenilor pentru condoleanţe, îi 
îndemna pe oaspeţii obişnuiţi să se servească singuri cu bere şi îi dirija pe 
musafirii speciali la etaj, inclusiv pe canonicul Midwinter şi pe Jane. 
Începea să se simtă ca un țesător, repetând aceleași acțiuni iar și iar, până 
când deveniră toate simple automatisme. 

Toată lumea vorbea despre Franţa. Revoluţionarii îl decapitaseră pe 
regele Ludovic al XVI-lea şi apoi declaraseră război Angliei. Spade le spuse 
că cea mai mare parte a armatei regulate britanice se afla fie în India, fie în 
Caraibe. Miliția din Shiring făcea, de acum, exerciţii în teren în fiecare zi, 
în împrejurimile orașului Kingsbridge. 

Amos era dornic să discute cu Jane şi, când oaspeţii începură să plece, 
o căută. Se gândea că ea ar fi putut să îl ia ceva mai în serios acum, când 
era proprietarul unei afaceri. Era o fire practică, ceea ce reprezenta un 
lucru bun la o nevastă, îşi spunea el, chiar dacă nu era foarte romantic. 

Se duse la etaj și o găsi pe palier. Rochia ei era confecţionată dintr-un fla- 
nel negru, lucios, care era surprinzător de strălucitor alături de părul ei negru. 
— Te-am visat, îi spuse el încet, pentru ca ceilalți să nu-l poată auzi. 

Ea îl privi cu ochii aceia gri şi, ca întotdeauna, el se simţi neajutorat. 

- Un vis frumos, întrebă ea. Sau un coşmar? 

- A fost foarte frumos. Doream să nu se mai termine. 

Ea deschise ochii larg, având pe faţă o expresie uluită. 

— Sper că te-ai comportat respectabil în visul acela. 

- O, da. Doar stăteam de vorbă, aşa cum facem acum, dar era... nu 
ştiu. Perfect. 

— Despre ce discutam? 

- Nu sunt sigur, dar părea să fie despre ceva la care ţineam amândoi. 

- Îmi închipui... Ea ridică din umeri. Cum s-a terminat? 

— M-am trezit. 

- Asta-i problema cu visele. 

La fel ca întotdeauna când era cu ea, îşi dorea să nu fi vorbit, ca să se 
poată concentra să o privească. Ea nu trebuia să facă nimic: îl vrăjise fără 
să încerce. 

- Lumea mea s-a întors cu fundul în sus de când'am vorbit ultima dată 
cu tine, îi spuse el. 

- Îmi pare foarte rău pentru tatăl tău. 

- Deşi ne-am certat destul de mult în ultimul an, sunt surprins de cât 
de trist mă simt pentru că l-am pierdut. 

- Aşa se întâmplă cu cei din familie. Chiar dacă-i urăşti, tot îi iubeşti. 

El se gândi că era o remarcă înțeleaptă, în genul celor pe care le-ar fi 
spus tatăl ei. 

Nu știa cum să pună întrebarea pe care ar fi vrut să i-o adreseze. Se 
decise să treacă direct la-subiect. A 

- Ai vrea să ieşi cu mine? 

- Deja m-ai întrebat asta, spuse ea. Iar eu ţi-am răspuns. 

Era descurajant, dar, pe de altă parte, nu era chiar o respingere directă. 

- Mă gândeam că este posibil să te fi răzgândit, îi spuse el. 

- De ce să mă fi răzgândit? 

- Pentru că nu mai sunt un băiat care-nu are nimic de oferit în afară 
de speranțe. 

Ea se agită. 

- Dar eşti. 

- Nu, zise el scuturând din cap. Deţin o afacere profitabilă. Şi am o 
casă. Aș putea să mă însor și mâine. 

- Dar afacerea ta a acumulat datorii mari. 

El nu se aștepta la asta. Făcu un pas în spate, de parcă fusese amenințat. 

- Datorii? Nu, nu-i adevărat. 

- Tatăl meu spune că este. 

Amos era uluit. Canonicul Midwinter nu răspândea bârfe aiurea. 

- Cum așa? zise el. Cât de multe? Către cine? 

- Nu ştiai? 

- Încă nu știu. 

- Nu pot să-ţi spun de ce și nici nu ştiu câţi bani au fost împrumutaţi, 
dar ştiu cui îi eşti dator: consilierului Hornbeam. 

Amos era nedumerit. Îl cunoştea pe Hornbeam, desigur; toată lumea îl 
cunoştea. Acesta venise la priveghi și Amos îl văzuse discutând cu prietenul 

lui, Humphrey Frogmore, cu un minut în urmă. Hornbeam venise la 
Kingsbridge în urmă cu cincisprezece ani. Cumpărase afacerea cu haine 
care-i aparținuse socrului canonicului Midwinter, consilierul Drinkwater, 
şi o transformase în cea mai mare întreprindere din oraș. Obadiah îl respec- 
tase ca pe un om de afaceri priceput, dar fără să-l placă prea mult. 

- De ce ar fi împrumutat tatăl meu bani de la el? De la oricine? 

- Nu ştiu. 

Amos privi în jur, căutând cu privirea un bărbat înalt, agitat, îmbrăcat 
în haine sobre, dar scumpe, cu o perucă de un șaten-deschis, cârlionţată, 
singura concesie pe care o făcea vanităţii sale. 

- A fost aici, dar sunt sigură că a plecat deja, spuse Jane. 

- Mă duc după el. 

— Amos, așteaptă! 

- De ce? 

- Pentru că nu este un om amabil. Când vei discuta cu el despre asta, ar 
trebui să fii înarmat cu toate informațiile. 

Amos se forță să rămână nemișcat şi să gândească. 

- Ai perfectă dreptate, spuse el după un moment. Mulţumesc. 

- Aşteaptă până după plecarea tuturor oaspeţilor. Ajut-o pe mama ta să 
pună casa în ordine. Află adevărul despre finanţele tale. Şi, pe urmă, du-te 
să discuţi cu Hornbeam. 

- Este exact ceea ce am să fac, spuse Amos. 

Jane plecă împreună cu tatăl ei, dar unii dintre oaspeţi mai zăboviră, 
împiedicându-l pe Amos să facă ceea ce avea nevoie urgentă să facă. Un 
grup de la parter părea hotărât să rămână până când butoiul se golea. Mama 
lui Amos și Ellen începură să curețe locul în jurul lor, îndepărtând vesela 
folosită şi mâncarea rămasă. Apoi, în sfârşit, Amos le ceru politicos ultimi- 
lor străini să meargă acasă. 

După aceea se duse în birou. 

În cele două zile care trecuseră de la moartea tatălui său, fusese prea 
ocupat cu pregătirile pentru înmormântare ca să se uite în registre. Acum 
îşi dorea să-şi fi făcut timp pentru asta. 

Biroul îi era la fel de familiar ca orice altă parte a casei, dar acum îşi dădea 
seama că nu ştia unde să găsească lucrurile importante. Existau facturi şi chi- 
tanţe în sertare, dar şi în cutii aşezate pe jos. Un jurnal conţinea nume şi 
adrese din Kingsbridge şi din alte părţi, fără să indice dacă persoanele respec- 
tive erau clienţi, furnizori sau orice altceva. Într-un dulap se aflau câteva 

registre grele, unele aşezate în picioare şi altele culcate, toate fără titluri. De 
câte ori îi adresase tatălui său întrebări despre bani, i se răspunsese că nu tre- 
buia să-şi bată capul cu asta până când nu împlinea douăzeci și unu de ani. 

Începu cu registrele, alegând unul la întâmplare. Nu era dificil de înţe- 
les. Prezenta banii primiţi şi banii plătiţi zi de zi, precum şi totalurile de la 
sfârşitul fiecărei luni. În cele mai multe luni, chitanțele de încasări depă- 
şeau cheltuielile, așa că se realiza un profit. Ocazional, existau şi pierderi. 
Întorcând prima pagină, observă că era datată în urmă cu șase ani. 

Găsi apoi registrul cel mai recent. Verificând totalurile lunare, observă 
că chitanţele de încasări totalizau, de obicei, mai puţin decât costurile. Se 
încruntă. Cum era posibil un asemenea lucru? Căută în urmă, în ultimii 
doi ani, şi descoperi că pierderile crescuseră treptat. Dar existau câteva chi- 
tanţe cu o valoare mare, care fuseseră etichetate misterios: „Din contul H“ 
Acestea prezentau sume rotunde - zece lire, cincisprezece lire, douăzeci de 
lire —, dar fiecare dintre ele echilibra, aproximativ, deficitul din cele câteva 
luni anterioare. Şi mai erau mici sume regulate marcate ca: „Int. 5%“. 

Se creiona treptat o imagine și aceasta era, într-adevăr, îngrijorătoare. 

Având o presimţire sumbră, întoarse pagina din spate şi descoperi o 
coloană scurtă, cu titlul: „Contul H“ Începea în urmă cu optsprezece luni. 
Fiecare intrare corespundea unei intrări din înregistrările lunare. Cele mai 
multe dintre numerele de pe pagina din spate erau negative. 

Amos era îngrozit. 

Tatăl lui pierduse bani timp de doi ani. Se împrumutase ca să-şi acopere 
pierderile. Două intrări pozitive pe pagina din spate demonstrau că plătise o 
parte din banii datoraţi, dar fusese obligat, curând, să se împrumute din nou. 

„Int.“ însemna dobândă și „H.“ trebuia să fie Hornbeam. Jane avusese 
dreptate. 

Totalul scris la baza paginii din spate era de o sută patru lire, treispre- 
zece șilingi şi opt pence. 

Amos era devastat. Crezuse că moștenise o afacere viabilă, dar se trezise 
cu o datorie masivă. O sută de lire era preţul de achiziţie al unei case bune 
în Kingsbridge. 

Trebuia să plătească tot ce datora. Pentru Amos, era rău şi ruşinos să 
datoreze bani şi să nu-i plătească înapoi. Cu greu ar fi putut trăi cu el însuși 
dacă devenea genul acela de persoană. 

Dacă putea să transforme pierderile într-un profit modest de o liră pe 
lună, tot i-ar fi trebuit aproape nouă ani ca să-şi plătească datoria — și asta 
s-ar fi putut întâmpla fără să cumpere mâncare pentru el și mama lui. 

Asta explica răutatea și discreţia exagerată a tatălui său din ultimii ani. 
Obadiah îşi ţinea ascunse pierderile — poate în speranţa că putea răsturna 
cursul afacerii, deşi părea să fi făcut prea puțin în acest sens. Sau poate că 
boala, care se arătase sub forma unei respirații tot mai îngreunate, îi afec- 
tase cumva şi mintea. 

Amos avea să afle mai multe de la Hornbeam. Dar nu putea să-i adre- 
seze, pur și simplu, întrebări. Avea nevoie să-l asigure că datoria urma să 
fie plătită cât se putea de repede. Pe Hornbeam trebuia să-l impresioneze 
hotărârea lui. 

Şi nu trebuia să-și facă griji doar pentru Hornbeam. Probabil că şi alți 
oameni de afaceri din Kingsbridge aveau să stea cu ochii pe el. Cunoscându-l 
pe tatăl lui și văzând că Amos se dovedise un asistent competent, aveau să 
îl privească toți cu amabilitate, cel puţin la început. Dar dacă el începea prin 
a da faliment, prietenia lor s-ar fi diluat. Era important ca toată lumea să 
afle cât de intens muncea Amos ca să plătească datoriile tatălui său. 

Avea să fie Hornbeam înțelegător, în ciuda atitudinii sale severe? 
Încercase să-l ajute pe Obadiah să facă față dificultăţilor afacerii, ceea ce era 
un semn bun — deși îi pretinsese dobândă, desigur. Şi el îl cunoștea pe 
Amos încă din copilărie, ceea ce trebuia să conteze cumva. 

Înarmat cu aceste gânduri optimiste, Amos părăsi biroul pe ușa dinspre 
stradă şi se îndreptă spre reşedinţa lui Hornbeam.: 

Aceasta se afla la nord pe High Street, în apropierea bisericii St Mark, 
într-un fost cartier sărac, unde vechile terase ieftine fuseseră demolate pen- 
tru a face loc unor case noi mai:mari, cu grajduri. Casa lui Hornbeam avea 
ferestre simetrice și un portal cu coloane de marmură. Amos îşi amintea că 
tatăl său spunea că Hornbeam angajase un arhitect ieftin din Bristol, căruia 
îi dăduse o carte cu proiectele lui Robert Adam, cerându-i o versiune ief- 
tină a unui palat clasic. Pe o latură şi uşor în spatele clădirii principale, se 
afla curtea grajdurilor, unde un grăjdar înfrigurat spăla o trăsură. 

Un valet îi deschise ușa. Avea un aer lugubru şi, când Amos întrebă de 
consilierul Hornbeam, bărbatul spuse cu o voce de înmormântare: 

— Să văd dacă este acasă, domnule. 

Păşind înăuntru, Amos simţi imediat atmosfera casei: întunecată, for- 
mală, strictă. În sală, un ceas înalt ticăia sonor și câteva scaune cu spătarul 
drept, confecţionate din stejar lustruit, ofereau un confort redus. Nu exista 
niciun covor. Deasupra unei vetre reci, într-o ramă aurită, se afla un portret 
al lui Hornbeam, în care avea un aer sever. 

În timp ce aştepta, apăru fiul lui Hornbeam, Howard, care urca pe o 
scară ce venea de la subsol, ca un secret al familiei care ieşea la lumină. Era 
un tip masiv, suficient de amabil însă atunci când se afla departe de tatăl 
lui. Amos şi Howard fuseseră colegi la liceul din Kingsbridge; Howard era 
cu vreo doi ani mai tânăr şi oarecum nătâng, Creierul tatălui său și perso- 
nalitatea puternică a acestuia fuseseră moștenite de copilul său mai tânăr, 
Deborah, căreia nu i se permisese să meargă la liceu, desigur. 

Howard îl salută pe Amos și îşi strânseră mâinile. Valetul melancolic rea- 
păru şi îi spuse că domnul Hornbeam îl putea primi pe Amos. Howard spuse: 

- ÎI conduc eu acolo, Simpson. 

Apoi îl însoţi pe Amos la o uşă din spatele sălii şi, după ce îl introduse 
în biroul lui Hornbeam, se retrase. 

Camera era precum o celulă: fără covoare, fără picturi, fără draperii și cu 
un foc anemic într-o vatră mică. Hornbeam era așezat în spatele biroului, 
încă îmbrăcat în hainele de la înmormântare. Se apropia de patruzeci de ani, 
avea faţa cărnoasă şi sprâncene groase. Își luă în grabă o pereche de ochelari, 
de parcă ar fi fost ruşinat că'avea nevoie de-ei. Nu-ispuse lui Amos să ia loc. 

Amos nu era complet străin de ostilitate şi nu se simţea intimidat de 
răceala lui Hornbeam. Mai întâlnise ţesători și torcători nemulţumiţi, pre- 
cum şi clienți nefericiţi, şi ştia că-aceștia puteau să fie îmbunaţi. 

- Vă mulţumesc pentru că aţi venit la înmormântarea tatălui meu, 
domnule, spuse el. 

Hornbeam era ciudat din punct de vedere social, iar acum ridică din 
umeri, o reacţie nepotrivită. 

- Amândoi am fost consilieri, spuse el. După un moment, adăugă: Şi 
prieteni. . 

Nu-i oferi ceai sau vin. 

Rămas în picioare în fața biroului, ca un elev neascultător, Amos spuse: 

— Am venit să vă văd pentru că tocmai am aflat că tatăl meu împru- 
muta bani de la dumneavoastră. El nu mi-a spus niciodată. 

Hornbeam spuse doar: 

— O sută patru lire. 

Amos zâmbi. 

- Treisprezece șilingi și opt pence. 

Hornbeam nu-i zâmbi, la rândul său. 

- Da. 

-— Vă mulțumesc pentru că l-aţi ajutat atunci când a avut nevoie. 

Hornbeam nu dorea să fie perceput ca unul care împărțea favoruri cu 
generozitate. 

- Nu sunt un filantrop, I-am cerut dobândă. 

- Cinci la sută. Pentru un împrumut personal riscant, nu e deloc 
exorbitant. 

Era clar că Hornbeam nu ştia ce să răspundă la asta, așa că se limită la 
a înclina din cap în semn de recunoaștere. 

Amos înţelese că şarmul său nu avea niciun efect asupra indiferenţei de 
piatră a lui Hornbeam. 

- În orice caz, spuse el, acum este datoria mea să returnez împrumutul. 

— Într-adevăr, așa este. 

— Nu eu am creat problema, dar trebuie să o rezolv. 

— Continuă. 

Amos își adună gândurile. Avea un plan - și era unul bun, se gândi el. 
Poate că era suficient de bun ca să depășească irascibilitatea lui Hornbeam. 

— Mai întâi, trebuie să fac afacerea profitabilă, astfel încât să nu mai fie 
nevoie de alte împrumuturi. Tatăl meu a adunat stocuri vechi care nu erau 
prea populare printre clienţi: voi scădea preţul ca să scap de ele. Şi aș dori 
să mă concentrez pe haine de calitate mai bună, care pot fi vândute la pre- 
turi mai mari. În acest fel, cred că pot să revin la profit într-un an. Sper să 

„pot începe să plătesc împrumutul din ziua de Anul Nou, în 1794. 

— Aşa să faci. 

Acesta nu era un răspuns încurajator. Cu siguranţă Hornbeam ar fi tre- 
buit să fie mai fericit aflând că avea să își recupereze banii. Dar el fusese 
întotdeauna un taciturn. 

Amos încercă să meargă mai departe. 

- Apoi sper să pot face afacerea și mai profitabilă, astfel încât să pot 
creşte viteza plăţilor. 

— Şi cum intenţionezi să faci asta? 

- Prin extindere, în special. Voi căuta mai mulţi torcători, astfel încât 
să am o aprovizionare solidă cu fir, și apoi mai mulţi ţesători. 

Hornbeam clătină din cap, aproape ca şi cum ar fi aprobat, şi Amos se 
simţi ceva mai bine. 

În speranţa de a obţine o susţinere mai clară, spuse: 

- Sper să consideraţi că planul meu este practic. 

Hornbeam nu răspunse la asta, în schimb întrebă: 

— Când te aştepţi să lichidezi datoria? 


86 


Armele luminii 


— Cred că pot face asta în patru ani. 

Urmă o pauză lungă, apoi Hornbeam spuse: 

— Ai la dispoziţie patru zile. 

Amos nu înţelegea. 

— Ce vreţi să spuneţi? 

- Ceea ce am spus. Îți dau patru zile ca să-mi plăteşti datoria. 

— Dar... tocmai v-am explicat... 

— Iar acum îţi explic eu. 

Amos avea un sentiment foarte bizar, dar își muşcă limba și spuse 
doar atât: 2 

- Vă rog... 

- Eu nu ţi-am împrumutat banii ţie, i-am împrumutat tatălui tău. îl 
cunoşteam și aveam încredere în el. Dar acum, el este mort. Pe tine nu te 
cunosc, nu am încredere în tine și nici nu-mi pasă de tine. Nu îţi voi 
împrumuta bani şi nu îţi voi permite să preiei împrumutul tatălui tău. 

— Ce înseamnă asta? 

— Asta înseamnă că trebuie să-mi returnezi împrumutul în patru zile, 

- Dar nu pot. 

- Ştiu. Așa că la finalul celor patru zile eu voi prelua afacerea ta. 

Amos îngheță. 

- Nu puteţi face asta! 

- Ba pot. Este ceea ce am convenit cu tatăl tău, iar el a semnat un con- 
tract în acest sens. Vei găsi o copie a respectivului document undeva prin- 
tre hârtiile tatălui tău, iar eu am una chiar aici. 

- Deci nu mi-a lăsat nimic! 

— Tot stocul îmi aparţine şi, săptămâna viitoare, agenții mei de teren 
vor începe să-i abordeze pe meșteşugarii care au lucrat pentru tine. 
Afacerea va continua. Dar va fi a mea. 

Amos privi intens spre faţa lui Hornbeam. Era tentat să spună: Pentru 
ce mă urăşti? Dar nu exista ură, ci doar o uşoară satisfacţie care se vedea în 
zâmbetul vag, ceva mai mult decât o contracție a colţului gurii. 

Hornbeam nu era maliţios. Era doar lacom şi nemilos. 

Amos se simţea neajutorat, dar era prea mândru ca să accepte asta. Se 
îndreptă spre ușă. 

— Ne vedem peste patru zile, domnule Hornbeam, spuse el. 

Apoi ieşi. 


CAPITOLUL 8 


Spade se afla la războiul său de țesut, înfăşurând fir pe ratiera! verticală 
ca să formeze rețeaua de fire şi fixând firele cu atenţie, astfel încât să 
rămână tensionate. Se auzi o bătaie în ușă şi, când ridică privirea, îl văzu 
pe Amos intrând. 

Spade fu surprins să-l vadă în lume şi pus pe treabă la atât de scurt 
timp după înmormântare. Deşi îndurerat, Amos arăta mai degrabă învins. 
Pentru el, era ceva neobișnuit: indiferent cât de neliniștit sau de furios ar 
fi fost, părea mereu susținut de un optimism tineresc. Acum părea să fi 
renunţat la speranță. Spade simţi un val de compasiune. 

- Salut, Amos, spuse el. Vrei-o ceașcă de ceai? 

- Da, te rog, răspunse Amos. Am fost la Hornbeam, iar el nu mi-a ofe- 
rit de băut nici măcar o blestemată de apă. 

Spade râse. 

— Ar pretinde că nu-şi permite. 

- Nenorocitu... 

- Haide, povesteşte-mi! 

Spade avea un depozit şi un atelier cu un mic apartament, potrivit pen- 
tru un bărbat singur. Deşi ţesea mult el însuși, folosea și alţi lucrători, 
inclusiv un ţesător care era aproape la fel de priceput pe cât era el, Sime 
Jackson. Țesutul era bine plătit, dar Spade era ambițios şi dorea mai mult. 

Acum îl conduse pe Amos în apartamentul său, care avea un pat îngust, 
o masă rotundă şi o vatră. Era o locuinţă austeră. Spade îşi folosea întreaga 
energie creativă pentru țesut: era ceea ce-l incita mai mult decât orice. 

- Stai jos, îi spuse el, arătând spre un scaun de lemn. 

Puse un ibric cu apă pe foc și adăugă câteva linguri de ceai dintr-o oală, 
apoi se așeză pe un taburet, în timp ce ibricul se încingea. 


1 Grilaj de bare metalice, parte a războiului de ţesut, care foloseşte la tensionarea şi 
dirijarea firelor (n.tr.) 

- Ce mai pune la cale acum bătrânul diavol? 

Amos îşi apropie mâinile de căldura focului. Avea un aer nefericit şi lui 
Spade îi părea rău pentru el. 

- Am descoperit că tatăl meu pierdea bani de doi ani, rosti Amos. 

- Hm... Părea să-şi fi pierdut energia. 

- Dar Hornbeam îl ţinea pe linia de plutire, împrumutându-l cu bani. 

Spade se încruntă. 

- Nu e stilul lui Hornbeam să dea o mână de ajutor unui prieten aflat 
în necaz. 

- l-a cerut dobândă. 

- Desigur. Cât de mult îi datorezi? 

- O sută patru lire, treisprezece șilingi și opt pence. 

Spade fluieră. 

— Asta înseamnă enorm. A 

- Abia dacă îmi vine să cred că am ajuns în situaţia asta, spuse Amos, 
iar Spade fu mișcat de uluirea sa tinerească. 

- Sunt un negustor cinstit şi muncesc din greu, dar sunt falit. Mă simt 
ca un prost. Cum de mi s-a putut întâmpla aşa ceva? 

Sărmanul băiat părea în agonie. Spade se ridică în picioare, gândin- 
du-se la cele auzite, şi turnă apă clocotită peste frunzele de ceai. 

- Pur şi simplu va trebui să-i plătești datoria. S-ar putea să dureze ani, 
dar încercarea asta îţi va aduce o reputaţie foarte bună. 

- Ani, da. Dar Hornbeam mi-a acordat patru zile. 

- Ce? Este imposibil. Ce e în capul lui? 

Spade amestecă ceaiul în oală, apoi îl turnă în căni. 

- I-am spus lui Hornbeam că nu pot face asta, 

- Şi el ce ţi-a răspuns? 

- A spus că îmi va prelua afacerea. Că are un contract. 

Spade se dumiri. 

- Deci asta era... 

- Ce vrei să spui cu asta era? întrebă Amos. 

- Mă întrebam de ce o persoană atât de strânsă la pungă cum este 
Hornbeam ar împrumuta bani unei afaceri în pierdere, Acum știu. Îi 
întinse lui Amos o cană. De fapt, nu o făcea din amabilitate. Se aştepta ca 
tatăl tău să dea faliment şi în tot acest timp plănuia să preia afacerea lui. 

— E chiar atât de viclean? 

— Omul este de nestăvilit. Vrea să stăpânească lumea. 

- Poate că ar trebui doar să-i rup gâtul şi să fiu spânzurat pentru crimă. 

Spade zâmbi. 

- Nu face asta încă. Nu mi-ar plăcea să te văd spânzurat și cred că 
majoritatea oamenilor din Kingsbridge ar simți acelaşi lucru. 

-— Nu ştiu ce altceva să fac. 

— Cât timp spuneai că ţi-a lăsat Hornbeam? 

- Patru zile. De ce? 

- Mă gândesc... 

Speranţa străluci pe faţa lui Amos. 

- La ce te gândeşti? 

- Nu renunța la speranță. Încerc să născocesc o altă cale de scăpare, dar 
s-ar putea să nu funcționeze. 

— Spune-mi. 

— Nu, lasă-mă să o rumeg. 

Amos îşi domoli nerăbdarea cu un efort vizibil. 

- În regulă. Voi încerca orice. 

- Astăzi este marţi. Patru zile înseamnă sâmbătă. Hai să ne întâlnim 
vineri după-amiază. 

Amos îşi goli cana şi se ridică în picioare pregătindu-se să plece. 

- Nu poți să-mi dai niciun indiciu? 

- Probabil că nu va funcţiona. Îţi spun precis vineri. 

- Ei bine, îţi mulţumesc pentru că, cel puţin, te gândeşti la asta. Eşti un 
adevărat prieten, Spade. 

După plecarea lui, Spade rămase așezat o vreme, reflectând. Ceva nu era 
în regulă cu Hornbeam. Omul era bogat; era un personaj de vază în oraş, 
consilier şi judecător de pace; era însurat cu o femeie drăguță, supusă, care 
îi născuse doi copii. Ce anume îl împingea de la spate? Deţinea mai mulți 
bani decât ar fi putut cheltui, având în vedere că nu era interesat să organi- 
zeze petreceri fastuoase, să cumpere cai de curse sau să meargă în cluburile 
de jocuri de noroc din Londra și să piardă sute de lire pe o singură carte. Şi 
totuși era atât de lacom, încât era gata să-l exploateze pe fiul lipsit de expe- 
riență al unui bărbat decedat, ca să-i preia afacerea. 

Dar poate că putea să fie împiedicat. 

În mintea lui prindea contur o idee. 

Își puse mantaua, ieși în aerul rece și porni spre casa canonicului 
Midwinter. 

Cele mai vechi și mai elegante case din Kingsbridge se aflau în posesia 
bisericii şi erau rezervate pentru cei mai de seamă clerici ai săi. Midwinter 

avea o vilă în stil iacobin, aflată peste drum de catedrală, probabil cea mai 
râvnită clădire din oraş. Spade fu introdus într-un salon confortabil, deco- 
rat în stilul clasic, stil care era la modă încă de când Spade fusese suficient 
să remarce astfel de lucruri: un tavan pictat în culori vii, 
scaune cu picioare fusiforme, un şemineu pe care se afla o pereche de urne 


de în vârstă c 


de culoare crem, decorate cu benzi curbe şi festoane - realizate probabil în 
faimoasa fabrică a lui Josiah Wedgwood. Spade presupuse că încăperea 
fusese decorată de fosta soție a lui Midwinter. 

Canonicul îşi lua ceaiul împreună cu Jane, fiica lui. Era o fată chiar fru- 
moasă, se gândi Spade, cu ochii mari, gri. Toată lumea ştia că Amos era îndră- 
gostit de ea şi Spade putea să înţeleagă de ce, deși el o considera mai degrabă 
rece și, poate, puţin prefăcută. Cea mai mare bârfitoare din oraș, Belinda 
Goodnight, îi spusese lui Spade că Jane n-avea să se mărite niciodată cu Amos. 

Midwinter mai avea şi doi fii, băieți dezgheţaţi, mai în vârstă decât Jane, 
amândoi plecaţi la Universitatea din Edinburgh. Metodiştii preferau să-şi tri- 
mită fiii la universitățile scoțiene, care-i învățau mai puţină dogmă a Bisericii 
Angliei şi mai multe subiecte utile, cum erau medicina și ingineria. 

Midwinter şi Jane îl salutară cu căldură pe Spade. El se aşeză şi acceptă 
o ceaşcă de ceai. După câteva schimburi de replici politicoase, el le spuse 
povestea lui Amos și Hornbeam. 

Jane era revoltată. 

— Ce lucru urât a făcut Hornbeam... şi chiar în ziua înmormântării 
tatălui lui Amos. 

Midwinter comentă: i 

- Hornbeam se va asigura că hârtiile sunt în perfectă ordine şi că nu se 
poate face nicio contestaţie la adresa contractului. 

- Fără îndoială, spuse Spade. 

- Cu siguranţă vom putea împiedica să se întâmple asta, comentă Jane. 

- Există o posibilă soluţie, spuse Spade. Din acest motiv am venit aici. 

- Continuă, zise Midwinter. 

Spade le formulă ideea care îi înflorise în minte. 

— Amos este un băiat deştept şi muncitor. Dacă i se acordă timp, sunt 
convins că îşi va putea plăti datoria. 

- Dar exact timpul este ceea ce îi refuză Hornbeam, spuse Midwinter. 

- Ce-ar fi dacă ne-am aduna câţiva dintre noi şi i-am împrumuta lui 
Amos banii de care are nevoie ca să-l plătească pe Hornbeam până 
sâmbătă? 

Jane spuse cu entuziasm: 

— Ce idee minunată! 

Midwinter aprobă încet din cap. 

- Există un risc, dar, după cum spuneai, este foarte probabil ca Amos 
să plătească, în cele din urmă. 

- Cred că putem să sprijinim un coleg metodist în vremuri de restriște. 
Sunt sigur că se vor găsi destui oameni. 

— Sunt absolut convins. 

Spade era mulțumit că lui Midwinter îi plăcea ideea, dar mai era un 
lucru pe care îl putea face şi care, aproape sigur, i-ar fi garantat succesul — 
iar acesta era să contribuie el însuși la împrumut. 

Mai întâi, spuse: 

— Eu aş fi bucuros să contribui cu zece lire. 

— Foarte bine. 

— Dacă doriţi să mă susţineţi, domnule canonic Midwinter, şi să vă 
înscrieţi cu zece lire, mă voi afla într-o poziţie foarte bună ca să le solicit și 
altor metodişti să ni se alăture. 

Urmă o pauză în care Spade aşteptă cu emoție reacția lui Midwinter. 

În cele din urmă, acesta spuse: 

— Da, aş fi bucuros să contribui cu zece lire. 

Spade respiră uşurat şi trecu mai departe. 

— Va trebui să stabilim o dată de închidere a datoriei — să spunem peste 
zece ani, incepând de acum. 

— Sunt de acord. 

— Şi să-i cerem lui Amos dobândă. 

- Desigur. 

Jane comentă gânditoare: 

— Amos va trebui să-şi economisească toţi banii ca să plătească împru- 
mutul. Urmează să fie sărac vreme de zece ani. 

— Adevărat, spuse Spade. Şi, cel mai important, mi-ar plăcea ca dum- 
neata, domnule canonic Midwinter, să fii trezorierul acestui fond. 

Midwinter ridică din umeri. 

— Tu ai putea să fii trezorier. Oamenii ştiu că eşti cinstit. 

Spade zâmbi. 

— Dar dumneata eşti canonic la catedrală, eşti mult mai strălucitor. 

- Prea bine. 

Jane bătu din palme. 

- Deci Amos va fi salvat... în cele din urmă. 
- Încă n-am rezolvat treaba, spuse Spade. Abia am început. 


+x 


Lui Spade îi plăcea magazinul surorii lui. El și Kate împărtăşeau aceeași 
dragoste pentru textile: iubeau culorile, diferitele tipuri de țesături, atinge- 
rea moale a merinosului, aspectul solid al tweedului. Tatăl lor fusese țesă- 
tor, iar mama lor cusătoreasă, așa că se născuseră în industria textilă, aşa 
cum prinții şi prințesele se nășteau în trândăvie şi lux. 

Examină haina pe care Kate o confecționase pentru Arabella Latimer, 
soţia episcopului. Avea un guler de pelerină în trei straturi, mâneci strânse 
și o talie înaltă, strânsă, care cădea în falduri spre glezne şi care punea în 
valoare culorile bogate şi modelul în carouri, subestimat, al materialului. 

- Va arăta minunat pe ea, spuse Spade. Ştiam că aşa va fi. 

- Ar fi bine să ai dreptate, spuse Kate, Plăteşte o mulţime de bani 
pentru ea. 

- Ai încredere în mine, zise Spade. Ştiu ce îi face plăcere unei femei. 

Kate pufni disprețuitor și Spade râse. 

Kate însăşi purta o mulţime de dantelă: o eșarfă de dantelă peste umeri, 
volane lungi şi dantelate pe mâneci, precum și o jachetă din dantelă. Avea 
o față drăguță, iar dantela i se potrivea; dar adevăratul motiv era acela că 
investise într-un stoc mare şi astfel prezenta materialul clienților. 

Magazinul ocupa parterul unei case de pe High Street, care fusese casa 
copilăriei lui Kate și Spade- Kate locuia acolo impreună cu partenera ei, 
Rebecca. La etajul de deasupra se aflau dormitoarele, care puteau fi folo- 
site drept cabine de probă de către: clienţii care-şi încercau hainele. 
Deasupra acelui nivel se aflau camerele lui Kate şi Rebecca, iar bucătăria 
se găsea la subsol. 

În timp ce Spade admira haina doamnei Latimer, cumnatul său cobori 
de la etaj, îmbrăcat într-o uniformă nouă-nouţă de miliţie. În mod nor- 
mal, Kate nu confecționa haine pentru bărbați, dar Freddie Caines era 
fratele mai tânăr al fostei soţii a lui Spade. Freddie avea optsprezece ani şi 
tocmai fusese recrutat pentru miliţie; Kate îi confecționase uniforma ca 
o favoare specială. 

- Ei bine, spuse Kate, arăţi chiar splendid! 

Chiar arăta bine, iar rânjetul de pe faţa lui spunea că știa şi el acest lucru. 

- Vei fi singurul recrut din toată miliția din Shiring care poartă o uni- 
formă croită pe măsură, spuse Spade. 

Ofițerii își făceau uniformele pe comandă, dar celelalte grade aveau 
uniforme făcute de-a gata. 

- Pot să o păstrez pe mine? întrebă Freddie. Vreau să o prezint. 

- Desigur, spuse Kate. 

— Voi reveni să-mi iau hainele vechi — au rămas la etaj. 

În timp ce Freddie pleca, doamna Latimer intră pe ușa dinspre stradă, 
cu vârful nasului înroşit de frig. Spade se înclină și Kate făcu o reverență: 
soţia unui episcop merita respect, 

Dar Arabella Latimer se purta întotdeauna informal și foarte prietenos. 
Observă imediat pe masă haina cea nouă. 

- Asta este? întrebă ea. Este superbă. 

Mângâie şi strânse materialul cu ambele mâini, bucurându-se sincer de 
senzaţie. „Este o femeie senzuală, se gândi Spade. Ce risipă să fie soția ace- 
lui episcop gras...“ 

- Probeaz-o, îi spuse Kate. Scoate-ţi pelerina! 

Doamna Latimer încă purta hainele de la înmormântare. Spade trecu 
în spatele ei. 

- Dă-mi voie să te ajut! 

Părul ei mirosea bine, iar el simţi imediat pomada parfiumată pe care o 
folosea pentru buclele arămii. 

Ea ridică umerii ca să-şi scoată pelerina, pe care Spade o agăță într-un 
cârlig. Pe sub pelerină purta o mătase uluitor de strălucitoare, având tonul 
negru-maroniu al lemnului ars. Doamna Latimer ştia ce i se potriveşte. 

Kate ridică haina cea nouă şi o ţinu astfel încât ea să o îmbrace. 

Spade privea intens, concentrându-se mai degrabă asupra ei decât asupra 
hainei. Părul ei era un poem în diferite nuanțe: ceai tare, frunze de toamnă, 
ghimbir şi galben pai. Haina se aşeză perfect. 

Ea închise nasturii. 

- E puţin strâmtă, spuse apoi. 

Kate deschise ușa camerei de lucru. 

- Becca, draga mea, vrei, te rog, să vii şi să arunci o privire? 

Rebecca veni din camera din spate, aducând o pernă cu ace şi un dege- 
tar. Era cu totul diferită de Kate, având un aspect comun şi anost, conferit 
mai ales de părul prins strâns şi mânecile suflecate. Făcu o reverență înspre 
doamna Latimer, apoi se învârti în cerc în jurul ei, privind critic spre haină. 

- Hm, rosti ea. Apoi, ca şi cum şi-ar fi amintit care era datoria ei, adă- 
ugă: Arată minunat. 

- E adevărat, spuse Kate. 

- Este prea strânsă la corsaj, zise Becca. Scoase o bucată de cretă din 
mânecă şi făcu un semn pe haină. Cu doar câţiva centimetri, adăugă ea. 
Trecând în spatele doamnei Latimer, îşi trecu mâinile în jos, pe marginea 
hainei, Şi la talie. Apoi făcu un alt semn cu creta. Umerii sunt perfecţi. Păşi 
în spate. Fusta cade perfect. Orice altceva arată excelent. 

Doamna Latimer se privi în oglinda cea mare. 

- Dumnezeule, mi s-a înroşit nasul. 

- E din cauza ginului, spuse Spade. 

- David! exclamă Kate. Folosea numele lui adevărat doar atunci când 
îl certa - la fel cum făcuse şi mama lor. 

-E de la vântul îngheţat, spuse chicotind doamna Latimer, dovedind că 
nuo deranjase gluma. Studie haina în oglindă și adăugă: Abia aştept să o port. 

- Pot să o termin până mâine, spuse Becca. 

- Minunat. 

Doamna Latimer descheie haina, iar Kate o ajută să și-o scoată; apoi 
Spade îi ținu pelerina. În timp ce își lega panglica care îi închidea gulerul, 
ea i se adresă Beccăi: 

- O să revin mâine. 

- Mulţumesc, doamnă Latimer, răspunse aceasta. 

Apoi, doamna Latimer ieşi. 

- Ce femeie atrăgătoare, zise Kate. Frumoasă, încântătoare și cu o silu- 
etă perfectă. 

Becca spuse tăios: 

- Dacă-ți place de ea aşa de mult, dă-i drumul, dă-te la ea! 

- Aş face-o, draga mea, dacă n-aş avea pe cineva mai bun. 

Becca păru îmbunată. 

Apoi Kate adăugă: 

- În afară de asta, ea nu e tentată de genul nostru. 

- Ce te face să fii atât de sigură? spuse Becca. 

- Îl place prea mult pe fratele meu. 

- Prostii, spuse Spade râzând. 

Părăsi casa pe ușa din spate. Când el și Kate moşteniseră locul, Spade 
construise un depozit în spate, acolo unde inainte fusese o livadă, iar sora 
lui preluase casa. 

Kate şi Becca trăiau ca un cuplu, împărțind toate chestiunile care erau 
importante. Se iubeau sincer şi împărțeau patul. Erau foarte discrete, dar 


95 


KEN FOLLETT 


Spade era extrem de apropiat de sora lui şi îi cunoştea secretul de mulţi 
ani. Era însă sigur că nimeni altcineva nu mai ştia. 

Traversă curtea şi când ajunse la depozit, văzu silueta înaltă a lui Amos 
Barrowfield intrând pe poartă de pe aleea din spate. 

Era vineri şi Spade urma să se întâlnească la depozit cu el. Amos era 
palid, cu ochii măriţi, agitat. Spade lăsă deschisă ușa de la depozit. 

= Intră, îi spuse el. 

Îl conduse în apartamentul său, apoi se aşezară şi rosti: 

— Am vești pentru tine! 

Amos părea înspăimântat. 

— Bune sau rele? 

Spade băgă mâna în cămașă şi scoase o bucată de hârtie. 

— Citeşte asta. 

Amos luă hârtia. 

Era o bancnotă scrisă de mână, extrasă de la banca Thomsons din 
Kingsbridge, cea mai veche dintre cele trei bănci din oraș, şi reprezenta un 
ordin de plată pentru suma de o sută patru lire, treisprezece șilingi și opt 
pence, care trebuia plătită lui Joseph Hornbeam. 

Amos fu incapabil să vorbească. Când ridică privirea spre Spade, ochii 
îi erau plini de lacrimi. 

— Acesta esteun împrumut, desigur, spuse Spade. 

— Abia dacă pot să cred. Sunt salvat. 

Spade îi explică detaliile, încercând să-l calmeze pe Amos. 

- Canonicul Midwinter este administratorul unui grup format din câţiva 
dintre colegii tăi metodişti, care s-au unit ca să te ajute să ieşi din necaz. 

— Nu pot să cred cât sunt de norocos. 

— În orice caz, te sfătuiesc să ţii pentru tine proveniența banilor. Nu este 
treaba nimănui altcuiva. 

— Desigur. 

— Va trebui să plăteşti o dobândă de patru la sută și să returnezi întreg 
capitalul în termen de zece ani. 

Amos se uită spre Spade cu infinită admiraţie. 

- Tu ai făcut să se întâmple asta, nu-i aşa? 

- Canonicul Midwinter şi cu mine, împreună. 

— Cum aș putea vreodată să-ți mulțumesc? 

Spade scutură din cap. 

- Munceşte mult, condu-ţi bine afacerea și plăteşte pe toată lumea când 
va veni timpul. Asta este tot ce doresc de la tine. 

- Aşa voi face, îţi jur. Abia dacă pot să cred că am un asemenea noroc, 
slavă Domnului! Îți mulţumesc. 

Spade se ridică. 

- Încă nu s-a terminat. Trebuie să ne asigurăm că Hornbeam nu încearcă 
vreo şmecherie. 

- În regulă. 

- Mai întâi, va trebui să semnezi cu canonicul Midwinter un acord pen- 
tru împrumutul respectiv, în faţa judecătorului de pace. Apoi, trebuie să-i 
dai bancnota lui Hornbeam şi îți sugerez foarte serios să faci și acest lucru 
în faţa unui judecător. 

- Care dintre ei? 

La Kingsbridge existau mai mulți judecători şi unii dintre ei erau aco- 
liţii lui Hornbeam, cum era, de exemplu, Humphrey Frogmore. 

Spade spuse: 

- Am vorbit cu consilierul Drinkwater, președintele judecătorilor. El 
este socrul lui Midwinter, după cum ştii. 

- Bună alegere. 

Drinkwater era cunoscut ca fiind onest. 

- Va trebui să-l plăteşti, desigur: el îţi va cere cinci șilingi. Judecătorii 
cer adesea bani pentru astfel de servicii. 

Amos râse. 

- Acum îmi pot permite asta. 

Părăsiră depozitul lui Spade. Mai întâi, trecură pe la locuinţa lui Amos ca 
să ia cei cinci şilingi din seiful său. Apoi, se duseră la locuinţa lui Drinkwater 
din Fish Lane. Era o casă pe jumătate construită din lemn, modestă și veche. 

Drinkwater îi aştepta într-o cameră care-i servea drept birou, așezat în 
spatele unei mese pe care se aflau toate obiectele de scris necesare: pene de 
scris, hârtie, cerneală, nisip și ceară pentru sigilii. Era chel, dar în ziua aceea ` 
purta o perucă, ceea ce însemna că juca un rol oficial. 

Citi acordul de împrumut pe care-l redactase Spade. 

- Perfect normal, spuse el și îl împinse peste masă. 

Amos ridică o pană, o înmuie în călimara cu cerneală şi îşi scrise numele, 
apoi Drinkwater semnă ca martor. 

Spade luă documentul, presără nisip peste el, ca să se usuce cerneala, 
apoi îl rulă cu grijă şi îl băgă în haina sa. 

- Acum trebuie să mă asigur că voi returna banii, zise Amos. 

- Aşa să faci, spuse Drinkwater. Toți avem încredere în tine. 

Amos părea descurajat, dar era hotărât. 

Drinkwater îşi puse o pelerină ponosită, apoi cei trei bărbaţi ieşiră şi 
porniră spre casa lui Hornbeam. 

În timp ce așteptau în hol, uitându-se la portretul lui Hornbeam, Amos 
spuse: 

- Ultima dată când am fost aici am suferit cel mai puternic şoc din 
viața mea. 

— Acum este rândul lui Hornbeam să fie şocat, zise Spade. 

Un valet îi introduse în birou. Hornbeam părea uluit să-i vadă acolo. 

- Ce înseamnă asta? spuse el enervat. ÎI aşteptam pe tânărul Barrowfield, 
nu o delegaţie. 

— Este vorba despre împrumutul tânărului Barrowfield, zise Spade. 

- Dacă aţi venit să cereţi îndurare, vă pierdeţi timpul. 

- O, nu, spuse Spade. Nu ne aşteptăm să arăţi îndurare. 

Atitudinea arogantă a lui Hornbeam fu zdruncinată de un sâmbure de 
îndoială. 

- Ei bine, nu-mi irosiţi timpul. Ce doriți? 

- Nimic, spuse Spade. Dar Barrowfield are ceva pentru tine. 

Amos îi dădu nota bancară. 

Apoi Drinkwater spuse: 

- Hornbeam, înainte să prezinţi nota la bancă, va trebui să predai toate 
documentele pe care le deţii legate de datoriile pe care le are față de tine 
răposatul ObadiahBarrowfield. Îmi închipui că este legătura de pe biroul 
tău, dar dacă nu ești capabil să pui mâna pe ele imediat, trebuie să-i înapo- 
iezi de îndată nota tânărului Barrowfield. 

Faţa plină a lui Hornbeam deveni palidă, apoi roz şi, în sfârşit, roşie de 
furie. Ignorându-l pe Drinkwater, îl privi pe Amos. 

- De unde ai făcut rost de bani? ţipă el. 

Amos păru intimidat, dar nu cedă. 

- Nu cred că ai nevoie să ştii asta, domnule consilier. 

Bine lucrat, Amos, gândi Spade. 

- I-ai furat! ţipă Hornbeam. 

Drinkwater interveni: 

- Te pot asigura, Hornbeam, că banii au fost obținuți în mod cinstit. 

Hornbeam se întoarse spre Drinkwater. 

- Ce treabă ai tu, de te bagi în chestia asta? Nu are nimic de-a face cu tine! 

Drinkwater spuse cu blândeţe: 

— Sunt aici în calitate de judecător de pace, ca să fiu martor la o tranzac- 
ție legală: achitarea unei datorii. Pentru a evita orice dubiu, poate că ai fi dis- 
pus să scrii o notă simplă în care să menționezi că Barrowfield şi-a achitat în 
întregime datoria. Eu voi fi martor şi Barrowfield poate să o păstreze. 

- Aici s-a petrecut ceva necurat! spuse Hornbeam. 

- Calmează-te, înainte să spui ceva ce ai putea ajunge să regreţi, spuse 
Drinkwater. Amândoi suntem judecători şi este necuviincios ca noi doi să 
țipăm unul la altul ca nişte negustori ambulanți. 

Hornbeam păru pe punctul să rostească o replică, apoi se controlă. 
Fără să spună vreun cuvânt, smulse o foaie de hârtie, scrise rapid pe ea 
câteva rânduri, apoi i-o dădu lui Drinkwater. 

Acesta o studie, apoi zise: 

— Hm, este abia lizibilă. 

Luă o pană și o semnă, apoi îi înmână documentul lui Amos. 

Hornbeam rosti cu fălcile încleştate: 

— Dacă asta încheie afacerile noastre, vă doresc tuturor o seară bună. 

Cei trei se ridicară şi părăsiră încăperea, murmurând urări de rămas-bun. 

Când ajunseră în stradă, Spade îşi permise să râdă. 

— Ce mai scenă! zise el. Omul era să facă apoplexie! 

Amos îi spuse lui Drinkwater: 

- Îmi pare rău că a fost atât de nepoliticos cu dumneata, domnule 
consilier. 

Drinkwater dădu din cap. 

- În seara asta mi l-am făcut dușman. 

- Presupun că toți trei ne-am făcut un duşman din Hornbeam, zise 
Spade. 

- Vă sunt atât de recunoscător amândurora, rosti Amos. Este un om pe 
care nu e bine să-l ai drept dușman. 

- Știu, spuse Spade. Dar un bărbat trebuie să facă ceea ce este corect. 


xxx 


Spade se duse la magazin în dimineața următoare, sperând să o vadă pe 
doamna Latimer atunci când venea după haina cea nouă. Avu noroc. Ea 
intră ca o briză caldă, iar el se gândi din nou la cât de atrăgătoare era. 

Când ea încercă haina, el îi privi trupul, prefăcându-se a verifica dacă 
haina i se potrivea. Ea avea rotunjimi delicioase, iar el nu se putu abține să 
nu îşi imagineze sânii ei pe sub haine. 

Deşi credea că este discret, ea îi surprinse privirea, spre stânjeneala sa 
profundă. Ea își ridică puţin sprâncenele și îi oferi o privire de interes nevi- 
novat, de parcă privirea lui, deși o surprinsese, nu-i provocase neplăcere. 

El se simţi îngrozit pentru că fusese surprins holbându-se şi îşi întoarse 
rapid privirea, simțind cum i se înroșesc obrajii. 

- Se potriveşte bine, murmură el. 

- Da, spuse Kate. Cred că Becca a croit-o exact cum trebuie. 

- Mă scuzaţi, doamnelor, trebuie să mă întorc la muncă, spuse Spade, 
apoi plecă pe uşa din spate. 

Era supărat pe el însuşi pentru că fusese atât de bădăran. Dar era și intri- 
gat de reacția doamnei Latimer. Ea nu se simţise ofensată. Ba chiar păruse 
bucuroasă că el îi observase sânii. 

„Ce naiba fac?“ se gândi el. 

Fusese celibatar timp de un deceniu, de când murise soția lui, Betsy. 
Nu-i lipsea dorința: mai degrabă contrariul. Se gândise la câteva alte femei. 
Văduvii se recăsătoreau adesea, de obicei cu femei mai tinere; dar fetele 
nu-i puteau atrage atenția. E] considera că trebuia să fii tânăr ca să te căsă- 
torești cu o persoană tânără. Apoi fusese Cissy Bagshaw, văduva unui țesă- 
tor, o femeie vioaie şi practică, de vârsta lui. Ea îi arătase clar că ar fi fost 
bucuroasă să se culce cu el, mäi ales că exista ceea ce ea numise „potrivire“, 
de parcă ar fi trebuit să se probeze unul pe altul, ca pe haine. O plăcea, dar 
asta nu era suficient. Dragostea lui pentru Betsy fusese intensă şi plină de 
pasiune şi nu merita să încerce nimic altceva. 

Dar acum, aproape brusc, el simţea că ar fi putut ajunge să simtă pasi- 
une pentru Arabella Latimer. Ceva se agita în sufletul său când se afla în 
preajma ei. Nu era vorba doar de felul în care arăta ea, deşi şi asta îl impre- 
siona. Era ceva legat de felul în care părea ea să vadă lumea: un loc amu- 
zant, care însă trebuia să fie mai bun. Și el vedea lucrurile la fel. 

Când se imagina căsătorit cu ea, simțea că nu ar fi obosit niciodată să 
facă dragoste și că ar fi avut permanent ceva despre care să discute. 

Şi nici nu se supărase că el îi observase sânii. 

Dar era deja măritată. 

Cu episcopul. 

Aşa că, se gândi el, era mai bine să uite de ea. 


CAPITOLUL 9 


Când bucuria de a-l fi învins pe Hornbeam începu să dispară, mintea 
lui Amos se îndreptă către anii care urmau. Avea de înfruntat un urcuș 
abrupt. Era pregătit să muncească din greu - nu era ceva nou —, dar avea 
să fie de ajuns? Dacă-și putea extinde afacerea, ar fi reuşit să achite datoria 
mai repede şi chiar să înceapă să acumuleze capital. Dar criza de fir îi stă- 
tea în cale. Cum putea să obțină mai mult fir? 

Îi trecu prin minte că ar fi putut să-i plătească mai bine pe torcători. Fiind 
majoritatea femei, munca lor era plătită prost. Dacă ar fi crescut tarifele, ar fi 
putut găsi oare mai multe femei care să devină torcători? Nu era sigur. 
Femeile aveau alte responsabilități şi multe, pur și simplu, nu dispuneau de 
timpul necesar. Iar această industrie era conservatoare: dacă Amos ar fi cres- 
cut tarifele, țesătorii din Kingsbridge l-ar fi acuzat că le ruina afacerile. 

Dar gândul că ar fi putut să-l aştepte ani de chin ca să o scoată la capăt 
era extrem de deprimant. 

Într-o seară, târziu, îl întâlni pe Roger Riddick pe Fish Street. 

- Ia spune, Amos, bătrân prieten, i se adresă Roger, trecând la jargonul 
de la universitate. Aş putea să rămân la tine peste noapte? 

- Desigur, cu plăcere, spuse Amos. M-am bucurat, la rândul meu, de 
multă ospitalitate la conacul din Badford. Stai şi o lună, dacă îţi face plăcere. 

— Nu, nu. Mă voi întoarce acasă mâine. Dar mi-am pierdut toţi banii la 
localul lui Culliver şi nu mai pot face rost de alţii până când moşierul 
nu-mi dă următoarea tranșă. 

Hugh Culliver, cunoscut ca Sport, avea o casă pe Fish Street. La parter 
erau o tavernă şi o cafenea, etajul era un cuib de jocuri de noroc, iar dea- 
supra se afla un bordel. Roger era un obișnuit al etajului din mijloc. 

— La mine acasă ne așteaptă cina, spuse Amos, 

- Minunat. Începură să meargă, iar Roger zise: Cum îţi mai merge? 

- Ei bine, fata pe care o iubesc preferă un confecţioner de panglici, cu 
păr blond. 

- La această problemă există o soluţie, cred, la etajul de sus al localului 
lui Culliver. 

Amos ignoră această sugestie. Nu era nici măcar tentat de prostituate. 

- Am atât de mult de recuperat înainte să pot începe să plătesc datoria 
tatălui meu, spuse el. 

- Războiul ăsta te va afecta? Francezii câştigă peste tot - Savoia, Nisa, 
ţinutul Rinului, Belgia. 

- O mare parte din pânza care provine din vestul Angliei se exportă pe 
continentul european, iar războiul va întrerupe acest comerţ. Dar ar tre- 
bui să existe contracte militare care să compenseze asta. Armata va avea 
nevoie de o mulţime de uniforme noi. Sper să beneficiez de o parte din 
această afacere - dacă pot face rost de fir. 

Ajunseră acasă. Mama lui Amos pregătise o cină cu şuncă și ceapă 
murată, pâine și bere. Aranjă imediat un loc pentru Roger, apoi se duse la 
culcare, spunând: 

- Vă las pe voi, băieţi, să discutaţi. 

Roger sorbi prelung din bere. 

- Deci există o criză de fire? întrebă el. 

- Da. Spade crede că este provocată de suveica zburătoare. Țesătorii 
lucrează mai repede, dar torcătorii, nu. 

- În urmă cu câteva zile am fost la Combe şi am vizitat o fabrică de 
bumbac, deţinută de tatăl unui coleg de-al meu de la universitate. 

Amos aprobă din cap. Prelucrarea bumbacului se realiza preponderent 
în nordul şi în centrul Angliei, în Midlands, dar existau câteva fabrici şi în 
sud, mai ales în oraşele portuare, cum erau Combe şi Bristol, unde era des- 
cărcat bumbacul brut, 

Roger continuă: 

- Ştii că oamenii din industria bumbacului au inventat o maşină de tors. 

— Am auzit ceva despre asta, Dar nu funcţionează pentru lână. 

-Ei o numesc „Jenny torcătoarea“ - este un dispozitiv minunat, spuse 
Roger cu entuziasm. 

Lui îi plăcea orice fel de maşinărie - cu cât era mai complicată, cu atât 
era mai încântat. 

- O persoană poate să rotească până la opt bobine simultan. Şi maşina 
este atât de uşor de folosit, încât o poate acţiona şi o femeie. 

— Aş vrea să am o mașină care să poată lucra de opt ori mai repede 
decât vechea roată de tors, spuse Amos. Dar fibrele de bumbac sunt mult 
mai rezistente ca lâna. Lâna se rupe uşor. 

— Asta este o problemă, spuse Roger gânditor. Dar nu văd de ce ar tre- 
bui să fie de nerezolvat. Tensiunea în fire poate să fie redusă şi poate că ast- 
fel o poţi utiliza pentru lână mai groasă, mai brută, păstrând torsul de mână 
pentru materialele mai fine. Trebuie să mă uit din nou la maşinărie. 

Amos începu să vadă o scânteie de speranţă. El ştia cât de ingenios era 
Roger în atelierul său de la Badford. 

- De ce n-am merge împreună la Combe? spuse el. 

Roger ridică din umeri. 

— De ce nu? 

— Există o diligenţă poimâine. Putem ajunge acolo pe la mijlocul 
după-amiezii. 

-În regulă, consimți Roger. Nu am nimic altceva de făcut acum, când 
mi-am pierdut toți banii. 


++ 


Amos publică un anunţ în ziarele Kingsbridge Gazette şi Combe Herald: 


În interesul stimaților negustori de haine 
Domnul Amos Barrowfield doreşte să anunțe 
că afacerea înființată cu mult timp în urmă de tatăl său, decedatul 
Obadiah Barrowfield, 
va continua fără întreruperi. 
Materialele de înaltă calitate sunt o specialitate: 
mohair, merinos, caşmir la modă, 
pure sau în amestec cu mătase, bumbac şi in. 
LA TOATE SOLICITĂRILE SE VA RĂSPUNDE LA REVENIREA POȘTEI. 
Amos Barrowfield, Esq 
High Street 
Kingsbridge 


I-l arătă lui Spade, la sala metodistă. 

— Foarte bine, spuse Spade. Fără să-l critici pe tatăl tău, oferi un indiciu 
despre faptul că recentele neajunsuri au încetat și că întreprinderea are 
parte de un management proaspăt şi dinamic. 

- Exact, spuse Amos mulțumit. 

- Eu cred în publicitate, zise Spade, Nu-ţi vinde singură produsele, dar 
îţi creează oportunităţi. 

La fel gândea și Amos. 

Era seara pentru studiul Bibliei, iar subiectul era povestea lui Cain și 
Abel, dar, de îndată ce se ajunse la subiectul crimei, începură să discute des- 
pre execuţia regelui Franţei. Episcopul din Kingsbridge ţinuse o slujbă în 
care spunea că revoluționarii francezi comiseseră o crimă. 

Aceasta era părerea nobilimii britanice, a clerului şi a celei mai mari 
părţi a clasei politice. Prim-ministrul William Pitt era în mod violent ostil 
la adresa revoluţionarilor francezi. Dar opoziția Whig era divizată, cei mai 
mulţi aflându-se de partea lui Pitt; o minoritate substanţială însă observa 
mai mult ceea ce era pozitiv la revoluţia franceză. Oamenii de rând erau, 
de asemenea, divizați: o minoritate milita pentru reforme democratice, 
după modelul celor franceze, în timp ce majoritatea precaută îşi declara 
loialitatea faţă de regele George al III-lea şi opoziţia faţă de revoluţie. 

Rupe Underwood se afla de partea lui. 

- A fost crimă, pur şi simplu, spuse el indignat. Este o nelegiuire. 

Bretonul îi căzu peste ochi şi scutură din cap ca să-l așeze la loc. 

Apoi aruncă o privire spre Jane. 

Amos înțelese că Rupe se dădea în spectacol pentru Jane. În seara aceea, 
era întruchiparea eleganţei, ca de obicei, purtând o rochie bleumarin și o 
pălărie cu calotă înaltă, asemănătoare cu una bărbătească. Avea să fie atrasă 
oare de atitudinea de înaltă moralitate a lui Rupe? 

Spade vedea lucrurile diferit, așa cum se întâmpla adesea. 

- În ziua în care regele Franţei a fost executat pe ghilotină, noi, aici, în 
Kingsbridge, l-am spânzurat pe Josiah Pond pentru că a furat o oaie. Şi 
asta a fost crimă? 

Amos ar fi vrut să spună ceva inteligent ca să o impresioneze pe Jane şi 
să-l facă pe Rupe să pară prost, dar nu era sigur de ce parte se afla sau ce 
credea despre revoluţia franceză. 

Rupe spuse pios: 

- Dumnezeu l-a făcut pe Ludovic rege. 

- Dumnezeu l-a făcut pe Josiah un om sărac, răspunse Spade. 

Amos se gândi: „Iată, de ce n-am putut și eu să născocesc asta?“ 

- Josiah Pond a fost un hoţ, judecat şi găsit vinovat de către un tribu- 
nal, continuă Rupe. 

- Şi Ludovic a fost un trădător, acuzat de conspirație cu dușmanii țării 
sale, contracară Spade. A fost judecat şi găsit vinovat, la fel ca Josiah. Doar 
că trădarea este mai rea decât furtul unei oi, dacă mă întrebi pe mine. 

Amos decise că nu avea nevoie să-l facă pe Rupe să pară prost, pentru 
că Spade deja îi făcea asta. 

Rupe deveni pompos. 

- Pata acestei execuţii va rămâne asupra fiecărui francez, vreme de sute 
de ani. 

Spade zâmbi. 

- Şi tu, Rupe, porți o pată similară? 

Rupe se încruntă, pentru că nu înţelegea. 

- N-am omorât niciodată un rege, evident. 

- Dar strămoșii tăi şi ai mei l-au executat pe Carol I, regele Angliei, în 
urmă cu o sută patruzeci de ani. După raţionamentul tău, noi toţi purtăm 
pata aceea. 

Poziţia lui Rupe slăbea. - 

- Uciderea unui rege nu aduce nimic bun, spuse el cu disperare. 

- Nu sunt de acord, răspunse Spade cu blândeţe. De când noi, englezii, 
ne-am omorât regele, ne-am bucurat de mai mult de un secol de libertate 
religioasă, venită treptat, în timp ce francezii au fost obligaţi să fie cato- 
lici - până acum. 

Amos se gândi că Spade mergea prea departe, iar acum, în sfârşit, îşi 
găsi cuvintele să intervină. 

- Îngrozitor de mulţi francezi au fost omorâţi pentru că aveau opinii 
greșite, spuse el. 

- Iată, Spade, ce ai să-i spui lui Amos? zise Rupe. 

- Spun că Amos are dreptate, zise Spade în mod surprinzător. Doar îmi 
amintesc ceea ce spunea Dumnezeu: „Mai întâi scoate bârna din ochii tăi 
și abia apoi poţi vedea clar paiul din ochiul fratelui tău...“ În loc să ne con- 
centrăm asupra a ceea ce fac francezii greşit, ar trebui să ne întrebăm ce 
anume trebuie reformat aici, în țara noastră. 

Canonicul Midwinter interveni: 

- Prieteni, cred că am dus discuţia suficient de departe pentru o singură 
seară. Când plecăm de aici, în seara asta, am putea să ne întrebăm cu toţii 
ce ar gândi Domnul nostru, amintindu-ne că el însuşi a fost executat. 

Asta îl ului pe Amos. Era uşor să uiţi că religia creştină era clădită pe sânge, 
tortură şi moarte — mai ales acolo, în interiorul simplu al sălii metodiste, 

privind spre pereţii văruiţi în alb ai acesteia și spre mobila primitoare. 
Catolicii erau mai realiști, cu statuile lor despre răstignire şi picturile des- 
pre martirii torturați până la moarte. 

Midwinter continuă: 

— Ar condamna Dumnezeu ghilotinarea regelui francez? Dacă da, ar 
aproba El spânzurarea lui Josiah Pond? Eu nu vă ofer răspunsuri la aceste 
întrebări. Eu doar cred că, dacă ne gândim la ele în lumina învățăturilor lui 
lisus, am putea să ne clarificăm ideile și să descoperim că asemenea chesti- 
uni nu sunt deloc simple. Și acum, haideţi să încheiem cu o rugăciune. 

Toți își plecară capetele. 

Rugăciunea fu scurtă. 

- O, Doamne, dă-ne nouă curajul să luptăm pentru ceea ce este drept 
şi umilinţa să ştim când greşim. Amin. 

— Amin, spuse Spade cu voce tare. 


xxx 


Diligenţa de la Bristol la Combe opri în Kingsbridge la taverna Bell, în 
piața mare. Amos şi Roger primiră locurile de la exterior. Amos nu-şi putea 
permite un loc în interior, iar Roger nu avea bani. 

— Îţi voi înapoia banii! spuse Roger, dar Amos refuză. 

Îi era drag de Roger, dar nu era înțelept să împrumuți pariorii. 

Diligenţa părăsi piaţa şi porni pe Main Street, unde cele mai multe case 
erau, de acum, magazine. Traversă râul pe podul cu două deschideri, numit 
Podul lui Merthin după constructorul său medieval. Acesta mergea de pe 
malul stâng până pe Insula Leproşilor, trecea pe lângă spitalul Caris, apoi tra- 
versa pe malul sudic. După aceea șerpuia prin cartierul nou şi prosper numit 
Loversfield. Amos își închipuia că, în urmă cu multă vreme, existase un loc în 
care se duceau cuplurile necăsătorite, ca să rămână singuri. Acum nu mai exis- 
tau câmpuri acolo, deşi unele dintre curți aveau livezi. Apoi diligența trecu pe 


Era frig, dar amândoi aveau paltoane groase, fulare tricotate şi pălării. 
Roger fuma o pipă. La tavernele la care oprea diligenţa, ca să schimbe caii, 
cumpărară băuturi fierbinţi: ceai, supă sau whisky şi apă fierbinte. 

Amos se simţea optimist. Deşi îşi spunea în sinea lui că era prea curând 
ca să se bucure, nu se putea împiedica să nu se gândească la afacerea lui, 
care ar fi putut să fie transformată de ideea lui Roger. O maşină care putea 
toarce opt bobine în acelaşi timp! 

Îşi petrecură noaptea într-o casă de oaspeţi, apoi, în dimineaţa urmă- 
toare, plecară spre locuinţa prietenului lui Roger, Percy Frankland. Tatăl lui 
Percy era prosper și îi întâmpină cu un mic-dejun copios, alături de Percy, 
soţia lui şi doi copii adolescenţi. Amos nu mâncă prea mult. Se simţea des- 
tul de încordat în legătură cu vizita aceea și se temea ca nu cumva speran- 
tele sale să fie distruse. 

Imediat după micul-dejun plecară spre depozit, care se afla pe terenul 
locuinţei familiei Frankland. Etajul de jos era dedicat depozitării; torsul se 
efectua la etaj. 

Când Amos intră, în sfârşit, în camera de tors, îi luă un lung moment 
ca să înțeleagă la ce se uita; apoi realiză că nu exista una, ci un întreg şir de 
maşini de tors. 

Fiecare maşină era precum o masă mică, până la înălțimea taliei, lungă 
cam de un metru şi lată pe jumătate, așezată pe patru picioare solide. 
Dispozitivul părea să fie operat de două persoane, o femeie şi un copil. 
Femeia stătea în picioare la capătul mai îngust, iar firele se întindeau până 
la fusele de la capătul îndepărtat. Cu mâna dreaptă, ea răsucea o roată mare, 
aflată pe o parte. Roata învârtea cele opt fuse, care răsuceau bumbacul 
într-un fir solid. Când ea considera că firul era suficient de strâns, îşi folo- 
sea mâna stângă ca să împingă în faţă o bârnă, ce aducea în joc alte opt lun- 
gimi noi de fir slab. 

În cameră se aflau opt maşini. 

- Copilul ce face? îl întrebă Amos pe domnul Frankland. 

- El este împletitorul; repară firele rupte pentru mama sa, răspunse 
domnul Frankland. 

Urmăriră un băiat, care avea în jur de unsprezece ani, reparând un fir 
rupt: mai întâi se târî sub maşină, astfel încât mama lui să nu fie nevoită să 
oprească lucrul. Lucrătorii din domeniul textil erau plătiţi în funcţie de cât 
de mult produceau, niciodată cu ora. Băiatul apucă de capetele celor două 
fire şi le aşeză în palma stângă, astfel încât să se suprapună pe șapte sau opt 
centimetri. Apoi îşi folosi palma dreaptă ca să frece firele împreunate, cu 
mișcări scurte, apăsând tare. Când își luă mâna dreaptă de pe fir, cele două 
fire se întreţesuseră şi deveniseră din nou unul singur. Procesul durase doar 
câteva secunde. 

Amos observă că palmele băiatului erau bătătorite de la frecatul per- 
manent. Apucă mâna băiatului şi atinse partea îngroșată. 

Băiatul spuse cu mândrie: 

- Mi-am întărit palmele. Acum nu mai sângerează. 

Amos i se adresă domnului Frankland: 

- Probabil că firele se rup foarte des dacă este nevoie de un împletitor 
cu normă întreagă. 

-Mi-e teamă că așa se întâmplă. 

Acestea erau veşti proaste, îi spuse Amos lui Roger. Apoi continuă: 

- Dacă bumbacul se rupe des, lâna ar putea să se rupă tot timpul. Chiar 
şi torcătorii manuali, cum este Sal Clitheroe, mai rup firele uneori. 

Roger îi spuse băiatului: 

- Există vreun moment, în timpul procesului, când este mai probabil 
ca firul să se rupă? Înţelegi ce te întreb? 

- Da, stăpâne, răspunse băiatul. Se întâmplă atunci când firul împletit 
se tensionează. Mai ales dacă bătrâna freacă prea tare. 

Roger i se adresă lui Amos: 

- S-ar putea să fiu în stare să fac ceva în legătură cu asta. 

Amos era visător. Această mașină ar fi putut să-i furnizeze tot firul de 
care avea nevoie ca să-și extindă afacerea. Dar avea să facă mai mult de atât. 
Urma să elimine nevoia de a umbla de bezmetic pe la țară, ca să-și viziteze 
lucrătorii din sat. O cameră plină cu maşini de tors, în depozitul său, îi putea 
furniza mai multe fire decât toate femeile din sate. Iar dacă una dintre ele se 
îmbolnăvea şi nu putea să-şi facă treaba, el nu trebuia să aştepte o săptămână 
ca să afle asta. Maşina avea să îi ofere mai mult control asupra afacerii. 

Stăpânindu-și încântarea, încercă să fie practic. I se adresă domnului 
Frankland: 

- Nu ştiu dacă această maşină poate să fie modificată astfel încât să 
lucreze cu lână, dar dacă mă decid că e posibil, unde aș putea merge să 
cumpăr una? 

- Există mai multe locuri în nord, unde sunt fabricate, îi spuse domnul 
Frankland. Ezitând puţin, adăugă: Sau aş putea să-ţi vând una dintre ale 
mele. Eu sunt pe cale să le înlocuiesc cu maşini mai mari, numite „catâri de 
tors“. Acelea torc patruzeci şi opt de fire simultan. 

Amos era consternat. 

— Patruzeci și opt? 

- Fuse care înfloresc ca rubarba în luna mai, comentă Roger. 

Amos se concentră asupra treburilor practice. 

— Când te aştepţi să primeşti catârul de tors? 

-În orice zi de acum. 

- Câţi bani vrei pentru o jenny torcătoare la mâna a doua? 

- Pe mine m-au costat şase lire. Şi nu se uzează. Așa că aș putea să-ți 
vând una folosită cu patru lire. 

„Şi o primesc în câteva zile“, se gândi Amos. 

Putea să facă rost de patru lire, deşi n-avea să mai rămână cu nimic 
pentru situaţii de urgenţă. 

Dar mintea lui continua să se întoarcă la aceeași întrebare: avea să func- 
ționeze pentru lână? 

lar răspunsul nu se schimba niciodată: singura cale de a afla era să 
incerce. 

Încă ezita. 

Domnul Frankland spuse: 

- Am un meşter prelucrător de bumbac, care vine să se uite la maşini 
săptămâna viitoare. i 

- Îţi voi da un răspuns până diseară, spuse Amos. Şi îţi mulțumesc pen- 
tru această oportunitate. Apreciez. 

Domnul Frankland zâmbi și încuviinţă din cap. 

- Între timp, trebuie să port o discuţie serioasă cu inginerul meu. 

Își strânseră mâinile, apoi Amos și Roger plecară. 

Se opriră la o tavernă şi își comandară o cină uşoară. Roger era plin de 
entuziasm, iar faţa lui era roşie de încântare. 

- Ştiu cum să reduc incidența firelor rupte, spuse el. Îmi pot imagina. 

- Bine, zise Amos. 

Ştia că aceasta era o răscruce. Dacă făcea acest pas şi lucrurile mergeau 
prost, trebuia să se împace cu ideea că avea să-şi petreacă şi mai mulți ani 
economisind bani ca să-și plătească datoria. Dar, dacă mergea bine, putea 
începe să facă bani adevăraţi. 

- Este un risc, îi spuse el lui Roger. 

- Mie îmi plac riscurile, răspunse Roger. 

- Eu le urăsc, spuse Amos. 

Dar cumpără maşina. 


xxx 


Amos se hotări să fie optimist şi să liciteze pentru un contract militar 
înainte să-i ajungă jenny torcătoarea. 

Colonelul miliției din Kingsbridge era Henry, viconte de Northwood, 
fiul şi moștenitorul contelui de Shiring. În mod normal, această slujbă era 

una de figuraţie, dar tradiţia în comitatul Shiring era ca fiul contelui să fie 
colonelul în exerciţiu. Northwood era, de asemenea, membru al parla- 
mentului pentru Kingsbridge: nobilimii îi plăcea să păstreze treburile 
importante în familie, spunea Spade. 

În mod normal, Northwood locuia împreună cu tatăl său la castelul con- 
telui, dar, după ce fusese convocată miliția, închiriase Willard House, o clă- 
dire mare, amplasată în piaţă, care dispunea de suficient loc pentru colonel și 
mai mulți ofițeri superiori. Legenda din Kingsbridge spunea că această casă 
îi aparținuse, pe vremuri, lui Ned Willard, care avusese un rol foarte impor- 
tant la Curtea reginei Elisabeta, deşi nimeni nu ştia exact ce anume făcuse. 

Sosirea lui Northwood provocase o oarecare agitaţie socială: era singur 
şi avea douăzeci şi trei de ani, fiind cel mai eligibil burlac din comitat. 

Amos nu-l întâlnise niciodată şi nici nu cunoștea pe cineva care putea să-l 
prezinte, aşa că decise să meargă Willard House şi să-şi încerce norocul. 

În sala spațioasă fu oprit de un bărbat de vreo patruzeci de ani, în uni- 
formă de sergent cu pantaloni şi moletiere, o jachetă scurtă și roşie şi o 
caschetă militară cilindrică şi înaltă. Roșul jachetei era, de fapt, un roz pră- 
fuit, ceea ce indica faptul că fusese prost vopsită. 

- Ce treabă ai, tinere domn? îl întrebă sergentul abrupt. 

— Sunt aici ca să discut cu vicontele de Northwood, colonelul tău. 

— Te aşteaptă? 

— Nu. Te rog să-i transmiţi că Amos Barrowfield ar dori să discute cu el 
despre uniforma ta. 

-— Uniforma mea? spuse bărbatul indignat. 

— Da. Ar trebui să fie roşie, nu roz. 

Sergentul privi spre mâneca tunicii sale şi se încruntă. Amos continuă: 

- Mi-ar plăcea să văd miliția din Shiring bine îmbrăcată şi mă aştept ca 
vicontele de Northwood să gândească la fel. 

Sergentul ezită un moment, apoi spuse: 

- Rămâi aici. ÎI voi întreba. 

Rămas să aştepte în sală, Amos observă atmosfera de forfotă: bărbaţii 
mergeau preocupaţi dintr-o cameră în alta şi purtau conversații energice, 
ceea ce dădea impresia unei eficienţe active. Mulţi ofiţeri ai armatei - aris- 
tocraţi — erau leneși și nepăsători, toată lumea ştia asta; dar poate că 
Northwood era diferit. 

Sergentul reveni şi spuse: 

— Urmează-mă, te rog. 

Îl conduse pe Amos într-o cameră mare din partea din faţă a casei, care 
avea o fereastră ce dădea spre fațada de vest a catedralei. Northwood era 
aşezat în spatele unui birou. În vatră ardea un foc mare. 

Aşezat în apropierea biroului și purtând o uniformă de locotenent, cu 
un teanc de hârtii strâns în mână, era un bărbat pe care Amos îl recunoscu: 
metodistul Archie Donaldson. Amos clătină din cap spre el şi făcu o plecă- 
ciune în fața vicontelui. 

Northwood nu purta perucă și avea părul scurt, cârlionțat, și nasul 
mare. Faţa lui avea o expresie amabilă, dar ochii lui îl cântăriră pe Amos 
cu o inteligență ascuţită. „Am doar un minut ca să-l impresionez pe acest 
bărbat, se gândi Amos, iar dacă eșuez, voi fi dat afară de aici cât ai clipi.“ 

- Amos Barrowfield, stăpâne, țesător din Kingsbridge. 

- Ce nu e în regulă cu uniforma sergentului Beach, Barrowfield? 

- A fost vopsită cu roz de rubia, o vopsea vegetală care este mai degrabă 
roz decât roşie şi care se estompează rapid. Pentru soldaţii de rând este în 
regulă, dar hainele pentru sergenți și pentru alți subofiţeri ar trebui să fie 
vopsite cu vopsea de kerria, care provine de la o insectă solzoasă şi care asi- 
gură un roșu mai intens — deşi nu este la fel de scumpă precum cea de coșe- 
nilă, care dă adevărata strălucire a „roşului britanic“ şi care este folosită 
pentru uniformele ofiţerilor. 

- Îmi place un bărbat care-şi cunoaşte treaba, spuse Northwood. 

Amos era mulțumit. 

Northwood continuă: 

- Presupun că vrei să furnizezi pânză pentru uniformele miliției. 

- Aş fi bucuros să vă ofer o pânză lată, rezistentă la uzură, impermea- 
bilă, de patru sute de grame, pentru soldaţii de rând şi sergenţi. Pentru ofi- 
teri vă propun o pânză lată, mai uşoară, superfină, la fel de practică dar cu 
o finisare mai fină, realizată din lână special importată din Spania. Hainele 
fine sunt specialitatea mea, domnul meu. 

- Înţeleg. 

Amos era în plin avânt. 

- Cât despre preţuri... 

Northwood ridică o mână, făcându-i semn să tacă. 

- Am auzit destul, mulțumesc. 

Amos tăcu și presupuse că era pe cale să fie refuzat. 

Dar Northwood nu îl trimise la plimbare. Întorcându-se spre Donaldson, 


spuse: 

- Scrie o notă, te rog. Donaldson apucă o foaie de hârtie şi înmuie o 
pană în călimara cu cerneală. Spune-i maiorului să fie amabil să discute cu 
Barrowfield despre pânza pentru uniforme. Northwood se întoarse apoi 
spre Amos şi adăugă: Aş vrea să te întâlneşti cu maiorul Will Riddick. 

Amos îşi suprimă un geamăt de uluire. 

Donaldson presără nisip peste notă şi i-o dădu lui Amos, fără să se 
deranjeze să o sigileze sau măcar să o împăturească. 

- Riddick este responsabil pentru toate achiziţiile, ajutat de intendent. 
Are un birou în această casă, imediat ce ajungi sus, pe scări. Îţi mulțumesc 
pentru că ai venit să mă vezi. 

Amos se înclină şi ieși, ascunzându-și dezamăgirea. Se gândi că îl 
impresionase pe Northwood, dar asta nu-i folosea probabil la mare lucru. 

Îl găsi pe Riddick la etajul de mai sus, în partea din spate a casei, într-o 
cameră mică și ceţoasă din cauza fumului de pipă. Will purta o haină roşie 
şi pantaloni albi. ÎI salută cu precauţie pe Amos. 

— Mă bucur să te văd, Will, spuse Amos vesel, făcând un efort conside- 
rabil. Am vorbit cu colonelul Northwood. A scris o notă pentru tine. 

Apoi îi dădu biletul. 

Will îl citi, rămânând cu privirea aţintită asupra hârtiei mai mult timp 
decât părea să fie necesar pentru un mesaj atât de scurt. Apoi luă o decizie 
şi spuse: 

- Uite cum facem, haide să discutăm despre povestea asta la o halbă 
de bere. 

— Cum doreşti, spuse Amos, deşi nu simțea nevoia unei beri în toiul 
dimineții. 

Părăsiră casa impreună. Amos presupunea că aveau să meargă la Bell, 
care se afla la doar câţiva pași depărtare, dar Will îl conduse în josul dea- 
lului şi apoi pe Fish Street. Spre disperarea lui Amos, se opri la stabilimen- 
tul lui Sport Culliver. 

- Te deranjează dacă mergem în altă parte? întrebă Amos. Locul ăsta 
are o reputaţie proastă. 

- Prostii, spuse Will. Nu intrăm decât să bem ceva. Nu-i nevoie să 
urcăm la etaj. 

Apoi intră în local. 

Amos îl urmă, cu speranţa că niciun metodist n-avea să-l vadă. 

Nu mai intrase niciodată acolo până atunci, dar parterul arăta liniştitor, 
ca în orice altă tavernă, fără prea multe indicaţii despre desfrâul care se 

petrecea în apropiere, în aceeași incintă. Încercă să se consoleze cu asta, dar 
încă se simţea inconfortabil. Se așezară într-un colț liniştit şi Will ceru două 
carafe de porter, o bere tare. 

Amos se hotărî să treacă direct la afaceri. 

- Pot să-ţi ofer pânză lată, simplă, pentru hainele recruţilor, la un șiling 
pe metru, spuse el. Nu vei obţine un preţ mai bun nicăieri. Aceeaşi pânză, 
vopsită cu vopsea de kerria pentru sergenţi şi alți subofiţeri, cu trei pence 
mai mult. Și superfină, pentru ofiţeri, roşu britanic, la doar trei șilingi şi 
şase pence pe metru. Dacă poţi obţine preţuri mai bune de la un alt țesător 
din Kingsbridge, îmi mănânc pălăria. 

- De unde vei lua firul? Aud că este criză. 

Amos fu surprins că Will era atât de bine informat. 

— Am o sursă specială, spuse el. 

Era oarecum adevărat: jenny torcătoarea avea să îi fie livrată în foarte 
scurt timp. 

- Ce sursă? 

- Nu pot să-ţi dezvălui asta. 

Un chelner le aduse berea și rămase în picioare, așteptând. Will privi spre 
Amos, iar el înțelese că trebuia să plătească berea. Scoase câteva monede din 
buzunar şi i le dădu bărbatului. 

Will sorbi prelung din berea sa, apoi oftă satisfăcut şi spuse: 

- Să presupunem că miliția are nevoie de o sută de uniforme pentru 
sergenți. 

- Vei avea nevoie de două sute de metri de pânză lată, vopsită cu kerria, 
la un șiling şi trei pence, așa că te va costa totul douăsprezece lire şi zece 
șilingi. Dacă îmi dai comanda mie, acum, o poți avea pentru douăsprezece 
lire fix. Renunţ la mult prea mult, dar știu că vei fi atât de mulţumit de 
pânză, încât vei comanda mai multă. 

Amos sorbi din berea sa ca să-şi ascundă tensiunea. 

j- Asta sună bine, spuse Will. 

- Mă bucur. 

Amos era surprins şi, în aceeași măsură, mulțumit. Nu se aşteptase să 
fie atât de ușor să-i vândă pânza lui Will. Și, deşi nu era o comandă uriaşă, 
putea să fie doar începutul. 

- Acum mă duc acasă să scriu o factură, dar ţi-o aduc să o semnezi 
peste câteva minute. 

- În regulă. 

— Mulţumesc, spuse Amos, 

Ridică apoi carafa ca să ciocnească cu Will, un gest care simboliza un 
acord. Băură amândoi. 

- Încă un lucru, spuse Will. Fă factura pentru paisprezece lire. 

Amos nu înţelese. 

- Dar prețul este doisprezece. 

— Şi doisprezece este ceea ce vei primi, 

- Deci cum pot să-ţi fac factura pentru paisprezece lire? 

— Acesta e felul în care procedăm noi în armată. 

Brusc, Amos înţelese. 

— Vei spune armatei că preţul total este paisprezece lire, îmi vei plăti 
mie douăsprezece şi vei păstra două pentru tine. 

Will nu comentă. 

Amos spuse indignat: 

— Asta e mită! 

— Vorbeşte încet! Will privi în jur, dar nu se afla nimeni în apropiere. 
Fii discret, prostule! 

— Dar este necinstit! 

— Ce importanţă are pentru tine? Aşa se fac afacerile. Cât de naiv poți 
să fii? 

Preţ de un moment, Amos se întrebă dacă Will spunea adevărul şi dacă 
toate afacerile de genul acela implicau mita. Poate că era un lucru pe care tatăl 
său nu i-l spusese. Apoi își aminti că mulţi dintre țesătorii din Kingsbridge 
erau metodişti şi își spuse că aceştia nu ar fi acceptat să fie necinstiți. 

- Nu voi emite o factură falsă, rosti el. 

— În cazul acesta, nu primeşti comanda. 

- Crezi că vei găsi un țesător dispus să te mituiască? 

- Sunt sigur că voi găsi. 

Amos scutură din cap. 

- Ei bine, nu așa fac metodiştii afaceri. 

- Mulţi te prostesc, spuse Will, apoi îşi goli carafa. 


CAPITOLUL 10 


Will Riddick reveni la Badford cu o zi înainte de încheierea celor șase 
săptămâni de izolare în pat ale lui Kit. 

Printr-un joc al ghinionului, protectorul lui Kit, Roger, plecase cu o 
săptămână în urmă. Părea să stea la locuinţa lui Amos Barrowfield din 
Kingsbridge, după cum auziseră servitorii, lucrând la un proiect misterios, 
nimeni nu ştia ce anume. 

Kit abia aștepta să se dea jos din pat. 

La început, când îl durea capul și era încă şocat, nici măcar nu-şi dorea 
să se miște, Fusese atât de obosit, încât se simţea ușurat doar stând întins în 
patul moale şi cald. De trei ori pe zi, Fan îl ajuta să se ridice în fund şi îl hră- 
nea cu terci de ovăz, supă sau pâine înmuiată în lapte cald. Efortul de a 
mânca îl epuiza şi de fiecare dată se întindea la loc, imediat ce termina. 

Lucrurile se schimbaseră treptat. Uneori putea să privească păsările pe 
fereastră şi o convinsese pe Fan să pună firmituri de pâine ca să le atragă. 
Fan stătea adesea cu el după cina servitorilor şi, atunci când nu aveau 
nimic de discutat, el îi spunea poveşti biblice, pe care le auzise de la mama 
lui: arca lui Noe, Iona şi balena, Iosif şi haina lui multicoloră. Fan nu ştia 
prea multe poveşti biblice. Ea rămăsese orfană la vârsta de şapte ani şi 
ajunsese să lucreze la conac, unde nimeni nu se gândea să-i spună poveşti. 
Ea nu ştia să citească şi nici să-şi scrie numele. Kit fu surprins să afle că ea 
nu primea salariu. 

- Este ca şi cum aș lucra pentru părinţii mei, asta mi-a spus moşierul. 

Când Kit îi povesti mamei lui, aceasta spuse: 

- Eu o numesc sclavie, apoi regretă că zisese asta și îl rugă pe Kit să nu 
repete niciodată cuvintele acelea. 

Ma venea să-l vadă în fiecare după-amiază de duminică. Intra pe uşa 
de la bucătărie şi urca pe scările din spate, astfel încât să nu se întâlnească 

nici cu moșierul, nici cu fiii acestuia; Fan îi spusese că ei nici măcar nu 
ştiau că ea îl vizita pe Kit. 

Apoi Kit deveni nerăbdător să revină la normal. Dorea să se îmbrace cu 
haine obişnuite și să își mănânce gustările împreună cu ceilalţi servitori, la 
bucătărie. Ba chiar aştepta să curețe vetrele și să lustruiască cizmele împre- 
ună cu Fan. 

Dar acum, dorinţa lui trebuia să aștepte. Cu Will în casă, Kit se simțea 
mai în siguranță stând ascuns. 

În ziua de după eliberarea sa, fusese nevoit să rămână în pat până când 
îl consultase chirurgul, Alec Pollock. La scurtă vreme după micul-dejun, 
Alec intrase în cameră, îmbrăcat în haina uzată, şi spusese: 

— Ce mai face tânărul meu pacient, după şase săptămâni? 

El îi spuse adevărul. 

- Mă simt bine, domnule, şi sunt sigur că pot să mă întorc la lucru. 

Nu menționă teama de Will. 

— Ei bine, se pare că te faci bine. 

- Sunt recunoscător pentru pat şi mâncare, adăugă Kit. 

— Da, da... Acum, spune-mi, care este numele tău întreg? 

- Christopher Clitheroe. 

Kit se întrebă de ce fi adresase chirurgul o astfel de întrebare. 

— Şi ce anotimp al anului este acesta? 

— Sfârşitul iernii, începutul primăverii. 

— Îți aminteşti numele mamei lui Iisus? 

— Maria. 

- Ei bine, creierul tău pare să nu fi fost grav afectat de blestematul de 
cal al lui Will. 

Kit înţelese de ce îi pusese chirurgul toate acele întrebări, cu răspunsuri 
evidente: ca să se asigure că mintea lui funcţiona normal. 

— Asta înseamnă că pot să muncesc? întrebă el. 

— Nu încă, nu. Mama ta te poate lua acasă, dar n-ar trebui să faci nimic 
obositor timp de încă trei săptămâni, 

Asta era o ușurare. Avea să scape de Will pentru încă o vreme. Apoi, 
poate că Will trebuia să plece din nou la Kingsbridge. Starea de spirit a lui 
Kit se îmbunătăţi. Ă 

Alec continuă: 

— Păstrează-ţi bandajul în jurul capului, astfel încât ceilalţi băieţi să ştie 
că nu poţi juca jocuri dure. Fără fotbal, fără alergat, fără bătăi şi, cu sigu- 

ranţă, fără muncă. 

- Dar mama mea are nevoie de bani. 

Alec nu părea să ia în serios această chestiune. 

- Poţi să munceşti după ce îţi revii complet. 

- Nu sunt leneș. 

- Nimeni nu crede că eşti leneș, Kit. Toţi cred că ai fost lovit în cap de un 
cal periculos, ceea ce s-a şi întâmplat. Acum, mă voi duce să vorbesc cu 
mama ta. Bucură-te de ultima ta dimineaţă în pat! 


xxx 


Lui Sal îi era dor de Kit. Se simţea îngrozitor de singură, cam în același 
fel în care se simţise la moartea lui Harry. Nu îi plăcea să fie departe de el, 
să nu aibă cu cine să schimbe o vorbă. Până atunci nu realizase cât de con- 
centrată era viaţa ei în jurul lui Kit. Simţea constant impulsul de a verifica 
tot ce simțea el: îi era foame, îi era frig, se afla prin apropiere, era în sigu- 
ranță? Dar, în timpul ultimelor şase săptămâni, alte persoane avuseseră 
grijă de el, pentru prima dată de când se născuse. 

Se bucură când Alec Pollock intră în casa ei. Ştia că trecuseră şase săp- 
tămâni de când calul lui Will îl lovise pe Kit. Se ridică de la roata de tors. 

- Este suficient de bine ca să se ridice? 

- Da. Treaba asta s-ar fi putut termina foarte urât, dar cred că a trecut 
peste tot. 

- Domnul să te binecuvânteze, Alec. 

- E un băiat isteț, nu-i aşa? Spuneai că are șase ani. 

— De acum, aproape șapte. 

- Foarte isteț pentru vârsta lui. 

- Asta e și impresia mea, deşi mamele întotdeauna cred despre copiii 
lor că sunt excepţionali, nu-i așa? 

- Indiferent de adevăr, așa e, râse Alec. Observasem deja asta. 

- Deci este bine din nou. 

— Este, dar vreau să-l ţii acasă timp de trei săptămâni. Nu-l lăsa să se 
joace și nici să facă alte treburi care presupun efort. Nu trebuie să cadă şi 
să se lovească la cap. 

- Mă voi asigura de asta. 

- Dar, după trei săptămâni, lasă-l să revină la normal. 

- Îţi sunt atât de recunoscătoare,,. Ştii că nu te pot plăti. 

- Îi voi trimite nota de plată moșierului şi sper să iasă bine. 

Alec plecă. Sal îşi puse pantofii și pălăria şi îşi acoperi umerii cu un pal 
gros. Vremea era încă rece, dar nu mai îngheţa. 

Pe câmpuri, bărbaţii începeau aratul de primăvară. Oamenii o salutau 
când își croia drum printre case și ea le spunea tuturor același lucru: 

- Mă duc să-l aduc acasă, în sfârșit, pe Kit al meu, de la conac, slavă 
Domnului. 

Mergea repede. Nu era nevoie să se grăbească, dar acum, când Kit era 
pe punctul să fie eliberat, nu mai avea răbdare. 

Intră, ca de obicei, pe ușa din spate a bucătăriei și urcă scările. Când îl 
văzu pe Kit în picioare, în dormitor, îmbrăcat în hainele zdrenţuite pe care 
le purtase când se mutase la conac, izbucni în lacrimi. 

Încă plângând, îngenunche pe podea și îl strânse în braţe cu blândeţe. 

- Nu-ţi face griji, plâng de fericire, îi spuse ea. 

Era fericită mai ales pentru că el supravieţuise, dar nu îi spuse asta. 

Se adună și se ridică în picioare. Observă că Fanny se afla în cameră, 
stând în picioare lângă pat. Sal o îmbrăţișă și îi spuse: 

- Îţi mulţumesc pentru că ai fost atât de bună cu băieţelul meu. 

- A fost ușor, răspunse Fanny. Este pur și simplu adorabil. 

Kit o îmbrățişă pe Fanny, apoi o sărută pe obrazul plin de coşuri și îi spuse: 

- Mă voi întoarce în curând să te ajut cu vetrele și cu ghetele. 

- Nu te grăbi, fă-te bine, îi spuse ea. 

Sal îl luă de mână şi ieşiră împreună din dormitor; spre stupoarea lor, 
pe coridor dădură nas în nas cu Will. 

Sal scoase un strigăt involuntar de şoc, apoi rămase nemișcată preț de 
un moment. Î simţi pe Kit strângând-o de mână de frică. Apoi făcu o reve- 
renţă, plecându-şi privirea ca să nu se uite direct la el, şi încercă să treacă pe 
lângă el fără să vorbească. 

El se aşeză în calea ei. 

Kit se ascunse în spatele lui Sal şi încercă să se pitească după fusta ei. 

- Nu-l mai aduce înapoi, spuse Will. Căţelul nu e de niciun folos. 

Sal îşi reținu furia. Nu făcuse Will destule? ÎI omorâse pe bărbatul ei şi 
îi rănise copilul, şi totuși, încă dorea să o batjocorească. Cu o voce abia con- 
trolată, ea spuse: 

- Voi face așa cum îmi spune moșierul, desigur. 

- Moşierul va fi bucuros să scape de mica stârpitură. 

- În acest caz, vă lăsăm acum, domnule. Să aveţi o zi bună. 

Will nu se mișcă din calea lor. 

Sal păşi mai aproape de el și îl privi în faţă. Era aproape la fel de înaltă 
ca el şi la fel de solidă. Vocea i se schimbă fără să intenţioneze asta. 

- Dă-mi voie să trec, îi spuse ea pe un ton jos, fără să își mai poată 
ascunde furia. 

Ea observă o străfulgerare de teamă în ochii lui, de parcă ar fi conștien- 
tizat că ar fi putut să regrete această confruntare, dar nu se dădu înapoi. 
Părea hotărât să provoace necazuri. 

- Mă ameninţi? îi spuse el. 

Dispreţul lui nu era însă întru totul convingător. 

- la-o cum vrei. 

Cu o voce înspăimântată, Fanny rosti: 

- Kit trebuie să meargă acasă, domnule Will, aşa a spus chirurgul. 

- Nu ştiu de ce tatăl meu s-a obosit să trimită după chirurg. N-ar fi fost 
mare pierdere dacă mica stârpitură ar fi murit. 

Asta fu prea mult pentru Sal. Să doreşti moartea cuiva era un blestem 
îngrozitor şi Will aproape că-l omorâse pe Kit. Fără să se mai gândească, ea 
își propulsă în față braţul drept şi-l lovi pe Will în lateralul capului. Avea 
spatele lat şi brațele puternice, iar lovitura fu însoţită de o bufnitură sonoră. 

Will se holbă la ea uluit, apoi căzu la podea, strigând de durere. 

Fanny icni de şoc. 

Sal se uită la Will. Din ureche îi curgea sânge. Era îngrozită de ceea 
ce făcuse. 

- Domnul să mă ierte! spuse ea. 

will nu făcu niciun efort să se ridice, ci rămase acolo gemând. 

Kit începu să plângă. 

Sal îl luă de mână și îl conduse pe lângă Will, care gemea de durere. 
Trebuia să iasă din casă cât de repede putea. O luară pe scări şi se grăbiră 
să coboare. Trecură prin bucătărie fără să le vorbească celorlalți servitori, 
care se holbau la ei. 

leșiră apoi pe ușa din spate şi se întoarseră acasă. 


xxx 


După-amiază fu chemată la moșier. 

Sal încălcase legea, desigur. Se făcea vinovată de o crimă. Mai rău, era 
un sătean oarecare care atacase un gentleman. Se afla în mare necaz. 

Legea şi ordinea erau responsabilitatea judecătorilor de pace, numiţi 
şi magistrați. Ei erau desemnaţi de Lordul Locotenent, reprezentantul 
regelui în ținut. Aceştia nu erau oameni ai legii, ci proprietari de pământ 
locali. Într-un oraş cum era Kingsbridge, existau mai mulţi judecători, 

dar într-un sat exista, de obicei, unul singur, iar la Badford acesta era 
moşierul Riddick. 

Crimele majore erau judecate de doi sau mai mulți judecători, iar acu- 
zaţiile care atrăgeau pedeapsa cu moartea trebuiau să fie audiate de un 
judecător la un tribunal cu juraţi; dar infracțiunile mai puţin importante, 
cum erau beţia, vagabondajul şi violențele minore, puteau fi analizate de un 
judecător, care de obicei stătea în propria casă. 

Moşierul Riddick urma să fie judecătorul și juratul lui Sal. 

Urma să fie găsită vinovată, desigur, dar cum avea să fie pedepsită? Un 
judecător putea dispune ca un infractor să petreacă o zi legat în butuci, 
aşezat pe pământ, cu picioarele legate, o pedeapsă care era mai umilitoare 
decât orice altceva. 

Sentința de care se temea Sal era biciuirea, ordonată de obicei de jude- 
cători și un eveniment curent în armată şi marină, De obicei, era publică. 
Persoana condamnată era legată de un stâlp, goală sau pe jumătate goală - 
oricum, orice haine ar fi purtat aveau să fie sfâşiate în timpul executării 
sentinţei. Biciul folosit era de obicei temuta pisică cu nouă cozi, respectiv 
cu nouă fâşii de piele care aveau pietre la capete, ca să sfâşie rapid pielea. 

Beţia putea să fie pedepsită cu şase lovituri, bătaia cu douăsprezece. 
Pentru atacarea unui gentleman ea putea să primească douăzeci şi patru, 
un adevărat supliciu. În armată, bărbaţii erau adesea pedepsiţi cu sute de 
lovituri şi, uneori, mureau; pedepsele civile nu erau atât de sălbatice, deşi 
erau destul de aspre. 

Sal porni imediat spre conac, luându-l şi pe Kit cu ea — nu putea să-l lase 
singur. În timp ce mergeau unul lângă altul, ea se întreba ce ar fi putut să 
spună în apărarea ei. Will era cel puţin parţial responsabil pentru ceea ce se 
întâmplase, dar ar fi fost nechibzuit din partea ei să sublinieze acest lucru: 
ar fi adăugat o insultă la acuzaţia de rănire. Nobilii aveau voie să găsească 
scuze pentru comportamentul lor, dar oamenii de rând era de aşteptat să 
fie smeriţi: orice încercare de a se justifica ar fi atras, probabil, o pedeapsă 
şi mai aspră. 

La conac, Platts, majordomul, o conduse în bibliotecă, unde moşierul 
Riddick era așezat în spatele unui birou. Will se afla alături de el, cu un 
bandaj peste ureche. Parohul George era aşezat la masă, cu o pană, o căli- 
mară cu cerneală și un registru. Sal nu fu invitată să se aşeze. 

- Acum, Will, ar fi bine să spui ce s-a întâmplat, rosti moşierul. 

- Femeia asta m-a înfruntat pe coridorul de la etaj, spuse Will. 

Minţea deja, dar Sal nu spuse nimic. 

- l-am zis să se dea la o parte din calea mea, continuă Will şi atunci 
m-a lovit peste cap. 

Moşierul privi spre Sal. 

- Tu ce ai de spus în apărarea ta? 

- Îmi pare foarte rău pentru ceea ce s-a întâmplat, rosti Sal. Nu pot 
decât să spun că am fost înnebunită de tragediile care s-au întâmplat în 
familia mea în ultimele luni. 

- Dar ăsta nu este un motiv să-l ataci pe Will, zise moşierul. 

- Mi-a intrat în cap că domnul Will este parţial responsabil pentru 
moartea soțului meu şi pentru rana îngrozitoare suferită de fiul meu. El 
pare să nu aibă niciun fel de milă pentru mine şi să creadă că fiul meu nu 
are nicio importanţă. k 

- Nu este important? zise Will. Priveşte la cățelușul ăsta! Este absolut 
inutil - pentru ce aș vărsa lacrimi pentru el? Sigur că eu consider că nu este 
important. Sătenii ăştia au oricum prea mulți copii. Unul mai puțin nu este 
un motiv să plângi. 

Sal încercă să vorbească într-o manieră umilă. 

- Mama lui ar plânge, domnule. 

Moşierul se încruntă la Will, părând deranjat de cuvintele acestuia. Era 
un bărbat dur, dar nu atât de crud precum fiul său cel mare. Sal constată că 
Will nu-şi făcea niciun bine ducând discuţia în direcţia aceea. Dovedind 
dispreţ pentru băieţel, nu era respectat nici măcar de familia lui. 

- Îmi pare rău, domnule, spuse Sal, dar Kit este singurul meu copil. 

- Iar ăsta este un lucru bun! pufni Will. Nu poți să ai grijă nici măcar 
de unul — se pare că trebuie să vină aici ca să aibă unde dormi și ce mânca! 

- Domnule, toată viaţa mea, înainte şi după căsătorie, nu am cerut 
niciodată ajutorul parohiei, nu până când nu a fost omorât soţul meu. 

- O, deci totul este din vina altor persoane, nu-i aşa? spuse Will. 

Sal nu făcu decât să-l privească în ochi, fără să spună nimic. 

Tăcerea ei era suficient de elocventă ca să-l determine pe moşier să 
treacă la acţiune. 

- În regulă, cred că imaginea este clară, spuse el. Asta dacă niciunul 
dintre voi nu mai are nimic de adăugat. 

- Ar trebui să fie biciuită, zise Will. 

Moşierul încuviință din cap. 

- Aceasta este o pedeapsă corespunzătoare pentru violenţa împotriva 
unui gentleman. 

— Nu, vă rog! şopti Sal. 

Moşierul continuă: 

- Oricum, această femeie a suferit foarte multe în ultima vreme, fără 
să fie vina ei. 

Will spuse indignat: 

- Atunci, ce vei face? 

Moșierul se întoarse spre el. 

- Închide gura, băiete! zise el, iar Will tresări vizibil. Sunt tatăl tău — 
crezi că sunt mândru pentru ceea ce ai făcut unei amărâte de familii din sat? 

Will era prea şocat ca să răspundă. 

Moşierul se întoarse din nou spre Sal. 

— Te compătimesc cu adevărat, Sal Clitheroe, dar nu pot să trec cu 
vederea crima pe care ai comis-o. Dacă rămâi în acest sat, vei fi biciuită. 
Dacă însă pleci, chestiunea va fi uitată. 

= Să plec?! rosti Sal. 

- Nu te pot lăsa să locuiești aici nepedepsită. Vei fi întotdeauna arătată 
drept femeia care l-a lovit pe fiul moşierului și a scăpat nepedepsită. 

- Dar unde aş putea să mă duc? 

- Nu ştiu şi nici nu-mi pasă. Dar dacă nu vei pleca până mâine, la răsă- 
ritul soarelui, vei primi treizeci şi şase de lovituri de bici. 

- Dar... 

- Nu mai spune nimic altceva. Ai scăpat uşor. Pleacă din această casă 
acum şi părăseşte satul Badford la prima geană de lumină. 

Ea se ridică. 

— Şi consideră-te al naibii de norocoasă! zise Will. 

Sal îl apucă pe Kit de mână şi ieşiră. 


xxx 


Toată lumea din sat ştia că Sal îl trântise la pământ pe Will Riddick. 
Mulţi dintre prietenii lui Sal o așteptau când ieşi de la conac. Annie 
Mann o întrebă ce se întâmplase. Sal simţi că ar fi fost prea dureros să 
spună din nou povestea şi, în plus, ar fi vrut să o spună o singură dată. Îi 
ceru lui Annie să le spună oamenilor să se întâlnească la locuinţa lui 
Brian Pikestaff. 

Când ajunse acolo, Brian curăța noroiul de pe plug, după o zi petrecută 
la câmp. Ea îl întrebă dacă se putea întâlni cu toată lumea în hambarul lui, 
aşteptându-se ca el să fie de acord fără probleme. 

Înainte să se strângă prietenii ei, Sal încercă să-și adune gândurile. 
Descoperi că era greu să-şi imagineze cum ar fi putut să arate viața ei înce- 
pând de a doua zi. Unde ar fi putut să se ducă? Ce ar fi putut să facă? 

Când se adună toată lumea, ea le povesti întreaga istorie în detaliu. Cu 
toţii murmurară insulte când ea le spuse că Will dorise moartea lui Kit; se 
auziră urale când ea le povesti cum îl doborâse la pământ şi icnete de şoc 
atunci când le dezvălui sentința ei de alungare. 

- Voi pleca dimineaţă, devreme, le spuse ea. Vă rog pe toţi să vă rugați 
pentru mine, 

Brian se ridică în picioare şi rosti o rugăciune improvizată, cerându-i lui 
Dumnezeu să aibă grijă de Sal şi de Kit orice s-ar fi întâmplat. Apoi înce- 
pură întrebările, dar nici măcar ea însăşi nu avea răspunsuri. 

Brian încercă să fie practic. 

- Va trebui să pleci doar cu ceea ce poţi duce. Vom depozita restul 
posesiunilor tale aici, în acest hambar. După ce te stabileşti în altă parte, 
poți veni cu o căruţă ca să iei totul. 

Îngrijorarea şi bunătatea lui o făcură pe Sal să plângă. 

Dărăcitorul Mick Seabrook spuse: 

- Mătuşa mea are o casă de oaspeţi în Combe - este ieftină și curată. 

- Asta ar putea fi de ajutor, spuse Sal, deși Combe se afla la două zile 
distanță — o distanţă care putea să intimideze pe cineva care nu părăsise 
niciodată Badfordul. 

- Dar trebuie să-mi câştig existenţa. Nu pot să cer ajutorul pentru săraci — 
pe care, de altfel, nu îl poți primi decât în parohia în care te-ai născut. 

- Ce zici de cariera de la Outhenham? spuse Jimmy Mann. Acolo au 
mereu nevoie de forță de muncă. 

Sal avea îndoieli. 

- Angajează femei? 

Ea nu fusese niciodată la Outhenham, dar cunoştea prejudecățile 
bărbaţilor. 

- Nu ştiu, dar tu eşti la fel de puternică precum cei mai mulţi dintre 
bărbaţi, spuse Jimmy. 

- Asta este ceea ce-i deranjează. 

Oamenii doreau să fie de ajutor şi aveau tot felul de sugestii, dar ideile 
lor erau speculaţii, iar Sal și Kit ar fi putut să moară de foame încercân- 
du-le. După o vreme, ea le mulţumi tuturor și îşi luă rămas-bun, apucân- 
du-l pe Kit de mână și părăsind hambarul, 

Între timp se lăsase noaptea, dar ea își găsi cu uşurinţă drumul prin 
întuneric. A doua zi, seara, avea să se afle într-un loc străin. 

Ajunsă înapoi acasă, încălzi nişte supă, apoi îl duse pe Kit la culcare. 

O vreme rămase în faţa focului, gândindu-se la ce avea să urmeze; apoi 
se auzi o bătaie în uşă. Ike Clitheroe, unchiul lui Harry, intră în casă împre- 
ună cu Jimmy Mann. Jimmy îşi ținea în mână pălăria cu trei colţuri. 

- Prietenii au făcut o chetă, spuse unchiul Ike. Nu e prea mult. 

Pălăria lui Jimmy conţinea o mică grămadă de penny şi câțiva șilingi. 
Ike avea dreptate, nu era prea mult, dar banii aceia puteau să constituie un 
ajutor esenţial în zilele disperate care urmau. Oamenii fără locuință trebu- 
iau să cumpere mâncare din taverne, unde totul costa mai mult. 

Jimmy răsturnă monedele pe masă, o mică grămadă în nuanţe de maro 
şi argintiu. Sal ştia cât era de greu pentru oamenii săraci să ofere bani. 

- Nu pot să vă spun... Se înecă şi începu din nou: Nu pot să vă spun cât 
sunt de recunoscătoare pentru că am prieteni atât de buni. „Şi cât sunt de 
nefericită că trebuie să plec şi să vă las în urmă pe toți“, se gândi ea. 

— Domnul să te binecuvânteze, Sal, rosti Ike. 

— Și pe voi — şi pe tine, Jimmy, 

După ce bărbaţii plecară, ea se duse la culcare, dar nu reuşi să adoarmă. 
Oamenii spuneau Domnul să te binecuvânteze, dar, uneori, Dumnezeu nu 
o făcea şi, în ultima vreme, ea se simţise de-a dreptul blestemată. Dumnezeu 
îi dăduse prieteni buni, dar şi dușmani puternici. 

Se gândi la mătușa ei, Sarah. Aceasta plecase de bunăvoie din sat, ducân- 
du-sela Kingsbridge ca să vândă balade pe stradă. Sal o admirase întotdeauna 
pe Sarah. Poate că şi Sal, la rândul ei, avea să prospere dacă pleca. Viaţa în sat 
nu fusese niciodată ceea ce-și dorise ea, înainte să-l cunoască pe Harry. 

Mătuşa Sarah se dusese la Kingsbridge. Poate că acela era locul potri- 
vit şi pentru Sal. 

Cu cât se gândea mai mult la asta, cu atât i se părea mai bună ideea. 
Putea să ajungă acolo în jumătate de zi, deși drumul ar fi fost greu pentru 
picioruşele lui Kit. Iar acolo, în oraş, chiar cunoştea o persoană, pe Amos 
Barrowfield. Poate că ar fi putut să continue să toarcă pentru el. Iar el ar fi 
putut să o ajute să găsească o cameră unde să locuiască ea şi Kit. 

Se simţi ceva mai bine după ce întrezări aceste posibilităţi. Era epuizată 
şi tristă şi, în cele din urmă, o cuprinse somnul. Chiar şi aşa, se trezi înain- 
tea zorilor. Nesigură de oră, se mișcă prin casă la lumina palidă a cărbuni- 
lor din vatră şi adună câteva lucruri pe care avea să le ia cu ea. 

Tr 
o care cincisprezece kilometri, dar putea să constituie singurul ei mijloc de 


buia să ia roata de tors a mamei ei. Era grea şi avea să fie nevoită să 


a-şi câştiga existenţa. 

Nu avea haine de schimb. Urma să poarte singura ei rochie, singurii 
i singura pălărie. Îşi dorea să fi avut pantofi pentru Kit, dar el nu 
purtase niciodată aşa ceva până să meargă să lucreze la conac. Haina lui era 
mult prea mare, ceea ce era o binecuvântare, pentru că nu avea să-i rămână 
mică în următorii câţiva ani. 

Avea să îşi ia oala de gătit, cuțitul de bucătărie și puţina mâncare care 
mai exista în casă. Ezită în legătură cu Biblia tatălui ei, dar se decise să o 
lase. Kit nu putea mânca o carte, 

Se întrebă dacă avea să aibă vreodată suficienţi bani ca să închirieze o 
căruță şi să-și ia cu ea mobilierul. Nu era mare lucru - două paturi, o masă, 
două taburete şi o bancă —, dar toate fuseseră făcute de Harry şi ea le iubea. 

Când prima urmă de cenușiu apăru pe cer, dincolo de câmpurile din- 
spre est. Sal îl trezi pe Kit şi făcu un terci. După aceea spălă oala, bolurile și 
lingurile şi folosi o bucată veche de sfoară ca să le adune într-o legătură. 
Puse mâncarea în sac şi i-l dădu lui Kit să-l care. După ce ieşiră Sal închise 
ușa, simțindu-se sigură că nu avea să o mai deschidă niciodată. 

Se duseră mai întâi la biserica St Matthew. Acolo, în cimitir, exista o 
cruce simplă, frumoasă, pe care era scris cu alb Harry Clitheroe. - 

- Hai să îngenunchem aici pentru un moment, îi spuse ea lui Kit. 

El păru nedumerit, dar nu-i puse întrebări, şi se aşezară amândoi în 
genunchi lângă mormânt. 

Sal se gândi la Harry: la trupul lui deșirat, dispoziția lui certăreaţă, dra- 
gostea lui pentru ea și grija pe care i-o purta lui Kit. Era sigură că el se afla 
acum în Rai. Îşi aminti perioada în care el o curtase: mai întâi flirturile, 
apoi încercarea de a o săruta şi ţinutul de mână, întâlnirile secrete din 
pădure, orele de sâmbătă, după ce mergeau la biserică, când nu-și puteau 
ține mâinile departe unul de altul, și, în sfârşit, înţelegerea faptului că 
doreau amândoi să-şi petreacă viața împreună. Sal își mai aminti și cum 
murise el, în agonie, și se întrebă cum de era o posibilă o asemenea cru- 
zime, din voinţa Domnului. 

Apoi se rugă cu voce tare, improvizând, aşa cum făceau metodiștii la 
adunările lor. Îi ceru lui Harry să vegheze asupra ei și asupra copilului lor şi 
îl imploră pe Dumnezeu să o ajute să aibă grijă de Kit. Ceru iertare pentru 
păcatul de a-l fi lovit pe Will, dar nu putu să se roage pentru vindecarea 


pantofi 

urechii acestuia. Ceru ca încercările ei să nu mai dureze multă vreme, apoi 
spuse Amin. La fel făcu şi Kit, 

Apoi se ridicară și ieșiră din cimitir. 

— Unde mergem acum? întrebă Kit. 

- La Kingsbridge, răspunse Sal. 


+++ 


Amos şi Roger îşi petrecuseră ultimele câteva zile încercând să o adap- 
teze pe jenny torcătoarea. 

Lucraseră într-o cameră din spate, la depozitul lui Amos, în spatele 
unei uşi încuiate. Nu doreau ca veștile despre noua maşină să iasă în lume 
înainte ca ei să fie gata. 

O testau cu lână englezească, care era mai dură decât cea importată din 
Spania sau Irlanda, cu fire lungi, cu o probabilitate mai mică de a se rupe. 
Roger legase câte o turtă de fir slab şi răsucit la fiecare dintre cele opt fuse, 
apoi le tensionase printr-o clemă care le ţinea întinse în timpul torsului. 
După ce terminară, Amos acţionă maşina. 

Torsul de mână era o artă care trebuia învățată, dar acționarea maşinii 
era simplă. Cu mâna dreaptă, Amos roti încet roata cea mare, făcând 
fusele să se învârtă, răsucind firele. Apoi opri roata şi, cu grijă, mişcă bara 
în faţă, pe toată lungimea mașinii, ca să alimenteze cu noi calupuri de fire. 

— Funcţionează! spuse el jubilând. 

- La fabrica lui Frankland, învârteau roata mult mai rapid, zise Roger. 

Amos mări ritmul și firele începură să se rupă. 

— După cum ne temeam, spuse Roger. 

— Cum putem îndrepta asta? 

— Am câteva idei. 

Timp de câteva zile, Roger încercase diferite idei. Cea care funcţiona 
implica apăsarea firelor astfel înicât să rămână tensionate în toate etapele 
procesului. Fusese nevoie de multe încercări şi erori ca să nimerească gre- 
utatea potrivită. În ziua aceea, după o dimineaţă frustrantă de încercări şi 
erori, reușiseră; apoi mama lui Amos îi chemă la masă. 


xxx 


Amintirile lui Sal despre Kingsbridge erau vii. Deşi ultima ei vizită 
fusese în urmă cu zece ani, fusese o experienţă uluitoare și îşi amintea fie- 
care detaliu. lar acum putea să vadă cât de mult se schimbase oraşul. 

Apropiindu-se din zona mai înaltă dinspre nord, remarcă reperele 
familiare: catedrala, piaţa de lână, cu bine cunoscuta cupolă, şi râul, cu 
podul său caracteristic cu două deschideri. Locul părea mai mare, mai ales 
înspre sud-vest, unde se înălțau mai multe case decât îşi amintea ea. Dar 
observă şi ceva nou. Pe partea opusă a râului, în amonte faţă de pod, unde 
inainte nu fuseseră decât câmpuri, văzu câteva clădiri lungi, înalte, cu rân- 


duri de ferestre mari, toate aflate în apropierea apei. Îşi aminti vag că 
auzise oamenii vorbind despre astfel de construcţii: acestea erau țesători- 
ile, unde se producea pânza. Erau înguste și aveau ferestre înalte, pentru 
ca lucrătorii să poată vedea foarte clar ce făceau. Apa era necesară pentru 
piuă și pentru împâslirea pânzei, dar și pentru vopsire; iar acolo unde râul 
curgea mai repede, putea să acţioneze şi maşinile. Unele dintre acestea 
probabil că fuseseră acolo şi în urmă cu zece ani, pentru că Kingsbridge 
fusese un oraş de țesători încă dinainte să se nască ea. Dar, pe vremuri, clă- 
dirile fuseseră mai mici şi mai împrăştiate. Crescuseră şi se răspândiseră, 
iar acum exista un cartier separat, al manufacturilor. 

— Aproape am ajuns, Kit, spuse ea. 

Epuizat, copilul mergea împiedicându-se. Ea l-ar fi luat în braţe dacă 
nu trebuia să care roata de tors și oala de gătit. 

Intrară în oraş. Sal întrebă o femeie cu un aer prietenos unde locuia 
Amos Barrowfield şi fu îndrumată spre o casă din apropierea catedralei. 

Ușa îi fu deschisă de o menajeră. 

- Sunt una dintre torcătoarele lui Amos Barrowfield, spuse Sal. as dori 
să vorbesc cu el, dacă se poate. 

Camerista părea precaută. 

- Cum te numești, te rog? 

- Sal Clitheroe. 

- O! rosti menajera. Am auzit multe despre tine. Privi apoi spre Kit. 
Acesta este băieţelul care a fost lovit de cal? 

- Da. Fl este Kit. 

- Sunt sigură că Amos va dori să te primească, Intră! Numele meu 
este Ellen. 

Apoi îi conduse în casă. 

- Ei tocmai termină masa. Să vă aduc şi vouă nişte ceai? 

- Ar fi trimis de Dumnezeu, spuse Sal. 

Ellen îi conduse în sufragerie. Amos era așezat la masă, împreună cu 
Roger Riddick. Amândoi fură uluiţi să-i vadă pe Sal şi Kit. 

Sal se înclină, apoi spuse abrupt: 

- Am fost exilată din Badford. 

- Pentru ce? întrebă Roger. 

Sal spuse rușinată: 

- Îmi pare rău să spun asta, domnule Roger, dar l-am pocnit în cap pe 
fratele dumitale, Will, şi l-am doborât la pământ. 

Urmă o secundă de linişte, apoi Roger izbucni în râs şi, o clipă mai tår- 
ziu, Amosi se alătură. 

- Bravo ție! spuse Roger. Cineva ar fi trebuit să-l pocnească în cap cu 
mult timp în urmă. 

Când se liniştiră, Sal spuse: 

- Este foarte bine că râdeţi, dar eu nu mai am casă acum. Domnule 
Barrowfield, dacă pot găsi un loc în care să locuiesc, aici, în Kingsbridge, 
sper că pot continua să torc pentru dumneata, dacă mă mai vrei. 

— Sigur că te vreau! spuse Amos. 

Lui Sal i se luă o greutate de pe umeri. 

Amos continuă: 

= Voi fi foarte fericit să cumpăr firul tău. Ezită un moment, apoi spuse: 
Dar am o idee şi mai bună. S-ar putea să-ţi pot oferi de lucru ceva pentru 
care să te plătesc mai bine decât pentru torsul de mână. 

- Ce ar putea să fie? 

Amos se ridică în picioare. 

- Trebuie să-ți arăt, spuse el. Vino la depozit. Roger şi cu mine avem o 
mașină nouă. 

Sal şi Kit lucraseră pentru Amos timp de mai bine de doi ani. În timpul 
acesta, locul se schimbase. Întreprinderea devenise prea mare pentru 
depozitul din spatele casei lui Amos: acum, el avea şase maşini de tors şi o 
piuă mecanică. Închiriase o mică moară, lângă râu, în partea de nord-vest 
a orașului Kingsbridge, acolo unde râul curgea suficient de rapid încât să 
acţioneze ciocanele de la piua mecanică, care îndesau și îngroşau pânza. 

Trudeau de la cinci dimineața până la şapte seara, cu excepția dumini- 
cilor — sfânta duminică —, când lucrau doar până la cinci după-amiaza. 
Toţi copiii erau permanent obosiţi. În orice caz însă, viaţa era mai bună 
decât înainte. Mama lui Kit avea bani, locuiau într-o casă călduroasă, cu 
un șemineu adevărat și — cel mai bun lucru dintre toate — scăpaseră de 
huliganii din Badford, care-l omorâseră pe tatăl său. El spera că n-avea să 
mai locuiască niciodată într-un sat. 

Oricum, încetul cu încetul, războiul schimbase lucrurile în tot mai rău. 
Kit, ajuns la vârsta de nouă ani, era conștient de existenţa banilor şi înţele- 
gea că taxele de război crescuseră preţurile tuturor lucrurilor, în timp ce 
lucrătorii textilişti erau plătiţi la fel. Pâinea nu era impozitată, dar preţul ei 
crescuse din cauza recoltei proaste. Pentru o vreme, după ce învățase cum 
să opereze torcătoarea jenny, Sal reuşise să-și permită carne de vită, ceai cu 
zahăr și prăjituri; dar acum mâncau şuncă și beau bere slabă. Chiar şi așa, 
era un progres faţă de viaţa în sat. 

Cel mai bun prieten al lui Kit era o fată numită Sue, care era cam de 
vârsta lui și care, la fel ca el, îşi pierduse tatăl. Sue lucra împreună cu mama 
ei, Joanie, la mașina de tors de lângă cea a lui Sal, la moara lui Barrowfield. 

Ziua aceea era specială. Muncitorii realizaseră asta de îndată ce intraseră 
în moară și văzuseră, pe podea, alături de piua mecanică, învelit în pânză de 
sac, un obiect cam de mărimea unui pat cu baldachin sau a unei diligențe. 
Probabil că fusese livrat seara trecută, după ce plecaseră toţi acasă. 

Discutaseră despre asta în timpul pauzei de masă de o jumătate de oră 
şi mama lui Kit spusese că era, probabil, o maşină nouă, deși nimeni nu 
văzuse vreodată o mașină atât de mare. 

Prietenul lui Amos Barrowfield, Roger Riddick, apăru pe la jumătatea 
după-amiezii. Kit n-avea să uite niciodată bunătatea pe care i-o arătase 
Roger pe vremea când se afla la Badford. El își amintea, de asemenea, că 
Roger fusese cel care adaptase prima mașină jenny torcătoarea pentru 
Amos, Acum existau şase astfel de mașini şi Amos plănuise să mai cumpere 
câteva, până când războiul începuse să afecteze afacerile. 

Amos opri lucrul cu o jumătate de oră mai devreme şi le ceru lucrăto- 
rilor să se adune, împreună cu el și cu Roger, la parter, în jurul obiectului 
misterios. Le ordonă bărbaţilor să oprească piua mecanică, pentru că 
nimeni nu putea vorbi în timp ce aceasta bufnea şi zăngănea. Apoi spuse: 

— Cu puţină vreme în urmă, domnul Shiplap din Combe mi-a cerut 
cinci sute de metri de țesătură linsey-woolsey!. 

Era o comandă mare, pânăşi Kit ştia asta, şi toți izbucniră în urale. 

Amos continuă: 

— I-am oferit un preț de cincizeci şi cinci de lire pentru această comandă 
şi eram dispus să cobor până la cincizeci de lire. Dar el mi-a oferit treizeci 
şi cinci şi mi-a spus că ştie un alt țesător din Kingsbridge care e dispus să 
facă afacerea la acest preţ. Ceea ce știu e că singurul mod în care un alt 
ţesător ar putea să-și asume această afacere este prin a reduce salariile 
lucrătorilor săi. 

Urmă un murmur de nemulţumire. Bărbaţii și femeile din jurul lui Kit 
păreau îngrijoraţi şi puşi pe harţă. Nu le plăcea să se discute despre redu- 
cerea salariilor. 

— Aşa că l-am refuzat, spuse Amos. 

Lucrătorii fură uşuraţi să audă asta. 

Amos continuă: 

— Nu mi-a plăcut să refuz o comandă, pentru că nu mai primim atât de 
multe precum eram obișnuiți, iar dacă lucrurile merg în direcţia în care se 
îndreaptă acum, atunci va trebui ca unii dintre voi să fie concediaţi. 

Acum Kit era îngrijorat. El ştia că, în acel moment, niciun ţesător din 
Kingsbridge nu căuta mână de lucru suplimentară. O auzise pe mama lui 
spunând că nu existau inlocuitori care să plece, pentru că erau nesiguri în 


! Țesătură aspră din in cu adaos de lână, utilizată în special în America, în perioada 
colonială britanică (n.tr.) 

legătură cu ce le rezerva viitorul și nu ştiau cât avea să dureze războiul. 
Dilema lui Amos nu era singulară. 

- Dar am găsit o soluţie. Ştiu cum pot realiza comanda domnului 
Shiplap fără să reduc salariile sau să concediez oameni. 

Se făcu linişte. Kit simţi că lucrătorii erau suspicioși, neștiind dacă să-l 
creadă pe Amos. 

Amos şi Roger traseră pânza care acoperea obiectul misterios și o arun- 
cară pe podea. Când obiectul fu în întregime vizibil, Kit încă nu ştia ce era. 
Nu mai văzuse niciodată ceva asemănător. 

Şi nici altcineva, îşi dădea seama de asta. Toţi murmurau nedumeriţi. 

Erau opt role cilindrice, metalice, dispuse într-o piramidă neagră. Lui 
Kit îi amintea de un morman de conducte de apă pe care le văzuse odată pe 
High Street. Aceşti cilindri păreau să fie înțesaţi de cuie. Întreaga treabă era 
montată pe o platformă solidă din stejar, cu picioare scurte şi groase. 

Evident era o mașină, dar ce făcea? 

Amos răspunse întrebării nerostite. 

- Aceasta este soluția problemelor noastre. Este o mașină de dărăcit. 

Kit ştia ce însemna dărăcitul. Își amintea de Mick Seabrook, un dărăci- 
tor din Badford. Mick folosea perii cu dinţi de fier, iar Kit văzu acum că fie- 
care cilindru era înfăşurat într-o teacă de piele înțesată cu cuie, exact ca 
periile pe care le folosea Mick. 

Amos continuă: 

- Maşinile de genul acesta există de multă vreme, dar au revenit în aten- 
ia tuturor în ultimii ani, iar asta este o versiune actualizată. Lâna este intro- 
dusă prin prima pereche de role, iar cuiele descâlcesc lâna și îndreaptă fibrele. 

— Dar dărăcitorul trebuie să reia operaţiunea toată ziua, spuse Kit. 

Lucrătorii râseră, auzind că vorbise un băieţel, dar, un moment mai 
târziu, Joanie spuse: 

- Are dreptate, totuşi. 

- Da, spuse Amos. Pentru asta sunt atât de multe role. O trecere nu este 
niciodată suficientă, aşa că lâna trece prin a două pereche, cu dinții ampla- 
saţi mai aproape unul de altul; apoi prin a treia şi prin a patra, fiecare din- 
tre ele pieptănând mai fin, îndepărtând mai multă mizerie, îndreptând 
mai bine fibrele. 

Roger adăugă: 

- Această maşină a fost construită pentru bumbac şi lâna este mai 
moale, aşa că am modificat dinții de fier, făcându-i mai puţin ascuţiţi, şi 

am mărit distanţa dintre rola superioară şi cea inferioară, astfel încât pro- 
cesul să fie mai puţin brutal. 

- Şi noi am testat-o și funcţionează, spuse Amos. 

- Şi cine învârte rolele? întrebă Sal. 

- Nimeni, spuse Amos. La fel ca piua mecanică, mașina de dărâcit este 
acționată de puterea uriașă a râului, dirijat prin canalul morii şi transmisă, 
prin intermediul roţilor dinţate și al lanțurilor, până la role. Este nevoie 
doar de un singur om, care să supravegheze mecanismul şi să facă reglaje 
mici în timp ce funcţionează. 

- Şi ce vor mai lucra dărăcitorii manuali? întrebă Joanie. 

Avea dreptate, se gândi Kit; era posibil să nu mai fie nevoie de Mick și 
de ceilalţi dărăcitori, dacă existau maşini de dărăcit acţionate de forța apei. 

Amos părea să fie pregătit să răspundă întrebării. 

- Nu vă voi minţi, spuse el. Mă cunoaşteţi cu toţii — nu vreau ca oame- 
nii să-şi piardă mijloacele de trai. Dar nu am de ales. Aş putea trimite 
maşina de unde a venit, să uit de comanda domnului Shiplap şi să le spun 
celor mai mulţi dintre voi să nu mai vină mâine, pentru că nu mai am săvă 
dau de lucru. Sau aș putea să vă ţin pe toți la lucru, dar să reduc salariile pe 
care vi le ofer. A treia opţiune: putem să menţinem salariile la acelaşi nivel, 
să onorăm comanda domnului Shiplap și să vă păstrez pe toţi la lucru — 
dacă folosim mașina de dărăcit. 

Joanie spuse pe un ton sfidător: 

- Ai putea să-ţi foloseşti banii proprii ca să menții lucrurile în funcţiune. 

- Nu am suficienţi bani, spuse Amos. Încă plătesc datoriile pe care mi 
le-a lăsat tatăl meu, în urmă cu trei ani. Şi ştiţi cum a ajuns să aibă datorii? 
Tonul lui se modifică, devenind emoţionat. Ținând afacerea în funcţiune, 
în pierdere. Singurul lucru pe care pot să vi-l spun cu siguranţă este că eu 
nu voi face așa ceva. Niciodată. 

O femeie spuse: 

— Am auzit că mașinile acestea nu fac o treabă prea bună. 

Urmă un murmur de aprobare. 

Altcineva zise: 

- Mie mi se pare diavolească. Toate cuiele alea... 

Kit mai auzise oameni vorbind în felul acesta despre maşini. Oamenii 
nu înțelegeau cum funcționau mașinile, așa că preferau să spună că trebuie 
să fi fost un drăcuşor ascuns în interior, care o punea în mişcare. Kit înţe- 
legea maşinile și ştia că nu era niciun drăcuşor înăuntru. 

Urmă o tăcere nemulțumită, apoi mama lui Kit spuse: 

- Nu-mi place mașina asta. Nu vreau să văd că dărăcitorii manuali își 
pierd mijloacele de trai. Privi în jur spre ceilalţi lucrători, majoritatea femei. 
Dar am încredere în domnul Barrowfield. Dacă el spune că nu avem de ales, 
eu îl cred. Îmi pare rău, Joanie. Va trebui să acceptăm mașina de dărăcit. 

Amos nu spuse nimic, 

Lucrătorii se priviră unul pe altul. Kit auzi o cacofonie de comentarii, 
cea mai mare parte în surdină; erau nefericiţi, dar nu erau furioși. Păreau 
doar resemnaţi. Treptat se îndepărtară, cu un aer gânditor, spunând noapte 
bună încet. 

Sal, Kit, Joanie şi Sue plecară împreună. Se îndreptară toţi patru spre 
casă, în lumina amurgului. În timpul zilei plouase, pe când ei se aflau în inte- 
riorul morii, iar acum, soarele care apunea strălucea prin bălți. Traversară 
piaţa în timp ce un lampagiu se învârtea în jur cu flacăra lui. În centrul pie- 
tei, construcţiile destinate pedepselor se înălțau în semiîntuneric: spânzură- 
torile, butucii şi stâlpul de biciuire — de fapt, doi stâlpi şi o bară transversală, 
unde răufăcătorul era atârnat, cu mâinile legate deasupra capului, ca să fie 
biciuit. Lemnăria avea pete maro, de la sângele învechit. Kit încercă să nu 
privească într-acolo: toate îl speriau. 

În timp ce treceau pe lângă catedrală, începură să bată clopotele. Lunea 
era ziua de repetiţii pentru clopotari. Kit ştia că existau şapte clopote: cel 
cu vocea cea mai subţire, nr. 1, era numit sopran, iar cel cu vocea cea mai 
gravă, nr. 7, era numit tenor. Ca de obicei, aceştia începură cu o linie sim- 
plă, sunând toate cele șapte clopote în ordine descendentă, 1234567. În 
scurt timp aveau să treacă la ceva mai complicat. Kit era interesat de felul 
în care alterau nota, prin schimbarea ordinii clopotelor. Era ceva logic în 
toată această desfășurare. 

Sal și Kit împărțeau o casă cu Sue şi familia ei, în cartierul cu chirii 
reduse din partea de nord-vest a orașului. La parter, în spate, se afla bucă- 
tăria, unde găteau și mâncau cu toţii. Camera din faţă era ocupată de 
unchiul lui Sue, Jarge, cu cinci ani mai tânăr decât Joanie, având douăzeci 
şi cinci de ani, țesător într-una dintre morile lui Hornbeam. Jarge era şi 
unul dintre clopotari şi Kit aflase de la el câteva legende. 

La etaj se aflau două dormitoare. Joanie şi Sue dormeau împreună în 
camera din față, iar Sal şi Kit aveau partea din spate. Cei mai mulţi oameni 
săraci împărțeau patul ca să se încălzească, economisind banii pentru 
lemn de foc sau cărbune. 

Camera din pod, cu tavanul jos, era ocupată de mătuşa lui Joanie, 
Dottie Castle. Aceasta era mai în vârstă și cu sănătatea şubredă şi îşi câş- 
tiga traiul reparând şosete și peticind pantaloni. 

De indată ce ajunseră acasă, Kit se întinse pe patul pe care-l împărțea 
cu mama lui - cel mare, adus de la Badford. O simţi pe Sal scoţându-i ghe- 
tele şi acoperindu-l cu o pătură, apoi adormi. 

Ea îl trezi ceva mai târziu și cobori împiedicat pe scări, pentru cină. Aveau 
şuncă cu ceapă şi pâine unsă cu untură. Toţi erau înfometați şi mâncară 
repede. Joanie şterse tigaia cu o altă felie de pâine, pe care o împărţi între copii. 

După ce mâncară, copiii se duseră la culcare. Kit adormi în câteva clipe. 


xxx 


Sal îşi spălă faţa, apoi îşi pieptănă părul şi îl legă cu o veche panglică 
roşie. Se duse apoi în camera din pod şi îi ceru mătuşii Dottie să stea cu 
ochii pe copii, pentru o oră sau două. 

- Dacă se trezesc, dă-le nişte pâine, îi spuse ea. Ia şi pentru tine, dacă 
ţi-e foame. 

- Nu, mulțumesc, dragă. Sunt în regulă. N-am nevoie de prea mult 
dacă stau aşezată aici toată ziua. Voi, lucrătorii de la moară, aveţi nevoie de 
mai mult. 

— Dacă aşa crezi... 

Îl privi pe Kit, adormit profund. Alături de pat se aflau o tăbliță de scris 
şi un cui. În fiecare seară, Sal îşi petrecea timpul exersându-şi scrisul, copi- 
ind pasaje din Biblie, singura carte pe care o avea. Devenea tot mai bună. 
Duminicile îl învăţa și pe Kit, dar în celelalte zile era mult prea obosit. 

ÎI sărută pe frunte şi se duse în celălalt dormitor. Joanie îşi aşeza pe cap 
o pălărie cu flori, pe care o brodase ea însăşi. O sărută pe Sue, care dormea. 
Apoi cele două femei ieşiră. 

Porniră în jos pe Main Street. Centrul orașului era aglomerat, pentru 
că oamenii ieșeau seara în căutarea distracţiilor, a companiei şi poate chiar 
a dragostei. Sal renunțase la dragoste. Era destul de sigură că fratelui lui 
Joanie, Jarge, i-ar fi plăcut să se însoare cu ea, dar îl descurajase. Îl iubise 
pe Harry, dar el murise, iar ea nu mai era dispusă să rişte din nou aceeaşi 
durere, nici să-şi pună fericirea în mâinile nobilimii, care putea să scape 
nepedepsită pentru orice crimă. 

Traversară piaţa. Hanul Bell era un stabiliment mare, cu o intrare pentru 
trăsuri, care ducea spre o curte şi spre grajduri. Atârnat deasupra arcului de 

la intrare se afla — evident - un clopot, care suna ca să avertizeze că diligența 
era pe cale să plece. Nu cu multă vreme în urmă, acesta sunase ca să invite 
oamenii la o piesă, dar în zilele acelea piesele se prezentau la teatru. 

Hanul Bell avea o sală în care erau aliniate mai multe butoaie, care 
păreau o baricadă. Aceasta era deja zgomotoasă din cauza conversaţiei şi 
a râsetelor, iar fumul de pipă crea o ceață densă. Clopotarii se aflau deja 
acolo, aşezaţi în jurul mesei lor obişnuite, lângă vatră, cu pălăriile ponosite 
în mâini şi căni de bere din lut în faţa lor. Erau plătiți cu un șiling pentru 
fiecare dată când trăgeau clopotele, așa că aveau întotdeauna bani pentru 
bere luni seara. 

Sal şi Joanie îi cerură chelnerului o oală de bere pentru fiecare și aflară 
că preţul urcase de la trei la patru pence. 

-E la fel ca la pâine, spuse chelnerul. Și din acelaşi motiv: grâul este 
prea scump. 

Când Sal şi Joanie se aşezară, Jarge le aruncă o privire sumbră şi spuse: 

- Discutam despre noua mașină a lui Barrowfield. 

Sal luă o înghiţitură lungă din berea ei. Nu-i plăcea să se ameţească și, 
în orice caz, niciodată nu-şi putea permite mai mult de o carafă, dar îi plă- 
ceau gustul de malţ și strălucirea caldă a berii. 

- O maşină de dărăcit, îi spuse ea lui Jarge. 

- O maşină care să înfometeze oamenii care muncesc, eu aşa o numesc, 
îi răspunse Jarge. În ultimii zece ani, de câte ori stăpânii au încercat să 
introducă noile maşini sofisticate aici, în vestul Angliei, s-au stârnit 
revolte, iar ei au dat înapoi. Asta ar trebui să se întâmple şi acum. 

Sal scutură din cap. 

- Poţi să spui ce vrei, dar asta m-a salvat pe mine. Amos Barrowfield 
era pe cale să trimită acasă jumătate din oameni, pentru că preţul pe piață 
al pânzei e atât de scăzut, dar noua mașină îi permite să facă afaceri la un 
preţ mai scăzut, aşa că eu încă lucrez la jenny. 

Lui Jarge nu-i plăcea această direcţie a discuţiei, dar o plăcea pe Sal şi 
îşi controlă furia. 

- Deci, Sal, ce le spui torcătorilor manuali despre noua maşină? 

- Nu ştiu, Jarge. Dar știu că am fost săracă și fără adăpost până când am 
început să lucrez la prima maşină de tors a lui Barrowfield și aş fi putut 
să-mi pierd astăzi această slujbă dacă el n-ar fi cumpărat maşina de dărăcit. 

Alf Nash interveni. El nu era clopotar, dar li se alătura adesea şi Sal cre- 
dea că se purta drăguţ cu Joanie. Acum era așezat alături de ea. Alf era 

lăptar şi, din cauză că laptele se vărsa mereu pe hainele lui, mirosea mereu 
a brânză. Sal nu credea că Joanie s-ar fi putut îndrăgosti de el. 

- Sal are dreptate aici, Jarge, zise Alf. 

Sime Jackson, un ţesător care lucra cu Spade, era unul dintre cei mai 
gânditori membri ai grupului. 

— Nu pot să îi dau dreptate. Nu pot. Mașinile îi ajută pe unii şi îi lasă pe 
alţii fără muncă, Cum poți să spui care variantă e mai bună? 

- Asta-i problema noastră, spuse Sal. Ştim întrebările, dar nu ştim răs- 
punsurile. Trebuie să învăţăm. 

- Învăţatul nu este pentru cei de teapa noastră, rosti Alf. Noi nu mer- 
gem la Universitatea Oxford. i 

Spade vorbi pentru prima dată. El era maestru al clopotelor, ceea ce 
însemna că era dirijorul clopotarilor. 

— Greşeşti în legătură cu asta, Alf, spuse el. În toată această țară, oamenii 
muncii se educă singuri. Ei merg la biblioteci și la cluburi de carte, societăți 
muzicale şi coruri. Merg la grupuri pentru studiul Bibliei şi la întruniri pen- 
tru discuţii politice. London Corresponding Society! are sute de filiale. 

Sal era încântată de idee. ` 

- Ar trebui să facem asta - să studiem și să învăţăm. Ce este acea aso- 
ciaţie de corespondenţă de care vorbeai? 

- A fost înființată ca să discute reforma parlamentului. Voturi pentru 
oamenii muncii şi aşa mai departe. S-a întins peste tot. 

- Nu și la Kingsbridge, aici nu e, zise Jarge. 

— Ei bine, ar trebui să fie, spuse Sal. Este exact ceea ce ne trebuie. 

Un alt clopotar, Jeremiah Hiscock, tipograf cu atelier pe Main Street, 
interveni și el. i 

- Eu am auzit de London Corresponding Society, spuse el. Fratele meu 
de la Londra tipăreşte nişte materiale pentru ei. Şi îi place. El spune că 
aceştia decid totul prin votul majorității. Nu există nicio diferență între 
stăpâni şi oameni normali în adunările lor. 

- Asta demonstrează că se poate face! spuse Jarge. 

- Ştiu și eu? zise Sime nervos. Vom fi numiți revoluționari. 

- London Corresponding Society n-are legătură cu revoluția, e vorba 
despre reformă, rosti Spade. 


' Asociaţie de cluburi de citit și de dezbateri, care se baza în mare parte. pe micii 
meseriași și care era organizată pe baze democratice, dezbătând reformarea sistemului 
parlamentar britanic, mai ales în perioada imediat următoare Revoluţiei franceze. (n.tr.) 

- Staţi puţin, spuse Alf. Nu cumva câţiva dintre bărbaţii de la London 
Corresponding au fost judecaţi pentru trădare, chiar înainte de Crăciunul 
trecut? 

- Treizeci dintre ei, spuse Spade, care citea cu aviditate ziarele. Au fost 
acuzaţi de complot împotriva guvernului şi a parlamentului. Dovada a fost 
că făcuseră campanie pentru reforma parlamentară. Se pare că acum este 
o crimă să spui că guvernul nostru nu este perfect. 

- Nu-mi amintesc dacă au fost spânzurați sau ce s-a ales de ei, rosti Alf. 

Spade spuse: 

- Au avut tupeul să-l cheme pe prim-ministrul William Pitt la tribunal. 
Acesta a fost nevoit să admită că, în urmă cu treisprezece ani, a făcut și el 
campanie pentru reforma parlamentară. Cazul s-a prăbușit în râsete şi 
juriul a aruncat la gunoi acuzaţiile. 

Sime nu părea prea liniștit. 

- Chiar şi aşa, nu mi-ar plăcea să fiu judecat pentru trădare. Un juriu 
din Londra ar putea să dispună un lucru, iar un juriu din Kingsbridge ar 
putea să facă exact pe dos. 

- Mie nu-mi pasă de juraţi, zise Jarge. Îmi voi încerca norocul. 

- Eşti curajos ca un leu, Jarge, spuse Sal, dar noi trebuie să fim la fel de 
deştepţi pe cât de curajoşi. 

- Sunt de acord cu Sal, spuse Spade. Să înfiinţăm o societate, da, dar să 
nu o numim filială a grupului din Londra - asta ar însemna să ne căutăm 
necazul. Să-i spunem... Societatea Socratică, dacă vă place. 

- Să fiu al naibii dacă ştiu ce înseamnă asta, spuse Jarge. 

- Socrate a fost un filosof grec care credea că poți să ajungi la adevăr 
prin discuţii şi contradicţie. Canonicul Midwinter mi-a spus asta. Fl zicea 
despre mine că sunt socratic pentru că îmi place să dezbat. 

- Am cunoscut odată un marinar grec. Bea ca un peşte, dar nu era un 
nenorocit de filosof. 

Ceilalţi râseră. 

Spade continuă: 

- Numiţi-o cum vreţi, atâta timp cât nu sună subversiv. Începeţi cu o 
întrunire despre orice altceva, știință, de exemplu, teoriile lui Isaac Newton, 
să zicem. Nu ţineţi întrunirea secretă — spuneţi-le celor de la Kingsbridge 
Gazette. Numiţi un comitet ca să se ocupe de ea. Solicitaţi-l pe canonicul 
Midwinter să fie președinte. Faceţi totul respectabil, cel puţin la început. 

Sal era entuziasmată. 

- Trebuie să facem asta! 

- Dar cine o să vină să le vorbească despre știință celor câţiva munci- 
tori din Kingsbridge? întrebă Jeremiah. 

Toţi fură de acord că așa ceva era improbabil. Dar Sal avu o idee. 

— Ştiu pe cineva care a fost la Oxford, spuse ea. 

Toți o priviră cu scepticism, în afară de Joanie, care zâmbi și spuse: 

- Te referi la Roger Riddick. 

- Aşa este. E un prieten de-ai lui Amos Barrowfield şi vine adesea pe la 
moara noastră. 

- Poţi să-l întrebi? zise Spade. 

- Desigur. Eu am fost prima care a lucrat pe jenny torcătoarea modifi- 
cată de el şi încă operez aceeași mașină. Întotdeauna se opreşte să mă 
întrebe cum merge treaba. 

— Nu va considera că e prea îndrăzneţ din partea ta? 

— Nu cred. El nu e ca fratele lui, Will. 

— Deci o să-l întrebi? 

— Imediat ce îl văd. 

La scurtă vreme după aceea, se despărțiră. În timp ce Sal şi Joanie mer- 
geau spre casă, Joanie spuse: 

— Eşti sigură în legătură cu treaba asta? 

— Ce treabă? 

— Să te implici în societatea asta? 

- Da. Abia aştept. 

= De ce? 

— Pentru că muncesc şi dorm și am grijă de fiul meu și nu vreau ca asta 
să fie toată viaţa mea. 

Se gândi din nou la mătușa ei, Sarah, care discuta despre ceea ce citise 
în ziare. 

— Dar o să dai de necaz. 

- Nu doar pentru că învăţ despre știință. 

- Dar nu va fi vorba doar despre ştiinţă. Toţi vor să discute despre 
libertate, democraţie și drepturile omului. Ştii asta. 

- Ei bine, englezii ar trebui să aibă dreptul la propriile lor păreri. 

- Când spun asta, ei se referă la nobilime. Ei nu cred că oamenii ca noi 
ar trebui să aibă păreri. 

- Dar bărbaţii aceia de la Londra n-au fost găsiţi vinovaţi. 

- Chiar şi aşa, Sime are dreptate - nu poţi fi sigură că un juriu din 
Kingsbridge va face acelaşi lucru. 

Sal începu să creadă că Joanie ar fi putut să aibă dreptate. 

Joanie continuă: 

- Dacă lucrătorii de la moară încep să discute despre politică, consilie- 
rii şi judecătorii vor ajunge să se sperie - și primul lor instinct va fi să 
pedepsească pe câțiva şi să-i sperie pe ceilalți. Pentru Jarge și Spade e în 
regulă - ei nu au copii. Dacă sunt trimişi în Australia sau chiar spânzurați, 
nu suferă nimeni în afară de ei. Dar tu îl ai pe Kit şi eu o am pe Sue - cine 
va avea grijă de ei dacă noi nu mai suntem aici? 

- O, lisuse, ai dreptate! / 

Sal fusese atât de încântată de ideea societăţii socratice, încât nu acor- 
dase suficientă atenţie riscurilor. 

- Dar am spus că voi vorbi cu Roger Riddick. Acum nu pot să-i las 
baltă pe ceilalți. 

- Atunci, ai grijă. Ai foarte mare grijă. 

- Voi avea, spuse Sal. Îţi jur că voi avea. 


CAPITOLUL 12 


Într-o capelă laterală a catedralei din Kingsbridge se afla o pictură a 
Sfintei Monica, sfânta patroană a mamelor. Pictura data din perioada medi- 
evală şi fusese revopsită în perioada Reformei, dar vopseaua se subțiase în 
cei două sute cincizeci de ani și faţa sfintei era acum vizibilă. Avea pielea 
palidă, ceea ce-l nedumerea pe Spade, pentru că ea fusese africană. 

Spade aprinse o lumânare acolo, în prima zi din august, la exact doi- 
sprezece ani de la moartea soției sale, Betsy. Cerul era acoperit de nori gră- 
biți şi, când soarele străbătu printre ei, lumină arcadele navei, transformând, 
pentru scurtă vreme, pietrele cenușii în torente de argint strălucitor. 

Spade rămase în picioare la lumina lumânării, amintindu-și de Betsy. Se 
gândi cât de incitant fusese pentru amândoi, ambii în vârstă de nouăspre- 
zece ani, să-şi aranjeze o casă împreună la periferia orașului Kingsbridge. 
Se simţiseră ca niște copii care se jucau de-a căsătoria. Războiul lui de țesut 
şi roata ei de tors ocupau una dintre cele două camere mici, aşa că dormi- 
seră şi gătiseră în bucătărie. În timp ce lucra, el putea să arunce deseori o 
privire către capul ei brunet aplecat peste fus. Nu se simţea niciodată nefe- 
ricit. Fuseseră şi mai încântați când ea rămăsese însărcinată şi discutaseră 
la nesfârșit despre cum avea să fie copilul lor: frumos, inteligent, înalt, 
neastâmpărat? Dar Betsy murise la naştere, iar copilul nu ajunsese nicio- 
dată pe lume. 

Timpul trecu pe nesimţite în timp ce rememora aceste lucruri, până 
când deveni conştient că în apropiere cineva stătea în picioare. Se întoarse 
şi o văzu pe Arabella Latimer, care-l privea. Fără să vorbească, ea îi întinse 
un trandafir - din grădina ei, presupuse el. Ghicindu-i intenţia, el îi luă 
trandafirul din mână și îl aşeză cu blândeţe în centrul altarului, 

Floarea strălucea ca o pată proaspătă de sânge pe marmura gălbuie. 

Arabella se îndepărtă în tăcere. 

Spade mai rămase câteva momente, gândindu-se. Un trandafir roșu 
insemna dragoste. Ea îl adusese pentru Betsy. Dar i-l dăduse lui Spade. 

leşi apoi din capelă. Ea îl aştepta în navă. 

- Înţelegi, spuse el. 

- Desigur. Vii la aceeași capelă în prima zi de august, în fiecare an. 

- Ai observat, 

- Faci asta de multă vreme. 

- De doisprezece ani. 

- De obicei metodiştii nu se roagă la sfinţi. 

- Sunt un gen amuzant de metodist. Nu mă pricep să respect regulile. 
Spade ridică din umeri. Cel mai bun lucru la metodişti este faptul că ei 
sunt convinşi că sufletul contează mai mult decât regulile. 

- Şi asta crezi şi tu? 

- Da. 

- La fel şi eu. 

- Ar trebui să te alături metodiştilor. 

Ea zâmbi. 

- Ce scandal ar stârni asta! Soţia episcopului! 

Ea se întoarse și ridică o mică grămadă de robe de cor proaspăt spălate, 
pe care le lăsase pe jos, lângă fântână. 

- Trebuie să pun astea în vestiar. 

El nu dorea să se încheie conversaţia. 

- Presupun că nu speli singură rufele, doamnă Latimer. 

Sigur că nu le spăla ea. 

- Eu supraveghez, spuse ea. 

- Ei bine, poți să mă supraveghezi pe mine dacă duc robele în locul 
dumitale. 

El luă legătura de robe din mâinile ei, iar ea fu fericită să îi dea drumul. 
Apoi ea spuse: 

- Uneori mi se pare că jumătate din viața mea se petrece în momentele 
de supraveghere. Dacă n-ar exista cărțile, nu ştiu ce aş putea face ca să-mi 
ocup timpul. 

El deveni interesat. 

Ce îţi place să citeşti? 

Am făcut rost de o carte despre drepturile femeilor, de Mary 
Wollstonecraft. Dar trebuie să o ţin ascunsă, 

Spade nu avu nevoie să o întrebe de ce. Era convins că episcopul ar fi 
dezaprobat asta cu tărie. 


143 


KEN FOLLETT 


- Îmi plac şi romanele. Povestea lui Tom Jones, un copil orfan. Ea zâmbi. 
Tu îmi aminteşti de Tom Jones. 

Porniră amândoi în lungul navei. Nu se întâmpla mare lucru, dar el 
simţi tensiunea dintre ei ca pe un secret nerostit. 

Nu uitase momentul acela din magazinul surorii sale, din urmă cu 
mai mult de doi ani, când ea îl surprinsese admirându-i silueta şi ridicase 
din sprâncene de parcă ar fi fost intrigată, mai degrabă decât jignită. 
Privirea aceea era vie în memoria lui. Îşi propusese, în sinea lui, să uite de 
ea, dar nu reuşise. 

O urmă printr-o ușă joasă spre transeptul de sud. Vestiarul era o 
cameră mică, simplă, care conţinea un raft de cărți, o oglindă şi un cufăr 
mare, din stejar, numit cufăr ritual. Ba săltă capacul greu al cufărului și, cu 
grijă, Spade așeză robele înăuntru. Arabella împrăştie apoi nişte levănţică 
uscată, ca să țină la distanţă moliile. 

După aceea se întoarse spre el şi spuse: 

— Doisprezece ani. 

Elo privi. Afară se înseninase şi o rază de soare trecu prin fereastra mică 
şi se așeză în părul ei, scoțând în evidenţă culorile de toamnă ce păreau să 
strălucească. 

— Îmi amintesc cât de amuzant părea totul pe vremea când eram doi tineri 
naivi, spuse el. Delicii inocente. Ceva ce nu se va mai întâmpla niciodată. 

— Ai fost îndrăgostit de Betsy. 

- Dragostea este cel mai bun lucru pe care-l poţi avea pe lumea asta şi 
cel mai de preţ pe care-l poți pierde, ceea ce e mai rău decât orice altceva. 

Preţ de o clipă, el simţi o tristeţe îngrozitoare şi trebui să se lupte să-şi 
stăpânească lacrimile. 

- Nu, greșeşti, spuse ea. Chiar și mai rău este să fii prins în capcană şi 
să știi că nu vei avea niciodată parte de așa ceva. 

Spade era uluit: nu de ceea ce spusese ea - lucru pe care el şi alții l-ar fi 
putut bănui =, ci pentru faptul că îi făcuse o confesiune atât de intimă. 
Oricum, era la fel de curios pe cât era de surprins. 

— Cum s-a întâmplat asta? întrebă el. 

— Băiatul pe cere-l doream s-a însurat cu altcineva. Mă gândeam că am 
inima frântă, dar, de fapt, eram doar furioasă. Apoi Stephen m-a cerut de 
nevastă, iar eu am spus da, pentru că astfel i-aș fi dat peste nas acelui băiat. 

- Stephen era mult mai în vârstă. 

— De două ori vârsta mea. 

- E greu să mi te imaginez fiind într-atât de iritată. 

- Eram naivă când eram mai tânără. Nici acum nu sunt foarte înţe- 
leaptă, dar pe atunci era mult mai rău. Se întoarse cu spatele și lăsă capa- 
cul cufărului. Tu m-ai întrebat, spuse ea. 

- Îmi pare rău că am fost indiscret. 

- Dar cei mai mulţi bărbaţi mi-ar fi spus ce ar trebui să fac. 

- N-am habar ce ar trebui să faci. 

- Ceva ce foarte puţini bărbaţi sunt dispuși să admită. 

Era adevărat şi Spade râse. 

Arabella se îndreptă spre ușă. Spade puse mâna pe clanţă, dar, înainte 
să-i poată deschide uşa, ea îl sărută. 

Păru un gest neîndemânatic. Se repezise spre el şi își aşezase buzele, 
fără nicio precizie, pe obrazul lui. 

Nu prea avea experiență la asta, se gândi el. 

Dar ea se corectă rapid şi îl sărută pe gură. Apoi se retrase, dar el o 
simţi în așteptare şi, după un moment, îl sărută din nou. De data asta, își 
așeză buzele pe ale lui şi le lăsă zăbovească acolo. „Chiar îşi doreşte asta“, 
se gândi el. Îşi aşeză mâinile pe umerii ei și îi întoarse sărutul, mișcându-și 
gura peste a ei. Ea se agăță de el, strivindu-și trupul de al lui. 

„Ar putea să intre cineva, se gândi el. Nici nu-și putea imagina ce i-ar fi 
făcut cei din Kingsbridge unui bărbat care o săruta pe soția episcopului. Dar 
era mult prea adâncit în plăcere ca să se oprească. Ea îi luă mâinile de pe 
umeri şi i le mută mai jos, iar el îi simți sânii moi umplându-i palmele. Când 
el îi apăsă cu blândeţe, ea scoase un sunet înăbuşit din adâncul gâtlejului. 

Apoi îşi reveni brusc în simţiri şi se trase deoparte, privindu-l intens 
în ochi. 

- Dumnezeu să mă ierte, spuse ea încet. 

Apoi se întoarse cu spatele, deschise ușa şi ieşi în grabă. 

Spade rămase nemișcat, gândindu-se: „Ce-a fost asta?“ 


xxx 


Consilierului Joseph Hornbeam îi plăcea să vadă masa plină la micul-de- 
jun: şuncă şi rinichi, cârnaţi, ouă, pâine prăjită şi unt, ceai, cafea, lapte şi 
frişcă. Nu mânca prea mult din ele - cafea cu frişcă şi un pic de pâine pră- 
jită —, dar îl încânta să ştie că se putea ospăta ca un rege, dacă asta îşi dorea. 

Fiica lui, Deborah, era la fel ca el, dar soția lui, Linnie, și fiul lor, 
Howard, erau amândoi foarte mâncăcioși și, prin urmare, mult mai cor- 
polenți. La fel erau şi servitorii, care consumau resturile. 

Hornbeam citea The Times. 

— Spania a făcut pace cu Franţa, spuse el. 

Sorbi din cafeaua cu frişcă 

— Totuşi, războiul nu s-a terminat, nu-i aşa? zise Deborah. 

Ea înţelegea totul repede. Semăna cu el. 

- Nu, pentru Anglia nu s-a terminat, răspunse el. Noi n-am făcut pace cu 
criminalii aceia de revoluționari francezi şi sper că nu vom face niciodată. 

Privi cu atenţie spre Deborah. Ea nu era foarte atrăgătoare, se gândi el, 
deși era greu să-ți judeci astfel propriul copil. Avea un păr negru şi des și 
sprâncene drăguţe, dar avea bărbia mult prea mare ca să fie frumoasă. La 
cei optsprezece ani ai ei, era suficient de în vârstă ca să se mărite. Poate că 
putea să fie îndreptată spre un soț care ar fi reușit să facă ceva util pentru 
afacerile familiei. 

- Te-am văzut discutând cu Will Riddick la teatru, îi spuse el. 

Ea Îi aruncă o privire directă. Nu era speriată de el. Fratele ei, în schimb, 
era, la fel și mama ei. Deborah era respectuoasă, dar nu supusă. 

— Chiar așa? spuse ea pe un ton neutru. 

Încercând să pară relaxat, Hornbeam continuă: 

— Îţi place de Riddick? 

Ea făcu o pauză, devenind gânditoare, 

— Da, îmi place. E genul de bărbat care obţine ceea ce doreşte. De ce mă 
întrebi? 

- Pentru că ne înțelegem foarte bine în privința afacerilor pe care le 
avem împreună. 

- Contracte militare. 

Ei nu-i scăpau prea multe. 

- Exact, spuse el. L-am invitat aici la cină, în seara asta. Mă bucur că-ți 
place de el... asta ar trebui să contribuie la o seară plăcută. 

Valetul Simpson intră în cameră şi spuse: 

- Domnule consilier Hornbeam, lăptarul ar dori să vă vorbească, dacă 
sunteți de acord. 

— Lăptarul? 

Hornbeam era nedumerit. Ce naiba ar fi putut să însemne asta? 
Hornbeam vorbea rareori cu negustorii care aprovizionau gospodăria. 
Apoi își aminti că-i împrumutase bani bărbatului aceluia: se numea Alfred 
Nash. Se ridică în picioare, își lăsă şervetul pe scaun şi ieşi. 

Nash stătea în picioare în holul de la intrarea din spate, cunoscut drept 
holul pentru cizme. De pe haină şi de pe pălărie i se scurgeau picături de 
ploaie. Hornbeam simţi un iz de produse lactate. 

- Pentru ce ai venit să mă vezi, Nash? spuse el abrupt. 

Spera că omul nu avea să-i ceară mai mulţi bani. 

- Să vă dau nişte informaţii, domnule consilier. 

Asta era altceva. 

- Continuă. 

- S-a întâmplat să aud ceva ce s-ar putea să vă intereseze şi m-am gån- 
dit să vă transmit informaţia, întrucât ați fost atât de amabil încât să-mi 
Împrumutați bani ca să-mi extind lăptăria. 

- Foarte bine. Ce ai auzit? 

- David Shoveller, cel căruia i se spune Spade, organizează o filială în 
Kingsbridge a asociaţiei London Corresponding Society. 

Asta chiar era o informaţie interesantă. 

- Chiar face asta?! Pe toţi dracii! 

Hornbeam îl ura pe Spade. Era cel care năruise planul impecabil al lui 
Hornbeam dea prelua afacerea deţinută de Obadiah Barrowfield și moşte- 
nită de Amos. Împrumutul pe care Spade reușise să-l acopere pentru Amos 
dejucase planul lui Hornbeam şi toată munca lui fusese irosită. 

Nash continuă: 

- Și pentru că dumneata ești preşedinte al Reeves Society... 

- Da, desigur. 

Reeves Society fusese înființată de guvern pentru a se situa în opoziţie 
cu London Corresponding Society. Reeves Society din Kingsbridge ținuse 
câteva întruniri lipsite de strălucire și se cam destrămase, dar Hornbeam 
încă avea o listă utilă de oameni cu gândire de dreapta, care se opuneau 
radicalismului. 

- Cine altcineva mai este implicat în acest grup nou? 

- Jarge Box, un țesător. De asemenea, Sal Clitheroe, care lucrează pe o 
jenny torcătoare pentru Amos Barrowfield. Deşi ea este femeie, toţi o ascultă. 

Astfel de oameni îl înnebuneau pe Hornbeam. 

- Oamenii aceştia nu doresc decât să ne tragă în noroi, alături de ei, 
spuse el amărât. Îi vom eradica pe acești provocatori de necazuri ca pe 
nişte viermi ce sunt. Spade va fi spânzurat pentru trădare. 

Nash păru surprins de vehemenţa lui Hornbeam. Spuse: 

- Dar ei ziceau că bărbaţii din Londra au fost găsiţi nevinovaţi. 

- Slăbiciune, slăbiciune! Asta este ceea ce permite lucrurilor de genul 
acesta să înflorească. Dar Londra este Londra. Aici este Kingsbridge. 

- Da, domnule. 

- Supraveghează treaba asta pentru mine, eşti de acord, Nash? 

- Se poate face, domnule. Ei mi-au cerut să fac parte din comitetul lor. 

- Ai consimţit? 

- Le-am spus că mă voi gândi la asta. 

- Alătură-te comitetului. În felul acesta vei afla tot ce trebuie. 

— Prea bine, domnule. 

— Şi îmi vei raporta mie totul. 

- Voi fi bucuros să vă fac pe plac. 

— Le vom da o lecţie. 

- Da, domnule. Aş putea să mai menţionez o altă chestiune? 

Hornbeam bănuia că Nash avea să mai dorească ceva. Întotdeauna 
exista un quid pro quo. 

— Dă-i drumul. 

- Afacerile merg rău din cauza taxelor de război şi a preţului mâncării 
şi cu atât de mulți lucrători care nu-şi pot găsi de lucru. 

— Ştiu, şi mie îmi merge rău. 

Nu era adevărat. Hornbeam profita de pe urma contractelor militare. 
Dar politica lui era să nu admită niciodată că-i mergea bine. 

- Dacă aş putea sări peste următoarea mea plată trimestrială, mi-ar fi 
de mare ajutor. 

— O amânare. 

— Da, domnule. Până la urmă, voi plăti tot, desigur. 

— Sigur că o vei face. Dar ai permisiunea mea să sari peste următoarea rată. 

— Vă mulțumesc, domnule. 

Nash își duse mâna la pălărie. 

Hornbeam se întoarse la micul-dejun. 


xxx 


Câteva zile mai târziu, Roger Riddick îşi făcu apariţia la moara lui 
Barrowfield. . 

Cu cât Sal se gândea mai mult la asta, cu atât i se părea mai important 
ca Roger să țină primul curs la Societatea Socratică. Nimeni nu putea 
obiecta la o discuție despre știință. Iar Roger era fiul moşierului de 
Badford, ceea ce-l făcea un membru al elitei conducătoare. Mai mult decât 
atât, Roger n-avea să ceară să fie plătit, ceea ce era important, pentru că 
societatea nu-şi putea permite să plătească. 

Ea îl cunoștea pe Roger încă din copilărie. Copiii nu acordau prea mare 
atenţie regulilor claselor sociale, iar copilul unui moşier se putea stropi în 

pârâu cu progeniturile lucrătorilor agricoli. Îl văzuse pe Roger crescând şi, 
în adolescenţă, el încă se dovedea diferit faţă de restul familiei lui. 

Dar asta nu însemna că ar fi făcut orice i s-ar fi cerut. 

Când veni în sala de tors, Sal se gândi că îşi pierdute aspectul de băietan. 
Acum avea puţin peste douăzeci de ani. Încă arăta bine, fiind subțire şi 
blond, dar nu era genul care să o atragă pe ea — ea prefera bărbaţii mai mas- 
culini. Chiar şi aşa, Roger avea farmec, mai ales atunci când arbora zâmbe- 
tul acela de drăcușor. Toate femeile îl plăceau, iar el chiar își permitea câte 
o tachinare subtilă. 

- Bună, Sal, ce mai face bătrâna mașină? spuse el. Încă merge bine? 

- Da, jenny torcătoarea se descurcă bine, domnule Riddick. 

Era o glumă pe care o făceau deseori şi amândoi râseră. 

- Acum pare atât de mică, spuse Roger. În ziua de azi se fac maşini cu 
câte nouăzeci şi şase de fuse. 

- Aşa am auzit. 

Roger îl observă pe Kit. 

- Bună, băiete, îi spuse el. Ce-ţi mai face capul? 

- Nu-mi face necazuri, domnule, răspunse Kit. 

- Bine. è 

Celelalte femei se opriseră din lucru ca să asculte. Aflată la următoarea 
maşină, Joanie spuse: 

- De ce nu eşti la Oxford, domnule Riddick? 

- Pentru că nu mai sunt student. Mi-am încheiat cei trei ani de studiu. 

- Sper că ţi-ai luat examenele. 

- Da. Am terminat în fruntea promoției la pierdut bani la cărți. 

- Și acum ştiţi totul. 

- O, nu. Doar o femeie poate să ştie totul. 

Ceilalţi se amuzară auzind această replică. 

Fl continuă: 

- După Crăciun mă duc la o altă universitate, Academia de Ştiinţe 
Prusacă din Berlin. 

- Prusia! spuse Sal. Va trebui să înveţi germană. 

- Şi franceză. Dintr-un anume motiv, cursurile de acolo se țin în 
franceză. 

- Mai mult studiu! Se termină vreodată? 

- De fapt, nu cred că se termină. 

- Bi bine, oamenii din Kingsbridge se vor educa singuri, așa că ai grijă, 
s-ar putea să te prindem din urmă. 

EI se încruntă. 

— Cum aşa? 

- Organizăm un grup nou, numit Societatea Socratică. 

- Organizaţi o societate socratică? 

Ea observă că Roger încerca să ascundă cât era de uluit. 

— Şi mi s-a spus să te întreb dacă vrei să ţii cursul de deschidere. 

— Serios? 

EI încă era tulburat de această conversaţie, ceea ce o amuza pe Sal. 

- Curs, spuse el, evident adunându-şi gândurile. Ei bine, da... 

- Ne gândeam că ai putea să ne vorbeşti despre Isaac Newton. 

— Chiar aşa? 

— Dar, de fapt, poți alege orice alt subiect științific. 

- Ei bine... la Oxford am studiat sistemul solar. 

Fa nu avea habar ce era sistemul solar. 

El îi simţi perplexitatea şi explică: 

- Soarele, Luna çi planetele, știi tu, precum şi felul în care se mişcă 
acestea. 

Nu suna prea interesant. „Dar, se gândi ea, ce ştiu eu?“ 

El adăugă: 

— Am realizat un mic model care demonstrează modul în care se mişcă 
toate, raportate unele la altele. L-am făcut de amuzament, dar poate să ajute 
oamenii să înțeleagă mai bine. 

Asta suna minunat. lar Roger prindea repede ideea. Ar fi putut să 
reușească. 

- Se numeşte planetariu, spuse el. Modelul. Alţi oameni l-au conceput. 

- Cred că ar trebui să-l arăţi tuturor, domnule Riddick. Sună minunat. 

- Poate că o voi face. 

Sal încercă să nu zâmbească triumfător. 

Apoi apăru şi Amos Barrowfield. 

- Le-ai oprit pe femei din lucru, Roger, zise el. 

- Femeile organizează o societate socratică, spuse el. 

- Sper că nu în timpul programului de lucru. Amos îşi lăsă braţul pe 
umărul lui Roger. Haide să vezi la lucru maşina de dărăcit! E o minune. 

Se îndepărtară împreună. 

Apoi Roger se opri în capul scărilor. 
- Anunţă-mă care va fi data, strigă el spre Sal. Trimite-mi un bilet. 
- Aşa voi face, răspunse ea. 

Cei doi bărbaţi dispărură. 

Una dintre femei spuse: 

- Nu-i poţi trimite o notă, Sal. Abia dacă poţi scrie. 
- Ai să rămâi surprinsă. 


xxx 


Arabella vorbea cu Spade de parcă nu s-ar fi întâmplat nimic. Când li 
se încrucişau drumurile, în piaţă, la magazinul surorii sale sau la catedrală, 
ea îi zâmbea rece, îi adresa câteva cuvinte politicoase, apoi trecea mai 
departe — de parcă nu i-ar fi oferit niciodată un trandafir roşu, de parcă 
n-ar fi fost singuri în vestiar, iar ea nu l-ar fi sărutat niciodată cu buze înfo- 
metate, apăsându-i mâinile pe sâni. 

Ce ar fi trebuit să creadă el? Avea nevoie de sfaturi, lucru neobişnuit 
pentru el, dar nu putea discuta cu nimeni despre asta. Ceea ce făcuseră — 
un sărut fugar, care durase un minut — era periculos nu doar pentru 
Arabella, ci și pentru el. Dar mai ales pentru Arabella, pentru că femeile 
erau întotdeauna cele învinovăţite. 

Poate că n-avea să se mai repete. Poate că ea îşi dorea să nu se mai vor- 
bească niciodată despre acel sărut, un secret ce avea să fie îngropat odată cu 
ei și uitat până în ziua Judecăţii de Apoi. Dacă era așa, el ar fi fost dezamăgit, 
dar avea să facă exact cum își dorea ea. Oricum, instinctul îi spunea că ea 
n-avea să se țină de un asemenea plan. Sărutul nu fusese rezultatul unui flirt 
jucăuș sau vreun fleac. Acesta exprimase o emoție, ceva simţit profund. 

Spade încerca să-şi imagineze cum era viaţa ei. Episcopul nu era doar 
bătrân; asta ar fi putut să fie în regulă dacă el ar fi fost un bărbat în vârstă 
vioi, energic, îndrăgostit nebunește de ea. Dar el era gras, lent în mişcări, 
pătruns de propria importanţă şi lipsit de umor. Poate că nu-i mai rămăsese 
nimic din dorința care le-o adusese pe Elsie. Spade nu urcase niciodată la 
etaj, în palatul episcopului, dar era convins că aveau dormitoare separate. 

Şi probabil că asta dura de multă vreme, suficient de îndelungată pen- 
tru ca o femeie normală, de vârstă mijlocie, să se simtă deziluzionată și 
furioasă şi să înceapă să cultive fantezii pentru alți bărbaţi. 

Dar de ce Spade? El ştia, deşi ar fi ezitat să spună asta oricui altcuiva, că 
femeile îl plăceau. Iar lui îi făcea plăcere să discute cu femeile, pentru că ele 
erau raţionale. Dacă i-ar fi adresat unei femei o întrebare serioasă, de genul: 
„Ce speranţe ai de la viață?“ ea i-ar fi răspuns cam aşa: „În principal, vreau 
să-mi văd copiii aşezaţi la casa lor şi deveniți adulți fericiţi, de preferinţă cu 

propriii copii“. Dacă i-ar fi adresat unui bărbat aceeași întrebare, el i-ar fi 
dat un răspuns stupid, de felul: „Vreau să mă însor cu o virgină de douăzeci 
de ani, cu sânii mari, care să aibă o tavernă“, 

Dacă Spade avea dreptate și Arabella avea să cedeze, în cele din urmă, 
în fața dorinţei şi să încerce să înceapă o aventură adevărată, cum ar fi tre- 
buit să răspundă el? Întrebarea era superfluă, înţelese el. El n-avea să ia o 
decizie rațională; nu era și cum ar fi cumpărat o casă. Sentimentele lui 
pentru ea erau al naibii de aproape să izbucnească. Ea era o femeie deş- 
teaptă, pasională, care părea să fie îndrăgostită de el, iar el n-avea de gând 
să incerce să se împotrivească, 

Dar consecinţele puteau să fie tragice. Îşi aminti de Lady Worsley, care 
fusese îngrozitor de umilită. La vremea aceea, el avea optsprezece ani şi era 
îndrăgostit de Betsy, dar îşi dezvoltase deja obiceiul de a citi ziarele, de obi- 
cei numere mai vechi, care fuseseră aruncate de oamenii mai bogaţi. Lady 
Worsley avusese un amant. Bărbatul ei îl dăduse în judecată pe amant, 
pentru douăzeci de mii de lire, după cum evaluase el castitatea nevestei lui. 
Douăzeci de mii de lire era o sumă uriașă, suficientă pentru a cumpăra 
una dintre cele mai importante case din Londra. Amantul, care nu era 
gentleman, susținuse la tribunal că, de fapt, castitatea ei nu valora nimic, 
pentru că ea comisese adulter cu alți douăzeci de bărbaţi înaintea lui. 
Fiecare detaliu al vieţii amoroase a lui Lady Worsley fusese dezvăluit la tri- 
bunal, apoi reluat în ziare, iar publicul din nenumărate țări salivase citind 
asta. Tribunalul fusese de partea amantului şi îi acordase lui Sir Richard 
daune în valoare de un șiling, ceea ce implica faptul că puritatea lui Lady 
Worsley nu mai valora nimic, un verdict crud şi dispreţuitor. 

Acesta era genul de coşmar pe care Spade îl risca dacă avea să facă dra- 
goste cu nevasta unui episcop. 

Iar Arabella ar fi suferit cel mai mult. 


xxx 


Spade trecu prin măreaţa intrare cu coloane a sălilor de întrunire din 
Kingsbridge, unde trebuia să înceapă în curând prima întrunire a 
Societăţii Socratice. 

Era nervos pentru că trebuia să meargă totul bine. Sal şi ceilalți investi- 
seră mari speranţe în el. Muncitorii din Kingsbridge încercau să se dezvolte 
şi meritau să aibă succes. Chiar și Spade credea că era un pas mare în evolu- 
ţia oraşului. El îşi dorea ca Kingsbridge să devină un loc în care muncitorii 

să fie văzuţi ca oameni, nu doar ca „mână de lucru“, Dar ce s-ar fi întâmplat 
dacă nimeni n-ar fi înţeles cursul? Ce s-ar fi întâmplat dacă oamenii plicti- 
siți ar fi devenit scandalagii? Şi, cel mai rău, dacă nu venea nimeni? 

Intră în clădire în acelaşi timp cu Arabella Latimer şi cu fiica ei, Elsie. 
Elita oraşului era interesată. Îşi scutură picăturile de ploaie de pe pălărie şi 
se înclină către cele două femei. 

- Am auzit că ai fost la Londra, domnule Shoveller, spuse Arabella pe 
un ton băţos. Sper că vizita a mers bine. 

Era discuţia politicoasă obişnuită pentru ocaziile sociale și el era deza- 
măşit de formalismul ei, dar intră în joc. 

- M-am bucurat de călătorie şi am făcut, de asemenea, câteva afaceri 
bune, doamnă Latimer. Cum au fost lucrurile prin Kingsbridge? 

- La fel, spuse ea fără să-l privească. Apoi adăugă încet: Întotdeauna la fel. 

Spade se întreba dacă Elsie simţea tensiunea dintre ei. Femeile erau 
sensibile la genul acesta de lucruri. Dar Elsie nu dădea niciun semn. În 
schimb, spuse: 

- Vreau să merg la Londra. N-am fost niciodată. Este atât de incitantă 
pe cât se spune? 

- Incitantă, da, spuse Spade. Agitată, da. Aglomerată, zgomotoasă, mur- 
dară, da. 4 

Intrară în salonul de cărți, unde urma să se țină cursul. Era aproape plin, 
ceea ce înlătura unele dintre temerile lui Spade. 

Pe masă, în mijlocul camerei, se afla o cutie din lemn. Spade presupuse 
că în interiorul ei se afla planetariul lui Roger Riddick. Scaunele şi băncile 
erau aranjate în cercuri în jurul mesei. 

Audienţa era amestecată, cei înstăriți, în hainele lor cele mai bune, 
fiind alături de lucrătorii din fabrici, în hainele lor mohorâte și cu pălări- 
ile ponosite pe care le purtau în fiecare zi. Spade observă că muncitorii se 
aşezaseră toţi pe bănci, în timp ce persoanele mai bine îmbrăcate ocupa- 
seră scaunele din față. El ştia că nu fusese ceva planificat; oamenii creaseră 
instinctiv o diviziune socială. Se gândi că ar fi fost un lucru amuzant dacă 
n-ar fi fost, totuşi, atât de trist. 

Doar o mână de femei se aflau acolo. Spade nu era surprins: evenimen- 
tele de genul acesta se considerau a fi destinate bărbaţilor, deşi nu exista o 
interdicție pentru femei. 

Arabella se întoarse cu spatele spre Spade, arătând spre locul din sală 
unde erau așezate cele două sau trei femei, și îi spuse lui Elsie: 

— Ar trebui să ne aşezăm acolo, indicând clar că nu dorea să stea lângă 
Spade. 

El înţelese, dar se simţi respins. 

Elsie se indreptă într-acolo. Preţ de o secundă, Spade simţi mâna 
Arabellei pe braţul său, ÎI strânse tare, apoi, imediat, îşi îndepărtă mâna și 
porni să traverseze camera, Deşi foarte scurt, fusese un mesaj inconfun- 
dabil de intimitate. 

Spade se simți ușor ameţit. O fată fără experiență ar fi putut să trimită 
semnale false, dar nicio femeie matură nu ar fi atins un bărbat în felul acesta, 
decât dacă îşi dorea cu adevărat asta. Ea îi transmitea că aveau o înțelegere 
secretă și că nu ar fi trebuit să ia în serios răceala ei superficială. 

Spade era emoţionat, dar nu avea să facă nimic în legătură cu asta. 
Arabella era cea care se afla în cel mai mare pericol, aşa că ea trebuia să 
deţină controlul. El doar avea să o urmeze. 

Jarge Box veni spre el, părând derutat. Nu era nevoie de prea mult ca 
să-l derutezi pe Jarge, aşa că Spade nu se îngrijoră. 

— E ceva în neregulă? întrebă el cu blândețe. 

— Prea mulţi stăpâni aici! spuse Jarge indignat. 

Era adevărat. Spade îi văzuse pe Amos Barrowfield, pe vicontele de 
Northwood, pe consilierul Drinkwater şi pe Will Riddick. 

— Şi asta e rău? îl întrebă el pe Jarge. 

— N-am organizat societatea asta pentru ei! 

Spade încuviinţă din cap. 

— Ai dreptate. Pe de altă parte, dacă ei se află aici, cu greu putem fi acu- 
zaţi de trădare. 

— Nu-mi place treaba asta. 

- Hai să vorbim despre asta mai târziu! Când terminăm aici, avem o 
întrunire a comitetului. 

- În regulă, spuse Jarge, liniştit pentru moment. 

Se așezară. Canonicul Midwinter se ridică și ceru linişte, apoi spuse: 

- Bine aţi venit la prima întâlnire a Societăţii Socraticed in Kingsbridge! 

Cei din spate aplaudară. 

Midwinter continuă: 

- Dumnezeu ne-a dat capacitatea să învăţăm, să înţelegem lumea din 
jurul nostru; noaptea și ziua, vântul şi valurile, iarba care creşte şi creaturile 
care se hrănesc cu ea. Şi ne-a dat această capacitate tuturor, bogaţi sau săraci, 
de spiţă nobilă sau oameni obişnuiţi. Timp de sute de ani, Kingsbridge a fost 

un centru de învăţământ, iar această societate nouă este cea mai recentă 
manifestare a acestei tradiţii sfinte. Fie ca Dumnezeu să binecuvânteze 
Societatea Socratică! 

Mai mulţi oameni spuseră „Amin“. 

Midwinter continuă: 

- Oratorul nostru din seara aceasta este domnul Roger Riddick, proas- 
păt absolvent al Universităţii Oxford. El ne va vorbi despre sistemul solar. 
Ai cuvântul, domnule Riddick. 

Roger se ridică şi se duse la masă. Părea relaxat, se gândi Spade; poate că 
mai făcuse genul acesta de lucruri la universitate. Înainte să vorbească, Roger 
făcu încet o rotire completă, privind spre audienţă cu un zâmbet plăcut. 

— Dacă mă învârtesc în felul acesta, dar ceva mai rapid, mi se va părea că 
voi vă îndreptaţi spre mine, spuse el şi continuă să se rotească. lar când 
pământul se învârteşte, creând ziua şi noaptea, nouă ni se pare că soarele se 
mişcă, urcând dimineaţa și coborând seara. Dar aparențele sunt înşelă- 
toare. Voi nu vă mișcaţi, nu-i aşa? Eu mă mişc. Nici soarele nu se rotește — 
pământul o face. Apoi se opri, adăugând: Încep să ameţesc. 

Audienţa izbucni în râs. 

- Pământul se învârteşte şi, de asemenea, zboară. El ocoleşte soarele o 
dată pe an. Ca o minge de cricket, acesta se poate roti în timp ce zboară 
prin aer. lar pământul este doar una dintre cele şapte planete care fac ace- 
laşi lucru. Începe să devină complicat, nu-i așa? 

Se auziră chicoteli și murmure de aprobare. Spade se gândi: „Roger se 
pricepe la asta — face ca totul să pară de bun-simț“. 

- Aşa că am construit un model ca să văd arăt cum se rotesc planetele 
în jurul soarelui. 

Oamenii se aplecară în faţă pe scaune în timp ce el deschidea cutia de 
pe masă. Scoase un dispozitiv care arăta ca o grămadă de discuri metalice. 
Din centrul grămezii apăru o furcă având o bilă galbenă la capăt. 

- Acest dispozitiv se numeşte planetariu, spuse Roger. Bila galbenă este 
soarele. 

Spade era mulțumit. Treaba mergea bine. Prinse privirea lui Sal şi 
observă că femeia strălucea de plăcere. 

Fiecare disc din grămadă avea ataşată câte o tijă în formă de L, cu o bilă 
mică în capăt. 

- Bilele mai mici sunt planetele, spuse Roger. Dar ceva e greşit la acest 
model. Ştie cineva ce anume? 

Se făcu linişte pentru câteva momente, apoi Elsie spuse: 

— Este prea mic, 

Se auzi un murmur de dezaprobare la adresa intervenţiei unei femei, 
dar Roger spuse tare: 

— Corect! 

Elsie nu fusese la liceu, pentru că fetele nu erau primite acolo, dar Spade 
îşi aminti că avusese un profesor pentru o vreme. 

Roger continuă: 

— Dacă acest model ar fi la scară, pământul ar fi mai mic decât o lacrimă 
şi s-ar afla la zece metri mai încolo, prin sală. În realitate, soarele se află la o 
sută cincizeci de milioane de kilometri distanţă de Kingsbridge. 

Auzind distanța imposibil de mare, oamenii reacționară cu sunete 
de uluire. 

— Şi toate se mișcă, după cum suntem pe cale să vedem. Privi în jur, spre 
public. Cine este cea mai tânără persoană de aici? 

Imediat, o voce firavă rosti: 

=- Eu, eu. 

Spade privi în sală şi observă un băiat care se ridică în picioare: era Kit, 
fiul lui Sal. Kit avea vreo nouă ani, presupuse Spade. Oamenii râseră de 
nerăbdarea lui, dar Kit nu părea să vadă nimic distractiv în asta. Era mai 
degrabă un copil grav. 

— Vino în faţă, îi spuse Roger. Apoi se întoarse spre public. Acesta este 
Kit Clitheroe, născut la Badford, la fel ca mine. 

Kit veni la masă şi oamenii îl aplaudară. 

— Prinde uşor mânerul, spuse Roger. Foarte bine. Acum, răsuceşte-l încet. 

Planetele începură să se miște în jurul soarelui. 

Kit privi fascinat efectul acţiunii sale. Apoi spuse: 

— Toate planetele se mișcă și au viteze diferite! 

- Corect, spuse Roger. 

Kit privi mai de aproape. 

— Asta se întâmplă pentru că ai pus roți dințate acolo. Este ca un meca- 
nism de ceas. Tonul său era admirativ. 

Spade presupusese că modelul lui Roger folosea roți dinţate, dar fu sur- 
prins şi impresionat de faptul că un băieţel de nouă ani îşi dăduse seama 
de asta. Toți lucrătorii de la fabrică foloseau mașini, desigur, dar nu toți 
înțelegeau cum funcționau acestea. 

Roger îl trimise pe Kit înapoi la locul lui şi continuă: 

~ Peste câteva minute, oricine doreşte poate să rotească mecanismul. 

Continuând cursul, el numi toate planetele şi menţionă distanţele la 
care se aflau față de soare. Arătă spre lună, care era ataşată de pământ prin- 
tr-o tijă scurtă, apoi explică de ce unele dintre celelalte planete aveau una 
sau mai multe luni. Apoi le arătă cum înclinarea pământului crea diferen- 
tele între vară şi iarnă. Audienţa era cucerită. 

La final primi un ropot entuziast de aplauze, apoi oamenii se îngrămă- 
diră în jurul mesei, nerăbdători să determine planetele să se rotească în 
jurul soarelui. 

În cele din urmă, publicul se îndepărtă. Roger introduse planetariul îna- 
poi în cutia lui şi plecă împreună cu Amos Barrowfield. Când rămaseră 
doar membrii comitetului, puseră câteva bănci în cerc şi se aşezară. 

Atmosfera era triumfătoare. 

— Vă felicit pe toţi, spuse canonicul Midwinter. Cu toții aţi făcut posibil 
acest lucru - nu aveaţi nevoie de mine. 

Jarge era nemulțumit. 

— Nu este ceea ce doream eu! spuse el. Sistemul solar este foarte instruc- 
tiv, dar noi vrem să aflăm mai multe despre cum putem schimba lucrurile 
astfel încât copiii noștri să nu moară de foame. 

- Jarge are dreptate, spuse Sal. A fost un început bun şi ne-a făcut să 
arătăm respectabili, dar nu ne ajută cu preţul până la cer al alimentelor şi 
cu oamenii care nu-şi pot găsi de lucru. 

Spade era de acord cu amândoi. 

Tipograful, Jeremiah Hiscock, spuse: 

— Poate că ar trebui să discutăm Drepturile omului, cartea lui Thomas 
Paine. 

Midwinter interveni cu blândeţe: 

- Cred că aceasta afirmă că o revoluţie este justificată atunci când 
guvernul nu reuşeşte să protejeze drepturile oamenilor și, prin urmare, 
revoluţia franceză a fost un lucru salutar. 

— Asta ne va băga în bucluc, zise Sime Jackson. 

Spade citise Drepturile omului şi era un susținător pasionat al ideilor lui 
Tom Paine, dar înţelegea logica celor spuse de Midwinter şi Jackson. 

- Amo idee mai bună, spuse el. Să alegem o carte care-l critică pe Paine. 

Jarge protestă: 

- De ce? 

— Să luăm, de exemplu, Motive de satisfacție dezvoltate pentru partea 
muncitoare a publicului britanic, de Arhidiaconul Paley. 

Jarge era revoltat. 

- Noi nu dorim să promovăm genul acesta de lucruri! La ce îţi stă 
mintea? 

- Calmează-te, Jarge, și îţi voi explica la ce mă gândesc. Fie că îl alegem 
pe Paine sau pe Paley, subiectul este același, reformarea guvernului brita- 
nic, aşa că vom purta aceeași discuţie. Dar va părea diferit pentru cei din 
afară. Şi cum ar putea ei să obiecteze la faptul că discutăm o carte ce ne este 
adresată nouă, care ne spune că trebuie să fim mulțumiți cu ceea ce avem? 

Jarge păru furios, apoi nedumerit, după care deveni gânditor şi, zâm- 
bind, spuse: 

— Pe toți dracii, Spade, eşti foarte şiret. 

— O să iau asta ca pe un compliment, spuse Spade și ceilalți chicotiră. 

Midwinter adăugă: 

- E un plan foarte bun, Spade. Grupul ar putea să descopere că argu- 
mentele Arhidiaconului Paley sunt dezamăgitor de slabe, desigur, dar asta 
nu ar putea să fie considerată trădare. 

Jeremiah interveni: 

— Există un pamflet intitulat Un răspuns pentru Arhidiaconul Paley, 
publicat de London Corresponding Society. Ştiu asta pentru că fratele meu 
l-a tipărit pentru ei. Chiar am un exemplar acasă. Aș putea tipări un teanc. 

-Ar fi foarte util, zise Sal, dar aminteşte-ţi că acestea sunt pentru 
oameni care ar putea să nu fie capabili să citească. Cred că avem nevoie de 
un orator care să ne prezinte subiectul. 

— Ştiu eu pe cineva, spuse Midwinter. Un cleric care predă la Oxford, 
Bartholomew Small, un fel.de rebel printre profesori. Nu este un revoluţi- 
onar, dar simpatizează cu ideile lui Paine. 

- Perfect, zise Spade. Te rog să-l chemi! Apoi se întoarse spre grup şi 
adăugă: Trebuie să păstrăm acest lucru pentru noi, cât de mult timp se 
poate, şi să îlanunţăm doar în ultima clipă. Credeţi-mă, sunt o mulțime de 
oameni în acest oraş care îşi doresc să-i ţină pe muncitori în ignoranță. 
Dacă lăsăm veştile să se răspândească prea repede, le oferim dușmanilor 
noştri timp să se organizeze. Discreţia este cuvântul de ordine. 

Toți fură de acord. 


CAPITOLUL 13 


Ca băiat crescut la Londra, Hornbeam fusese îngrozit de judecători şi 
de pedepsele pe care le puteau aplica aceștia. Acum era unul dintre ei și 
nu mai avea de ce să se teamă. Chiar și așa, îi rămăsese în străfundurile 
minţii o uşoară trepidaţie, precum fantoma unei amintiri, care-l făcu să se 
simtă inconfortabil preț de un moment, atunci când aprodul îl chemă la 
Michaelmas Quarter Sessions ca să prezideze, pe când începeau proce- 
sele; trebuia să-și atingă peruca pentru a-şi aminti că, acum, era unul 
dintre stăpâni. 

Sala consiliului de la Guild Hall era folosită şi ca tribunal pentru sesiu- 
nile trimestriale și pentru curtea cu juraţi. Lui Hornbeam îi plăcea gran- 
doarea vechii săli. Lambriurile vopsite și grinzile străvechi îi confirmau 
poziţia înaltă. Dar, când era plină cu infractorii din Kingsbridge și familiile 
lor înlăcrimate, și-ar fi dorit o ventilaţie mai bună. Ura mirosul săracilor. 

Cu ajutorul unui aprod, care avea pregătire juridică, judecătorii ana- 
lizau cazurile de furt, atac şi viol, judecându-le în fața unui juriu format 
din proprietari din Kingsbridge. Aceştia judecau toate crimele, cu excep- 
ţia celor care implicau pedeapsa cu moartea, pentru care trebuiau să con- 
voace marele juriu — ca să decidă dacă trebuiau să înainteze cazul către 
curtea cu juraţi, instanța superioară. 

Astăzi aveau de-a face cu o mulțime de furturi. Era septembrie şi recolta 
era ratată - pentru al doilea an la rând. O bucată de pâine de două kilograme 
costa acum un şiling, aproape dublu faţă de preţul obişnuit. Oamenii furau 
mâncare sau furau ceva ce puteau vinde rapid pe bani, ca să cumpere mân- 
care. Erau disperaţi. Dar, după părerea lui Hornbeam, asta nu era o scuză şi, 
astfel, solicita pedepse aspre. Hoţii trebuiau să fie pedepsiţi, altfel întregul 
sistem avea să se prăbuşească și toată lumea avea să sfârșească în mocirlă. 

La sfârșitul după-amiezii, judecătorii se adunau într-o sală mai mică, pen- 
tru un vin de Madeira şi un cozonac. Cele mai importante decizii pentru 
viaţa orașului erau adesea luate în momente informale, ca acestea. Hornbeam 

se folosi de această ocazie ca să abordeze și să discute subiectul Societății 
Socratice a lui Spade cu consilierul Drinkwater, președintele judecătorilor. 

- Cred că este periculos, spuse Hornbeam. El va aduce oratori care vor 
provoca necazuri, spunându-le muncitorilor că sunt prost plătiţi, că sunt 
exploataţi şi că ar trebui să se revolte şi să răstoarne conducătorii, aşa cum 
au făcut francezii. 

- Sunt de acord, spuse Will Riddick, care devenise moșier de Badford 
şi judecător de pace după moartea tatălui său. Femeia aceea violentă, Sal 
Clitheroe, e băgată în asta. Ea a fost alungată din Badford pentru că a 
încercat să mă atace. 

Hornbeam auzise o versiune diferită a acestei poveşti, în care Sal îl 
trântise, de fapt, pe Riddick la podea, dar era de înţeles că Riddick lăsase 
deoparte acest detaliu umilitor. 

Hornbeam spera că ceilalți judecători aveau să aprecieze pericolul, dar 
fu dezamăgit. Consilierul Drinkwater îşi băgă un deget pe sub perucă ca 
să-şi scarpine capul chel şi spuse cu blândețe: 

- Am fost la întrunire. A fost vorba despre sistemul solar. Nu e nimic 
rău în asta. . 

Hornbeam oftă. Drinkwater nu cunoscuse niciodată altceva în afară de 
o viață confortabilă. El moştenise afacerea tatălui său, i-o vânduse lui 
Hornbeam, cumpărase câteva case mari şi le închiriase, trăind în trândă- 
vie de atunci încoace. Nu știa că proprietatea putea să fie fragilă; el nu 
învățase nimic din revoluţia franceză. Opoziția lui nu era surprinzătoare, 
dar, chiar şi așa, Hornbeam trebui să se împotrivească sentimentului de 
panică care se ridica în el când persoanele cu gândire liberală închideau 
ochii la amenințarea unei insurecţii din partea celor amărâţi. Luă o sorbi- 
tură calmantă de vin bun, făcând eforturi să pară relaxat. 

- Foarte abil din partea lor, spuse el. Dar se întâmplă să ştiu că cea de-a 
doua întrunire a lor va susține reforma parlamentară. 

Drinkwater scutură din cap. 

- Ai înţeles greşit, Hornbeam, dacă mă ierţi pentru că spun asta. Am 
înţeles de la ginerele meu, canonicul Midwinter, că studiază cartea 
Arhidiaconului Paley, care susţine că cei din clasa muncitoare ar trebui să 
fie mulțumiți și să nu se agite pentru reformă sau revoluţie. 

Riddick îndreptă un deget agresiv spre Drinkwater. 

- Ginerele tău nu va mai rămâne canonic multă vreme. S-a rupt de 
Biserica Anglicană și se duce să fie predicator metodist. Aceştia colectează 
deja bani ca să-i plătească un salariu. 

- Dar Paley este Arhidiacon, contră Drinkwater. Iar cartea lui este 
scrisă cu intenţia să fie studiată de oamenii muncitori. Chiar nu înţeleg 
cum ar putea să obiecteze cineva, 

Privind în jur spre micul grup, Hornbeam înţelese că nu reuşise să-i 
convingă, aşa că renunţă repede la subiect. 

- Prea bine, spuse el cu părere de rău. Oricum avea un plan de rezervă. 

Judecătorii se despărţiră şi Hornbeam plecă de la Guild Hall impreună 
cu Riddick. Ploua tare, așa cum se întâmplase toată vara, și îşi ridicară 
gulerele hainelor, trăgându-și pălăriile pe ochi. Al doilea an de vreme 
proastă făcea ca preţul grânelor să continue să crească; Hornbeam cumpă- 
rase o sută de baniţe şi le dosise într-un depozit. Se aştepta să-și dubleze 
banii când avea să le vândă. 

În timp ce mergeau, Riddick spuse pe un ton ezitant, ceea ce era neo- 
bişnuit pentru el: 

- Trebuie să spun... că o admir pe fata ta, Deborah... foarte mult. Este... 
destul de drăguță şi, de asemenea, hmm, foarte... hmm, inteligentă. 

Avea pe jumătate dreptate. Deborah era inteligentă şi avea un aspect 
destul de plăcut, cu silueta suplă pe care o aveau fetele la nouăsprezece ani, 
dar nu era chiar drăguță. Oricum, Riddick se îndrăgostise de ea sau, cel 
puţin, se hotărâse că ar fi fost o soție bună. Hornbeam era mulțumit: planul 
lui avansa. Dar încercă să nu lase să se întrezărească satisfacția aceasta. 

- Mulţumesc, spuse el neutru. 

- Mă gândeam că ar trebui să-ți spun asta. 

- Apreciez. 

- Ştii care sunt poziţia şi posibilităţile mele, spuse Riddick. 

Era mândru să fie moșier de Badford, deşi, în calitate de conducător 
peste abia vreo mie de săteni, el aparținea micii nobilimi. 

- Presupun că nu trebuie să-ţi dovedesc că îmi permit să o întreţin în 
felul în care este obișnuită. 

- Într-adevăr, nu e nevoie. 

Hornbeam era mai interesat de poziţia lui Riddick în cadrul miliției 
din Shiring. Hornbeam îi plătea o mită grasă — şi obținea un profit bun 
pentru banii săi. Şi alţi furnizori stăteau la coadă ca să-i plătească lui 
Riddick pe sub mână și să vândă apoi armatei la preţuri umflate. Toată 
lumea avea de câştigat. 

Riddick spuse: 

- Nu ştiu dacă Deborah are aceleași sentimente pentru mine, dar aş 
vrea să încerc să aflu... cu permisiunea ta. 

Hornbeam își înăbuși entuziasmul, pentru că nu dorea să-l încurajeze 
pe Riddick să solicite un aranjament de căsătorie generos. 

- Ai permisiunea mea şi te rog să primeşti cele mai bune urări. 

- Mulţumesc. 

Deborah era suficient de sensibilă încât să înţeleagă că trebuia să incheie 
o căsătorie care să fie utilă pentru afaceri şi părea să-l placă pe Riddick. Dar 
el avea reputaţia că-și trata aspru țăranii, iar asta ar fi putut să o îndepăr- 
teze, În acest caz, Hornbeam ar fi avut o problemă. 

Ajunseră la locuinţa lui Hornbeam. 

- Intră un moment, îi spuse el lui Riddick. Mai este ceva ce aş dori să 
discut cu tine, 

Îşi scoaseră hainele ude şi le agăţară în cuier, lăsându-le să picure pe 
podeaua cu dale. Hornbeam îl observă pe fiul său, Howard, traversând 
holul şi spuse: 

— Cheamă pe cineva să şteargă aici, Howard. 

- Desigur, spuse Howard ascultător, apoi cobori scările îndreptându-se 
spre subsol. 

Asta îi aminti lui Hornbeam că mai avea de rezolvat și problema unei 
mirese pentru fiul lui. Howard nici măcar nu ar fi încercat să-şi găsească 
singur o soţie. Ar fi fost mulțumit cu orice i-ar fi ales tatăl său. Dar ce 
femeie ar fi dorit să se mărite cu Howard? Una care își dorea o viață ușoară 
şi fără griji, dar care nu era în stare să obțină așa ceva, din cauza felului în 
care arăta. Sau, ca să fim direcţi, o fată care era ambițioasă, dar ştearsă. 
Hornbeam trebuia să-şi țină ochii deschişi. 

Îl conduse pe Riddick în biroul său, unde focul ardea în şemineu. ÎL 
observă pe oaspetele său privind lacom spre o carafă cu sherry de pe bufet, 
dar cum tocmai băuseră vin de Madeira la Guild Hall, Hornbeam consi- 
dera că nu era necesar ca un bărbat să bea vin de câte ori se aşeza. 

Riddick spuse: 

- Îmi pare rău că nu ţi-a ieşit aşa cum doreai cu judecătorii. Am făcut 
tot ce am putut, dar ei nu m-au urmat. 

- Nu-ţi face griji. Sunt mai multe drumuri spre Londra, după cum se spune. 

- Ai un plan de urgenţă, zise Riddick zâmbind şi clătinând din cap cu 
un aer cunoscător. Ar fi trebuit să-mi dau seama. 

- Nu i-am spus lui Drinkwater tot ceea ce ştiu. 

— Ai păstrat o carte în mânecă. 

- Exact. Jeremiah Hiscock tipăreşte mai multe exemplare dintr-un 
pamflet al London Corresponding Society, intitulat Un răspuns pentru 

Arhidiacomil Paley. Înţeleg că acesta contrazice tot ceea ce spune Paley. Fii 
plănuiesc să împartă copiile la întrunire. 

- Cine ţi-a spus asta? 

Fusese Nash, lăptarul, dar Hornbeam nu îi spuse asta. Își atinse nasul, 
făcând gestul obișnuit de discreţie. 

- Voi păstra informaţia aceasta pentru mine, dacă nu te superi. 

- Cum doreşti. Cum am putea folosi această informaţie? 

- Cred că este destul de clar. Presupun că pamfletul este revoltător 
până la limita criminalităţii. Dacă e așa, Hiscock va fi acuzat. 

Riddick aprobă din cap. 

- Cum tratăm povestea asta? 

- Mergem acasă la Hiscock, împreună cu şeriful, şi percheziţionăm 
locul, iar dacă este vinovat, ne exercităm drepturile, ca judecători, să ini- 
ţiem o judecată sumară. 

Riddick zâmbi. 

- Bine. 

- Acum mergi şi întâlneşte-te cu Phil Doye! Spune-i să vină ne vadă 
mâine, la prima oră. Ar fi mai bine să aducă şi un poliţist. 

- Foarte bine, zise Riddick ridicându-se în picioare. 

- Nu-i spune şerifului Doye despre ce este vorba — nu vrem să se scurgă 
informaţia şi să-i oferim lui Hiscock o şansă să ardă dovezile înainte să 
ajungem acolo. Şi, oricum, Doye nu are nevoie de un motiv, este suficient 
că doi judecători sunt de părere că percheziţia este necesară. 

- Cu siguranţă este. 

- Ne vedem în zori. 

- Poţi să te bazezi pe asta. 

Riddick plecă. 

Hornbeam rămase aşezat, privind spre foc. Oamenii ca Spade şi cano- 
nicul Midwinter se credeau deştepţi, dar nu erau pe măsura lui Hornbeam. 
El avea să pună capăt activităţilor lor subversive. 

Îi trecu prin minte apoi că își asuma un risc. Informaţia lui Alf Nash ar 
fi putut să fie greșită. Sau, pe de altă parte, Hiscock ar fi putut să tipărească 
pamfletele şi să le ascundă; sau să le dea cuiva ca să le păstreze în sigu- 
ranță. Acestea erau niște posibilităţi neplăcute. Dacă Hornbeam perchezi- 
ţiona casa lui Hiscock în zori, cu şeriful şi cu un poliţist, și nu găsea nimic 
incriminator, avea să arate ca un prost. Umilirea era singurul lucru pe care 
nu-l putea suporta. Era un om important şi merita respect. Din păcate, 
riscurile erau uneori necesare. În cei patruzeci de ani stranii ai săi, îşi 

asumase unele riscuri periculoase, reflectă el, dar întotdeauna se descur- 
case - de obicei devenind mai bogat decât înainte, 

Soţia lui, Linnie, deschise ușa și aruncă o privire înăuntru. Hornbeam 
se căsătorise cu ea în urmă cu douăzeci şi doi de ani, iar acum ea nu mai 
era potrivită pentru a fi nevasta lui. Dacă ar fì putut să o ia de la capăt, ar fi 
făcut alegeri mai bune, Linnie nu era frumoasă şi vorbea ca un londonez 
din clasa de jos, ceea ce şi era, Se agăța cu încăpățânare de unele obiceiuri, 
cum era, de pildă, să pună o bucată mare de pâine pe masă şi să taie feliile, 
după cum era nevoie, cu un cuţit mare, Dar ca să scape de ea ar fi însemnat 
prea mult deran). Divorțul era dificil, fiind nevoie de un act special din par- 
tea parlamentului, și făcea rău reputației unui bărbat, Oricum, ea adminis- 
tra eficient gospodăria și, în rarele ocazii când el dorea sex, era întotdeauna 
dornică, Şi servitorii o plăceau, ceea ce ungea perfect roţile domestice. 

În schimb pe Hornbeam servitorii nu-l plăceau. Se temeau de el, ceea 
ce lui îi convenea, 

- Cina e gata, dacă eşti gata şi tu, spuse ea. 

= Voi veni imediat, răspunse el. 


xxx 


Simpson, valetul cu aer lugubru, îl trezi devreme; spunând: 

= O dimineață umedă, domnule. Îmi pare rău. 

„Mie nu-mi pare rău“, işi spuse Hornbeam în sinea lui, gândindu-se la 
grânele ascunse în depozitul său, care făceau mai mulți bani pentru el cu 
fiecare zi ploioasă. 

- Domnul Riddick este aici, împreună cu şeriful şi cu polițistul 
Davidson, spuse Simpson de parcă ar fi anunțat o moarte tragică. 

Tonul lui nu se schimba niciodată. Părea dezamăgit chiar şi atunci când 
anunța că masa era servită. 

Hornbeam bău ceaiul pe care i-l adusese Simpson şi se îmbrăcă rapid. 
Riddick aştepta în hol. Vorbea cu voce joasă cu șeriful Doye, un omuleț 
pompos, cu o perucă ieftină. Doye avea cu el un baston greu, cu un bulb 
mare, din granit lustruit, pe post de mâner, care putea să treacă drept bas- 
ton pentru mers, dar care putea servi şi ca o armă formidabilă. 

Lângă ușă stătea în picioare polițistul, Reg Davidson, un bărbat cu 
umeri largi, care purta cicatricile mai multor lupte: un nas rupt, un ochi pe 
jumătate închis și urma unei răni de cuţit pe ceafă. Hornbeam se gândi că, 
dacă Davidson n-ar fi ajuns poliţist, probabil că şi-ar fi câştigat traiul ca 
hoţ la drumul mare, atacând şi jefuindu-i pe bărbaţii imprudențţi, care 
aveau bani, după lăsarea întunericului. 

Ploaia picura de pe hainele tuturor celor trei bărbaţi. 

Hornbeam îi informă: 

- Mergem la locuinţa lui Jeremiah Hiscock de pe Main Street. 

— Atelierul de tipărit, spuse Doye. 

- Exact. Cred că Hiscock se face vinovat de tipărirea unui pamflet care 
îndeamnă la revoltă şi trădare. Dacă am dreptate, va fi spânzurat. Îl vom 
aresta şi îi vom confisca materialele tipărite. Mă aştept ca el să protesteze zgo- 
motos în legătură cu libertatea cuvântului, dar nu va opune o rezistenţă reală. 

- Angajaţii lui nu vor fi încă la muncă, spuse Davidson. Ceea ce 
înseamnă că nu vor fi acolo ca să ne dea de furcă. 

Părea dezamăgit. 

Hornbeam îi conduse afară, Cei patru bărbaţi merseră rapid pe High Street 
şi coborâră apoi pe Main Street. Din garguii catedralei țâşnea puternic apa de 
ploaie. Atelierul de tipărit se afla în fundul străzii, cu vedere la râul umflat. 

Asemenea tuturor meseriașilor din Kingsbridge, în afara celor mai 
prosperi, Hiscock locuia în incinta în care îşi derula afacerea, Nu exista un 
subsol, iar fațada casei nu fusese modificată, aşa că Hornbeam presupuse 
că atelierul se afla în spate. 

- Bate la ușă, Doye, spuse Hornbeam,. 

Şeriful bătu de patru ori cu mânerul bastonului său. Familia aflată înăun- 
tru avea să ştie că aceea nu era o vizită de curtoazie a unui vecin prietenos. 

Uşa fu deschisă chiar de Hiscock, un bărbat înalt și subțire, în jur de 
treizeci de ani, care îşi trăsese în grabă o haină peste cămaşa de noapte, El 
înţelese imediat că dăduse de necaz și frica subită din ochii lui îi provocă 
lui Hornbeam un frison de plăcere. 

Doye rosti pe un ton ce demonstra uriașa importanţă de sine: 

- Judecătorii au fost informaţi că această incintă este folosită pentru 
tipărirea unor materiale care incită la revoltă, 

Hiscock își găsi o urmă de curaj. 

- Este o ţară liberă, spuse el. Englezii au dreptul la părerile lor. Noi nu 
suntem iobagi ruși. 

Hornbeam interveni: 

- Libertatea ta nu include dreptul la acţiuni subversive la adresa guver- 

nului - după cum știe orice prost. 

Făcu un gest care-l îndemna pe Doye să înainteze, 

- Dă-te la o parte din cale, îi spuse Doye lui Hiscock şi se năpusti în casă. 

Hiscock se trase în spate ca să le permită intrarea, Hornbeam îl urmă 

pe Doye, cu ceilalți doi alături. 

După ce încercase un gest măreț, Doye se trezi că nu știa unde să meargă. 
După un moment de ezitare, spuse: 

— Hmm, Hiscock, ţi se ordonă să-i însoţeşti pe judecători la atelierul 
de tipărit. 

Hiscock îi conduse prin casă. În bucătărie se holbară la ei soția lui 
înspăimântată, o menajeră nedumerită şi o fetiţă care-și sugea degetul. 
Hiscock ridică o lampă cu ulei în timp ce traversau camera. Uşa din spate a 
casei ducea direct într-un atelier care mirosea a metal uns cu ulei, hârtie 
nouă şi cerneală. 

Hornbeam privi în jur, având parte de un moment de nesiguranță în 
timp ce seuita la mașinile nefamiliare, dar înţelese imediat ce erau. Identifică 
tăvile care conțineau literele metalice, aranjate ordonat pe coloane; o ramă 
în care erau aranjate literele ca să formeze cuvinte şi propoziţii; şi un dispo- 
zitiv greu, cu un mâner lung, care trebuia să fie presa. Peste tot în jur erau 
stivuite pachete și cutii cu hârtie, unele albe şi altele deja tipărite. 

Privi spre literele din ramă: aceea trebuia să fie lucrarea lui Hiscock, 
aflată în lucru. Poate că era pamfletul incriminator, se gândi el, cu inima 
bătându-i ceva mai repede. Dar nu putea citi cuvintele. 

— Mai multă lumină! spuse el și Hiscock, ascultător, aprinse câteva lămpi. 

Hornbeam tot nu putea să citească ceea ce se afla în ramă: cuvintele 
păreau să fie pe dos. 

— Ăsta este un cod? întrebă el acuzator. 

Hiscock îl privi cu desconsiderare. 

— Lucrul la care te uiţi este o imagine în oglindă a ceea ce va apărea pe 
foaia de hârtie, spuse el; apoi, pe un ton de dispreţ, adăugă: După cum ştie 
orice prost. 

Imediat ce i se explică, Hornbeam înţelese că literele de metal trebuiau 
să fie o răsturnare, de la dreapta la stânga, a materialului tipărit şi se simţi 
ca un prost. 

- Desigur, spuse el abrupt, usturat de replica lui Hiscock. 

Privind spre tiparniţă în această nouă lumină, văzu că era un calendar 
pentru anul următor, 1796. 

- Calendarele sunt specialitatea mea, spuse Hiscock. Acesta prezintă 
toate sărbătorile religioase ale anului. Este foarte popular printre clerici. 

Nerăbdător, Hornbeam se întoarse cu spatele la ramă. 

- Nu este ceea ce căutăm. Deschide toate cutiile și desfă toate pache- 
tele. Pe aici, pe undeva, există propagandă revoluţionară. 

Hiscock spuse: 

- Când vei înţelege că nu există asemenea materiale aici, mă vei ajuta 
să împachetez la loc cutiile și să leg pachetele? 

O întrebare atât de stupidă nu merita un răspuns şi Hornbeam o ignoră. 

Doye şi Davidson începură căutarea în timp ce Hornbeam și Riddick 
priveau. Soţia lui Hiscock, o femeie subțire, cu aspect sculptural, plăcut, 
intră în încăpere. Avea un aer sfidător, care nu era prea convingător. 

— Ce se petrece aici? întrebă ea. 

- Nu-ţi face griji, draga mea, spuse Hiscock. Şeriful caută ceva ce nu se 
află aici. 

Hornbeam deveni puţin îngrijorat auzind cât de încrezător sunaseră 
cuvintele tipografului. 

Doamna Hiscock privi spre șeriful Doye. 

- Faci o dezordine îngrozitoare, spuse ea. 

Doye deschise gura să răspundă, dar, aparent, nu reuşi să se gândească 
la ceva ce ar fi putut spune și închise gura din nou. 

Hiscock i se adresă soţiei sale: 

- Du-te înapoi în bucătărie. Dă-i lui Emmy micul-dejun. 

Doamna Hiscock ezită; evident nu era încântată să fie trimisă la plim- 
bare, dar, după un moment, dispăru. 

Hornbeam privi în jur. Femeia avea dreptate, locul începea să arate dez- 
ordonat; dar cel mai important era faptul că nu găsiseră nimic subversiv. 

— Doar calendare, în principal, spuse Doye. O cutie cu fluturaşi pentru 
teatru, toate despre spectacolele viitoare, şi un prospect pentru un maga- 
zin care vinde veselă la modă. 

- Acum ești satisfăcut, Hornbeam? întrebă Hiscock. 

- Consilier Hornbeam, pentru tine. Temându-se că situaţia avea să 
devină umilitoare pentru el, spuse cu încăpățânare: Trebuie să fie pe aici, 
pe undeva. Căutaţi şi în camerele de locuit. 

Parcurseră tot parterul fără să găsească ceva. Locul era mobilat confor- 
tabil, chiar dacă obiectele erau ieftine. Hiscock şi soţia lui urmăreau cu aten- 
ție percheziţia. La etaj se aflau trei dormitoare, plus o cameră în pod, care 
era, probabil, destinată menajerei. Trecură mai întâi prin dormitorul conju- 
gal, în care patul mare, dublu, era încă nefăcut, fiind plin de pături colorate 
şi perne mototolite. În timp ce Doye căuta în cufărul cu sertare al doamnei 
Hiscock, ea spuse sarcastic: 

— Este ceva ce te interesează prin lenjeria mea, şerifule? 

Hiscock spuse: 

- Nu te obosi, dragă. Au fost trimiși la vânătoare de gâşte sălbatice. 


167 


KEN FOLLETT 


Dar în vocea lui se simţea un tremur de teamă şi Hornbeam se gândi că 
se aflau aproape de o descoperire. 

Nu găsiră nimic în garderobă sau în presa pentru pături. Alături de pat 
se afla o Biblie mare, legată în piele maro, nu foarte veche, dar intens folo- 
sită. Hornbeam o ridică și o deschise. Era traducerea standard a regelui 
James. Răsfoi paginile şi de acolo căzu ceva. Se aplecă și ridică de pe podea 
ceea ce căzuse. 

Era un pamflet de şaisprezece pagini, iar titlul de pe copertă era Un răs- 
puns pentru Arhidiaconul Paley. 

- Bine, bine, spuse Hornbeam cu un oftat de satisfacţie. 

- Nu este nimic subversiv în asta, spuse Hiscock, devenind palid. 
Disperat, adăugă: Este un sprijin pentru studiul Bibliei. 

Hornbeam deschise pamfletul la întâmplare. 

- Pagina trei, spuse el. Beneficiile revoluţiei franceze. Ridică privirea, 
cu buzele strânse într-un rânjet. Spune-mi, rogu-te, unde în Biblie găsim 
vreo mențiune despre revoluţia franceză? 

- Cartea Proverbelor, capitolul douăzeci şi opt, spuse Hiscock fără să 
ezite, apoi cită: „Ca un leu care rage şi un cerb furios, aşa este un conducă- 
tor malefic pentru poporul său“. 

Hornbeam nu îl luă în seamă şi continuă să cerceteze pamfletul. 

- Pagina cinci, spuse el. Câteva avantaje ale formei de guvernământ 
republicane. 

- Autorul are dreptul la propria părere, spuse Hiscock. Asta nu înseamnă 
neapărat că eu sunt de acord cu tot ceea ce spune. 

- Ultima pagină: Franţa nu este duşmanul nostru. Hornbeam ridică 
privirea. Dacă nici asta nu înseamnă subminarea forțelor noastre armate, 
atunci nu știu ce înseamnă. Se întoarse spre Riddick, Cred că a fost găsit în 
posesia unor materiale care îndeamnă la revoltă şi trădare. Ce crezi? 

- Sunt de acord. 

Hornbeam se întoarse apoi spre Hiscock, 

- Doi judecători te-au găsit vinovat. Trădarea este un delict care duce 
la spânzurătoare. 

Hiscock începu să tremure, 

- Vom ieși afară ca să cântărim pedeapsa, 

Hornbeam deschise ușa și o ținu astfel pentru Riddick. leşiră pe hol şi 
Hornbeam închise uşa, lăsându-i pe șerif și pe poliţist cu familia Hiscock. 

Riddick spuse: 

- Nu-l putem spânzura noi înşine şi nu am încredere că va fi găsit vino- 
vat de către curtea cu juraţi. 

- Sunt de acord, spuse Hornbeam. Din păcate, nu există nicio dovadă că 
ela tipărit sau a diseminat această otravă. Este posibil ca pamfletele să fie deja 
în circulație și depozitate undeva în secret, dar asta este doar o presupunere. 

- Deci, biciuire? 

- Este tot ce putem face. 

- Vreo douăsprezece lovituri, poate? 

- Mai multe, spuse Hornbeam, amintindu-și cât de dispreţuitor spu- 
sese Hiscock „După cum ştie orice prost“. 

- Cum doreşti. 

Intrară din nou în cameră. 

— Pedeapsa ta va fi uşoară, având în vedere delictul pe care l-ai comis, 
îi spuse el lui Hiscock. Vei fi biciuit în piața orașului. 

Doamna Hiscock ţipă: 

— Nu! 

Cu satisfacţie, Hornbeam rosti: 

- Vei primi cincizeci de lovituri. 

Hiscock se clătină și aproape căzu. 

Doamna Hiscock începu să plângă isteric. 

- Şerifule, du-l la închisoarea din Kingsbridge, zise apoi Hornbeam. 


xxx 


Spade se afla la războiul lui de țesut când în atelier năvăli Susan 
Hiscock, fără pălărie, cu părul negru îmbibat de ploaie și cu ochii mari 
înroşiţi de plâns. 

- L-au ridicat! spuse ea. 

- Cine? 

- Consilierul Hornbeam, moşierul Riddick şi şeriful Doye. 

- Pe cine au ridicat? 

- Pe Jerry al meu - şi o să fie biciuit! 

- Calmează-te. Vino cu mine în camera mea. O conduse dincolo de 
uşă. Aşază-te! Voi face nişte ceai. Inspiră adânc şi povesteşte-mi totul. 

Ea îi spuse povestea în timp ce el punea ibricul pe foc şi pregătea frun- 
zele de ceai, o oală, lapte și zahăr, Făcu ceaiul extrem de dulce, ca să-i dea 
ei puteri. Ceea ce îi spuse ea îl tulbură profund. Hornbeam se ridica împo- 
triva Societăţii Socratice în ciuda precauţiilor lui Spade. 

După ce ea termină de povestit, el spuse: 

- Cincizeci de lovituri! Este revoltător! Nu suntem în marină! 

Cincizeci de lovituri nu era o pedeapsă, era o tortură. Hornbeam dorea 
să-i îngrozească pe oameni. Era un fanatic, de aceea era atât de hotărât să-i 
împiedice pe muncitorii din Kingsbridge să se educe singuri. 

— Ce mă voi face? 

- Trebuie să-l vizitezi pe Jerry la închisoare. 

— Mă vor lăsa? 

- Voi vorbi eu cu temnicerul, George Gilmore, ei îl strigă Gil. Te va lăsa 
să intri. Doar să-i dai un șiling. 

— O, slavă Domnului, măcar pot să-l văd pe Jerry. 

- Du-i nişte mâncare și o ploscă de bere. Asta o să-i țină moralul ridicat. 

- În regulă. Susan părea ceva mai luminoasă. 

Faptul că putea să facă ceva pentru Jeremiah o mai întărise. 

Însă acum trebuia să-i provoace o nefericire şi mai mare. 

- O să aibă nevoie, de asemenea, de o pereche de pantaloni vechi şi de 
o curea lată din piele. 

Ea se încruntă. 

— Pentru ce? 

Trebuia să-i spună asta. 

— Pantalonii îi vor fi sfâșiaţi de bici. Centura e menită să-i protejeze 
rinichii. Unii oameni au urinat cu sânge vreme de câteva săptămâni. Unii 
nu şi-au revenit niciodată. 

— O, Doamne... 

Susan începu din nou să plângă, de data asta mai potolit, mai degrabă 
cu tristețe decât cu panică. 

Apoi Spade îi adresă întrebarea care cântărea cel mai greu în mintea lui. 

- Au spus cine i-a informat despre soțul tău? 

- Nu. 

- Niciun indiciu? 

- Nu. 

Spade clătină din cap. Trebuia să fie cineva din comitet. Erau două sau trei 
posibilități, dar cel mai probabil fusese Alf Nash. Exista ceva perfid la lăptar. 

„Voi descoperi“, se gândi el sumbru. 

Femeii abia dacă îi păsa cine era trădătorul. Ea se gândea la bărbatul ei. 

- Îi voi duce o tocană cu şuncă şi fasole. Mama lui obişnuia să-i facă 
asta. Se ridică și adăugă: Îţi mulțumesc, Spade. 

- Transmite-i cele mai bune... Spade nu ştia cum să încheie această 
propoziţie. Urări? Salutări? Binecuvântări? Toată dragostea, spuse el. 

- O voi face. 

Femeia plecă, încă indurerată, dar mai calmă și mai hotărâtă. Spade 
reveni la războiul său de țesut și analiză veștile în timp ce acţiona mașina. 
Dacă Societatea Socratică urma să aibă nevoie de tipărituri pe viitor, tre- 
buia să folosească un alt tipograf, unul care era imposibil de atins de către 
judecătorii din Kingsbridge, probabil din Combe. 

Nu reuși să facă prea multe înainte să fie întrerupt din nou, de data aceasta 
de către sora lui, Kate, care purta un șorţ de pânză cu ace înfipte în el. 

- Poţi să vii în casă? îl întrebă ea. E cineva care vrea să te vadă. 

- Cine? 

Ea îşi cobori vocea, deşi nu se afla nimeni prin preajmă ca să audă. 

- Soția episcopului. 

Spade simţi un amestec de dorință şi de emoție. Doar să o vadă pe 
Arabella era excitant, dar acum, ea dorea să-l vadă pe el. Chiar dacă atrac- 
ţia lor reciprocă era periculoasă, el nu avea să-i refuze chemările. 

- Imediat, spuse el şi se grăbi să traverseze împreună cu Kate curtea 
stropită de ploaie. 

Când ajunseră înăuntru, Kate îi spuse: 

- Este la etaj, uşa din dreapta. Nu mai este nimeni sus. 

- Mulţumesc, zise Spade, apoi urcă scările. 

Cele trei camere de la acest etaj erau dormitoare, dar erau folosite mai ales 
pe post de cabine de probă, pentru cliente. Arabella se afla în camera cea mai 
mare, stând în picioare lângă pat, îmbrăcată cu haina în carouri pe care Kate 
i-o făcuse din materialul lui Spade, cu trei ani în urmă. Spade spuse formal: 

- Doamnă Latimer! Este o onoare. 

Observă că ea era agitată. 

Cu voce scăzută, ea spuse: 

- Închide uşa! 

El închise uşa în urma lui. 

- Care-i problema? 

- Jeremiah Hiscock urmează să fie biciuit pentru posesia unui pamflet 
revoluţionar. 

- Ştiu. Tocmai mi-a spus soţia lui. Veştile circulă repede. De ce eşti atât 
de îngrijorată? 

Ea îşi cobori vocea până la o şoaptă frenetică: 

` — Pentru că tu ai putea fi următorul! 

Faptul că ea era atât de îngrijorată pentru el îl mişcă pe Spade. Dar oare 

avea dreptate să fie îngrijorată? Încălca el legea? Deşi nu se afla în posesia 

unor materiale revoluţionare, era, cu siguranţă, implicat în organizarea 
unei întruniri care ar fi putut să critice guvernul, să ridice problema înţe- 
lepciunii războiului împotriva Franţei și să militeze pentru republică. Nu 
era clar dacă acest lucru reprezenta o crimă, dar judecătorii aveau o mare 
libertate de a interpreta legea după cum le plăcea. 

Biciuirea era o pedeapsă dureroasă şi umilitoare. Dar acum nu mai 
putea da înapoi, dezicându-se de Societatea Socratică. Hornbeam şi 
Riddick erau doi escroci care încercau să terorizeze pe toată lumea şi nu li 
se putea permite să conducă orașul Kingsbridge de parcă ar fi fost regi. 

- Nu cred că sunt în pericol, îi spuse el Arabellei, reuşind să pară mai 
încrezător decât era de fapt. 

- Nu pot suporta ideea asta! spuse ea şi se aruncă în braţele lui. M-am 
gândit la trupul tău atât de des și pentru atât de mult timp, încât acum nu 
mă pot opri din a-mi imagina pielea ta sfâșiată şi însângerată. 

El o îmbrăţişă. 

— Chiar îți pasă, spuse el, uimit de forța pasiunii ei. 

Ea păşși înapoi și îşi şterse ochii. 

- Trebuie să renunți la Societatea Socratică, O să-ți aducă numai neca- 
zuri. Episcopul spune că judecătorii nu vor permite funcționarea ei, 

- Nu pot să renunţ. 

— Acum vorbeşte doar mândria! 

— Poate că da. 

— Dar, serios, toate discuţiile astea revoluţionare folosesc la ceva? Doar 
îi fac pe oameni să fie nemulțumiți. cu ce au. 

— Asta este ceea ce spune episcopul? 

- Ei bine, da, dar nu are dreptate? 

— El nu înţelege. Oamenii ca noi îşi preţuiesc dreptul de a avea propri- 
ile opinii şi de a şi le exprima. Nu-ţi poţi imagina cât este de important. 

— Spui oamenii ca noi, Crezi că eu sunt diferită? 

- Ei bine, da. Eşti soţia unui episcop. Poţi face orice vrei. 

- Ştii bine că nu este adevărat, Dacă aş putea face orice aş vrea, acum aş 
fi în pat cu tine. 

Ea îl privi, iar el se minună de frumoasa nuanţă de portocaliu a ochilor 
ei căprui. 

— Goală, adăugă ea. 

Era ceva extraordinar. El nu mai auzise niciodată o femeie vorbind în felul 
acesta, ca să nu mai spunem soția unui episcop, Se simţi exaltat peste măsură. 

- Asta este ceva pentru care ar merita să fiu biciuit! zise el. 

Ea veni mai aproape şi îşi descheie haina. Era o invitaţie şi el îi mângâie 
trupul, explorându-i curbele, simţindu-i carnea caldă pe sub rochie. Ea îl 
privea în ochi în timp ce o atingea. Spade fu convins că aveau să facă dra- 
goste chiar atunci, acolo, în patul acela. 

Apoi auzi pe hol vocea lui Kate, care spunea: 

- Poţi să o încerci aici, doamnă Tolliver, 

Spade şi Arabella înghețară. 

Se auziră paşi pe scări şi o altă voce spuse: 

- O, mulțumesc! 

Spade se întoarse spre uşă. Era închisă, dar nu exista nicio cheie în 
broască. Observă că Arabella devenise palidă. Își propti vârful bocancului 
la baza uşii, ca să o împiedice să se deschidă. 

Apoi se auzi zgomotul unei alte clanțe care era răsucită şi al altei uşi 
care se deschidea. Doamna Tolliver intrase într-o cameră aflată pe partea 
cealaltă a palierului. Ușa se închise, apoi se auzi o bătaie ușoară în uşa lor 
şi vocea moale a lui Kate, care rosti încet: 

- E liber. 

Spade deschise uşa pentru Arabella. 

- Mergi tu prima, îi spuse el. 

Ea plecă fără să spună vreun cuvânt, 

Kate privi în jos, spre broască, şi spuse: 

- Ar fi mai bine să fac o cheie pentru asta. 

Spade ştia că ea avea să păstreze secretul. El îl ținuse pe al ei ani buni. 
Își aminti cum intrase în dormitorul ei, pe când erau adolescenți, și o 
văzuse sărutând sânii iubitei ei. Plecase în grabă, dar discutaseră mai târ- 
ziu și ea îi spusese că iubea femeile, nu bărbaţii, dar că nimeni altcineva nu 
trebuia să afle acest lucru. El îi promisese că n-avea să spună nimănui și nu 
o făcuse niciodată. 

Acum ea îl privi intens și spuse: 

- Fii atent, pentru numele lui Dumnezeu! 

El zâmbi. 

- Am spus asta de prea multe ori. Dar ne asumăm nenumărate riscuri 
pentru dragoste. 

— Nu-i acelaşi lucru. Nimeni nu suspectează două femei. Toţi cred că nu 
poţi să faci sex fără un penis. Dar tu eşti un bărbat singur, iar ea este soţia 
episcopului: dacă se află, vă vor răstigni. 

Nu l-ar fi răstignit la propriu, desigur, dar puteau să facă astfel încât să 
devină imposibil pentru el să mai facă afaceri în Kingsbridge. 

- N-am făcut nimic, niciodată, spuse el. Ei bine, un singur sărut. 

- Dar veţi face mai mult, nu-i aşa? 

- Ei bine... 

Ea îşi scutură capul, disperată. 

— Noi doi suntem la fel, tu şi cu mine! 

Coborâră scările împreună. Spade ieşi pe ușa din spate şi traversă 
curtea spre locuinţa lui. 

Trebuia să discute cu Alf Nash. Putea să fie relevant dacă reacţiile băr- 
batului ar fi trădat vreun semn de vinovăţie. În acel moment al zilei, Alf ar 
fi trebuit să se afle la lăptăria lui. Spade își puse pălăria şi haina, îşi luă carafa 
de lapte şi ieşi din nou. 

Alfera singur în magazin, numărând banii din tura de dimineaţă. Avea 
o faţă plină şi rotundă și aerul unui om sănătos, ceea ce era de înțeles cu tot 
untul şi brânza pe care le mânca. Spade îşi așeză carafa pe tejghea. 

Alf scufundă o cană de măsurat într-o găleată cu lapte. Spade aşteptă 
până când el începu să se concentreze la turnatul laptelui în carafa lui, 
apoi spuse: 

— Ai auzit că l-au arestat pe Jeremiah? 

Privi atent faţa lui Alf în timp ce aştepta un răspuns. 

Alf rosti cu voce fermă, fără nicio ezitare: 

- Am auzit-o de zeci de ori în timpul turei de dimineaţă. Toată lumea 
vorbeşte despre asta. Termină de turnat şi adăugă: Un penny, te rog. 

Expresia lui era impasibilă, dar evita să întâlnească privirea lui Spade. 

Acesta îi dădu o monedă. 

Bănuia că Alf era vinovat, dar dorea să fie sigur și, brusc, se gândi la o 
metodă. Se aplecă peste tejghea și şopti confidenţial: 

— Au găsit un singur pamflet, originalul de la Londra. 

— Aşa am auzit. 

- Din fericire, Jeremiah a terminat de tipărit copiile ieri şi le-a adus la 
depozitul meu. 

Asta era o minciună. Alf se uită pentru prima dată direct la el. 

- În depozitul tău? A fost inteligent. 

„Alf crede minciuna“, se gândi Spade cu satisfacţie. 

- Am fost mai deştepţi decât porcul acela de Hornbeam, spuse el. Apoi 
își dezvoltă minciuna: Vom beneficia de toate copiile de care avem nevoie 
pentru întrunire. 

- Excelente vești, spuse Alf pe un ton lipsit de orice emoție şi Spade fu 
convins că juca teatru. 

Spade îşi luă carafa și se îndreptă spre ușă. Mai avea un singur lucru de 
spus. Se întoarse. 

— Nu zice nimănui ceea ce tocmai ţi-am spus. 

— Sigur că nu, răspunse Alf. 

- Să nu vorbeşti despre asta nici măcar cu ceilalți membri ai comitetu- 
lui. Pereţii au urechi. 

- Buzele mele sunt pecetluite, spuse Alf. 


xxx 


În ora de dinainte de prânz, o mulțime impresionantă se adună în piață 
să asiste la biciuire, în ciuda ploii. Pe tarabe erau întinse mărfuri şi taverna 
Bell era deschisă, dar oamenii nu aveau prea mulţi bani de cheltuit. Chiar 
şi aşa, piața se umpluse, cu excepţia unui spaţiu din jurul stâlpului pentru 
biciuire, pe care oamenii îl ocoleau de parcă ar fi fost contaminat şi se 
temeau de infectare. 

Călăul din Kingsbridge stătea în picioare lângă stâlp, cu biciul în mână. 
Numele lui era Morgan Ivinson, iar biciuirea era una dintre îndatoririle 
sale. Era un bărbat ursuz, căruia nu-i păsa de popularitate, ceea ce era 
foarte bine pentru el, fiindcă nimeni nu dorea să fie prieten cu un călău. 
Era plătit cu o liră pe săptămână, plus câte o liră pentru fiecare execuţie — 
o plată foarte bună pentru muncă puțină. Primea doi șilingi şi şase pence 
pentru o biciuire. 

Jeremiah fu adus de la închisoarea din Kingsbridge, care se înălța chiar 
alături de Guild Hall. Dezbrăcat de la brâu în sus, cu mâinile legate în faţă, 
era condus în jos pe Main Street de doi poliţişti. Pe măsură ce oamenii din 
piață dădeau cu ochii de el, din mulţime se ridica un murmur de simpatie. 

Dacă cel condamnat ar fi fost un tâlhar sau un bandit, mulțimea l-ar fi 
batjocorit, insultându-l şi chiar aruncând cu gunoaie în el; oamenii urau 
hoţii. Dar acum situaţia era diferită. Oamenii îl cunoşteau pe Jeremiah, iar el 
nu le făcuse niciun rău. Doar citise un pamflet care susținea reforma şi cei 
mai mulţi dintre ei considerau că reforma era de multă vreme necesară. Aşa 
că nu era prea multă bătaie de joc, iar când niște băieţi din apropierea stâlpu- 
lui începură să-l fluiere, alți oameni din mulţime le spuseră să tacă din gură. 

Spade stătea în picioare pe treptele catedralei, privind scena de sus. 
Alături de el, Joanie ducea ceea ce părea a fi un cearşaf mare și curat. 

- Pentru ce este ăla? întrebă Spade. 

— Vei vedea, răspunse Joanie. 

Sal se afla şi ea acolo. 

- Spune-mi, Spade, zise ea, cine ne-a trădat? Cineva i-a spus lui Hornbeam 
că Jeremiah urma să tipărească pamifletul. Cine a fost? 

— Nu ştiu, răspunse Spade. Dar voi afla. 

-= Când afli, spune-mi şi mie, interveni Jarge. 

- Ce vrei să faci? 

- Să-i explic omului greşeala acţiunilor lui. 

Spade aprobă din cap. El ştia ce avea să implice explicaţia lui Jarge și nu 
se aştepta la vorbe potolite, înțelepte, 

Şeriful Doye îşi croi drum prin mulțime, cu un aer plin de importanță. 
Poliţiştii îl aduseră pe Jeremiah la stâlpul de biciuire, o structură simplă, for- 
mată din trei grinzi de lemn dispuse sub forma unui cadru de uşă. Hornbeam 
şi Riddick formau ariergarda, ei fiind judecătorii care impuseseră sentința. 

Jeremiah fu aşezat în dreptunghiul de lemn ca o siluetă într-un tablou. 
Mâinile îi fură legate de bara transversală de deasupra capului, lăsân- 
du-i-se la vedere spatele pe de-a-ntregul. 

Biciul era obișnuita „pisică cu nouă cozi“ iar puterea distructivă a celor 
nouă curele era amplificată de pietrele și cuiele înfipte în piele. Ivinson îl scu- 
tură, de parcă i-ar fi testat greutatea, apoi îndreptă cu atenţie fâşiile de piele. 

Fiecare oraș și sat avea o astfel de practică. La fel aveau şi fiecare navă 
a marinei regale şi fiecare unitate a armatei. Era considerată esenţială 
pentru menţinerea legii şi ordinii şi a disciplinei militare. Oamenii spu- 
neau că descuraja crima şi comportamentul nepotrivit. Spade însă se 
îndoia de asta. : 

Din catedrală ieşi un cleric. Spade, Jarge, Sal şi Joanie se dădură din 
calea lui. Spade nu-l cunoştea pe bărbat, dar acesta era destul de tânăr; pro- 
babil, un adolescent. Episcopul nu avea să se coboare într-atât încât să asiste 
la această pedepsire de rutină, dar biserica trebuia să arate că aproba ceea 
ce se întâmpla. Mulțimea observă veșmintele clericale şi se linişti puțin, iar 
clericul rosti o rugăciune cu voce sonoră, cerând iertare de la Domnul pen- 
tru bărbatul vinovat. Câţiva dintre cei prezenţi spuseră „Amin“, 

Hornbeam îi făcu semn din cap lui Ivinson, care se poziţionă în spatele 
lui Jeremiah, ușor spre stânga, astfel încât braţul său drept să poată executa 
o lovitură amplă. 

Mulțimea tăcu. 

Ivinson lovi. 

Plesnitura biciului pe piele fu puternică. Jeremiah nu scoase niciun 
sunet. Pe spatele lui apărură dungi roșii, dar nu curse sânge. 

Ivinson îşi trase braţul înapoi şi lovi din nou. De data asta apărură 
câteva picături de sânge. 

Ivinson se mişca încet: pedeapsa nu trebuia să fie rapidă. Dacă obosea, 
pur și simplu tortura nu putea continua. Îşi trase braţul în spate pentru a 
treia oară şi lovi din nou, Jeremiah începând acum să sângereze în mai 
multe locuri. Lăsă să-i scape un geamăt. 

Biciuirea continuă. Pe spatele lui Jeremiah apărură mai multe tăieturi. 
Pentru variaţie, Ivinson îi lovi picioarele, sfâşiindu-i pantalonii şi scoţân- 
du-i la iveală fundul. 

Șeriful Doye strigă: 

- Zece. Treaba lui era să numere loviturile. 

În curând, tot spatele lui Jeremiah era însângerat. Acum biciul nu mai 
lovea pe piele, ci direct pe carnea de dedesubt şi el începu să strige de durere. 
Şeriful spuse: 

- Douăzeci. 

Agonia deveni obositor de privit, iar o parte dintre spectatori se înde- 
părtară, scârbiți şi plictisiţi. Cei mai mulți însă rămaseră să privească până 
la sfârşit. Jeremiah începu să ţipe de fiecare dată când îl lovea biciul, iar 
între lovituri scotea un sunet oribil, care era pe jumătate suspin, pe jumă- 
tate geamăt. 

- Treizeci. 

Ivinson începu să obosească şi făcea pauze mai mari între lovituri, dar 
părea să lovească la fel de tare. Când ridică biciul, acesta arunca bucăţi de 
piele şi de carne. Spectatorii se strânseră mai în spate, revoltați de bucăţile 
de carne umană care cădeau peste ei ca o ploaie însuflețită. 

De acum, Jeremiah era complet dezbrăcat, în afară de ghete și de brâul 
de piele. Îşi pierdea capacitatea dea striga şi începu să plângă ca un copil. 

- Patruzeci, spuse Doye şi Spade îi mulțumi lui Dumnezeu că supliciul 
se apropia de sfârșit. 

La patruzeci şi cinci, Jarge îi spuse lui Joanie: 

- Acum. 

Spade privi cum cei doi, frate şi soră, îşi făceau loc către stâlpul de 
biciuire, împingând mulţimea. 

Ochii lui Jeremiah erau închişi, dar el încă plângea. 

Se auzi şi ultima lovitură şi Doye spuse: 

- Cincizeci. 

Jarge se plasă în picioare în faţa lui Jeremiah. Poliţiştii îi desfăcură legătu- 
rile de la mâini şi el se prăbuși, dar Jarge îl ţinu în picioare. Joanie despături 

cearșaful și înveli spatele distrus al lui Jeremiah. Jarge îl răsuci, apoi Joanie 
înfăşură cearşaful în partea din faţă a lui Jeremiah, ca să-i ascundă goliciunea. 
Jarge îl răsuci din nou, se aplecă și-l lăsă pe bărbatul pe jumătate inconştient 
să se prăbuşească peste umărul lui și se ridică în picioare. 

Apoi îl cără pe Jeremiah acasă, la soţia lui. 


„xx 


Două zile mai târziu, Spade fu trezit, în zori, de un bocănit puternic la 
uşa depozitului său. Ştia cine este, Cu mai puţin de patruzeci și opt de ore 
în urmă, îi spusese lui Alf Nash că pliantele subversive erau ascunse acolo, 
în depozit. Alf crezuse minciuna şi — așa cum îşi dorise Spade — îi transmi- 
sese informația falsă lui Hornbeam, care îi spusese şerifului Doye. Ceea ce 
se auzea era bătaia preventivă a şerifului. 

Alf era trădătorul şi căzuse în capcană. 

Spade strigă: 

- Vin acum! Dar nu se grăbi să-şi pună pantalonii şi ghetele, cămaşa şi 
jacheta. Nu avea de gând să înfrunte autoritatea, pe jumătate dezbrăcat. 
Era important să arate respectabil. 

Bătaia se repetă, mai tare și mai insistentă. 

— Răbdare! strigă el. Vin acum! 

Apoi deschise. 

După cum se aștepta, îi văzu pe Hornbeam, Riddick, Doye şi Davidson. 
Doye spuse: 

- Judecătorii au fost informaţi că în acest loc sunt ascunse materiale 
tipărite care îndeamnă la revoltă şi trădare. 

Spade se întoarse spre Hornbeam, care privi spre el cu o expresie ce-i 
aminti lui Spade de cuvintele dacă privirea ar putea ucide. 

— Eşti binevenit, domnule consilier. 

Hornbeam păru nedumerit. 

- Binevenit? 

- Desigur. Spade zâmbi. Vei cerceta cu atenţie incinta şi îmi vei curăța 
numele de aceste zvonuri murdare. Îţi voi fi cât se poate de recunoscător. 
El observă cum trăsăturile lui Hornbeam inspiră nesiguranţă. 

— Te rog să intri. 

"Ținu ușa și se trase înapoi în timp ce ei păşeau înăuntru. 

Apoi începu să privească în jur. 

- Veţi avea nevoie de lumină, spuse Spade şi începu să aprindă lămpile, 
dându-i câte una fiecărui bărbat. 

Toţi păreau să se simtă inconfortabil. Erau obișnuiți să fie întâmpinați 
cu resentimente și să fie obstrucţionaţi de oamenii ale căror case erau per- 
cheziționate și nu puteau înțelege reacția amabilă a lui Spade. 

Examinară baloturile de pânză din depozit, traseră păturile de pe patul 
lui Spade și inspectară războiul de țesut al lui Spade și pe cele ale celorlalți 
ţesători ai săi, de parcă sute de pliante ar fi putut să fie ascunse în urzeală 
şi bătătură. 

În cele din urmă, renunțară. Hornbeam era atât de furios și frustrat, 
încât părea că e pe cale să explodeze, 

Spade conduse grupul în stradă. Acum era deja lumină, iar pe High 
Street erau oameni care se duceau la muncă şi magazinele se deschideau. 
Spade insistă să-i strângă mâna lui Hornbeam, care era furios, mulțumin- 
du-i pentru amabilitate cu voce tare, ca să atragă atenţia trecătorilor. În 
scurtă vreme, toată lumea din oraş avea să ştie că Hornbeam percheziţio- 
nase depozitul lui Spade și nu găsise nimic. 

Spade reveni în camera lui şi îşi pregăti micul-dejun. În timp ce-și 
spăla farfuria, intră Jarge. 

- Am auzit despre toată povestea asta, spuse el. De ce a crezut șeriful 
Doye că ai avea pliante subversive. 

- Pentru că așa i-a spus Alf Nash. 

Jarge se lupta să înţeleagă. 

- Dar tu nu le aveai. 

- Desigur că nu. 

- Deci, de ce ar fi crezut Alf că le ai? 

- Cineva i-a spus asta. 

- Cine? 

- Eu i-am spus. 

- Dar... Jarge arăta perplex. Stai o clipă. 

Spade zâmbi, în timp ce-l privea cum începea să proceseze. În cele din 
urmă, se lumină. 

- Eşti un câine viclean, Spade. 

Spade aprobă din cap. 

Jarge spuse: 

- Asta dovedeşte că trădătorul este Alf Nash. Prin urmare, el este cel 
care trebuie să-l fi turnat pe Jeremiah. 

- Asta este ceea ce cred eu. 

Jarge păru sinistru. 

- Cred că știu ce trebuie să facem mai departe. 

- Sunt convins că ştii, spuse Spade. 


CAPITOLUL 14 


La micul-dejun, Hornbeam o privi speculativ pe Isobel Marsh. 

I se spunea Belle, dar fără să fie frumoasă. Oricum, era vioaie şi familia 
lui Hornbeam o plăcea. Belle rămăsese la ei peste noapte. La micul-dejun, 
Deborah și Belle se uitau la imaginile dintr-o revistă numită The Gallery of 
Fashion (Galeria de Modă) şi râdeau de ceea ce ele considerau că sunt niște 
pălării ridicole, cu boruri largi și festonate cu panglici, pene şi broşe. 

Howard râdea împreună cu ele şi asta îi atrăsese atenţia lui Hornbeam. 
Acum, el o studia pe Belle mai îndeaproape. Fata avea ochi de un albas- 
tru-deschis și o gură plină, roşie, cu buze care se luptau să se închidă 
peste dinţii proeminenţi din față. Ar fi putut să fie o nevastă foarte potri- 
vită pentru Howard. 

Tatăl ei, Isaac Marsh, avea cea mai înfloritoare vopsitorie din oraș. 
Angaja vreo duzină de lucrători și făcea o mulțime de bani. În urmă cu 
câţiva ani, Hornbeam făcuse niște investigaţii discrete în legătură cu dispo- 
nibilitatea lui Marsh de a-şi vinde afacerea. Ar fi fost o completare splen- 
didă a imperiului lui Hornbeam. Dar răspunsul fusese NU. 

Oricum, Belle era singurul său copil. Dacă se mărita cu Howard, ei ar 
moşteni atelierul de vopsitorie, acesta devenind, efectiv, al lui Hornbeam. 

În timp ce îi privea pe tinerii de la masă, Howard spuse: 

- Arată de parcă o familie de porumbei şi-ar fi făcut cuibul în pălăria 
aia! Fetele chicotiră și Belle îi lovi, jucăuș, braţul lui Howard. El se prefăcu 
că îl durea și spuse că braţu-i era rupt; Belle râse din nou. Părea să-l placă 
pe Howard. 

Hornbeam nu-l mai văzuse niciodată pe Howard flirtând. Băiatul se 
pricepea la asta, în felul lui. Nu era prea departe de tatăl său. „Bine, bine, 
gândi Hornbeam, poate că voi pune mâna, până la urmă, pe vopsitorie.“ 

Soţia sa, Linnie, îi ceru valetului mai mult lapte, Abordând obișnuita sa 
expresie tragică, Simpson spuse: 

— Îmi pare rău, doamnă, dar, pentru moment, nu mai este lapte. 

Asta îl irită pe Hornbeam. Toți acești servitori împreună nu reușeau să 
se organizeze încât să fie suficient lapte pentru mic-dejunul familiei? 
Enervat, exclamă: 

— Cum este posibil să rămânem fără lapte? 

— Nash nu a făcut livrarea în dimineaţa asta, domnule, aşa că am fost 
nevoit să trimit menajera la lăptărie, Ar trebui să se întoarcă în orice clipă. 

Linnie spuse: 

- E în regulă, Simpson, putem aștepta câteva minute. 

— Mulţumesc, doamnă. 

Lui Hornbeam nu-i plăcea faptul că Linnie era iertătoare faţă de servi- 
tori, dar nu spuse nimic, pentru că se gândea la ceva mult mai important. 
Anunţul lui Simpson declanșase un clopoțel de alarmă. Alf Nash nu livrase 
laptele în dimineața aceasta. De ce oare? 

Hornbeam era tulburat de rezultatul negativ al percheziţiei de la depo- 
zitul lui Spade. El suspecta că vicleanul de Spade mutase pliantele incrimi- 
natoare, probabil după ce primise un pont. Dar cine-ar fi putut să-l 
avertizeze? Hornbeam nu reuşise încă să-şi dea seama. Între timp, situația 
evoluă într-o nouă direcţie. Oare ce se întâmplase ca să-l împiedice pe Nash 
să-şi facă tura în dimineața asta? 

Hornbeam era îngrijorat. Se ridică în picioare. Linnie ridică o sprân- 
ceană; el nu-și terminase cafeaua, 

— Trebuie să mă ocup de ceva, murmură eł pe post de explicaţie şi părăsi 
camera. 

Îşi puse haina, o pălărie şi o pereche de cizme de călărie, ca să-i ţină 
picioarele uscate, apoi părăsi casa. Se grăbi nervos prin ploaie spre lăptă- 
rie şi păşi înăuntru recunoscător. Acolo foșgăia o mică mulțime de oameni, 
cei mai mulți dintre ei servitori din casele mari din partea de nord a High 
Street, toţi purtând carafe de diverse dimensiuni. Printre ei se afla şi mena- 
jera lui, Jean, dar el nu o recunoscu. 

Sora lui Nash, Pauline, se afla în spatele tejghelei, servind vioaie numă- 
rul neobișnuit de mare de clienţi, cât putea de repede. Hornbeam îşi croi 
drum în faţă. 

- Bună dimineaţa, domnişoară Nash. 

Ea îi aruncă o privire rece. 

- Bună dimineaţa, domnule consilier. Îmi pare rău că nu am putut 
face livrarea... 

— Nu contează asta, spuse el, nerăbdător. Sunt aici ca să discut cu Nash. 

- Mi-e teamă că este bolnav, în pat. Vrei nişte lapte? Pot să-ţi împrumut 
o carafă. 

Hornbeam nu era dispus să înghită obrăznicii de la o femeie, aşa că 
ridică vocea: 

- Doar du-mă la el, vrei? 

Ea ezită, părând insubordonată, dar nu avu curajul să-l sfideze. 

— Dacă insişti, spuse ea, posacă. 

El ocoli tejgheaua. Pauline își abandonă clienţii și îl conduse în zona de 
locuit. Bărbatul o urmă pe scări în sus. Ea deschise o uşă şi privi înăuntru: 

- Consilierul Hornbeam este aici, Alfie, spuse ea. Te simți în stare să-l 
primeşti? 

Hornbeam îşi făcu loc pe lângă ea. Dormitorul putea fi recunoscut ime- 
diat ca fiind al lui, după mirosul de lapte covăsit. Era decorat minimalist, în 
culori simple și îi lipsea orice dovadă a atingerii unei femei, cum ar fi nişte 
perne, ornamente sau pânze brodate. Deşi Nash trecuse de treizeci de ani, 
era încă singur. Stătea întins peste cuvertură, iar Hornbeam rămase şocat 
să vadă că era înfășurat în bandaje. Un picior și un braţ îi erau legate în atele 
şi avea o cârpă petrecută în jurul capului. Prin bandaje i se prelingea sânge 
şi arăta îngrozitor. În plus, vorbea greoi, de parcă l-ar fi durut gura: 

— Intră, domnule Hornbeam. 

Pauline rămase la ușă, cu mâinile-n șolduri şi îi spuse lui Hornbeam: 

— Asta este numai din vina ta. 

Hornbeam era furios. Păstrându-şi cumpătul, spuse pe un ton rece: 

— Poți să pleci, domnişoară Nash. 

Aceasta îl ignoră. 

— Sper că te afli aici ca să-ți ceri scuze pentru ceea ce s-a întâmplat! 

— N-am făcut nimic. 

Nash spuse: 

- Du-te înapoi în magazin, Pauline. Pierzi bani dacă stai aici. 

Părând supărată, femeia părăsi camera fără să salute. 

Hornbeam îi spuse lui Nash: 

- Ce dracului ți s-a întâmplat? 

Nash nu se întoarse spre Hornbeam - poate că îl durea dacă-şi întorcea 
capul. Cu privirea fixată în tavan, spuse: 

— Azi-dimineaţă, înaintea zorilor, când am ieșit să merg la staul să-mi 
încep munca, am fost atacat de trei bărbaţi, cu măşti pe față şi cu bâte în mâini. 

Ăsta era lucrul de care se temuse Hornbeam. Şi fu sigur că Spade se afla 
în spatele poveștii. 

- Ai fost vizitat de chirurg, presupun. 

- Da, spune că un braţ e rupt și tibia e crăpată. 

- Pari foarte calm... 

- Am fost tocmai opusul, până când mi-a dat laudanum. 

Laudanumul era opiul dizolvat în alcool. 

Hornbeam îşi trase un scaun și se așeză mai aproape de Nash. Stăpâ- 
nindu-şi furia, vorbi cu o voce controlată: 

— Acum, gândeşte-te bine. Deși aveau măşti, ți s-a părut cunoscut vre- 
unul dintre ei? 

Nu-şi închipuia că Spade ar fi fost unul dintre ei; bărbatul era prea 
viclean ca să facă asta. Dar poate că făptuitorii erau niște bărbaţi care puteau 
să aibă legături cu Spade. 

- Era întuneric, spuse Nash, pe un ton lipsit de speranță. Abia dacă 
puteam vedea ceva. Imediat am fost trântit la pământ. Nu puteam să mă 
gândesc decât cum să mă feresc de bâtele alea. 

— Ce ai auzit? 

- Doar icnete. Niciunul dintre ei nu a vorbit. 

- Nu ai strigat? 

- Ba da, până când mi-au zdrobit gura. 

- Deci, nu-i poţi identifica? 

Nash era indignat. 

- Ba da, pot. Erau oamenii care au format Societatea Socratică. 

- Sigur că erau... 

- Erau furioși pentru biciuirea lui Hiscock şi, cumva, ştiau că eu sunt 
responsabil. Chiar şi așa, ei ar fi putut să accepte o duzină de lovituri. Dar 
tu ai mers prea departe. 

Hornbeam ignoră critica. 

- Nu putem stabili vinovăția, dacă nu recunoști pe niciunul dintre ei. 
Nu te poţi ridica în fața curții ca să spui că ai fost bătut pentru că îi spionai 
pentru mine. 

- Deci, ar trebui să nu fac nimic? Ce-ar trebui să-i spun şerifului Doye? 
El e obligat să vină aici să mă întrebe. 

- Nu-ţi face griji în legătură cu Doye. Doar spune-i că ai fost aranjat de 
nişte bărbaţi mascaţi. Au furat ceva? 

- Mi-au luat doar sacul cu mărunţiş, doar penny și jumătăţi de penny. 
Totalul nu ajungea nici măcar la cinci șilingi. 

- Au fost omorâți oameni pentru mai puţin de cinci șilingi. Asta va fi o 
poveste bună pentru Kingsbridge Gazette. Dar, de fapt, atacatorii nu doreau 

banii. I-au luat doara face ca atacul să pară ca fiind un jaf şi să îndepărteze 
suspiciunile de la Societatea Socratică. 

- Nimeni nu va fi păcălit. 

- Nu, dar transformă cazul nostru într-unul greu de dovedit. Ceea ce 
înseamnă că trebuie să ne ocupăm de asta prin altă metodă. 

Se lăsă tăcerea pentru unul sau două minute, cu Hornbeam căzut pe 
gânduri, apoi spuse: 

- Diavolul acela de Spade a făcut-o, ştii asta. El trebuie să fie cel care a 
descoperit că tu erai spionul. 

— Ce te face să crezi asta? 

Hornbeam începea să vadă imaginea de ansamblu. 

- El ţi-a spus că pliantele se află la depozitul lui. Nu a mai spus nimănui 
altcuiva. Apărând acolo să le caut, a dovedit că tu ai fost cel care mi-a spus, 
aşa că tu trebuia să fii spionul. 

— Şi pliantele n-au fost niciodată acolo... 

— E posibil ca nici măcar să nu fi fost tipărite. 

— A fost o capcană. 

-— Şi noi am căzut în ea. „Spade a fost deştept ca un diavol“, gândi 
Hornbeam, furios. Va trebui să fie zdrobit. „Da, gândi el, ca un gândac sub 
călcâiul meu.“ 

- Zilele mele ca spion au luat sfârșit, spuse Nash. 

— Absolut. Acum nu-mi mai ești de niciun folos. 

— Nu pot spune că-mi pare rău. Dar va trebui să mă ajuţi cu bani. 
Chirurgul spune că vor trece luni de zile până când voi putea să-mi fac 
turele din nou. 

— Ia pe altcineva să livreze laptele. 

— Aşa voi face. Dar va trebui să-l plătesc, probabil cu doisprezece șilingi 
pe săptămână. 

- Voi acoperi eu asta, cât timp eşti invalid. 

— Şi mai este și chirurgul... 

Hornbeam nu vedea cum ar fi putut să evite să plătească aceste 
cheltuieli. Dacă refuza, Nash s-ar fi plâns prin tot orașul și ar fi ieşit la 
iveală întreaga poveste, cum Hornbeam aranjase un spion ca să trădeze 
Societatea Socratică. Iar asta n-ar fi arătat foarte bine. 

-În regulă. 

Dar principala îngrijorare a lui Hornbeam nu era legată de bani. El 
fusese fraierit de Spade, ceea ce-l făcea să fie înnebunit de frustrare. Trebuia 
să facă ceva. 

Se ridică în picioare. 

— Anunţă-mă când găsești pe cineva să livreze laptele și voi trimite 
banii. Se îndreptă apoi spre ușă, nerăbdător să plece înainte ca Nash să se 
mai poată gândi la alte solicitări. Aruncă doar o privire înapoi; Nash stă- 
tea nemişcat, privind la tavan, alb ca un cadavru. Hornbeam ieşi. 

În timp ce mergea prin ploaie, medita. Avea senzaţia că pierdea contro- 
lul evenimentelor şi asta îl scotea din minţi. Deja încercase de două ori să 
pună capăt Societăţii Socratice și eşuase. Mai întâi, consilierul Drinkwater 
refuzase să interzică grupul, iar acum, pedepsirea lui Hiscock se întorsese 
împotriva lui. 

Adevăratul necaz, gândi el cu frustrare, era acela că legea era prea vagă 
şi prea slabă. Țara avea nevoie de o interzicere mai fermă a actelor revoluţi- 
onare. În ziare se discuta despre legi ale trădării mai aspre. Membrii parla- 
mentului ar trebui să discute, să nu se lase pe tânjală și să facă ceva. Care era 
scopul parlamentului, dacă nu acela de a asigura liniştea şi de a-i zdrobi pe 
cei care creau necazuri? 

Membrul parlamentului pentru Kingsbridge era vicontele Northwood. 

Northwood nu-şi luase niciodată foarte în serios obligaţiile parlamen- 
tare şi acum, când ţara se afla în război și miliția era activă, avea o scuză 
bună. Oricum, el tot se mai ducea la Westminster, din când în când, aşa că 
poate ar fi putut fi convins să susţină legi noi împotriva grupurilor de 
genul Societăţii Socratice. 

Hornbeam se duse în piaţă şi intră în Willard House. 

Tropăind cu cizmele ude prin hol, ca să-și scuture stropii de ploaie, 
vorbi cu un sergent cu păr grizonant: 

- Consilierul Hornbeam! Trebuie să-l văd imediat pe colonelul 
Northwood! 

Sergentul spuse pe un ton arogant: 

— Voi întreba dacă domnul colonel este liber. 

Tipic pentru un parvenit din clasa de jos, gândi Hornbeam. Bărbatul 
probabil că fusese majordom înainte să fi fost înrolat în miliţie. 

— Cum te numeşti? întrebă Hornbeam. 

Era clar că omului nu-i plăcea să fie luat la întrebări, dar nu era sufici- 
ent de curajos ca să înfrunte un consilier. 

— Sergent Beach. 

- Continuă, Beach. 

Northwood era un Whig şi aceştia erau mai liberali decât Tories, reflectă 
Hornbeam, în timp ce aştepta. Oricum, Northwood avea o reputaţie de 

eficiență militară şi, de obicei, asta mergea împreună cu o atitudine foarte 
strictă faţă de insubordonare. Pe de altă parte, exista o şansă bună ca 
Northwood să fie împotriva Societăţii Socratice. 

El decise să nu menţioneze ce i se întâmplase lui Alf Nash. Ar trebui să 
evite să pară că asta era o vendetă personală. Ar fi mai bine să se prezinte 
pe sine ca fiind un cetăţean îngrijorat pentru bunăstarea generală. 

Sergentul Beach reveni prompt: părea că Northwood înţelegea statutul 
lui Hornbearm, chiar dacă sergentul lui nu pricepea. Câteva momente mai 
târziu, Hornbeam fu introdus într-o cameră spațioasă din partea din faţă 
a casei, cu un foc strălucitor şi vedere spre latura vestică a catedralei. 

Northwood era așezat în spatele unui birou mare. Într-o parte, stătea în 
picioare un tânăr locotenent, în mod evident un aghiotant. Spre surprin- 
derea lui Hornbeam, Jane Midwinter, frumoasa fată a canonicului rebel, 
se afla şi ea acolo, îmbrăcată într-o haină roşie, ca a unui soldat. Era aşe- 
zată pe marginea biroului lui Northwood, de parcă ar fi fost al ei. 

Când îl văzu pe Hornbeam, se ridică şi îl salută, iar el se înclină politi- 
cos. Îşi aminti că Deborah şi Belle vorbiseră despre Jane; spuneau că îşi 
pusese busola pe Northwood, aşa că, probabil, ea se afla aici ca să înainteze 
cu planul său de a-i cuceri inima. Mijlocul dimineţii nu era chiar momen- 
tul obişnuit pentru vizite sociale, dar poate că Jane Midwinter era una din- 
tre acele femei frumoase care considerau că pot face orice doresc. 

Fetele credeau că Jane nu avea nicio şansă să-l prindă în plasă pe viconte, 
pentru că tatăl ei era metodist. Privind la expresia tâmpă care se afla acum 
pe faţa lui Northwood, Hornbeam avu senzaţia că s-ar putea înşela. Spera 
că ea nu avea să rămână. Şi, spre uşurarea lui, ea se îndreptă spre ușă, suflă 
un sărut spre Northwood şi ieşi. 

Northwood se înroşi şi păru ciudat, dar spuse: 

— Ia loc, domnule consilier, te rog. 

-= Vă mulţumesc, domnul meu. 

Hornbeam își trase un scaun. 

Vulnerabilitatea lui Northwood faţă de Jane sugera că avea o latură 
slabă. Astea nu erau veşti bune. Vremurile cereau bărbaţi duri. Vremurile 
întotdeauna ceruseră bărbaţi duri. 

- Pot să-ţi ofer un întăritor? întrebă Northwood politicos. E o vreme 
mizerabilă. 

Pe biroul lui Northwood se afla o tavă cu o carafă de cafea şi una de 
frişcă. Hornbeam îşi aminti că nu-şi terminase micul-dejun. 

- O cană de cafea ar fi foarte binevenită, mai ales dacă are şi puţină 
frişcă în ea. 

- Sigur că da. O cană nouă, sergent, pas alergător. 

— Imediat, domnule. Beach ieși. 

Northwood era politicos, dar direct. 

— Aşadar, domnule consilier, îmi imaginez că vizita ta are un scop! 

- Sper că pânza pe care v-am furnizat-o pentru uniformele miliției a 
fost în întregime satisfăcătoare! 

— Cred că da. Nu au existat niciun fel de plângeri. 

- Bine. Ştiu că delegaţi responsabilităţile pentru achiziţii, dar dacă pen- 
tru vreun motiv oarecare ai dori să vorbeşti cu mine despre pânză, evident 
că aș fi bucuros să fac tot ce-mi stă în putință. 

— Mulţumesc, spuse Northwood, cu o urmă de nerăbdare. 

Hornbeam trecu repede la adevăratul său scop. 

- Oricum, am venit aici ca să mă întâlnesc un membru al parlamentu- 
lui, mai degrabă decât cu ofiţerul comandant al miliției noastre. Sper că nu 
te deranjează. 

- Desigur. 

- Sunt îngrijorat în legătură cu Societatea Socratică, care a fost înfiin- 
tată de Spade — David Shoveller — și de unele elemente din clasa de jos din 
oraş. Cred că adevăratele lor scopuri sunt subversive. 

- Oh, am fost la prima lor întrunire! 

Ăsta era un pas înapoi. 

Northwood continuă: 

- A fost mai degrabă bine. Şi destul de nevinovată. 

- Asta este o dovadă pentru cât de viclean e Spade, domnul meu. Ei 
ne-au adormit, pe unii dintre noi, cu un sentiment fals de securitate. 

Lui Northwood nu-i plăcu insinuarea faptului că fusese prostit. 

- Nu văd nicio indicație că ei puteau să fie violenţi. 

- Se întâmplă să ştiu că a doua lor întâlnire va fi despre reforma 
parlamentului. 

Northwood nu era deosebit de impresionat. 

- Asta este o chestiune diferită, desigur, spuse el, dar nu părea să fie prea 
îngrijorat. Sergentul aduse o ceaşcă de porțelan și o farfurie, turnă cafea şi 
frişcă şi i-o dădu lui Hornbeam, în timp ce Northwood continuă: 

- Totul depinde de ceea ce se spune. Dar, cu siguranţă, nu putem inter- 
zice întrunirea aceea anticipat. Simpla planificare a unei întruniri pentru 
a discuta reformarea parlamentului nu încalcă nicio lege. 

— Exact asta este problema, spuse Hornbeam. Ar trebui să fie împotriva 
legii. Și am auzit că se discută mult la Westminster despre înăsprirea legi- 
lor antirevoluţionare. 

- Hm. Ai dreptate în legătură cu asta. Primul-ministru Pitt vrea să îi 
pună la pământ. Dar știi că englezii au dreptul la propriile lor opinii. 
Suntem o ţară liberă, în limite rezonabile. 

- Într-adevăr. Şi eu sunt un susținător dedicat al libertăţii cuvântu- 
lui. Ăsta era exact opusul adevărului, dar era un lucru care dădea bine să 
fie spus. 

- Oricum, suntem în război şi ţara are nevoie să fie unită împotriva 
blestemaţilor de francezi. 

Northwood scutură din cap. 

— Nu poţi merge prea departe cu represiunea, să ştii. 

Asta nu-l îngrijorase niciodată pe Hornbeam. 

— Nu prea înțeleg ce vrei să spui. 

— Ei bine, sunt convins că ştii ce i s-a întâmplat lui Alf Nash, lăptarul. 

Hornbeam era uluit. De unde ştia deja Northwood despre asta? 

— Ce are asta de-a face cu orice altceva? 

— Oamenii spun că Nash l-a acuzat pe tipograful care a fost biciuit şi a 
fost bătut ca răzbunare. 

— Este revoltător! protestă Hornbeam, știind foarte bine că era adevă- 
rat. Spade şi prietenii lui răspândiseră deja povestea asta prin oraş, presu- 
puse Hornbeam. 

- Şi eu pun să fie biciuiţi unii oameni câteodată, spuse Northwood. 
Este o pedeapsă corespunzătoare pentru furt sau viol. Dar vreo duzină de 
lovituri sunt suficiente. Bărbatul este rănit și umilit în faţa prietenilor săi 
şi jură să nu-şi mai asume niciodată acest risc. Oricum, o sentinţă de cinci- 
zeci de lovituri sau mai multe reprezintă o cruzime brutală şi stârneşte 
simpatia pentru făptaș. Omul devine un erou. El îşi arată cicatricile ca pe 
nişte medalii de război. Pedeapsa se întoarce împotriva celui care a cerut-o. 

Hornbeam înţelese că nu ajungea nicăieri. 

- Bine, tot ce pot spune este că negustorii din Kingsbridge, în ansam- 
blul lor, ar dori ca întrunirile subversive să fie interzise. i 

- Nu mă surprinde. Dar avem și o datorie faţă de cei inferiori, nu-i aşa? 
Un cal care nu-şi părăseşte niciodată grajdul devine, în cele din urmă, 
prea slab. 

Hornbeam îşi pierdea timpul. Se ridică abrupt. 

- Mulţumesc că m-ai primit, domnul meu. 

Northwood nu se ridică. 

- Este întotdeauna o plăcere să discut cu unul dintre oamenii din cir- 
cumscripția mea. 

Hornbeam plecă, având o presimţire care aproape că se transforma 
în panică. Suferise trei înfrângeri. Forţele dezordinii aveau aliați în locuri 
neaşteptate. 

Avea nevoie să gândească și nu dorea să meargă acasă, unde putea să 
fie întrerupt de problemele curente. Traversă piața şi intră în catedrală. 
Atmosfera liniștită şi pietrele reci și cenușii îl ajutau să se concentreze. 

Miezul problemei era mulțumirea de sine. Oamenii nu vedeau nimic 
periculos într-un club pentru muncitori care doreau să învețe. Hornbeam 
ştia foarte bine asta. Dar avea nevoie să-i scoată și pe alții din toropeală. 
Orice grup care încuraja lucrătorii să discute liber deschidea o uşă. 
Insurecția nu era niciodată înfiptă prea adânc față de suprafață. 

Dacă următoarea întrunire a societăţii va deveni violentă, asta avea să 
dovedească dreptatea lui. 

Poate că asta se putea aranja. 

Da, gândi el, ăsta ar putea să fie răspunsul. 

O izbucnire de violenţă la întrunire se va întoarce împotriva societății. 
Ar putea exista dispute în legătură cu cine a stârnit-o, dar ar fi puţini 
oameni cărora le-ar păsa de asta. Ataşamentul lor faţă de libertatea cuvân- 
tului nu va supravieţui câtorva ferestre sparte. 

Dar cum să organizeze asta? 

Gândurile lui se îndreptară imediat spre Will Riddick. Deşi familia 
Riddick făcea parte din nobilime, Will se asocia cu cei de speţă joasă din 
Kingsbridge. Își petrecea foarte mult timp la notoriul stabiliment al lui 
Sport Culliver. El trebuie că ştia câțiva huligani. 

Hornbeam ieşi înapoi în ploaie și, din nou, îşi croi drum spre casa lui 
Riddick. 

Majordomul lui Riddick luă haina udă și pălăria lui Hornbeam, agăţân- 
du-le în apropierea focului. 

- Moşierul Riddick este la micul-dejun, domnule consilier, spuse el. 

Hornbeam își privi ceasul de buzunar. Era aproape miezul zilei; un 
mic-dejun întârziat. 

Majordomul deschise ușa şi spuse: 

- Puteţi să-l primiţi pe consilierul Hornbeam, domnule? 

Se auzi vocea lui Riddick: 

- Trimite-l aici! 

Hornbeam intră în sufragerie şi observă că Riddick nu era singur, 
Alături de el şedea o femeie îmbrăcată în cămașă de noapte, cu un șal pe 
umeri şi cu părul lung și negru nepieptănat. În faţa lor se afla o farfurie cu 
oase cu măduvă, sparte şi fripte, cei doi scoțând cu lingura măduva şi înfu- 
lecând-o cu plăcere. 

- Intră, Hornbeam, spuse Riddick. O, apropo, ea este... Păru incapabil 
să-şi amintească numele fetei. 

- Mariana, spuse ea. Îi aruncă lui Hornbeam o privire cu subînţeles. 
Sunt spanioloaică, vezi! 

„La fel de spanioloaică precum fundul meu“, gândi Hornbeam. 

— Ia un os, spuse Riddick, ospitalier. Sunt delicioase. Luă o înghiţitură 
lungă din carafa sa cu bere. Avea ochii injectaţi. 

- Nu, mulțumesc, spuse Hornbeam. Se întoarse apoi spre majordom, 
care era pe punctul să părăsească încăperea. Dar aș aprecia o cană de cafea 
tare, cu frişcă, îi spuse acestuia. 

— Imediat, domnule. 

Hornbeam se așeză. Se simțea inconfortabil stând la aceeaşi masă cu 
Mariana. Considera că prostituţia este dezgustătoare. Dar avea nevoie de 
ajutorul lui Will. 

— Am tot încercat să organizez interzicerea aşa-numitei Societăţi 
Socratice, iniţiată de Spade. 

— Şi de vaca aia nebună, Sal Clitheroe. 

- Da. Alf Nash a fost bătut şi vicontele de Northwood, parlamentarul 
nostru, refuză să ne ajute. 

- Dar ai un plan, nu-i aşa? spuse Riddick, cu un aer cunoscător. 

- O, iată, spuse Mariana, mi-am vărsat măduvă pe piept. Poţi să mă 
ajuţi să'o iau, Willy? 

Riddick ridică un şerveţel şi şterse partea vizibilă a sânilor ei. 

— De ce nu-ţi foloseşti limba? spuse Mariana. 

Era prea mult pentru Hornbeam. 

-— Uite ce e, Will, putem discuta în privat? 

- Desigur, spuse Riddick. Dispari, dulceaţă! 

Mariana se ridică îmbufnată. 

— Îmi voi folosi limba pe tine mai târziu, dragă, spuse Riddick. 

— Abia aştept! 

Când se închise uşa, Hornbeam spuse: 

- A cam venit timpul să renunţi la genul acesta de lucruri. În curând 
urmează să te însori cu fiica mea. 

Riddick păru ruşinat. 

- Desigur, desigur, spuse el. De fapt, tocmai îi spuneam la revedere 
Marianei. 

- Bine. Hornbeam nu crezu asta pentru nicio clipă. Dar nu insistă pe 
subiect. Nu era dispus să-şi pună în pericol profiturile grase pe care le 
făcea cu ajutorul lui Riddick. 

- Voi fi un soț model, jură Riddick. Viaţa aia de burlac s-a încheiat pen- 
tru mine. 

- Sunt foarte bucuros să aud aşa ceva. Să ai o curvă la micul-dejun 
chiar este dincolo de graniţele unui comportament respectabil. 

Intră majordomul cu cafeaua lui Hornbeam. 

Riddick spuse: 

- Vorbeşte-mi despre planul tău! 

- Oamenii care este probabil să meargă la întrunirile lui Spade sunt deja 
simpatizanți. S-ar putea să nu existe nimeni care să prezinte un alt punct de 
vedere. Ar avea nevoie de o opoziţie viguroasă. 

— Viguroasă? 

Riddick se prindea repede, gândi Hornbeam. 

— Nu am nicio îndoială că există băieţi puternici și patrioți în oraş, care 
ar fi scandalizaţi de genul de idei pe care le scuipă Spade și Sal. 

Riddick aprobă încet din cap. 

- Îmi imaginez că tu ai putea să-i cunoşti pe unii dintre băieţii ăştia. 

- Cu siguranţă știu unde să-i găsesc. Slaughterhouse Inn, de lângă 
malul apei, ar fi locul din care trebuie început. 

Suna bine. 

- Crezi că îi poți convinge pe câţiva dintre ei să-și facă apariția la urmă- 
toarea întrunire? 

— O, da, spuse Riddick cu un rânjet. Vor fi foarte dornici. 


CAPITOLUL 15 


Amos dădu peste Rupe Underwood pe High Street şi îşi dădu seama că 
nu se mai întâlniseră de ceva vreme. Metodiştii se rupseseră în sfârşit de 
Biserica Anglicană şi Rupe se afla, probabil, printre cei care deciseseră să 
rămână cu cea consacrată. Amos îl întrebă direct: 

— Ai renunţat la metodişti? 

- Am renunțat la Jane, spuse Rupe, amar. El scutură din cap ca să-şi 
îndepărteze părul din ochi. Sau, mai degrabă, ea a renunţat la mine. 

Astea erau vești importante pentru Amos. 

— Ce s-a întâmplat? 

Faţa frumoasă a lui Rupe se schimonosi într-o grimasă de dezamăgire 
şi resentimente. 

— M-a părăsit, asta s-a întâmplat. Așa că poți să o iei tu. Nici măcar nu 
voi fi gelos. În ceea ce mă priveşte, este în întregime a ta. 

— A anulat logodna? 

- N-am fost niciodată logodiţi oficial. Aveam însă o înţelegere, dar 
acum nu mai avem. Mi-a spus adio și Dumnezeu să te binecuvânteze! 

Lui Amos îi părea rău pentru Rupe, dar, în același timp, nu se putea 
împiedica să nu se umple de speranţă. „Dacă Jane nu-l mai dorea pe Rupe, 
există vreo șansă ca ea să mă vrea pe mine?“ Abia dacă îndrăznea să se 
gândească la asta. 

- Ţi-a spus de ce se desparte de tine? 

- Nu mi-a spus adevărul. Ea zice că a înţeles că nu mă iubeşte. Eu nu sunt 
sigur că a făcut-o vreodată. Adevărul este că nu aveam suficient de mulţi bani. 

Amos tot nu înţelegea. 

— Dar trebuie să se fi întâmplat ceva ca să i se schimbe sentimentele. 

- Da. Tatăl ei a demisionat din clerul anglican. El nu mai este canonic 
la catedrală. 

- Știu asta, dar... Apoi, înţelese. Acum este sărac. 

- El va trăi din ceea ce ar putea să st rângă congregația metodistă ca să 
plătească. S-a terminat cu hainele la modă pentru Jane și se va descurca 
fără cameriste care să o îmbrace şi să o pieptene și fără lenjerie brodată 

Amos rămase şocat de menţionarea lenjeriei intime. Rupe nu avea de 
unde să ştie nimic despre lenjeria lui Jane sau... putea? Dar ei fuseseră ca 
un cuplu pentru multă vreme. Poate că ea îi permisese anumite libertăți. 

Cu siguranță că nu. 

Amos hotări să nu se gândească la asta. 

- S-a îndrăgostit de altcineva? întrebă el. 

- Nu, din câte ştiu eu. Flirtează cu toată lumea. Howard Hornbeam 
este, probabil, cel mai bogat burlac din Kingsbridge; poate că se va îndrepta 
către el. 

Era posibil, gândi Amos. Howard nu era prea deştept şi, cu siguranță, 
nu era frumos, dar era amabil, spre deosebire de tatăl său. 

- Howard este cu vreo doi ani mai tânăr decât Jane, cred, spuse el. 

- Asta n-o s-o împiedice, spuse Rupe. 


xxx 


Duminicile, după slujbele de dimineaţă din bisericile și capelele oraşu- 
lui, unii dintre oamenii din Kingsbridge aveau obiceiul să viziteze cimitirul. 
Amos simţea ocazional impulsul de a-și petrece câteva momente amintin- 
du-și de tatăl său și se ducea de la sala metodistă la cimitirul catedralei. 

Întotdeauna se oprea la mormântul abatelui Philip. Era cel mai mare 
monument de acolo. Philip, un călugăr din secolul al doisprezecelea, era 
un personaj de legendă, deși nu se cunoşteau prea multe despre el. 
Conform cărții lui Timothy, o istorie a catedralei începută în Evul Mediu 
şi adăugită ulterior, Philip organizase reconstrucţia catedralei după ce 
fusese distrusă de un incendiu. 

Amos îşi luă privirea de la monument şi o văzu pe Jane Midwinter la un 
alt mormânt, aflat la câţiva metri distanţă, îmbrăcată în cenuşiu sumbru. 
De la conversaţia lui cu Rupe, sperase mult să aibă şansa să discute cu ea. 
Acesta era un moment foarte nepotrivit, dar nu reuși să reziste tentaţiei, Se 
proțăpi în picioare în spatele ei şi citi inscripţia de pe piatra funerară: 


Janet Emily Midwinter 
4 Aprilie 1750 
până la 
12 August 1783 

Soția iubită a lui Charles 
şi mama lui Julian, Lionel şi Jane 
„Alături de lisus îi este mult mai bine“ 


Încercă să și-o imagineze pe mama lui Jane, dar era dificil. 

— Abia dacă îmi pot aminti de ea, spuse el. Trebuie să fi avut vreo zece 
ani când a murit. 

- Iubea hainele frumoase, petrecerile și bârfa. îi plăceau bărbații şi feme- 
ile de viţă nobilă. I-ar fi plăcut să-l cunoască pe rege. Ochii lui Jane erau 
umezi. Ceva se strânse în inima lui. Oare juca teatru? O făcea adesea. 

El declară ceea ce era evident: 

— Semeni cu mama ta. 

- Da, fraţii mei, în schimb, nu seamănă. Julian și Lionel erau plecaţi la 
universități scoțiene. Ei seamănă, amândoi, cu tatăl meu, doar muncă, fără 
joacă. ÎL iubesc pe tata, dar nu pot să suport felul lui de viaţă. 

Este într-o dispoziţie neobişnuită, gândi el despre femeie; nu o văzuse 
niciodată capabilă să fie sinceră cu ea însăși. 

Ea spuse: 

— Şi problema cu Rupe este că și el seamănă cu tatăl meu. 

Cei mai mulţi țesători din Kingsbridge erau aşa. Munceau din greu şi 
nu aveau timp pentru distracţie. 

Amos avu o străfulgerare de înţelegere. 

— Presupun că și eu sunt la fel. 

— Şi tu eşti la fel, dragă Amos, deşi nu am niciun drept să te critic. Unde 
este mormântul tatălui tău? 

EI îi oferi braţul şi ea îşi sprijini o mână uşoară pe mâneca lui, priete- 
nos, dar nu intim, în timp ce traversau cimitirul. 

Ea nu-i vorbise niciodată atât de afectuos, deşi îi explicase de ce nu 
avea să fie niciodată iubita lui. „Nu înţeleg femeile“, gândi el. 

Ajunseră la mormântul tatălui lui. El îngenunche lângă piatra de mor- 
mânt și îndepărtă resturile împrăștiate pe pământ: frunze moarte, o bucată 
de cârpă, o pană de porumbel, o coajă de nucă. 

— Presupun că şi eu semăn cu tatăl meu, spuse el şi se ridică în picioare. 

- În sensul ăsta, poate. Dar eşti atât de deştept. Asta te face să fii 
formidabil. 

EI râse. 

- Nu sunt formidabil, deşi mi-ar cam plăcea să fiu. 

Ea scutură din cap. 

- Hai să spunem așa: nu mi-ar plăcea să-ţi fiu dușman. 
El privi în ochii ei mari, cenușii. 

- Dar nici soţia mea, spuse el, trist. 

- Nici soţia ta, îmi pare rău, Amos. 

El tânjea să o sărute. 

- Da, spuse el. Şi mie îmi pare rău. 


xxx 


Teatrul din Kingsbridge arăta ca o mare casă de oraș, în stil clasic, cu 
rânduri de ferestre identice. Interiorul era o sală mare, cu bănci pe 
podeaua plată şi cu o scenă ridicată la un capăt. Pe pereţi se aflau balcoane, 
susținute de stâlpi de lemn. Cele mai scumpe locuri erau cele de pe scenă 
şi lui Amos i se părea că oameni bogaţi, îmbrăcaţi în haine scumpe, făceau 
parte din spectacol. 

Prima parte a serii era Evreul din Veneţia şi un fundal pictat prezenta un 
oraș, la malul apei, cu bărci şi corăbii. Elsie veni şi se aşeză alături de Amos. 
Ei conduseseră împreună şcoala de duminică, timp de mai bine de doi ani, 
şi acum deveniseră prieteni buni. 

Amos nu văzuse niciodată o piesă de Shakespeare. Văzuse operă, balet și 
pantomimă la teatru, dar asta era prima lui dramă și abia o aștepta cu nerăb- 
dare. Elsie mai văzuse Shakespeare şi înainte şi citise piesa care se juca. 

- Numele real al piesei este Neguţătorul din Veneţia, spuse ea. 

- Presupun că ei vând mai multe bilete dacă spun Evreu în loc de 
Neguţător. 

- Presupun că așa e. Existau evrei în Combe şi Bristol, cei mai mulți 
implicaţi în negoţul de reexportare a bunurilor, cumpărând tutun din 
Virginia și vânzându-l pe continentul european. Mulţi oameni îi urau, dar 
Amos nu putea înțelege de ce. Ei credeau în același Dumnezeu ca anglica- 
nii și metodiştii, nu-i aşa? 

- Oamenii spun că Shakespeare este greu de înţeles, spuse Amos. 

- Uneori, limbajul este de modă veche, dar dacă asculţi atent, îţi va 
merge la suflet chiar şi așa. 

- Spade spune că poate fi violent. 

- Da, însetat de sânge, când şi când. Există o scenă în Regele Lear... 

Amos o văzu intrând pe Jane Midwinter. 

Elsie abandonă subiectul Shakespeare. 

- Ştii că Jane a rupt-o cu sărmanul Rupe Underwood, spuse ea. 

- Da, e foarte amărât din cauza asta. 

- Oare ce-și închipuie ea că face? L-a ţinut pe sărmanul băiat atârnat 

timp de doi ani şi acum doar l-a concediat, ca pe un servitor prost. 

— Rupe nu este foarte bogat, iar ea îşi doreşte să trăiască oarecum con- 

fortabil. Mulţi oameni îşi doresc asta. 

— Ar fi trebuit să ştiu că vei veni cu o scuză pentru ea, spuse Elsie. Fata 
aia nu are habar de semnificaţia dragostei. 

Amos ridică din umeri. 

— Nu sunt sigur că eu ştiu. 

— Cel care se îndrăgosteşte de Jane este un bărbat ghinionist. 

Critica lui Elsie la adresa lui Jane îl făcu pe Amos să se simtă inconfor- 
tabil. El spuse: 

- Jane este una dintre acele femei care sunt plăcute de bărbaţi şi displă- 
cute de femei. Nu înţeleg de ce. 

— Eu înţeleg. 

Spectatorii rămaseră în linişte şi Amos arătă spre scenă, uşurat să scape 
de această dispută. Apăruseră trei actori şi unul dintre ei spuse: 

— Pe legea mea, zău, nu ştiu de ce sunt atât de trist!. 

— Eu ştiu de ce sunt tristă, spuse Elsie. 

Amos se întrebă ce însemna asta, dar fu prins de piesă. Când Antonio 
explică apoi că toată averea lui era investită în nave care se aflau pe mare, 
Amos murmură spre Elsie: 

— Înţeleg ce înseamnă asta, pentru că am avut mărfuri valoroase în 
tranzit şi am fost bolnav de îngrijorare pentru siguranţa lor. 

Se simți agitat în timpul celei de a doua scene, când Portia se plângea 
că nu-i este permis să-şi aleagă singură bărbatul, ci trebuie să se mărite cu 
câștigătorul unui concurs, în care trebuiau să aleagă cutia potrivită dintre 
trei cutii, una cu aur, una cu argint şi alta cu plumb. 

— Pentru ce ar face tatăl ei aşa ceva? spuse el. N-are niciun sens. 

- Este o poveste, spuse Elsie. 

- Sunt prea bătrân pentru poveşti. 

Întreaga piesă prinse viață când apăru Shylock, în scena a treia. El 
năvăli pe scenă purtând un nas fals şi o perucă ce arăta ca un tufiş mare şi 
roșu, iar când spectatorii îl huiduiră, se repezi în faţa scenei şi mârâi la ei. 
La început, râseră de el. Apoi, veni momentul când fu de acord să-i împru- 
mute lui Antonio trei mii de ducați, cu condiţia ca Antonio, dacă nu-i 
returna împrumutul la timp, să plătească o penalitate. „Vei stinge datoria 


' Citatele din William Shakespeare — Neguţătorul din Veneţia — au fost preluate din 
traducerea în limba română realizată de Scarlat Ion Ghica. (nutr.) 

lăsându-te să-ţi tai din carnea ta cea albă şi fragedă, o livră, din oricare 
parte a trupului voi cere-o“, spuse Shylock cu viclenie malițioasă. 

- El nu va fi niciodată de acord cu asta, spuse Amos, apoi gemu când 
Antonio spuse: „Primesc cu bucurie. Voi iscăli biletul“. 

În timpul pauzei era un balet, dar majoritatea spectatorilor îl ignoră, 
alegând, în schimb, să-și dezmorţească picioarele, să cumpere mâncare și 
băutură şi să stea la taclale cu prietenii. Elsie dispăru. Zgomotul conversa- 
ţiei între atât de mulți oameni se transformă într-un muget. Amos observă 
că Jane se duse direct spre vicontele de Northwood. Era o profitoare lipsită 
de jenă, dar lui Henry Northwood nu părea să-i pese. Amos se duse mai 
aproape, să audă ce spunea Jane. 

— Tatăl meu spune că n-ar trebui să-i urâm pe evrei, spuse Jane. Tu ce 
crezi, lord Northwood? 

- N-aş putea spune că-mi pasă prea mult de străini, de orice fel, spuse el. 

- Sunt de acord cu tine, spuse Jane. 

Jane ar fi fost de acord cu orice ar fi spus Northwood, gândi Amos cu 
amărăciune. Ea nu ura cu adevărat evreii, ci doar iubea nobilimea. 

- Englezii sunt cei mai buni, spuse Northwood. 

- O, da. Chiar și aşa, mi-ar plăcea să călătoresc. Ai fost vreodată în 
străinătate? 

- Am petrecut un an pe continent. Am prins câteva cuvinte în franceză 
şi germană şi am cumpărat câteva picturi din Italia. 

- Ce norocos! Eşti iubitor de pictură? 

- În felul meu simplu, soldățesc, ştii tu. Orice cu cai și câini. 

— Mi-ar plăcea să-ți văd picturile, într-o zi. 

- O, bine, desigur, dar ele se află la Earlscastle!, iar eu am atât de multe 
de făcut aici, la Kingsbridge. Vezi tu, miliția, deşi nu servește în afara țării, 
a preluat apărarea țării, astfel încât armata regulată să fie liberă să lupte în 
străinătate. 

Dintr-odată, Henry devenise vorbăreţ, observă Amos, acum, când 
subiectul era armata. Henry adăugă: 

- Dar asta, vezi tu, depinde de faptul ca miliția să fie pregătită de luptă! 

Jane nu dorea să vorbească despre miliţie. 

- N-am fost niciodată la Earlscastle, spuse ea. 

Amos nu mai zăbovi ca să audă răspunsul lui Henry la acest apropo 
grosolan, pentru că piesa începea din nou. Se grăbi spre locul lui. În timp 
ce se așeza, Elsie spuse: 


1 Castelul contelui (n.tr.) 

- Mă conduci acasă, după asta? 

- Desigur, spuse el. 

Ea păru foarte mulţumită, deşi el nu putea înţelege de ce. 

El fu cucerit de Shylock şi enervat de iubiții din Bellemont, dar nu mai 
văzuse niciodată ceva de genul acesta şi, la final, îşi dori să meargă la alte 
piese de Shakespeare. 

— S-ar putea să am nevoie să-mi explici unele lucruri, îi spuse el lui 
Elsie şi, din nou, ea păru încântată. 

În timp ce plecau, el spuse: 

— Ar putea Jane să se mărite cu Northwood? Nu se află prea jos pe scara 
socială? El urmează să fie conte de Shiring, la moartea tatălui său, iar ea este 
fiica unui cleric, şi metodist, pe deasupra. Contesa de Shiring trebuie să-l 
întâlnească pe rege uneori, nu-i așa? Tu știi mai multe despre genul acesta 
de lucruri decât ştiu eu. 

Era adevărat. Ca fiică a unui episcop, Elsie era mai apropiată de nobi- 
lime decât de ţesători. Probabil, ea ar fi putut să se mărite cu Northwood, 
deşi Amos era convins că ea nu dorea așa ceva. Şi ea prindea toate bârfele 
vizitatorilor de la palatul episcopal. 

- Ar fi dificil, dar nu imposibil, spuse ea. Nobilii se căsătoresc uneori 
cu fete nepotrivite. Dar de mulți ani s-a dat de înţeles că Henry se va căsă- 
tori cu verişoara lui, Miranda, singurul copil al lordului de Combe, şi, prin 
urmare, va uni cele două proprietăţi. 

- Dar o înţelegere poate fi anulată, spuse Amos. Dragostea trece peste 
orice. 

— Nu, nu trece, spuse Elsie. 


xxx 


Trei copii din aceeaşi familie fură îngropaţi în cimitirul St Luke, într-o 
dimineaţă rece şi umedă de septembrie. Toţi trei fuseseră elevi ai şcolii 
de duminică a lui Elsie și ea îi observase cum deveneau mai palizi și mai 
sfrijiţi cu fiecare săptămână. O felie groasă de tort nu fusese suficientă ca 
să-i salveze. 

Tatăl lor operase o piuă mecanică în Kingsbridge până când, într-o zi, 
un cap de ciocan slăbit se desprinsese, sărise de pe ax şi îl lovise în cap, 
omorându-l. După asta, soţia şi copiii lui se mutaseră într-o cameră de la 
subsol, mai ieftină, într-o casă dărăpănată, iar mama lor încercase să-şi câş- 
tige existența ca croitoreasă, lăsându-i pe copii singuri în pivniţă, în timp ce 
ea ieșea să caute oameni care aveau nevoie de cusut repede şi ieftin. Copiii 


198 


al 


À 


Armele luminii 


se îmbolnăviseră de genul de tuse și respirație șuierătoare care îi afecta pe 
oamenii din pivnițele umede şi, fiind atât de slăbiți, muriseră toți, într-o 
singură zi. Acum, mama lor suspina la marginea mormântului, cu capul 
acoperit cu o pânză de bumbac, pentru că nu avea pălărie. Imnul era 
Dumnezeu este păstorul meu şi lui Elsie îi trecu prin minte gândul păcătos 
cum că păstorul eşuase să aibă grijă de aceşti trei miei. 

St Luke era o biserică mică, din cărămidă, dintr-un cartier sărac, iar 
vicarul purta pe picioarele lui slăbănoage nişte ciorapi cârpiți grosolan. În 
jurul mormântului stăteau în picioare un număr surprinzător de mare de 
oameni, cei mai mulţi dintre ei îmbrăcaţi sărăcăcios. Cântau cu entuziasm, 
gândindu-se, poate, că păstorul nu făcuse prea multe nici pentru ei. 

Flsie se întreba dacă tristeţea lor nu se va transforma, într-o zi, în furie 
şi dacă se întâmpla asta, cât de curând? 

Ea însăşi se simţea chinuită şi, uneori, neajutorată. Se gândi că ar fi 
putut să-i ia acasă pe cei trei copii să-i hrănească la palat în fiecare zi, iar 
în clipa următoare înţelese că asta era o fantezie lipsită de speranţă. Dar 
trebuia să facă ceva. 

În timp ce sicriele cutremurător de mici erau coborâte în mormânt, 
Amos Barrowfield veni alături de Elsie. Purta o haină lungă, neagră, și 
cântă imnul cu o voce baritonală. Faţa îi era udată de lacrimi sau de ploaie, 
sau de amândouă. 

Prezența lui o calmă și o consolă pe Elsie. Uită că-i era frig şi era udă şi 
că se simţea mizerabil. Totuşi, el nu făcea ca problemele să dispară, ci doar 
le făcea să pară mai mici și mai controlabile. Își strecură mâna într-a lui şi 
îi strânse palma pe piept, într-un gest de simpatie. 

Când se termină înmormântarea, plecară împreună de la mormânt, 
braţ la braţ. i 

— Asta se va întâmpla din nou, îi spuse ea, cu voce joasă. Şi mai mulți 
dintre copiii noștri vor muri. 

- Ştiu, spuse el. Prăjitura nu este suficientă. 

- Cu siguranță că putem să le oferim mai mult... gândi ea cu voce tare. 
Un fel de supă. De ce nu? 

— Haide să ne gândim cum am putea să facem asta. 

Ei îi plăcea acest lucru la el. Se purta de parcă orice ar fi fost posibil. 
Poate că de asta reușise să depăşească atât de multe dificultăţi, după moar- 
tea tatălui lui. Experienţa îl făcuse să aibă o atitudine pozitivă, care se potri- 
vea cu a ei. 

Ea spuse: 

— În loc să coacă turte rotunde, susţinătorii noştri ar putea să facă supă 
cu mazăre şi napi. 

- Da, şi bucăţi de carne ieftină, ca gâtul de berbec. 

Amos se trase de vârful nasului, semn că gândea. 

— Vor vrea să facă asta? 

- Depinde cine le cere, Pastorul Charles va fi dispus să-i abordeze pe 
metodişti? 

-Îl voi întreba. 

— Şi eu voi încerca, la anglicani, 

- Am putea să mergem pe la brutari, duminica dimineaţa, şi să le 
cerem pâine veche, pe care n-au vândut-o sâmbătă. 

- Ei îşivând surplusul mai ieftin, sâmbătă seara târziu, dar probabil că 
tot vor mai avea ceva rămas. 

— Oricum, putem să-i întrebăm. 

Ajunseră în fața palatului episcopului şi se opriră. Elsie spuse dornică: 

— Ar trebui să încercăm? 

Amos aprobă din cap solemn. 

-— Cred că trebuie. 

Ea îşi dori să-l sărute, dar, în schimb, îşi desprinse mâna. 

- Duminica viitoare? 

- Desigur. Cu cât mai repede, cu atât mai bine. 

Se despărţiră. 

Elsie nu dori să intre în palat imediat, aşa că se duse la catedrală, care era 
întotdeauna un loc bun să-ţi aduni gândurile. Nu se desfășura nicio slujbă. 
Avea nevoie să pună la punct detaliile noului program de hrănire, dar min- 
tea îi era în întregime la Amos, El însă nu avea nici cea mai mică idee des- 
pre cât de mult îl iubea, crezând că erau doar prieteni. Și, în mod stupid, era 
obsedat de Jane Midwinter, o fată care nu-i întorcea dragostea şi care, ori- 
cum, era mult mai puţin decât merita el. Elsie voia să se roage, să-i ceară lui 
Dumnezeu să-l facă pe Amos s-o iubească pe ea și să uite de Jane, dar părea 
să fie ceva prea egoist pentru o rugăciune, nefiind genul de lucru pe care ar 
fi trebuit să i-l ceară lui Dumnezeu, 

Pe coridorul sudic, trecu pe lângă doi bărbaţi care se certau. Îi recu- 
noscu pe Stan Gittings, un parior pasionat, şi pe Sport Culliver, proprieta- 
rul celui mai mare salon de jocuri de noroc din oraş. Niciunul dintre ei nu 
era un obișnuit al bisericii, așa că probabil intraseră doar ca să se certe, să 
nu stea în ploaie. Nu era surprinzător. Oamenii intrau adesea să discute 

câte o problemă, o afacere sau chiar o chestiune amoroasă. În cazul acesta, 
banii păreau să fie problema, dar ea nu le acordă prea multă atenţie. 

Observă pe cineva pe care nu-l recunoscu, îngenuncheat în faţa altaru- 
lui celui mare. Bărbatul părea tânăr. Era înfăşurat într-o pelerină mare, care 
acoperea hainele de dedesubt, aşa că Elsie nu-și putea da seama dacă era un 
cleric. Avea faţa ridicată, dar ochii închiși şi buzele i se mişcau într-o rugă- 
ciune intensă şi tăcută. Se întrebă cine era. 

Elsie intenționa să se aşeze în tăcere în transeptul sudic, dar cearta de pe 
coridor deveni mai încinsă. Bărbaţii vorbeau cu voci ridicate şi adoptaseră 
atitudini agresive. Ea se gândi să intervină, să le sugereze să se mute afară, 
dar, când se gândi mai bine, realiză că era mai puţin probabil să recurgă la 
lovituri dacă rămâneau în biserică, așa că abandonă ideea unui moment 
liniştit şi se îndreptă spre ieşire, trecând pe lângă ei fără să vorbească. 

În spatele ei, Culliver strigă: 

- Dacă pariezi cu bani pe care nu-i ai, trebuie să suporţi consecinţele! 

Un moment mai târziu, o altă voce se ridică plină de indignare: 

— Vă ordon să părăsiți imediat acest loc sfânt! 

Se întoarse şi-l văzu pe tânărul bărbat care se rugase la altarul cel mare. 
El se îndreptă în viteză spre cei doi certăreţi, cu faţa - mai degrabă fru- 
moasă, observă ea — înroşită de furie. 

— Afară! le spuse el lui Gittings și Culliver. Afară, acum! 

Gittings, un bărbat sfrijit, îmbrăcat în haine uzate, păru ruşinat şi era pe 
punctul să se îndrepte spre ieşire, dar Culliver nu era așa de ușor de intimi- 
dat. Nu numai că era înalt şi bine făcut, ci era şi unul dintre cei mai bogaţi 
oameni din oraș. În plus, nu era genul de bărbat care să fie forțat să facă ceva. 

- Cine dracu” ești tu? spuse el. 

- Numele meu este Kenelm Mackintosh, spuse tânărul, cu o urmă de 
mândrie. 

Elsie ştia că era aşteptat. Demisia canonicului Midwinter declanşase o 
serie de promovări în rândul clericilor catedralei şi asta lăsase un loc liber 
în personalul privat al episcopului, iar tatăl lui Elsie numise o rudă îndepăr- 
tată, un cleric tânăr, absolvent recent al Universităţii Oxford, Deci acesta 
era! Probabil că tocmai coborâse din diligenţă.. + 

Bărbatul îşi desfăcu rapid pelerina, lăsând să se vadă hainele preoțești. 

- Sunt asistentul episcopului Latimer. Asta este casa Domnului. Vă 
ordon să vă duceţi cearta în altă parte! 

Culliver o observă pentru prima dată pe Elsie și-i spuse: 

- Cine se crede? Micul neînsemnat! 


201 


KEN FOLLETT 


- Du-te acasă, Sport, spuse Elsie încet. Şi dacă-l laşi pe Sid Gittings să 
parieze pe credit, trebuie să suporţi consecinţele. 

Sport era clar furios din cauza acestei remarci disprețuitoare din partea 
unei tinere femei şi părea că este pe cale să o contrazică; apoi, se gândi mai 
bine la asta şi, după o pauză, cei doi bărbaţi se întoarseră şi porniră spre uşa 
portalului sudic. 

Elsie îl privi cu interes pe noul venit. Avea cam vârsta ei, douăzeci și doi, 
şi aducea cu o fată, cu smocul său de păr blond și niște ochi verzi, intere- 
sanți. Şi avea boaşe să i se împotrivească unui huligan masiv, cum era 
Culliver. Pe față însă i se ghicea o expresie contrariată: evident nu era mul- 
tumit de felul în care se încheiase disputa. 

Elsie spuse: 

— Nu vor să facă rău. 

— Eram capabil să mă descurc singur cu ei, spuse Mackintosh, arogant, 
dar chiar şi aşa, îți mulțumesc. 

Sensibil, gândi ea. Nu contează. 

— Ei par să te considere o persoană cu autoritate, continuă, clar sur- 
prins că o biată fată fusese capabilă să stăpânească doi bărbaţi furioşi. 

- Autoritate? spuse ea. Nu chiar. Sunt Elsie Latimer, fata episcopului. 

El rămase derutat. 

- Îmi cer iertare, domnişoară Latimer. Habar n-aveam. 

— N-ai pentru ce să te scuzi. Şi acum am fost prezentaţi. L-ai cunoscut 
deja pe episcop? 

- Nu. Mi-am trimis cufărul la palat şi am venit direct aici, să-i mulțu- 
mesc Domnului pentru călătoria în siguranţă. 

Foarte devotat, gândi ea; dar este pe bune sau doar de spectacol? 

- Ei bine, permite-mi să te duc la episcop. 

— Bucuros. 

Părăsiră catedrala și traversară piaţa. 

— Mi s-a spus că eşti scoţian, spuse ea. 

- Da, replică el, înţepat. Are vreo importanţă? 

- Pentru mine, nu. Sunt doar surprinsă că nu ai accent. 

— Am scăpat de el la Oxford. 

- Intenţionat? 

- Nu mi-a părut rău să-l pierd. Există un anumit nivel de prejudecăţi la 
universitate. Cuvintele îi erau blânde, dar se simţea o nuanţă de amărăciune. 

- Îmi pare râu să aud asta. 

Intrară în palat şi Elsie îl conduse la biroul tatălui ei, o cameră confor- 
tabilă, cu un foc mare şi fără birou. 

- A sosit domnul Mackintosh, tată, spuse ea. 

- Bagajul lui este deja aici! 

Episcopul se ridică de pe scaunul tapiţat şi îi strânse mâna cu entuziasm. 

- Bine ai venit, dragă băiete! 

- Sunt foarte onorat să mă aflu aici, domnule episcop, şi vă mulțumesc 
umil pentru acest privilegiu. 

Episcopul privi spre Elsie. 

- Mulţumesc, draga mea, spuse el, trimițând-o la plimbare. 

Ea însă nu plecă. 

- Tocmai am fost la funeraliile a trei elevi de la şcoala de duminică, toți 
din aceeaşi familie. Tatăl lor a murit, mama lor s-a străduit să-i hrănească, 
au căpătat o răceală în camera umedă în care locuiau și au murit toţi, într-o 
singură zi. 

Episcopul clătină din cap. 

— Acum se află împreună cu tatăl lor ceresc, spuse el. 

Mulţumirea lui o enervă pe Elsie. Ea spuse, cu voce ridicată: 

— Tatăl lor ceresc ar putea să întrebe pentru ce vecinii lor nu au făcut nimic 
să-i ajute. Iisus spunea: „Hrăniţi mieii mei!“ Sunt sigură că-ți amintești. 

- Cred că ar fi mai bine să lași teologia pe seama clerului, Elsie, spuse 
el, făcându-i cu ochiul conspirativ lui Mackintosh, care-i răspunse cu un 
zâmbet linguşitor. 

- Aşa voi face, spuse ea, apoi adăugă sfidător: Şi am să le dau de mân- 
care supă hrănitoare mieilor Domnului. 

- Chiar aşa ai să faci? spuse el, neîncrezător. 

- Sau, cel puţin, celor care vin la şcoala mea de duminică. 

— Şi cum vei face asta? 

-— Bucătăria noastră este suficient de mare şi tu abia dacă vei observa 
creşterea bugetului pentru alimente. 

Fu luat prin surprindere. 

- Bucătăria noastră? Chiar propui serios ca noi să-i hrănim pe copiii 
săraci ai orașului din bucătăria noastră? 

- Nu doar a noastră. Susţinătorii şcolii de duminică vor face același lucru. 

- Este revoltător. Criza de mâncare este naţională. Nu putem hrăni pe 
toată lumea. 

- Nu pe toată lumea. Doar pe elevii de la şcoala mea de duminică. Cum 
pot să le spun să fie buni şi amabili ca Iisus şi apoi să-i trimit acasă flămânzi? 

Episcopul se întoarse spre noul venit. 

- Tu ce crezi, domnule Mackintosh? 

Mackintosh păru să se simtă inconfortabil: nu-i plăcea să i se ceară să 
fie arbitru între Elsie și tatăl ei. După o ezitare, spuse: 

— Singurul lucru de care sunt sigur este că datoria mea este să mă las 
îndrumat de episcopul meu şi îmi închipui că același lucru este valabil şi 
pentru domnişoara Latimer. 

El nu era atât de curajos pe cât crezuse Elsie. Ea spuse: 

— Metodiştii sunt deosebit de interesaţi de această idee. Aceasta era mai 
„degrabă o speranţă decât un fapt, dar ea îşi spuse că era doar o mică min- 
ciună bine intenţionată. 

Tatăl ei se răzgândi. Nu-şi dorea să pară că nu este generos, în compa- 
rație cu metodiştii. 

— Cât de mulţi copii participă la școala de duminică? 

- Niciodată mai puţin de o sută. Uneori, aproape două sute. 

Mackintosh rămase surprins. j 

— Pe cuvântul meu! De obicei sunt doisprezece copii într-o cameră mică! 

Episcopul îi spuse lui Elsie: 

— Iar tu şi prietenii tăi metodişti vreţi să-i hrăniţi pe toţi? 

- Desigur. Dar sunt și mulți anglicani printre susţinătorii noştri. 

— Ei bine, ai face mai bine să discuţi şi cu mama ta despre cum crede că 
ar putea să ne gestioneze bucătăria. 

Elsie își păstră fața rigidă, ca să evite să zâmbească triumfătoare. 

— Da, tată, spuse ea. 


CAPITOLUL 16 


Când lui Sal îi venise pentru prima dată ideea Societăţii Socratice, ea 
nu-şi imaginase că va deveni o treabă atât de importantă. Îşi aminti cu câtă 
relaxare spusese: „Ar trebui să facem asta - să studiem şi să învăţăm. Ce 
este chestia cu corespondenţa, despre care vorbeai?“ Ea îşi imaginase vreo 
duzină de oameni într-o cameră sau într-o tavernă. Succesul cursului lui 
Roger Riddick îi schimbase perspectiva. Participaseră mai mult de o sută 
de oameni şi evenimentul fusese prezentat în Kingsbridge Gazette. Iar tri- 
umful era triumful ei. Jarge şi Spade o încurajaseră şi o ajutaseră, dar ea 
fusese forța motrice. Era mândră pentru ceea ce realizase. 

Dar acum simţea că societatea este doar primul pas. Făcea parte dintr-o 
mișcare care se producea în întreaga țară, oamenii muncii educându-se 
singuri, citind cărți şi participând la cursuri. [ar în spatele acestei mişcări se 
afla un scop. Ei doreau să aibă ceva de spus în felul în care era guvernată 
țara. Când era război, trebuiau să lupte, iar când creştea preţul pâinii, ajun- 
geau înfometați. 

„Noi suferim, raționă ea, aşa că noi ar trebui să decidem. Ce cale lungă 
am parcurs de la Badford!“ 

O lună mai târziu, a doua întrunire a societăţii părea să fie chiar mai 
importantă. Muncitorii din Kingsbridge erau furioși pentru preţurile în 
creştere, mai ales la alimente. În unele oraşe existaseră revolte pentru pâine, 
adesea conduse de femei disperate să-şi hrănească familiile. 

Întrunirea era programată pentru sâmbătă, când oamenii terminau 
munca mai devreme cu câteva ore. Cu câteva minute înainte să înceapă, 
Sal şi Jarge se duseră la casa pastorului Charles Midwinter, ca să-l întâm- 
pine pe oratorul invitat, reverendul Bartholomew Small. 

Pastorul Midwinter se mutase din casa canonicului, o vilă care era 
aproape un palat. Noua lui casă, aleasă convenabil în apropierea sălii meto- 
diste, nu era cu mult mai mare decât coliba unui muncitor. Trebuia s-o fi 

simţit ca pe o cădere, gândi Sal, mai ales pentru Jane, care tânjea după 
lucruri bune în viaţă. 

În salon, Midwinter le oferi sherry. Sal nu se simţea confortabil și Jarge 
era chiar mai rău. Se îmbrăcaseră cât de bine putuseră, dar pantofii le erau 
peticiţi şi hainele decolorate. Oricum, pastorul le oferi o încurajare: 

- Reverend Small, aceşti doi oameni sunt liderii intelectuali ai oameni- 
lor muncii din Kingsbridge. 

Small spuse: 

- Sunt onorat să vă cunosc pe amândoi. Era un bărbat subţire, cu voce 
moale şi arăta exact aşa cum își imaginase întotdeauna Sal că ar trebui să 
arate un profesor: cu părul cărunt, purtând ochelari, cocârjat de la anii de 
aplecat asupra cărților. 

Jarge spuse: 

— Ca să spunem adevărul, reverendule, Sal este intelectualul nostru. 

Această laudă o stânjeni pe Sal. „Nu sunt un intelectual, gândi ea. Dar 
nu contează, învăţ.“ 

Small zise: 

- Spuneţi-mi, cât de mulţi oameni vă aşteptaţi să fie în public în 
seara asta? 

— În jur de vreo două sute, spuse Sal. 

— Atât de mulți? Sunt obișnuit cu vreo doisprezece studenţi. 

Era uşor nervos, ceea ce o surprinse pe Sal şi, în același timp, o făcu să 
fie mai încrezătoare, 

Pastorul Midwinter își goli paharul de sherry şi se ridică în picioare. 

— N-ar trebui să întârziem, spuse el. 

Urcară pe Main Street, unde felinarele stradale făceau ploaia să strălu- 
cească, Când se apropiară de Assembly Rooms, Sal rămase şocată să vadă 
vreo duzină de bărbaţi din miliția din Shiring în fața clădirii, uzi, dar ară- 
toşi în uniformele lor, înarmaţi cu muschete. Cumnatul lui Spade, Freddie 
Caines, se afla printre ei. Pentru ce se aflau aici? 

Se ingrozi când îl observă pe Will Riddick împreună cu ei, purtând o 
spadă și, evident, aflat la comandă. 

Ea se propti în fața lui, cu mâinile în șolduri: 

- Ce înseamnă asta? spuse ea. Nu avem nevoie de tine și de soldaţii tăi. 

El o privi în ochi. În expresia lui se amesteca disprețul cu o urmă 
de frică. 

- În calitate de judecător de pace am adus miliția aici, ca să facem față 
oricăror necazuri, spuse el cu îngâmfare. 

- Necazuri? spuse ea. Ăsta este un grup de dezbateri. Nu va fi niciun 
necaz. 

- Vom vedea dacă va fi aşa. 

Ei îi trecu prin minte o întrebare şi se încruntă: 

- De ce nu se află aici vicontele Henry Northwood? 

- Colonelul Northwood este plecat din oraș astăzi. 

Era păcat. Northwood n-ar fi făcut niciodată ceva atât de provocator. 
Will era rău intenționat și stupid. Şi o ura personal pe Sal. 

Dar ea nu putea să facă nimic în legătură cu asta. 

Intrând în clădire, îi văzu pe şeriful Doye și pe polițistul Davidson 
stând în picioare imediat după intrare, încercând să pară că nu își dădeau 
seama cât erau de nepopulari. 

Scaunele erau aşezate în rânduri, cu faţa spre un pupitru. Sal observă că 
venise multă lume, mai mulţi decât veniseră la prima întrunire. O mulțime 
de artizani — țesători, vopsitori, fabricanți de mănuși şi cizmari - care erau 
amestecați printre lucrătorii de la fabricile de lână. Spade era aşezat în 
spate, impreună cu clopotarii. 

Tipograful Jeremiah Hiscock se afla și el aici, deşi era clar că nu-şi reve- 
nise complet după biciuire: era palid şi părea nervos, iar aspectul umflat al 
hainei sale sugera existența unor bandaje ce-i fuseseră aplicate pe spate. 
Soţia lui, Susan, era aşezată alături de el, cu un aer sfidător, de parcă ar fi 
provocat pe oricine să spună că soţul ei este un criminal. 

Susan și Sal erau două din cele foarte puţine femei din sală. Se spunea 
adesea că politica ar trebui lăsată pe seama bărbaţilor şi unele femei cre- 
deau asta sau se prefăceau că o cred. 

Audienţa includea și un grup de bărbaţi tineri, pe care Sal îi văzuse 
învârtindu-se pe la Slaughterhouse Inn, în avalul râului. Îi şopti lui Jarge: 

- Nu-mi place cum arată băieţii ăia. 

- Îi cunosc, spuse Jarge. Mungo Landsman, Rob Appleyard şi Nat 
Hammond — vor şi ei să privească. 

Sal şi Jarge se aşezară pe rândul din faţă, împreună cu Midwinter şi 
reverendul Small. Un minut mai târziu, Spade se ridică şi veni la pupitru. 
Se ridică un murmur de surpriză: Spade era deștept, toată lumea ştia asta, 
şi citea ziarele, dar, chiar şi aşa, era un simplu țesător. 

El ducea un exemplar din Motive de satisfacție dezvoltate pentru partea 
muncitoare a publicului britanic, de Arhidiaconul Paley. 

- Ar trebui să acordăm mare atenţie celor spuse de domnul Paley, începu 
el. Este foarte înţelept în legătură cu modul în care ar trebui să ne vedem de 

treburile noastre, în zona de vest a Angliei, pentru că el este arhidiacon... de 
Carlisle. Urmă un val de râsete. Carlisle se afla în apropierea graniţei cu 
Scoția, la vreo cinci sute de kilometri depărtare de Kingsbridge. 

El continuă pe acelaşi ton. Sal se uitase peste pamfletul lui Paley şi ştia 
că acesta conţinea remarci pompoase și condescendente la adresa oame- 
nilor muncitori, Spade le citi pe cele mai rele dintre acestea, cu o voce plată 
şi, cu fiecare citat, râsetele deveniră mai puternice. Începu să se joace cu 
spectatorii, prefăcându-se nedumerit și ofensat de reacţia lor, ceea ce-i 
făcu să râdă și mai mult. Chiar şi Tories erau amuzaţi și nu exista ostilitate, 
nici interpelări. Midwinter îi şopti lui Sal: 

— Treaba merge bine. 

Spade se așeză, în mijlocul uralelor și aplauzelor, iar Midwinter îl pre- 
zentă pe reverendul Small. 

Paley era un filosof și la fel era şi Small; şi abordarea lui Small era aca- 
demică. El nu menţionă revoluţia franceză sau parlamentul britanic. 
Argumentele sale se refereau la dreptul de a guverna. Regii erau aleşi de 
Dumnezeu, acceptă el, dar nu la fel erau ducii, bancherii şi proprietarii de 
magazine şi niciunul dintre ei nu era perfect, aşa că nu conduceau prin 
drept divin. Publicul deveni mai potolit, agitându-se şi făcând remarci. Sal 
era dezamăgită, dar cel puţin Small nu spusese nimic incendiar, 

Brusc, cineva sări şi strigă: A 

- Dumnezeu să-l apere pe rege! Sal observă că era Mungo Landsman. 

- O, la dracu! spuse ea. 

Mai mulți bărbaţi din public făcură la fel, ridicându-se şi strigând: 
„Dumnezeu să-l apere pe rege!“ Apoi se aşezară. 

Era grupul de la Slaughterhouse, observă Sal, dar păreau să fie mai 
mulţi decât cei trei pe care-i menţionase Jarge. Fu cuprinsă de consternare. 
Ce se întâmpla? Small nu spusese nimic specific referitor la regele George, 
aşa că ei nu prea aveau de ce să fie inflamaţi de discursul lui. Plănuiseră ei 
să facă asta indiferent de ceea ce se spunea? Pentru ce ar fi venit, doar cu 
scopul de a deranja întrunirea? 

Small își continuă discursul, dar curând fu întrerupt din nou. 

- Trădătorule, strigă cineva, apoi: „Republican!“ şi „Egalitarist!“ 

Sal se întoarse în scaun. 

- Nu aveţi de unde să ştiţi ce este dacă nu-l ascultați, spuse ea, furioasă. 

- Curvă! strigară ei, apoi: „Papistașă!“ şi „Franțuzoaică!“ J 

Jarge se ridică și se îndreptă încet spre spatele sălii, aproape de cei care 
strigau. I se alătură și prietenul său Jack Camp, care era chiar şi mai masiv. 

Ei nu discutară cu cei care provocau probleme, ci rămaseră în picioare, cu 
braţele încrucişate şi cu faţa spre scenă. 

Midwinter murmură: 

- Asta nu-i de bine, Sal. Poate că ar trebui să întrerupem acum 
întrunirea. 

Sal era consternată. 

- Nu, spuse ea, deşi era îngrijorată. Asta ar însemna să ne predăm în 
faţa lor. 

- Ar putea să iasă mult mai rău. 

Sal simți că el ar putea să aibă dreptate, dar nu putea suporta să accepte 
înfrângerea. 

Small continuă, dar nu pentru multă vreme. Strigătele începură din 
nou, iar Sal spuse: 

- Se poartă ca şi cum ar vrea, de fapt, să stârnească o bătaie! 

- Totul a fost pregătit dinainte, sunt convins, spuse Midwinter. Cineva 
este hotărât să discrediteze societatea. 

Ea avu senzaţia bolnăvicioasă că are dreptate. Băieţii de la Slaughterhouse 
nu reacționau la ceea ce se spunea, urmând un plan prestabilit. 

Și ea înţelese că Riddick ştia despre asta; de aceea venise cu miliția. Era 
un complot. 

Dar cine făcuse planul? Bărbaţii care conduceau oraşul dezaprobau 
societatea, dar ar încerca ei cu adevărat să stârnească o revoltă? Ea spuse: 

- Dar cine-ar fi putut să facă așa ceva? 

- Un om înfricoşat, spuse Midwinter. 

Sal nu ştia la cine se referă. 

Oamenii care erau așezați lângă scandalagii începură să se ridice şi 
să se îndepărteze, fără îndoială temători pentru ce ar putea să se întâmple 
în continuare. 

Reverendul Small îşi abandonă cursul și se aşeză. 

Midwinter se ridică în picioare şi spuse cu voce puternică: 

- Acum vom face o mică pauză, urmată, peste un sfert de oră, de o 
dezbatere. 

Sal speră că asta va calma pe toată lumea, dar observă, cu disperare, că 
nu conta. Oamenii începură să se grăbească spre uşile de ieşire. Sal rămase 
cu privirea la grupul de la Slaughterhouse. Aceştia rămaseră acolo unde se 
aflau, arătând mulţumiţi de panica pe care o provocaseră. 

Sal observă o femeie care se împiedică, fugind, de Mungo Landsman. 
El se împletici, apoi o lovi în faţă. Din nas îi țâşni sânge. Jarge îl lovi atunci 
pe Mungo. Într-o clipă, vreo opt bărbaţi se băteau. 

Lui Sal i-ar fi plăcut să pună la punct vreo câţiva dintre scandalagiii 
aceştia, dar rezistă tentaţiei. Unde era şeriful Doye? Un moment mai târ- 
ziu, după ce îi trecu prin minte întrebarea, îl văzu pe Doye intrând pe uşa 
îndepărtată. De ce ieşise afară? Răspunsul îi veni o secundă mai târziu: era 
urmat de Will Riddick și de miliţie. Soldaţii, plus polițistul Davidson, 
începură să oprească bătăile, arestând oamenii, legându-i şi obligându-i să 
se întindă la podea. Observând asta, cei mai mulţi dintre bătăuși uitară de 
supărarea lor şi fugiră. 

Sal spuse: 

- Mă voi asigura că îi arestează pe golanii aceia de la Slaughterhouse. 
Apoi, se îndreptă hotărâtă spre soldați. 

Will Riddick i se aşeză în cale. 

- Nu te băga în treaba asta, Sal Clitheroe, spuse el. Cu un rânjet plin de 
răutate, adăugă: N-aş vrea să fii rănită. 

Sal spuse: 

— Pentru că tu te aflai în afara clădirii, n-ai de unde să ştii cine a înce- 
put asta, dar eu pot să-ți spun. | 

— Păstreaz-o pentru judecător, spuse Riddick. 

— Dar tu eşti judecător! Nu vrei să știi? 

— Sunt ocupat! Dă-te din calea mea! 

Sal începu să-şi însemneze în minte numele tuturor celor arestaţi. Unii 
făceau parte din gaşca de la Slaughterhouse, dar alţii erau victimele lor. 
Jarge se afla printre ei. 

Riddick îi obligă pe toți să se ridice. Fură legaţi unul de celălalt şi mânaţi 
afară. Sal şi Midwinter îi urmară. Se duseră la pușcăria din Kingsbridge, 
chiar peste stradă faţă de Assembly Rooms. Prizonierii fură întâmpinați de 
Gil Gilmore, temnicerul. În timp ce ei dispăreau în întunecimea temniței, 
Sal îi spuse lui Riddick: 

— Ar fi bine să te asiguri că toți cei pe care i-ai arestat vor fi aduşi în faţa 
judecătorilor. Asigură-te că niciunul nu este eliberat pentru favoritism. 

Sal își dădu seama după expresia lui Riddick că el plănuia să facă 
exact asta. 

- Nu-ţi face griji, spuse el, absent. 

Midwinter adăugă: 

- Dovezile de părtinire din partea ta vor submina judecarea tuturor 
celor arestaţi, nu-i așa? 

— N-ai vrea să laşi legea în seama mea, pastore? Tu concentrează-te pe 
teologie! 

Judecătorii se adunară, luni dimineaţă, în anticamera de lângă camera 
de consiliu. Hornbeam era încântat că cea de a doua întrunire a Societăţii 
Socratice se transformase într-o încăierare — așa cum plănuise —, dar încă 
nu avea odihnă. Îşi petrecuse duminica pregătindu-se pentru proces, 
așternând bazele pentru condamnări şi pedepse aspre. 

Toți juraţii erau bărbaţi cu vârste între douăzeci și unu și şaptezeci de 
ani, care deţineau proprietăţi în Kingsbridge, cu o valoare de închiriere de 
cel puţin patruzeci de șilingi pe an. Bărbaţii din acest grup aveau, de aseme- 
nea, dreptul de vot şi această lege era numită Forty Shilling Franchise 
(Votul de patruzeci de şilingi). Aceştia constituiau elita conducătoare a ora- 
şului și, în general, nu ezitau să-i considere vinovaţi pe oamenii muncii. 

Strângerea juriului era datoria șerifului şi el ar fi trebuit să-i aleagă la 
întâmplare. Oricum, după părerea lui Hornbeam, o parte dintre cei eligibili 
nu erau de încredere, aşa că purtase o discuţie cu Doye și îi spusese să-i 
excludă pe metodiști şi pe alţi nonconformişti, care ar putea să simpatizeze 
cu persoanele care încercau să formeze un grup de dezbateri. Doye fusese 
de acord fără ezitare. 

Hornbeam era dezamăgit doar pentru faptul că Spade nu fusese arestat, 

Consilierul Drinkwater era preşedintele judecătorilor şi el avea să pre- 
zideze. Hornbeam se temea că Drinkwater avea să fie indulgent, dar spera 
că Will Riddick ar putea să compenseze pentru indulgenţa lui Drinkwater. 

În timp ce judecătorii aşteptau ca acuzaţii să fie aduşi de la închisoare, 
Hornbeam citea The Times, prefăcându-se relaxat. 

- Regaliștii au fost învinși în Franţa - din nou, spuse el. Nu ştiu nimic 
despre generalul acesta tânăr, Napoleon Bonaparte. A auzit cineva de el? 

- Eu nu, spuse Drinkwater, ajustându-și peruca într-o oglindă. 

- Nici eu, spuse Riddick, care nu citea prea mult ziarele. 

- Parcă ar fi diavolul însuși, continuă Hornbeam. A dislocat patruzeci 
de tunuri pe străzile Parisului şi i-a măturat pe regaliști cu mitralii, scrie 
aici. A continuat chiar şi după ce calul a fost împuşcat sub el. 

Drinkwater spuse: 

- Nu-mi place să aud despre oameni care sunt măturaţi cu tunurile. Mie 
mi se pare că nu este un comportament demn de un gentleman. Bătăliile ar 
trebui să fie om contra om, pistol contra pistol, sabie contra sabie, 

— Poate că așa e, spuse Hornbeam. Chiar și aşa, mi-aş dori ca generalul 
Bonaparte să fie de partea noastră. 

Aprodul băgă capul înăuntru şi spuse că tribunalul este pregătit. 

- Foarte bine. Spune-le tuturor să păstreze liniştea, spuse Drinkwater. 

Cei trei judecători intrară în sală și îşi ocupară locurile. 

Sala era plină. Existau o duzină de acuzaţi, numeroşi martori şi toate 
familiile şi prietenii lor, plus alţii care veniseră pentru că, pur şi simplu, era 
un eveniment important în oraș. Pe o latură, juriul se aşeză pe bănci. 
Oricine altcineva stătea în picioare. 

În afară de grefierul judecătorilor, Luke McCullough, nu existau avocaţi 
în sală. Aceştia apăreau rareori în faţa judecătorilor, poate cu excepția 
Londrei. În cele mai multe cazuri, victima unei crime era şi procuror/acuza- 
tor. Astăzi, întrucât încăierarea fusese un eveniment public, şeriful Doye va 
face acuzarea. 

Doye anunţă numele celor acuzaţi de atac, inclusiv Jarge Box, Jack 
Camp şi Susan Hiscock. Lista nu-i includea pe golanii de la Slaughterhouse: 
Mungo Landsman, Rob Appleyard și Nat Hammond. Hornbeam îi spu- 
sese şerifului să-i elibereze fără să fie acuzaţi. Oricum, ei se aflau în sală, 
ca martori. 

Riddick murmură către Hornbeam: 

— Păcat că javra aia de Sal Clitheroe n-a fost arestată. 

Drinkwater spuse: 

— Unul dintre acuzaţi, Jarge Box, s-a aflat şi printre organizatorii eveni- 
mentului, aşa că haideţi să audiem mai întâi cazul lui. 

Hornbeam înțelese că nu fusese singurul care-și făcuse planuri pentru 
acest proces. Rămase surprins că Drinkwater dovedise atât de multă anti- 
cipare. Dar poate că Drinkwater discutase cazul cu mult mai inteligentul 
său ginere, pastorul Midwinter, care îi sugerase cea mai bună cale să se 
ocupe de asta. Jarge Box părea să fi fost informat și el, pentru că nu păru 
surprins să fie chemat primul. 

Box era acuzat de atacarea lui Mungo Landsman și pledă nevinovat. 
Landsman jură să spună adevărul şi spuse că Box îl doborâse la pământ, 
apoi îl lovise. Box fu întrebat dacă avea ceva de spus. 

— Dacă înălțimile voastre sunt de acord, aș vrea să vă povestesc ce s-a 
întâmplat, spuse el; și Hornbeam fu sigur că propoziţia fusese repetată. De 
asemenea, Box era îmbrăcat într-o haină respectabilă şi cu pantofi decenţi, 
care fuseseră, cu siguranţă, împrumutaţi pentru această ocazie. 

Drinkwater spuse: 

- Da, în regulă, dă-i drumul! 

Box era agitat din cauza aranjării formale a curţii, dar el îşi depăşi ner- 
vozitatea și începu încrezător. 

- Întrunirea a fost paşnică şi liniştită timp de aproape o oră, înainte să 
înceapă scandalul. Reverendul Small de la Oxford... 

Hornbeam îl întrerupse. 

- Small nu a fost singurul orator, nu-i așa? 

Asta îl devie de la subiect pe Box. Avu nevoie de un moment ca să-şi 
adune gândurile, apoi spuse: 

- A vorbit şi Spade. Adică David Shoveller. 

- Pe ce subiect? întrebă Hornbeam. 

- Hm, cartea arhidiaconului Paley, pentru oamenii muncii. 

- Nu-i aşa că a făcut publicul să râdă? 

- N-a făcut altceva decât să citească fragmente din carte. 

— Cu voce amuzantă? 

- Cu vocea lui normală. 

Drinkwater spuse: 

- Ei bine, dacă oamenii râd când este citită o carte, poate că este vina 
autorului, nu a cititorului. Se auziră chicote dinspre public. 

— Continuă, Box. 

Box se simţi încurajat. 

- Reverendul Small vorbea despre monarhi în general, nimic despre 
regele George însuşi, când Mungo Landsman s-a ridicat și a strigat: 
„Dumnezeu să-l binecuvânteze pe rege“. Apoi s-au ridicat şi alții şi au stri- 
gat același lucru. Noi n-am putut înțelege ce anume i-a jignit. Părea că veni- 
seră la întrunire cu intenția de a provoca necazuri. Ne-am întrebat dacă nu 
cumva i-a plătit cineva ca să facă asta. 

Dinspre spectatori se auzi un strigăt: 

- Prea adevărat! 

Era o voce de femeie şi Riddick murmură: 

- Asta-i femeia aia, Clitheroe. 

Box continuă: 

- Domnul Small şi-a continuat discursul, dar ei l-au întrerupt din nou, 
strigând că este trădător, republican și egalitarist. Doamna Sarah Clitheroe 
spunea că ei nu au de unde să ştie ce este dacă nu-l ascultă, dar ei i-au stri- 
gat că este o curvă, ceea ce este o minciună ordinară. 

Hornbeam îl întrerupse din nou. 

- Vorbeşti despre Sal Clitheroe? Se vorbea că ea fusese adevăratul orga- 
nizator al societăţii. 

Box spuse: 

- Da. 

Hornbeam privi direct spre Sal în timp ce spunea: 

— Femeia care a fost exilată din satul Badford pentru că l-a atacat pe fiul 
moşierului? 

Box se trezi în defensivă şi făcu o pauză înainte să răspundă: 

— Riddick i-a ucis bărbatul. 

Will Riddick vorbi de pe bancă. 

— Cu siguranţă că n-am făcut aşa ceva. 

Drinkwater spuse nerăbdător: 

— Nu ne aflăm aici ca să judecăm cazul acela. Continuă cu mărturia, Box. 

- Da, înălțimea ta. Eu şi Jack Camp ne-am dus şi ne-am postat în 
picioare în apropiere de scandalagii, dar asta n-a ajutat la nimic. Zgomotul 
era atât de mare, încât discursul n-a mai putut continua şi pastorul 
Midwinter a cerut o pauză, în speranţa că Mungo și prietenii lui vor tăcea 
din gură sau vor pleca, ca să putem avea o dezbatere liniştită şi să învăţăm 
ceva. Dar mulţi oameni s-au repezit spre uşi. Cred că strigătele i-au speriat 
şi ei s-au decis, pur și simplu, să plece acasă. 

Hornbeam îl întrerupse pentru a treia oară. 

— Treci la subiect, omule. L-ai atacat pe Mungo Landsman? 

Jarge nu era chiar așa uşor de deturnat de la povestea lui. 

El spuse: 

- Lydia Mallet încerca să plece când s-a ciocnit de Mungo, aşa că el a 
lovit-o în faţă. 

- Lydia Mallet se află aici? întrebă Drinkwater. 

O femeie tânără păși în afara mulțimii. Era frumoasă, cu excepția fap- 
tului că nasul şi gura îi erau roşii şi umflate. 

Drinkwater spuse: 

- Mungo Landsman ţi-a făcut asta? 

Femeia aprobă din cap. 

El spuse: 

- Te rog să spui da, dacă asta este ceea ce vrei să spui. 

- Dza, spuse ea și toată lumea râse. Tcuze, nu pot vorbi bine, adăugă ea 
şi se auziră mai multe râsete. 

- Cred că vom considera asta ca pe o confirmare, spuse Drinkwater, . 
apoi privi spre șerif. Dacă povestea asta este adevărată, este surprinzător 
că Landsman nu se află printre cei acuzaţi. 

- Lipsa dovezilor, înălţimea ta, spuse șeriful Doye. 

Drinkwater era evident nemulţumit, dar alese să treacă mai departe. 

- Ce s-a întâmplat mai departe, Box? 

- L-am trântit pe Mungo la pământ. 

- De ce? 

- Pentru că a bătut o femeie! răspunse Jarge indignat. 

- Şi de ce l-ai lovit? întrebă Hornbeam. 

- Ca să-l oblig să rămână jos. 

- N-ar fi trebuit să faci asta, spuse Drinkwater. Asta înseamnă să iei legea 
în propriile tale mâini. Ar fi trebuit să-l raportezi pe Landsman șerifului. 

— Phil Doye ieşise afară, ca să aducă miliția! 

- Ai fi putut să-l raportezi mai târziu. Ajunge, pentru moment, Box, 
cred că avem toate informaţiile de care avem nevoie. 

Hornbeam era enervat de felul în care decurgea procesul. El nu l-ar fi 
lăsat pe Box să spună o poveste lungă, despre felul în care a fost provocată 
violenţa. Asta ar putea face juriul să simpatizeze cu el. Și Drinkwater era clar 
enervat pentru că băieţii de la Slaughterhouse fuseseră lăsaţi pe dinafară. 

Ca de obicei, curtea urma să asculte mai întâi toate cazurile, înainte de 
a cere juriului să decidă verdictele. Nu era o procedură prea bună: până la 
finalul zilei uitau mare parte din ceea ce auziseră. Pe de altă parte, atunci 
când erau nesiguri, de obicei greşeau în sensul de a da verdicte de vinovă- 
ţie, ceea ce Hornbeam considera că este un lucru bun, întrucât, în opinia 
lui, oricine ajungea să aibă necazuri cu legea merita să fie pedepsit. 

Cazurile erau repetitive. A îl lovise pe B pentru că B îl îmbrâncise pe C. 
Fiecare persoană acuzată pretindea că fusese provocată. Niciuna dintre 
răni nu era prea gravă: vânătăi, coaste crăpate, câte un dinte scos, o înche- 
ietură sucită. În fiecare caz, Drinkwater se chinuia să sublinieze că provo- 
cările nu justificau violența. La final, juriul îi găsi pe toți vinovaţi. 

Era momentul ca judecătorii să decidă pedepsele. Vorbiră în şoaptă 
unul cu celălalt. 

- Un caz clar pentru biciuire, aş spune, zise Hornbeam. 

- Nu, nu, spuse Drinkwater. Eu cred că ar trebui să le dăm tuturor câte 
o zi în butuci. 

— Aş sugera opţiunea să poată plăti o amendă de zece șilingi, în schimb — 
murmură Hornbeam, care dorea să-i poată salva pe unii dintre bărbaţii 
selecționați. 

- Nu, spuse Drinkwater ferm. Toţi ar trebui pedepsiți la fel. Nu vreau 
ca jumătate dintre ei să stea legaţi în butuci, iar cealaltă jumătate să umble 
liberi prin oraș, pentru că cineva le-a plătit amenda. 

Asta era exact ceea ce plănuise Hornbeam, dar acum știa că era învins, 
aşa că spuse doar: 

- Foarte bine. 
Ca întotdeauna, mai avea un plan de rezervă. 


xxx 


Hornbeam îi dispreţuia pe oamenii muncii, mai ales atunci când se aflau 
în mulțime şi cea mai rea mulțime dintre toate era gloata din Londra. Totuși, 
chiar şi el rămase şocat de ştirile din ziarul din dimineaţa următoare. În 
timp ce regele se afla pe drumul spre parlament, trăsura lui fusese atacată de 
huligani, care strigau: „Pâine şi pace!“ Pietrele spărseseră ferestrele trăsurii. 

Aruncaseră cu pietre în rege! Hornbeam nu mai auzise niciodată des- 
pre o asemenea insultă la adresa monarhului. Asta era înaltă trădare. Și 
totuşi, deşi fumega de indignare, el înţelesese că aceste veşti puteau să-l 
ajute astăzi, la întâlnirea cu Lordul Locotenent, contele de Shiring. 
Împături cu grijă ziarul și îl îndesă în interiorul hainei. Apoi ieşi. 

Era mândru de trăsura care se afla în fața porţii. Fusese construită pentru 
el de cel care făcea trăsurile regale, John Hatchett, din Long Acre, Londra. Pe 
când era copil, văzuse astfel de vehicule şi tânjea să aibă unul. Era un model 
numit berlină, rapid, dar stabil, fiind mai puţin probabil să se răstoarne la 
viteză mare. Caroseria era albastră cu linii aurii și vopseaua strălucea de la lac. 

Riddick se afla deja înăuntru. Mergeau împreună la Earlscastle. Lordul 
Locotenent va considera, cu siguranță, greu să ignore o plângere din par- 
tea a doi judecători. 

Traversară piaţa deja aglomerată, deşi era încă devreme. Hornbeam 
opri trăsura, ca să se poată uita la bărbaţii care erau pedepsiţi. 

Dispozitivul presupunea doi butuci legaţi de picioare, care-l obligau pe 
condamnat să stea într-o poziție foarte inconfortabilă, pe pământ, toată ziua. 
Era mai mult umilitoare decât dureroasă. În această dimineaţă, toate cele 
douăsprezece persoane găsite vinovate de către juriu erau expuse în ploaie. 

Adesea, condamnaţii erau batjocoriţi şi abuzaţi, incapabili să se opună. 
Oamenii puteau arunca în ei cu mizeria din mormanele de balegă. Violenţa 
efectivă era interzisă, dar graniţa era subțire. Oricum, astăzi oamenii din 
piaţă nu le arătau ostilitate. Acesta era un semn că simpatizau cu cauza lor. 

Lui Hornbeam nu-i păsa. El nu-şi dorea să fie popular. Din asta nu se 
câştigau bani. 

Privi spre Jarge Box, primul dintre clopotari, şi spre sora lui, Joanie, aşe- 
zaţi unul lângă altul. Ei nu păreau să sufere prea tare. Joanie stătea la taclale 
cu o femeie care ducea un coș de cumpărături. Jarge bea bere dintr-o carafă, 
care îi fusese probabil adusă de un binevoitor. 

Apoi Hornbeam o observă pe Sal Clitheroe, organizatoarea, care nici 
măcar nu fusese acuzată. Ea stătea în picioare alături de Box, purtând pe 
umăr o lopată grea, din lemn. Se afla acolo să-l apere pe Box, dacă era 
nevoie. Hornbeam se îndoia că ar putea să o provoace cineva. 

Totul era extrem de nesatisfăcător, 

Riddick comentă: ` 

- Adevărații vinovați sunt organizatorii şi ei nici măcar nu se află aici. 

Hornbeam clătină din cap, în semn de aprobare. 

- Când vom reveni de la Earlscastle, în după-amiaza asta, ar trebui să 
dispunem de un control mai ferm al tribunalelor din oraş. 

El îi spuse birjarului să pornească. 

Era o călătorie lungă. Riddick propuse câteva mâini de faro, dar 
Hornbeam refuză. Nu-i plăceau jocurile, mai ales cele în care un bărbat 
putea să piardă bani. 

Riddick îl întrebă cât de bine îl cunoştea pe conte. 

— Aproape deloc, spuse el. Își aminti o versiune mai bătrână a viconte- 
lui de Northwood, cu același nas mare şi privire ascuţită, dar cu capul chel, 
în loc de bucle castanii. 

- L-am întâlnit la diverse ceremonii şi el m-a audiat înainte să devin 
judecător. Cam asta e totul. 

— La fel şi eu. 

- Desigur, el nu înţelege afacerile, dar puțini dintre acești nobili o fac. Ei 
consideră că bogăţia vine de la pământ. Încă se află în vremurile întunecate. 

Riddick aprobă din cap. 

- Fiul are o latură moale. Este înclinat să vorbească despre Anglia ca 
despre o țară liberă. Nu ştiu dacă și bătrânul este la fel. 

- Vom afla. Erau în joc foarte multe. Dacă întâlnirea mergea bine, 
Hornbeam se va întoarce la Kingsbridge sensibil mai puternic. 

Câteva ore mai târziu văzură Earlscastle. Nu mai era un castel, deşi 
rămăsese în picioare o porțiune scurtă din zidul defensiv, cu contrafortu- 
rile şi ferestrele înguste pentru arcași. Partea modernă a locuinţei era con- 
struită din cărămidă roșie, cu vitralii lungi și avea multe hornuri care 
trimiteau fum înspre norii de ploaie de deasupra. Ciorile din ulmii înalţi 
cârâiră dispreţuitoare, în timp ce Hornbeam și Riddick coborau din tră- 
sură şi se grăbeau să intre în casă. 

— Sper că ne va oferi o masă contele, spuse Riddick, în timp ce-şi sco- 
teau hainele în hol. Sunt lihnit. 

— Nu te baza pe asta, spuse Hornbeam. 

Contele îi întâmpină în biblioteca sa, în loc de salon, un semn că ei se 
aflau sub nivelul lui social şi că, prin urmare, el considera asta ca fiind o întâl- 
nire de afaceri. El purta o haină de culoare prunei şi o perucă gri-argintie. 

Hornbeam fu surprins să-l vadă acolo pe vicontele de Northwood, fără 
uniformă şi îmbrăcat în haine de călărie. Probabil că acolo fusese în seara 
întrunirii de la Societatea Socratică. Prezența lui era o surpriză neplăcută. 
Era improbabil ca el să fie de acord cu schema pe care dorea să o propună 
Hornbeam. 

În şemineul enorm juca o flacără uriașă. Hornbeam era bucuros de 
asta, pentru că drumul cu trăsura fusese friguros. 

Un valet le oferi sherry şi biscuiţi. Hornbeam refuză, simțind că avea 
nevoie să fie perfect treaz. 

El spuse povestea de la întrunirea Societăţii Socratice: un orator revo- 
luţionar, un protest al cetăţenilor loiali regelui, intimidarea din partea 
bătăuşilor republicani şi o revoltă. 

Contele ascultă cu atenţie, dar faţa lui Northwood arăta scepticism, aşa 
că spuse: 

— A fost ucis cineva? 

— Nu, deși câțiva au fost răniți. 

— Grav? 

Hornbeam era pe cale să spună da, lucru neadevărat, dar atunci îi trecu 
prin minte că Northwood ar fi putut să fi primit un raport de la aghiotan- 
tul său, locotenentul Donaldson. Trebuia să admită adevărul. 

— Nu prea, spuse el. 

— Atunci a fost mai mult o încăierare decât o revoltă, spuse Northwood, 
ca un ecou la ceea ce spusese Drinkwater la tribunal. Da, cu siguranţă că 
vicontele fusese informat de cineva. y 

- Douăsprezece persoane au fost aduse în faţa judecătorilor, spuse 
Hornbeam. Consilierul Drinkwater a prezidat şedinţa şi acela a fost 
momentul în care lucrurile au început să meargă prost. Mai întâi, el a redus 
acuzaţiile de la revoltă la atac. Juriul a fost sensibil şi i-a găsit pe toţi cei doi- 
sprezece vinovaţi. Dar Drinkwater a insistat pentru sentinţe uşoare. Toţi au 
primit o zi legaţi în butuci. Acum se află acolo, trăncănind cu trecătorii şi 
primind carafe cu bere. 

Riddick adăugă: 

— Asta face ca justiţia să fie o glumă. 

— Voi consideraţi că este ceva grav, zise contele, 

— Aşa este, spuse Hornbeam. 

- Ce credeţi că ar trebui făcut? 

Hornbeam inspiră adânc. Acesta era momentul crucial. 

- Consilierul Drinkwater are şaptezeci de ani, spuse el. Desigur, vârsta 
nu este totul, adăugă el grăbit, amintindu-și că şi contele se apropia de şai- 
zeci de ani. Oricum, Drinkwater a intrat în faza aceea benignă a maturită- 
ţii, în care unii bărbaţi devin foarte iertători — o atitudine care se potriveşte 
unui bunic, poate, dar nu şi unui preşedinte al judecătorilor. 

— Îmi cereţi să-l revoc pe Drinkwater? 

— Ca judecător, da. Desigur, el va rămâne consilier. 

Northwood interveni: 

- Presupun că tu vrei să devii preşedinte în locul lui Drinkwater, 
Hornbeam, nu-i aşa? 

— Aş accepta cu umilință postul, dacă mi-ar fi oferit. 

Riddick spuse: 

- Consilierul Hornbeam este alegerea evidentă, stăpâne. Este cel mai 
important țesător din oraș și, cu siguranţă, mai devreme sau mai târziu va 
deveni primar. 

„Asta este, gândi Hornbeam; ăsta este cazul nostru. Acum să vedem 
cum este primit.“ 

Contele afişă o atitudine rezervată. 

— Nu sunt foarte sigur că ceea ce mi-ați spus ar putea să justifice revo- 
carea. E o acțiune destul de drastică. 

Hornbeam se temuse de asta. 

Northwood spuse: 

— Haide să nu transformăm un muşuroi într-un munte. Un englez are 
dreptul la opiniile lui şi Societatea Socratică din Kingsbridge este un grup 
de dezbateri. Câteva nasuri însângerate nu se transformă în revoluţie. Nu 
cred că societatea prezintă nici cea mai mică ameninţare pentru Maiestatea 
Sa regele George sau pentru constituţia britanică. 

Atitudine optimistă, gândi Hornbeam, dar nu îndrăzni să spună asta 
cu voce tare. 

Se lăsă tăcerea. Contele părea neînduplecat şi fiul său părea să fie mul- 
tumit cu direcția în care se îndreptase conversaţia. Riddick păru uluit. Nu 
era tocmai un geniu şi nu avea habar ce-ar trebui să facă în continuare. 

Dar Hornbeam mai avea un atu în mânecă sau, mai bine spus, în 
buzunar. 

- Mă întreb, stăpâne, dacă ai văzut ziarul de astăzi. El scoase The Times. 
Se raportează că regele a fost atacat cu pietre de o gloată din Londra. 

Contele spuse: 

- Doamne fereşte! 

Riddick interveni: 

- Nu ştiam asta, 

Northwood găsi cu cale să întrebe: 

- Este adevărat? 

- Scandau „Pâine și pace“, conform acestui reportaj. Hornbeam despă- 
turi ziarul şi i-l înmână contelui. 

Acesta citi câteva rânduri şi spuse: 

— Au spart ferestrele trăsurii! 

- Poate că reacţionez eu prea exagerat, spuse Hornbeam, nesincer. Dar 
consider că aceia dintre noi care dispun de autoritate în țară ar trebui să 
întreprindă acțiuni mai ferme împotriva agitatorilor şi revoluţionarilor. 

Contele spuse: 

- Încep să cred că ai dreptate. 

Northwood rămase tăcut. 

Riddick decretă: 

— Oamenii aceia sunt nişte diavoli. 

Hornbeam conchise: 

— Aşa încep revoluțiile, nu-i aşa? Ideile subversive conduc la violenţă și 
violența escaladează. 

— S-ar putea să ai dreptate, spuse contele. 

Se înmuia, gândi Hornbeam, dar fiul lui era încă un obstacol. 

În cameră intră o femeie tânără, îmbrăcată într-un costum de vână- 
toare scump, cu o pălărioară drăguță. Îl salută pe conte şi spuse: 

— Îmi cer scuze că te întrerup, unchiule, dar echipa de călărie îl aşteaptă 
pe vărul meu, Henry. 

Northwood se ridică. 

— Te rog să mă ierţi, domnişoară Miranda. O discuţie importantă... 
Era clar că era reticent să plece. 

Dar contele spuse: 

- Poţi să te retragi, Henry. Mulţumesc pentru ajutor. 

Hornbeam înţelese că femeia era verișoara lui Henry, Miranda 
Littlehampton. Se zvonea că erau neoficial logodiţi. Hornbeam nu era expert 
în dragoste, dar i se părea că Miranda era mai dornică decât Henry. 

Oricum, Henry plecă şi asta era o întorsătură norocoasă pentru 
Hornbeam. 

- Frumoasă fată, spuse Riddick, admirativ. 

„Închide gura, prostule, gândi Hornbeam. Contele nu are nevoie de 
aprobarea ta pentru viitoarea lui noră.“ Apoi spuse în grabă: 

- Mulţumesc excelenţei voastre că ne-a primit astăzi, pe mine și pe 
moşierul Riddick. Amândoi apreciem acest privilegiu și ştim că această 
discuţie a fost de cea mai mare importanţă pentru comitatul vostru și, mai 
ales, pentru oraşul Kingsbridge. 

Era abureală curată, dar îi îndepărtă atenția contelui de la remarca gro- 
solană a lui Riddick, referitoare la Miranda. 

- Da, spuse contele. Vă mulțumesc că mi-aţi atras atenţia asupra acestei 
probleme. Cred că ar trebui să fac ceea ce îmi sugeraţi voi şi să-i spun lui 
Drinkwater că a venit momentul să se retragă. 

„Ah, succes“, gândi Hornbeam cu satisfacţie profundă, păstrându-şi 
fața lipsită de expresie, ca de lemn. 

- Îi voi scrie lui Drinkwater, continuă contele. 

Hornbeam spuse nerăbdător: 

— Dacă vrei să îi transmit eu scrisoarea... 

- Nu prea cred, spuse contele aspru. Drinkwater ar putea să o consi- 
dere o impolitețe. Îi voi da scrisoarea lui Northwood. 

Hornbeam înțelese că se grăbise prea tare cu victoria sa. 

- Da, stăpâne, desigur, a fost o prostie din partea mea. 

- Îmi imaginez că sunteţi nerăbdători să vă întoarceţi la drum. E cale 
lungă până la Kingsbridge. 

Tonul contelui nu lăsa loc pentru discuţii. Şi nu intenţiona să le ceară 
vizitatorilor săi să rămână la masă. Hornbeam se ridică în picioare. 

- Cu permisiunea ta, stăpâne, ne luăm rămas-bun. 

Contele se întinse după un clopoțel şi sună, iar un minut mai târziu 
apăru un valet. Hornbeam şi Riddick se înclinară şi trecură în hol. Contele 
nu-i urmă. 

Îşi îmbrăcară hainele şi ieşiră afară. Trăsura lui Hornbeam aştepta, 
strălucind în ploaie. Urcară în trăsură și caii porniră la drum. 

Riddick spuse: 

— Trebuie să recunosc, Hornbeam, eşti un porc isteţ. 

- Da, spuse Hornbeam, știu. 


CAPITOLUL 17 


Lucrătorii erau plătiţi sâmbăta după-amiaza, la ora cinci, când se oprea 
lucrul în ateliere. Deşi ei lucrau cu orar fix, suma cu care erau plătiţi depin- 
dea de cantitatea de fir pe care o torceau. Sal şi Kit produceau, de obicei, sufi- 
cient ca să câştige doisprezece șilingi. În urmă cu trei ani, asta ar fi făcut-o să 
se simtă bogată, dar de atunci recoltele proaste crescuseră prețul alimente- 
lor și taxele de război făcuseră ca şi celelalte necesităţi să se scumpească. 
Acum, doisprezece șilingi abia dacă le ajungeau pentru o săptămână. 

Sal şi Joanie se duseră imediat să-şi plătească chiria, târându-se prin ploaia 
măruntă, urmate de Kit și de Sue. O casă cu vatră de foc era chiar mai impor- 
tantă decât mâncarea. De frig se murea mai repede decât de foame. Să ajungi 
să ai datorii la chirie era primul pas pe panta care ducea la mizeria totală. 

Casa lor era proprietatea catedralei, dar biroul pentru plata chiriilor se 
afla în cartierul sărac în care locuiau ele. Chiria lor era de un șiling pe săp- 
tămână și Sal plăti cinci piese de doisprezece pence, întrucât ea ocupa mai 
puţin de jumătate din clădire. Dădură banii, apoi porniră spre piaţă. Era 
deja întuneric, dar tarabele erau strălucitoare de la lumina felinarelor. 

Sal îi ceru unui brutar o pâine standard de două kilograme şi acesta 
îi spuse: 

- Costă un șiling şi doi pence. 

Sal fu revoltată. 

— Ieri a fost un șiling și un penny — și doar şapte pence, cu un an în urmă! 

Brutarul păru plictisit, de parcă ar fi ascultat aceeaşi plângere toată ziua. 

- Știu, spuse el. Şi făina obișnuia să fie treisprezece șilingi pe sac şi 
acum este douăzeci și șase. Ce ar trebui să fac? Dacă vând sub preţul de 
cost, aș ajunge în faliment în mai puţin de un an. 

Sal era convinsă că el exagera, dar chiar și așa, înţelegea că avea drep- 
tate. Ea cumpără o pâine și Joanie făcu la fel, dar ce aveau să se facă dacă 
preţul creștea și mai mult? 

Asta nu era o problemă doar în Kingsbridge. Spade spunea că se întâm- 
plă în toată țara. În unele oraşe femeile se revoltaseră, adesea începând de 
la uşa unui magazin. 

În piaţa acoperită, din partea sudică a catedralei, exista un măcelar cu o 
vitrină care-ţi lăsa gura apă — articulaţii de vită, porc și berbec -, dar era, de 
asemenea, prea scump. Sal căută un fazan sau o potârniche, păsări slăbă- 
noage, cu carne tare, care trebuiau făcute tocană. Acestea erau de obicei 
disponibile în această perioadă a anului, dar astăzi nu exista niciuna. 

- E din cauza vremii, spuse măcelarul. În zilele astea întunecate, plo- 
ioase, pădurarii nu pot vedea păsările, ca să nu mai spunem să le prindă. 

Sal şi Joanie se uitară la carnea fiartă şi afumată, şuncă şi vită sărată, dar 
chiar şi astea erau prea scumpe. În cele din urmă, cumpărară cod sărat. 

- Nu-mi place asta, se plânse Sue, dar Joanie spuse abrupt: 

— Fii recunoscătoare — unii copii nu au altceva în afară de păsat. 

Pe drumul spre casă trecură pe lângă Assembly Rooms, unde era pe cale 
să înceapă o petrecere. Trăsurile trăgeau în față şi doamnele încercau să-și 
păstreze uscate hainele fabuloase, în timp ce se grăbeau să intre în clădire. În 
spate, bucătăria primea livrările de ultimă clipă: saci uriaşi de pâine, șunci 
întregi şi butoaie de vin. Unii oameni încă își puteau permite astfel de lucruri. 

Joanie vorbi cu un hamal care ducea un coş cu portocale din Spania. 

— Pentru ce este petrecerea? 

- Consilierul Hornbeam, spuse bărbatul. O nuntă dublă. 

Sal auzise despre asta. Howard Hornbeam se însurase cu Bel Marsh și 
Deborah Hornbeam se măritase cu Will Riddick. Lui Sal îi părea rău pen- 
tru orice fată care se căsătorea cu Will Riddick. 

- Va fi o petrecere uriaşă, spuse hamalul. Ne așteptăm să vină vreo 
două sute de persoane. 

Numărul acela avea să includă mai mult de jumătate dintre oamenii cu 
drept de vot din oraş. Hornbeam era acum preşedinte al judecătorilor şi era 
sigur că, într-o zi, va candida pentru funcţia de primar. În unele oraşe, pos- 
tul de primar era primit prin rotaţie, anual, de toţi consilierii, dar în 
Kingsbridge era ales şi rămânea în funcţie până când se retrăgea sau până 
era demis de ceilalţi consilieri. Chiar acum, primarul Fishwick era sănătos 
şi foarte popular. Dar Hornbeam avea să joace un joc cu bătaie lungă. 

Îşi croiră drum spre casă. Sal scoase pâinea și peştele sărat în bucătărie. 
Mai târziu vor lăsa focul să se stingă și se vor duce la Bell, luând şi copiii cu 
ele. Dacă economiseau bani de lemn de foc îşi puteau permite o cană de 
bere. Gândul acesta o înveseli. Şi mâine era zi de odihnă. 

Joanie strigă în sus, pe scări, după mătuşa Dottie. Jarge intră în bucătă- 
rie şi se aşezară în jurul mesei, în timp ce el tăia peştele. Dottie nu apăru, 
aşa că Joanie îi spuse lui Sue: 

- Fugi sus, pe scări, după mătușa ta. Probabil că a adormit. Sue îşi 
îndesă pâine în gură şi porni pe scări. 

Un minut mai târziu, se întoarse şi spuse: 

— Nu vorbește. 

Urmă un moment de tăcere, apoi Joanie spuse: 

— O, Iisuse! 

Se repezi pe scări în sus, urmată de ceilalţi, și se îngrămădiră toți în 
camera lui Dottie din pod. Bătrâna doamnă era întinsă pe spate, în pat. 
Ochii-i erau larg deschiși, dar ea nu vedea nimic şi gura-i era şi ea deschisă, 
deşi nu respira. Sal văzuse moartea şi ştia cum arăta - şi nu avea nicio îndo- 
ială că Dottie trecuse pe lumea cealaltă. Joanie rămase tăcută, dar pe faţă i 
se scurseră lacrimi. Sal încercă să simtă bătăile inimii, apoi pulsul, dar făcea 
mişcările mecanic. În timp ce se ocupa de trupul acesteia, îşi dădu seama 
că Dottie slăbise foarte mult. Se simți vinovată. 

Sal ştia că asta era ceea ce se întâmpla când mâncarea era puţină: cei 
care mureau erau cei foarte tineri şi cei foarte bătrâni. 

Copiii aveau ochii măriţi de şoc. Sal se gândi să-i trimită afară din 
cameră, apoi decise că ar fi trebuit să rămână. Aveau să vadă mulţi oameni 
morţi în timpul vieţii lor, aşa că puteau, foarte bine, să se obişnuiască mai 
devreme cu asta. 

Dottie fusese sora mamei lui Joanie şi ea o crescuse pe aceasta după 
moartea mamei ei. Acum Joanie era copleşită de durere. Îşi va reveni, dar, 
pentru o vreme, Sal va trebui să se ocupe de mai toate lucrurile. Dottie 
fusese şi mătușa lui Jarge, dar ei doi nu fuseseră niciodată apropiaţi. 
Oricum, multe dintre cele ce trebuiau făcute erau treburi de femeie. 

Sal și Joanie vor trebui să spele trupul și să-l învelească într-un cearşaf - 
o cheltuială împovărătoare, care se adăuga la creşterea prețurilor. Apoi Sal 
se va duce la vicarul de la St Mark şi va discuta despre înmormântare. Dacă 
putea să fie făcută mâine, duminică, atunci toţi puteau să lucreze normal 
luni şi să evite să piardă din salariu. 

- Jarge, spuse Sal, vrei să le dai copiilor să mănânce în timp ce Joanie şi 
cu mine ne ocupăm de trupul sărmanei Dottie? 

- O! spuse el. Ah, da. Voi doi, haideţi jos cu mine! 

leşiră, 

Sal își suflecă mânecile. 

Elsie şi mama ei, Arabella, erau aşezate pe o latură a sălii de bal, privind 
dansatorii cum urcă și coboară într-o gavotă. Femeile aveau fuste umflate, 
mâneci fluturânde şi volănaşe pufoase, toate în culori strălucitoare, plus 
turnuri înalte de păr coafat, în timp ce bărbaţii erau îmbrăcați în armuri 
de veste strâmte și fracuri țepene la umeri. 

- Pare ciudat să dansezi, cugetă Elsie. Pierdem războiul, oamenii abia 
îşi pot permite să cumpere pâine și regele a fost atacat cu pietre în trăsura 
lui. Cum de putem face ceva atât de frivol? 

- Astea sunt momentele în care oamenii au cea mai mare nevoie de fri- 
volitate, spuse Arabella. Nu ne putem gândi tot timpul la nefericire. 

- Presupun că așa e. Sau poate că oamenilor de aici nu le pasă de răz- 
boi, de rege sau de lucrătorii din fabrici, înfometați. 

- Asta ar putea să fie un mod de viață foarte bun, dacă te poţi descurca. 
Apatie fericită. i 

„Nu pentru mine“, gândi Elsie, dar se hotărî să nu spună asta. O iubea 
pe mama ei, dar ele nu aveau prea multe în comun. Nu avea prea multe în 
comun nici cu tatăl ei. Uneori se întreba de unde apăruse pe lume. 

Ea se gândi la ce fel de copii ar putea să producă cele două cupluri de 
proaspăt căsătoriţi, care se aflau acum pe ringul de dans. Progenitura lui 
Howard Hornbeam va fi, probabil, grăsună și leneşă, aşa cum era şi el. 

- Howard pare să fie nedumerit, dar fericit, observă ea. 

- A fost o logodnă scurtă și am auzit că el n-a avut prea multe de spus 
în alegerea miresei, spuse Arabella. Are dreptul să fie nedumerit. 

- Oricum, pare să fie mulțumit cu mireasa lui. 

- În ciuda dinţilor ei de iepure. 

- E posibil să se gândească la faptul că ar fi putut să fie mult mai rău. 
Consilierul Hornbeam ar fi putut să aleagă pentru el pe cineva oribil. 

- Şi Bel Marsh ar putea să fie recunoscătoare pentru acelaşi motiv. 
Howard este un băiat drăguţ şi nu seamănă deloc cu tatăl lui. 

Elsie clătină din cap în semn de aprobare. 

- Bel arată destul de mulţumită de sine. 

Îşi îndreptă atenția spre celălalt cuplu, care părea mai solemn. Era con- 
vinsă că moşierul Riddick îşi va neglija copiii și probabil că lor avea să le 
fie mai bine datorită acestui lucru. Spuse: 

- Sunt convinsă că Riddick îşi doreşte doar pe cineva care să-i gestio- 
neze gospodăria pentru el, astfel încât el să-şi poată petrece tot timpul la 
jocuri de noroc şi la curve. 

— Ar putea să descopere că Deborah are propriile ei idei în legătură cu 
asta. Priveşte la bărbia ei! E un semn de hotărâre. 

— Sper să fie aşa. Mi-ar plăcea să-l văd pe Riddick străduindu-se să facă 
faţă unei femei puternice. 

Kenelm Mackintosh intră şi se aşeză alături de Elsie. 

— Ce ocazie plăcută este asta, spuse el. Două cupluri care-şi găsesc feri- 
cirea în sfânta căsătorie. 

„Timpul va spune dacă își vor găsi fericirea“, gândi Elsie, dar spuse: 

— Căsătoria este sfântă şi atunci când mariajul a fost aranjat de părinţi? 

El ezită, apoi spuse: 

— Ceea ce contează este alegerea Domnului. 

Acesta era un răspuns evaziv, dar Elsie nu spuse asta. 

Gavota se termină şi se anunţă un menuet. Acesta era un dans pentru 
cupluri. Vopsitorul Isaac Marsh, tatăl lui Bel, îşi făcu apariţia şi o invită pe 
Arabella la dans. 

— Încântată, spuse ea şi se ridică în picioare. 

Asta se întâmpla deseori. Arabella era, probabil, cea mai atrăgătoare 
femeie de vârstă mijlocie din Kingsbridge și mulți bărbaţi se foloseau de 
astfel de ocazii ca să danseze cu ea. Ei îi plăceau atenţia şi admiraţia, aşa că, 
de obicei, spunea da. 

— Tu ce aşteptări ai de la căsătorie? i se adresă Elsie lui Mackintosh. 

— Cineva care să-mi înţeleagă chemarea sacră, răspunse el prompt. 

— Foarte înţelept, spuse ea. Oamenii căsătoriți ar trebui să se înţeleagă unul 
pe celălalt, adăugă ea, subliniind necesitatea unui proces în ambele sensuri. 

— Exact. El nu observă că ea îi modificase ideea. Dar tu? Tu ce-ţi doreşti 
de la căsătorie? 

- Copii, spuse ea. Îmi imaginez o casă mare, plină de copii — patru, poate 
cinci, toți sănătoși şi fericiţi, cu jucării și animale de companie şi cărți. 

- Ei bine, asta e cu siguranţă voia Domnului. Desigur, nu vei mai con- 
tinua să te ocupi de școala de duminică, după căsătorie. i 

- Ba cu siguranţă o voi face, 

El ridică din sprâncene. 

- Nu te vei devota soţului tău? 

- Cred că mă pot descurca perfect cu amândouă. Și, până la urmă, 
şcoala de duminică este lucrarea Domnului. 

El clătină din cap aprobator, cu reticenţă şi spuse: 

- Da, este lucrarea Domnului. 

„Conversaţia devine foarte personală“, gândi Elsie. Ea intenţionase doar 
să-i contrazică presupunerea superficială cum că o căsătorie înseamnă 

fericire, dar el o transformase într-o discuţie despre faptul că va fi inoportun 
ca ea să-şi continue munca după nuntă și despre cum i se va devota soțului 
ei. Era aproape ca şi cum el ar considera-o drept o soție imposibilă. 

Înainte ca ea să poată reacționa la asta, îl văzu pe bărbatul cu care s-ar 
fi măritat într-o clipă. Amos purta un frac nou, roşu închis și o vestă roz 
palid. Elsie înțelese că el nu-l mai întâlnise până atunci pe Mackintosh, așa 
că făcu prezentările. 

- Te cunosc din auzite, desigur. Domnișoara Latimer își petrece 
foarte multă vreme cu tine, spuse Mackintosh, tonul său părând ușor 
dezaprobator. 

- Ne ocupăm împreună de şcoala de duminică, spuse Amos. Că tot 
veni vorba, cred că s-ar putea să-l cunoşti pe prietenul meu, Roger 
Riddick. Tocmai a absolvit la Oxford, cum cred că ai făcut și tu. 

Mackintosh păru îngrijorat. 

- M-am întâlnit cu Riddick o dată sau de două ori, da. 

- El urmează să plece la Berlin, în ianuarie. 

- Mi-e teamă că el şi cu mine ne învârtim în cercuri diferite. 

- Sunt convins, spuse Amos râzând. Roger este un jucător înveterat — 
nu-i tocmai cel mai potrivit mod de petrecere a timpului pentru un stu- 
dent la teologie —, dar este un inginer strălucit. 

- Ia zi-mi, ce pregătire ai pentru a preda la şcoala de duminică? întrebă 
Mackintosh. 

Amos nu avea nicio pregătire, desigur, iar Elsie simţi că Mackintosh 
fusese lipsit de tact. 

Amos ezită, apoi spuse: 

- Privind retrospectiv la educaţia mea, cred că cei mai buni profesori 
au fost cei care puteau explica clar. Minţile înceţoșate produc propoziţii 
confuze. Aşa că fac tot posibilul să mă fac ușor de înțeles. 

- Amos se pricepe foarte bine la asta, adăugă Flsie. 

Mackintosh spuse încăpățânat: 

- Dar nu ai făcut o analiză sistematică a scripturilor. 

Elsie înţelese că Mackintosh încerca să-şi impună superioritatea. El 
comentase că Elsie își petrecea mult timp alături de Amos. Poate că îl con- 
sidera pe Amos un potenţial rival în ceea ce privea afecțiunea ei. 

Dacă așa gândea, avea al naibii de multă dreptate. 

- Dar cunosc foarte bine scripturile, spuse Amos cu vioiciune. Particip 
la orele de studiu al Bibliei, la metodişti, în fiecare săptămână, și fac asta de 
peste doi ani. 

- A, da, spuse Mackintosh, cu un zâmbet condescendent. Studiul 
metodist al Bibliei. 

Sublinia faptul că el studiase la universitate şi Amos nu făcuse asta. Elsie 
ştia că tinerii erau în felul acesta. Mama ei, care putea să fie uneori directă 
în limbaj, îi spusese că asemenea disensiuni între bărbaţi erau numite în 
mod vulgar „concurs de pișat“, 

Apăru tatăl ei, mergând încet, cu un aer obosit şi Elsie se întrebă îngri- 
jorată dacă nu cumva acesta se simţea rău. 

Mackintosh sări în picioare cu un entuziasm evident. 

- Domnul meu, exclamă el. 

- Te rog fii amabil şi găseşte-l pe arhidiacon pentru mine, vrei? spuse 
episcopul, cu o voce care părea să sugereze o respirație mai greoaie. Trebuie 
să discut cu el despre slujbele de mâine. 

- Imediat, domnule episcop, îi răspunse Mackintosh şi se îndepărtă 
rapid, lăsându-l pe episcop să-şi continue drumul. 

- Roger mi-a zis că Mackintosh nu era foarte popular la Oxford, i se 
adresă Amos lui Elsie. 

— A spus și de ce? 

— Tipul este un lingușitor, care încearcă să intre în grațiile persoanelor 
importante. 

— Este ambițios, cred. 

— Pare că îl placi. 

Elsie scutură din cap. 

- Nici asta, nici opusul. 

- Nu ai nimic în comun cu el. 

Această direcţie a discuţiei nu-i plăcu lui Elsie. Se încruntă. 

- De ce îl ponegreşti în faţa mea? 

- Pentru că ştiu ce pune la cale acest șarpe alunecos. 

- Chiar ştii? 

- Vrea să se însoare cu tine pentru că l-ar ajuta în ascensiunea lui. 

Asta o înfurie. 

- Doar ăsta să fie motivul? Bine, bine. 

Amos nu îi observă reacţia. 

- Desigur. Ginerele unui episcop cu greu poate să rateze promovările 
în ierarhia bisericii. 

Elsie fu iritată, 

- Eşti absolut convins de treaba asta? 

- Da. 

- Nu te gândeşti că este posibil ca reverendul Mackintosh să se fi îndră- 
gostit, pur şi simplu, de mine? 

— Nu, sigur că nu. 

— Ce te face să crezi că este atât de improbabil ca un bărbat tânăr să se 
îndrăgostească de mine? 

Amos păru să înțeleagă implicaţia celor spuse de el. Era indignat. 

- Nu asta am vrut să spun. 

— Pare că asta gândeşti. 

— Nu ştii ce gândesc eu, 

- Sigur că ştiu. Femeile ştiu întotdeauna ce gândesc bărbaţii. 

Apăru Jane Midwinter, îmbrăcată în mătase neagră. 

— Nu am cu cine să dansez, spuse ea. 

Amos sări în picioare. 

— Acum ai, spuse el, şi o conduse spre ringul de dans. 

Elsie îşi dori să plângă. 

Când mama ei reveni la loc, Elsie o întrebă: 

— Tata e în regulă? Părea un pic obosit. Mă întreb dacă nu cumva este 
bolnav. 

- Nu sunt sigură, răspunse Arabella. Susţine că se simte bine, dar are 
mult peste greutatea normală şi cel mai mic efort pare să-l obosească. 

— O, dragă. 

— Dar altceva te frământă pe tine, spuse Arabella, surprinzător de 
perspicace. 

Elsie nu putea ascunde aceste lucruri faţă de mama ei. 

- M-a enervat Amos. 

Arabella păru surprinsă. 

- E ceva neobişnuit. Eşti îndrăgostită de el, nu-i aşa? 

- Da, dar el vrea să se însoare cu Jane Midwinter. 

— Şi ea şi-a dăruit inima vicontelui de Northwood. 

Elsie se hotări să-i spună mamei ei despre Mackintosh. 

- Cred că domnul Mackintosh vrea să se însoare cu mine. 

— Sigur că vrea. Am văzut cum te priveşte. 

— Serios? Elsie nu observase. Ei bine, nu cred că aş putea să-l iubesc 


vreodată. 


Arabella ridică din umeri cu înţelegere. 

— Tatăl tău şi cu mine n-am împărtăşit niciodată o mare pasiune, El 
poate fi îngrozitor de pompos, dar mi-a oferit confort şi stabilitate, iar eu îl 
apreciez pentru asta. De asemenea, el mă consideră a fi ceva special în viaţa 

lui, Domnul să-l binecuvânteze pentru asta. Cu toate acestea, între noi nu 
există acea iubire vehementă care cere a fi consumată... dacă înţelegi ce 
vreau să spun. 

Elsie înţelegea. Discuţia devenise intimă și deşi se simţea jenată, era 
fascinată de confesiunea mamei ei. 

— Şi acum? Eşti bucuroasă că te-ai măritat cu el? 

Arabella zâmbi. 

- Desigur! Se întinse și îi apucă mâna lui Elsie. Altfel, spuse ea, nu te-aș 
fi avut pe tine. 

+ 


Nimeni nu lucra în zilele sfinte. Sărbătorile religioase importante erau 
zile de odihnă pentru lucrătorii din Kingsbridge şi includeau Vinerea 
Mare, Lunea Rusaliilor, Ziua Tuturor Sfinților şi ziua de Crăciun, plus una 
care era sărbătorită doar local: Ziua Sfântului Adolphus, în noiembrie. 
Adolphus era sfântul patron al catedralei din Kingsbridge şi, în această zi, 
se ținea un târg special. 

Cădea o ploaie uşoară, mult mai blândă ca potopurile din ultimele zile. 
Cam în această perioadă a anului fermierii trebuiau să hotărască ce parte 
din şeptel își puteau permite să o țină peste iarnă, apoi sacrificau restul; aşa 
că, de obicei, preţul cărnii scădea. De asemenea, cei mai mulţi fermieri păs- 
trau o parte din producţia de grâu, ca să o vândă mai târziu, când abundența 
verii se termina. 

Sal, Joanie și Jarge merseră în piaţă, sperând să găsească ceva chilipi- 
ruri, poate ceva carne de vită sau de porc ieftină şi copiii îi însoțiră, pen- 
tru distracție. 

Dar rămaseră dezamăgiţi. Nu existau prea multe produse la vânzare şi 
nimic nu era ieftin. Femeile erau furioase din cauza preţurilor şi se îngri- 
jorau că nu-și vor putea hrăni familiile. Printre femeile care nu cunoşteau 
numele prim-ministrului se auzeau voci care cereau demiterea sa. Doreau 
încheierea războiului. Unele dintre ele spuneau că ţara avea nevoie de o 
revoluţie, asemenea celor petrecute în America şi Franţa. 

Sal cumpără miște măruntaie, intestine de oaie, care trebuiau fierte ore 
întregi pentru a deveni suficient de moi ca să poată fi mestecate şi care nu 
aveau niciun gust dacă nu erau gătite cu ceapă. Ea ar fi vrut măcar o 
bucăţică de carne adevărată pentru Kit, care era un băiat atât de mic şi 
muncea din greu. 

În partea de nord a pieţei, în apropierea cimitirului, grânele erau scoase 
la licitaţie. În spatele licitatorului, sacii erau stivuiţi în grămezi înalte, 

fiecare grămadă aparţinând unui proprietar diferit. Sal îi auzi pe brutari 
murmurând furioși despre prețurile care erau cerute. Unul dintre ei spuse: 

— Dacă aş plăti atât de mult pentru grâu, pâinea mea ar ajunge să coste 
mai mult decât carnea de vită! 

— Urmează lotul cel mai mare de astăzi, o sută de baniţe de grâu, anunţă 
licitatorul. Ce oferte am? 

- Priveşte aici, spuse Joanie. În spatele femeii cu pălărie roșie. 

Sal cercetă mulțimea, iar Joanie continuă: 

— Acela este cine cred eu că este? 

- Vorbeşti despre consilierul Hornbeam? 

- Mă gândeam că este el. Ce caută el la o licitaţie de grâne? EI este țesător. 

- Poate că este doar curios... la fel ca noi. 

- Curios ca un şarpe. 

Pe măsură ce preţul grâului creştea, un murmur de nemulțumire se 
răspândi prin mulțime, Ei nu-şi vor putea permite niciodată să cumpere 
pâine făcută din acest grâu. 

Joanie spuse: 

— Fermierul care vinde stocul acesta va face o mulțime de bani. 

În mintea lui Sal încolţi o idee şi spuse: 

- S-ar putea să nu fie un fermier. 

- Cine altcineva ar avea grâu de vânzare? 

— Cineva care l-a cumpărat de la un fermier, la vremea recoltării şi l-a 
dosit până când preţul a crescut atât de mult. Ea îşi aminti un cuvânt din- 
tr-un ziar: „speculant“. 

- Eh? spuse Jarge, uluit de acest gând. Asta nu este împotriva legii? 

- Nu cred că este, spuse Sal. 

- Atunci, la dracu, ar trebui să fie! 

Sal era de acord cu asta. 

Grânele se vândură la un preţ care depășea cu mult imaginaţia ei şi care 
era, de asemenea, mult peste posibilităţile oricărui brutar din Kingsbridge. 

Câţiva bărbaţi începură să ridice sacii şi să-i încarce într-un cărucior. 
Fiecare sac conţinea o baniţă şi cântărea în jur de treizeci de kilograme, așa 
că bărbaţii lucrau în perechi, fiecare apucând de un capăt al sacului, apoi 
legănându-l împreună ca să-l arunce în căruţ. Sal nu recunoscu pe niciu- 
nul dintre ei. 'Trebuiau să fie din afara orașului. 

- Mă întreb cine a cumpărat aceste grâne, spuse Sal cu voce tare. 

O femeie din faţa ei se întoarse. Sal o cunoştea vag; era doamna Dodds. 

— Nu ştiu, spuse ea, dar bărbatul acela în vestă galbenă, care discută 
acum cu licitatorul, este Silas Child, negustorul de grâne din Combe. 

— Crezi că el este cumpărătorul? întrebă Joanie. 

— Pare probabil, nu-i aşa? Şi, probabil, bărbaţii care mânuiesc sacii sunt 
barcagiii lui. 

— Dar asta înseamnă că grânele vor pleca din Kingsbridge. 

— Aşa este. 

— Ei bine, asta nu-i corect, spuse Joanie furioasă. Grânele din Kingsbridge 
n-ar trebui să meargă la Combe. 

— S-ar putea să meargă şi mai departe de atât, spuse doamna Dodds. Am 
auzit vorbindu-se că grânele noastre sunt vândute în Franţa, pentru că 
francezii sunt mai bogaţi decât noi. 

— Cum pot unii să vândă grâne inamicului? 

— Unii oameni fac orice pentru bani. 

— Ăsta este adevărul, lua-i-ar dracul! spuse Jarge. 

Căruţul fu încărcat rapid şi doi bărbaţi îl luară de acolo, fiecare apucând 
de câte un mâner. Căruţul viră pe Main Street, cu bărbaţii lăsându-se în 
spate şi trăgând de mânere ca să-l împiedice să pornească la vale, pe pantă. 

Sal spuse: 

— Kit şi Sue, urmăriţi căruţul, vedeţi unde se duce, apoi alergați înapoi 
aici, cât puteți de repede, ca să-mi spuneți. 

Copiii o luară la fugă. 

Sime Jackson apăru şi îi spuse lui Sal: 

- Oamenii spun că încărcătura asta de o sută de baniţe pleacă în Franța. 

Ideea se răspândise deja prin mulţime. 

Unele dintre femei se adunară în jurul celui de-al doilea căruţ, ocărân- 
du-i pe bărbaţi. De la depărtare, Sal auzi vorbele „Franţa“ şi „Silas Child“ şi 
apoi cineva strigă „Pâine și pace!“ Acesta era sloganul pe care i-l strigaseră 
regelui la Londra. 

Silas Child, în vesta lui galbenă, privi îngrijorat. 

Hornbeam dispăruse. 

Kit și Sue reveniră, trăgându-și suflul, după alergarea în sus, pe Main Street. 

- Căruţul s-a dus la malul râului! spuse Kit. 

— Încarcă sacii pe o barjă, adăugă Sue. 

- Am întrebat a cui este barja şi oamenii spuneau că este a lui Silas 
Child, continuă Kit. 

— Asta dovedeşte cum stau lucrurile, spuse Sal. 

Doamna Dodds îl ascultase pe Kit. Acum se întoarse spre vecinul ei. 

- Ai auzit asta? spuse ea. Grânele noastre sunt încărcate pe o barjă de 
la Combe. 

Vecinul se întoarse spre o femeie de lângă el şi repetă veştile. 

— Mă duc la malul râului să văd cu ochii mei, spuse Joanie. 

Sal ar fi vrut să o sfătuiască să fie prudentă, dar Joanie era încăpățânată, la 
fel ca fratele ei, Jarge. Porni să traverseze piaţa fără aștepte să se consulte cu 
cineva. Sal, Jarge şi copiii o urmară. Doamna Dodds merse după ei şi alți 
oameni din mulțime avură aceeași idee. Începură să scandeze: „Pâine și pace!“ 

Sal îl observă pe Will Riddick, evident grăbit, cum intră la Willard House, 
cartierul general al miliției. În timp ce trecea prin fața ferestrelor, îl văzu pe 
Hornbeam în picioare, în interior, privind cu o expresie încruntată. 


xxx 


Hornbeam se afla în biroul lui Northwood. Îi spuse lui Riddick: 

- Trebuie să opreşti asta acum. 

- Nu sunt prea sigur cum... 

— Prin orice mijloace. Adună-ţi miliția! 

— Colonelul Northwood le-a dat oamenilor o zi liberă, pentru sfântul 
Adolphus. | 

— Unde dracului este Northwood? 

- La Earlscastle. 

- Tot acolo? 

- Da. Mulţi dintre oameni sunt chiar aici, afară, în piaţă, cu iubitele lor. 

Era adevărat. Hornbeam se holbă afară, fierbând de frustrare. Oamenii 
din miliţie erau îmbrăcaţi în uniforme - nu erau suficient de bogaţi ca să 
aibă două rânduri de haine —, dar se bucurau de sărbătoare, la fel ca ori- 
cine altcineva. : 

- Unele orașe sunt păzite de miliția din alt ţinut. E un sistem mai bun. 
Descurajează genul acesta de fraternizare. Oamenii sunt mult mai dispuși 
să fie duri cu scandalagiii pe care nu-i cunosc. 

— Sunt de acord, dar Northwood nu doreşte asta, spuse Riddick. El 
spune că este impotriva tradiţiei. 

- Northwood este un prost blestemat. 

- Şi ducele de Richmond este împotriva sistemului. El este Master 
General of the Ordnance!. El spune că face recrutarea mult mai dificilă — 


oamenii nu vor să fie duşi departe de casele lor. 


! Ofiţer superior în armata britanică, până în 2013, responsabil pentru logistica şi 
aprovizionarea armatei (n.tr.) 

Hornbeam știa că nu poate lupta împotriva ducilor şi viconţilor - cel 
puţin nu până când nu devenea membru al parlamentului. 

- Doar du-te acolo afară și spune-le să intre în formaţie, îi spuse el 
lui Riddick. 

Riddick ezită. 

- N-o să le placă asta. 

— Nu vor avea de ales, vor trebui să facă ceea ce li se ordonă. Şi ceea ce 
se întâmplă începe să arate a revoltă. 

Riddick nu putea să nu fie de acord. 

— Prea bine, spuse el ieşind în hol, iar Hornbeam îl urmă. 

Sergentul Beach se afla în hol. 

— Domnule? 

— Dă ocolul pieţei și vorbeşte cu toţi bărbaţii în uniformă. Spune-le 
să vină aici. Împarte-le muschete și muniţie. Apoi intraţi în formaţie, la 
malul râului. 

Sergentul păru că se simte inconfortabil şi că e pe cale să protesteze, 
apoi îi întâlni privirea lui Hornbeam şi se răzgândi. 

— Imediat, domnule, zise și ieşi afară. 

Tânărul locotenent Donaldson cobori scările. 

— Scoate muschetele şi muniţia, spuse Riddick. 

— Da, domnule. 

Riddick văzu doi soldaţi cu aspect morocănos intrând dinspre piaţă şi 
le spuse: 

- Încheiaţi-vă tunicile, amândoi. Încercaţi să arătaţi ca niște soldaţi. 
Unde vă sunt pălăriile? 

- Nu o purtam pe a mea, răspunse unul dintre ei, apoi adăugă nemul- 
țumit: Astăzi este sărbătoare. 

— A fost. Acum nu mai este. Aranjaţi-vă. Sergentul Beach vă va da arme. 

Al doilea bărbat era Freddie Caines, care - îşi aminti Riddick — era 
rudă cu scandalagiul Spade. Caines spuse: 

- Pe cine vom împușca, domnule? 

- Pe oricine vă spun eu să împuşcaţi. 

Lui Caines, evident, nu-i plăcu ideea. 

Donaldson reveni cu muschete şi muniţie. Hornbeam nu era militar, 
dar ştia că muschetele cu cremene, standard, erau cu țeavă lisă, nu foarte 
precise. În unele regimente, trăgătorii de elită erau echipați cu puşti, care 
aveau o canelură spiralată în interiorul țevii, pentru ca glonțul să se învârtă 

şi să zboare drept; dar cei mai mulţi soldaţi trăgeau, de obicei, spre o masă 
compactă de soldaţi inamici şi precizia nu era o prioritate. 

Astăzi, duşmanul avea să fie o mulţime de civili — în cea mai mare parte 
femei - şi, din nou, precizia nu era necesară. 

Donaldson îi dădu fiecărui bărbat câte o armă şi o mână de cartușe de 
hârtie. Ei puseră muniţia în cutiile impermeabile din piele pe care le aveau 
atârnate de centuri. 

Alţi doi bărbaţi intrară dinspre piaţă şi Riddick repetă instrucţiunile. 
Alţii îi urmară, apoi reveni sergentul Beach. 

— Ăştia sunt toți, domnule, spuse el. 

- Ce? 

Doar vreo cincisprezece sau douăzeci de bărbaţi se adunaseră în hol. 

- În piață erau cel puţin o sută! 

— Ca să fiu sincer, domnule maior, când au văzut ce se întâmplă, mulți 
dintre ei s-au topit. 

— Fă o listă cu numele lor! Toţi trebuie să fie biciuiți! 

- Voi face tot ce pot, domnule, dar n-aş putea să-i numesc pe oamenii 
cu care n-am vorbit, vedeți... 

- O, închide gura aia proastă. Convoacă-i pe toți cei aflați în această clă- 
dire, ofiţeri şi soldaţi. Vom mai culege şi alţii pe drum spre malul râului. 

- Asta este o disciplină proastă! spuse Hornbeam, frustrat. 

- Nu pot să înţeleg, spuse Riddick. Mă asigur că ordon cel puţin o biciu- 
ire pe săptămână, ca să ţin oamenii în front. N-am avut niciodată prea 
multe probleme cu sătenii din Badford. Ce-i în neregulă cu oamenii ăștia 
din miliţie? 

Donaldson spuse: 

- Domnule maior, ar trebui să citească cineva Riot Act’? 

- Da, spuse Riddick. Trimite un om să-l aducă pe primar. 


xxx 


Mulțimea avansa încet la vale, pe Main Street. Toată lumea îi privea cum 
merg şi unii li se alăturară. Sal fu uluită de cât de repede creştea gloata. 
Înainte să ajungă la jumătatea drumului, spre malul râului, se adunară 
cel puţin o sută, majoritatea femei. Sal auzi un bărbat dintre privitori 
cum strigă: „Aduceţi miliția!“ Începu să creadă că ceea ce făcea nu era prea 


1 Legea împotriva revoltelor, votată de parlamentul britanic în 1714, care le permitea 
autorităților locale să declare orice grup de mai mult de douăsprezece persoane ca fiind 
ilegal şi să le ordone acestora să se împrăștie say să suporte acţiuni de pedepsire (n.tr.) 

înţelept. Desigur că ei aveau dreptul să ştie unde plecau grânele — dar mulți- 
mea era în dispoziţia de a face mai mult decât să pună întrebări politicoase. 

Ea se îngrijoră pentru Jarge. Avea suflet bun, dar era iute la mânie. Îi spuse: 

— Nu face nimic pripit, te rog. 

El îi aruncă o privire întunecată. 

- Nu e treaba unei femei să dea sfaturi bărbaţilor. 

-Îmi pare rău, dar nu vreau să te văd biciuit, ca pe Jeremiah Hiscock. 

- Pot să am singur grijă de mine. 

Ea se întrebă de ce era atât de îngrijorată. El era fratele celei mai bune 
prietene a ei, dar asta nu însemna că era responsabilă pentru el. 

Joanie se repezise înainte și conducea haita. Sal privi în jur, să se asi- 
gure că în spatele ei erau copiii. 

Ajunseră la râu şi cotiră spre vest, de-a lungul malului, până când 
dădură peste căruţ, care era parcat în fața tavernei Slaughterhouse. Era deja 
pe jumătate descărcat. Un barcagiu ridică un sac pe umăr şi apoi porni 
să treacă peste o scândură scurtă, îngustă, spre punte. Un al doilea bărbat 
făcea traseul în sens invers. Era muncă grea şi bărbaţii păreau puternici. 

Joanie se postă în picioare, în faţa căruţului, cu mâinile în şolduri, cu 
bărbia împinsă agresiv în faţă. Barcagiul întrebă: 

— Care-i problema ta? 

- Trebuie să opriţi lucrul, spuse ea. 

El păru nedumerit, dar râse dispreţuitor și spuse: 

— Eu lucrez pentru domnul Childs, nu pentru tine. 

— Astea sunt grânele din Kingsbridge şi nu pot să plece la Combe, nici 
în Franţa. 

- Asta nu e treaba ta. 

- Este treaba mea şi tu nu poți încărca barja. 

— Şi cine o să mă oprească... tu? 

- Da. Eu şi toți ceilalți. 

- O gașcă de femei? 

- Exact. O gașcă de femei care nu-și vor trimite copiii flămânzi la cul- 
care. Nu te vor lăsa să iei grânele astea de aici. 

- Ei bine, nu am de gând să mă opresc din lucru. El se aplecă după un 
sac, dar Joanie îşi așeză piciorul pe sac. 

Bărbatul își trase pumnul în spate și o lovi în lateralul capului. Ea se 
împiedică, îndepărtându-se. Sal strigă înfuriată. 

El se aplecă din nou după sac, dar înainte să-l poată ridica, fu năpădit de 
o jumătate de duzină de femei. Era un bărbat puternic şi se luptă energic, 

aruncând lovituri puternice, care doborâră dOuă sau trei femei — acestea fiind 
înlocuite imediat de altele. Sal era pe punctul să intervină, însă nu mai era 
nevoie de ea: femeile îl apucară de braţe şi de picioare şi îl doborâră la pământ 

Colegul lui, coborând de pe barjă după un alt sac, văzu ce se întâmplă 
şi intră în încăierare, lovind femeile şi încercând să le tragă de pe tovară- 
şul său. Alți doi barcagii săriră pe mal şi se alăturară luptei. 

Sal se întoarse şi îi văzu pe Kit și Sue în spatele ei. Cu o mișcare rapidă 
îi ridică pe amândoi şi îşi croi drum cu forța prin mulţime, cu câte unul 
sub fiecare braţ. Un moment mai târziu observă o vecină amabilă, Jenny 
Jenkins, o văduvă fără copii, care îi îndrăgea pe Kit și Sue. 

— Jenny, vrei să-i duci acasă, unde vor fi în siguranţă? 

- Desigur, spuse Jenny. Ea îi luă pe copii de mână și se îndepărtară. 

Sal se întoarse şi îl văzu pe Jarge chiar în spatele ei. 

— Ai procedat bine, spuse el. Bine gândit. 

Sal privi dincolo de el. Soseau treizeci sau patruzeci de milițieni con- 
duși de Will Riddick. Cumnatul lui Spade, Freddie Caines, se afla printre 
ei. Soldaţii râdeau la vederea scenei de la malul apei, aclamându-le pe 
femeile din Kingsbridge, care îi băteau pe barcagiii din Combe. Ea auzi 
mugetul lui Riddick: 

— Ce dracu: faceţi, oamenilor? În formaţie! 

Sergentul repetă ordinul, dar soldaţii îl ignorară. 

În același timp, barcagiii care se aflaseră în piaţă, încărcând căruțurile, 
veniră alergând de pe Main Street, lovind cu brutalitate în mulțime, fără 
îndoială pentru a veni în ajutorul colegilor lor de la malul apei. Unii aveau 
arme improvizate, bucăţi de lemn şi ciocane și alte asemenea lucruri, pe 
care le foloseau fără milă ca să bată oamenii să se dea din calea lor. 

În faţa Slaughterhouse, primarul Fishwick citea Riot Act. Nimeni 
nu-l asculta. 

Sal îl auzi pe Riddick strigând: 

— Armele la umăr! 

Ea mai auzise această comandă și înainte. Miliţienii își petreceau zile 
întregi exersând pe câmpurile de dincolo de râu, nu departe de fabrica 
Barrowfield. Existau vreo douăzeci de manevre diferite în rutina de tra- 
gere. După Armele la umăr! venea Pregătiţi armele, apoi Sprijiniți armele! 
şi Montaţi baionetele!, şi după asta... uitase. Bărbaţii făcuseră asta de atâtea 
ori, încât mişcările lor deveniseră automate, la fel ca ale lui Sal când o 
manevra pe torcătoarea jenny. Teoria, îi spusese Spade lui Sal, era aceea că, 

în bătălie, ei vor urma rutina, indiferent de haosul din jurul lor. Sal se 
întrebă dacă chiar funcţiona. 

Sal putu să observe că bărbaţii de astăzi erau reticenţi, iar mişcările lor 
erau lente şi necoordonate; dar nu se opuseră ordinelor. 

Fiecare bărbat muşcă din capătul unui cartuș de hârtie și turnă puţină 
pulbere în locaşul de aprindere, Apoi introduseră partea principală a cartu- 
şului pe ţeavă şi o îndesară apăsat, folosind o tijă agăţată sub țeavă. Kit, care 
era interesat de orice fel de maşinărie, îi spusese lui Sal că mecanismul de 
aprindere va produce o scânteie care va aprinde pulberea din locaşul de 
aprindere, care va trimite o flacără în gaura de aprindere, care va aprinde can- 
titatea mai mare de praf de pușcă şi va trimite glonţul învârtindu-se prin aer. 

„Cu siguranță, gândi Sal, băieţii din Kingsbridge, precum Freddie 
Caines, nu vor trage în femeile lor!“ 

Ea îşi păstră privirea la Riddick şi îi vorbi încet lui Jarge: 

— Poţi să-mi găseşti o piatră? 

- Cu ușurință. 

Strada era pietruită și roțile de fier ale căruțelor care veneau la malul 
apei deteriorau permanent suprafaţa şi slăbeau mortarul. Reparaţiile se 
făceau mereu, dar tot se mai găseau pietre desprinse. Jarge îi dădu una din- 
tre ele. Suprafaţa netedă, rotunjită, se potrivea confortabil în mâna ei. 

Ea îl auzi pe Riddick cum strigă: 

— Pregătiţi-vă! 

Aceasta era penultima manevră și bărbaţii se așezară într-o poziţie țea- 
pănă, cu puştile îndreptate spre cer. 

Apoi: 

— Foc! 

Bărbaţii ațintiră muschetele spre mulțime, dar nimeni nu trase. 

- Foc! strigă din Riddick. 

Sal îl văzu pe Freddie cum începe să se joace cu pușca lui, deschizând 
mecanismul de tragere și examinând locașul de aprindere; și ceilalți îi 
urmară rapid exemplul. Sal știa că existau multe motive pentru care o 
pușcă putea să nu reușească să tragă: cremenea nu aprindea o scânteie, 
pulberea era umedă, ori pulberea se aprindea, dar flacăra nu reuşea să 
treacă prin gaura de aprindere. 

Dar era practic imposibil ca astfel de accidente să se întâmple simultan 
la douăzeci şi cinci de arme, 

Asta nu se putea întâmpla. 

Sal îl auzi pe Freddie spunând: 

- Totul este umed, domnule sergent. E din cauza ploii. Praful de puşcă 
ud nu e bun de nimic. 

Riddick se înroşi la faţă. 

- Aiureli! ţipă el. 

Sergentul îi spuse lui Riddick: 

- Vedeţi, domnule, ei nu vor trage asupra propriilor lor prieteni şi vecini. 

Riddick era roşu de furie. 

- Atunci voi trage eu! spuse el. El smulse o muschetă de la unul dintre 
oameni. În timp ce ţintea, Sal aruncă piatra. Aceasta îl lovi pe Riddick 
direct în ceafă. El scăpă muscheta și se ghemui la pământ. 

Sal scoase un oftat de satisfacție deplină. 

Apoi Jarge strigă: 

- Atenţie, Sal! 

Ceva o lovi în cap şi leșină. 

Sal se trezi întinsă pe o suprafaţă tare. O durea capul. Deschise ochii și 
văzu partea de dedesubt a unui acoperiş de stuf. Se afla într-o cameră 
mare, unde se simţea un miros de bere stătută, gătit și tutun. Se afla într-o 
tavernă, întinsă pe o masă. Îşi întoarse capul ca să privească în jur, dar era 
prea dureros. 

Apoi îl auzi pe Jarge spunând: 

- Eşti în regulă, Sal? 

Dintr-un motiv anume, vocea lui era încărcată de emoție. 

Ea încercă din nou să-şi întoarcă puţin capul şi de data asta fu mai puţin 
agonizant. Văzu fața lui Jarge deasupra ei. 

- Am o durere de cap îngrozitoare, spuse ea. 

- O, Sal, răspunse el, am crezut că ai murit. 

Și, spre uluirea ei, bărbatul izbucni în lacrimi. 

Se aplecă spre ea şi își așeză capul lângă al ei. Încet, cu grijă, ea îşi puse 
braţele în jurul umerilor lui puternici și îl trase la pieptul ei. Fu surprinsă de 
reacţia lui. Se gândise, cu trei ani în urmă, că el ar fi vrut să se mărite cu ea, 
dar îl descurajase şi îşi imaginase că ardoarea lui se stinsese. 

Aparent, nu se întâmplase asta. 

El plânse în tăcere şi lacrimile lui o udară pe gât. 

- Un barcagiu te-a lovit cu o bucată de cherestea de doi pe patru. Te-am 
prins înainte să cazi la pământ. Vocea lui cobori până la nivelul unei 
şoapte: Mi-a fost teamă că te-am pierdut... 

- Vor trebui să mă lovească mai tare de atât ca să mă omoare. 

O voce de femeie spuse: 

- Bea un pic din asta! 

Sal îşi întoarse cu grijă capul și o văzu pe nevasta proprietarului, care 
ținea un pahar. Proprietarul de la Slaughterhouse era un golan, dar nevasta 
lui era în regulă. 

— Ajută-mă să mă ridic, spuse Sal şi Jarge îi puse un braţ puternic pe sub 
umeri și o ridică în poziţie așezat. Ea se simți puţin ameţită pentru un 
moment, apoi capul i se limpezi şi luă paharul. Mirosea a brandy. Ea sorbi 
şi se simți mai bine, apoi înghiți toată băutura. 

— Asta e ce trebuie, spuse ea. 

— Sal a noastră, spuse Jarge, râzând și plângând în același timp. 

El îi dădu patroanei o monedă și ea duse paharul de acolo. 

Sal îi spuse lui Jarge: 

- M-am ocupat de Will Riddick, nu-i aşa? 

El râse. 

— Chiar aşa. 

— A văzut cineva? 

— Toți erau prea ocupați să se ferească din calea acelor barcagii. 

— Bine. Şi acum ce se întâmplă? 

— După cum se aude, lucrurile se calmează. 

Salascultă. Putea să audă femei şi bărbaţi care țipau, uneori cu furie, dar nu 
prea suna a revoltă: fără țipete, fără sticlă spartă, fără sunete ale distrugerii. 

Ea își răsuci picioarele și îşi aşeză tălpile pe podea. Din nou se simţi 
ameţită, dar îi trecu la fel de repede. 

- Sper că Joannie este în regulă. 

— Ultima dată când am văzut-o, ea era cea care îi calma pe toți. 

Sal îşi lăsă toată greutatea pe picioare şi se simţi bine. 

— Scoate-mă pe uşa din spate, Jarge, poate reuşesc să-mi revin. 

El își puse un braţ sub umerii ei, susținându-i greutatea şi ea îşi înco- 
lăci braţul în jurul taliei lui. Porniră încet prin uşa din spate şi ieşiră în 
curte. Trecură prin poarta deschisă a hambarului. 

Sal fu cuprinsă de un impuls brusc, Se întoarse cu totul spre Jarge şi îşi 
puse ambele braţe în jurul lui. 

— Sărută-mă, Jarge, spuse ea. 

EI își înclină capul spre al ei şi o sărută cu blândeţe surprinzătoare. 

Trecuseră mai mult de trei ani de când nu mai sărutase astfel un bărbat 
şi ea înţelese că uitase cât era de plăcut. 

Ea se desprinse din sărut şi spuse: 

- Am băut brandy - ai putea să te îmbeţi de la răsuflarea mea. 

- Aş putea să mă îmbăt doar privindu-te, spuse el. 

Ea îi studie faţa. În privirea lui era tandrețe. 

- Te-am subestimat, Jarge, spuse ea, apoi îl sărută din nou. 

De data asta intensitatea emoției era copleșitoare. El o atinse pe gât şi 
pe sâni, apoi îşi strecură mâna între picioarele ei. Ea simţi un val de dorinţă 
şi înţelese că, în următoarele clipe, el va dori să o pătrundă, la fel de mult 
cum şi ea îşi va dori acelaşi lucru. 

Îl îndepărtă, privind în jur, prin curte şi spuse: 

- În hambar! 

Intrară în hambar și Jarge închise uşa. La lumina difuză, Sal descoperi 
butoaie de bere și saci de cartofi, precum și un cal odihnindu-se în staul. 
Apoi se trezi cu spatele la perete în timp ce Jarge îi ridica fusta. Puse un 
picior pe o ladă din lemn care zăcea plină cu sticle goale în apropiere. Era 
umezită, excitată, iar el o penetră fără efort. Femeia îşi reaminti cât era de 
plăcut să simtă acea umplere în felul acesta, El şopti un „Aah!“ și vocea îi 
tremură. Se mișcară împreună, încet şi apoi mai rapid. 

Sfârşitul veni repede şi ea îi muşcă umărul, ca să se împiedice să ţipe. 
Apoi rămaseră împreunaţi, fiecare cu braţele în jurul celuilalt, ținându-se 
strâns. După câteva momente, ea începu să se miște din nou şi, peste câteva 
secunde, simţi spasmele de plăcere revenind, de data asta mai ascuţite. 

Se întâmplă şi a treia oară, apoi fu prea epuizată ca să stea în picioare 
şi se desprinse din îmbrățişare, lăsându-se pe podea, unde se aşeză cu 
spatele sprijinit de peretele hambarului. Jarge se lăsă jos, alături de ea. În 
timp ce-și trăgea suflul, observă că bărbatul își freca umărul și îşi aminti 
că-l muşcase. 

- O, nu! Te-am rănit? spuse ea. Îmi pare rău. 

- Nu e nimic pentru care să-ţi pară rău, îţi jur, spuse el şi ea chicoti. 

Ea observă calul care o privea cu o curiozitate leneşă. 

Undeva în apropiere se ridică un strigăt colectiv dintr-o mulţime şi se 
trezi din nou la realitate. : 

- Sper că Joannie este bine, spuse ea. 

- Ar fi mai bine să mergem să vedem. 

Se ridicară în picioare. 

Sal se simți din nou ameţită, dar de data asta era una plăcută, în urma 
partidei de sex şi îşi reveni rapid. Chiar şi aşa, se sprijini de braţul lui Jarge 
când ocoliră taverna și ieşiră în stradă. 

Se treziră în spatele unei mulţimi care privea spre râu. Într-o parte stă- 
tea o mică trupă din miliția din Shiring, cu soldaţi în uniforme şi cu mus- 
chetele în mâini, care păreau revoltați și morocănoşi. Will Riddick era 
aşezat pe pragul uşii şi cineva îi examina ceafa. Era evident că oamenii lui 
continuau să refuze să atace. Sal auzise că, în unele oraşe, miliția chiar 
luase partea femeilor casnice revoltate și le ajutase să fure mâncare. 

Barcagiii nu se vedeau nicăieri. 

În faţă se afla Joanie, stând în picioare pe ceva și strigând. 

— Nu suntem hoți! ţipă ea. Nu avem de gând să furăm grânele! 

Mulțimea murmura nemulțumită, dar continua să asculte, așteptând 
să vadă ce va mai spune în continuare. 

Jarge şi Sal îşi croiră drum în față. Grânele fuseseră descărcate de pe 
barjă și Joanie stătea în picioare pe o grămadă de saci. 

— Eu spun că brutarii din Kingsbridge pot să cumpere aceste grâne la 
preţul la care se vindeau înainte de război, strigă Joanie. 

— Care-i scopul acestei acţiuni? spuse Jarge încet. Dar Sal nu avea idee 
unde dorea să ajungă Joanie cu asta. 

- Cu condiţia, adăugă Joanie, ca ei să promită că o să vândă pâinea de 
două kilograme la vechiul preţ, de şapte pence! 

Mulțimea aprobă asta. i 

— Orice brutar care va încerca să încalce această regulă va primi o vizită... 
dela femeile din Kingsbridge. .. care îi vor explica... ce trebuie să facă. 

Se ridicară urale. 

— Cineva să-l găsească pe domnul Child. Nu poate să fie prea departe. 
Poartă o vestă galbenă. Spuneţi-i să vină să-şi ia banii. Nu va fi la fel de 
mult cât a plătit pentru grâne, dar e mai bine decât nimic. Şi brutarii să se 
alinieze aici, vă rog, cu banii în mână. 

Jarge scutura din cap uluit. 

- Sora mea, spuse el. Nu mai e alta ca ea. 

Sal era îngrijorată. 

— Sper să nu dea de necaz pentru asta. 

— Ea a împiedicat mulţimea să fure grânele; judecătorii ar trebui să-i 
dea o răsplată! 

Sal ridică din umeri. 

— Când au fost ei corecţi? 

Mai mulţi brutari din Kingsbridge îşi croiră drum spre fruntea mulți- 
mii. Apăru şi vesta galbenă a lui Silas Child. Urmă o discuţie şi Sal presu- 
puse că se referea la preţul exact al unei baniţe de grâu, din urmă cu trei ani. 

Oricum, chestiunea părea să fie rezolvată. Banii îşi schimbară proprietarul 
şi ajutoarele brutarilor începură să se îndepărteze cu saci de grâu pe umeri. 
- Ei bine, spuse Jarge, se pare că totul s-a terminat. 
- Nu fi așa sigur, spuse Sal! 

Ziua următoare, într-o sesiune ordinară în fața judecătorilor, Joanie fu 
acuzată de rebeliune - un delict capital. 

Nimeni nu se aşteptase la asta. Ea fusese cea care spusese gloatei că nu 
poate fura grânele — şi totuși, risca pedeapsa cu moartea. 

Audierile de azi nu o puteau declara vinovată. Judecătorii nu puteau să 
decidă într-un caz capital. Ei puteau doar să întrunească marele juriu, fie 
ca s-o trimită pe Joanie la proces la o instanţă superioară, Curtea cu Juri — 
fie să renunţe la acuzaţie. 

- Ei nu te pot condamna, îi spuse Jarge lui Joanie, care avea o vânătaie 
uriaşă pe o parte a feţei. 

Sal, care avea un cucui în cap, nu era atât de sigură. 

Sărmanul Freddie Caines fusese biciuit în zori, pentru că îi condusese 
pe milițieni la revoltă. Spade îi spusese lui Sal că Freddie se oferise voluntar 
pentru armata regulată, astfel încât să-și poată îndrepta arma spre duşmanii 
Angliei, nu spre vecinii săi. El se va alătura Regimentului de infanterie 107 
(Kingsbridge). 

Hornbeam prezida ședința, în calitate de preşedinte al judecătorilor. 
Will Riddick stătea alături de el. Nu exista nicio îndoială de partea cui se 
va situa, dar nu ei aveau ultimul cuvânt - decizia va fi luată de juriu. 

Sal era destul de sigură că Hornbeam nu-și dăduse seama că Jarge era 
unul dintre țesătorii lui. Hornbeam avea sute de lucrători şi nu-i cunoştea 
pe toţi, nici măcar pe unii dintre ei. Dacă afla, ar putea să-l concedieze pe 
Jarge. Sau ar putea să decidă că era mai bine să-l păstreze la fabrică, la 
muncă, decât afară, unde putea să provoace necazuri. 

Şeriful Doye delegase juraţii şi Sal îi studie, în timp ce depuneau jură- 
mântul: Toți erau oameni de afaceri prosperi din Kingsbridge, mândri şi 
conservatori. O mulţime de cetăţeni ai oraşului care se puteau califica pen- 
tru juriu aveau o gândire liberală - unii erau chiar metodişti: Spade, 
Jeremiah Hiscock, locotenentul Donaldson şi alţii, dar niciun bărbat din 
această categorie nu era chemat să depună jurământul. Evident că 
Hornbeam îi ceruse lui Doye să aranjeze juriul, 

Joanie pledă nevinovată. 

Primul martor era Joby Darke, un barcagiu, care spuse că Joanie îl ata- 
case şi el se apărase. 

- Încărcasem pe barjă cam jumătate dintre saci, atunci ea a apărut cu 
gloata şi a încercat să mă impiedice să-mi fac treaba, spuse el. Așa că am 
împins-o din calea mea. 

Joanie îl întrerupse: 

= Cum spui că am făcut asta? Cum te-am împiedicat? 

— Te-ai așezat în faţa mea. 

- Mi-am pus piciorul pe un sac de grâne, nu-i aşa? 

- Da. 

— Asta ţi-a provocat vreun rău? 

Oamenii din tribunal începură să râdă. 

Darke fu jenat. 

— Sigur că nu, 

Sal începu să se simtă mai optimistă, 

Joanie își atinse vânătaia, 

— Deci, de ce m-ai lovit peste cap? 

— N-am făcut aşa ceva. 

Mai mulți oameni din tribunal strigară: 

— Ba ai făcut-o! Ai făcut-o! 

- Linişte! spuse Hornbeam. 

Spade păși în faţă. 

- Eu am văzut, spuse el. Voi jura că Joby Darke a lovit-o pe Joanie 
peste cap. 

„Bine lucrat, Spade“, gândi Sal. El era unul dintre patronii țesători, dar 
se ridica în sprijinul lucrătorilor. 

Hornbeam fu iritat. 

- Când voi dori ca tu să vorbeşti, Shoveller, îţi voi spune. Continuă, 
Darke. Ce s-a întâmplat în continuare? 

— Ei bine, ea a căzut. 

-= Şi apoi? 

— Apoi am fost atacat de o jumătate de duzină de femei. 

- Norocul tău! strigă cineva şi toată lumea râse. 

— Cine era conducătorul acestor femei? întrebă Hornbeam. 

— A fost ea, Joanie, cea care este acuzată. 

— Ea a condus gloata din piaţă până la malul râului? 

- Da, ea a fost. 

„Asta e adevărat“, gândi Sal. 

- Deci ea a fost instigatoarea revoltei. 

Era o exagerare, dar Darke spuse că da. 

- De câte ori te-am lovit eu, Joby? întrebă Joanie. 

El rânji. 

- Dacă ai făcut-o, eu n-am simțit niciodată, spuse el lăudăros. 

- Dar tot spui că eu am pornit revolta? 

- Tu le-ai adus pe toate femeile alea. 

- Şi ele te-au bătut? 

- Nu tocmai, dar n-am putut să le iau pe toate de pe mine. 

- Atunci, înseamnă că nu te-au bătut? 

- M-au împiedicat să-mi fac treaba. 

- Continui să spui asta, 

- Şi tu le-ai condus. 

- Ce am spus eu, ca să le fac să vină la malul râului? 

- Ai spus: „Urmaţi-mă!“ şi genul acesta de lucruri. 

- Când am spus asta? 

- Am auzit când plecam din piaţă. 

- Şi tu spui că eu le-am făcut pe femei să te urmărească? 

- Da. 

- Şi apoi te-am oprit din lucru? 

- Da. 

- Dar ai spus că descărcaseşi jumătate din căruţ, înainte să ajung acolo 
eu cu femeile. 

— Aşa este. 

- Deci tu trebuie să fi plecat din piață cu mult înaintea noastră. 

- Da. 

- Deci, cum puteai să mă auzi spunându-le să mă urmeze, când tu te 
aflai deja la malul râului, descărcând sacii? 

- Aha! spuse Jarge tare. 

Hornbeam se încruntă în direcţia lui. 

- Poate că ţi-a luat mult timp să le convingi, interveni Darke. 

- Adevărul este că tu nu m-ai auzit niciodată spunându-le să mă 
urmeze, pentru că n-am făcut asta niciodată, Inventezi, 

- Nu, nu inventez. 

- Eşti un mincinos, Joby Darke. Joanie îi întoarse spatele, 

„S-a descurcat bine, gândi Sal, dar convinsese oare juriul?“ 

Ceilalţi barcagii aveau poveşti similare, dar ei putea să spună doar că 
femeile îi atacaseră și ei ripostaseră; și Sal se gândi că mărturia confuză a 
lui Darke îi făcea pe toţi să pară că nu sunt de încredere. 

Joanie spuse apoi propria ei poveste, subliniind faptul că principalul ei 
rol fusese să împiedice gloata să se servească din sacii cu grâne. 

Hornbeam o întrerupse. 

— Dar i-ai vândut! 

Asta era incontestabil. 

— La un preţ corect! spuse Joanie. 

— Preţul grânelor este stabilit de piață. Nu-l poţi decide tu. 

— Dar asta am făcut ieri, nu-i aşa? 

Spectatorii râseră. 

— Şi i-am dat banii domnului Child, adăugă Joanie. 

— Dar a fost mult mai puţin decât plătise pentru ele. 

- Şi cine i-a vândut lui grâne la un preț atât de ridicat? Tu ai fost, con- 
silier Hornbeam? Cât de mult profit ai făcut? 

Hornbeam încercă să o întrerupă, dar ea îşi ridică vocea peste a lui. 

- Poate că, acum, tu ar trebui să-i dai înapoi banii domnului Child. 
Asta ar însemna dreptate, nu-i așa? 

Hornbeam se înroși de furie. 

— Ai grijă ce spui. 

— Vă cer iertare, excelenţă. 

- Nu e prea mare diferenţă între ceea ce ai făcut şi furt. 

— Ba este. Nu mi-a adus niciun profit. Dar asta nu contează, nu-i aşa? 

— De ce nu? 

— Pentru că nu sunt acuzată de furt, sunt acuzată de revoltă. 

„Răspuns inteligent, gândi Sal. Dar avea să o ajute cumva? Stăpânilor 
nu le plăcea ca lucrătorii să fie deştepţi. Nu te plătesc ca să gândeşti, le plă- 
cea lor să spună; te plătesc ca să faci ce ți se spune.“ 

— Mă aştept ca Luke McCullough să confirme ceea ce am spus, zise Joanie. 

McCullough, grefierul, spuse necăjit: 

- Nu răspund la întrebările acuzaților. 

Chiar şi așa, Hornbeam era frustrat. El dusese interogatoriul într-o 
direcţie greşită. Spuse: 

- Tu ai început revolta, tu ai furat grânele domnului Child și apoi le-ai 
vândut. 

— Și i-am dat banii domnului Child. 

— Vrei să chemi vreun martor? 

— Sigur că da. 

Sal depuse mărturie, apoi Jarge, apoi doamna Dodds şi alţi câţiva. Toţi 
declaraseră că Joanie nu le spusese oamenilor să o urmeze, că nu atacase 
pe nimeni și că impiedicase ca grânele să fie furate. 

Juriul se retrase într-o cameră laterală. 

Sal, Jarge şi Spade se strânseră în jurul lui Joanie. Ea avea aceleași temeri 
ca Sal. 

- Crezi că am făcut pe deşteapta? 

- Nu ştiu, spuse Spade. Nu poți să fii blajină şi sfioasă. Asta doar îi face să 
creadă că te simți vinovată şi ai remuşcări. Trebuie să arăţi că ai atitudine. 

Jarge spuse: 

- Țuraţii sunt toți bărbaţi din Kingsbridge - ei ar trebui să ştie că a fost gre- 
şit să vinzi grânele în afara oraşului, când avem oameni care nu se pot hrăni. 

Spade spuse: 

- Un lucru asupra căruia au fost cu toții de acord este dreptul lor de a 
face profit, indiferent cine suferă. 

- Ăsta este nenorocitul de adevăr, spuse Jarge. 

Juriul reveni în sală. 

Sal vorbi cu voce joasă: 

- Nu face ceva pentru care să fii biciuit acum, Jarge. 

- Despre ce vorbeşti? 

- Dacă sentinţa este împotriva lui Joanie, nu striga şi nu amenința 
juriul sau judecătorii. Nu vei face decât să fii pedepsit. Porcului ăluia de 
Riddick i-ar plăcea să te vadă biciuit. Ține gura închisă, indiferent de ce se 
întâmplă. Poţi să faci asta? 

- Sigur că pot. 

Juriul se ridică în faţa judecătorilor. 

- Care este decizia voastră? întrebă Hornbeam. 

- Este trimisă pentru proces la Curtea cu Juri, zise unul dintre ei. 

Din mulţime se ridicară strigăte de protest. 

Sal privi spre Jarge: 

- Acum rămâi nemișcat și calm! 

- Blestemaţi să le fie ochii! spuse Jarge încet. 


CAPITOLUL 18 


Sal stătea întinsă în pat, cu braţele lui Jarge în jurul ei şi cu capul pe 
umărul lui. Sânii i se striveau de pieptul lui, care se ridica și cobora de la 
gâfâit. În afară de răsuflarea lor, nu se auzea niciun alt sunet în casă: Kit şi 
Sue dormeau liniștiți la etaj. Afară, pe stradă, la ceva depărtare, doi beţivi 
se certau, dar altfel, orașul era tăcut, Gâtul lui Sal era ud de transpiraţie și 
cearşafurile se simțeau aspre pe picioarele ei goale. 

Era fericită. Îi lipsise asta, aproape fără să-și dea seama: confortul inti- 
mităţii cu un bărbat, încântarea pură de a face dragoste. După ce Harry 
fusese omorât, ea îşi pierduse interesul pentru dragoste. Oricum, în timp, 
imperceptibil, ea se atașase tot mai mult de voinicul, puternicul, pasiona- 
lul, impetuosul Jarge, și acum era fericită să se afle în braţele lui. De la ziua 
revoltei şi nebunia lor spontană din hambarul din spatele cârciumii 
Slaughterhouse, ea dormise cu el în fiecare noapte. Singurul ei regret era că 
nu făcuse asta mai devreme. 

Pe măsură ce respiraţia i se linişti și euforia se estompă, ea se gândi la 


sărmana Joanie, care zăcea în închisoarea din Kingsbridge, Joanie avea o 
pătură și Sal îi ducea mâncare în fiecare zi, dar clădirea era rece şi paturile 
erau tari. Asta o înfurie pe Sal. Bărbaţii care profitau de preţurile mari ar 
trebui să fie trimiși la Curtea cu Juri. 

Nu se putea ști ce avea să se întâmple la proces, dar audierea de la sesiu- 
nea judecătorilor mersese prost și ăsta era un semn descurajator, „Cu sigu- 
ranţă, gândi Sal, nu o vor spânzura? Dar ar putea să o facă.“ De la incidentul 
aruncării cu pietre în caleașca regelui şi revoltele pentru mâncare, exista o 
atmosferă nouă: elita conducătoare britanică se afla într-o dispoziţie neier- 
tătoare, La Kingsbridge, proprietarii de magazine nu mai dădeau nimic pe 
credit, proprietarii de locuinţe îi evacuau pe chiriaşii care întârziau cu plata 
şi judecătorii pronunţau sentinţe aspre. Hornbeam şi Riddick erau oricum 
nişte bărbaţi cruzi, dar, în acest moment, ei aveau sprijinul multora dintre 

oamenii de afaceri asemenea lor. După cum continua să spună Spade: stă- 
pânii erau speriaţi. 

Sal era îngrijorată şi din cauza banilor. Joanie nu câştiga bani și nici 
Sue, dar amândouă încă trebuiau să fie hrănite. Sal închiriase podul unei 
văduve, dar ea plătea doar patru pence pe săptămână, pentru că era o sin- 
gură cameră, fără vatră de foc, 

Sal oftă şi Jarge o auzi. 

- Spune-mi la ce te gândești, zise el. Uneori putea să fie foarte sensibil. 

- La faptul că nu avem suficienţi bani. 

Ea îi simți ridicarea din umeri. 

— Atunci nu e nimic nou, spuse el. 

Ea îi puse aceeași întrebare. 

— Dar tu la ce te gândeşti? 

- La faptul că ar trebui să ne căsătorim. 

Asta o surprinse, deşi, dacă se gândea bine, n-ar fi trebuit. Trăiau împre- 
ună ca soț şi soție și aveau grijă de nepoata lui și de fiul ei; funcționau ca 
o familie. 

Jarge spuse: 

- Noi, oamenii muncitori, nu suntem foarte stricți cu astfel de lucruri, 
dar, în scurtă vreme, prietenii şi vecinii noştri se vor aştepta ca noi să 
punem lucrurile astea în regulă. 

Era adevărat. Se răspândea vestea şi, la un moment dat, vicarul va apărea 
la ușă și le va spune că aveau nevoie de binecuvântarea lui Dumnezeu pen- 
tru comuniunea lor. Dar îşi dorea ea asta? Deocamdată era foarte fericită, 
dar era suficient de încrezătoare ca să spună lumii că îi aparţinea lui Jarge? 

- Şi, în afară de asta... spuse el, apoi ezită, schimbându-și greoi poziţia, 
şi se scărpină pe coapse, gest despre care ea știa că înseamnă că un bărbat 
încerca să exprime o emoție neobișnuită pentru el. 

Ea îl încurajă. 

- În afară de asta, ce? 

- Mi-ar plăcea să mă însor pentru că te iubesc. Jenat, el adăugă: Uite, 
asta e, acum am spus-o. 

Asta nu o surprinse, deşi o emoţionă. Oricum, ea nu se gândise prea 
mult la viitorul ei alături de Jarge. El putea să fie bun şi era loial prieteni- 
lor şi familiei sale, dar avea o latură violentă, care o făcea să ezite. Ea obser- 
vase că violența era ceva comun la bărbaţii puternici, care erau călcaţi în 
picioare de viaţă și uluiţi de nedreptatea ei. Şi legea le oferea femeilor prea 
puţină protecţie. 

= Şi eu te iubesc, Jarge, spuse ea. 

- Ei bine, atunci suntem de acord! 

- Nu chiar. 

- Despre ce vorbeşti? 

- Jarge, Harry al meu nu m-a rănit niciodată. 

-Şi...? 

- Unii bărbați, mulți bărbați, consideră că mariajul înseamnă că ei pot 
să-şi disciplineze nevasta... cu pumnii. 

- Ştiu. 

- Ştii, dar ce crezi despre asta? 

- N-am lovit niciodată o femeie şi nu o voi face niciodată. 

= Jură că nu ne vei lovi niciodată pe mine sau pe Kit. 

- N-ai încredere în mine? El păru îndurerat. 

Ea insistă. 

- Nu mă voi mărita decât dacă faci această promisiune solemnă. Dar 
nu promite dacă nu chiar crezi în asta. 

- Niciodată nu te voi răni pe tine sau pe Kit și chiar cred în asta şi jur, 
așa să-mi ajute Dumnezeu! 

— Atunci mă mărit bucuroasă cu tine, 

- Bine. El se întoarse pe o parte ca să o poată îmbrăţișa cu amândouă 
braţele. 

- Voi vorbi cu vicarul despre citirea slujbei la altar. Era fericit. 

Ea îl sărută pe gură și îi atinse penisul moale. Intenţiona să-l mângâie 
afectuos, dar acesta se îngroșă rapid în mâna ei. 

— Din nou? spuse ea. Deja? 

— Dacă îţi place... 

- O, da, spuse ea. Îmi place. 


xxx 


După slujba de comuniune de la sala metodistă, pastorul Charles 
Midwinter făcu un anunţ. 

- În ultimele câteva zile, prim-ministrul Pitt a emis două legi noi, des- 
pre care trebuie să aflăm, spuse el. Spade o să vi le explice. 

Spade se ridică în picioare. 

- Parlamentul a votat Treason Act (Legea trădării) şi Seditious Meetings 
Act (Legea întrunirilor de revoltă). Prin asta, devine o crimă să critici 
guvernul sau pe rege sau să convoci o întrunire cu scopul de a critica 
guvernul sau pe rege. 

Amos ştia asta și era împotrivă. Atașamentul lui faţă de religia noncon- 
formistă îl făcuse să devină un susținător al libertăţii de exprimare. El gân- 
dea că nimeni nu are dreptul să-i închidă gura altcuiva. 

Alţii din congregaţie nu se gândiseră la noile legi şi rezumatul direct al 
lui Spade provocă un murmur de indignare. 

Când zgomotul se stinse, Spade spuse: 

— Nu ştim exact cum vor fi aplicate aceste legi, dar, cel puţin în princi- 
piu, o întrunire cum a fost cea a Societăţii Socratice pentru discuţii privind 
cartea arhidiaconului Paley va fi ilegală. Curtea nu va avea nevoie să dove- 
dească nimănui că a fost o revoltă, ci doar că au existat critici. 

Locotenentul Donaldson spuse: 

- Dar noi nu suntem iobagi! Ei încearcă să se întoarcă în Evul Mediu. 

Rupe Underwood spuse: 

- E mai grav ca în regimul terorii din Paris, când executau pe oricine 
era suspectat că nu este în favoarea revoluţiei. 

— Aproape, spuse Spade. Unele ziare o numesc teroarea lui Pitt. 

- Cum pot să justifice o asemenea lege? 

- Pitt a ținut un discurs în care spunea că oamenii ar trebui să pri- 
vească spre parlament şi doar spre parlament, pentru remedierea neajun- 
surilor de care ar putea să se plângă, cu încredere pentru uşurarea care le 
este permisă. 

- Dar parlamentul nu reprezintă oamenii. El reprezintă aristocrația şi 
nobilimea proprietară de pământuri. 

-— Într-adevăr. Eu însumi am considerat că discursul lui Pitt este de 
râsul lumii. 

Susan Hiscock, soția tipografului care fusese biciuit, spuse: 

- Suntem criminali doar pentru că purtăm această discuţie? 

— Pe scurt, da, spuse Spade. 

- Dar pentru ce au făcut asta? 

- Sunt speriaţi, spuse el. Nu pot câştiga războiul şi nu-i pot hrăni pe 
oameni. Kingsbridge nu este singurul oraş în care a avut loc o revoltă pen- 
tru mâncare. Îi îngrozeşte faptul că mulţimea scandează „Pâine şi pace“ şi 
că aruncă în rege cu pietre. Ei cred că vor fi cu toţii ghilotinaţi. 

Pastorul Midwinter se ridică din nou. 

— Noi suntem metodişti, spuse el. Asta înseamnă că noi credem că ori- 
cine are dreptul la propriile convingeri despre Dumnezeu. Acestea nu sunt 
ilegale, încă. Dar trebuie să fim prudenţi. Orice convingeri am avea despre 
primul-ministru Pitt şi despre guvernul lui și despre război, ar trebui să ne 

ținem părerile pentru noi înşine, cel puţin până când vom afla cum func- 
ționează legile noi. 

Spade spuse: 

- Sunt de acord cu asta. 

Spade şi Midwinter erau cei mai respectaţi doi bărbaţi din cercurile 
liberale din Kingsbridge și congregația acceptă ceea ce spuseseră ei. 

Întrunirea se încheie și Amos o abordă pe Jane Midwinter. Ea nu mai 
avea haine noi în fiecare lună, acum, când tatăl ei era un simplu pastor, în 
loc să fie un canonic al catedralei, dar ea tot reușea să arate irezistibil în 
haina ei de un roşu britanic și cu o pălărie cu aspect militar. 

De data asta ea nu se grăbi să plece de la întrunire. În mod normal, ea 
plănuia să traverseze piața chiar în momentul în care congregația angli- 
cană ieşea din catedrală, astfel încât să poată flirta cu vicontele de 
Northwood. Dar el se afla la Earlscastle. 

- Prietenul tău, Northwood, a ratat revolta, spuse Amos. 

- Sunt sigură că n-ar fi existat nicio revoltă dacă vicontele ar fi fost la 
comanda miliției, spuse ea. În locul prostului ăluia de Riddick. 

Amos era de acord că Riddick era un prost, dar nu era convins că 
Henry sau oricine altcineva ar fi putut împiedica revolta. 

— Oricum, de ce s-a dus la Earlscastle? 

- Presupun că dorea să-i spună tatălui său că nu vrea să se însoare cu 
verişoara lui, Miranda. 

- Ţi-a spus el asta? 

- Nu în atât de multe cuvinte. 

— Crezi că vrea să se însoare cu tine? 

- Sunt sigură de asta, spuse ea veselă, dar Amos nu o crezu. 

El privi către reflexiile argintii din ochii ei şi o întrebă: 

- ÎL iubeşti? 

Ar fi putut spune, într-un mod foarte rezonabil, că nu era treaba lui 
Amos, dar ea răspunse la întrebare. 

- Voi avea o căsnicie fericită cu lordul Northwood, spuse ea. Nota de 
sfidare din vocea ei îi sugera lui Amos că afirma ceva de care nu era sigură. 
Voi fi contesă şi toți prietenii mei vor fi nobili. Voi avea haine frumoase şi 
le voi purta la petreceri minunate. [i voi fi prezentată regelui. El probabil 
că îmi va cere să fiu amanta lui, dar eu voi spune: „Dar, Maiestatea Voastră, 
cu siguranță ar fi un păcat!“ şi m-aş preface că regret. 

Jane nu imbrăţişase niciodată virtuțile metodiste de modestie şi negare 
de sine, aşa că modul acesta de a vedea lucrurile nu-l şocă pe Amos. Ea 

urma religia tatălui ei fără vreun angajament serios, Dacă avea să se mărite 
cu Northwood, se va intoarce la Biserica Anglicană într-o clipită. 

- Dar nu-l iubeşti pe Northwood, spuse el. 

- Vorbeşti la fel ca tatăl meu. 

— Tatăl tău este cel mai de ispravă bărbat din Kingsbridge și comparaţia 
mă onorează, deși nu mi se cuvine. Dar tot spun că nu-l iubeşti pe Northwood. 

- Amos, eşti un bărbat dulce şi mi-e drag de tine, dar nu ai niciun drept 
să mă cicălești. 

— Te iubesc. Ştii asta, 

- Cât de nefericiți am fi împreună, o albină lucrătoare, căsătorită cu 
un fluture... 

- Ai putea să fii regina albinelor. 

- Amos, tu nu mă poți face regină. 

- Eşti deja regina inimii mele. 

— Cât de poetic! 

„Mă fac de râs“, gândi el. Dar adevărul rămânea acela că Northwood nu 
o ceruse de nevastă. Nici măcar nu o invitase să-l cunoască pe tatăl ei. 

S-ar putea să nu se întâmple niciodată. 


xxx 


Sal şi Jarge se căsătoriră la biserica St Luke, într-o sâmbătă după-amiază, 
după lucru. Nu aveau bani pentru o petrecere, aşa că îi luară cu ei la biserică 
doar pe Kit şi pe Sue. Oricum, spre surprinderea lui Sal, Amos Barrowfield şi 
Elsie Latimer îşi făcură apariţia şi semnară ca martori. Apoi Amos o surprinse 
spunându-i că afară îi aştepta un galon de bere şi un mic butoiaş cu stridii. 

Sal spuse: 

— Ar fi în regulă dacă le-aş împărţi cu Joanie? 

- Perfect în regulă, spuse Amos. Îi voi da lui Gil Gilbert un șiling şi îi 
voi oferi un pahar de bere şi el va fi bucuros să ne lase să intrăm. 

Nuntaşii părăsiră biserica şi porniră spre închisoare. Aceasta era for- 
mată din două clădiri mari, vechi, conectate, cu gratii la ferestre şi lacăte la 
toate uşile. Gil îi conduse bucuros la mica încăpere în care se afla Joanie. 
Scândurile duşumelei erau inegale, pe pereţi se întindea mucegaiul şi vatra 
focului era rece și goală, dar nimănui nu-i păsa, Erau patru adulţi şi doi 
copii și, curând, încălziră locul. Amos turnă bere pentru toată lumea şi 
Jarge deschise stridiile cu cuțitul lui de buzunar, Gil se oferi să le vândă o 
pâine, ca să meargă la ospăț şi ceru preţul scandalos de doi șilingi, dar 
Amos plăti oricum, spunând: 

— Lasă-l și pe el să facă ceva bani în plus. 

- Fratele meu, spuse Joanie, ridicând carafa în semn de toast. Credeam 
că nu va găsi niciodată o femeie de treabă, dar a ales-o pe cea mai bună din- 
tre toate, Dumnezeu să-l binecuvânteze! 

- Am nimerit-o, nu-i așa? spuse Jarge. Acum cine va mai putea spune 
că nu sunt deştept? 

Amos spuse: 

- Vă potriviţi - doi oameni cu braţe puternice şi inimi bune. Și Kit este 
cel mai isteţ băiat de la şcoala de duminică. 

Elsie adăugă în grabă: 

- Iar Sue este cea mai populară fată din școală. 

Sal era euforică. Se așteptase la o seară liniştită acasă, cu tocană de gât 
de berbec şi, în schimb, acesta era un banchet. 

- Pun pariu că nunțile nobililor nu sunt atât de distractive, nu-i așa? 
spuse ea. Cu toate hainele lor ţepene și manierele frumoase. 

Joanie spuse: 

- Buna mea femeie, tu trebuie să ştii că eu sunt Lady Johanna, ducesa 
de Shiring. i 

Kit şi Sue chicotiră de râs. 

Sal intră în joc. Făcu o plecăciune şi spuse: 

— Sunt onorată de amabilitatea ta, ducesă Johanna, dar trebuie să subli- 
niez că eu sunt contesa de Kingsbridge și sunt aproape la fel de bună ca tine. 

Joanie se întoarse spre Jarge şi spuse: 

- Hei, tu de colo, deschide-mi altă stridie! 

- Draga mea ducesă, zise Jarge, m-ai confundat cu un valet, dar eu 
sunt, de fapt, episcopul de Box şi nu pot deschide stridii cu mânuţele mele 
delicate. El le arătă palmele, care erau maronii, pline de cicatrici şi nu toc- 
mai curate. 

- Dragă domnule episcop, te găsesc foarte atrăgător, dă-mi un sărut! 
spuse Sal chicotind. 

Jarge o sărută și toți aplaudară. 

Sal privi prin cameră și înţelese că toți oamenii importanţi din viaţa ei 
se aflau aici: copilul ei, bărbatul ei, cea mai bună prietenă a ei, copilul prie- 
tenei ei, femeia care-l educa pe Kit, apoi Amos, stăpânul care-i adusese 
întotdeauna noroc. În Kingsbridge și în lume existau oameni cruzi şi răi, 
dar toţi cei din această cameră erau buni. 

- Cam așa ar trebui să arate Raiul, spuse ea. 

Mâncă o altă stridie și luă o înghiţitură lungă din bere, apoi spuse: 

- Şi mă îndoiesc că există ceva în Rai care să aibă gust mai bun decât 
stridiile cu bere. 

xx 

Kingsbridge se mândrea să fie un oraş care avea Curte cu Juri. Era un 
semn de distincţie şi recunoaștere a faptului că acesta era cel mai impor- 
tant loc din comitatul Shiring. Vizita, de două ori pe an, a unui judecător 
din Londra era un eveniment important în calendarul social și el primea 
întotdeauna mai multe invitaţii decât putea accepta. 

Consiliul îl întâmpină cu un magnific bal al Curţii cu Juri. Oricum, 
consilierii nu erau risipitori: biletele erau scumpe și balul aducea profit. 

Casa lui Hornbeam se afla la doar vreo patru sute de metri față de 
Assembly Rooms şi seara era frumoasă, așa că el şi familia lui porniră pe 
jos. Ploaia interminabilă din vară și toamnă se oprise, din fericire, deși era 
mult prea târziu ca să mai strângă recolta. 

În grupul lui Hornbeam erau trei cupluri: el şi Linnie, Howard şi Bel şi 
Deborah cu Will Riddick. Bărbaţii tineri purtau mănuși albe și cizme scli- 
pitoare şi cravatele lor erau legate în noduri uriaşe, care i se păreau pros- 
teşti lui Hornbeam. Decolteurile femeilor tinere erau mai adânci decât i-ar 
fi plăcut lui, dar acum era prea târziu ca să mai schimbe ceva. 

Dincolo de intrarea cu portal se aflau o mulțime de cetăţeni ai orașu- 
lui, cele mai multe dintre femei purtând șaluri înfăşurate în jurul umerilor 
reci, urmărind sosirea oamenilor bogaţi. Chicoteau la etalarea bijuteriilor 
şi aplaudau pentru orice îmbrăcăminte extravagantă: o pelerină de un gal- 
ben strălucitor, o blană albă, o pălărie înaltă cu pene şi panglici. Hornbeam 
ignoră gloata şi îşi fixă privirea drept în faţă, dar familia lui flutura din 
mână şi saluta cu o înclinare a capului cunoscuţii, în timp ce treceau prin 
mulţimea admirativă. 

Apoi, ajunseră înăuntru. O mică avere se cheltuise pe lumânări şi între- 
gul loc era strălucitor iluminat, dezvăluind o oaste de femei magnific 
îmbrăcate și bărbaţi eleganţi. Până şi Hornbeam fu impresionat. Proprietarii 
de țesătorii din Kingsbridge şi familiile lor purtau haine făcute din cele mai 
bune materiale pentru astfel de evenimente. Bărbaţii îmbrăcaseră fracuri în 
nuanţe de purpură, albastru strălucitor, verde lămâie sau castaniu intens. 
Femeile purtau carouri îndrăzneţe şi dungi sclipitoare, pliuri şi încreţituri, 
dar şi brâuri de piele şi metri de dantelă. Era o prezentare grandioasă a 
geniului colectiv al oraşului. 

Oamenii erau aliniaţi pentru contradans, unde cuplul care conducea se 
schimba constant. Hornbeam observă că participa şi vicontele de 

Northwood. Surprinzător, Northwood arăta de parcă băuse deja o canti- 
tate impresionantă de șampanie. 

Deborah spuse: 

= Sper că orchestra asta poate să interpreteze un vals. 

- Nici nu se pune problema, spuse imediat Hornbeam. El nu văzuse 
niciodată un vals, dar auzise despre noul dans nebunesc. Acesta este Balul 
Curţii cu Juri, un eveniment respectabil, organizat de Consiliul Oraşului. 
Nu vom avea dansuri obscene, 

Deborah ceda, de obicei, în fața tatălui ei, dar de data aceasta ripostă: 

- Nu este nimic obscen în vals! Oamenii din Londra îl dansează tot 
timpul. 

- Aici nu este Londra şi noi nu vom permite dansuri în care oamenii se 
îmbrăţişează între ei... frontal. Este dezgustător. Ar putea să nici nu fie 
căsătoriți! 

Howard rânji şi spuse: 

- Ştii, tată, de fapt nu poți să rămâi însărcinată de la vals. Ceilalţi 
râseră tare. 

Hornbeam fu iritat. 

— Remarca asta nu e de prea mare ajutor, Howard, mai ales în fața 
doamnelor. 

— O, îmi pare rău. 

Deborah spuse: 

- Tată, vorbeşti ca un țesător de modă veche, care nu vrea să folosească 
noile mașini sofisticate. Ar trebui să ţii pasul cu vremurile. 

Hornbeam se simți atins. El nu se considera pe sine ca fiind încreme- 
nit în trecut. 

— Este o comparaţie ridicolă, spuse el supărat. 

Deborah era singura din familie care putea să-i facă faţă într-o dispută. 

— Poate doar unul sau două valsuri? 

- Nu va fi niciun vals. 

Tinerii renunțară şi se alăturară contradansului. Hornbeam observă, 
cu o grimasă de dezgust, că participa şi Amos Barrowfield. 

Întotdeauna exista ceva care să-i strice dispoziţia. 


xxx 


După petrecerea de nuntă, Sal se aşeză la masa din bucătărie cu o pană 
împrumutată și puţină cerneală şi deschise Biblia tatălui ei. Scrise data, 
urmată de cuvântul Căsătorie, apoi spuse: 


256 


Armele luminii 


— Cum se scrie Jarge? 

- Ce faci acolo? întrebă Jarge. 

- Înscriu nunta noastră în Biblia familiei. 

El privi peste umărul ei. 

- Este o carte frumoasă, spuse el. 

„E veche, reflectă Sal, dar are o încuietoare de alamă bună și e tipărită 
cu litere clare, care sunt uşor de citit.“ 

- Trebuie să fi costat ceva, spuse Jarge. 

- Probabil, spuse ea. Bunicul meu a cumpărat-o. Cum se scrie numele tău? 

- Nu ştiu dacă l-am văzut vreodată scris pe ceva. 

- Deci, dacă îl scriu greşit tu nu vei şti? 

El râse. 

- Şi nici nu-mi pasă. 

Sal scrise: 


Jarj Boks şi Sarah Clitheroe 


-— Foarte bine, spuse Jarge. x 

Lui Sal nu i se părea corect, dar de acum era înfăptuit. Ea suflă peste 
cerneală, ca s-o usuce. Când aceasta încetă să mai strălucească și se trans- 
formă într-un negru mat, închise cartea. 

- Acum, spuse ea, haide să mergem să vedem sosirea oaspeţilor la bal! 


xxx 


Elsie nu era o dansatoare prea bună, dar îi plăcea să danseze cu Amos, 
care era grațios şi precis. Contradansul era energic şi, la final, părăsiră rin- 
gul gâfâind de efort. 

Sălile Assembly Rooms arătau foarte diferit în seara asta, faţă de zilele 
când Elsie le folosea pentru şcoala de duminică. Aşa ar fi trebuit să arate 
acest spaţiu, plin de muzică şi gălăgie, cu dopuri sărind şi pahare umplute 
şi golite și reumplute rapid. Dar ea prefera locul acesta doar atunci când 
singurii ocupanţi erau copiii sărmani, hotărâți să învețe. 

Îi spuse lui Amos: 

- Ei bine, acum am fost la puşcărie. Asta este o premieră, 

El râse. 

- O cunosc pe Sal de multă vreme, Ea chiar l-a iubit pe primul ei băr- 
bat, Harry, şi sunt bucuros să o văd din nou fericită, 

— Eşti un bărbat bun, Amos, 

- Uneori. 

Ea ştia că Amos se simţea jenat de complimente, aşa că schimbă repede 
subiectul. 

— Îmi pare rău că Societatea Socratică a fost lichidată. 

— Spade și pastorul Midwinter cred că așa e cel mai bine. 

— Mare păcat. 

— Au mai rămas ceva bani și ei îi vor folosi ca să înființeze un club de 
schimb de cărți. 

— Bi bine, și asta e ceva, deși nu va fi de niciun folos celor care nu ştiu 
să citească. 

- Dimpotrivă, oamenii se vor înscrie ca să înveţe să citească. El privi 
peste umărul ei şi expresia i se schimbă. 

Ea se întoarse să vadă ce anume îi atrăsese atenția. Jane Midwinter discuta 
cu Northwood. „Aș fi putut să ghicesc“, gândi Elsie. O auzi pe Jane spunând: 

— Vino la bufet și ia ceva de mâncare înainte să bei şi mai multă şampa- 
nie. Nu vreau să te faci de râs singur. Erau genul de lucruri pe care le-ar 
spune o nevastă sau o logodnică. 

Elsie se întoarse înapoi spre Amos și spuse: 

- Ce vei face dacă Jane se mărită cu Northwood? 

— Nu se va mărita. Contele nu va permite așa ceva. 

Ea insistă: 

— Dar cete vei face dacă totuşi se întâmplă? 

- Nu ştiu. Amos păru să se simtă inconfortabil. Nimic, presupun. Apoi, 
privirea i se lumină. Este un război în desfăşurare şi Northwood va trebui 
să plece la luptă, mai devreme sau mai târziu. Dacă va fi ucis în luptă, Jane 
va rămâne din nou singură. 

Era ceva lipsit de suflet, ceea ce nu era caracteristic pentru Amos. 

— Deci doar vei aştepta și vei spera. 

— Ceva de genul ăsta. Scuză-mă, spuse şi o părăsi imediat, urmându-i 
pe Jane și pe Northwood. 

Pe Elsie o cuprinse disperarea. Nu exista nicio speranţă pentru ea. Amos 
îi va rămâne credincios lui Jane, chiar dacă ea se va mărita cu altcineva. 

Era momentul să înfrunte realitatea... 

„Am douăzeci și doi de ani şi sunt singură, gândi ea. Tot ce-mi doresc 
este o casă plină de copii. Bel Marsh este acum Bel Hornbeam şi Deborah 
Hornbeam este acum Deborah Riddick şi ei probabil că vor avea copii în 
curând, în timp ce eu încă mă agăţ de un bărbat care iubeşte pe altcineva. 

Nu mă voi transforma într-o fată bătrână, trebuie să-l uit pe Amos.“ 

Îşi luă un pahar de şampanie, ca s-o ajute să se înveselească. 

Arabella Latimer arăta răpitoare într-o rochie de culoare roșcată, con- 
fecţionată din unul dintre caşmirurile lui Spade. Corsajul strâns și talia 
înaltă îi subliniau bustul generos. Spade abia dacă își putea lua ochii de 
la ea. Îi spuse: 

- Dacă pot convinge orchestra să cânte un vals, vrei să dansezi cu mine? 

- Mi-ar plăcea, spuse ea. Dar nu ştiu cum se dansează. 

- Te învăţ eu. Am învăţat la Londra. E uşor. Vor fi mulţi doritori să înveţe 
odată cu noi; nu s-a mai dansat vals până acum în Kingsbridge. 

- În regulă. Sper doar să nu se scandalizeze clerul! 

- Le place să fie scandalizaţi. Le dă un fel de fior. 

Spade se duse la podiumul orchestrei şi, când se termină dansul în curs, 
îi arătă şefului orchestrei o monedă de argint, echivalentul a cinci şilingi, 
şi spuse: 

- Poţi să cânţi un vals? 

- Desigur, spuse şeful formaţiei. Dar nu cred că îi va plăcea asta consi- 
lierului Hornbeam. 

Asta îl enervă pe Spade, dar se forță să zâmbească. 

- Domnul Hornbeam nu obţine întotdeauna ceea ce vrea, spuse el, cu 
o iritare înăbușită. Apoi, ridică moneda şi continuă: Depinde de tine. 

Şeful orchestrei luă moneda, iar Spade se întoarse la Arabella. 

- Se dansează UNU doi trei, UNU doi trei. Păşeşti în spate cu piciorul 
stâng, apoi în lateral şi în spate cu piciorul drept, apoi îţi apropii picioa- 
rele, ca străinii aceia care îşi lovesc călcâiele când fac o plecăciune. El se 
postă în picioare în faţa ei, fără să o atingă şi făcură paşii împreună. 

Arabella prinse repede ideea. 

- Chiar nu e dificil, spuse ea, cu ochi strălucitori şi încărcaţi de dorinţă, 
iar Spade începu să creadă că ar putea să fie la fel de îndrăgostită de el pe 
cât era el de ea. 

Nimeni nu le acordă prea multă atenţie. La balurile de felul acesta, 
oamenii erau adesea văzuţi învățându-se unul pe altul paşii complicaţi ai 
dansurilor cu coregrafie strictă, cum era cotilionul, care implica patru 
cupluri într-un pătrat în care îşi atingeau mâinile unul altuia. 

Se termină o allemande și urmă o pauză. În mod normal, şeful orches- 
trei trebuia să anunţe următorul dans, astfel încât oamenii să se poată pre- 
găti, dar, de data aceasta, nu procedă așa, poate de teamă că valsul ar putea 
să fie oprit înainte să înceapă și el va trebui să returneze cei cinci șilingi. 

Muzica începu fără niciun anunţ, dar ritmul săltăreţ era inconfundabil. 
Oamenii din public părură uimiţi de muzica neobişnuită. 

- Hai să începem, spuse Spade. Pune-ţi mâna dreaptă pe umărul meu 
stâng. El își aşeză mâna pe talia ei rotundă și moale, ușor călduţă. Își ținu 
cealaltă mână ridicată la nivelul umărului. Trupurile lor se atinseră. 

— Este foarte intim, spuse ea. Nu era însă o plângere. 

Spade făcu primul pas şi ea se integră cu ușurință. În scurt timp, valsau 
de parcă ar fi făcut asta de multă vreme. 

— Suntem singurii care dansează, spuse Arabella. 

Spade observă că murmurul conversaţiei şi râsetele se domoliseră 
cumva şi mulţi oameni îi priveau, pe el şi pe soţia episcopului. Începu chiar 
să se întrebe dacă asta nu fusese cumva o greşeală. Nu dorea ca Arabella să 
dea de necaz cu soţul ei. 

El il observă pe Hornbeam cum se holba la el cu o expresie furioasă. 

Arabella spuse: 

— O, dragă, toată lumea e cu ochii pe noi! i 

Spade avea în braţele sale dragostea vieții lui şi nu dorea să se oprească. 

- La dracu” cu toți, spuse el. 

Ea râse. 

— Prostule, te ador. 

Apoi Deborah Hornbeam îl trase pe Will Riddick pe ringul de dans şi 
fratele lui Deborah, Howard, îi urmă, împreună cu soția lui, Bel; ambele 
cupluri începură să valseze. 

- Mulţumesc cerului pentru asta, spuse Arabella. 

Spade privi spre tinerii Hornbeam şi spuse: 

— Au exersat acasă. Pun pariu că Hornbeam nu ştia despre asta. 

Mai multe cupluri li se alăturară şi, curând, o sută de oameni valsau sau 
încercau să o facă. Simţindu-se mai încrezător, Spade trase trupul Arabellei 
mai aproape de el și ea îi răspunse strivindu-se de el, în timp ce se învâr- 
teau pe ringul de dans. Ea îi șopti la ureche: 

- O, Doamne, e ca și cum am fi intimi. 

Spade zâmbi fericit. 

- Dacă tu crezi că a face dragoste este doar atât, murmură el, înseamnă 


că nu ai făcut cum trebuie. 
xxx 


Valsul ajunse la final şi şeful orchestrei anunţă un cotilion. Kenelm o 
invită pe Elsie să-i fie parteneră şi ea fu de acord. O conduse bine şi ea se 
gândi că stângăcia ei nu ieşise în evidenţă, După aceea, o invită: 

- Haide să luăm nişte şampanie! 

Era al treilea pahar al ei și se simţea relaxată. ÎI întrebă: 

- Dansai mult la Oxford? 

Kenelm scutură din cap. 

- Nu sunt femei acolo. Apoi, adăugă: Cel puţin, nu vreuna cu care să-şi 
dorească să danseze un cleric aspirant. 

- Opreşte-te, spuse ea. 

- Să mă opresc din ce? 

- Să fii moralist. Nu are niciun farmec. Eşti un cleric, deci se presupune 
că nu eşti interesat de femei care nu sunt respectabile. Nu trebuie să subli- 
niezi asta. 

El se încruntă revoltat și păru să fie pe punctul să intre în dispută; apoi 
ezită şi păru gânditor. 

xxx 

Lui Amos îi plăcea să danseze şi ştia să valseze, dar nu intră în ring. Îi 
urmărea pe Jane şi pe Northwood. Ştia că nu se comportă cum trebuie, dar 
ei nu-l observară, pentru că erau absorbiți unul de celălalt. Şi nici altcineva 
nu observă, cel puțin, nu încă. i 

Se duseră la bufet, apoi intrară în dans şi pe urmă se îndreptară spre locul 
de promenadă. În sfârşit, ieşiră pe uşi, în lumina lampioanelor din grădină. 

Aerul nopții era rece şi afară se aflau puțini oameni. Amos simți gus- 
tul ceții. 

Jane își pusese pe ea o pelerină, împotriva frigului. Ei se plimbară în sus 
şi în jos. Paşii lui Northwood erau puţin haotici; Jane era complet stăpână 
pe sine. Era greu să le vezi feţele în semiîntuneric, dar capetele lor se încli- 
nară mai aproape unul de altul şi era evident că discuţia lor era intensă. 

Amos se sprijini de zidul exterior al clădirii, ca un om care are nevoie 
de aer proaspăt. Se întâmpla ceva semnificativ între Jane şi Northwood, 
ceva mai profund decât un simplu flirt. 

Apoi dispărură din raza privirii lui. 

El înţelese că se strecuraseră în spatele unui grup de tufișuri înalte. 
Acum se aflau în afara vederii oricui. Ce făceau acolo? Trebuia să afle. 
Traversă peluza. Nu se putea stăpâni. 

Când ajunse mai aproape, descoperi că putea să-i întrezărească printre 
boscheţi. Se îmbrăţișau şi se sărutau şi îl auzi pe Northwood gemând de 
pasiune. Se simţi furios şi, în acelaşi timp, ruşinat să fie un privitor. 
Northwood făcea lucrurile la care Amos doar visase. Era sfâşiat între 
impulsul de a-l ataca pe Northwood și tentaţia de a pleca neobservat 

ÎI văzu pe Northwood îndreptându-și mâna spre sânul lui Jane. 

Păși mai aproape. 

- Nu, spuse Jane încet, îndepărtându-i lui Northwood mâna prea 
îndrăzneață. 

Amos rămase nemișcat. 

Ținând ambele mâini ale lui Northwood într-ale sale, Jane spuse: 

— Bărbatul cu care mă mărit poate să-mi mângâie sânii oricând doreşte, 
iar eu voi fi fericită să-i permit. 

Amos îl auzi pe Northwood cum icneşte. 

Apoi Northwood spuse: 

— Mărită-te cu mine, Jane. 

- O, Henry! spuse ea. Aşa voi face! 

Apoi se sărutară din nou, dar Jane se desprinse din îmbrăţişare. Îi luă 
mâna lui Northwood şi îl conduse afară de după tufișuri. Amos se întoarse 
rapid şi se prefăcu că se plimbă la întâmplare pe acolo. 

Jane nu se lăsă prostită. 

— Amos! spuse ea. Suntem logodiţi! 

Ea nu se opri, ci îl conduse pe Northwood în interior; şi Amos îi urmă. 

Ținând strâns braţul lui Northwood, Jane se apropie de tatăl ei, pasto- 
rul Midwinter, care discuta cu consilierul Drinkwater şi cu cele două fete 
Hornbeam, Deborah şi Bel. 

— Tată, spuse Jane, Henry are să-ţi spună ceva! 

Asta nu putea să însemne decât un singur lucru, mai ales că Jane se 
folosise de numele mic al lui Northwood. Atât Deborah, cât și Bel chico- 
tiră de încântare. 

Northwood era ameţit, dar bunele sale maniere îi veniră în ajutor şi 
el spuse: 

- Domnule, pot avea permisiunea dumneavoastră să cer mâna fetei 
dumneavoastră în căsătorie? 

Pastorul ezită. Ultima speranţă a lui Amos era ca Midwinter să inven- 
teze o scuză și să-i spună lui Northwood să vină să-l viziteze mâine, astfel 
încât să poată discuta cererea în căsătorie corespunzător. 

Dar Drinkwater, care era bunicul lui Jane, nu-şi putu înfrâna bucuria. 

— Cât de splendid! spuse el. 

Bel Hornbeam spuse tare: 

— Jane se mărită cu vicontele de Northwood! Uraaa! 


Midwinter era evident nefericit pentru felul în care decurseseră lucru- 
rile. Oricum, dacă el o refuza pe fiica lui, aceasta se va face de ruşine. După 
o pauză lungă, el îi spuse, în cele din urmă, lui Northwood: 

- Da, domnul meu, aveţi permisiunea mea. 

- Mulţumesc, spuse Northwood. 

Deborah Riddick murmură admirativ: 

- Bine lucrat, domnişoară Midwinter. Era evident că ea înţelesese că 
întreaga situaţie fusese inteligent gestionată de Jane. 

Jane îi luă mâna lui Northwood, se întoarse spre el şi spuse: 

— Va fi scopul vieţii mele să-l fac fericit pe minunatul meu bărbat. 

Amos se întoarse cu spatele, ieși din clădire şi se îndreptă spre casă. 


xxx 


Elsie îl zări pe Amos plecând şi intui, după comportamentul lui, că se 
întâmplase ceva rău. Nu-i luă mult timp ca să afle ce anume. În câteva 
minute, sala fu cuprinsă de o atmosferă de entuziasm, oamenii discutau 
aprins, vocile lor păreau surprinse și puţin scandalizate. Apoi, Kenelm 
Mackintosh se apropie de ea şi spuse: 

- Northwood a cerut-o în căsătorie pe Jane Midwinter şi ea l-a acceptat. 

- Bine, bine, spuse Elsie. Deci Jane a pus mâna pe bărbatul pe care-l 
dorea. Şi eu, în schimb, nu. 

- Nu eşti surprinsă? 

- Nu prea. Jane a lucrat intens la asta timp de câteva luni. 

- Dar tatăl ei este metodist - și Northwood urmează să ajungă conte de 
Shiring! 

- Şi Jane va fi contesă. 

- Mă îngrijorează faptul că metodismul începe să fie văzut ca o parte 
normală a creştinismului englez. 

— De ce nu? Protestantismul a devenit parte normală a creştinismului 
european. 

El fu temporar doborât de riposta ei. Elsie se bucură să-l vadă cum se 
agită în căutarea unui răspuns. Și el era al naibii de bun de privit. 

În sfârşit, el spuse: 

- Uneori poți să fii îngrozitor de superficială. 

— De ce, domnule Mackintosh, pare ca și cum te-ai fi obişnuit cu mine. 

Elo privi pentru un moment. 

— Eşti foarte deşteaptă. 

— Pe cuvântul meu... un asemenea compliment - mai ales că vine din 
partea unui bărbat! 

- Superficialitate, din nou! 

— Ştiu. 

— În ciuda acestui lucru, eu te admir. 

Acesta era codul şi însemna: Mă îndrăgostesc de tine. Ea îşi reprimă 
tentaţia de a-l lua peste picior. Presupusese că el dezvolta o anumită pasi- 
une pentru ea și un sentiment autentic nu ar trebui să fie ridiculizat. Pe de 
altă parte, el nu o privise niciodată cu dorinţa sălbatică pe care o văzuse la 
Amos când o privea pe Jane. Nu se putea împiedica să nu-și amintească 
ceea ce-i spusese Amos: El vrea să se mărite cu tine doar pentru că îl ajută 
să avanseze în carieră, Ginerele unui episcop cu greu ar putea să rateze pro- 
movările în ierarhia bisericii. Ea spuse: 

- Eşti ambițios? 

- Ambiţios în lucrarea Domnului, da. Şi soția mea va avea bucuria să 
mă ajute ca să-L servesc. 

Vorbele lui erau un clișeu, dar el părea sincer. Ea spuse: 

— Să îndeplineşti lucrarea Domnului, da, dar în ce calitate? 

- Dacă este voința Lui, aș putea să trudesc ca episcop. Am educaţia 
necesară și sunt dedicat şi muncitor. 

— Ai spune că eşti mândru? 

El se simțea inconfortabil cu interogatoriul ei, dar îl suportă cu 
încăpățânare. 

— Am avut ocazia să mărturisesc păcatul mândriei, da. 

Asta era ceva sincer. 

Ea spuse: 

- Eu iubesc copiii. Tu? 

- N-am avut niciodată ocazia. Nu am surori, doar un frate, care este cu 
doisprezece ani mai în vârstă decât mine. Cea mai veche amintire a mea 
despre el este atunci când a plecat de acasă - şi a părăsit Scoţia. S-a dus să-şi 
ia o slujbă la Manchester, la fel cum eu am plecat la Oxford. În Scoţia nu 
sunt prea multe de făcut pentru un tânăr cu ambiţii mari. 

- Pentru unii oameni, lucrarea Domnului poate să fie să-i înveţe pe alții. 

- Sunt de acord. lisus spune: „Lăsați copiii să vină la Mine şi nu-i opriți, 
căci a unora ca aceștia este Împărăția cerurilor“, 

- Tu încerci să ajuţi la şcoala de duminică, dar niciodată nu te simți 
relaxat pe lângă cei mici. 

- Poate că ai putea să mă înveţi tu. 

Asta era prima dată când ea Îl vedea arătând umilință. Acolo undeva în 
interior, era un om bun. 

Mackintosh spuse: 

- Am vorbit cu tatăl tău. 

Ea simți că o cuprinde panica. Acum el urma să o ceară în căsătorie și 
ea nu ştia cum să-i răspundă. Privi în jur, prin sală, şi spuse: 

- Nu-l văd pe tatăl meu. 

- A plecat. Nu se simţea bine. Sunt puţin ingrijorat pentru sănătatea lui. 

Trăgând de timp, Elsie spuse: 

- Şi mama mea? 

- Spunea că o să găsească pe cineva să o conducă acasă şi el nu a fost 
prea îngrijorat. 

- O, bine. 

- I-am spus tatălui tău că am ajuns să te iubesc... 

- Sunt onorată. Era o propoziție formală, care nu o angaja în niciun fel. 

- „..şi i-am spus că am vagi speranţe că și ție s-ar putea să-ți placă de mine. 

„Nu ştiu, gândi ea, chiar nu ştiu.“ 

- Domnişoară Latimer - sau pot să-ţi spun dragă Elsie —, vrei să te 
măriți cu mine? 

Iată că ajunsese în acest punct şi, acum, ea trebuia să ia o decizie pen- 
tru restul vieţii. 

Atât de sigur pe cât puteai să cunoşti sufletul altei persoane, ea știa că 
Amos nu se va căsători niciodată cu ea. Iar în ultimele câteva minute, des- 
coperise o latură a lui Mackintosh pe care el nu i-o mai arătase până atunci. 
S-ar putea să devină un tată bun, până la urmă. 

Ea nu-l va iubi niciodată cu pasiune. Dar căsătoria părinţilor ei fusese 
la fel. Şi când ea o întrebase pe mama ei dacă era bucuroasă că se măritase 
cu tatăl ei, maică-sa îi spusese: Desigur! Altfel nu te-aș mai fi avut pe tine! 

„Aşa mă voi simți şi eu, gândi Elsie; bucuroasă de căsătorie datorită copi- 
ilor. Dacă aş mai avea optsprezece ani, aş spune nu. Dar am douăzeci şi trei. 
Şi nu mă descurc cu bărbaţii la fel de bine ca Jane. Nu pot să-mi las capul pe 
o parte şi să zâmbesc timid şi să vorbesc cu voce joasă, intimă, astfel încât ei 
să se aplece mai aproape ca să audă. Am încercat și doar m-am simțit necin- 
stită şi proastă. Dar vreau pe cineva care să mă sărute noaptea şi tânjesc să am 
copii și să-i iubesc şi să-i cresc, ca să devină buni și deştepţi și amabili. Nu 
vreau să îmbătrânesc singură. Nu vreau să ajung o femeie bătrână, fără copii.“ 

- Îți mulțumesc pentru că mă onorezi astfel, Kenelm, spuse ea. Da, mă 
voi căsători cu tine. 

- Slavă Domnului! spuse Kenelm. 


xxx 


Spade își folosi cheia personală ca să descuie poarta de la portalul nor- 
dic al catedralei. Păşi în interior și Arabella îl urmă. Înăuntru era mai frig 

decât afară. Când închise ușa, nu putu să vadă nimic. Lucrând pe pipăite, 
găsi gaura cheii şi încuie uşa. 

- Ține-te de poalele hainei mele și urmează-mă, îi spuse Arabellei. 
Cred că pot să-mi găsesc drumul prin întuneric. 

Întinzându-și mâinile în faţă, ca un orb, astfel încât să nu nimerească 
într-un stâlp, se îndreptă spre vest, încercând să meargă în linie dreaptă. 
După câteva secunde realiză că putea acum să deosebească oarecum 
ferestrele, nişte forme ascuţite de un gri întunecat, peste negrul intens al 
zidăriei. Când ajunse în paralel cu ultima fereastră, el ştiu că se afla la 
doar doi sau trei paşi depărtare de capătul zidului. Mâinile lui atinseră 
piatra rece şi se întoarse. Urmă zidul, după cotul nartexului, un hol aflat 
sub clopotniță. Găsi o ușă şi o descuie. După ce ajunseră înăuntru, o încuie 
din nou. 

Urcară pe scara în spirală spre camera funiilor. 

Arabella spuse: 

— Nu pot vedea nimic! 

El o cuprinse în braţe şi o sărută. Ea îl sărută înapoi cu entuziasm, 
ţinându-i capul în palme, jucându-se cu degetele prin părul lui. El îi atinse 
sânii prin rochie, bucurându-se de greutatea lor, de moliciunea și de căl- 
dura acestora. 

Ea spuse: 

— Dar eu vreau să te văd. 

— Am lăsat aici un sac, după repetiţia de lunea trecută, spuse Spade, 
respirând greu. Rămâi nemișcată până îl găsesc. Traversă podeaua, căl- 
când pe saltele și simțind funiile atârnate cum îi mângâie haina. Se puse în 
genunchi şi pipăi în jurul său, până când găsi sacul de piele pe care-l depo- 
zitase aici. Scoase o lumânare și o cutie cu iască şi aprinse lumânarea. În 
sala funiilor nu existau ferestre, așa că lumina nu răzbătea din afară. 

Se întoarse şi privi spre ea. La lumina lumânărilor, zâmbiră unul spre 
celălalt. 

— Ai plănuit asta, spuse Arabella. Isteţ din partea ta. 

- A fost mai degrabă un vis cu ochii deschişi decât un plan. 

Când fitilul începu să ardă mai strălucitor, el picură ceară pe duşumea, 
apoi fixă baza lumânării în ceara topită și o ţinu acolo până când ceara se 
întări suficient ca să o menţină în poziţie. 

Ea spuse: 

— Hai să ne întindem pe podea! Nu-mi pasă că este inconfortabilă, 

— Am o idee mai bună. 

Pe podea se aflau saltelele folosite de clopotari, al căror scop era să 
reducă uzura funiilor când măturau podeaua. El adună câteva saltele şi le 
aranjă într-o grămadă, ca să improvizeze un pat. 

- Te-ai gândit la toate! 

- Îmi imaginam în mintea mea momentul acesta, de câteva luni. 

Ea chicoti. 

- Şi eu la fel! 

El se întinse şi privi spre ea. 

Spre surprinderea lui, ea se aşeză deasupra lui, ridicându-și delicat 
poalele rochiei până când îi ajunseră în dreptul taliei. Avea picioarele albe 
şi frumos conturate. E] se întrebase dacă ea purta vreun fel de lenjerie, o 
nouă modă provocatoare, dar ea nu purta nimic şi părul ei pubian era cas- 
taniu închis. El îşi dori să o sărute acolo. 

Erecţia îi deforma vizibil partea din față a pantalonilor şi el se simți 
jenat — ceea ce era o prostie; dorinţa îl copleșea. 

Arabella era departe de a fi ruşinată. Ea îngenunche călare peste picioa- 
rele lui şi îi descheie şlițul, eliberându-i penisul. 

-— O, ce drăguţ! spuse ea şi îl luă în mână. 

- Sunt pe cale să explodez, spuse Spade. 

- Nu, aşteaptă-mă şi pe mine! Ea se mişcă deasupra lui şi îl strecură în 
interior. 

- Nu împinge. Nu încă! Când îl simţi complet înăuntru, ea se aplecă în 
faţă, îl apucă de partea superioară a braţelor și îl sărută. Apoi îşi înălță 
capul, îl privi în ochi și începu să se miște încet. El o prinse de șolduri și se 
mișcă în același ritm. 

- Ţine-ţi ochii deschişi, spuse ea. Vreau să mă priveşti. 

„Nu e o sarcină dificilă“, gândi el, privindu-i părul roșcat fluturând şi 
ochii maro-portocalii larg deschiși, gura deschisă și bustul ei minunat ridi- 
cându-se și coborând în timp ce gâfâia. „Ce am făcut eu ca să merit o femeie 
atât de minunată?“ 

El își dori să ţină la nesfârșit, dar nu era sigur că mai putea să reziste 
nici măcar un minut în plus. Oricum, ea fu cea care-şi pierdu controlul. Îl 
strânse atât de tare de brațe că îl durea, dar lui abia dacă îi păsa, pentru că 
şi el era dus de val şi finalul veni pentru amândoi. 

- Atât de bine, spuse ea şi se prăbuşi peste pieptul lui. Atât de bine. 

El o luă în brațe şi îi mângâie părul. 

După un minut, ea spuse: 

- Mă bucur că ai cheile astea. 

Lui i se păru amuzant şi chicoti. Râse și ea. 

Apoi, ea gemu. 

- Lucrurile pe care ți le-am spus! Lucrurile pe care le-am făcut! În mod 
normal eu nu... adică, niciodată până acum... o, la dracu, o să tac din gură! 

După încă un minut, spuse: 

— Doream să țină mai mult, dar n-am mai putut aștepta. 

— Nu-ţi face griji, spuse el. Întotdeauna există un mâine. 


xxx 


La curtea cu juri, dovezile acuzării împotriva lui Joanie erau aceleași, 
dar apărarea era mai bună, gândi Sal. Amos Barrowfield jură că Joanie 
lucrase pentru el ani de zile şi fusese întotdeauna cinstită şi respectabilă, 
că nu fusese niciodată violentă şi că nu ar fi incitat oamenii la revoltă. 
Mărturii similare veniră şi din partea altor persoane respectabile din 
Kingsbridge: pastorul Midwinter, Spade și chiar vicarul bisericii St Luke. 
Până şi Silas Child admise că Joanie îi dăduse lui toţi banii. 

Juriul lipsi multă vreme. Nu era surprinzător. Sesiunea anterioară tre- 
buise doar să decidă dacă urmau să o trimită la curtea cu juri. Acest juriu 
trebuia să ia o decizie de viaţă sau de moarte. 

Sal vorbi cu Spade. 

— Tu ce crezi? 

— Faptul că i-a dat banii lui Child este un argument puternic în favoa- 
rea ei. Ceea ce este împotriva ei este gloata care a aruncat cu pietre în 
caleaşca regelui. 

Jarge, susținând-o pe Sal, spuse: 

— Asta n-a fost vina lui Joanie! 

- Nu spun că este corect, dar atacul asupra regelui i-a adus pe toți 
într-o dispoziţie de a fi şi mai aspri. 

Sal știa că prin asta se înțelegea pedeapsa cu moartea. 

- Mă rog lui Dumnezeu să te înşeli, spuse ea cu fervoare. 

- Amin! spuse Spade. 

Pentru spectatorii din sala de judecată, procesul nu era singurul subiect 
de conversaţie. Mulţi discutau despre logodnele care fuseseră anunţate la 
balul curții cu juri. Logodna dintre Northwood şi Jane era știrea importantă. 
Ieri, Jane Midwinter participase la comuniunea de la catedrală, în locul celei 
dela sala metodistă şi se așezase alături de Northwood de parcă ar fi fost deja 
căsătoriţi. Apoi pastorul Midwinter îl invitase pe Northwood la masa de 
duminică, în casa lor modestă şi Northwood se dusese. Oricum, toată lumea 

aştepta reacţia tatălui lui Northwood, contele de Shiring. El avea, probabil, să 
obiecteze - deși, până la urmă, nu-l putea împiedica pe fiul său de douăzeci 
şi şapte de ani să se însoare cu orice femeie şi-ar fi ales el. 

Elsie Latimer şi Kenelm Mackintosh nu erau atât de remarcabili, deşi 
câțiva oameni fuseseră surprinşi că Elsie spusese da. 

Cu siguranță că ambele nunți vor avea loc la catedrală. Sal privi spre 
Jarge şi zâmbi pieziş când se gândi cât de diferite de a sa vor fi acele nunți. 
Dar ea nu ar fi schimbat nimic la nunta ei, chiar dacă ar fi putut. 

„Dacă aş spune asta cu voce tare, nu m-ar crede nimeni“, gândi ea. 

Juriul reveni în sală și aprodul îl întrebă pe primul jurat dacă o găsiseră 
pe Joanie vinovată sau nevinovată. 

- Vinovată, spuse primul jurat. 

Joanie se clătină și fu pe punctul să cadă, dar Jarge o susținu. 

Din public se ridică un zgomot de indignare. 

Sal observă zâmbetul lui Will Riddick. „Mi-aş dori să-l fi omorât cu 
piatra aia“, gândi ea. 

- Prizonieră din boxă, spuse judecătorul. Ai fost găsită vinovată de o 
crimă care te face pasibilă de pedeapsa cu moartea. 

Joanie era albită de groază. 

- În orice caz, continuă judecătorul, concetățenii tăi au pledat puternic 
pentru clemenţă şi negustorul Silas Child a mărturisit că i-ai dat lui toți 
banii încasaţi din vânzarea grânelor furate. 

„Sigur, gândi Sal, asta înseamnă că nu va fi spânzurată. Dar care va fi 
pedeapsa ei? Biciuire? Muncă silnică? Butucii?“ 

- Din acest motiv, nu te voi condamna la moarte. 

Jarge spuse: 

- O, slavă Domnului! 

- În schimb vei fi transportată în colonia penală din New South*Wales, 
în Australia, timp de paisprezece ani. 

- Nu! strigă Jarge. 


Nu era singurul. Mulțimea fu scandalizată şi se auziră multe strigăte 
de protest. 

Judecătorul ridică vocea. 

- Eliberaţi curtea! 

Şeriful şi poliţiştii începură să-i împingă pe oameni afară, Judecătorul 
dispăru prin ușa anticamerei. Sal îl prinse pe Jarge de braţ şi îi vorbi ca să-l 
distragă de la gândurile de violenţă. 

— Paisprezece ani, Jarge, va avea doar patruzeci şi patru. 

- Ei se întorc rareori atunci când îşi ispășesc pedeapsa, ştii asta. Când erau 
deportaţi în America, se întorceau puţini, iar Australia este şi mai departe. 

Sal ştia că el avea dreptate. Când îşi încheiau pedeapsa, prizonierii trebu- 
iau să plătească pentru drumul de întoarcere acasă și era aproape imposibil 
ca ei să câştige acolo suficienţi bani. În aproape toate cazurile, deportarea 
era, efectiv, un exil pe viață. 

— Putem spera, Jarge, spuse Sal. 

Furia lui se transformă în tristeţe. Aproape în lacrimi, el spuse: 

— Şi ce se va întâmpla cu micuța Sue? 

- Ea va rămâne aici. Nimeni nu va dori să ia un copil într-o colonie 
penală şi, oricum, nici nu este permis, 

— Ea nu va mai avea mamă de acum încolo! 

— Ne va avea pe mine şi pe tine, Jarge, murmură Sal, solemn. Acum ea 
este copilul nostru. 

xxx 

Kit ştia că se întâmplase ceva îngrozitor, dar, timp de câteva zile, nu 
reuşi să convingă niciun adult să-i ofere detalii. Apoi, într-o dimineaţă, la 
micul-dejun, mama lui spuse: 

— Kit şi Sue, voi încerca să vă explic ce urmează să se întâmple astăzi. 

„În sfârşit“, se gândi Kit. Se îndreptă în scaun, interesat. 

— Sue, mama ta trebuie să plece în dimineaţa asta. 

— De ce? întrebă Sue. 

Și Kit dorea să afle asta. 

Sal spuse: 

— Judecătorul a considerat că ea a făcut ceva greșit atunci când i-a 
împiedicat pe bărbaţi să încarce grânele pe barja domnului Child. 

Kit ştia despre asta. El spuse cu îndârjire: 

- Erau grânele oraşului Kingsbridge, n-ar fi trebuit să fie trimise 
departe. 

Jarge spuse: 

— Asta este ceea gândim noi toți, dar judecătorul a considerat altfel și el 
este cel care are puterea, 

Sue spuse: 

- Unde se duce mami? 

Sal spuse: 

- New South Wales, în Australia. 

- Este departe? 

Kit ştia răspunsul, pentru că acumula astfel de cunoştinţe. 

- Este la şaisprezece mii de kilometri, spuse el, mândru de cunoştinţele 
sale, Dar pentru că Sue păru nedumerită, de parcă n-ar fi înţeles ce inseamnă 
şaisprezece mii de kilometri, adăugă: O navă are nevoie de o jumătate de 
an ca să ajungă acolo. 

- O jumătate de an! Ea înţelese asta şi începu să plângă. Dar când se va 
întoarce? 

Sal spuse: 

- Va dura multă vreme. Paisprezece ani. 

Kit îi spuse lui Sue: 

- Tu şi cu mine vom ajunge adulți până atunci. 

Sal spuse: 

- Kit, lasă-mă pe mine să răspund la întrebări, te rog. 

- Îmi pare rău. 

- Într-un minut vom merge pe malul râului ca să ne luăm rămas-bun. 
Ea va pleca până la Combe cu o barjă, apoi se va îmbarca pe o navă, pentru 
călătoria cea lungă. Şeriful a spus că nu putem să o îmbrățișăm sau să o săru- 
tăm, de fapt nici nu ar trebui să o atingem. 

- Nu e corect! suspină Sue. 

- Cu siguranță că nu este! Dar vom da de necaz dacă vom încerca să 
încălcăm regulile. Înţelegi? 

- Da, spuse Sue. 

- Kit? 

- Da. 

- Atunci, putem să mergem. 

Îşi îmbrăcară hainele. 

Kit ştia ce se întâmpla, dar nu înţelegea cu adevărat. Nimeni dintre cei 
cunoscuţi nu credea că Joanie era o infractoare. Cum de putuse judecăto- 
rul să facă un lucru atât de malefic? 

La malul râului se adunase o mulţime de oameni. Persoane din 
Kingsbridge mai fuseseră deportate și înainte, dar aceia fuseseră hoți şi cri- 
minali. Joanie era o femeie şi mamă. Kit simţi furia oamenilor care stăteau 
în picioare în jurul său, îmbrăcaţi în hainele lor uzate și cu pălăriile vechi, 
îngrămădiţi laolaltă sub ploaia rece, revoltați, dar neputincioşi. 

Apăru Joanie, escortată de şeriful Doye şi din mulţimea adunată se 
ridică un muget de ostilitate. Kit observă că gleznele lui Joanie erau legate 
cu un lanţ, ceea ce o făcea să meargă cu niște paşi nenatural de mărunți. Sue 
văzu același lucru și plânse: 

- De ce are picioarele legate? 

Kit spuse: 

- Ca s-o împiedice să evadeze. 

Sue izbucni în lacrimi, 

Sal spuse furioasă: 

- Kit, ţi-am spus să mă laşi pe mine să răspund la întrebi. Ai supărat-o. 

-Îmi pare rău. „Doar îi spuneam adevărul“, gândi el, dar mama lui nu 
se afla într-o dispoziţie în care se putea discuta cu ea. 

Cineva începu să bată din palme şi i se alăturară şi alții. Joanie păru să 
observe brusc mulțimea şi postura ei se schimbă. Nu-și putea modifica 
mersul ciudat, dar îşi îndreptă spatele şi îşi ținu capul ridicat şi privi dintr-o 
parte în alta, salutând printr-o înclinare a capului oamenii pe care-i cunoș- 
tea. Kit gândi vag că aşa era mai bine pentru Sue. Cel mai rău lucru trebuie 
să fie să-ți vezi mama arătând abject, 

Aplauzele se înteţiră când Joanie se apropie de barjă. 

Kit îi luă mâna lui Sue ca s-o încurajeze. Mama lui o luă de cealaltă 
mână, probabil ca s-o ţină, în caz că ar fi vrut să alerge spre Joanie. 

Joanie traversă pasarela de scândură și păși pe puntea barjei. 

Sue ţipă și Sal o ridică repede de la pământ. Braţele și picioarele lui Sue 
se zbăteau, dar Sal o ținu strâns. 

Un barcagiu desfăcu funia și împinse barja de lângă mal. Curentul eli- 
beră cu ușurință barja pe apă, purtând-o viguros şi lin. 

Pe punte, Joanie își întoarse faţa spre mal şi spre mulțimea de privitori. 
Kit se întrebă cum de putea sta atât de nemişcată și de tăcută, doar să pri- 
vească. Fa își părăsea familia și locul în care îşi petrecuse întreaga viaţă şi se 
ducea într-un loc nou, în partea cealaltă a globului; gândul acesta era atât 
de îngrozitor, încât Kit încercă să şi-l îndepărteze din minte. 

Curentul duse repede barja în aval. Țipetele lui Sue se reduseră. 
Mulțimea încetă să mai aplaude. 

Barja viră după primul cot al râului şi dispăru din vedere. 


PARTEA A III-A 


LEGEA ASOCIERIII! 


1799 


' Combination Act - Lege votată de parlamentul britanic în 1799, prin care se 
interziceau sindicatele şi orice alt tip de asociere a muncitorilor în scopul negocierii 
colective a salariilor sau discutării condiţiilor de muncă (n.tr.) 


CAPITOLUL 19 


Amos Barrowfield se trezi la ora patru. Era singur în casă: mama lui 
murise cu doi ani în urmă. Se îmbrăcă în grabă şi ieşi câteva minute mai 
târziu, ținând un felinar în mână. Era o dimineață răcoroasă de primăvară. 
În ciuda orei matinale, nu era singurul care se trezise. Luminile se aprinse- 
seră în toate colibele sărăcăcioase şi sute de lucrători mergeau deja pe stră- 
zile întunecate, îndreptându-se spre ateliere. 

Amos observă doi bărbaţi care stăteau de pază în faţa sediului miliției 
şi gândi, cu amărăciune, că pânza roșie a uniformelor lor fusese țesută de 
Hornbeam. 

Kingsbridge își pierduse aura de prosperitate. Oamenii nu-şi puteau 
permite să-şi revopsească ușile din faţă sau să repare panourile de sticlă 
stricate. Unele magazine dăduseră faliment şi altele aveau vitrine moho- 
râte şi stocuri mici de mărfuri. Proprietarii de magazine cumpărau ceea ce 
era mai ieftin, nu ceea ce era mai bun. Pentru hainele de calitate bună, în 
care se specializase Amos, cererea era slabă. 

Era din cauza războiului. O coaliţie formată din Marea Britanie, Rusia, 
Imperiul Otoman şi Regatul Neapolelui ataca imperiul francez în cea mai 
mare parte a Europei şi în Orientul Mijlociu, fără a avea prea multe victo- 
rii. Francezii sufereau şi ei câte o înfrângere ocazională, dar îşi reveneau 
întotdeauna. „De dragul acestui război inutil, gândi Amos, noi toţi ne chi- 
nuim să ne asigurăm cele necesare supravieţuirii.“ Și lucrătorii doar deve- 
neau mai furioşi. 

Lumina lunii strălucea peste unduirile apei. El traversă podul spre Insula 
Leproșilor. Observă că la spitalul Caris erau lumini. A doua deschidere a podu- 
lui îl duse în suburbia numită Loversfield (Câmpul Îndrăgostiţilor). Acolo 
urmă drumul spre stânga. 

Pe malul râului, Hornbeam construise şiruri lungi de case, una lângă alta 
şi spate în spate, cu o pompă de apă și o toaletă în mijlocul fiecărei străzi. 
Casele erau închiriate lucrătorilor care munceau în atelierele din apropiere, 

În ţinutul deluros de la nord și est de oraş, râul şi afluenții săi curgeau 
suficient de repede ca să acţioneze roțile morilor şi, în acelaşi timp, să fur- 
nizeze suficientă apă pentru piuă și pentru vopsitorii. Aici nu era în plan 
nicio stradă: clădirile, iazurile pentru ateliere și gaterele erau amplasate 
oriunde curgea râul. 

El porni în amonte, spre atelierul său. Salutându-l din cap pe paznicul 
adormit, el descuie uşa și intră. Aprindea felinarele când sosi Hamish Law, 
cu cizme de călărie și o pelerină lungă, albastră. 

Acum Hamish îndeplinea rolul pe care îl avusese şi Amos înainte de moar- 
tea tatălui său: făcea turul satelor și îi vizita pe lucrătorii din colibe. Hamish era 
întotdeauna bine îmbrăcat şi în munca lui se arăta prietenos cu oamenii. 
Oricum, deşi avea o fire bună, el era de asemenea suficient de dur ca să facă 
faţă golanilor de pe drumuri. Pe scurt, era o versiune mai tânără a lui Amos. 

Împreună încărcară caii de povară şi discutară despre locurile pe care 
trebuia să le viziteze Hamish astăzi și despre lucrătorii cu care trebuia să 
trateze. O bună parte a procesului de tors avea loc la moară, pe maşini, aşa 
că erau mai puţini torcători manuali de vizitat; dar țesutul încă era o înde- 
letnicire manuală și țesătorii lucrau fie de acasă, fie în ateliere. 

— Ar fi mai bine să-i avertizezi că s-ar putea să nu aibă de lucru săptă- 
mâna viitoare, îi spuse Amos lui Hamish. Nu am comenzi noi şi nu-mi pot 
permite să țin pe stoc pânza. 

— Poate că va apărea ceva în următoarele câteva zile, spuse Hamish 
optimist. 

— Putem să sperăm. 

Lucrătorii începură să sosească, mâncând pâine și bând o bere slabă din 
căni de lut, pălăvrăgind ca rândunicile dimineața. Întotdeauna aveau destule 
subiecte despre care să discute. Munceau atât de greu și de mult timp, încât 
lui Amos i se părea un miracol că mai aveau atâta energie să vorbească. 

La ora cinci începu lucrul. Ciocanele de la piuă bubuiau, torcătoarele 
loveau și se învârteau și războaiele de țesut clănțăneau în timp ce țesătorii 
aruncau suveicile de la stânga spre dreapta şi apoi înapoi. Bubuitul şi clăn- 
țănitul erau ca o melodie pentru Amos. Pânza era confecţionată ca să le 
ţină oamenilor de cald, salariile erau obţinute ca să-și poată hrăni famili- 
ile, iar profiturile se acumulau ca să menţină întreaga afacere în funcţiune. 
Dar curând, îngrijorările reveniră. 

El o căută pe Sal Box, care era reprezentanta neoficială a forţei de 
muncă. Arăta bine, în ciuda vremurilor grele prin care trecuse. Căsătoria 
i se potrivea, deși bărbatul ei, Jarge, i se părea un pic cam golan lui Amos. 

Maşinile de tors erau acționate acum de puterea apei, aşa că torcătorii 
nu mai trebuiau să învârtă roțile manual. Asta însemna că un torcător expe- 
rimentat, cum era Sal, putea să supravegheze trei maşini în același timp. 

Trebuiră să ridice vocile ca să poată acoperi zgomotul. 

- Nu am nimic de lucru pentru săptămâna viitoare, spuse el. Doar dacă 
nu fac o vânzare în ultima clipă. 

- Trebuie să obţii comenzile militare, spuse Sal. Acolo sunt toţi banii. 

Mulţi țesători s-ar simţi jigniţi să primească sfaturi de la lucrătorii lor, dar 
nu și Amos. Lui îi plăcea să știe ce gândeau ei. Tocmai aflase ceva important: 
ei își închipuiau că el nu licitase pentru contractele cu miliția din Shiring. 
Acum avea ocazia să îndrepte lucrurile. 

- Să nu crezi că n-am încercat, spuse el. Dar Will Riddick îi dă toate 
comenzile socrului său. 

Faţa ei se întunecă. 

- Acel Will Riddick ar trebui spânzurat. 

- Este imposibil de pătruns în afacerea aia. 

- Nu este corect. 

- Crezi că nu ştiu? 

- Sunt multe lucruri care nu sunt corecte în țara asta. 

Amos spuse grăbit: 

- Dar oricine care spune aşa ceva poate să fie acuzat de trădare. 

Sal îşi strânse buzele într-o expresie de dezaprobare. 

Amos observă că Kit nu era împreună cu Sal. 

- Unde este băiatul tău? 

- S-a dus să o ajute pe Jenny Jenkins. 

Amos privi prin sală. Una dintre maşinile de tors se oprise și Kit era 
aplecat deasupra ei, cu capul său roșcat aproape de mașină. Amos traversă 
încăperea ca să afle ce se întâmplă. 

Kit avea paisprezece ani, dar părea încă un copil, cu voce subţire şi fără 
nicio urmă de barbă. 

- Ce faci aici? îl întrebă Amos. 

Kit păru emoţionat, temându-se că avea să fie certat. 

- Strâng un fus, domnule Barrowfield, cu unghia degetului mare, dar 
se va slăbi din nou. Sper că n-am făcut nimic greşit. 

- Nu, băiete, nu-ţi face griji. Dar asta nu e chiar treaba ta, nu-i aşa? 

- Nu, domnule, dar femeia m-a rugat. 

Jenny spuse: 

— Este adevărat, domnule Barrowfield. Kit este atât de descurcăreţ cu 
maşinile, încât toate ne ducem la el când ceva merge prost şi el, de obicei, 
rezolvă problema într-o clipă. 

Amos se întoarse spre Kit. 

- Cum ai ajuns să fii atât de priceput la asta? 

- Am lucrat aici de pe vremea când aveam doar şase ani, aşa că presu- 
pun că eu cunosc maşinile, domnule. 

Amos îşi aminti că Kit fusese întotdeauna fascinat de maşinării. 

Kit adăugă: 

— Dar m-aş putea descurca mult mai bine dacă aş avea o şurubelniţă, în 
loc să-mi folosesc unghia degetului mare, 

- Sunt convins că ai putea, spuse Amos gânditor. 

În mod normal, lucrătorii își reparau singuri mașinile, ceea ce le lua 
adesea mult timp pentru probleme simple. Un specialist care să facă treaba 
asta ar putea economisi timp şi ar creşte producţia. 

Amos îl studie pe acest mic inginer şi luă în considerare să transforme 
această activitate într-o slujbă oficială. Îi plăcea să recompenseze oamenii 
care făceau mai mult decât era strict necesar: îi încuraja pe ceilalţi. Îi va 
oferi lui Kit un titlu și un salariu săptămânal, se hotărî el. Nu prea își putea 
permite să fie generos, dar câţiva șilingi nu vor conta prea mult. 

Mai întâi ar fi fost bine să rezolve treaba cu Sal. Nu credea că avea să 
obiecteze, dar cu ea era mai bine să fie sigur. Se întoarse la postul ei de lucru. ` 

— Kit chiar este foarte deştept, spuse el. 

Sal străluci de mândrie. 

- Ca să spun adevărul, domnule Barrowfield, întotdeauna am crezut că 
este destinat pentru ceva măreț. 

- Ei bine, asta nu este foarte măreț, dar mă gândesc să-l fac depanator — 
un om de întreţinere cu normă întreagă. 

Ea zise cu bucurie în voce: 

— Foarte amabil din partea ta, domnule. 

- N-ar fi decât o recunoaștere pentru ceva ce se întâmplă deja. 

- E adevărat. 

- Îl voi plăti cu cinci șilingi pe săptămână. 

Sal fu uluită. 

- Foarte frumos din partea ta, domnule Barrowfield. 

- Îmi place să plătesc oamenii după cum merită - atunci când pot. EL îi: 
studie expresia şi observă ușurare pe faţa ei. Câţiva șilingi suplimentari vor 
conta foarte mult pentru bugetul ei săptămânal. 

El spuse: 

- Dacă va trebui să închid moara săptămâna viitoare, el poate veni să-și 
arunce un ochi la toate mașinile, în timp ce sunt oprite. E întotdeauna mai 
bine să previi decât să repari. E în regulă? 

- Da, domnule. Îi voi spune. 

- Bine, spuse Amos. Îi voi cumpăra o şurubelniţă. 


xxx 


Hornbeam îl duse pe fiul său, Howard, să vadă noua sa moară. 

Howard făcuse un copil, de când se căsătorise, cu trei ani în urmă. 
Soţia lui, Bel, născuse un băiat şi ei îl numiseră Joseph, după bunicul lui, 
ceea ce-i făcu plăcere lui Hornbeam mai mult decât se așteptase. 

- Atâta vreme cât n-o să-i spui niciodată Joey, zise Hornbeam. Urăsc 
numele Joey. Cheamă-l Joe, pe scurt, dacă chiar trebuie. Lui nu-i păsa dacă 
i se amintea despre vremurile în care fusese un copil sfrijit, care scormo- 
nea prin grămezile de gunoaie din Londra şi numele lui fusese Joey. Dar 
nu avea nevoie să-și explice sentimentele. Familia lui avea să facă ceea ce 
spunea el, fără să-l întrebe. . 

Joe avea acum aproape doi ani şi părea mai mare decât vârsta lui - creş- 
tea înalt, la fel ca Hornbeam însuși. Şi nu va fi strigat Joey. 

Şi marea avere a lui Hornbeam va fi trecută către cea de a treia genera- 
ție. Era un fel de nemurire. 

Deborah şi Will Riddick nu aveau copii, deocamdată, dar era prea 
devreme ca să renunţe la speranţa de a avea nepoți şi de la ei. 

Noua moară era în stadiul de finisare, amplasaţă fiind pe locul unde 
fusese înainte o cocină de porci. Hornbeam şi Howard străbătură câmpul 
noroios, plin de urme adâncite ale roților de căruţe. Constructorii aduși de 
la Combe ridicaseră corturi, făcuseră focuri şi săpaseră latrine peste tot. 
Această moară le va înlocui pe cele trei existente ale lui Hornbeam. 

- Va fi dedicată în întregime producției de pânză pentru uniforme, spuse 
Hornbeam. Nu doar pentru miliția din Shiring și pentru regimentul de 
infanterie 107 din Kingsbridge, ci și pentru zeci de alți clienţi importanţi. 

Moara nu se afla lângă râu, ci în apropierea unui pârâu mic, pentru că 
mașinile nu aveau să fie acţionate de apă. El ţinuse totul secret, nu spusese 
nici măcar familiei sale, dar devenise imposibil să mai ascundă lucrările 
care se desfăşurau şi se hotărâse să lase veştile să se răspândească. Howard 
era informat înaintea oricui altcuiva. 

- Aceasta va fi prima moară cu abur din Kingsbridge, spuse Hornbeam 
cu mândrie. 

- Abur! spuse Howard. 

Aburul era mai stabil decât râul, a cărui forță varia de la o zi la alta, şi avea 
o putere mai mare decât a unui cal sau a unui bou. Şi acum era utilizat în sute 
de mori de bumbac, în special în nordul Angliei. Kingsbridge se adaptase mai 
încet schimbărilor, dar acum se modernizase cu noile tehnologii. 

Cei doi intrară în interior. Era grozavă: singura clădire din oraș mai 
mare decât asta era catedrala. 

Lucrătorii văruiau în alb pereţii și curățau ferestrele ca să strălucească — 
în ateliere era nevoie de multă lumină. Se purtau discuţii aprinse, peste 
spații vaste, iar unii cântau în timp ce munceau. Bărbaţii de la Combe nu 
ştiau cine era Hornbeam. Dacă ar fi ştiut, ar fi rămas tăcuţi în timp ce tre- 
cea pe lângă ei. De data asta nu-l deranjă această lipsă de respect. Era prea 
încântat de clădirea lui. 

Îi arătă lui Howard cuptorul pentru ars cărbune, care avea dimensiu- 
nile unei colibe mici. Sub el se afla un boiler construit la aceeași scară. 
Lângă ele se înălța un cilindru, la fel de înalt ca însuși Hornbeam, care 
acţiona o roată care, la rândul ei, era conectată la manivelă. 

- Manivela transmite forța în orice parte a morii, spuse Hornbeam. 
Acum urmează-mă la etaj! 

EI îl conduse sus. 

— Asta este camera de țesut. 

Aceasta conţinea zeci de războaie de ţesut, așezate în patru şiruri 
paralele. 

— Vezi arborii care trec pe toată lungimea tavanului? Aceştia sunt conec- 
taţi la războaiele de țesut prin curele de transmisie. Când arborele se 
învârte, cureaua acționează războiul de țesut ca să realizeze cele trei activi- 
tăți ale țesutului: unu, ridică fiecare al doilea fir din urzeală ca să deschidă 
„șopronul“ ca pe gura unui crocodil; doi, trece suveica prin „şopron, de 
parcă ar trece printre dinţii crocodilului; şi trei, presează firele puternic în 
gâtul „şopronului“, mişcare care se numeşte bătaie. Apoi repetă procesul 
în sens invers, completând țesătura. 

— Este fantastic, spuse Howard. 

— Dar asta nu se poate face cu forţa apei. Un război de ţesut mecanic 
necesită o forţă precisă și constantă, o sută două zeci de rotații pe minut, 
plus sau minus cinci. Altfel suveica se poate mişca prea repede sau deloc. 
Râul nu poate furniza o forţă atât de precisă şi constantă, dar aburul poate. 

- Vom mai avea nevoie de vreun lucrător? 

- Da. Dar unul singur se poate descurca bine cu trei sau patru războaie 
mecanice în acelaşi timp, aşa mi s-a spus - uneori mai multe, în funcţie de 
persoană. Nu vom avea nevoie de mai mult de un sfert din actuala noastră 
forță de muncă. 

- Îmi pot imagina asta, spuse Howard, Toate aceste războaie lucrând 
singure, făcând bani toată ziua, cu doar o mână de oameni care să le 
supravegheze. 

Hornbeam era încântat, dar și îngrijorat. Când va fi terminată, moara 
va fi utilizat toți banii pe care-i economisise în ultimii douăzeci de ani, plus 
un împrumut substanţial de la banca Thomsons Kingsbridge. Era încreză- 
tor că va face profituri: judecata lui în afaceri se dovedise corectă de multe 
ori. Şi avea semnate contractele militare pentru pânză. Chiar şi aşa, nu 
exista afacere fără riscuri. 

Howard gândea cam în aceiaşi termeni. 

- Ce se întâmplă dacă se face pace? spuse el. 

- Nu e probabil, spuse Hornbeam. Războiul ăsta ţine de șase ani şi nu 
există niciun semn că se apropie de sfârșit. 

Pe drumul de întoarcere trecură prin cartierul de case pe care îl constru- 
iseră pentru lucrători. Pe străzile ocupate se înălțau grămezi mari de gunoaie 
şi mizerii. Hornbeam spuse: 

- Oamenii ăştia sunt mizerabili. 

Howard spuse: 

- Este vina noastră, cu adevărat. 

Hornbeam spuse indignat: 

- Cum poate să fie vina noastră că oamenii trăiesc în mizerie? 

Howard tremură, dar, de data asta, îşi susținu cauza. 

- Astea sunt case lipite unele de altele. Nu au curți. 

- A, da, uitasem detaliul ăsta. Ne economiseşte o mulțime de bani. 

- Dar nu există niciun loc în care oamenii să pună resturile, decât 
în stradă. 

- Hm... 

Constructorii terminau o stradă nouă. Howard spuse: 

- Am fost abordat de trei persoane care vor să deschidă magazine aici. 

- Dar avem propriile noastre magazine și acestea fac profituri bune. 

- Lucrătorii spun că magazinele noastre cer prețuri mai mari. Unii din- 
tre ei preferă să meargă în centrul orașului, mai degrabă decât să plătească 
mai mult. 

- De ce am invita competiţia şi să ne reducem profiturile? 
Howard ridică din umeri. 

— Fără niciun motiv, cu adevărat. 

- Nu, spuse Hornbeam. Lasă-i să plătească sau să meargă pe jos. 


xxx 


Târgul de mai se ţinea pe o pășune, din apropierea unei păduri de la 
marginea orașului. Amos privea dansul pe sfoară, un spectacol în care o 
femeie tânără, în haine strâmte, îşi arăta priceperea pe o funie aflată la trei 
metri deasupra solului, când Jane, acum vicontesă de Northwood, îi dis- 
trase atenţia. Ea avea o siluetă mai frumoasă decât a dansatoarei de pe 
funie. Purta o pălărie de paie, împodobită cu panglici și flori şi ducea o 
mică umbrelă - care era ultimul moft. Arăta extraordinar de drăguță. 

Amos se întrebă dacă nu cumva era ceva în neregulă cu el. Era destul 
de sigur că nu era normal ca un bărbat tânăr să fie obsedat timp de şapte 
ani de o sîngură femeie care, evident, nu-i răspundea la dragoste. 

Jane îl luă de braţ şi se plimbară în jur împreună, bucurându-se de soa- 
rele de primăvară, privind la standurile cu mâncare și la barurile cu bere, 
prefăcându-se că nu văd prostituatele, 

Se opriză să privească o trupă de acrobaţi şi el o întrebă cum o mai ducea. 
Întrebarea convențională provocă un răspuns neașteptat de nevinovat. 

- Abia dacă îl mai văd pe Henry! spuse ea. Își petrece tot timpul cu mili- 
ţia, antrenându-i și punându-i să exerseze şi mai știu eu ce. Ei, de fapt, nu 
luptă niciodată. Nu înţeleg rostul. 

- Ei trebuie să-şi apere ţara natală și, prin urmare, să permită mobili- 
zarea armatei regulate ca să poată lupta în străinătate. 

Ea nu-şi dorea explicaţiile lui. 

- El insistă ca eu să locuiesc la Earlscastle, unde nu se întâmplă niciodată 
nimic. ÎL văd mai des pe tatăl lui decât pe el! I-ar prinde foarte bine dacă aş 
avea o aventură. 

Amos aruncă o privire în jur, de teamă că cineva ar fi putut să audă acest 
comentariu foarte nedemn de o doamnă, dar, din fericire, nu se afla nimeni 
prin preajmă. - 

Se deplasară la ringul de box, unde un boxer numit Pegleg Punch ofe- 
rea o liră oricui putea să-l doboare la pământ. În ciuda dizabilităţii sale - 
avea un picior de lemn - bărbatul arăta înfricoșător, cu umeri uriași și cu 
nasul spart şi cu cicatrice pe braţe. 

- Nu m-aş lua de el nici pentru cincizeci de lire, spuse Amos. 

- Mă bucur să aud asta, spuse Jane. 

Mungo Landsman, unul dintre durii care îşi pierdeau vremea pe la 
Slaughterhouse, plăti un șiling. El era un tip masiv, cu aspect rău şi sări în 
ring, dornic de luptă. Înainte ca el să-şi poată ridica pumnii, Pegleg se apro- 
pie de el şi îl lovi peste cap şi corp atât de rapid încât era greu să urmărești 
loviturile. Când flăcăul căzu pe jos, Pegleg îl lovi cu piciorul său de lemn și 
mulțimea aclamă. Pegleg rânji, arătând că-și pierduse majoritatea dinţilor. 

Amos şi Jane se îndepărtară. Amos se întrebă ce ar fi trebuit să facă 
o femeie precum Jane cu timpul ei, după ce se mărita cu un bărbat bogat 
şi ocupat. 

- Mă gândesc că ţi-ai dori să ai copii, spuse el. 

- Este datoria mea să aduc pe lume un moștenitor, spuse ea. Oricum, 
problema este academică. Nu prea sunt şanse la un copil, având în vedere 
cât de puţin timp petrecem împreună, eu şi Henry. 

Amos se gândi o clipă. Jane obținuse ceea ce-şi dorise, căsătoria cu Henry. 
Oamenii spuseseră că el nu se va însura niciodată cu cineva aflat mult sub 
nivelul lui pe scara socială. Pentru el fusese aranjată o căsătorie mult mai 
potrivită şi trebuie să fi existat o opoziţie serioasă din partea tatălui său, 
atunci când se hotărâse să respingă acel plan. Ea depăşise toate obstacolele. 
Dar asta nu o făcuse să fie fericită. 

Ajunseră la o tarabă la care Sport Culliver, care purta o pălărie înaltă, 
roşie, vindea vin de Madeira la pahar. Treceau pe alături, când el o strigă 
pe Jane. 

- Doamna mea vicontesă, nu beţi vin de Madeira obișnuit, acesta este 
pentru oamenii de rând. Am o marcă specială pentru tine. 

El se aplecă și scoase o sticlă de sub masă. 

- Acesta este cel mai bun vin de Madeira care s-a făcut vreodată. 

Jane îi spuse lui Amos: 

- Cred că mi-ar plăcea un pahar. 

Amos îi spuse lui Culliver: 

- Două, te rog, Sport. 

Culliver turnă două pahare mari şi le dădu. Când Jane sorbi din al ei, el 
spuse: 

- Doi şilingi, atunci, te rog, domnule Barrowfield. 

Amos spuse: 

- Ce-ai pus în el, praf de aur? 

- Ți-am spus că este cel mai bun. 

Amos plăti, apoi gustă. Vinul era în regulă, dar nu era cel mai bun. El 
rânji spre Sport. 

- Dacă vei dori vreodată o slujbă de vânzător de pânză, vino la mine, 
spuse el. 

— Foarte amabil din partea ta, domnule Barrowfield, dar voi rămâne la 
ceea ce mă pricep. 

Amos aprobă din cap. Comerţul cu pânză nu era pentru Culliver. Se 
câştigau mult mai mulți bani din băutură, jocuri de noroc și prostituție. 

Îşi terminară paharele şi se îndepărtară de tarabă, urmând o cărare spre 
pădure. Jane se întoarse şi îi vorbi unei femei tinere din spatele lor. Amos 
înţelese că fata îi urmase, fără îndoială, în calitate de însoţitoare. Jane spuse: 

- Sukey, mi-e puţin frig, vrei să-mi aduci ceva de învelit de la trăsură? 

- Da, doamna mea, spuse Sukey. 

Jane și Amos se plimbară fără asistență. 

- Ei bine, cel puţin acum poţi să cumperi toate hainele pe care ți le 
doreşti. Arăți minunat astăzi, spuse Amos. 

- Am camere pline da haine, dar unde aş putea să le port? Evenimentul 
ăsta plicticos - târgul de mai din Kingsbridge — este cel mai captivant eve- 
niment social la care am participat de luni de zile. Mă aşteptam ca Henry să 
mă ducă la petreceri la Londra. Ha! N-am făcut niciodată măcar o excursie 
la Londra. El este prea ocupat... cu miliția, desigur. 

Northwood considera probabil că Jane avea origini prea modeste pen- 
tru a se întâlni cu prietenii săi aristocrați, gândi Amos, dar nu spuse asta. 

- Tu şi cu el trebuie să aveți totuşi o viaţă socială! 

- Petreceri cu ofiţeri - şi neveste de ofiţeri, spuse ea, dispreţuitoare. Nu 
m-a prezentat niciodată cuiva măcar pe departe înrudit cu familia regală. 

Asta tindea să-i confirme suspiciunea. 

Jane nu fusese crescută să preţuiască înaintarea pe scara socială. Tatăl 
ei renunțase la un post clerical, în favoarea unuia de pastor metodist. Ea 
abandonase valorile pe care le învățase de la Charles Midwinter. 

- Tânjeşti numai după lucruri greșite, spuse Amos. 

Jane nu își însuşi critica. 

- Şi tu? spuse ea cu vioiciune. Tu ce faci cu viaţa ta? Te devotezi aface- 
rii tale. Trăiești singur. Faci bani, dar nu prea mulţi. Care este scopul? 

Amos se gândi la asta și îi dădu dreptate. La început, el își dorise să preia 
afacerea tatălui său, apoi fusese disperat să-i plătească datoria, dar acum, 
după ce atinsese ambele obiective, încă lucra tot timpul. Totuşi, afacerea 
nu-l copleșea, de fapt îi oferea satisfacţie. 

- Nu știu, pare lucrul cel mai firesc pe care să-l fac, spuse el. 

— Ți s-a tot spus că un bărbat trebuie să muncească din greu. Dar asta 
nu înseamnă că este şi adevărat. 

— Este ceva mult mai profund de atât. 

Acesta era un lucru pe care el nu-l cântărise prea mult, dar acum, că ea 
îi pusese întrebarea, începuse să întrevadă răspunsul. 

- Vreau să dovedesc că putem avea industrie fără exploatare, spuse el. 
Şi afaceri fără corupţie. 

- Deci, totul are de-a face cu metodismul. 

- Chiar așa? Nu sunt convins că metodiștii dețin monopolul bunătăţii 
şi onestității. 

- Tu crezi că eu sunt nefericită pentru că m-am căsătorit cu bărbatul 
nepotrivit. 

Asta era o schimbare. 

— Nu vreau să te critic... 

— Dar am dreptate, nu-i așa? 

Amos spuse cu grijă: 

- Cu siguranță eu cred că ai fi mai fericită dacă te-ai fi măritat din 
dragoste. 

— Aş fi mai fericită dacă m-aş fi măritat cu tine. 

Ea avea talentul de a-l ului cu declaraţii neaşteptate. 

- Nu asta am vrut să spun, zise el, defensiv. 

- Este adevărat, totuși. L-am vrăjit pe Henry, dar vraja s-a uzat. Tu m-ai 
iubit cu adevărat. Probabil că încă mă iubeşti. 

El privi în jur, cu speranța că nu se afla nimeni la distanţă de la care să-i 
poată auzi. El realiză că intraseră în pădure și erau singuri. 

Ea luă tăcerea lui drept afirmaţie. 

- Aşa mă gândeam, spuse ea. Ea se ridică pe vârfurile picioarelor şi îl 
sărută pe buze. 

El fu prea surprins ca să facă orice gest. Rămase nemișcat, înghețat, pri- 
vind-o descumpănit. 

Ea îl luă în braţe și îşi presă trupul de al lui. El îi putea simţi respiraţia, 
coapsele și burta. 

- Suntem singuri, spuse Jane. Sărută-mă cum trebuie, Amos. 

El visase cu ochii deschişi la acest moment, de mai multe ori decât 
putea număra. 

Dar se auzi pe sine spunând: 

- Nu e corect. 

— E la fel de corect ca orice altceva pe lumea asta. Dragă Amos, ştiu că 
mă iubeşti. Un singur sărut, asta e tot, 

Încăpăţânat, el spuse: 

— Dar ești măritată cu Henry. 

— La dracu cu Henry. 

El îi prinse încheieturile și îi îndepărtă mâinile de pe talia lui. 

- M-aş simţi îngrozitor de ruşinat, spuse el. 

- O, deci acum eu sunt ceva de care să-ţi fie ruşine. 

— Doar atunci când îţi trădezi soţul în felul acesta: 

Ea se dezlipi de el, se întoarse cu spatele și se îndepărtă. 

Chiar şi acum, când se grăbea furioasă, arăta irezistibil de frumoasă. 

El o privi cum pleacă și își spuse: „Ce prost blestemat sunt“. 


xxx 


Într-o seară, la ora opt, când Sal și Jarge se pregăteau de culcare, Jarge 
spuse: 

- Umblă un zvon că noua moară a lui Hornbeam va avea o mașină cu 
abur uriașă, care va acţiona zeci de războaie de țesut şi că nu va mai avea 
nevoie de cei mai mulţi dintre noi, ţesătorii, pentru că la noua moară un 
singur om poate supraveghea patru războaie de țesut. 

Sal spuse: 

— Este posibil așa ceva? Poate un motor cu abur să lucreze ca un om? 

-— Nu prea văd cum. 

Ea se încruntă. 

— Auzisem că războaiele de ţesut cu abur sunt folosite în morile de 
bumbac, sus, în nord. 

- Mi se pare greu de crezut, spuse Jarge. 

Sal spuse: 

- Hai să zicem că ar putea să fie adevărat. Care sunt consecințele? 

- Trei din patru dintre țesătorii lui Hornbeam își vor căuta de lucru. Şi 
dacă lucrurile sunt așa cum sunt, s-ar putea să nu găsim de lucru. Dar ce 
putem face în legătură cu asta? 

Sal nu era sigură că avea vreun răspuns. Părea că ea devenise un fel de 
conducător al lucrătorilor din Kingsbridge, dar ea nu ştia cum se întâm- 
plase asta și nu se simţea calificată să îndeplinească acest rol. 

Jarge spuse războinii 


— În trecut, muncitorii se răzvrăteau împotriva noilor maşini. 
- Şi au fost pedepsiți pentru asta, spuse Sal. 

- Asta nu înseamnă că ar trebui să le permitem stăpânilor să ne facă 
orice doresc. 

- Haide să nu ne lăsăm luaţi de val, spuse Sal, împăciuitoare. Înainte să 
facem ceva, trebuie să aflăm dacă zvonul este adevărat. 

- Cum putem face asta? spuse Jarge. 

— Putem merge să aruncăm o privire. Constructorii sunt campați la 
locul construcţiei, dar lor nu le pasă cine se perindă pe acolo, atâta timp cât 
nu producem nicio pagubă. 

- În regulă, spuse Jarge. 

Sal spuse: 

— Vom merge sâmbătă după-amiază. 


xxx 


Kit nu văzuse niciodată o maşină cu abur, dar auzise despre ele şi era 
fascinat. Cum putea aburul să acţioneze o maşină? El înţelegea cum apa 
curgătoare putea să mişte roata unei mori, dar aburul era doar aer, nu-i așa? 

După masa de duminică, când el şi Sue se pregăteau să meargă la şcoala 
de duminică a lui Elsie Mackintosh, mama lui Kit şi Jarge se pregătiră să 
iasă în oraș. 

— Unde vă duceţi voi doi? o întrebă Kit pe Sal. 

— Mergem să aruncăm o privire la noua moară a lui Hornbeam. 

-— Vin şi eu cu voi. 

- Nu, nu vii. 

— Vreau să văd mașina cu abur. 

- Nu poți să vezi tot ce e acolo. Locul este încuiat. 

- Atunci, de ce vă duceţi? 

Sal oftă, aşa cum făcea întotdeauna când el avea dreptate și ea se înșela. 

— Fă cum ţi se spune și du-te la școala de duminică. 

El şi Sue plecară, dar, imediat ce ieșiră din raza vizuală a casei, Kit spuse: 

- Haide să-i urmărim! 

Sue nu era așa de îndrăzneață precum Kit. 

- Vom da de necaz. 

- Nu-mi pasă. 

- Ei bine, eu mă duc la școala de duminică. 

- La revedere, atunci. 

El privi casa de la colţul străzii, se ascunse când ieșiră adulţii şi apoi porni 
la mare distanță în urma lor, ştiind, aproximativ, încotro se îndreptau. Multe 
familii se plimbau în zona rurală, în căutare de aer proaspăt, duminica 

după-amiază, aşa că ei nu băteau la ochi. Vremea era rece, dar soarele străpun- 
gea vesel printre nori, din când în când - un avertisment că vara se apropia. 

Morile erau tăcute şi, în liniştea duminicii, Kit putea să audă cântecul 
păsărilor, vântul prin copaci şi chiar curgerea râului. 

Pe locul fostei cocine de porci, câțiva constructori jucau un meci de fot- 
bal, cu porţi improvizate, în timp ce alţii priveau. Kit o văzu pe Sal vorbind 
cu unul dintre ei, care avea o faţă prietenoasă. El presupuse că ea îi spunea 
că vrea doar să arunce o privire. Bărbatul ridică din umeri, ca şi cum n-ar 
fi avut importanţă. 

Moara cea nouă era lungă și îngustă şi era construită din acelaşi tip de 
piatră ca şi catedrala. Kit privi de la distanţă, în timp ce adulţii porniră să 
ocolească clădirea, privind prin ferestre. 

Kit presupuse că ei doreau să intre în interior. La fel şi el. Dar părea că 
uşile sunt încuiate şi ferestrele de la parter erau închise. Toţi priviră în sus: 
acolo existau ferestre deschise la etaj. Kit îl auzi pe Jarge spunând: 

- Cred că am văzut o scară în spate, 

Ei ocoliră clădirea prin partea cea mai îndepărtată de terenul de fotbal. 
Pe pământ era aşezată o scară, cu treptele pătate cu var. Jarge o ridică şi o 
sprijini de perete. Ajungea până la ferestrele de la etaj. El se cățără şi Sal se 
așeză pe treapta de jos, ca să stabilizeze scara. 

Jarge aruncă o privire prin fereastră, pentru un moment, apoi spuse: 

- Ei bine, să fiu al naibii. 

Sal spuse nerăbdătoare: 

- Ce poţi să vezi? 

- Războaie de țesut. Atât de multe încât nu le pot număra. 

- Poţi să ajungi înăuntru? 

- Deschiderea ferestrei e prea mică; nu încap pe acolo. 

Kit apăru din spatele unei stive de cherestea. 

- Eu m-aș putea strecura pe acolo, spuse el. 

Sal spuse: 

- Băiat neascultător! Ar fi trebuit să fii la şcoala de duminică! 

Jarge spuse: 

- El ar putea să încapă, totuși. Apoi ar putea să ne deschidă o uşă. 

- Ar trebui să-l bat la fund, spuse ea. 

Jarge cobori. 

- Du-te, atunci, Kit, spuse el. O să ţin eu scara. 

Kit urcă şi se cățără prin fereastră. Înăuntru, el se ridică în picioare şi privi 
în jur, uluit. Nu mai văzuse niciodată atâtea războaie de țesut într-un singur 

loc. El dori să-și dea seama cum funcționau, dar știa că, mai întâi, trebuia să le 
dea drumul înăuntru adulţilor. Alergă în jos pe scări și găsi o ușă care era 7ăvo- 
râtă pe interior, dar nu era încuiată cu cheia. O deschise, se dădu deoparte ca 
să poată intra Jarge şi Sal, apoi închise repede ușa imediat ce intrară ei. 

Maşina cu abur se afla aici, la parter. 

Kit o studie, uluit de mărimea şi de puterea ei evidentă. El identifică enor- 
mul cuptor și boilerul de deasupra, unde apa se transforma în abur. O con- 
ductă ducea aburul fierbinte într-un cilindru. Era evident că ceva în interiorul 
cilindrului se mişca în sus şi în jos, pentru că partea de sus a cilindrului era 
conectată la unul dintre capetele unei grinzi, care arăta ca o balanţă gigantică, 
pentru cântărirea lucrurilor. Dacă la capătul acesta grinda se ridica și cobora, 
la celălalt capăt cobora şi se ridica și, făcând asta, învârtea roata gigantică. 

De aici mai departe, aceasta funcționa ca o roată de moară, presupuse el. 

Partea uimitoare era faptul că aburul era suficient de puternic să miște 
mecanismul greu, construit din lemn şi metal. 

Sal și Jarge urcară scările și Kit îi urmă. La etaj se aflau patru şiruri de 
războaie de ţesut, toate strălucind de noi, încă neîncărcate cu fir. Maşina 
cu aburi trebuia să învârtă arborele uriaș care mergea de-a lungul tavanu- 
lui, își dădu seama Kit; și arborele era conectat la fiecare război prin curele 
de transmisie. 

Jarge era nedumerit. 

- Pur şi simplu nu înțeleg, spuse el, scărpinându-se în cap prin pălărie. 

Kit spuse: 

- Trage de cureaua aia şi vezi ce se întâmplă. 

Jarge păru să se îndoiască, dar spuse: 

-În regulă. 

La început nu se întâmplă nimic. 

Apoi se auzi un clinchet puternic dinspre războiul de țesut şi unul din- 
tre piepteni se ridică. Dacă firul ar fi fost desfășurat la locul lui, pieptenul 
ar fi ridicat fiecare al doilea fir, formând un spaţiu sau „şopron“. 

Apoi se auzi un bang, când suveica zburătoare sări dintr-o parte a răz- 
boiului în cealaltă. 

Kit putu să vadă mecanismul din spate, un sistem de roţi dințate şi 
axuri care dirijau mișcarea spre următoarea sarcină. 

Jarge fu uluit. 

- Totul se întâmplă, dar fără niciun ţesător! 

Încă un bang și bătătorul apăsă şopronul într-o mişcare care impingea 
firul, adânc, într-un spaţiu în formă de V. 


289 


KEN FOLLETT 


Cu încă un trosnet puternic, un pieptăn cobori și celălalt se înălță, pen- 
trua ridica celelalte fire. Suveica zbură înapoi în poziţia iniţială și bătătorul 
lovi din nou. i 

Procesul începu din nou. 

Jarge spuse: 

- Ei bine, de unde ştie ce să facă mai departe? În tonul său se simţi o 
notă de teamă superstițioasă când adăugă: Trebuie să fie un drăcuşor care 
lucrează în maşină. 

- Este un mecanism, spuse Kit. Asemănător cu cel de la ceas. : 

- Ca la ceas, murmură Jarge. N-am înţeles niciodată, cu adevărat, 
ceasurile. 

Kit era uluit pentru alt motiv. 

- Toate aceste războaie de țesut vor lucra împreună — acţionate de 
mașina cu abur! 

- Aici este ceva mai mult decât abur, spuse Jarge şi păru temător. 

Sal spuse: 

- Aș paria că nu pot să facă o pânză bună, netedă. 

Kit observase că lucrătorii spuneau întotdeauna că Satan se afla în 
maşinării şi nu va face niciodată o treabă la fel de bună ca un meseriaş. El 
credea că ei se înşală. 

Sal spuse gânditoare: 

- Hornbeam poate că este un diavol rău, dar el nu-şi risipește niciodată 
banii. Dacă mașinile astea funcţionează... 

- Dacă mașinile astea funcționează, spuse Jarge, ce rost va mai avea să 
fii ţesător? 

- Aşa ceva nu poate fi permis, spuse Sal, murmurând aproape pentru 
sine. Dar ce putem face? 

Jarge spuse: 

- Zdrobim mașinile. Sunt destui ţesători, aproape o sută, care lucrează 
pentru Hornbeam. Dacă toţi vin aici cu ciocane, cine o să-i poată opri? 

„Atunci toți vor fi deportaţi în Australia, la fel ca Joanie“, gândi Kit. 

- Ştii ce? spuse Sal. Aș vrea să-i spun lui Spade despre asta şi să vedem 
ce are el de spus. 

Kit gândi: „Și Spade va avea o idee mai bună decât să zdrobim totul“. 


ta 


Sal îl trimise pe Kit la școala de duminică. 
— Vei ajunge la timp pentru supă, spuse ea. 

Discuţia cu Spade va fi despre cum să acţioneze împotriva stăpânilor și 
ea nu-şi dorea ca un copil să asiste la asta. Kit era un flăcău isteţ, dar era 
prea tânăr ca să i se încredinţeze secrete. 

Spade tocmai termina de mâncat şi pe masă se aflau pâine şi brânză. El 
le spuse vizitatorilor săi să se servească şi Jarge se înfipse în mâncare. Sal 
rezumă ceea ce tocmai văzuseră la moară. 

— Auzisem zvonuri, spuse Spade, după ce ea terminase. Acum știu că 
sunt adevărate. 

- Întrebarea este ce ar trebui să facem în legătură cu asta? spuse Sal. 

Vorbind cu gura plină de pâine şi brânză, Jarge spuse din nou: 

- Zdrobim maşinile. 

Spade aprobă din cap. 

- Asta este măsura de ultimă instanţă. 

- Ei bine, atunci ce? 

- Aţi putea înființa un sindicat — o „asociere“ a muncitorilor. 

Sal aprobă din cap. Se gândise şi ea în această direcție, dar foarte vag, 
pentru că nu era prea sigură ce anume era sau ce făcea un sindicat. 

Jarge puse întrebarea: 

— Cum ar putea să ajute asta? 

- În primul rând, înseamnă că toţi lucrătorii acţionează împreună, ceea 
ce-i face mai puternici decât ar fi ca indivizi. 

Sal nu se mai gândise la asta până atunci, dar părea evidentă, de îndată 
ce fusese rostită. 

- Şi apoi? 

- Vom vedea dacă stăpânul va discuta cu voi. Să înțelegeți cât este de 
hotărât. 

- Şi dacă insistă cu planul lui? 

- Ce va face Hornbeam dacă, într-o zi, niciunul dintre lucrătorii săi nu 
va apărea la lucru? 

Jarge spuse: 

- O grevă! Îmi place ideea. 

Spade spuse: 

- Se întâmplă adesea, în alte părți ale țării. 

Sal aprobă încet. 

- Cum supraviețuiesc greviştii fără salarii? 

- Va trebui să adunaţi bani de la alți lucrători ca să-i ajutaţi. Adunați 
jumătăţi de penny și parale în piaţă. Dar nu este ușor. Țesătorii vor trebui 
să-şi strângă curelele. 

= Şi Hornbeam nu va mai face profituri. 

- Va pierde bani în fiecare zi. Am auzit că a luat un împrumut mare de la 
banca Thomson pentru noua lui moară — amintiți-vă că el plăteşte dobândă 
pentru asta. 

- Chiar şi aşa, spuse Sal, țesătorii vor face foamea înaintea lui Hornbeam. 

Jarge spuse: 

- Atunci 2drobim mașinile. 

-E ca la război, spuse Spade. La început, ambele părți se aşteaptă să 
câştige. Una dintre ele se înșală. 

Sal spuse: 

— Dacă ar fi să facem asta, care ar fi primul pas? 

— Vorbiţi cu ceilalți țesători, spuse Spade. Aflaţi dacă au destulă vână 
pentru o luptă. Dacă voi credeți că aveţi suficient sprijin, rezervaţi o sală şi 
convocați o întrunire. Tu ştii cum să organizezi aşa ceva, Sal. 

„Presupun că ştiu, gândi Sal. Nu că aș avea prea mult timp liber, după 
ce lucrez paisprezece ore pe zi, am grijă de doi copii.“ Dar ştia că nu putea 
să refuze această provocare. Timp de prea multă vreme ea fusese revoltată 
pentru felul în care ea și oamenii asemenea ei erau trataţi în această ţară. 
Acum avea o şansă sa facă ceva în legătură cu asta. Nu putea să refuze. 

Oamenii care doar vorbesc nu vor schimba niciodată lumea. Anglia se 
schimbase în trecut, îşi aminti ea că-i spusese tatăl ei — de la catolici la pro- 
testanți, de la monarhie absolută la domnia parlamentului — şi se va 
schimba din nou dacă oamenii ca ea vor insista pentru asta. 

— Da, spuse ea. Ştiu cum să organizez aşa ceva. 


xxx 


Spade o îndrăgea pe sora lui, Kate, dar nu într-atât încât să locuiască 
împreună cu ea. Ea împărțea casa cu Becca, iar Spade avea camera lui în 
atelier. Ei trăiau vieţi separate, dar, chiar şi așa, relaţia lor era intimă. Îşi 
cunoşteau unul altuia secretele. 

Marţi dimineață, la ora unsprezece, el intră în casă prin intrarea din 
spate. Rămase în picioare, pentru un moment, în ușa magazinului, ascul- 
tând. Putea să audă voci. Kate și Becca se certau adesea, dar, chiar acum, 
discuţia lor părea calmă. Nu reuşi să audă o a treia voce, semn că nu aveau 
niciun client. EI bătu la ușă şi privi înăuntru. 

- E liber? spuse el. 

- E liber, îi răspunse Kate, cu un zâmbet. 

El închise ușa și urcă scările. Ajuns sus, se întoarse şi intră într-una din- 
tre camerele de probă. 

Arabella era întinsă pe pat. 

Era dezbrăcată. 

„Cât sunt de norocos“, gândi el. 

El închise uşa şi o încuie, apoi se întoarse şi îi zâmbi. 

- Mi-aş dori să am o pictură cu tine astfel, spuse el. 

- Cerule, nu! 

Se aşeză pe un scaun şi îşi scoase cizmele. 

- Aş putea să o pictez chiar eu. Obișnuiam să desenez când eram copil. 

- Şi ce se întâmplă dacă vede cineva pictura? Vestea s-ar răspândi prin 
oraș ca fulgerul. 

- Aş ascunde-o într-un loc secret, aș scoate-o noaptea și aş privi-o la 
lumina lumânărilor. 

Spade îşi scoase haina, vesta și pantalonii. 

- Ție nu ţi-ar plăcea o pictură cu mine? 

- Nu, mulțumesc. Eu vreau realitatea. 

- N-am fost niciodată un băiat drăguţ. 

- Ceea ce simt îmi place la tine. 

- Deci vrei o sculptură? 

- O statuie în mărime naturală, completă, cu toate detaliile. 

- Ca statuia aceea faimoasă italiană? 

- Te referi la David, al lui Michelangelo? 

— Dacă spui tu... 

- Absolut, nu. Are o puţulică micuță, toată zbârcită. 

- Poate că modelului îi era frig. 

- Statuia mea ar trebui să aibă o mătărângă mare şi groasă. 

- Şi unde ai vrea să ascunzi această operă de artă? 

- Sub patul meu, desigur. Apoi aș scoate-o, cum vrei tu cu pictura. 

- Şi ce ai face în timp ce te-ai uita la ea? 

Ea îşi puse palma între picioare şi se mângăie, cu părul ei roşcat ivin- 
du-se printre degete. 

— Asta. 

El se întinse lângă ea. 

- Din fericire, în dimineaţa asta avem realitatea. 

- O, da, spuse ea şi se rostogoli deasupra lui. 

Deveniseră amanți încă din noaptea balului curții juraţilor, din urmă cu 
trei ani. Atelierul lui Kate era locul lor obișnuit de întâlnire. Erau îndrăgostiţi, 
dar nu se puteau căsători, așa că se bucurau de orice clipă de fericire puteau 
avea. Spade simţea un fel de vinovăţie. El nu putea crede că Dumnezeu le 

dăruise copiilor săi dorințe sexuale copleşitoare, ca apoi să îi tortureze cu 
frustrare. Cât despre Arabella, ea părea să nu se gândească la păcat. 

Se purtau discret. Rămăseseră nedescoperiţi atâta timp și Spade gân- 
dea că probabil ar putea să continue cu infidelitatea. 

După aceea, în timp ce stăteau întinși pe spate, unul lângă altul, gâfâind, 
ea îi spuse: 

— Ştii, n-am fost niciodată în felul acesta. Felul în care vorbesc cu tine... 
lucrurile pe care le fac. 

— Te-ai surprins pe tine însăţi. Dar şi ea îl surprinsese pe el. El era mai 
tânăr şi dintr-o clasă inferioară, iar ea era măritată. 

El întrebă: 

— De unde ai învățat cuvintele astea? 

- De la alte fete, când eram tinere. Dar nu le-am spus niciodată unui 
bărbat, până la tine. Mă simt de parcă mi-aş fi petrecut viaţa în închisoare, 
apoi tu m-ai eliberat. 

— Mă bucur că am făcut-o. 

Ea deveni mai serioasă. 

— Am ceva să-ţi spun. 

— Veşti bune sau rele? 

— Rele, presupun, deşi nu mă pot convinge să-mi pară rău pentru asta. 

— Interesant! 

— Sunt însărcinată. 

- Dumnezeule! 

— Mă gândisem că sunt prea bătrână. E în regulă, poţi să o spui. M-am 
gândit și eu. Am patruzeci și cinci de ani. 

Ea avea dreptate — el îşi imaginase că ea depăşise faza în care putea con- 
cepe; dar femeile nu sunt toate la fel. 

Arabella spuse: 

— Eşti furios? 

— Sigur că nu. 

— Atunci ce e? 

- Să nu te simți jignită. 

— Voi încerca. 

- Sunt fericit... mai fericit decât pot să exprim. Sunt copleșit de bucurie. 

Ea fu surprinsă. 

- Serios? De ce? 

- Timp de șaisprezece ani am trăit cu tristeţea că singurul meu copil a 
murit chiar înainte să se nască. Acum, Dumnezeu îmi dă încă o şansă să 
fiu tată. Sunt emoţionat. 

Ea îşi puse braţele în jurul lui şi îl îmbrăţișă. 

— Sunt atât de bucuroasă. 

Spade se bucură de starea de fericire cât putu de mult, dar ei trebuiau 
să înfrunte dificultăţile care se întrevedeau. 

- Nu vreau ca tu să dai de necaz, spuse el. 

— Nu cred că se va întâmpla așa ceva. Oamenii vor fi prea ocupați ca să 
vorbească despre vârsta mea, ca să se mai întrebe cine este tatăl. Expresia 
ei arăta că era mai îngrijorată decât dorea să arate. 

- Ce îi vei spune episcopului? întrebă el. Tu şi cu el nu... 

— Nu, de cel puţin zece ani. 

- Presupun că ai putea face să se întâmple... 

Ea păru dezgustată. 

- Nu sunt nici măcar convinsă că el mai este în stare să o facă, după 
atâta timp. 

- Atunci... 

— Nu ştiu. El observă că ea se temea. 

- Va trebui să-i spui ceva. 

- Da, spuse ea, întunecată. Presupun că va trebui. 


xxx 


„O săptămână mai târziu, la Bell, Sal şi Jarge se așezară alături de Spade. 

Spade spuse: 

- Hornbeam vrea să vă vadă - pe amândoi. 

- De ce pe mine? întrebă Sal. Eu nu ameninţ cu greva. 

- Hornbeam are întotdeauna spioni, aşa că el ştie că-l ajuţi pe Jarge. Şi 
ginerele lui Hornbeam, Will Riddick, l-a convins că tu eşti diavolul sub 
formă de femeie. 

- Sunt surprinsă că se coboară într-atât cât să stea de vorbă cu mine. 

— Ar prefera să nu o facă, dar eu l-am făcut să se răzgândească. 

- Cum ai reuşit aşa ceva? 

- l-am spus că nouă din zece dintre angajaţii lui s-au alăturat sindica- 
tului vostru. 

Nu era adevărat. Cifra reală era cam de cinci din zece. Dar asta se rea- 
lizase într-o săptămână şi totalul încă creştea. 

Sal era încântată de succes, dar era agitată de confruntarea directă cu 
Hornbeam. El era un bărbat plin de încredere, obișnuit cu disputele, un 
agresor experimentat. Cum putea să i se împotrivească ea? Ea îşi ascunse 
tresărirea cu o remarcă sarcastică. 

— Cât de amabil din partea lui să se coboare până la nivelul meu. 

Spade zâmbi. 

- Nu e chiar atât de deştept pe cât îl crezi tu. Dacă ar fi fost cu adevărat 
deştept, ar fi încercat să-şi facă un prieten din tine. 

Ei îi plăcu felul în care gândea Spade. El își dorise întotdeauna să împie- 
dice ca o dispută să devină o competiţie. Apoi, ea spuse: 

— Ar trebui să mă împrietenesc cu Hornbeam? 

- El nu-şi va permite niciodată să devină prieten cu un lucrător în 
fabrică, dar tu ai putea să-l dezarmezi. Ai putea să-i spui că voi doi aveţi o 
problemă comună. 

Sal gândi că asta era o abordare bună; mai bine decât un atac direct. 

Chelnerul apăru şi întrebă: 

— Ce să vă aduc, Spade? 

- Nimic, mulțumesc, spuse Spade. Trebuie să plecăm. 

— El vrea să ne vadă chiar acum? spuse Sal. 

- Da. Se află la Guild Hall și va discuta cu voi înainte să plece acasă, 
la cină. 

Sal se simţi frustrată. 

— Dar nu mi-am luat pălăria cea bună! 

Spade râse. 

- Nici el nu şi-a luat-o, sunt convins de asta. 

- Bine atunci, spuse Sal şi se ridică. 

Spade şi Jarge făcură acelaşi lucru. Spade spuse: 

- Voi veni cu voi, dacă vreţi. Hornbeam probabil că va avea pe cineva 
cu el. 

— Da, te rog. 

— Dar voi trebuie să vorbiţi pentru voi. Dacă vorbesc eu în numele vos- 
tru, asta îi va lăsa lui Hornbeam impresia că lucrătorii sunt slabi. 

Ea înţelese logica acestui argument. 

Urcară pe Main Street de la Bell până la Guild Hall. Hornbeam îi aştepta, 
împreună cu fiica lui, Deborah, în sala măreaţă care servea ca sală de întâl- 
nire pentru consiliu și ca tribunal. Will Riddick se afla şi el acolo. Asta o 
făcu pe Sal nervoasă să se afle în prezenţa a doi judecători. Nimic nu-i putea 
împiedica să o condamne aici și acum. Își simți gâtlejul cum se strânge şi se 
temu că s-ar putea trezi că este incapabilă să vorbească. Ea presupuse că 
Hornbeam intenţionase ceva de genul acesta. El dorea să o facă să se simtă 
vulnerabilă și slabă. Ea își dădu seama că Jarge era chiar şi mai nervos. Dar 
trebuia să riposteze la intimidare, Trebuia să fie puternică. 

Hornbeam stătea în picioare, la capătul mesei lungi în jurul căreia se 
aşezau consilierii pentru întrunirile consiliului — un alt simbol al puterii 
sale asupra oamenilor de genul lui Sal. Ce putea face ea ca să se simtă că 
era egala lui? 

Imediat ce-și puse această întrebare, ştiu şi răspunsul. Înainte ca 
Hornbeam să poată vorbi, ea spuse: 

- Să ne aşezăm, nu? şi îşi trase un scaun. 

El se trezi în încurcătură. Cum putea un lucrător să invite un patron de 
țesătorie să ia loc? Dar Deborah îşi trase un scaun și Sal crezu că o vede 
cum îşi reține un zâmbet, 

Hornbeam se aşeză. 

Sal se hotărî să păstreze iniţiativa. Amintindu-și de sugestia lui Spade, 
ea spuse: 

- Tu şi cu mine avem o problemă. 

El păru îngâmfat. 

- Ce problemă aş putea avea eu în comun cu tine? 

- Noua ta moară are războaie de țesut acţionate cu abur. 

- De unde ştii tu asta? Ai încălcat proprietatea mea? 

- Nu există nicio lege care să-mi interzică să privesc pe fereastră, spuse 
Sal vioi. Pentru asta este făcută sticla. 

Ea îl auzi pe Spade chicotind. 

„Mă descurc bine“, gândi ea. 

Hornbeam era deconcertat. Nu se aşteptase ca ea să fie cursivă, cu atât 
mai puţin spirituală. 

Will Riddick trecu la atac. 

- Am auzit că ai format un sindicat. 

- Nu există nicio lege împotriva acestui lucru. 

- Ar trebui să fie. 

Sal se întoarse înapoi spre Hornbeam. 

- Dintre ţesătorii care lucrează acum pentru tine, la cât de mulţi li se 
va spune că nu mai ai de lucru pentru ei, după ce te muţi la noua Moară 
Cocină? 

- Se numeşte Moara Hornbeam. 

Asta putea să fie adevărat, dar toată lumea îi spunea Moara Cocină. El 
păru să fie nejustificat de furios pentru acest detaliu, 

Sal repetă întrebarea. 

- Cât de mulţi? 

- Asta este treaba mea. 

— Şi dacă țesătorii intră în grevă, asta va fi de asemenea treaba ta. 

— Voi face ceea ce cred eu că este potrivit cu proprietatea mea. 

Deborah îl întrerupse. Ea privi spre Jarge. 

- Domnule Box, tu lucrezi la Hornbeams Upper Mill. 

„Deci pricepuseră asta“, gândi Sal. 

Jarge spuse: 

- Poţi să mă concediezi dacă vrei. Sunt un țesător bun, îmi voi găsi de 
lucru în altă parte. 

- Dar eu aș dori să ştiu exact ce anume vă aşteptaţi să obţineţi de la 
această întâlnire? Cu siguranță, nu vă aşteptaţi ca tatăl meu să abandoneze 
noua moară şi mașina cu abur. 

„Interesant, gândi Sal; fiica este mai rațională decât tatăl ei.“ 

— Ba da, vreau, spuse Jarge sfidător. 

— Principala noastă îngrijorare, zise Sal, este ca țesătorii să nu se tre- 
zească fără lucru din cauza maşinii voastre cu abur. 

Hornbeam spuse: 

- O idee prostească. Întregul scop al mașinii cu abur este să înlocuiască 
muncitorii. 

— În acest caz, vor exista probleme. 

— Mă ameninți? 

— Încerc să-ţi spun un adevăr, dar tu nu asculţi, spuse Sal şi disprețul din 
vocea ei îl uimi. 

Ea se ridică, surprinzându-l din nou pe Hornbeam: în mod normal, el 
ar fi trebuit să fie cel care punea capăt întâlnirii. 

— Bună seara tuturor. 

Ea ieși, iar Jarge şi Spade o urmară. 

În faţa clădirii, Spade spuse: 

— Ai fost absolut magnifică acolo, înăuntru! 

Sal nu mai era îngrijorată de realizarea ei. 

- Hornbeam este tare încăpățânat, nu-i aşa? 

— Mi-e teamă că așa este. 

— Aşadar... va trebui să fie grevă! 

— Aşa să fie, spuse Spade. 


CAPITOLUL 20 


În grădina Arabellei, tufişul ţepos de trandafir scoţian - întotdeauna 
primul care înflorea - produsese o furtună de flori albe, fragile, cu inimi 
galbene. Elsie se aşeză pe o bancă de lemn, inspirând umezeala rece a 
aerului de dimineață timpurie, împreună cu fiul ei în vârstă de doi ani, 
Stevie, așezat pe genunchii ei. El avea păr roșcat, pe care îl moştenise, pro- 
babil, de la Arabella, bunica lui, trecând peste părul negru al lui Elsie. 
Împreună, Elsie şi Stevie o priveau pe Arabella, îngenuncheată pe pământ, 
în şorțul ei, scoțând buruienile şi aruncându-le într-un coş. Arabella își 
iubea grădina de trandafiri. În anii care trecuseră de când începuse această 
activitate, ea păruse să fie fericită - mai energică, şi totuși, mai calmă. 

Stevie primise numele Stephen, după bunicul lui, episcopul. Elsie avu- 
sese o dorinţă secretă să-l numească Amos, dar nu fusese capabilă să năs- 
cocească un pretext plauzibil. Acum copilul se zbătu să scape din 
strânsoarea lui Elsie, pentru că dorea să-şi ajute bunica. Elsie îl lăsă jos şi 
se împletici spre Arabella. 

- Nu atinge tufişurile, au spini, spuse Elsie! El apucă imediat un spin, 
se răni la mână, izbucni în lacrimi şi se întoarse alergând spre ea. 

— Ar fi trebuit să o asculţi pe mami! spuse ea. 

Arabella spuse încet: 

— Exact ceea ce mami n-a făcut niciodată! 

Elsie râse. Era adevărat. 

Arabella spuse: 

- Cum mai merg treburile pe la școala voastră? 

- E o perioadă atât de incitantă! spuse Elsie. 

Acum nu mai era o simplă școală de duminică. Toţi copiii care lucrau 
la morile lui Hornbeam se aflau, acum, în grevă, așa că Elsie ținea lecţii în 
fiecare zi. Părinţii îşi trimiteau copiii la şcoală pentru masa gratuită. 

— Este o şansă așa de mare pentru noi, se entuziasmă Elsie. Este singura 
perioadă în care aceşti copii vor avea parte de educaţie cu orar întreg, aşa 

că trebuie să scoatem cât mai mult din asta. Mi-a fost teamă că susținătorii 
mei vor spune că e prea mult de muncă, dar s-au unit toţi în jurul acestui 
lucru, Domnul să-i binecuvânteze. Pastorul Midwinter predă în fiecare zi. 

Urmă o pauză în conversaţie, apoi Elsie spuse: 

- Mamă, sunt destul de sigură că sunt însărcinată cu un alt copil. 

— Minunat! 

Arabella lăsă jos lopăţica, se ridică în picioare şi îşi îmbrăţişă fata. 

— Poate că de data asta va fi fată. N-ar fi minunat? 

— Da, deşi nu-mi pasă cu adevărat. 

— Cum ai numi-o dacă ar fi fată? 

- Arabella, desigur. 

— Tatăl tău ar putea să dorească Martha. A fost numele mamei lui. 

- Nu mă voi împotrivi. După un moment, Elsie adăugă: Cel puţin nu 
în legătură cu asta. 

Arabella se aşeză din nou în genunchi şi își reluă plivitul. Se afla într-o 
dispoziţie reflexivă. 

- Pare să fie o primăvară fertilă, cugetă ea. 

Elsie nu era prea sigură ce însemna asta. 

— O sarcină nu face din asta o primăvară fertilă. 

- O! spuse mama ei, vag jenată. Eu... eu mă gândeam la grădină. 

- Trandafirii scoțieni fac un spectacol frumos anul acesta. 

— Asta încercam să spun. A 

Elsie simţi că mama ei ascundea ceva. Şi acum, că ajunsese să se gån- 
dească la asta, în ultima vreme avea tot mai des această senzaţie. Existaseră 
vremuri când îşi povesteau una alteia totul. Arabella ştia totul despre dra- 
gostea fără speranţă a lui Elsie pentru Amos. Dar Arabella ajunsese să îi 
facă mai puţine confidenţe. Elsie se întrebă de ce. 

Înainte să poată insista mai mult, apăru soţul ei, Kenelm, spălat şi băr- 
bierit şi explodând de energie. 

Elsie și Kenelm locuiau încă la palat. Era spaţiu din belşug, iar palatul 
era mai confortabil decât orice casă pe care și-ar fi putut-o permite Kenelm 
din salariul său de asistent al episcopului. 

Elsie aflase, în cei trei ani de căsătorie, că marele atu al lui Kenelm era 
hărnicia lui. EI făcea totul cu meticulozitate. Treaba pentru tatăl ei era 
făcută cu promptitudine şi atenţie şi episcopul nu-l putea lăuda mai mult. 
Kenelm era îndatoritor şi cu copilul lor. În fiecare seară îngenunchea, 
împreună cu Stevie, lângă patul copilului şi spunea o rugăciune; deși, altfel, 
el nu vorbea niciodată cu băiatul. Elsie văzuse alţi taţi care-şi aruncau 

copilul în sus și îl prindeau, făcându-l să chicotească de încântare; dar genul 
acesta de lucruri era prea nedemn pentru Kenelm. Sexul era o altă sarcină 
pe care el o îndeplinea conştiincios — o dată pe săptămână, sâmbătă seara. 
Amândoi se bucurau de asta, deşi era întotdeauna la fel. 

Dar principalul motiv al sentimentelor ei calde faţă de Kenelm era băie- 
țelul care-i stătea în poală, Kenelm i-l oferise pe Stevie şi copilul care-i creş- 
tea acum în pântec în timp ce Amos încă era obsedat de Jane. Elsie îi văzuse 
împreună la târgul de mai, adânciţi în conversaţie, Jane îmbrăcată după 
ultima modă şi purtând o umbrelă mică, inutilă, Amos agăţat de vorbele ei 
de parcă ea ar fi fost un profet căruia îi ieșeau perle de înțelepciune de pe 
buze. Dacă Elsie şi-ar fi pus speranţele în Amos, încă ar fi aşteptat. Ea sărută 
creștetul capului roşcat al lui Stevie, nemăsurat de fericită pentru că îl avea. 

Totuşi, încă se mai gândea la Amos, mai ales în serile de sâmbătă. 

Kenelm se înclină spre Arabella şi spuse: 

- Episcopul vă transmite complimentele sale pentru dimineaţa asta, 
doamnă Latimer, și vă imploră să-l anunţaţi când se serveşte micul-dejun. 

— Mulţumesc, spuse Arabella şi se ridică în picioare. 

Intrară toți în casă. Elsie îl duse pe Stevie în camera copiilor și îl încre- 
dință bonei. Luase un mic-dejun matinal, în bucătărie, și acum îşi puse 
pălăria şi ieşi în oraș, îndreptându-se nerăbdătoare spre școală. 

Elsie nu putea folosi Assembly Rooms pentru școala ei în timpul săptămâ- 
nii, dar reușise să închirieze ieftin o clădire veche, într-o suburbie din sud-vest, 
numită Fishponds. De obicei veneau cel puţin cincizeci de copii. Cei care nu 
mai participaseră până atunci la şcoala de duminică nu ştiau aproape nimic şi 
profesorii lor erau nevoiţi să înceapă de la zero: alfabetul, aritmetica elemen- 
tară, rugăciunile Domnului și cum să mănânce cu furculița și cuțitul. 

Ea rămase cu pastorul Midwinter şi privi cu încântare sosirea copiilor, 
care pălăvrăgeau cât îi ţinea gura de tare, sfrijiţi şi zdrenţăroşi, mulţi dintre 
ei fără pantofi, toţi cu minţile însetate de cunoaștere, asemenea deșertului 
după apă. Îi părea rău pentru oamenii care-şi petreceau întreaga viață făcând 
pânzeturi din lână: ei nu vor avea niciodată parte de această bucurie. 

Astăzi, le preda copiilor mai mari, aceştia fiind cel mai dificil de stăpâ- 
nit. Le împuie capul mai întâi cu aritmetică: chiflele cu coacăze costă o 
jumătate de penny, deci cât de multe poţi cumpăra cu şase pence? Apoi, îi 
învăţă să-și scrie numele lor şi numele celorlalți. După pauza de la jumă- 
tatea dimineţii, îi puse să înveţe pe de rost un psalm și le spuse povestea cu 
lisus mergând pe apă. În ultima oră copiii deveniră agitaţi, când clădirea 
se umplu de mirosul supei cu brânză, 


301 


KEN FOLLETT 


Amos sosi la ora mesei, elegant ca întotdeauna, astăzi purtând o haină 
cu coadă roşu închis, care era favorita lui Elsie. Ajută la servirea mesei, apoi 
Elsie și cu el îşi luară fiecare câte un bol şi se așezară deoparte ca să discute. 
Ea se impotrivi impulsului de a-i mângâia părul ondulat și avu grijă să nu 
privească direct în ochii lui căprui. 'Tânjea să se culce cu el peste noapte şi 
să se trezească alături de el dimineața, dar asta nu se va întâmpla niciodată. 
Măcar erau prieteni apropiaţi şi ea era recunoscătoare pentru asta. 

ÎI întrebă despre grevă. 

— Hornbeam nu vrea să negocieze, spuse el. Refuză să ia în considerare 
să-şi schimbe planurile. 

— Dar nu poate să pună fabrica în funcţiune fără niciun lucrător... 

— Sigur că nu. Dar el crede că poate să reziste mai mult timp decât gre- 
viştii. „Vor veni târându-se la mine, implorându-mă să-i primesc înapoi“, 
aşa spune... 

— Crezi că are dreptate? 

- Posibil. Are mai multe rezerve decât muncitorii. Dar ei au resurse de 
un alt tip. În această perioadă a anului, pădurile colcăie de iepuri tineri şi 
păsări, dacă ştii cum să îi prinzi în capcană. Şi există plante sălbatice — răco- 
vină, măceşe, frunze de tei, tulpini de nalbă, măcriş. 

- Cam puţin. J 

- Există şi căi mai puțin oneste ca să treacă peste asta. Nu este o peri- 
oadă bună să te plimbi pe întuneric, cu bani în portofel. 

- O, Doamne! 

-— N-ar trebui să-ți faci griji. Tu ai putea să fii singura persoană impor- 
tantă din oraș pe care ei n-ar jefui-o. Eşti cea care le hrăneşte copiii. Te 
consideră o sfântă. 

„Dar o sfântă ar fi îndrăgostită de soțul ei, se gândi Elsie; de bărbatul ei 
şi nu de altcineva.“ 

— Adevărul este că nimeni nu ştie cum se va termina povestea asta, 
spuse Amos. În alte greve de prin țară, stăpânii au câştigat, în unele locuri, 
iar lucrătorii în alte locuri. 

Sesiunea de după-amiază era mai scurtă și Elsie ajunse acasă la timp ca 
să-i dea lui Stevie gustarea de după-amiză, cu pâine prăjită cu unt. Apoi i 
se alătură mamei ei, în salon, pentru ceai. 

Tatăl său apăru câteva minute mai târziu, Era preocupat de ceva: Elsie 
îşi putea da seama după agitația lui. 

— Ai fost la cumpărături, draga mea? o întrebă pe Arabella, în timp ce 
ea îi dădea o ceaşcă. 

- Da. 

- Presupun că preferi magazinul lui Kate Shoveller. 

- Ea este cel mai bun croitor din Kingsbridge - chiar din Shiring. 

- Sunt convins. 

Bărbatul îşi puse un cub de zahăr în ceai și amestecă mai mult decât era 
necesar. În cele din urmă, spuse: 

- Este tot nemăritată? 

- Din câte ştiu eu, da, spuse Arabella. De ce întrebi? 

Şi Elsie se întrebă unde dorea să ajungă episcopul. 

- Este ceva straniu la o femeie sănătoasă, care rămâne singură la peste 
treizeci de ani, nu crezi? 

- Chiar este? 

- Întotdeauna te întrebi de ce... 

Elsie spuse: 

- Căsătoria nu este pentru oricine. Unele femei nu văd rostul să devină 
sclavele unui bărbat pentru tot restul vieţii lor. 

Episcopul fu şocat. 

- Sclavie? Draga mea! Căsătoria este o taină sfântă. 

- Dar nu este obligatorie, nu-i aşa? Apostolul Pavel spune că este mai 
bine să te căsătoreşti decât să arzi, ceea ce este o aprobare cu jumătate de 
inimă. 

— Cât de nemulțumită pari! 

- Mama şi cu mine suntem extraordinar de norocoase cu bărbaţii noş- 
tri, desigur. 

Episcopul nu era sigur dacă nu cumva era luat peste picior. 

- Foarte frumos din partea ta să spui asta, zise el nesigur. În orice caz, 
continuă el, fratele domnișoarei Shoveller se află în spatele acestei greve. 
Mă întreb dacă ştiai asta. 

Elsie spuse: 

- Eu credeam că Sal Box este organizatoarea. 

- Ea e femeie. Spade este creierul din spatele ei. 

Elsie se hotărî să nu atace presupunerea că o femeie n-ar putea să aibă 
un creier capabil de organizare. În schimb, spuse: 

- De ce şi-ar dori Spade o grevă? EI însuși este patron de ţesătorie, deşi 
uneori încă lucrează la războiul de țesut. 

- Bună întrebare. De fapt, a existat o discuţie să fie numit consilier. 
Comportamentul lui este derutant. În orice caz, Arabella, te rog să nu 
devii mai mult decât o clientă pentru domnişoara Shoveller. N-aş dori ca 

soţia mea să fie asociată cu astfel de oameni, în orice situație diferită de 
una strict comercială. 

Elsie se aştepta ca mama ei să conteste această judecată, dar ea o 
acceptă cu smerenie, 

- Nu voi face nimic de genul acesta, dragul meu, îi spuse ea episcopu- 
lui. Nici n-ar fi trebuit să pomeneşti despre așa ceva. 

- Mă bucur să aud asta. lartă-mă că am menţionat subiectul. 

— N-ai de ce. 

Elsie fu sigură că se ascundea ceva sub acest schimb de replici ţeapăn, 
formal. Avea o vagă idee că ar putea să aibă legătură cu partenera de afa- 
ceri a lui Kate Shoveller, Becca. Ea auzise fetele care discutau despre femei 
care iubeau alte femei, le preferau bărbaților - deși nu-și putea imagina 
exact ce putea să însemne asta: până la urmă, era o problemă de anatomie. 
Şi femeile care încercau haine noi se dezbrăcau în camerele de probă de 
deasupra atelierului lui Kate. Auzise tatăl ei vreun zvon absurd despre 
Arabella că ar fi implicată în astfel de activităţi? - 

Episcopul își termină ceaiul și se întoarse în biroul său, iar Elsie îi spuse 
mamei sale: 

— Ce înseamnă toată discuția asta? 

Arabella scoase un sunet de dezinteres. 

— Tatăl tău are o albină în pălărie, dar nu am idee despre ce e vorba. 

Elsie nu fu convinsă că într-adevăr crede asta, dar nu duse mai departe 
problema. Urcă la etaj ca să o ajute pe dădacă să-l pregătească pentru cul- 
care pe Stevie. Mai târziu sosi Kenelm, ca să spună rugăciunea împreună 
cu el. În timp ce el se afla acolo, menajera, Mason, privi înăuntru şi spuse: 

- Doamnă Mackintosh, episcopul ar vrea să te vadă în biroul lui. 

— Voi veni imediat, spuse Elsie. 

Kenelm spuse: 

— Ce dorește tatăl tău? 

- Nu ştiu. 

Mason spuse, ca să ajute: 

- Consilierul Hornbeam și moşierul Riddick se află împreună cu 
episcopul. 

Kenelm se încruntă. 

- Dar episcopul nu a întrebat de mine? 

— Nu, domnule. 

Kenelm era enervat. Ura să fie exclus de la orice. Era hipersensibil la 
respingeri de orice fel. Se simţi nerespectat, neglijat, subevaluat. Elsie îi 

spusese, nu doar o dată, că, uneori, oamenii pur și simplu scăpau din 
vedere anumite lucruri şi îl lăsau pe dinafară din întâmplare, dar el nu cre- 
zuse niciodată aşa ceva. 

Ea cobori scările spre birou. Hornbeam și Riddick purtau peruci, ceea 
ce însemna că era o vizită oficială. Riddick părea puţin beat, lucru deloc 
neobișnuit pentru el, la acea oră a serii. Hornbeam îşi afișa aspectul obiș- 
nuit, serios-rezervat. Amândoi se ridicară și se înclinară spre ea, când intră 
în cameră, iar ea schiţă un salut şi se aşeză. 

— Draga mea, spuse tatăl ei, consilierul şi moşierul au ceva de discutat 
cu tine. 

— Serios? 

Hornbeam spuse: 

— Este vorba despre şcoala ta. 

Elsie se încruntă. Şcoala era controversată doar pentru că atât anglica- 
nii, cât şi metodiştii o susțineau și, ocazional, una dintre părţi încerca să o 
excludă pe cealaltă. Dar nici lui Hornbeam și nici lui Riddick nu le păsa de 
diferenţele religioase, din câte ştia ea. 

- Ce-i cu școala mea? întrebă ea şi își simți ostilitatea din propria voce. 

Hornbeam spuse: 

— Cred că le oferi copiilor greviştilor mese gratuite. 

Era adevărat. Ea îşi aminti că atacul era cea mai bună apărare. 

- Orașul are parte de o oportunitate splendidă, începu ea. Pentru o peri- 
oadă limitată, avem ocazia să le oferim câteva cunoştinţe copiilor care, 
altfel, îşi petrec toată ziua, şase zile pe săptămână, la supravegherea maşini- 
lor. Trebuie să profităm la maximum de asta, nu-i așa? 

Hornbeam nu o lăsă să devieze discuţia. 

— Din păcate, tu susţii greva. Sunt convins că nu asta este intenţia ta, 


dar ăsta este efectul a ceea ce faci. 

- Ce naiba vrei să spui? zise Elsie, deși îşi dădea seama încotro se 
îndrepta discuţia şi avu un presentiment neplăcut. 

- Noi sperăm că foamea îi va face pe grevişti să fie rezonabili. Și, deşi ei 
ar putea să fie dispuşi să sufere ei înşişi, cei mai mulţi părinţi nu pot suporta 
să-şi vadă copiii înfometați. 

- Vrei să spui... Elsie făcu o pauză ca să tragă aer. Abia dacă-i venea să 
creadă ceea ce auzea. Vrei să spui că ar trebui să încetez să-i mai hrănesc pe 
copiii aceia înfometați? Ca un mijloc de a pune presiune asupra muncitori- 
lor să se întoarcă la lucru? 

Hornbeam nu fu mişcat de neîncrederea ei. 

- Ar fi mai bine pentru toţi cei implicaţi. Prin prelungirea grevei, pre- 
lungeşti suferinţa. 

Tatăl ei spuse: 

- Consilierul Hornbeam are dreptate, ştii asta, draga mea. 

Elsie spuse indignată: 

- Iisus i-a spus lui Petru: „Hrăneşte-mi oile“. Nu suntem în pericol să 
uităm asta? 

Riddick vorbi pentru prima dată: 

- Se spune că diavolul poate să citeze din scriptură ca să-și susțină cauza. 

- Taci din gură, Will, asta nu e treaba ta, zise Elsie. 

Riddick se înroși de furie. Fusese insultat, dar nu reuşi să se gândească 
la o ripostă. 

Hornbeam spuse: 

- Serios, doamnă Mackintosh, trebuie să vă cerem să încetaţi această 
interferenţă în afacerile noastre. 

- Eu nu intervin, spuse ea. Eu hrănesc copiii înfometați, iar asta este 
datoria oricărui creştin și nu am să încetez de dragul profiturilor patroni- 
lor de ţesătorii. 

- Cine furnizează mâncarea? 

Elsie nu dori să răspundă acestei întrebări, pentru că tatăl ei nu înţelegea 
cât de mult din pâinea copiilor provenea din bucătăria palatului. 

— Este donată de cetăţeni generoși, atât metodişti, cât şi anglicani, 
spuse ea. 

- Oameni ca cine? 

Ea ştia încotro bătea Hornbeam. 

- Vrei o listă cu numele lor ca să poţi să mergi pe acolo și să-i terorizezi 
ca să-și retragă sprijinul. g 

Hornbeam se înroşi, confirmând adevărul acuzațiilor ei. Furios, zise: 

- Aş vrea să știu cine subminează succesul comercial al acestui oraş. 

Se auzi o bătaie în ușă și Kenelm băgă capul. 

— Pot să te ajut cu ceva, domnule episcop? spuse el, părând dornic să 
intervină, i 

Voia să fie implicat în orice se întâmpla. Episcopul păru iritat. 

- Nu chiar acum, Mackintosh, spuse el scurt. 

Kenelm arăta de parcă tocmai fusese pălmuit. După o ezitare, inchise 
ușa. Elsie ştiu că el avea să fie furios din cauza asta toată seara. 

Întreruperea îi oferise un moment de gândire şi, acum, ea spuse: 

- Domnule consilier Hornbeam, dacă ești atât de îngrijorat pentru vii- 
torul comercial al acestui oraş, de ce nu negociezi cu muncitorii tâi? Ai 
putea să descoperi că e posibil să ajungi la un acord. 

Hornbeam se îndreptă în scaun. 

— Nu voi accepta ca muncitorii să-mi spună cum ar trebui să-mi con- 
duc afacerea! 

- Deci nu e vorba chiar despre viitorul comerţului, spuse Elsie. Este 
vorba despre mândria ta. 

- Cu siguranţă nu! 

— Îmi ceri să încetez să hrănesc cincizeci de copii înfometați, totuși nu 
vrei să te cobori într-atât încât să discuţi cu țesătorii tăi. Susţii un caz foarte 
slab, domnule. 

Se lăsă liniştea. Atât Riddick, cât și episcopul priviră spre Hornbeam, în 
aşteptarea unui răspuns, dar Elsie înţelese că şi ei considerau că încăpățâ- 
narea lui era o parte a problemei. 

Ea spuse: 

- Oricum, n-aş putea să opresc oferirea meselor gratuite chiar dacă aş 
vrea. Pastorul Midwinter va prelua treaba de la mine şi va continua lucra- 
rea. Singura diferență va fi că, astfel, va deveni o școală metodistă. 

Asta nu era chiar adevărat. Ea era forța motrice din spatele întregii între- 
prinderi. În niciun caz nu era sigur că aceasta putea supraviețui fără ea. 

Oricum, tatăl ei o crezu. 

— O, dragă, spuse ea, nu ne dorim o şcoală metodistă. 

Hornbeam era furios. 

— Observ că-mi pierd vremea aici, spuse el. 

Se ridică și Riddick îi urmă exemplul. 

Episcopul nu-şi dorea ca întâlnirea să se încheie într-o atmosferă atât 
de ostilă. 

- O, nu plecaţi atât de repede, rosti el. Serviţi un pahar de vin de Madeira. 

Hornbeam nu se înmuie. 

- Mi-e teamă că am afaceri presante, spuse el. O zi bună, domnule 
episcop. Se înclină. Şi ţie, doamnă Mackintosh. 

Cei doi vizitatori ieşiră. 

Episcopul spuse furios: 

- Treaba asta a fost înspăimântător de jenantă. 

Elsie se încruntă. 

- Hornbeam nu părea atât de învins pe cât ar trebui. 

Deși tatăl ei era supărat, el fu intrigat de acest comentariu. 

-— Ce vrei să spui? 

— Căa eșuat în misiunea lui, care era să mă forțeze pe mine. A plecat cu 
mâinile goale. Totuşi, el nu părea învins, nu-i aşa? 

— Nu, presupun că nu. 

— Îţi voi spune ce cred eu, Are un plan de rezervă. 


xxx 


Kenelm intră, în seara aceea, în dormitorul lui Elsie, tocmai când ea își 
pusese cămașa de noapte. Camerele lor aveau o uşă de comunicare directă, 
dar el o folosea, în mod normal, doar sâmbetele. Ea ştiu că el nu se gândea 
la dragoste acum. 

— Tatăl tău mi-a povestit ce s-a întâmplat între tine și consilierul 
Hornbeam, spuse el. 

— A încercat să mă determine să încetez să hrănesc copiii şi nu i-a ieşit. 
Cam la asta se rezumă totul. 

— Nu chiar, spuse Kenelm. 

Elsie se băgă în pat. 

— Poţi să intri lângă mine, dacă vrei, spuse ea. Ar fi mult mai prietenos. 

- Nu fi ridicolă, sunt complet îmbrăcat. 

— Doar scoate-ți pantofii. 

— Încetează să mai fii frivolă. Eu sunt serios. 

— Când nu eşti? 

El ignoră remarca. 

— Cum poţi să-l sfidezi pe cel mai puternic bărbat din Kingsbridge? 

— Cu uşurinţă, spuse ea. Lui nu-i pasă de copiii înfometați. Orice bun 
creştin ar trebui să-l sfideze. Este un om rău şi datoria ta este să i te opui. 

- Nu înţelegi nimic! Kenelm explodă de indignare. Oamenii puternicii 
trebuie domoliţi, nu sfidaţi. Altfel, te vor face să suferi. 

- Nu fi prostuţ! Ce poate să ne facă nouă Hornbeam? 

- Cine ştie? N-ar trebui să-ţi faci duşmani din asemenea oameni. Într-o 
zi, arhiepiscopul de Canterbury ar putea spune: „Mă gândesc să-l fac pe 
Kenelm Mackintosh episcop!“ Dar cineva ar putea să-i zică: „Ah, dar soţia 
lui provoacă necazuri, să ştii“. Bărbaţii vorbesc astfel tot timpul. 

Elsie era șocată. 

- Cum poţi să aduci vorba despre așa ceva, când discutăm despre copii 
înfometați? 

- Mă gândesc la restul vieţii mele. Eforturile mele de a îndeplini cum 
se cuvine lucrarea Domnului vor fi împiedicate de o nevastă nepotrivită? 

- Eforturile tale de a îndeplini lucrarea Domnului? Vrei să spui, cariera 
ta în cadrul bisericii? 

- Este același lucru. 

- Şi asta este mai important decât să le oferi puțină pâine copiilor 
Domnului? 

- Tu simplifici întotdeauna lucrurile. 

- Foamea este simplă. Când vezi oameni înfometați, le dai de mâncare. 
Dacă nici asta nu este voința Domnului, atunci nimic nu este. 

- Tu ai impresia că ştii totul despre vrerea Domnului. 

- Şi tu crezi că ştii mai bine. 

- Chiar ştiu mai bine. Am studiat problema cu cei mai buni oameni 
din țară. La fel şi tatăl tău. Tu eşti o femeie ignorantă, lipsită de educaţie. 

Lui Elsie i se păru prea stupid ca să încerce să-l contrazică. 

- Oricum, nu pot închide şcoala, nu stă în puterea mea. Şi i-am spus 
asta lui Hornbeam. 

- Mie nu-mi pasă de şcoala ta. Nu-mi pasă nici de grevă. Îmi pasă de 
viitorul meu şi îmi doresc o nevastă care să mi se supună şi care să nu se 
bage în necazuri. 

- O, Kenelm, spuse ea, cred că te-ai însurat cu femeia nepotrivită. 


CAPITOLUL 21 


Sâmbătă după-amiaza, după ce atelierele se închideau, la ora cinci, Kit 
şi prietenii lui jucau fotbal pe un teren viran din apropierea noilor case, de 
pe partea cealaltă a râului. Kit era mai mic decât media tinerilor; putea să 
alerge şi să fenteze, dar nu putea să şuteze mingea prea departe și era uşor 
de doborât. Chiar şi așa, se bucura şi juca mereu cu entuziasm. 

La încheierea jocului, se despărţiră. Hoinărind fără vreo ţintă, Kit se 
trezi pe o stradă goală, cu case noi, cu uşi care dădeau direct în stradă. Din 
simplă curiozitate, privi pe fereastră şi văzu o cameră mică, goală, dușu- 
mele şi pereţi tencuiți și o scară care ducea la etaj. Mai văzu o vatră pentru 
foc, o masă mică şi două bănci. 

Fără vreun motiv anume, încercă uşa din faţă şi descoperi că nu era 
încuiată. În prag însă ezită. Privi în susul şi în josul străzii şi nu văzu pe 
nimeni, în afară de câţiva dintre prietenii lui de la fotbal. Își aminti un pro- 
verb de-al lui Jarge: „Curiozitatea a omorât pisica“. 

Se strecură într-o casă și închise ușa cu grijă în urma lui. 

Locul mirosea a tencuială nouă și vopsea proaspătă. Ascultă pentru o 
clipă și nu auzi niciun zgomot de la etaj; era singur. Pe masă se aflau patru 
boluri, patru căni și patru linguri făcute din lemn, toate noi. Asta îi aminti 
de una dintre poveştile mamei sale: povestea lui Goldilocks și cei trei urşi. 
Dar în boluri nu era terci. Vatra de foc era curată şi rece. În această casă 
încă nu se locuise. 

Urcă scările călcând încet, doar pentru cazul în care ar putea să fie 
cineva acolo, dormind în linişte. 

Existau două dormitoare, fiecare cu o singură fereastră pe partea din- 
spre stradă. Realiză că nu existau ferestre în spate şi îşi aminti că auzise 
fraza „case spate-n spate“. Avea sens: fiecare casă împărțea zidul cu cea din 
spatele ei și, astfel, se economiseau cărămizi. 

Nu erau paturi şi nici oameni care ocupau camerele. Într-una dintre 
acestea, observă o stivă de saltele din pânză, umplute probabil cu paie și un 
mic morman de pături. Casa era gata să fie ocupată... 

Ocupată de... cine? se întrebă el. 

Îşi epuizase interesul pentru o casă goală. Cobori scările şi ieși în 
stradă. Rămase şocat să vadă un bărbat voinic, cu faţa roșie, stând în 
picioare la doar câțiva metri distanţă. Bărbatul rămase la fel de șocat. Se 
holbară unul la altul, pentru un moment, apoi bărbatul mugi furios și 
păşi spre Kit. 

Kit o luă la fugă. 

- Hoţ mic! strigă bărbatul, deşi Kit avea mâinile goale. 

Kit se îndepărtă în fugă, cu inima bubuindu-i de frică. Tipul era, pro- 
babil, un fel de paznic. Probabil că dormise în post la sosirea lui Kit, dar 
acum era foarte treaz. Bărbaţii puteau alerga mai repede decât băieţii, dacă 
erau în formă bună, dar, la scurta privire pe care i-o aruncase Kit, acesta 
părea să nu fie în formă. Oricum, când aruncă o privire înapoi peste umăr, 
observă că bărbatul câștiga teren față de el. „Nu am de gând să mănânc 
bătaie“, gândi Kit și încercă să alerge mai repede. El observă cum prietenii 
lui se împrăştiau, panicaţi. 

Înaintea lui, venind pe stradă, văzu o priveliște stranie: o căruță mare, 
trasă de patru cai, înțesată până la refuz cu bărbaţi, femei şi copii. Trecu de 
ea, apoi aruncă o privire înapoi, după urmăritorul său. Văzu că bărbatul se 
opreşte, răsuflând din greu, apoi se aplecă spre o parte a căruţei, ca să dis- 
cute cu birjarul. 

Kit se întrebă dacă era salvat. 

Încetini pasul, dar continuă să alerge, până când ajunse la o distanță 
sigură. Apoi se opri şi se întoarse, gâfâind. 

Oamenii din căruță erau toți străini și se uitau după el cu interes viu. 
Kit îi putea auzi cum vorbesc, dar nu înţelegea ce spun. Unele cuvinte erau 
recognoscibile, dar erau spuse cu un accent ciudat. 

Nou-veniţii începură să coboare din căruță, cărând legături și saci. 
Păreau să fie familii: bărbat, soție şi copii, plus o mână de bărbaţi tineri, în 
jur de treizeci de persoane cu totul. În timp ce Kit privea, apăru a doua 
căruţă, încărcată în acelaşi fel. 

Şaizeci de oameni, gândi Kit, făcând socoteala în minte, ca de obicei; 
cincisprezece sau douăzeci de familii. 

Apoi sosiră a treia căruţă și a patra. 

Bărbatul cu faţa roşie uitase acum de Kit și era ocupat să-i îndrume pe 
oameni spre case. Ei nu înțelegeau întotdeauna ce se spunea şi el reacţiona 
țipând la ei. Unul dintre nou-veniţi părea să fie conducătorul acestora, un 
bărbat înalt, cu o chică de păr negru. El se adresă grupului, aparent tradu- 
când ceea ce spunea bărbatul cu faţa roşie. 

Familiile începură să se împrăștie şi conducătorul se îndreptă spre Kit, 
însoţit de o femeie și doi copii. Kit se decise să le vorbească. 

— Salut, spuse el. 

Bărbatul spuse ceva ce Kit nu înţelese. 

Kit spuse: 

- Cine sunteți voi? 

Răspunsul sună ceva de genul: 

— la, nişte țesători. 

Kit se gândi pentru un moment. 

— Eşti ţesător? 

— Asta am spus. Toţi suntem țesători. 

— De unde aţi venit? 

Bărbatul spuse ceva ce suna a „doubling“. 

— Este departe? 

Bărbatul răspunse și Kit înțelese de data aceasta, începând a se obiş- 
nui cu accentul. 

— Trei zile pe o navă, până la Bristol, apoi o zi și jumătate în căruță. 

- Pentru ce aţi venit la Kingsbridge? 

— Aşa se numeşte locul ăsta? 

- Da. 

— Moara din satul nostru s-a închis şi noi nu aveam de lucru. Apoi a 
venit un bărbat şi ne-a spus că putem lucra la o moară din Anglia. Tu cine 
eşti, micuţule? 

— Numele meu este Christopher Clitheroe şi mi se spune Kit. Mândru, 
adăugă: Eu sunt mecanicul de la moara lui Barrowfield. 

- Fi bine, mecanicule Kit, eu sunt Colin Hennessy şi sunt bucuros să 
te cunosc. 

Familia intră în casă. Toate ușile din faţă fuseseră descuiate ca să fie 
pregătite, înțelese Kit, şi acesta era motivul pentru care el putuse să intre. 
Privind prin uşa deschisă, văzu copiii alergând în jur, încântați. Nevasta 
părea să fie mulțumită. 

Kit simţi că acesta era un eveniment important, deşi nu putea să-şi dea 
seama de ce. Se îndreptă spre casă, încântat să fie aducătorul veștilor. 

Mama lui pregătea masa, terci cu ceapă sălbatică. Jarge era aşezat, cu o 
ploscă de bere. Se afla în grevă și Kit o auzise pe Sal spunând: „Statul 
degeaba nu-i face bine lui Jarge; bea prea mult“. 

Kit le spuse: 

- Am văzut ceva ciudat, 

Jarge nu-l băgă în seamă, dar Sal spuse: 

- Şi ce-ar fi asta? 

- Ştii casele cele noi? 

- Da, spuse Sal. Dincolo de Piggery Mill. 

- Sunt terminate. Am aruncat o privire înăuntru. Era gata pregătită 
pentru oameni, cu saltele şi masă şi căni. 

Mama lui se încruntă. 

- Nu e felul lui Hornbeam să le facă chiriașilor daruri gratuite. 

Kit se hotări să sară peste episodul cu paznicul. 

- Apoi a venit căruţa asta, plină de oameni care vorbeau ciudat. 

Sal lăsă jos lingura pe care o folosea ca să amestece în terci, apoi se 
întoarse să-l privească pe Kit. 

- Chiar așa? spuse ea. Atitudinea ei îi confirma că avusese dreptate să 
creadă că veştile astea erau importante. 

- Cât de mulți oameni? 

- Vreo treizeci. Şi pe urmă au mai venit încă trei căruțe. 

Jarge îşi lăsă cana jos. 

- Ha, asta înseamnă mai mult de o sută de persoane. 

- O sută douăzeci, spuse Kit. 

Sal spuse: 

- Ai vorbit cu ei? 

- I-am dat bună ziua unui bărbat înalt, cu părul negru. El spunea că 
fuseseră trei zile pe o navă. 

- Străini, spuse Jarge. 

- L-ai întrebat de unde au venit? zise Sal. 

- Suna ceva ca „doubling“. 

- Dublin, spuse Sal. Sunt irlandezi. 

- El spunea că este țesător, dar moara din satul lor s-a închis. 

Sal spuse: 

- Nu ştiam că au așa ceva în Irlanda. 

- Au, spuse Jarge. Oile irlandeze au lâna lungă și moale, din care se face 
un tweed frumos şi călduros, numit donegal. 

Kit adăugă: 

- Toţi sunt ţesători, mi-a spus el. 

— Pe taţi dracii, spuse Jarge, Hornbeam a adus cruste. 

- Cruste? întrebă Kit nedumerit. 

Cojile erau ceea ce avea el pe genunchi, după ce cădea. 

— Spărgători de grevă, îi explică Sal. Hornbeam îi va pune să mun- 
cească în morile lui. 

— Da, spuse Jarge sumbru. Dacă trăiesc atât de mult. 


xx 


În zilele de duminică, Jane se ducea la comuniune la catedrală. În ziua 
aceea, Amos dorea să discute cu ea, așa că sări peste slujba de la sala meto- 
distă și o aşteptă în fața catedralei până când ieşi congregația anglicană. 

Jane era îmbrăcată cu o haină de un bleumarin sumbru şi purta o pălă- 
rie simplă, potrivită pentru biserică. Arăta mai degrabă solemnă, dar se 
lumină la vederea lui Amos, Vicontele de Northwood se afla puţin în urma 
ei, dar era adâncit într-o conversaţie cu consilierul Drinkwater. 

Amos îi spuse lui Jane: 

-În The Times scria, cu câteva zile în urmă, că ducele de York plănu- 
ieşte nişte reforme radicale în armata britanică. 

- Măi, măi, spuse Jane. Chiar te pricepi cum să vorbeşti frumos cu o fată. 

Amos râse de el însuși. 

— Îmi pare rău, spuse el. Ce mai faci? Îmi place pălăria ta. plisbiariaul 
acesta închis chiar ți se potriveşte. Acum, spune-mi, ai auzit despre refor- 
mele din armată? 

- În regulă. Te cunosc atunci când eşti în dispoziţia de câine care a 
prins un os. Da, știu despre reformele din armată - în momentul ăsta 
Henry abia dacă mai vorbeşte despre altceva. Ducele doreşte ca fiecare sol- 
dat să primească un palton. Mi se pare foarte bine gândit. Cum pot să 
lupte dacă îngheaţă de frig? 

— Ducele mai crede și că armata plăteşte prea mult pentru îmbrăcă- 
minte. El crede că miliția este jefuită și are dreptate. Paltoanele acelea vor 
costa de trei sau patru ori mai mult decât valorează, de fapt. 

- Sper că nu ai de gând să devii la fel de plicticos ca soțul meu. 

- Nu e ceva plicticos. Cine este responsabil pentru achiziţii, pentru 
muliția din Shiring? 

- Maiorul Will Riddick. O, cred că știu unde vrei să ajungi cu asta. 

— De unde cumpără Riddick toată pânza pentru uniforme? 

— De la socrul lui, consilierul Hornbeam. 

— În urmă cu şase ani, înainte ca Riddick să se însoare şi să intre în 
familia Hornbeam, am licitat pentru un contract al armatei. Will a fost de 
acord cu prețul meu, apoi mi-a cerut o mită de zece procente. 

Jane fu şocată. 

- L-ai raportat? 

- Nu. Amos ridică din umeri. Ar fi negat şi eu nu puteam să dovedesc 
asta, așa că n-am făcut nimic. 

— Atunci de ce îmi spui mie? 

- În speranţa că tu i-ai putea spune soţului tău. 

— Dar tot nu poţi să dovedeşti nimic. 

- Nu. Dar tu îmi cunoşti convingerile, ştii că nu aș minți. 

- Bineînţeles. Dar ce vrei să facă Henry? Dacă tu nu poți dovedi corup- 
ţia, nici el nu poate. 

- El nu trebuie să dovedească nimic. Este ofiţerul comandant. Poate, 
pur şi simplu, să-l numească pe maiorul Riddick într-o altă poziţie — res- 
ponsabil pentru armele de foc, de exemplu — și să aleagă pe altcineva ca să 
supervizeze achiziţiile. 

- Şi ce se întâmplă dacă noul responsabil este la fel de corupt ca Will? 

- Spune-i lui Henry să numească un metodist. 

Jane aprobă din cap, gânditoare. 

- Ar putea să facă asta. El spune că metodiştii sunt ofiţeri buni. 

Henry Northwood se despărți de consilierul Drinkwater şi veni alături 
de soţia lui. Amos se înclină spre el. Vicontele spuse: 

— Ce părere ai despre greva asta, Barrowfield? 

- Proprietarii de ţesătorii trebuie să facă profit și muncitorii trebuie să 
aibă un salariu din care să poată trăi — chiar nu este atât de dificil, domnul 
meu. Dar lăcomia şi mândria stau în calea acestui lucru. 

— Tu crezi că stăpânii ar trebui să cedeze? 

— Cred că ambele părţi ar trebui să caute un compromis. 

— Foarte rezonabil, spuse Northwood și o luă pe Jane de braţ, cu un gest 
de proprietar, conducând-o mai departe. 


xxx 
Irlandezii începură să lucreze la moara lui Hornbeam în ziua de luni. 
În seara aceea, după repetiţia clopotarilor, se întâlniră în camera din spate 


de la hanul Bell. Sala era mare, dar era înţesată: cei mai mulţi dintre ţesă- 
torii aflaţi în grevă se aflau acolo, împreună cu Sal, Jarge și Spade. 

Nimeni nu bea mult. Era o atmosferă de aşteptare tensionată. Trebuia 
să se întâmple ceva, deşi nimeni nu era sigur ce anume. Unii dintre țesă- 
tori aveau bâte solide, lopeţi de lemn şi ciocane. 

Sal dorea să evite violența. 

Jarge era în favoarea luptei. 

-O sută dintre noi, în faţa Morii Cocină, mâine, la patru şi jumătate 
dimineaţa, înarmaţi cu bastoane. Oricine încearcă să intre în moară pri- 
meşte o bătaie. Atât de simplu. 

Amicul lui Jarge, Jack Camp, de asemenea ţesător la Hornbeam Upper 
Mill, spuse: 

- Asta este calea - și un murmur furios indică sprijinul masiv pentru 
abordarea lui. 

- Şi, pe urmă, ce se întâmplă? întrebă Sal. 

- Hornbeam va ceda, spuse Jarge. 

- Jarge, tu crezi că el este genul de bărbat care să cedeze? N-ar putea să 
cheme miliția? zise Spade. 

Jarge râse. 

- Asta n-o să-l ajute. Oamenii din miliţie sunt vecinii şi prietenii noştri. 

- E adevărat, ei au refuzat să tragă asupra femeilor, la revolta pâinii, 
acceptă Spade. Dar putem să fim siguri că acelaşi lucru se va întâmpla din 
nou? Ce se întâmplă dacă, în loc să tragă, vor începe să aresteze oameni? 

Jarge spuse dispreţuitor: 

- Vor avea necazuri dacă vor încerca să mă aresteze pe mine. 

- Ştiu, spuse Spade. Aşa că va urma o luptă, trei sau patru soldaţi împo- 
triva ta. 

- Împotriva mea și a prietenilor mei. 

- Şi vor interveni mai mulţi soldaţi şi chiar şi mai mulţi dintre priete- 
nii tăi. 

- Foarte probabil. 

- Și va începe o revoltă. 

- Ei bine... 

Spade insistă asupra ideii lui. 

- Şi, Jarge, îmi pare rău să menţionez asta, dar sora ta, Joanie, a fost con- 
damnată pentru revoltă, abia a scăpat să nu fie spânzurată și a fost depor- 
tată în Australia — şi s-ar putea să nu se mai întoarcă niciodată. 

- Știu, spuse Jarge, iritat de faptul că pierdea disputa. 

Spade era neobosit. 

- Deci, dacă muncitorii urmează planul tău, cât de mulţi dintre voi vor 
ajunge să fie spânzurați sau deportaţi? 

Jarge deveni indignat. 

- Ce încerci să spui, Spade... că ar trebui, pur și simplu, să stăm degeaba 
şi să nu facem nimic? 

- Aşteaptă o săptămână, spuse Spade. 

-= Pentru ce? 

- Ca să vedem ce se întâmplă. 

Se auzi un murmur de nemulțumire şi Sal spuse: 

- Ascultaţi-l pe el, ascultaţi-l, Spade are întotdeauna logică. 

Jarge rosti îngrijorat: 

- Nu se va întâmpla nimic dacă doar stăm și aşteptăm. 

- Nu fi atât de sigur! 

Ca întotdeauna, tonul lui Spade era blând, rațional. 

- Uite ce e, ce aveţi de pierdut? Aşteptaţi o săptămână. Într-o săptămână 
se pot întâmpla multe. Haideţi să ne întâlnim din nou aici, sâmbătă seara, 
după cină. Dacă eu greşesc şi între timp nu s-a schimbat nimic, atunci va fi 
momentul să plănuim ceva mai drastic. 

Sal dădu din cap în semn de aprobare. 

— Fără riscuri inutile. 

- Între timp, spuse Spade, feriți-vă de necazuri. Dacă vedeţi un irlan- 
dez, îndepărtaţi-vă de el. Sunteţi lucrători în ateliere. Conform legilor 
nescrise ale Angliei, sunteți vinovaţi până când vă dovediţi nevinovăția. 


xxx 


Jarge acceptă decizia grupului, dar lui nu-i plăcea deloc. Sal observa cu 
neliniște cum devenea tot mai furios. Marți seară, după ce termină lucrul, 
îlvăzu în faţa noii mori a lui Hornbeam, privindu-i pe irlandezi în timp ce 
plecau. Dar nu vorbi cu nimeni și plecă acasă împreună cu Sal. 

- De ce suntem noi în război cu Bonaparte şi cu francezii? spuse el. Ar 
trebui să ne luptăm cu Hornbeam și cu irlandezii. 

Sal se declară de acord cu el. 

- Al naibii de corect, spuse ea. Dar trebuie să stăm cuminţi și să fim 
deştepţi. Hornbeam este alunecos și toți cei de teapa lui sunt la fel. Nu tre- 
buie să-i lăsăm pe nenorociţii ăştia să fie mai deştepţi ca noi. 

Jarge păru revoltat şi nu comentă nimic. 

Faptul că nu lucra făcea ca dispoziţia lui să fie și mai rea. Neavând nimic 
de făcut, își petrecea zilele la berărie. Când Sal ajunse acasă, marţi seara, ea 
observă că Biblia tatălui său lipsea. „A amanetat-o, îşi spuse ca pentru sine. 
A amanetat-o și cheltuieşte banii pe băutură.“ Se aşeză pe patul ei şi plânse 
o vreme. 

Dar avea copii de care trebuia să aibă grijă. 

În timp ce le servea cina - pâine veche, stătută și untură de porc - Jarge 
intră împleticit, mirosind a bere, prost dispus pentru că nu avea bani să 
mai bea. 

- Unde este cina mea? spuse el. 

Sal spuse: 

— Unde este Biblia tatălui meu? 

El se aşeză la masă. 

- O voi lua înapoi după ce se termină greva asta, nu-ți face griji. 

El vorbi de parcă nu ar fi fost ceva important şi asta o făcu să se 
îngrijoreze. 

Tăie o felie de pâine, o unse cu untură şi o puse în faţa lui. 

— Bagă asta în tine ca să mai sugă din berea aia. 

El luă o mușcătură, mestecă, înghiţi şi se strâmbă. 

— Pâine şi untură? spuse el. De ce nu avem unt? 

- Ştii foarte bine de ce nu avem unt, murmură Sal. 

Kit interveni: 

- Pentru că este o grevă în desfăşurare, nu ştiai asta? 

Asta îl enervă pe Jarge. 

- Încetează să te joci cu mine, rahat mic, spuse el, tărăgănând cuvin- 
tele. Eu sunt stăpân în casa aceasta, să nu uiţi asta! 

Şi îl lovi pe Kit peste cap atât de tare, încât băiatul căzu de pe scaun 
pe podea. 

Sal îşi pierdu controlul. Îi reveni o amintire, la fel de vie de parcă s-ar fi 
întâmplat ieri, cu Kit, în vârstă de şase ani, întins pe patul de la conacul din 
Badford, cu un bandaj în jurul capului, după ce calul lui Will Riddick îi 
spărsese craniul; furia crescu și erupse în interiorul ei. Se îndreptă spre 
Jarge înnebunită. EI îi văzu expresia și se ridică repede, cu şoc şi teamă pe 
figură; apoi, ea ajunse peste el. ÎI lovi în boaşe şi o auzi pe Sue ţipând, dar 
nu o băgă în seamă. Când Jarge își acoperi vintrele cu mâna, ea îl lovi cu 
pumnul în faţă de două ori, de trei ori, de patru ori... Avea mâini mari şi 
braţe puternice. El se trase înapoi, ţipând: 

- Dă-te de pe mine, vacă nebună! 

Ea Íl auzi pe Kit ţipând: 

- Stop, stop! 

ÎL lovi din nou pe Jarge peste obraz. El o apucă de mâini, dar era puternică, 
iar el era beat şi nu reuşi să o țină. Femeia îl lovi în stomac şi el se aplecă de 
durere. Apoi, îi lovi picioarele de sub el şi Jarge căzu ca un copac doborât 

Sal smulse cuțitul de pâine de pe masă și se aşeză în genunchi peste 
pieptul lui. Ținându-i lama în dreptul feţei, spuse: 

- Dacă îl mai atingi vreodată pe băiatul ăsta, jur că îți tai gâtul în mij- 
locul nopții, aşa să-mi ajute Dumnezeu! 

Apoi îl auzi pe Kit spunând: 

- Ma, dă-te jos de pe el! 

Se ridică în picioare, respirând greu şi puse cuțitul în sertar. Copiii erau 
pe jumătate urcați pe scară, cu gurile deschise, holbându-se la ea cu uimire 
şi teamă. Ea se uită la fața lui Kit. Partea stângă era roșie și începea să se 
umfle. Spuse: 

- Te doare capul? 

- Nu, este obrazul, spuse el. 

Cei doi copii coborâră, prudenţi, de pe scară. 

Sal îl îmbrățişă pe Kit, simțindu-se uşurată: întotdeauna era temătoare 
ca el să nu se lovească la cap. 

Articulațiile degetelor îi erau învineţite și inelarul mâinii stângi era 
luxat. Îşi frecă palmele una de alta, ca să uşureze durerea. 

Jarge se ridică, greoi, în picioare. Sal se uită spre el, provocându-l să 
atace. Faţa lui era numai tăieturi și vânătăi, dar el nu arătă niciun semn că 
ar vrea o luptă. Trupul îi era încovoiat și capul plecat. Se aşeză, impreunân- 
du-și mâinile pe masă și îşi cobori faţa pe braţe. Tremura și ea își dădu 
seama că plânge. După o vreme, bărbatul îşi ridică puţin capul şi spuse: 

- Îmi pare rău, Sal. Nu ştiu ce m-a apucat. N-am intenționat niciodată 
să-l rănesc pe sărmanul băiat. Nu te merit, Sal. Nu sunt suficient de bun. 
Tu eşti o femeie bună, ştiu asta. 

Ea rămase în picioare, cu brațele încrucișate, privindu-l. 

- Nu-mi cere să te iert. 

- N-o voi face. 

Ea nu se putu împiedica să nu simtă un fior de milă. El se simţea îngro- 


zitor şi nu-i făcuse un rău real lui Kit. Ea simţi că trebuia să traseze o gra- 
niță. Altfel, Jarge ar fi putut să creadă că îi era permis să-l lovea: 
pe Kit şi apoi să-și ceară iertare. 

Hotărâtă, îi spuse: 

- Trebuie să știu că asta nu se va mai întâmpla niciodată. 

- Nu se va mai întâmpla, jur. El își șterse faţa cu mâneca și se uită la ea. 
Nu mă părăsi, Sal! 

ÎI privi pentru un moment lung, apoi se hotărî: 

— Ai face bine să te întinzi şi să dormi, să iasă toată berea aia. Îl apucă 
de partea superioară a brațului și îl ajută să se ridice. 

- Haide, la etaj cu tine! Îl duse în dormitorul pe care-l împărțeau și îl 
aşeză pe marginea patului. Îngenunche și îi scoase ghetele. 

El işi răsuci picioarele pe pat și se întinse pe spate. 

- Rămâi cu mine un minut, Sal. 

Ea ezită, apoi se întinse alături de el. Își strecură braţul pe sub capul lui 
şi îi așeză fața pe pieptul ei. Bărbatul adormi în câteva secunde şi întregul 
lui trup deveni flasc. 

ÎI sărută pe fața ponosită: 

— Te iubesc, spuse ea. Dar nu te voi mai ierta a doua oară. 


xxx 


Duminică era o zi frumoasă şi soarele încă strălucea, când Hornbeam 
ieși la aer în grădina casei sale. Avusese o săptămână bună. Toate morile 
lui lucrau cu forță de muncă irlandeză şi unii dintre noii sosiți se pregăteau 
pe războaiele de ţesut acționate de abur. Mâncase un dejun bun şi acum 
fuma o pipă. 

Dar liniştea îi fu deranjată de un mesaj de la ginerele său, Will Riddick. 
Mesagerul era un tânăr milițian, îmbrăcat în uniformă, care transpira şi 
abia își trăgea suflul. Aceasta luă poziţie de drepți și spuse: 

— Domnule consilier Hornbeam, vă rog să mă iertaţi, domnul maior 
Riddick vă transmite complimentele sale şi vă roagă să-l întâlniți față în 
faţă la Slaughterhouse Inn, cât de curând posibil. 

Hornbeam spuse: 

- S-a întâmplat ceva? 

- Nu ştiu, domnule. Mie doar mi s-a spus să transmit mesajul. 

- În regulă. Urmează-mă. 

— Prea bine, domnule. 

Hornbeam intră în casă şi îi zise valetului Simpson: 

- Spune-i doamnei Hornbeam că am fost chemat cu afaceri. 

Apoi işi puse peruca, privindu-se în oglinda din hol, şi ieşi din casă. 

El şi mesagerul avură nevoie doar de câteva minute ca să coboare pe 
Main Street până în oraşul de jos. Înainte să ajungă la Slaughterhouse, 
Hornbeam observă pentru ce-l convocase Riddick. 


Irlandezii veneau în oraş. 

Hornbeam se holbă la ei cum traversau podul, aducându-și și copiii. 
Fiecare dintre ei avea câte un singur rând de haine, dar, asemenea lucrători 
lor din Kingsbridge, se îmbrăcau de sărbătoare cu câte o eșarfă colorată, o 
panglică de păr, un brâu sau o pălărie veselă. Hornbeam adusese o sută două- 
zeci de oameni din Irlanda şi părea că toţi ieşiseră să se distreze în seara asta. 

El se întrebă cum vor reacționa localnicii. 

Mesagerul îl conduse la Slaughterhouse, cea mai mare dintre tavernele 
dela malul apei. O mulţime de băutori stăteau în picioare, afară, bucurân- 
du-se de soare. Locul era aglomerat şi mulţi dintre irlandezi ajunseseră 
deja şi sorbeau din carafe. Ei se distingeau prin hainele lor subtil diferite, 
tweed cu țesătură în culori la întâmplare, în loc de dungile ordonate şi 
carourile caracteristice hainelor din vestul Angliei. 

Mesagerul îl conduse pe Hornbeam în interior, unde îl observă pe 
Riddick, care ţinea o carafă în mână. Hornbeam spuse: 

- Ar fi trebuit să anticipez asta. 

- Şi eu, spuse Riddick. Tocmai au fost plătiţi şi vor să se distreze. 

— Dar nu pare să existe ostilitate între localnici şi nou-veniţi. 

- Deocamdată. 

Hornbeam aprobă din cap. 

- Ar trebui să adunăm o echipă de milițieni, doar ca măsură de precauţie. 

Riddick i se adresă mesagerului: 

- Transmite-i complimentele mele locotenentului Donaldson şi roa- 
gă-l să adune imediat companiile unu, doi și şapte, dar să le ţină la cartie- 
rul general, în aşteptarea altor ordine. 

Tânărul bărbat repetă mesajul cu precizie şi Riddick îl trimise la treabă. 

Hornbeam se îngrijoră. Dacă aveau să apară necazuri, el urma să fie 
de vină pentru irlandezi și ar fi putut să existe presiuni asupra lui să se 
descotorosească de ei. Asta l-ar fi lăsat la mila blestematului de sindicat. 

Avea nevoie să arunce o privire în zonă. 

- Haide să facem o plimbare, spuse el. 

Riddick îşi goli cana și ieșiră din tavernă. 

Câţiva pași mai departe exista o altă cârciumă, mai micuță, care avea pe 
firmă imaginea unei lebede. 

- Lebăda Albă, spuse Riddick. Cunoscută în glumă drept Mucky Duck!. 

Aruncară o privire în interior. Străinii stăteau în picioare sau aşezaţi, 
împreună cu localnicii, și nimeni nu provoca necazuri. 


'Raţa mizeră (în lb. englează în original, n.tr.) 

Vânzătorii ambulanți vindeau gustări calde și reci: mere coapte, alune, 
plăcinte fierbinţi şi turtă dulce. La docuri se afla o barjă care descărca 
butoaie cu scoici, sau cu mici melci de mare comestibili, care trebuiau 
scoşi din cochiliile lor cu un ac. Hornbeam nu dorea nimic, dar Riddick 
cumpără un cornet de stridii stropit cu oţet și mâncă în timp ce se plim- 
bau, aruncând cochiliile pe jos. 

EI şi Hornbeam făcură turul cartierului. Priviră în taverne, localuri de 
jocuri de noroc şi bordeluri. Toate cârciumile erau simple, cu mobilier 
grosolan, artizanal. Vindeau în special bere și gin ieftin. Irlandezii nu tre- 
buiau să fie la mesele de joc: ei nu aveau destui bani, presupuse Hornbeam. 
Bella Lovegood, care îmbătrânea, era de acum matroana propriului ei sta- 
biliment și acolo se aflau patru sau cinci irlandezi tineri, așteptând răbdă- 
tori să le vină rândul la o fată. În casa lui Culliver nu existau irlandezi, fără 
îndoială pentru că localul era prea scump pentru muncitorii din ateliere. 

Până când ajunseră din nou înapoi la Slaughterhouse, soarele începea 
să se scufunde dincolo de râu şi băutorii deveniră mai zgomotoși. 
Mesagerul aştepta să le spună că locotenentul Donaldson adunase cele trei 
companii. Riddick spuse: 

- Acum stai pe aproape de mine - s-ar putea să trimit un alt mesaj. 

Atmosfera în tavernă era zgomotoasă, dar nu exista niciun semn de 
tensiune. Riddick îşi luă o altă carafă de bere şi Hornbeam un pahar de vin 
de Madeira. Își duseră băuturile afară, unde atmosfera încă era caldă, 
dar mai proaspătă. Hornbeam începu să simtă că lucrurile ar fi putut să 
meargă bine. 

Una sau două persoane începură să fie iritate de copii. Aceştia păreau 
energici în mod deosebit, alergând în jur şi jucând jocuri de-a prinse- 
lea. Ocazional, câte unul se ciocnea de câte un adult şi se îndepărta, 
scuzându-se. 

- Mă întreb, spuse Hornbeam agitat, dacă n-ar trebui să sugerăm ca oa- 
menii să-şi țină copiii sub control sau, mai bine, să-i ducă acasă, la culcare. 

Apăru un bărbat cu turtă dulce și le vându felii groase din prăjitura lui 
băutorilor din faţa hanului Slaughterhouse. Hornbeam observă un băiat 
de vreo opt ani cum smulge o bucată din mâna unei femei tinere şi şi-o 
îndeasă direct în gură. Dar el n-a fost destul de rapid şi însoţitorul femeii 
apucă braţul copilului. 

- Hoţ mic! strigă bărbatul, Băiatul încercă să se îndepărteze, dar nu 
reuși să scape din strânsoarea bărbatului şi începu să scâncească. Oamenii - 
se întoarseră să privească. 

Hornbeam îl recunoscu pe bărbatul care-l ţinea pe copil ca fiind Nat 
Hammond, unul dintre tinerii huligani care se dădeau mari pe la 
Slaughterhouse. Hammond apăruse în faţa judecătorilor de două sau de 
trei ori, pentru acuzaţii de atac. 

Un moment mai târziu, un irlandez ivit lângă Hammond spuse: 

- Lasă-l în pace pe micul Mikey! 

Hornbeam îl auzi pe Riddick murmurând: 

- O, la dracu: 

Hammond îl scutură pe băiat şi spuse agresiv: 

- Este al tău? 

Irlandezul spuse: 

- Îi vei da drumul băiatului meu sau vei suferi consecințele. 

Riddick i se adresă mesagerului: 

- Aleargă la cartierul general și spune-i lui Donaldson să aducă miliția 
aici, repede! 

Băiatul Mikey fu impulsionat de sosirea tatălui său şi îi dădu temnice- 
rului său o lovitură îngrozitoare. Hammond ţipă de surprindere şi durere 
şi îl lovi pe Mikey peste faţă şi în același timp îi dădu drumul la braţ. Copilul 
căzu la pământ, cu nasul sângerând abundent. 

Tatăl lui sări la Hammond şi îl lovi cu pumnul în burtă. În timp ce 
Hammond se încovoie, irlandezul spuse: 

- Acum, vezi dacă ai vrea să mă pocneşti pe mine în nas, în loc să te iei 
de un băiat mic. 

Riddick apucă braţul lui Hornbeam. 

- Haide să plecăm de aici! 

Hornbeam se conformă, strecurându-se agil spre ieşire. 

În timp ce ei se retrăgeau, doi bărbați - un localnic şi un irlandez - inter- 
veniră între cei doi bătăuşi, dar, imediat, începură să se lovească unul pe 
altul. Mai mulţi bărbaţi interveniră. Fiecare incepea prin a încerca să-i des- 
partă pe bătăuși, dar fiecare ajungea rapid să fie implicat în propria sa bătaie. 
Câteva femei veniră să-şi salveze bărbaţii şi se alăturară luptei. Strigătele 
ajunseseră la nivel de muget și atraseră oameni din interiorul berăriilor 
Slaughterhouse şi Mucky Duck. Bărbatul care vindea scoici încercă să-i ţină 
pe oameni departe de butoiul său, dar, întrucât tehnica pe care o folosea era 
să-i atace cu pumnii, se trezi curând implicat şi el, iar butoiul fu răsturnat. 
Acesta se rostogoli, împrăştiind scoici şi apă de mare pe caldarâm. 

Spre disperarea lui Hornbeam, în curând erau vreo cincizeci de oameni 
care se luptau. Privi în lungul străzii, dar nu văzu niciun semn de sosire a 

miliției. Se gândi cu disperare la o cale prin care ar fi putut opri încăiera- 
rea, dar orice gest al său sau al lui Riddick nu ar fi făcut decât să-i implice 
şi pe ei în bătaie. ` 

Asta avea să-i discreditteze pe spărgătorii de grevă irlandezi şi pe 
Hornbeam însuşi. Era un dezastru şi - acum vedea asta — se răspândea pe 
străzile alăturate, scoțând oamenii din alte taverne. Ar fi putut chiar să fie 
obligat să-i trimită înapoi în Irlanda. 

Asta le-ar fi plăcut lucrătorilor grevişti, se gândi el furios. 

În sfârşit, Donaldson sosi cu miliția. Unii aveau muschete, dar cei mai 
mulți erau neînarmaţi. Donaldson le ordonă bărbaţilor înarmaţi să stea 
mult în spatele mulţimii, cu armele pregătite, şi le spuse celorlalți să ares- 
teze pe oricine se bătea. 

Lui Hornbeam i-ar fi plăcut să vadă că miliția deschidea focul, dar înţe- 
lese că asta i-ar fi făcut lui însuși chiar şi mai mult rău. 

Miliția începu să tragă oamenii afară din încăierare şi să-i lege. Hornbeam 
văzu că asta avea un oarecare efect: unii dintre bătăuşi se desprinseră singuri 
de adversarii lor și se grăbiră să se îndepărteze înainte să fie prinși şi ei. 

Hornbeam îi spuse lui Riddick: 

— Va trebui să dăm vina pentru asta pe noul sindicat. Asigură-te că 
arestezi orice grevist pe care-l vezi 

— N-am de unde să-i cunosc. J 

- Atunci, uită-te după conducătorii lor - Jarge Box, Jack Camp, Sal Box 
sau tipul acela, Spade. 

Hornbeam știa că putea să găsească oameni care să jure că necazurile 
fuseseră provocate în mod intenţionat de conducătorii greviștilor. 

- Bun plan, spuse Riddick și îi dădu ordine unui caporal. 

Cu puţin noroc, se gândi el, ar fi putut să pună mâna pe câţiva grevişti. 

Curând văzu că bătălia se apropia de final. Oamenii mai mult fugeau 
decât se luptau. Mulţi dintre cei aflaţi la vedere erau la pământ, îngrijin- 
du-şi rănile. EI presupuse că irlandezii care scăpaseră de arestare fugiseră 
înapoi, peste pod. 

Acum Hornbeam trebuia să găsească o modalitate să limiteze dezastrul. 

— Cât de mulți ai arestat? îl întrebă pe Riddick. 

- Douăzeci sau treizeci. Toţi sunt încuiaţi în hambarul de la Slaughterhouse 
pentru moment. 

- Du-i la închisoarea din Kingsbridge. Notează toate numele şi alte 
detalii şi apoi vino la mine acasă. Le vom da drumul irlandezilor. Voi ţine o 

sesiune ordinară mâine-dimineaţă, chiar dacă este duminică. Voi da 
pedepse grele greviştilor şi conducătorilor lor și voi fi indulgent cu ceilalți. 
Vreau ca oamenii din Kingsbridge să înțeleagă că treaba asta a fost provo 
cată de sindicat, nu de irlandezi. 

- Bun plan. 

Hornbeam își luă rămas-bun şi se duse acasă să aştepte următoa- 
rea mișcare. 

xxx 

Un băiat mic se repezi în hanul Bell, alergă spre Spade și spuse: 

- Bărbaţii se bat cu spărgătorii de grevă în faţă la Slaughterhouse! 
Miliția arestează oameni! 

- Corect! spuse Jarge şi se ridică, Ar fi bine să mergem acolo al naibii 
de repede. 

Spade spuse cu fermitate: 

- Stai jos, Jarge! 

- Ce, o să stăm aici să bem bere, în timp ce vecinii noştri se luptă cu 
spărgătorii de grevă? Eu nu! 

- Doar gândește o clipă, Jarge! Dacă mergem acolo, unii dintre noi vor 
fi arestaţi. 

— Ei bine, ăsta nu este cel mai rău lucru din lume! 

- Şi apoi vom fi trimiși în faţa judecătorilor. Şi judecătorii vor spune că 
revolta nu a fost din cauza irlandezilor, pentru că a fost stârnită de greviști. 

— Probabil că oricum vor spune asta, nu-i așa? 

- Nu pot, pentru că noi toți suntem aici. Aproape toţi dintre țesătorii 
lui Hornbeam au fost aici, cu noi, toată seara, au băut bere. Și aici există o 
sută de oameni care vor jura că aşa a fost, inclusiv proprietarul, al cărui 
unchi este consilier. 

- Deci... deci... Jarge avu nevoie de un minut ca să-și dea seama. Deci 
vor fi nevoiţi să dea vina pe spărgătorii de grevă. 

- Exact. 

Jarge se mai gândi puţin. 

— Ştiai că avea să se întâmple asta, Spade? 

- M-am gândit că era probabil. 

— Din cauza asta nu ai vrut să mergem la Moara Cocină lunea trecută? 

- Da. 

- Din cauza asta ne-ai pus pe toţi să ne întâlnim aici în seara asta? 

- Da. 

- Pe toţi dracii! râse Jarge. Am mai spus-o și înainte, Spade, eşti al nai- 
bii de viclean. 

Aw 

Duminică dimineață, după slujba de la biserică, primarul, Frank 
Fishwick, organiză o întâlnire improvizată la Guild Hall. Toți țesătorii de 
seamă erau prezenţi, anglicani și metodiști. Atât Hornbeam, cât şi Spade 
se aflau acolo. 

Spade ştia că fusese invitat nu pentru că era unul dintre cei mai bogaţi, 
ci pentru că era apropiat de muncitori. El le putea spune celorlalţi ce făceau 
şi ce spuneau lucrătorii lor. 

Primarul Fishwick avea vreo cincizeci şi ceva de ani şi era robust, cu 
barba grizonantă. Avea un aer de autoritate calmă. El considera că treaba 
lui era să se asigure că proprietarii de țesătorii din Kingsbridge își puteau 
face afacerile fără piedici — el nu avea timp pentru noțiuni prosteşti, ca 
drepturile omului -, dar nu era la fel de combativ ca Hornbeam. Spade nu 
era sigur în ce parte se va duce astăzi Fishwick. i 

Fishwick începu prin a spune: 

— Sunt convins că putem să fim de acord asupra unui lucru. Nu putem 
să avem lupte în desfăşurare pe străzile din Kingsbridge. Trebuie să punem 
capăt acestui lucru, imediat. 

Hornbeam trecu imediat la atac. 

— Lucrătorii mei irlandezi îşi cheltuiau în liniște salariile câştigate pe 
drept, sâmbătă seara, când au fost atacați de golani. Ştiu asta, eram acolo. 

Oamenii priviră spre Spade, așteptându-se ca el să-l contrazică pe 
Hornbeam, dar el rămase tăcut. 

Aşa cum spera, altcineva îl contrazise pe Hornbeam. Era Amos 
Barrowfield, un tip liniștit, care, uneori, îi surprindea pe toţi prin faptul că 
avea păreri foarte solide. 

- Nu prea îmi pasă cine a pornit bătaia, spuse el abrupt. Această revoltă 
a izbucnit pentru că mai mult de o sută de străini au fost aduși în Kingsbridge 
ca să spargă greva. 

Hornbeam interveni furios: 

— Aveam tot dreptul să fac asta! 

- Nu pot nega, dar asta nu ne duce nicăieri, nu-i aşa? răspunse Amos. 
Ce se va întâmpla duminica viitoare, Hornbeam? Ne poţi sugera cum am 
putea să impiedicăm să se repete asta? 

- Cu siguranţă pot. Bătaia de seara trecută a fost provocată în mod 
deliberat de sindicatul care a fost creat de muncitorii nemulțumiți. Ei tre- 
buie suprimaţi. 

- Interesant, răspunse Amos. Dacă așa stau lucrurile, atunci cu sigu- 
ranţă infractorii trebuie aduşi în fața justiţiei. Dar eu cred că aţi convocat 
curtea în dimineaţa asta ca să vă ocupați de cei arestaţi seara trecută și... 

- Da, dar... 

— Permite-mi să termin ceea ce spuneam, zise Amos, cu vocea ridicată. 
Insist să fiu ascultat. 

- Lasă-l să spună ce are de spus, Hornbeam, spuse Fishwick cu fermi- 
tate. Aici suntem egali. 

Spade era încântat. Această intervenție însemna că Hornbeam nu avea 
să rezolve totul aşa cum îşi dorea. 

- Mulţumesc, domnule primar, spuse Amos. Hornbeam, colegii tăi 
judecători nu au fost informaţi despre sesiunea din dimineaţa aceasta, aşa 
că nu au putut participa, dar înțeleg că printre bărbaţii acuzaţi nu se află 
niciunul dintre țesătorii tăi şi nici vreunul dintre presupuşii organizatori 
ai sindicatului. 

- Au fost şmecheri! spuse Hornbeam. 

— Atât de şmecheri, poate, încât au ales cu înțelepciune să nu se revolte 
şi, prin urmare, sunt nevinovaţi. 

Hornbeam se înroşi de furie, dar, pentru moment, îşi pierdu graiul. 

Spade consideră că era momentul să vorbească și el. 

— Pot să confirm asta, domnule primar, spuse el. Dacă-mi permiţi. 

- Te rog, domnule Shoveller. 

- Greviştii şi câțiva dintre susținătorii lor s-au întâlnit seara trecută ca 
să discute problemele cu care se confruntă. Se întâmplă că eu am fost la Bell 
şi potsă confirm că s-au aflat în acea sală toată seara. Au fost informaţi des- 
pre revoltă și s-au hotărât să nu acționeze în niciun fel. Au rămas în han 
până la multă vreme după ce necazurile s-au încheiat. Proprietarul hanu- 
lui, personalul şi cel puţin cincizeci de clienţi pot să depună mărturie pen- 
tru asta. Aşa că putem să fim destul de încrezători că greviștii și susţinătorii 
lor nu au nimic de-a face cu asta. 

- Totar fi putut să o organizeze, spuse Hornbeam. 

- Poate, zise Amos. Dar nu există nicio dovadă pentru asta. Şi nu putem 
acţiona în baza unei simple presupuneri. 

- În cazul acesta, spuse Fishwick, preluând din nou conducerea discu- 
tiei, poate că am putea discuta despre ce se poate face ca să punem capăt 

grevei și să prevenim apariţia altor conflicte de genul acesta în orașul nos- 
tru. Este evident că nu-i putem cere prietenului nostru Hornbeam să 
nu-și folosească noile războaie de țesut acţionate cu abur; nu putem 
împiedica progresul. 

Hornbeam spuse: 

- Mulţumesc pentru asta, măcar. 

Fishwick continuă: 

— Dar poate că există alte concesii, mai puţin importante, care i-ar 
putea convinge pe lucrători. Domnule Shoveller, poate că ai un contact 
mai bun cu muncitorii decât am eu. Ce crezi că i-ar putea convinge să se 
întoarcă la muncă? 

- Nu pot să vorbesc în numele lor, spuse Spade şi simți dezamăgirea 
grupului. Oricum, poate că vă pot sugera o cale să înaintăm. 

— Spune mai departe, te rog, zise Fishwick. 

- Un mic grup de proprietari, să zicem trei sau patru persoane, ar putea 
fi desemnat în curând să se întâlnească cu reprezentanții muncitorilor. 
Poate că le-am putea explica ce solicitări sunt imposibile şi care ar putea să 
fie posibile. Înarmat cu genul acesta de cunoștințe, grupul nostru ar putea 
să-i raporteze domnului Hornbeam şi să îi comunice cerințele muncitori- 
lor. Astfel, am putea să ajungem la un acord. 

Toţi proprietarii de țesătorii-erau obișnuiți cu negocierile în afaceri şi 
înţeleseseră limbajul ajungerii la un compromis. În jurul mesei apărură 
murmure şi clătinări aprobatoare din cap. 

Încurajat, Spade adăugă: 

- Evident, grupul nu va avea puterea să ia decizii în numele domnului 
Hornbeam şi nici în numele muncitorilor. Chiar și așa, este nevoie de ceva 
autoritate şi, în acest scop, sugerez ca dumneata, domnule primar, să fii 
conducătorul grupului. 

Şi acest lucru fu întâmpinat cu aprobare. Fishwick spuse: 

- Sunt la dispoziţia voastră, desigur. Şi, domnule Shoveller, este clar că 
tu ai putea să fii de mare ajutor grupului. 

- Mulţumesc. Sunt bucuros să fac tot ceea ce pot. 

Cineva spuse: 

- Și doamna Bagshaw. 

Spade aprobă, Cissy Bagshaw era singura femeie țesător, conducând 
afacerea pe care i-o lăsase soţul ei când murise. Era inteligentă şi avea min- 
tea deschisă. 

- Şi domnul Barrowfield, poate? zise Fishwick. 

Încă o dată se manifestă acordul. 

- Foarte bine, rosti Fishwick. Şi, cu acordul vostru, domnilor și doamnă, 
aş vrea să Începem să lucrăm chiar de astăzi. 

„Şi aşa - gândi Spade satisfăcut —, sindicatul dobândeşte recunoaș- 
tere oficială. Mă întreb ce va face în continuare Hornbeam.“ 


xxx 


- Mai fac şi alți bărbaţi asta? îl întrebă Arabella pe Spade. 

— Nu ştiu, spuse el. 

El îi pieptăna părul pubian. 

- Niciun bărbat nu m-a privit acolo, şopti ea. 

- Oh, dar ai reuşit să o concepi pe Elsie... 

— Pe întuneric. 

- Episcopii trebuie să o facă pe întuneric? 

Ea chicoti. 

- Probabil că este o regulă. 

- Deci, sunt primul bărbat care vede acest glorios roşu auriu? 

- Da. Au! Nu smuci! 

— Îmi pare rău. Mai bine îl sărut. Uite. Dar trebuie să îndrept smocurile. 

— Nu trebuie să o faci, doar îţi place să faci asta. 

— Să-ţi fac o cărare? 

— Ar fi foarte vulgar. 

- Dacă spui tu! Uite, aşa e mult mai ordonat. El se ridică în fund pe pat, 
alături de ea. Voi păstra veşnic acest pieptăn. 

— Nu crezi că sunt urâtă acolo, jos? 

- Dimpotrivă. 

- Bine. 

Ea făcu o pauză și el înțelese că avea ceva în minte, 

- Hm... trebuie să-ţi spun... Ea ezită. M-am culcat cu el în noaptea de 
dinainte. 

Spade ridică sprâncenele. 

— El a băut mult vin de Porto în seara aceea şi brandy la final. A trebuit 
să-l ajut să se dezbrace. Apoi, practic, a căzut pe pat și a început să sforăie. 
Am crezut că asta e șansa mea. 

— A intrat în tine? 


- Şi n-a făcut nimic altceva toată seara în afară de vânturi. 

— O, dezgustător. 

- A fost uluit când s-a trezit de dimineaţă şi m-a găsit în pat cu el. Au 
trecut ani de când am dormit ultima dată împreună. 

Spade fu fascinat, dar deveni îngrijorat. Ce făcuse ea? Îi era teamă că o 
eventuală dramă între Arabella şi episcop ar fi putut distruge totul. 

— Ce ţi-a spus? 

— A spus: „Ce faci aici?“ 

Spade râse. 

— Ce întrebare adresată de un bărbat soţiei lui, în pat! Ce i-ai răspuns? 

— Am spus: „Ai fost foarte insistent ieri-noapte!“ Am încercat să par, 
ştii tu, sfioasă. 

— Asta este ceva ce trebuie văzut. Nu-mi pot imagina. 

Arabella făcu o figură de fată timidă și spuse: 

- O, domnule Shoveller, mă faci să roşesc. 

Spade chicoti. 

- Apoi, ela vrut să ştie ce s-a întâmplat, continuă ea. A spus: „Eu chiar 
am...?%, iar eu i-am spus: „Da“. Asta era o minciună. Apoi, ca să fie mai 
plauzibil, am spus: „Nu pentru multă vreme, dar suficient de mult“. 

— Şi te-a crezut? 

— Cred că da. Părea şocat, apoi a spus că are o durere de cap. I-am spus 
că nu mă surprinde, după ce a băut brandy împreună cu vin de Porto. 

- Şi ce-ai făcut? 

- M-am dus în camera mea, am chemat camerista şi i-am spus să tri- 
mită valetul la episcop cu o oală mare de ceai. 

— Deci, acum, când îi vei spune că eşti însărcinată... 

- Îi voi aminti de noaptea aceea. 

— Ai făcut-o doar o dată. 

— Fiecare sarcină este rezultatul unui singur act sexual. 

— Se va lăsa prostit? 

— Cred că da, spuse ea din nou. 


xxx 


Proprietarii de țesătorii se întâlniră din nou o săptămână mai târziu, în 
același loc, la aceeași oră. 

Spade simţea că faptul că vor ajunge la un acord era mult mai impor- 
tant decât termenii acordului. Acest lucru va demonstra utilitatea sindica- 
tului, atât pentru stăpâni, cât şi pentru lucrători. 

Primarul Fishwick le povesti despre discuţiile purtate. 

- În primul rând, spuse el, muncitorii au făcut două solicitări, cu care, 
a trebuit să le spunem, stăpânii nu vor fi niciodată de acord. 

Acest mod de prezentare a informaţiei fusese ideea lui Spade. 

- Au cerut ca lucrătorii irlandezi să fie trimişi înapoi. 

Hornbeam spuse: 

- Nici nu intră în discuție. 

Fishwick ignoră întreruperea. 

- Le-am explicat că asta rămâne la latitudinea consilierului Hornbeam. 
Deşi unii dintre proprietari ar putea să fie de acord că irlandezii ar trebui 
să plece acasă, nu avem puterea să-i ordonăm domnului Hornbeam. 

Cineva murmură: 

- Prea adevărat. 

- În al doilea rând, ei au cerut ca muncitorii care vor fi lăsaţi fără lucru 
să primească ajutor de la parohie, fără să fie obligaţi să intre în azilul din 
Kingsbridge. 

Muncitorii urau azilul. Era rece şi inconfortabil şi, cel mai important, 
îşi umilea rezidenții. Nu era mare diferență faţă de o închisoare. 

- Din nou, spuse Fishwick, a trebuit să le explicăm că noi nu avem 
niciun fel de jurisdicție asupra ajutorului parohial, care este controlat de 
biserică. i 

Spade propusese această abordare pentru că el știa că proprietarii vor 
fi liniştiţi să afle că grupul se împotrivise cu tărie unora dintre solicitările 
muncitorilor. Asta îi va face mai maleabili când vor auzi restul. 

- Acum am ajuns la cea de-a treia solicitare, pe care eu recomand să o 
acceptaţi, continuă Fishwick. Ei vor ca lucrătorilor care sunt înlocuiţi de 
mașini să li se ofere prioritate pentru posibilităţile alternative de muncă. 
Dacă noi suntem de acord, sfatul consilierilor — din care cei mai mulţi din- 
tre noi facem parte - ar putea să adopte o rezoluţie prin care să spună că 
aceasta este procedura necesară în Kingsbridge. Acest lucru va diminua 
criza actuală și va face mult mai ușor pentru oricare dintre noi să introdu- 
cem mașini noi, pe viitor. 

Spade le privi expresiile și înțelese că cei mai mulţi erau de acord cu asta. 

- Pentru ca acest sistem să poată funcţiona fără probleme, s-au mai 
făcut încă două sugestii. Una, ca înainte de instalarea oricărei maşini noi, 
stăpânul să explice acest lucru muncitorilor şi să discute cât de multe per- 
soane vor lucra pe maşini şi cât de multe vor fi înlocuite de acestea. 

Hornbeam fu previzibil de tăios. 

— Deci, trebuie să mă consult cu muncitorii înainte să cumpăr o maşină 
nouă? Ridicol! 

Amos spuse: 

- Unii dintre noi fac asta oricum, Unge roțile maşinăriei. 

Hornbeam pufăi, dezgustat. 

— Şi doi, continuă Fishwick, ca reprezentanţii stăpânilor și ai muncito- 
rilor să supravegheze respectarea acestor reguli de către ambele părţi, în 
viitor, astfel încât orice problemă să poată fi rezolvată înainte să devină 
subiect de dispută. 

Asta era o idee nouă, în contradicție cu modul în care cei mai mulți din- 
tre ei erau obişnuiţi să trateze cu muncitorii lor. Oricum, numai Hornbeam 
vorbi împotriva acesteia, 

— Veţi transforma muncitorii în stăpâni, spuse el, pe un ton de dispreţ. 
Şi stăpânii în muncitori. 

Fishwick păru exasperat. 

- Oamenii aflaţi în jurul acestei mese nu sunt proşti, Hornbeam, spuse el 
iritat. Putem să ne descurcăm cu o relație de cooperare fără să devenim sclavi. 

Urmă un murmur de aprobare. 

Hornbeam își desfăcu mâinile într-un gest de înfrângere. 

— Daţi-i drumul, spuse el. Cine sunt eu să vă stau în cale? 

Spade era satisfăcut. Acesta era rezultatul pe care-l aşteptaseră Sal şi Jarge 
şi acesta va pune capăt grevei. Sindicatul devenise o parte recunoscută a afa- 
cerii cu pânză din Kingsbridge. Dar el mai avea un singur lucru de spus. 

- Muncitorii sunt încântați că se ajunge la un acord, dar ei au ţinut să 
precizeze clar că nu trebuie să existe nicio încercare de a-i pedepsi pe con- 
ducătorii grevei. Acest lucru, mă tem, va submina complet înțelegerea. 

Se lăsă tăcerea, în timp ce digerau acest lucru. 

Apoi, primarul Fishwick spuse: 

- Asta încheie treaba noastră pe ziua de astăzi, domnilor şi doamnă, 
deci vă doresc din toată inima o masă de duminică liniştită. 

În timp ce toţi se pregăteau să plece, Hornbeam aruncă lovitura de 
despărţire. 

- V-aţi predat toţi acestui sindicat. Dar este doar temporar. În curând 
sindicatele vor deveni complet ilegale. 

Se lăsă o tăcere uluită. 

- O zi bună tuturor, spuse el și părăsi încăperea. 


CAPITOLUL 22 


Cei mai mulţi dintre proprietari considerau că Hornbeam spunea tâm- 
penii, de dragul de a se da mare. Spade nu era de acord. Hornbeam nu ar 
fi spus o minciună care să poată fi ușor descoperită, pentru că asta l-ar fi 
făcut să arate prost. Trebuia să existe ceva în spatele a ceea ce spusese el. 
Orice ameninţare din partea lui Hornbeam era îngrijorătoare. Aşa că 
Spade se duse să-l vadă pe Charles Midwinter. 

Pastorul considera că metodiștii ar trebui să fie bine informaţi despre 
afacerile ţării lor, chiar dacă nu-și permiteau să cumpere ziare și reviste, 
așa că el se abonase la câteva publicaţii, pe care le păstra timp de un an, în 
camera de lectură a sălii metodiste. Spade se duse acolo ca să caute prin 
numerele mai vechi. Îi spuse lui Midwinter ce zisese Hornbeam și 
Midwinter îl ajută să caute orice menţiune referitoare la o lege antisindi- 
cală. Stăteau aşezaţi pe părţi opuse ale unei mese ieftine, într-o cameră 
mică, cu o fereastră mare și răsfoiau ziarele, începând cu cele mai recente. 

Căutarea nu dură mult. 

Aflară că pe 17 iunie - lunea anterioară - prim-ministrul William Pitt 
anunţase Legea asocierii muncitorilor, care transforma într-o crimă orice 
încercare de a acționa împreună a muncitorilor — „asociere“ — ca să solicite 
salarii mai mari sau să intervină în orice fel în libertatea stăpânilor de face 
tot ce doresc. Se spunea că legea era un răspuns la plaga actuală a grevelor. 
Spade gândi că „plagă“ era o exagerare, dar era adevărat că fusese multă agi- 
taţie în industriile afectate de taxele de război şi de restricţiile comerciale. 

Reportajele erau scurte şi cu puţine detalii, și acesta era, probabil, moti- 
vul pentru care Spade nu reușise să descopere pericolul în lecturile sale zil- 
nice, dar o examinare atentă arăta clar că sindicatele vor deveni ilegale. 

Şi asta schimba totul. Muncitorii aveau să devină o armată fără arme. 

Legea fusese prezentată parlamentului ziua următoare și se afla la „a 
doua citire“ în Camera Comunelor - ceea ce însemna că fusese întâmpi- 
nată cu aprobare — o zi mai târziu. 

- Pe cuvântul meu, s-au mișcat rapid, spuse Midwinter. 

- Nenorociţii se grăbesc să o voteze, spuse Spade. 

În conformitate cu procedura parlamentară, fusese apoi trimisă la un 
comitet însărcinat cu examinarea acesteia în detaliu şi întocmirea unui raport. 

— Ştii cât durează asta? întrebă Spade. 

Midwinter nu era sigur. 

— Cred că depinde. 

— Este important. S-ar putea să nu avem mult timp la dispoziţie. Haide 
să-l întrebăm pe reprezentantul nostru în parlament. 

— Eu nu sunt votant, spuse Midwinter, care nu deţinea o proprietate şi, 
prin urmare, nu trecea de bariera francizei de patruzeci de șilingi. 

— Dar eu sunt, spuse Spade. Și tu poţi să vii cu mine. 

Părăsiră sala. Soarele de iunie se simţea cald pe feţele lor, în timp ce tra- 
versară în pas vioi piaţa şi se îndreptară spre Willard House. 

Vicontele de Northwood tocmai își termina masa de la miezul zilei și le 
oferi un pahar de vin de Porto. Pe masă se aflau alune și brânză. Midwinter 
refuză vinul, dar Spade îl acceptă. Era foarte bun, suav și dulce, cu o tentă 
stimulantă de brandy la final. 

Spade îi spuse despre ameninţarea lui Hornbeam și despre ce descope- 
riseră ulterior în ziarele de săptămâna trecută. Northwood fu surprins să 
afle despre legea asocierii, dar el nu fusese niciodată foarte conştiincios în 
legătură cu îndatoririle sale parlamentare. 

- Nu-mi place cum sună asta, spuse el. Pot înţelege de ce sunteţi îngri- 
joraţi. Desigur, deranjarea afacerilor trebuie să fie evitată, toți ştim asta, 
dar să le interzici complet muncitorilor să se adune seamănă a tiranie. 
Urăsctiranii. 

Spade spuse: 

- Şi aici, în Kingsbridge, sindicatul chiar a ajutat la încheierea grevei. 

— Nu ştiam asta, spuse Northwood. 

- Tocmai ce s-a întâmplat. Dar, crede-mă, fără sindicat vor exista mai 
multe conflicte în industrie, nu mai puţine. 

- Ei bine, trebuie să aflu mai multe despre această lege a asocierii. 

Să-i ceri unui nobil să se grăbească însemna proastă purtare, dar, chiar 
şi așa, Spade spuse: 

— Cât timp ar putea să dureze, domnul meu? 

Northwood ridică o sprânceană, dar se decise să nu se simtă ofensat. 

- Voi scrie astăzi, zise el. Oamenii mei din Londra îmi vor trimite 
detaliile. 

Spade insistă. 

- Nu mă pot împiedica să nu mă întreb de cât timp va avea nevoie 
comitetul ca să întocmească raportul? 

- Având în vedere graba guvernului, probabil că este o chestiune de 
câteva zile. 

- Există ceva ce putem face ca să determinăm parlamentul să se 
răzgândească? 

- Întrucât muncitorii nu pot vota, metoda obișnuită prin care ei pot 
încerca să influenţeze parlamentul este să scrie o petiție. 

- Voi începe să lucrez astăzi la asta. 

În vinerea următoare, Northwood primi răspuns la scrisoarea lui. 
Acesta veni în persoana unui bărbat scund, chel, numit Clement Keithley. 
Aceasta îi explică lui Spade, aşezat în biroul lui Northwood de peste drum 
de catedrală, că este avocat şi că lucrează pentru biroul lui Benjamin 
Hobhouse; parlamentarul Hobhouse cunoștea Kingsbridge pentru că tatăl 
lui fusese comerciant din Bristol. 

Keithley, care fusese coleg la liceul din Bristol cu Hobhouse, spuse cu mân- 
drie că domnul Hobhouse se pronunţase vehement împotriva legii asocierii, 
dar opoziția lui nu fusese suficientă ca să omoare legea, care acum avea să fie 
luată în dezbatere de camera superioară a parlamentului, Camera Lorzilor. 

- Guvernul domnului Pitt se grăbeşte îngrozitor de tare cu asta, nu-i 
aşa? spuse Northwood. 

- Într-adevăr, se grăbesc, domnul meu, și nu a existat timp pentru ca 
opozanții lor să-şi organizeze petiţiile. 

Spade spuse: 

- Noi avem deja o petiție cu câteva sute de semnături. 

- Atunci, trebuie să mai facem rost de câteva şi să le prezentăm în 
Camera Lorzilor. Keithley se întoarse spre Northwood. Domnul meu, vrei 
să fii amabil să convoci o adunare publică pentru ca această chestiune să 
le fie explicată alegătorilor din circumscripţia ta? 

- O idee foarte bună. Când? 

- Astăzi sau mâine. Nu putem întâzia. 

- Ei bine, sunt convins că se poate rezolva pentru mâine. 

Spade spuse: 

- Daţi-mi voie să mă duc acum să mă asigur că Assembly Rooms este 
disponibilă. 

- Dacă doreşti, spuse Northwood. 

- Şi poate că domnului Keithley i-ar plăcea să vină cu mine și să arunce 
o privire la locul în care se vor ține discursurile. 

— Da, aş vrea, spuse Keithley. 

Plecară. În faţa clădirii, Keithley făcu o pauză ca să admire catedrala. 
„Întotdeauna arată splendid în strălucirea soarelui“, gândi Spade. 

- Îmi amintesc de asta, spuse Keithley. Trebuie să fi venit pe aici când 
eram copil. Magnific. Şi totul construit fără maşini. 

Spade spuse: 

- Nu sunt împotriva mașinilor, ca principiu. În orice caz, introducerea 
acestora nu poate fi oprită. Dar putem face durerea mai suportabilă. 

- Exact. 

Urcară pe Main Street spre Assembly Rooms, aflată la intersecție. Ușa 
era deschisă. În interior, o mână de oameni se ocupau de curăţenie şi între- 
tinere. Spade îl conduse pe Keithley în biroul directorului. Da, sala mare 
era liberă sâmbătă seara și, desigur, directorul ar fi fost încântat să-l găz- 
duiască pe vicontele de Northwood pentru o întrunire politică. 

Făcură o pauză în sala de bal. Lumina soarelui filtrată prin ferestre făcea 
să strălucească praful ridicat în aer de cei care făceau curăţenie. Spade spuse: 

- Suficient spaţiu, după cum poţi vedea. În Kingsbridge există aproxi- 
mativ două sute de persoane cu drept de vot, dar presupun că le vom per- 
mite şi muncitorilor să asiste. 

- O, cu siguranţă. Parlamentarul vostru trebuie să simtă forţa senti- 
mentelor, când oamenii muncii vor afla ce se complotează împotriva lor. 
Câţi lucrători sunt în Kingsbridge? 

-În morile de lână, cam o mie. 

- Încurajează-i să vină. 

— Voi răspândi vestea. 

- Splendid. Îţi sugerez să aduni semnături pentru petiția ta imediat după 
întrunire, iar eu voi duce totul la Londra duminică dimineaţă. 

- După părerea ta sinceră, spuse Spade, ce șanse avem să oprim vota- 
rea legii? 

- Nu poate fi oprită, spuse Keithley. La fel ca în cazul maşinilor. Tot ce 
putem spera este să obţinem modificarea ei. Să uşurăm durerea, după cum 
spuneai tu. 

Era dezamăgitor. Spade se simţi furios. „Mi-ar plăcea să fiu în parla- 
ment, se gândi el. I-aş scutura puţin pe nemernici.“ 


xxx 


Lui Sal i se păru că emisarul de la Londra era cu totul neimpresionant. 
Oratorii buni arătau adesea remarcabil, precum Charles Midwinter, dar 

Keithley era exact opusul. Ea spera că nu va fi asemenea reverendului 
Bartholomew Small, care plicitisise pe toată lumea. Își dorea ca muncitorii 
să fie acaparaţi de discursul lui. 

Oricum, întrunirea atrase o mulțime impresionantă. Sal îi văzu pe 
cei mai mulți dintre proprietarii importanţi şi câteva sute de lucrători. 
Scaunele erau ocupate şi oamenii stăteau în picioare în spatele sălii. În faţă 
se afla o platformă cu o masă. Vicontele de Northwood era așezat în spa- 
tele mesei, în centru, evident la conducere. Primarul Fishwick se afla de o 
parte a lui, iar Keithley de cealaltă parte, cu Spade la capătul rândului. Sal 
era aşezată în public: în ciuda rolului ei esenţial în grevă, nimeni nu se 
aştepta ca o femeie să se afle pe platformă. 

Într-o parte a sălii, Elsie Mackintosh era aşezată la o masă, cu hârtie, pene 
de scris şi cerneală, pregătită să adune semnăturile pentru petiție. 

Northwood deschise întrunirea. Era bine intenţionat, dar nu se putea 
împiedica să nu vorbească ca și cum le-ar fi ținut un discurs de îmbărbă- 
tare trupelor sale înainte de bătălie. 

- Acum, fiţi atenţi cu toţii! Suntem pe cale să aflăm despre o lege impor- 
tantă, care se află acum în faţa parlamentului, așa că trebuie să ascultați cu 
atenţie ceea ce vă va spune domnul Keithley, care a venit tocmai de la 
Londra ca să ni se adreseze. 

Keithley era mai relaxat. 

- Dacă această lege este votată în forma ei actuală, va schimba vieţile 
fiecărui bărbat, femeie sau copil din clasa muncitoare a acestei țări. Așa că, 
dacă ceva nu este clar, vă rog să vă ridicaţi și să spuneți sau să puneţi între- 
bări, pentru lămuriri. Nu mă deranjează să fiu întrerupt. 

Sal ştia că asta era o abordare optimă pentru lucrători: aceştia reacțio- 
nau bine la atitudinea informală. 

Keithley începu cu trecerea grăbită a legii prin parlament. 

- Anunţată de prim-ministrul țării noastre în lunea săptămânii trecute, 
prima citire în ziua următoare; a doua citire, o zi mai târziu. Comitetul a 
întocmit în grabă raportul, șapte zile mai târziu, ceea ce înseamnă miercu- 
rea trecută; va ajunge în faţa Camerei Lorzilor poimâine. Oricum, ei nu 
sunt la fel de grăbiţi să-i asculte pe bărbaţii şi pe femeile naţiunii pe care o 
conduc. Parlamentul încă nu şi-a găsit timp să discute o petiție care se 
opune legii, din partea tipografilor din Londra. 

Cineva strigă: 

- Să le fie ruşine! 

— Şi ce spune legea asta? Keithley îşi cobori vocea dramatic. Prieteni, 
ascultați cu mare atenție! Apoi rosti în crescendo: Aceasta spune că „orice 
muncitor care se asociază cu altul - unul singur! — ca să ceară o mărire de 
salariu comite o crimă și poate fi pedepsit cu două luni de muncă silnică“ 

Din mulţime se ridicară strigăte de protest. 

Keithley era mai impresionant decât arăta, se gândi Sal recunoscătoare. 
ÎI subestimase. 

O voce aspră şi penetrantă spuse: 

— Aşteptaţi un minut! 

Sal căută sursa ei şi-l observă pe Hornbeam ridicat în picioare. 

Observă că Spade îi șoptea ceva lui Keithley şi presupuse că-i explica 
cine era cel care îl întrerupsese. 

Hornbeam spuse: 

— Permite-mi să precizez că legea interzice, în aceeaşi măsură, asocie- 
rea stăpânilor. 

— Mulţumesc pentru intervenţie, spuse Keithley. Mi se spune că am 
onoarea să discut cu consilierul Hornbeam, este corect? 

Hornbeam spuse: 


- Da. 

— Şi eşti proprietar de ţesătorie, domnule Hornbeam. 
— Da. 

— Şi judecător de pace. 

- Da. 


— Ai folosit expresia „în aceeaşi măsură“, dar haide să privim mai de 
aproape problema. 

Keithley se întoarse de la Hornbeam spre mulţime. 

— Această lege, prieteni, îi va permite domnului Hornbeam să acuze pe 
orice lucrător de asociere. Atunci, el va putea să judece cazul de capul lui, 
fără un al doilea judecător şi fără juraţi. După ce îi declară vinovaţi, îi poate 
condamna la muncă silnică - toate astea fără să se consulte cu nicio altă 
persoană de pe lumea asta. 

Din public se ridică un murmur de indignare. 

- Observaţi următorul contrast, continuă Keithley. Stăpânii acuzaţi în 
conformitate cu această lege vor fi judecaţi de cel puţin doi judecători şi 
un juriu. 

Sal spuse tare: 

— Asta nu este dreptate! 

Oamenii din jurul ei îşi verbalizară acordul. 

— Şi asta nu este singura inegalitate, spuse Keithley. Oamenii muncii pot 
fi interogaţi despre conversațiile lor cu alţi colegi și refuzul de a răspunde 
va constitui o crimă. Veţi fi obligaţi să depuneţi mărturie împotriva voastră 
şi a colegilor voştri — sau să mergeţi la închisoare dacă refuzaţi să faceți asta! 

Hornbeam se ridică din nou. 

— Cred că eşti avocat, domnule Keithley, aşa că trebuie să ştii că asocie- 
rea sau conspirația sunt extrem de greu de dovedit. Această clauză este 
esenţială pentru funcţionarea legii. Oamenii acuzaţi trebuie să furnizeze ei 
înşişi dovezile - altfel, nu va reuşi nicio acuzare. 

- Mulţumesc pentru că ai subliniat asta, domnule Hornbeam. Voi 
repeta argumentul tău, pentru că este foarte important. Prieteni, domnul 
Hornbeam declară, în mod corect, că este foarte dificil de dovedit conspi- 
rația, dacă acuzaţii nu sunt puși să mărturisească împotriva lor înșile. Și 
din acest motiv, această clauză este esenţială. Poate că, prieteni, ăsta este 
motivul pentru care această clauză se aplică numai muncitorilor, nu și stă- 
pânilor lor! 

Ei mugiră de indignare. 

Sal înțelese că Hornbeam nu se mai confruntase niciodată cu cineva de 
calibrul lui Keithley. Bărbatul acesta avea aptitudini formidabile pentru 
dezbatere; era chiar mai bun decât Spade, care era cel mai bun din 
Kingsbridge. Hornbeam reușea să se impună, în mod normal, prin intimi- 
dare, nu prin argumentare. Astăzi era surclasat. 

Hornbeam spuse cu disperare: 

— Există o prevedere pentru apel. 

- Mulţumesc, domnule Hornbeam. ii discursul pentru mine. Domnul 
Hornbeam îmi aminteşte că un muncitor condamnat în conformitate cu 
această lege poate face apel împotriva condamnării sale. Asta e drept, nu-i 
aşa? Tot ce trebuie să facă este să plătească douăzeci de lire. 

Mulțimea izbucni în râs. Niciun lucrător în morile de ţesut nu ţinuse 
vreodată în mână douăzeci de lire. 

- Dacă, din nefericire, se întâmplă ca muncitorul să nu aibă douăzeci 
de lire să le pună jos... 

Acum râsetele căpătară o tentă batjocoritoare şi Hornbeam se înroşi. 
Era umilit în public. 

- Poate că muncitorul acela ar putea aduna un grup de susținători care 
să încerce să facă rost de douăzeci de lire. Sunt mulţi bani, dar ar putea să 
se descurce; doar că, făcând asta, ei vor intra într-o asociere și, prin urmare, 
vor încălca legea! 

— Aşa că ne plimbă de la Ana la Caiafa! strigă cineva. 

— Încă un lucru, mai spuse Keithley. Unii dintre voi se poate să fi con- 
tribuit cu bani la un fond sindical sau ceva similar. 

Sal aprobă din cap. Sindicatul adunase bani ca să-i susțină pe grevişti. 
Pentru că greva se terminase repede, mai rămăseseră ceva bani. 

Keithley spuse: 

— Şi ce credeţi că spune legea? Făcu o pauză dramatică. Guvernul va 
confisca aceşti bani! 

— Hoţi nenorociți! strigă cineva. 

Hornbeam se ridică în picioare, îşi părăsi locul și se îndreptă spre ieșire. 

Keithley arătă spre el şi spuse: 

— Asta este ideea despre justiţie a domnului Hornbeam. 

Faţa lui Hornbeam deveni acum de un roşu înflăcărat. 

În timp ce Hornbeam dispăru prin uşi, Keithley spuse: 

— Pare să fie şi ideea prim-ministrului despre justiţie, de asemenea. Dar 
nu este ideea mea despre justiţie și, presupun, nici a voastră. 

Din public se ridicară strigăte de aprobare. 

— Dacă nu este ideea voastră despre justiţie, poate doriți să semnaţi o peti- 
ţie. Keithley arătă spre Elsie, aflată pe o latură a sălii. Doamna Mackintosh 
are hârtie şi cerneală. Vă rog să vă scrieţi numele sau să faceţi o cruce — sau 
să-i permiteţi doamnei Mackintosh să vă scrie numele. 

Oamenii începură să se ridice în picioare şi să-şi croiască drum spre 
masa lui Elsie. Keithley ridică vocea: 

- Mâine voi duce petiția voastră la Londra şi voi face tot ce-mi stă în 
puteri ca să determin parlamentul să țină seama de ea. 

Coada care se formă la masa lui Elsie includea deja mai mult de jumă- 
tate din audienţă. 

Sal fu profund satisfăcută, Legislaţia fusese explicată cu însuflețire. 
Nimeni nu mai avea vreun dubiu despre intenţia malefică a acesteia. 

Frank Fishwick se ridică să vorbească. 

- În calitate de primar al oraşului Kingsbridge, aş vrea să-i mulțumesc 
domnului Keithley, începu el. 

Nimeni nu-l asculta şi Fishwick renunță. 


xxx 


Spade era mulțumit. Guvernul încercase să strecoare noua lege fără ca 
oamenii să observe, dar eșuase. Keithley explicase pericolul extrem de clar 
şi legea nu va trece fără necazuri. 

În timp ce sute de lucrători aşteptau răbdători la coadă ca să semneze 
petiția, Keithley îi spuse lui Spade: 

— Vei putea să vii la Londra cu mine mâine? 

Spade fu surprins, dar, după un moment de gândire, spuse: 

- Da. Nu pentru multă vreme, dar aş putea merge. 

— Ar putea să fie util să avem la îndemână un om din Kingsbridge, pen- 
tru cazul în care această comisie parlamentară ar dori să primească dove- 
zile directe, cum se spune, direct din gura calului. 

- Foarte bine. 

Charles Midwinter se apropie şi Spade îl prezentă. 

- Pastorul Midwinter este trezorierul sindicatului format de lucrătorii 
lui Hornbeam, explică el. 

Îşi strânseră mâinile și Charles spuse: 

— O întrebare, dacă-mi permiţi, domnule Keithley... 

- Desigur. 

- Sunt în posesia a zece lire, care aparțin sindicatului - bani donați de 
oameni simpatizanți din Kingsbridge. Există ceva ce aș putea face ca să-i 
țin departe de mâinile guvernului? 

— Da, spuse Keithley. Înfiinţaţi o societate de ajutor mutual. 

Societăţile de ajutor mutual erau populare. Un grup de oameni care 
făceau, fiecare, câte o mică subscripţie săptămânală și, când unul dintre ei 
se îmbolnăvea sau rămânea fără slujbă, clubul îi plătea o alocaţie modestă. 
În Anglia existau sute de asemenea societăţi, poate mii. Autorităţile le încu- 
rajau, pentru că acestea susțineau persoane care, altfel, ar fi aplicat pentru 
ajutorul parohial. 

Keithley spuse: 

- Faceţi-i pe toți membrii sindicatului membri ai societăţii de ajutor 
mutual și apoi transferați banii sindicatului către societate. Atunci sindi- 
catul nu va mai avea bani pe care să pună mâna guvernul. 

Midwinter zâmbi. 

— Foarte abil. 

- De asemenea, adăugă Keithley, o societate de ajutor mutual poate să 
îndeplinească discret multe dintre funcţiile unui sindicat. De exemplu, 
societatea poate să poarte discuţii cu stăpânii despre noile maşini, pe baza 
efectelor pe care le-ar avea asupra dezvoltării societăţii. 

Lui Spade îi plăcu ideea, dar descoperi o problemă. 

— Şi ce se întâmplă dacă reuşim și Legea Asocierii cade? 

- Atunci doar rupeţi documentul prin care transferați banii. 

— Mulţumesc, domnul Keithley, spuse Midwinter. 
~ Cât de util este să ai la îndemână un avocat! remarcă Spade. 


xx 


Spade era în relaţii prieteneşti cu unul dintre cei mai buni clienţi ai săi 
din Londra, Edward Barney, un tânăr negustor de pânză. Spade adusese 
cu el un cufăr plin cu mostre, ca să-și poată justifica cheltuielile călătoriei 
prin realizarea unor tranzacţii. El vizită casa lui Edward de ia Spitalfields, 
unde țesăturile scumpe, de genul mătăsurilor moar, catifelei, caşmirurilor 
şi amestecurilor uzuale, erau etalate la ușa de la intrare şi baloturile de 
gabardină şi linsey-wooisey, de zi cu zi, erau aşezate pe rafturile din spate. 

Edward îl invită pe Spade să stea în apartamentul de deasupra depozi- 
tului. Spade acceptă cu interes: nu-i plăcea să se cazeze prin taverne, care 
nu erau niciodată confortabile sau curate. 

Legea asocierii muncitorilor nu avansă deloc în parlament, timp de o 
săptămână. În timp ce Spade aştepta, îşi vizită toți clienţii obişnuiţi din 
Londra. Afacerile păreau să-şi revină: exporturile spre America compen- 
sau căderea comerțului cu Europa. 

Când rămase fără clienţi pe care să-i viziteze, discută cu tatăl lui 
Edward, Sid. Deşi avea doar patruzeci şi cinci de ani, Sid se retrăsese din 
afaceri din cauza artritei și stătea toată ziua printre pernele îngrămădite 
sub picioarele sale contorsionate. Îi plăcea să stea de vorbă cu cineva care 
putea să-i îndepărteze gândurile de la disconfortul său. 

Spade îi povesti totul despre Legea Asocierii şi despre reacţia de la 
Kingsbridge. 

— Am cunoscut un flăcău numit Hornbeam, spuse Sid. Joey Hornbeam. 
Era orfan. Toţi eram foarte săraci, dar eu m-am ridicat singur. La fel și Joey. 

Spade era curios să afle mai multe despre trecutul celui mai bogat om 
de afaceri din Kingsbridge. 

— Cum a reușit? 

- În acelaşi fel în care am reușit şi eu, deşi într-o firmă diferită: a înce- 
put să măture podele, a devenit mesager, și-a ținut ochii deschişi şi a fost 
tot timpul pe fază, a învăţat tot ceea ce era de învățat despre afacerile cu 
pânză şi a aşteptat o oportunitate, Atunci, căile noastre s-au despărţit. Eu 
m-am însurat cu fata șefului meu. Draga de Eth mi i-a dăruit pe Edward 
şi pe cele patru fete ale noastre, înainte să moară, Dumnezeu să-i odih- 
nească sufletul. 

- Şi Hornbeam? 

— El şi-a început propria firmă. 

— De unde a făcut rost de bani? 

- Nimeni nu ştia precis. După o vreme, a vândut afacerea şi a plecat din 
Londra. Acum știu unde s-a dus: la Kingsbridge. 

- Era vreun gen de escroc? 

- Probabil. Nu m-aş lua de el pentru asta. El a venit din St Giles, un car- 
tier în care nu există lege, nu există bine şi rău. 

Spade încuviinţă din cap. 

— Cum era pe vremea aceea? 

- Era dur, spuse Sid. Dur ca un cui. 

— Încă este aşa, spuse Spade. 


xxx 


Camera Lorzilor se întruni în medievala Queen's Hall de la palatul 
Westminster; acest lucru data - îl informă Keithley pe Spade - încă de 
dinainte de încercarea lui Guy Fawkes de a arunca locul în aer cu praf 
de puşcă. Vizitatorii puteau intra în sală, dar trebuiau să rămână în spatele 
balustradei, numită bară. Spade stătea în picioare, cu coatele sprijinite de 
bară, în timp ce lorzii dezbăteau Legea Asocierii. El nu mai văzuse 
niciodată mai mult de unul sau doi aristocrați în aceeași cameră: aici 
erau zeci, plus câţiva episcopi. Era, normal, interesat de hainele lor, care 
erau confecționate din pânză de calitate şi bine croite. Dar discursurile 
lor nu erau la fel de impresionante. Propoziţiile lor erau inutil de compli- 
cate şi el era nevoit să le simplifice în minte înainte să prindă înțelesul 
argumentaţiei. Poate că ăsta era modul preferat de exprimare al celor din 
clasele superioare. 

Câteva persoane se ridicară în favoarea legii, spunând că asocierea „ile- 
gală“ dintre muncitori devenea tot mai obișnuită şi ameninţa cu neno- 
rociri grave. „Vorbărie“, îşi spuse Spade în barbă. Nu existau suficiente 
sindicate. Milioane de muncitori nu aveau parte de nicio protecţie împo- 
triva rapacităţii stăpânilor lor. 

Spade nu avea nicio îndoială că lucrul de care se temea cu adevărat 
Camera Lorzilor era o revoluţie asemănătoare celei din Franţa. 

Keithley îi vorbi pe un ton familiar unui bărbat care stătea în picioare, 
la fel ca Spade, cu coatele sprijinite pe bară. După o scurtă conversaţie, se 
întoarse spre partea lui Spade și spuse: 

- Lordul Holland ar trebui să vorbească după încă un vorbitor. 

Holland era singurul pair care era așteptat să vorbească împotriva legii. 

- Cine este bărbatul cu care ai vorbit? 

— Un reporter de la ziar. Ei ştiu tot ce se întâmplă. 

Spade îl studie pe bărbat. 

- Unde îi este carnetul de notițe? 

- Interzis, spuse Keithley. Să iei notițe contravine regulilor camerei. 

~ Deci el trebuie să țină minte tot, 

— Atât cât poate. Dacă auzi vreodată un pair sau un parlamentar că se 
plânge în legătură cu inexactitatea ziarelor, întreabă-l de ce nu le permite 
reporterilor să ia notițe. 

— Pare prostesc. 

- Locul ăsta are o mulțime de reguli prosteşti. 

Din nou, Spade simţi impulsul să devină parlamentar şi să susțină 
campania pentru reformă. 

Keithley i-l arătă pe lordul Holland, un bărbat chipeș, de vreo douăzeci 
şi cinci de ani, cu sprâncene groase şi negre şi păr negru, buclat, care toc- 
mai începea să dispară de pe la tâmple. Deși deţinea sclavi în Jamaica, în 
alte privinţe era un liberal. 

— S-a însurat cu o femeie divorțată, murmură Keithley dezaprobator; 

Spade, fiind amantul unei femei măritate, nu putea să-i împărtășească 
dezaprobarea. 

Câteva minute mai târziu, Holland se ridică în picioare şi spuse cu 
pasiune: 

— Legea este injustă, în principiu, şi este răuvoitoare în intenţie. 

„Bun început“, gândi Spade. 

— Scopul legii este să împiedice asocierile între muncitori; dar trăsătura 
ei cea mai importantă şi cea mai specifică este aceea că modifică judecata 
cu juraţi într-o judecată sumară. Trebuie să ne întrebăm dacă legea, deși 
este probabil să distrugă asocierile, va putea să producă şi consecințe la 
fel de dezastruoase pentru societate! 

Acest lucru era puţin cam abstract pentru Spade; prea îndepărtat de 
viața de zi cu zi a oamenilor către care era ţintită legea. 

- Cele două părţi nu sunt tratate în termeni egali; inegalitatea se mani- 
festă în favoarea stăpânilor. Aceştia au avantaj asupra muncitorilor lor, 
prin faptul că sunt capabili să reziste mai multă vreme; şi au oportunităţi 
mai mari să prejudicieze umanitatea în favoarea lor; de asemenea, sunt 
mai puţini la număr și, prin urmare, mult mai capabili să-şi concentreze şi 
să-şi combine puterile, evitând să fie detectaţi. 

Holland folosi o comparaţie lungă şi confuză cu pădurarii și braconie- 
rii, ca să ilustreze ideea simplă că stăpânii şi lucrătorii aveau interese opuse 
şi, prin urmare, judecătorii, care erau în acelaşi timp şi proprietari, nu 
aveau cum să fie obiectivi în procesele muncitorilor lor sau ale prietenilor 
lor muncitori. 

- Întotdeauna este în interesul stăpânului să-i acuze de conspirație 
pe lucrătorii săi, chiar dacă ei au un caz perfect corect pentru creșterea 
salariilor. 

- Al naibii de adevărat, spuse Spade, în barbă. 

Holland sublinie că aplicabilitatea legii este mult prea largă. 

- O persoană poate fi acuzată de asociere doar pentru faptul că oferă 
sfaturi prietenești şi bine intenționate! 

Încheie propunând o amânare de trei luni, pentru ca legea să poată fi 
analizată mai bine. 

Nimeni nu-l susținu. Cei care propuseseră legea nu se obosiră să-i rás- 
pundă la discurs. Sugestia sa de amânare fu respinsă. 

Nu se luă în considerare nicio petiție. 

Apoi legea fu supusă la vot. Atât de puțini bărbaţi strigară „NU“, încât 
numărătoarea nu mai era necesară. 

Două zile mai târziu, propunerea fu aprobată de rege și deveni lege. 


CAPITOLUL 23 


Elsie se întrebă de ce părea nervoasă mama ei. Se aflau la micul-dejun, 
în palat. Arabella avea pe farfurie o felie de pâine prăjită, pe care o unsese 
cu unt, dar nu o mânca. Exista o uşoară încruntare între sprâncenele ei roș- 
cat-maronii. Altfel, părea să fie bine. În ultima vreme luase ceva în greutate, 
dar părea să aibă o strălucire aparte. Ce anume o deranja? 

Episcopul se înfipse în cârnaţi şi citi The Times. 

- O forță anglo-rusă a invadat Țările de Jos, spuse el. Îi plăcea să le 
spună soției şi fiicei lui ce se întâmpla în lume. Acea parte din Țările de Jos 
a fost cucerită de francezi, care au hotărât să o numească Republica Batavă. 

Elsie avea în faţa ei Kingsbridge Gazette, 

— Aici scrie că regimentul 107 infanterie — ăsta este regimentul din 
Kingsbridge - face parte din acea forță. Unii dintre foştii mei elevi de la 
şcoala de duminică sunt în acel regiment. Sper că vor fi în regulă. 

— Freddie Caines ar trebui să fie acolo, spuse Arabella. 

- Cine este Freddie Caines? întrebă episcopul. 

- O... era membru al miliției de aici. Nu-mi amintesc cum l-am cunos- 
cut; un băiat dulce. 

-Îmi amintesc de el. Este cumnatul lui Spade, interveni Elsie. 

- Uitasem de asta, spuse Arabella. 

Erao dimineaţă frumoasă de septembrie și soarele strălucea prin ferestrele 
camerei în care serveau micul-dejun. Kenelm se ridică în picioare şi spuse: 

- Vă rog să mă scuzaţi. Un tâmplar trebuie să instaleze uşa nouă în 
portalul de nord - cea veche a putrezit - şi trebuie să mă asigur că o aşază 
cum trebuie. 

Plecă. 

Elsie își petrecuse deja două ore în camera copiilor, spălându-l şi 
îmbrăcându-l pe Stevie - acum în vârstă de doi ani — cu ajutorul doicii. 
Mai târziu, în cursul zilei, trebuia să găzduiască o petrecere cu ceai pentru * 

susținătorii şcolii, care îi fuseseră alături pe durata grevei. Era pe cale să se 
scuze când mama ei spuse: 

— Am nişte veşti surprinzătoare. 

Elsie se așeză din nou jos și spuse: 

- Asta sună interesant. 

Episcopul nu păru interesat. 

— Ce veşti? zise el indiferent. 

Arabella spuse: 

- Aştept un copil. 

Elsie se holbă uluită la mama ei. Avea patruzeci şi cinci de ani! Iar episco- 
pul, la şaizeci și doi de ani, era cu șaptesprezece ani mai în vârstă. Era de ase- 
menea supraponderal şi nu prea agil. Mai mult de atât, Elsie nu îl văzuse pe 
tatăl ei să o atingă cu afecțiune pe mama ei, și asta de mulţi ani. Era pe punc- 
tul să întrebe Cum s-a întâmplat asta?, dar se opri la timp și spuse: 

- Când? 

- În decembrie, cred, spuse Arabella. 

Episcopul fu uluit și spuse: 

— Dar, draga mea... 

- Trebuie să-ți aminteşti. A fost prin preajma Paștelui. 

El spuse: 

- Duminica Paştelui din acest an a fost în a douăzeci şi patra zi din martie. 

Păru bucuros să deţină această bucăţică de informaţie banală, de care să 
se agaţe în cutremurul care-i zguduia lumea. 

- Îmi amintesc bine. Făceai tot felul de glume de primăvară, spuse 
Arabella. 

EI se simți jenat. 

- Nu de faţă cu alţii, te rog! 

- O, nu fi prostuţ. Elsie este femeie măritată, 

- Chiar şi aşa... 

- Te-ai bucurat de un Porto deosebit de bun în seara aia. 


- O! păru el să-şi amintească. 

- Ai fost însă uşor surprins să te trezeşti și să mă găsești în patul tău, 
după cum îmi amintesc. 

- Asta a fost cu atât de mult timp în urmă, de Paște... 

- Da, aşa cred, spuse Arabella, dar Elsie observă o privire de teamă în 
ochii aurii ai mamei sale și știu că ceva nu era în regulă. 

Arabella juca un rol. Ar fi putut, prea bine, să fie fericită că era însărcinată, 
dar părea îngrozitor de îngrijorată pentru ceva. Ce, totuşi? Nu avea niciun sens. 

Atitudinea episcopului fu de asemenea neașteptată. De ce nu era el 
încântat? Un copil, la vârsta lui! Bărbaţii erau, de obicei, încântați de capaci- 
tatea lor de a procrea. Oamenii din Kingsbridge vor cârcoti, în curând, şop- 
tindu-și unul altuia în catedrală Bătrânul câine mai are viaţă în el. 

Lui Elsie îi trecu prin minte un gând uluitor: era posibil ca episcopul să 
se gândească la faptul că acest copil nu era al lui? 

ideea părea demnă de râs. Femeile de vârsta Arabellei nu comiteau 
adulter. Cel puţin, Elsie nu credea asta. Nu-și pierdeau ele interesul pentru 
tot felul de lucruri? Elsie nu ştia, cu adevărat, nimic despre asta. 

Și, brusc, îşi aminti de o conversaţie cu Belina Goodnight, bârfitoa- 
rea oraşului. 

= Ce am auzit despre mama ta? îi spusese Belinda lui Elsie, la catedrală, 
într-o duminică. Pare să fi devenit ciudat de prietenă cu Spade. 

Elsie izbucnise în râs. 

— Mama mea? spusese ea, Nu te prosti! 

— Cineva mi-a spus că se duce mereu la magazinul surorii lui. 

— La fel ca orice femeie la modă din Kingsbridge. 

- Ei bine, sunt convinsă că ai dreptate, îi spusese Belinda. 

Elsie fusese convinsă că avea dreptate, până acum. 

Acesta era motivul pentru care Arabella se temuse să dezvăluie ceva ce 
ar fi trebuit să fie o veste îmbucurătoare? Dacă episcopul credea că ea îi era 
necredincioasă, mânia lui ar fi monstruoasă. Avea o latură răzbunătoare 
care era destul de înspăimântătoare. Odată o încuiase pe Elsie în camera ei 
şi o hrănise doar cu pâine și apă, timp de o săptăinână, pentru o vină pe 
care ea o uitase acum. Mama ei plânsese, dar asta nu avusese niciun efect 
asupra înverșunării episcopului. 

Ea îşi privi intens tatăl, încercând să-i citească gândurile. E fusese uluit, 
la început, apoi jenat. Acum, gândea ea, părea nedumerit. Ea presupuse că 
îi venea greu să creadă că avusese relații sexuale, pentru prima dată după 
mulţi ani, şi apoi uitase despre asta. Pe de altă parte, el trebuia să fie foarte 
conștient de faptul că, ocazional, bea mult mai mult vin decât era înţelept şi 
asta făcea ca un bărbat să uite ce făcuse. 

Și el admitea că-și amintea de dimineaţa de după. Se treziseră în pat 
impreună. Asta rezolva chestiunea? Nu tocmai, înţelese ea. O femeie care 


rămăsese însărcinată cu amantul ei ar fi putut să facă dragoste cu soțul ei 


doar ca să-l poată convinge că era copilul lui. Ar fi putut Arabella să fie atât 


de diabolică? „Mama mea?“ 
O femeie disperată putea să facă multe lucruri. 

xxx 


Sal era mulţumită de telul in care mergeau lucrurile. Deşi legea asocie 
rii obligase la închiderea sindicatului, societatea de ajutor mutual îi luase 
locul şi se întinsese în tot orașul. Acum, reprezentanţi de la diverse mori 
adunau subscripţii săptămânale pentru „ajutorul mutual“ şi ei se întru- 
neau periodic să discute problemele societăţii şi subiecte legate de asta. 
Deja doi proprietari de ţesătorii, care introduseseră mașini noi, considera- 
seră potrivit să îi abordeze pe reprezentanţii ajutorului mutual, ca să dis- 
cute problemele anticipat. 

Lucrătorii irlandezi se stabiliseră la Kingsbridge şi nimeni nu-și mai 
amintea pentru ce fuseseră bătăile. Frecventau două sau trei taverne de 
la malul râului, care deveniseră cunoscute drept cârciumi irlandeze şi 
erau mulțumiți cu afacerea. Colin Hennessy, irlandezul pe care-l întâl- 
nise Kit în ziua în care sosiseră, era reprezentantul ajutorului mutual la 
Moara Cocină. 

Într-o seară din octombrie, Colin apăru la Bell, unde Sal stătea împre- 
ună cu Jarge și cu Spade. Sal îl plăcea pe Colin. Era genul ei de bărbat: mare, 
puternic și neînfricat. Spade îi cumpără o cană de bere. El luă o înghiţitură 
lungă, se şterse la gură cu mâneca și le spuse pentru ce îi căutase. 

- Hornbeam a cumpărat o mașină nouă, o maşină de dărăcit gigantică. 

Sal se încruntă. 

— Asta este prima oară când auzim despre așa ceva. 

— Am aflat abia astăzi. Îi făceau loc ca să o aducă mâine. 

- Deci nu a discutat despre asta cu lucrătorii. 

- Deloc. 

Sal privi spre Spade. 

- El ignoră înţelegerea. 

— Va trebui să intrăm din nou în grevă, zise Jarge. 

„Jarge seamănă mult cu Hornbeam, reflectă Sal; mereu dispus la cea 
mai agresivă reacţie.“ Bărbaţii de felul acesta considerau că beligeranța va 
fi mereu câştigătoare, în ciuda tuturor dovezilor contrare. 

Spade spuse: 

- S-ar putea să ai dreptate, Jarge, dar, mai întâi, trebuie să discutăm cu 
Hornbeam și să aflăm ce are de gând. Pentru ce a făcut asta? E greu de înţe- 
les ce ar putea avea de câștigat, în afară de o mulțime de necazuri. 

Jarge spuse: 

— EI nu-ţi va spune adevărul. 

- Dar poţi să afli câte ceva doar studiind minciunile pe care o persoană 
alege să ţi le spună. 

Jarge se retrase. 

— E adevărat, presupun. 

Spade spuse: 

— Sal, tu și cu mine ar trebui să mergem să-l vedem pe Hornbeam, întru- 
cât noi suntem în echipa desemnată să supravegheze respectarea acordului. 
Și ar trebui să-l luăm pe Colin cu noi, pentru că el poate să depună mărtu- 
rie că Hornbeam a încălcat înțelegerea. 

— De acord, zise Sal. 

— Când ar trebui să mergem? 

— Acum, spuse Sal. Nu-mi pot permite să am timp liber într-o zi de lucru. 

Colin păru puţin mirat, dar spuse: 

-În regulă, atunci, şi își goli cana. 

Îl lăsară pe Jarge și porniră pe jos spre cartierul select de pe High Street. 
Uşa din faţă a casei lui Hornbeam le fu deschisă de un valet care îi privi 
cu dispreţ. 

— Bună seara, domnule Shoveller, spuse el îngrijorat. 

- Salut, Simpson, spuse Spade. Te rog, spune-i că aș fi recunoscător pen- 
tru câteva minute din timpul său, fiind vorba de o problemă de o impor- 
tanţă considerabilă. 

— Prea bine, domnule. Vă rog să intraţi în hol, în timp ce aflu dacă dom- 
nul consilier Hornbeam este acasă. 

Intrară. Sal găsi holul întunecat şi deprimant. Existau o vatră fără foc şi 
un ceas înalt, care ticăia cu importanţă. Din portretul de deasupra vetrei, 
Hornbeam privea răuvoitor spre oricine îndrăznea să intre în casa lui. Care 
era sensul unei case mari, dacă trăiai fără lumină și căldură? Uneori, oame- 
nii bogaţi chiar nu știu cum să-şi cheltuiască banii. 

Simpson se întoarse și îi conduse într-o cameră mai degrabă mică, ce 
părea să fie biroul de lucru al lui Hornbeam. Era la fel de neprimitoare ca şi 
holul. Hornbeam se afla în spatele unui birou masiv, îmbrăcat într-o haină 
din pânză scumpă, maro închis. El spuse scurt: 

— Ce este, Shoveller? 

Spade nu era dispus să renunţe la politeţe. 

- Bună seara, domnule consilier, spuse el. 

Hornbeam nu-i invită să se aşeze. Îl privi intens pe Colin, apoi îşi 
îndreptă din nou privirea spre Spade. 

- Ce caută bărbatul ăsta aici? 

Spade nu îl va lăsa pe Hornbeam să devieze conversaţia. Ignorând între- 
barea, spuse: 

— Ai cumpărat o maşină de dărăcit nouă. 

- Şi ce are asta de-a face cu tine? 

- Doamna Box şi cu mine suntem printre cei însărcinaţi cu monitoriza- 
rea respectării acordului care a pus capăt grevei provocate de războaiele tale 
de țesut cu abur. 

Hornbeam se ofuscă. 

- Provocată de interferența unora din afară. 

Spade continuă să ignore întreruperile certăreţe ale lui Hornbeam. 

- Noi sperăm să evităm o nouă grevă. 

Hornbeam râse dispreţuitor. 

— Atunci nu porniţi una! 

Spade nu răspunse la asta. 

- Îţi aminteşti, Hornbeam, că proprietarii au fost, impreună, de acord 
să consulte muncitorii, la introducerea unor mașinării noi, importante, ca 
să evite agitația provocată, de obicei, de schimbările neanunţate. 

- Ce vreţi de la mine? 

- Vrem să îţi informezi muncitorii despre noua maşină, să le spui câți 
oameni vor lucra pe ea şi câţi oameni vor fi înlocuiţi de ea şi să discuţi des- 
pre consecinţe. 

- Vei avea răspunsul meu mâine. 

Se lăsă tăcerea. Sal înțelese că ăsta ar fi trebuit să fie finalul întâlnirii. 
După o pauză stranie, cei trei vizitatori părăsiră încăperea. 

Ajunşi afară, Spade rosti: 

- N-a fost atât de rău pe cât era de aşteptat. 

Colin spuse: 

- Ce? A fost la fel de răutăcios ca o pisică! Arăta de parcă ne-ar fi spån- 
zurat cu plăcere pe toţi trei. 

- Da, şi până la sfârșit mă aşteptam la un refuz direct — dar apoi ne-a 
spus să aşteptăm până mâine, Asta sugerează că se va gândi la problemă. 
Ceea ce este mai promiţător. 

- Nu ştiu, reflectă Sal. Mă gândesc că are un as în mânecă. 


xxx 


Sal visa că face dragoste cu Colin Hennessy, cu părul lui negru căzând în 
faţă, peste figura ei, în timp ce el gemea de plăcere, când fu trezită de 

bubuiturile în uşa casei ei. Se simţi vinovată când privi spre bărbatul ei, 
întins alături de ea. Ce bine era că ceilalţi nu puteau să ştie ce ai visat. 

Ea se gândi că bubuitul din uşă era al celui care alerga pe străzi ca să-i 
trezească pe lucrătorii de la mori, la ora patru dimineaţa. Dar sunetul se 
repetă, de parcă cineva ar fi vrut să intre. 

Jarge se duse la ușă, îmbrăcat în lenjerie şi ea îl auzi spunând: 

— Cât naiba este ceasul? 

Apoi, o voce spuse: 

— Acum, să nu-mi provoci vreun necaz, Jarge Box. Cu nevasta am 
treabă, nu cu tine. 

„Pare să fie şeriful Doye“, gândi Sal şi fu cuprinsă de frică. Doye în sine 
nu o speria, dar el reprezenta puterea arbitrară a unor oameni nemiloşi, ca 
Hornbeam. Ea era înspăimântată de Hornbeam. 

Se ridică din pat şi își trase rochia peste cap. Se încălță cu pantofii şi se 
stropi cu apă pe faţă. Apoi se duse la uşă. 

Doye venise împreună cu polițistul, Reg Davidson. Sal spuse: 

— Ce naiba vrei de la mine? 

— Trebuie să vii cu noi, spuse Doye. 

— N-am făcut nimic greșit. 

— Eşti acuzată de asociere. 

— Dar sindicatul a fost închis. 

- Eu nu ştiu nimic despre asta. 

- Cine m-a acuzat? 

— Consilierul Hornbeam. 

Ea simţi un fior de groază. Deci asta intenționase Hornbeam când spu- 
sese Veţi avea răspunsul mâine-dimineaţă! 

— Este ridicol, spuse ea. Dar nu era ridicol, era înspăimântător. 

Îşi puse haina pe ea şi ieşi afară. 

Doye și Davidson o duseră pe străzile reci şi întunecate, în centrul ora- 
şului. Ea se gândi cu oroare la posibilele pedepse cu care se putea con- 
frunta: biciuire, butuci, închisoare şi muncă silnică. Femeile condamnate la 
muncă silnică erau obligate să facă o muncă numită bătutul cânepii: timp 
de douăsprezece ore pe zi ele foloseau un baros ca să bată cânepa îmbibată 
cu apă, pentru separarea fibrelor de coaja lemnoasă, astfel încât să poată fi 
transformate în fuior. Era o muncă istovitoare. Dar nu vedea cum ar fi 
putut să fie găsită vinovată, 

Ea presupuse că se duceau la casa lui Hornbeam, dar, spre surprinde- 
rea ei, fu condusă la vila lui Will Riddick. 

- Ce căutăm aici? spuse ea. 

- Moşierul Riddick este judecător, spuse Doye. 

Hornbeam era periculos şi Riddick era marioneta lui. Ce puneau ei la 
cale? Era de rău. 

Holul casei lui Riddick mirosea a scrum de tutun şi vin vărsat. Într-un 
colţ era legat în lanț un mastif şi acesta lătră la ci. Sal fu surprinsă să-l vadă 
pe Colin Hennessy acolo, aşezat pe o bancă şi ea își aminti, jenată, visul ei. 
Colin era păzit de un poliţist, Ben Crocket. 

Sal îi spuse lui Colin: 

— Asta este urmarea vizitei noastre la Hornbeam, seara trecută. 

- Credeam că facem ceea ce au fost de acord proprietarii de țesătorii, 
spuse Colin. 

- Aşa am făcut. 

Sal era nedumerită şi, în acelaşi timp, speriată. Se întoarse spre Doye. 

- Evident, Hornbeam ţi-a spus să ne arestezi. 

- El este preşedintele judecătorilor. 

Era adevărat. Asta nu era vina lui Doye. El era o simplă unealtă. 

Sal se așeză pe bancă, alături de Colin. 

- Şi acum ce se întâmplă, îl întrebă ea pe Doye. 

- Aşteptăm. 

Fu o aşteptare lungă. 

Casa se trezi treptat. Un lacheu morocănos curăţă vatra și pregăti focul, 
dar nu-l aprinse. Alf Nash livră lapte şi smântână la uşa din faţă. Lumina 
zilei pătrunse în sală, filtrată printr-o fereastră murdară, împreună cu 
sunetele orașului: potcoavele cailor, căruțele pe caldarâm și saluturile 
matinale ale bărbaţilor şi femeilor care ieșeau din casele lor şi se îndreptau 
spre muncă. 

Sal mirosi şuncă prăjită şi înţelese că ea nu mâncase și nu băuse nimic 
astăzi. Dar nimeni nu le oferi o gustare, nici măcar şerifului. 

Chiar când ceasul aflat undeva în casă bătu ora zece, apăru Hornbeam. 
Lacheul morocănos îl lăsă să intre. El nu le spuse nimic celor aflați pe hol, 
ci îl urmă pe lacheu la etaj. 

Oricum, câteva minute mai târziu, lacheul apăru în capul scărilor 
şi strigă: 

- În regulă, veniţi! 

Lacheul lui Riddick era un bădăran. Sal se întrebă dacă lacheii erau 
oglinda stăpânilor lor, aşa cum se întâmpla cu câinii. 

Urcară scările și fură introduși într-un salon mare. Încă nu fusese cură- 
țat de resturile de la chefurile din seara trecută și peste tot se aflau pahare 
de vin nespălate şi ceşti de cafea. Sal se gândi că soţia lui Riddick, fiica lui 
Hornbeam, Deborah, părea să nu-i fi schimbat prea mult stilul de viaţă 
lui Riddick. 

Riddick însuși era aşezat într-un scaun cu spătar înalt, îmbrăcat în haine 
civile şi cu perucă, deși arăta de parcă nu-şi revenise complet după cheful 
din seara anterioară. Hornbeam se afla pe sofa, cu spatele drept şi sever. 
Între cei doi, un bărbat pe care Sal nu-l cunoştea, era aşezat la o masă mică, 
cu hârtie şi cerneală, probabil un grefier. 

Riddick spuse: 

- Şerifule Doye, spune numele acuzaților şi acuzaţia. 

Doye spuse: ` 

- Colin Hennessy şi Sarah Box, amândoi lucrători la morile din 
Kingsbridge, sunt acuzați de asociere, de către consilierul Hornbeam. 

Grefierul scrise repede, cu o pană de scris. 

Sal înțelese că treaba asta era aranjată cu grijă ca să pară un proces corect. 

— Ce au de spus acuzații la această acuzație? rosti Riddick. 

- Nevinovat, zise Colin. 

Sal spuse: 

-Nu există nicio asociere. Sindicatul a fost dizolvat. Noi ne ocupam 
de dorinţele proprietarilor de ţesătorii, nu acţionam împotriva lor. 

- Consilier Hornbeam, care sunt faptele? întrebă Riddick. 

Hornbeam vorbi pe un ton plat, lipsit de orice emoție. 

- Box şi Hennessy au venit ieri la casa mea, în jurul orei opt seara. Ei au 
spus că eu am cumpărat o maşină de dărăcit, mare şi nouă, și că aveam 
nevoie de permisiunea lucrătorilor mei ca să o instalez. Au amenințat cu 
greva, dacă refuzam. 

-Ei bine, spuse Riddick, mie mi se pare că ei s-au asociat ca să interfe- 
reze cu afacerea, într-un mod care contravine clar legii asocierii. 

- Nu, nu contravine, zise Sal. 

- Sal Box, te cunosc de la Badford, de pe vremea când erai Sal Clitheroe 
şi erai şi pe atunci o provocatoare de necazuri. 

— Şi tu erai un beţiv violent. Dar acum nu suntem la Badford, ne aflăm 
la Kingsbridge şi proprietarii de țesătorii din Kingsbridge au o înţelegere cu 
lucrătorii. Înțelegerea a pus capăt grevei şi morile lui Hornbeam s-au redes- 
chis. Dar el nu respectă această înţelegere. Este asemenea unui om care cere 
ajutorul lui Dumnezeu, dar după aceea nu mai merge la biserică. Seara 

trecută, eu şi Colin i-am spus că încalcă înțelegerea şi că respectarea înţele- 
gerii este calea cea mai bună pentru evitarea grevelor. Aceasta nu este o 
amenințare, este o realitate şi nu există nicio lege împotriva realităţii. 

- Deci, admiţi că v-aţi asociat şi admiţi că ai încercat să te bagi în afa- 
cerea consilierului Hornbeam. 

- Atunci când îi spui unui prost că face ceva care este dăunător pentru 
el, asta înseamnă interferență? 

Will nu răspunse la această întrebare. 

— Vă găsesc pe amândoi vinovaţi, spuse el. Şi vă condamn la două luni 
de muncă silnică. 


CAPITOLUL 24 


Dragă Spade, 

Ei bine, iată-mă în Țările de Jos, unde am avut parte de prima 
mea experiență în luptă. Sunt încă în viață şi nu sunt grav rănit. Restul 
veştilor sunt toate proaste. 

Ne-am adunat la Canterbury şi trebuie să spun că biserica lor este 
chiar mai mare decât a noastră, din Kingsbridge. O mulțime de flăcăi 
s-au înrolat din miliție, la fel ca mine, aşa că suntem cei mai mulți 
„verzi“, după cum se spune, ceea ce înseamnă că nu am avut parte de 
nicio luptă. Ei bine, asta n-a durat prea mult. 

Am debarcat într-un loc numit Callantsoog, au nişte denumiri ciu- 
date aici, şi imediat inamicul a năvălit peste noi, pe dunele de nisip. Ei 
bine, am fost atât de speriat, că aş fi luat-o la fugă, dar în spatele meu 
nu se afla altceva decât marea, aşa că a trebuit să rămân acolo şi să 
lupt. Oricum, navele noastre au tras cu toate tunurile, pe deasupra 
capetelor noastre, asupra inamicului, iar cei care au fugit au fost ei. 

Ne-au lăsat o fortăreață drăguță, goală, în care ne-am mutat, dar 
nu pentru multe zile. De curând am avut o bătălie la Krabbendam, 
unde generalul francez a fost un bărbat numit Marie Anne, înţelegi ce 
vreau să spun despre nume, oricum nu putea să fi fost bun de ceva, 
pentru că noi am învins. 

Apoi a sosit ducele de York cu ceva întăriri şi ne gândeam că stăm 
destul de bine. Am mărșăluit spre un oraş numit Hoorn şi l-am ocupat, 
dar curând l-am părăsit şi am ajuns înapoi de unde am început; genul 
acesta de situaţie se întâmplă adesea în armată, bine că nu-ți con- 
duci şi tu afacerea în felul acesta, Spade, ha ha. 

Am avut parte de vremuri grele, mărşăluind de-a lungul unei plaje 
înguste, unde n-am avut apă proaspătă, unde francezii au tras asupra 

noastră, fără să fim siguri dacă vom muri de sete sau de gloante. 
Amicul meu, Gus, a fost împuşcat în cap şi a murit: în armată îţi faci 
repede prieteni, dar îi poţi pierde la fel de repede. Apoi s-a lăsat întu- 
nericul şi ni s-a spus că inamicul se retrăsese, nu ştiu ce am făcut noi 
ca să-i speriem! 

Dezastrul ne-a lovit în oraşul Castricum. Pişa o ploaie, dar, din 
păcate, asta n-a fost cea mai mare problemă a noastră. Francezii ne-au 
atacat la baionetă, ceea ce a fost foarte sângeros şi noi am fugit. Am 
fost urmăriţi de cavaleria franceză. Eu sângeram de lao tăietură la braț 
şi cu siguranță aş fi fost ucis, dar câțiva dragoni din cavaleria uşoară au 
sărit dintr-un fel de vale dintre dune şi i-au trimis pe francezi înapoi. 

În bătălia aceea am pierdut o mulțime de oameni şi ducele a 
decis să se retragă, aşa că a urmat un armistițiu şi el a plecat înapoi 
la Londra. Cred că asta înseamnă că am fost învinşi. 

Acum ne aflăm pe coastă şi aşteptăm navele care să ne ia de aici. 
Nimeni nu ştie unde ne vom duce, dar sper că spre casă, aşa că, poate, 
în curând vei putea să bei o cană de bere cu mine, la hanul Bel... 

lubitorul tău cumnat, Freddie Caines. 


xxx 


Hornbeam privea uriașa mașină de dărăcit la lucru. Era o minune. 
Acţionată de abur, aceasta nu făcea niciodată pauză, nu dorea niciodată la 
toaletă, nu se îmbolnăvea niciodată. Nu obosea niciodată. 

Pe el nu-l deranja țăcănitul asurzitor al maşinilor: asta însemna că 
făceau bani pentru el. Nu-l interesa nici măcar mirosul lucrătorilor, care 
nu aveau căzi de baie și nici nu ar fi ştiut ce să facă, în caz că ar fi avut. Era 
vorba doar de bani. 

Noua moară îi dublase capacitatea de producţie. El singur putea să fur- 
nizeze, acum, toată pânza de care avea nevoie miliția din Shiring şi să se 
ocupe și de multe alte afaceri, în acelaşi timp. 

EI doar spera să nu se facă pace. 

Acest plăcut moment de contemplare se termină odată cu apariţia 
bruscă a lui Will Riddick, în uniformă, părând furios. 

- La dracu, Hornbeam, spuse el, ţipând ca să acopere zgomotul. Am 
fost mutat. 

= Cer 

— Am fost transferat să mă ocup de antrenament. 


— Vino afară! 

Coborâră scările şi ieşiră în aerul rece de noiembrie. Copiii care erau 
prea mici ca să muncească se jucau în noroiul din jurul morii. Se simțea un 
miros de fum de cărbune, de la boiler. 

- Aşa-i mai bine, spuse Hornbeam. De ce nu vrei să fii responsabil de 
antrenament? 

— Pentru că nu mă mai ocup de achiziţii. 

- O, asta e o problemă. Atât Hornbeam, cât şi Riddick profitaseră de 
poziţia lui Riddick de achizitor şef pentru miliţie. Ei aveau să piardă o 
mulţime de bani dacă el era mutat din acest post. 

— Ce a provocat asta? 

- Ducele de York. 

— Ce are el de-a face? 

— El se ocupă acum de armata britanică. 

Hornbeam își aminti că citise ceva în The Times. 

- Francezii tocmai l-au învins în Țările de Jos. 

- Da, dar oamenii spun că este mai bun manager decât luptător. În 
orice caz, Northwood s-a întâlnit cu el la Londra şi acum este plin de entu- 
ziasm pentru metode noi de a face lucrurile: haine călduroase pentru toate 
trupele, mai multe puşti, mai puţină biciuire şi — aici e problema — achizi- 
ţii mai bune. 

- Şi prin „mai bune“ ducele înţelege... 

— A făcut o anchetă și a descoperit că prea mulţi responsabili cu apro- 
vizionarea cumpără toate lucrurile de la familie şi de la prieteni. 

— O, Doamne! 

- Northwood mi-a spus: „Desigur, sunt convins că tu nu-ţi favorizezi 
familia, Riddick, dar, chiar și așa, arată rău când cumperi de la socrul tău“. 
Un porc sarcastic. 

— Şi acum cine se ocupă de achiziţii? 

- Archie Donaldson. A fost promovat maior. 

-Îl cunosc? 

- Este mâna dreaptă a lui Northwood. Stă cu el în birou toată ziua. 

— Cum arată? 

- Tânăr, cu faţa proaspătă... 

- Îmi amintesc. 

- Este metodist. 

- Asta întăutățeşte lucrurile. 

Hornbeam rămase gânditor pentru un minut. Apoi spuse: 

- Mergi cu mine înapoi în oraş! 

Se luptă cu această problemă, în timp ce traversau noile străzi dintre 


casele lucrătorilor de la moară şi pe lângă un câmp cu o cultură de varză, 
până la pod. Oamenii erau recrutaţi pentru miliţie, dar mai exista o vari 
antă de alegere: puteai să plăteşti pe cineva să-ţi ia locul. Donaldson nu 
făcuse asta. Asta însemna fie că el era prea sărac ca să plătească un inlocu- 
itor, fie cu gânduri prea înălțătoare ca să-și fenteze datoria patriotică. Dacă 
era sărac, putea să fie mituit. Dacă avea gânduri înălțătoare, era posibil să 
nu poată fi mituit. Deşi, fiecare om își avea prețul său, nu-i așa? 

— Ar trebui să-l feliciți pe Donaldson, spuse Hornbeam, în timp ce 
mergeau pe pavajul de pe Main Street. 

Riddick se simţi indignat. 

— Să-l felicit pe ticălos? 

- Da. Spune-i că ai avut un parcurs bun și că acum a venit momentul ca 
altcineva să preia treaba. Spune-i cât ești de bucuros că a primit el slujba. 

— Dar este complet neadevărat. 

— De când te deranjează pe tine neadevărurile? 

- Hm... 

Trecură pe lângă Drummond's Fine Wines şi Hornbeam îl vâri pe 
Riddick înăuntru. Alan Drummond se afla în spatele tejghelei, un bărbat 
care începea să chelească, cu un nas roșu. După politețurile obişnuite, 
Hornbeam spuse: 

— Adu-mi o până, cerneală și o foaie de hârtie de scris de calitate, 
Drummond, te rog! 

Bărbatul se conformă. 

- Trimite-i o duzină de sticle de vin de Porto bun, la preţ mediu, maio- 
rului Donaldson din miliţie și trece-le în contul meu! 

- Donaldson? 

Riddick spuse: 

- Locuieşte pe West Street. 

Hornbeam scrise: 

- Felicitări pentru promovare! Cu complimentele lui Joseph Hornbeam! 

Riddick citi peste umărul lui și spuse: 

- Foarte inteligent. 

Hornbeam împături foaia și i-o dădu lui Drummond, spunând: 

— Trimite nota asta împreună cu vinul! 

— Foarte bine, domnule Hornbeam. 

Părăsiră magazinul. 

- Voi face cum mi-ai sugerat și o să-l ung la fund, spuse Riddick. ÎI vom 
atrage de partea noastră, 

— Sper, spuse Hornbeam. 

În dimineaţa următoare, vinul fu lăsat în pragul ușii lui Hornbeam, 
însoțit de un bilet: 

„Îți mulțumesc pentru felicitări, care sunt foarte binevenite. Regret că 
nu pot accepta darul tău. Archibald Donaldson (Maior).“ 


xxx 


Elsie luă o livră de costiţă, o roată mică de caşcaval şi o farfurie cu unt 
proaspăt de la bucătăria palatului. Aşa cum aranjase, îl întâlni pe Spade în 
piață. Acesta ducea o bucată de şuncă. Merseră pe Main Street şi intrară în 
cartierul de nord-vest, mai sărac, din Kingsbridge, îndreptându-se spre 
casa lui Sal Box, care se afla în închisoare, condamnată la muncă silnică. 
Doreau să se asigure că familia ei este în regulă. 

- Nu pot să cred că nu am anticipat asta, spuse Spade. Pur şi simplu nu 
mi-a trecut prin cap că Hornbeam va folosi în felul acesta legea asocierii. 

— Pare să fie aproape prea revoltător, chiar și pentru el. 

- Exact. Dar ar fi trebuit să ştiu mai bine. Şi Sal suferă din cauza lipsei 
mele de judecată. 

- Nu te tortura singur. Nu poţi să le prevezi pe toate. 

Era șapte şi jumătate, într-o seară de luni. Îi găsiră pe Jarge și pe copii 
aşezaţi la masă, mâncând terci de ovăz. 

- Nu vreau să vă întrerup cina, spuse Elsie, aşezând darurile pe un 
bufet. Am venit să văd cum vă descurcaţi, dar păreți să fiţi bine. 

- Ne lipseşte Sal, dar ne descurcăm, spuse Jarge. Totuşi, ceea ce ne-ai 
adus este foarte apreciat, mulțumim, doamnă Mackintosh. 

- Am gătit cina, spuse Sue. Am pus untură în fiertură, ca să aibă gust 
mai bun. 

Avea paisprezece ani, aceeași vârstă precum Kit, Se maturiza însă îna- 
intea lui, iar silueta ei era din ce în ce mai feminină. 

- Sunt copii buni, spuse Jarge. Îi trezesc dimineaţa şi mă asigur că au 
ceva de mâncare înainte să plece la lucru, Mâine putem să avem costiţă la 
micul-dejun, mulțumită vouă, A trecut multă vreme de când n-am mai 
gustat costiță. 

- Presupun că nu știi unde este trimisă Sal. 

Jarge scutură din cap. 

- Nu e nicio cale să aflu. Ea e puternică, dar bătutul cânepii este o 


muncă rea și grea. 

- Mă rog pentru ea în fiecare seară. 

- Mulţumesc. 

- În seara asta te vei duce la exerciţiul de tragere a clopotelor? 

- Da, şi ar fi mai bine să mă grăbesc, altfel mă vor aștepta. 

- Există cineva care poate să stea cu ochii pe Kit și Sue? 

- Chiriaşa noastră, doamna Fairweather; ea închiriază podul. Este 
văduvă şi cei doi copii ai ei au murit în timpul crizei de alimente din urmă 
cu doi ani. 

- Îmi amintesc. 

- Nu că ar provoca vreun necaz. Se vor duce la culcare după cină și vor 
dormi până dimineaţă. 

Elsie gândi că nu era ceva surprinzător, după ce lucraseră timp de pai- 
sprezece ore. Chiar şi așa, Jarge se îngrijea bine de aceşti doi tineri, dintre 
care niciunul nu era copilul lui: Kit era fiul lui vitreg și Sue era nepoata lui. 
Era un bărbat bun la suflet. 

Ea şi Spade plecară. În timp ce mergeau spre centrul orașului, Spade 
zise: 

- Am aflat ceva despre trecutul lui Hornbeam ultima dată când am fost 
la Londra. A rămas orfan la o vârstă fragedă și a fost nevoit să-şi croiască 
singur drum prin lume. A obţinut o slujbă la un comerciant de pânză, ca 
mesager, şi apoi a învăţat meserie și şi-a croit drum spre vârf. 

- Ai putea să crezi că ar trebui să aibă sentimente mai calde pentru 
cei săraci. 

- Uneori funcţionează în sens invers. Cred că este îngrozit să nu ajungă 
din nou în sărăcia din copilăria lui. Nu este raţional, probabil că este un 
sentiment de care nu se poate descotorosi. Nicio sumă de bani nu va fi 
vreodată suficientă ca să-l facă să se simtă în siguranţă. 

- Vrei să spui că-ţi pare rău pentru el? 

Spade zâmbi. 

- Nu. Până la urmă, este tot un nenorocit dezgustător. 

Se despărţiră în piaţă. Când intră în palat, Elsie simţi imediat că se 
întâmpla ceva. Casa era ciudat de tăcută. Nimeni nu vorbea, nici nu se 
auzea zgomot de farfurii, de măturat sau de frecat. Apoi, auzi un plânset la 
etaj, care părea să vină de la o femeie îndurerată. 

Năştea mama ei? Era doar noiembrie; ea spusese decembrie. Dar poate 
calculase greşit. 

Sau poate că minţise. 

Elsie alergă în sus pe scări şi năvăli în dormitorul Arabellei. Mason, 
menajera, era aşezată pe marginea patului, ţinând un prosop. Arabella era 
întinsă pe pat, acoperită doar cu un cearșaf, cu picioarele larg desfăcute și 
cu genunchii îndreptaţi spre tavan. Faţa ei era roşie de efort şi udă de 
lacrimi sau de transpirație sau de amândouă. Mason îi şterse cu blândeţe 
obrajii cu prosopul şi spuse: 

— Nu mai durează mult de-acum, doamnă Mackintosh. 

Mason fusese alături de Arabella când se născuse Elsie, știa asta. Își 
amintea de Mason, care avea grijă de ea când era mică. Își aminti uluirea ei 
când aflase că Mason avea și un alt nume - Linda. Mason ajutase şi la naş- 
terea copilului lui Elsie, Stevie, și avea să ajute și la naşterea copilului pe 
care-l purta acum în pântec. Prezenţa ei era liniștitoare. 

Arabella păru să aibă parte de un moment de ușurare. 

— Bună, Elsie, mă bucur că eşti aici, spuse ea. Pentru numele Domnului, 
nu-mi spune să împing. Apoi o cuprinse un alt spasm şi ea strigă. Elsie îi 
luă mâna şi Arabella o strânse atât de tare, încât Elsie crezu că îi va rupe 
oasele. Mason îi dădu prosopul lui Elsie, iar Elsie îl luă cu mâna liberă şi îi 
şterse mamei sale fața. 

Mason ridică cearșaful. 

— Pot să văd capul copilului, spuse ea. Este aproape gata. 

„Doar că ăsta e doar începutul“, gândi Elsie. O altă ființă umană se stră- 
duia să-şi înceapă călătoria prin viaţă, îndreptându-se spre dragoste şi râs, 
vărsare de sânge și lacrimi. 

Strânsoarea Arabellei se reduse şi faţa ei se relaxă, dar nu deschise 
ochii. Spuse: 

— Este un lucru bun că sexul este atât de plăcut, altfel femeile nu s-ar 
înhăma niciodată la aşa ceva. 

Elsie fu şocată să o audă pe mama ei vorbind în felul acesta. 

Mason spuse, pe ton de scuză: 

- Femeile spun lucruri ciudate în durerile facerii. 

Apoi Arabella se încordă din nou. 

Mason, încă privind pe sub cearşaf, zise: 

— Asta ar putea să fie ultima. 

Arabella scoase un sunet care era parţial un geamăt de efort şi parţial 
un strigăt de agonie. Mason aruncă cearşaful în spate şi se întinse între 
coapsele Arabellei. Elsie văzu cum iese capul copilului şi auzi geamătul 
Arabellei. Mason spuse: 

- Aşa, micuţule, vino la mătuşa Mason, o, ce lucru mic şi drăguţ eşti! 
Copilul era acoperit de mucus şi sânge, cu cordonul ombilical încă atașat 
de mama sa și faţa îi era contorsionată într-o grimasă de disconfort, dar, 
chiar şi așa, Elsie fu de acord că era frumos. 

- Băiat, spuse Mason. 

Întoarse băiatul cu fața în jos, ținându-l cu ușurință pe mâna stângă, și 
îl lovi peste fund. El deschise gura, inspiră pentru prima dată și dădu dru- 
mul unui urlet de protest. 

Elsie realiză că îi curgeau lacrimi. 

Mason aşeză băiatul pe spate şi se duse la masa de lângă pat, unde se 
aflau un şal împăturit, o pereche de foarfeci și două bucăţi de bumbac. 
Făcu două noduri în jurul cordonului ombilical, apoi înfăşură copilul în 
şal şi i-l dădu lui Elsie. 

Elsie îl luă cu grijă, ținându-i capul în sus, şi îl strânse la piept. Fu inun- 
dată de un sentiment de dragoste atât de puternic, încât i se înmuiară 
picioarele. 

Arabella se ridică în șezut și Elsie îi dădu copilul. Ea îşi trase în jos par- 
tea din față a cămășii de noapte şi puse copilul la sân. Gura lui găsi sfârcul, 
apoi buzele i se strânseră în jurul lui și începu să sugă. 

- Ai un fiu, spuse Elsie. 

- Da, spuse Arabella. Şi tu ai un frate. 


xxx 


Amos descoperi că era dificil să înţeleagă ce se întâmpla la Paris. Părea 
că fusese un fel de lovitură de stat pe 9 noiembrie, care însemna 18 Brumar, 
conform calendarului revoluţionar. Generalul Bonaparte ocupase parla- 
mentul francez cu trupele sale şi se autointitulase Prim-Consul al Franţei. 
Ziarele englezeşti păreau să nu știe ce înseamnă „Prim-Consul“. Singurul 
lucru sigur era că evenimentele erau dirijate de Napoleon Bonaparte şi 
nimeni altcineva. Era cel mai măreț general al vremurilor sale şi era 
extrem de popular pentru poporul francez. Poate avea să sfârșească prin 
a ajunge regele lor. 

Cel mai important lucru pentru Amos, adică sfârșitul războiului, nu se 
întrezărea. Asta însemna continuarea taxelor ridicate și a afacerilor slabe. 

După ce Amos citi ziarul, se duse la sediul miliției, la Willard House. 

Vicontele de Northwood făcuse ceea ce-i sugerase Amos lui Jane. 
Amos nu fusese prea încrezător că Jane îi va transmite sugestia sau că 
Northwood o va lua în considerare. Dar Northwood îl transferase pe Will 

Riddick într-un post diferit şi numise un metodist ca să se ocupe de achi- 
ziţii, aşa cum recomandase Amos. 

Amos se întrebă cum merge căsătoria lor. Northwood era, evident, 
capabil de dorințe sexuale — fără îndoială că se îndrăgostise nebunește de 
Jane, deşi asta nu durase prea mult, Oricum, nu existau zvonuri despre o 
altă femeie în viața lui Northwood — şi nici, dacă avea vreo importanţă, 
despre Northwood şi bărbaţi. El nu se ducea niciodată la bordelul lui 
Culliver. Rivala lui Jane era armata, după cum părea. Conducerea miliției 
îl consuma pe Northwood. Acesta era singurul lucru de care-i păsa. 

Înlocuirea lui Riddick cu Donaldson îi oferea o oportunitate lui Amos 
şi altor ţesători din Kingsbridge. Nevoia armatei pentru pânză era singura 
cerere stabilă din această perioadă. Amos intră în clădirea cartierului 
general plin de speranţă. Chiar şi o parte infimă din afacerile miliției ar fi 
putut să-i pună afacerea pe o traiectorie stabilă, pentru prima dată. 

Se duse la biroul de la etaj, ocupat anterior de Riddick. ÎI găsi pe 
Donaldson așezat în spatele vechiului birou al lui Will. Era deschisă o 
fereastră, iar mirosul de scrum de tutun şi vin stătut dispăruse. O Biblie 
mică și neagră era aşezată, mai degrabă ostentativ, pe birou. 

Amos și Donaldson nu erau prieteni, dar se cunoșteau unul pe altul de 
la întrunirile metodiste. În timpul discuţiilor, Donaldson susținea ade- 
sea un punct de vedere dogmatic, bazat pe o interpretare scrupuloasă 
şi literală a scripturilor. Amos considera că asta era o atitudine puţin 
cam juvenilă. 

Donaldson îi făcu semn spre un scaun. 

- Felicitări pentru promovare, spuse Amos. Eu şi mulţi alți oameni 
suntem încântați că Hornbeam nu mai ţine ferm în mână aprovizionarea 
cu pânză pentru miliţie. 

Donaldson nu zâmbi. 

- Nu vreau să existe nicio neînțelegere între noi, spuse el sever. Inten- 
ţionez să acţionez exclusiv în interesul Miliţei Maiestăţii Sale. 

- Desigur... 

— Ai dreptate să presupui că nu-l voi favoriza pe consilierul Hornbeam. 

- Bine. 

- Dar te rog să înţelegi că nu voi favoriza nici pe oricine altcineva şi 
asta îi include şi pe colegii mei metodişti, 

Donaldson era inutil de emfatic. Amos se așteptase ca el să fie scrupu- 
los, dar nu-și dorea să-l vadă mergând prea departe. Vorbi cu o fermi- 
tate similară. 

- Dar sunt convins că nu-i vei exclude pe metodişti, doar ca să eviți o 
impresie superficială de favoritism. 

- Cu siguranță că nu. 

- Mulţumesc. 

- De fapt, ordinele mele, din partea colonelului Northwood, se referă la 
a împărţi aprovizionarea între anglicani și metodişti, mai degrabă decât să 
o dirijez pe toată spre un singur producător. 

Amos nici nu putea cere mai mult. 

- Asta mi se potriveşte perfect, spuse el. 

Scoase o scrisoare sigilată din interiorul hainei şi o aşeză pe masă. 

- Deci, aici ai oferta mea. 

- Mulţumesc. O voi trata la fel ca pe a oricui altcuiva. 

— Este exact ceea ce aşteptam de la un metodist, spuse Amos şi îşi luă 


rămas-bun. 
xxx 


Copilul Arabellei fu botezat de episcop în catedrală, într-o dimineaţă 
rece de iarnă. 

Elsie studie faţa tatălui său. Nu afişa nicio emoție, astfel că nu era sigură 
ce simţea el în legătură cu cel de-al doilea copil al său. Mulţi bărbaţi se pur- 
tau puţin ciudat în preajma copiilor, mai ales bărbaţii cu demnități înalte, 
cum era episcopul. Chiar şi aşa, era observabil că el nu sărută niciodată 
băieţelul şi nici măcar nu-i zâmbi. Poate că se simţea jenat să fie tatăl unui 
copil la o vârstă atât de înaintată. Sau poate că nu era convins că este tatăl 
băiatului. Oricum, ținu ceremonia cu solemnitate, dar lugubru. 

Nimeni nu știa ce nume îi va pune băiatului. El refuzase să discute asta, 
Chiar şi cu soția lui. Arabella îi spusese că i-ar plăcea David, dar el nu spu- 
sese nici da, nici nu. 

Botezul era, de obicei, o ceremonie de familie, dar copilul unui episcop 
era ceva special şi mulţimea se adună în jurul pietrei din partea nordică a 
culoarului navei, toți îmbrăcați cu cele mai călduroase haine de iarnă. Cei 
mai importanți oameni din Kingsbridge se aflau acolo, inclusiv vicontele 
de Northwood, primarul Fishwick, consilierul Hornbeam şi cei mai mulți 
dintre clericii importanţi. Mulţi aduseseră daruri scumpe, din argint, pen- 
tru botez: căni, tacâmuri, o zornăitoare. 

Elsie stătea în picioare, alături de Kenelm, cu Stevie, în vârstă de doi 
ani, în braţele ei. De cealaltă parte se afla Amos şi, când umerii lor se atin- 
seră, ea simți vechea și familiara durere a dorinţei. 

În spatele grupului se aflau Spade, sora lui, Kate, și partenera lui Kate, 
Becca; cele trei persoane, consideră Elsie, care erau, în principal, respon- 
sabile pentru faptul că Arabella era atât de bine îmbrăcată. 

Atmosfera era tensionată și puţin îngrijorată: nimeni nu era sigur cât 
de călduros să-l felicite pe episcop, întrucât el însuși nu afişa prea multă 
bucurie şi mândrie părintească, 

Bebelușul avea o claie de păr negru. Purta un costum de botez garnisit 
din belşug cu dantelă, îmbrăcămintea în care însăși Elsie fusese botezată, 
la fel ca fiul ei, Stevie. După ziua aceea, costumașula avea să fie spălat și 
călcat cu grijă, apoi împăturit într-un sac de muselină, pentru un alt copil. 
Acesta avea să fie, cu siguranţă, următorul copil al lui Elsie, care trebuia să 
se nască de Anul Nou. Ea le spusese asta doar câtorva persoane, pentru că 
nu dorea să atragă atenţia îndreptată acum spre mama sa; dar sarcina ei 
urma să devină în curând evidentă, chiar și pe sub îmbrăcămintea care o 
acoperea discret. 

„Kenelm relaționează mai mult cu Stevie“, cugetă Elsie în timpul rugă- 
ciunii. Uneori, el chiar vorbea cu băieţelul. Acum, când Stevie putea să 
uinble şi să vorbească, Kenelm făcea eforturi să-l educe. „Nu-ţi băga dege- 
tul în nas, băiete“, ar fi spus el. Şi îi dădea informaţii: „Calul acela nu este 
maro, este de culoarea dafinului, priveşte la coada și la picioarele lui negre!“ 
Ea se gândi că oamenii aveau moduri diferite de a-şi manifesta dragostea. 

Ceremonia nu dură mult. La final, în timp ce Arabella ţinea copilul, 
episcopul turnă un firicel de apă peste capul lui. Bebelușul ţipă imediat 
foarte tare, apa fiind rece. Episcopul spuse: 

- În numele Tatălui, al Fiului şi al Sfântului Duh, te numesc... Absalom. 

Se auziră mormăituri de surprindere pe jumătate înăbuşite şi icnete de 
şoc la auzul numelui. Era o alegere ciudată. În timp ce spunea un Amin 
final, Arabella privi spre el și spuse: 

- Absalom? 

- Păzitorul păcii, spuse episcopul. 

„Ei bine, da“, gândi Elsie; în ebraică, Absalom însemna „păzitorul păcii“ — 
dar nu pentru asta era cunoscut. Unul dintre fiii regelui David, Absalom, îşi 
omorâse fratele vitreg, se revoltase împotriva tatălui său, se declarase singur 
rege şi murise în urma unei bătălii împotriva armatei tatălui său. 

Numele, înțelese Elsie, era un blestem. 


CAPITOLUL 25 


Nepotul lui Hornbeam, micul Joe, îi amintea de cineva. Joe avea doi ani 
şi jumătate, era înalt şi încrezător în sine. Prin asta îi semăna bunicului 
său; dar mai exista şi altceva. Hornbeam nu gângurea la bebeluş, cum 
făceau soţia și fiica lui, dar îl studia pe băiat în timp ce femeile se agitau. 
Ceva din faţa aceea de bebeluş trăgea de inima de piatră a lui Hornbeam. 
Era vorba de ochi, se hotări el. Băiatul nu avea ochii lui Hornbeam, care 
erau adânc îngropaţi pe sub nişte sprâncene formidabile, care-i ascundeau 
sentimentele. Ochii lui Joe erau albaştri și senini. El ar fi putut să nu-i 
domine niciodată pe ceilalți prin forța caracterului său, aşa cum făcea 
Hornbeam, dar avea să își croiască drum prin farmec. Exista ceva familiar 
la ochii aceia inocenți, dar Hornbeam nu putea spune ce - până când rea- 
liză, cu un şoc, că atunci când se uita la Joe, o vedea pe răposata lui mamă. 
Ea avea ochii în felul acesta. Hornbeam îndepărtă grăbit acest gând din 
minte. Nu-i plăcea să i se amintească de mama sa. 

El își puse haina, părăsi casa și porni pe jos spre Willard House, unde 
solicită să-l vadă pe maiorul Donaldson. 

Donaldson părea tânăr, dar, observă Hornbeam, trebuia să fi fost inteli- 
gent, altfel Northwood nu l-ar fi folosit drept mâna sa dreaptă pentru atâta 
timp. Ar fi fost înțelept să nu-l subestimeze. Hornbeam observă, dar nu 
comentă, Biblia etalată pe birou. Unii metodiști își etalau religia ca pe o 
medalie. Hornbeam considera că religia era în regulă atâta timp cât nu era 
luată prea în serios. Pe parcursul acestei întâlniri avea să îşi păstreze convi- 
gerile pentru sine. 

Începu prin a spune: 

- Ți-am trimis deja o ofertă în scris pentru necesităţile voastre actuale 
de pânză, dar m-am gândit că ar fi o ideee bună să discut puţin cu tine. 

Donaldson răspunse scurt: 

- Spune. 

- Cariera ta militară a fost impresionantă şi - dacă-mi permiţi să spun 
asta fără condescendenţă - este clar că eşti un bărbat capabil. Dar nu ai 
niciun fel de experienţă în comerţul cu pânză și poate că vei considera util 
să-ţi ofer câteva ponturi. 

— Aş fi foarte interesat. Te rog, ia loc. 

Îşi mută scaunul în faţa biroului. Până acum, toate bune. 

— În fiecare afacere există moduri formale şi informale de a face lucrurile, 
zise el. 

Donaldson răspunse îngrijorat: 

- Ce înţelegi prin asta, domnule consilier? 

- Există regulile şi apoi mai există felul în care toată lumea face, de 
fapt, lucrurile. 

-Ah.. 

-— De exemplu, noi îţi trimitem oferte şi tu, teoretic, trimiţi comanda ofer- 
tantului cu cel mai mic preţ; dar, în practică, asta nu este toată povestea. 

- Nu este? Tonul vocii lui Donaldson nu-i oferi niciun indiciu despre ce 
credea el. 

Hornbeam nu era sigur că reuşise să transmită mesajul, dar insistă. 

— În realitate, noi funcționăm cu un sistem de discounturi speciale. 

— Şi ce înseamnă asta? 

— Tu accepți oferta mea de... să spunem o sută de lire, dar eu îţi dau o 
factură pentru o sută douăzeci. Tu îmi plăteşti o sută de lire, ceea ce te lasă 
pe tine cu un surplus de douăzeci, care, nefiind înregistrat în documente, 
poate să fie folosit de tine în alte scopuri. 

— Alte scopuri? 

- De exemplu, ai putea să pui bani deoparte pentru văduvele şi orfanii 
bărbaţilor ucişi în luptă. Sau ai putea să cumperi whisky pentru popota ofi- 
țerilor. Se creează un fel de fond discreţionar, pentru cheltuieli care merită 
făcute — și care poate nu apar în registrul contabil. Desigur, tu nu trebuie 
să-mi spui mie - sau oricui altcuiva — în ce fel l-ai cheltuit. 

— Prin urmare, contabilitatea este înșelătoare. 

— Ai putea să o priveşti şi așa sau ai putea să o vezi ca pe o cale de a unge 
rotiţele mașinăriei. 

— Mi-e teamă că nu pot să adopt această optică, domnule Hornbeam. 
Nu voi fi implicat într-o înşelătorie. 

Hornbeam îşi transformă fața într-o mască. Acesta era un important pas 
înapoi. Se temuse de el, dar nu se gândise că avea să se întâmple într-adevăr. 


368 


Armele luminii 


Donaldson putea să facă o mică avere, dar el nu dorea să se folosească de 
această ocazie. Era de neînțeles. 

Hornbeam se replie imediat. 

- Desigur, trebuie să procedezi așa cum crezi de cuviință. Încă putea 
obţine contractul. Voi fi bucuros să fac afaceri cu tine, în orice mod dorești 
Sper ca ofertele mele scrise să îţi fie pe plac. 

- De fapt, nu sunt, domnule Hornbeam. Deja am studiat ofertele, 
împreună cu colonelul Northwood, şi mi-e teamă că tu nu ai câștigat 
contractul. 

Hornbeam se simţi de parcă tocmai fusese lovit în stomac. Îi căzu falca. 
Avu nevoie de un moment să-și revină, apoi spuse: 

— Dar am construit o moară nouă că să vă pot îndeplini cerinţele! 

- Mă întreb de ce erai atât de sigur că vei primi contractul? 

- Cui i l-ai oferit? Îmi imaginez că unuia dintre prietenii tăi metodiști! 

- Nu sunt obligat să-ţi spun, dar nu văd niciun motiv pentru care să nu 
o fac. Contractul a fost împărțit între cei mai buni doi ofertanţi. Unul din- 
tre ofertanţii aleşi este un metodist... 

- Ştiam eu! 

- „şi celălalt este un anglican devotat. 

- Cine sunt? Spune-mi numele lor! 

- Te rog să nu încerci să mă intimidezi, domnule Hornbeam. Înţeleg că 
eşti dezamăgit, dar ştii că nu se poate să vii în biroul meu și să mă insulți. 

Hornbeam îşi controlă furia. 

- Iartă-mă! Dar dacă ai vrea să-mi spui cine sunt ofertanţii câştigători, 
ți-aş fi recunoscător. 

- Anglicanul este doamna Bagshaw şi metodistul este Amos Barrowfield. 

- O femeie şi un șarlatan parvenit! 

- Apropo, niciunul dintre ei nu a menţionat sistemul de discounturi 
speciale. 

Hornbeam fusese luat de prost. Donaldson îl lăsase să dea din gură, 
ştiind că problema fusese deja hotărâtă, până când Hornbeam îi dezvălu- 
ise sistemul de mită în care operase cu Riddick. Intenţiona Donaldson — 
sau Northwood - să-l acuze pe Hornbeam? Dar nu exista nicio dovadă. 
El putea nega această discuţie sau putea spune că fusese o neînțelegere. 
Nu, nu exista un pericol real pentru un caz în faţa tribunalului. Dar pier- 
duse contractul. Va avea de furcă să-și țină noua moară ocupată cu 
comenzi. Va pierde bani. 

Era gata să-l strângă de gât pe Donaldson. Sau pe Barrowfield. Sau pe 
văduva Bagshaw. Preferabil, pe toţi trei. Avea nevoie să ucidă pe cineva sau 
să spargă ceva. Fierbea de furie şi nu avea pe cine să şi-o verse. 

Se ridică în picioare şi spuse, printre dinţii încleştaţi: 

— O zi bună, domnule maior! 

- O zi bună, domnule consilier! 

În felul în care Donaldson spusese domnule consilier existase o urmă 
de sarcasm. 

Hornbeam părăsi încăperea şi ieşi din clădire. Oamenii se fereau din 
calea lui, în timp ce mergea pe strada pavată cu piatră, privind spre toată 
lumea şi spre nimeni în mod deosebit. 

Fusese învins şi umilit. 

Şi de data asta nu avea un plan de rezervă. 


xxx 


- Închipuie-ţi asta! spuse Elsie, citind Kingsbridge Gazette la micul-de- 
jun. Domnul Hornbeam nu a obținut contractul pentru pânza roșie pen- 
tru uniformele miliției. 

— Cine l-a obţinut? întrebă Arabella. 

— Aici scrie că doi oameni: doamna Cissy Bagshaw a luat jumătate şi 
domnul Amos Barrowfield a luat cealaltă jumătate. Iar pânza mai scumpă, 
pentru uniformele ofițerilor, va fi furnizată de domnul David Shoveller. 

Episcopul ridică privirea din ziarul său, Times. 

- David Shoveller? 

- Cel pe care toată lumea îl strigă Spade. 

În timp ce spuse asta, Elsie îi prinse mamei sale privirea. Arabella păru, 
dintr-odată, înfricoșată. 

- Uitasem că numele său adevărat este David, zise episcopul. 

Elsie ridică din umeri. 

- Cei mai mulţi oameni nu știu asta. 

Tatăl ei păru șocat fără motiv de acest amănunt aparent nesemnificativ. 

Ea privi din nou spre maică-sa. Mâna Arabellei tremura în timp ce ames- 
teca în ceai. 

Episcopul spuse: 

- Arabella, draga mea, ție ţi-a plăcut numele David, nu-i aşa? Elsie fu 
îngrijorată de privirea din ochii săi. 

-— Multor oameni le place, răspunse Arabella. 

- Un nume evreiesc, desigur, dar foarte popular în Țara Galilor, unde 
patronul este sfântul David. Ei l-au scurtat la Dai, deşi nu cu referire la 
sfânt, normal. 

Elsie îşi dădu seama că se întâmpla ceva dramatic sub aparența unei 
discuţii banale, dar nu reuşi să înţeleagă care era subiectul de fond. Cui îi 
păsa dacă Arabellei îi plăcea numele David? 

Când episcopul vorbi din nou, pe fața lui se vedea o expresie de dispreț. 

- De fapt, mi se pare că-mi amintesc că ai vrut să-l botezi pe fiul 
tău David. 

De ce spusese el fiul tău? 

Arabella îşi ridică privirea şi se uită direct la el. Sfidătoare, spuse: 

- Ar fi fost mai bine decât Absalom. 

Elsie începu să înţeleagă. Episcopul considera că nu el era tatăl lui 
Absalom: el fusese întotdeauna nedumerit de povestea nopții lui de beţie, 
de la Paștele trecut. Arabella își dorise să numească băiatul David — care era 
numele adevărat al lui Spade. Belinda Goodnight spusese că Arabella era 
surprinzător de prietenoasă cu Spade. 

Episcopul credea că Spade era tatăl lui Absalom. 

Spade? Dacă Arabella comisese adulter, ar fi făcut-o cu Spade? 

Episcopul părea să nu aibă îndoieli. Se ridică în picioare, cu ochii în flă- 
cări. Îndreptând un deget spre Arabella, spuse: 

- Vei fi pedepsită pentru asta! 

Apoi, părăsi camera. Arabella izbucni în lacrimi. 

Elsie se aşeză alături de ea şi îşi puse braţul în jurul ei, simțind mirosul 
parfumului de flori de portocal. 

- E adevărat, mamă? spuse ea. Spade este tatăl adevărat? 

- Desigur! spuse Arabella suspinând. Episcopul n-ar fi putut să facă aşa 
ceva şi eu am fost o proastă să mă prefac. Dar ce altceva aș fi putut să fac? 

Elsie aproape că spuse: Dar tu trebuie să fii cu zece ani mai în vârstă 
decât Spade, dar îşi dădu seama că asta nu avea să fie de niciun folos. Chiar 
şi aşa, o gândise. Mama ei era soţia episcopului, una dintre doamnele de 
frunte din societatea din Kingsbridge şi cea mai bine îmbrăcată femeie din 
oraş: cum putuse să aibă o aventură? O aventură adulteră, cu un bărbat mai 
tânăr? Cu un metodist? 

Pe de altă parte, gândi Elsie, el era fermecător şi amuzant, era inteligent 
şi bine informat, era chiar chipeș, într-un fel mai aspru. Se afla mult sub 
nivelul Arabellei pe scara socială, dar asta era cea mai puţin importantă 
dintre regulile pe care le încălcase ea. 

Dar unde se întâlneau ei? Unde făceau lucrurile pe care le făceau adulterii? 
Brusc, Elsie își aminti de camerele de probă de la magazinul lui Kate Shoveller. 
Fu sigură, imediat, că acela era locul. Camerele de la etaj aveau paturi. 

Îşi văzu mama într-o lumină nouă. 

Când suspinele încetară, Elsie spuse: 

— Dă-mi voie să te ajut să urci scările. 

Arabella se ridică în picioare. 

- Nu, mulțumesc, draga mea, rosti ea. Picioarele mele nu au nimic. 
Doar o să mă întind, în linişte, pentru o vreme. 

Elsie trecu în hol, împreună cu ea, apoi o privi cum urcă încet la etaj. 

Elsie îşi aminti că aceea era ziua în care Sal ieşea din închisoare. Îşi 
dorea să o vadă pe Sal, să se asigure că era în regulă. Acum, putea s-o pără- 
sească pe mama ei. 

Îşi puse haina - croită de Kate și de Becca din pânza țesută de Spade, își 
aminti ea —, ieşi în dimineaţa ploioasă şi merse vioi spre cartierul de 
nord-vest, îndreptându-se spre casa familiei Box. Pe drum, fu asaltată de 
imaginea nedorită a mamei ei sărutându-l pe Spade în camerele de probă. 
Își alungă acest gând din minte. 

Sal nu era în regulă. Când Elsie intră, era aşezată în bucătărie, cu coatele 
pe masă. Era slabă, obosită și murdară. Kit și Sue stăteau în picioare şi se 
holbau la ea: ambii copii fuseseră șocați și reduși la tăcere de schimbarea 
din înfățișarea ei. În fața ei se afla o cană de bere, dar ea nu bea. Probabil că 
era înfometată, se gândi Elsie, dar era prea epuizată ca să se miște. 

Jarge spuse: 

- Şi-a ispăşit pedeapsa, doamnă Mackintosh. 

Elsie se așeză alături de Sal. 

- Ai nevoie să te odihnești și să mănânci ca să îţi recapeți puterile, 
spuse ea, 

Sal zise apatică: 

- Mă voi odihni astăzi, dar mâine trebuie să merg la muncă. 

- Jarge, zise Elsie, ia nişte berbec de la măcelar și fă o supă grasă, ca să o 
bea. Scoase apoi din poșetă o monedă de un sovereign. Şi nişte pâine şi unt 
proaspăt să mai iei! După ce va fi sătulă, va dormi. 

— Eşti foarte amabilă, spuse Jarge. 

Elsie îi spuse lui Sal: 

- Trebuie să fi fost brutal să faci muncă silnică. 


! Sovereign sau guinee, monedă britanică din aur, emisă între 1489 şi 1817, echiva- 
lentul în aur al unei lire sterline (n.tr.) 

- Cea mai grea muncă pe care am făcut-o vreodată. Femeile leșină de 
epuizare, dar sunt biciuite până când îşi revin şi se ridică, apoi încep din nou. 

- Şi bărbaţii responsabili de asta cum te-au tratat? 

Privirea lui Sal aruncă o avertizare spre Elsie. Fu o privire de o fracțiune 
de secundă, dar Jarge nu o prinse şi Elsie înţelese ce însemna: temnicerii 
abuzaseră femeile. Sal nu dorea ca Jarge să știe asta. Dacă ar fi aflat, proba- 
bil că l-ar fi omorât pe unul dintre temniceri, apoi ar fi fost spânzurat. 

Sal spulberă momentul de tăcere. 

- Au fost supraveghetori duri, spuse ea. 

Elsie luă mâna lui Sal într-a sa şi i-o strânse. Era un cod feminin. Aveau 
să păstreze secretul asupra violului din puşcărie. 

Elsie se ridică în picioare. 

- Mâncare şi odihnă, spuse ea. În curând vei fi din nou tu însăţi. 

Se duse spre uşă. 

- Eşti un înger, doamnă Mackintosh, zise Jarge. 

Elsie ieşi. 

Porni pe jos înapoi spre centrul oraşului, prin ploaie, reflectând amar la 
cruzimea ființelor umane şi la felul în care o monedă de aur putea să-i pară 
unui om sărac, cum era Jarge, un miracol adus de un înger. 

Continua să fie îngrijorată şi pentru mama ei. Ce se întâmpla acasă? La 
ce fel de pedeapsă se gândea tatăl ei? O va încuia pe Arabella timp de o 
săptămână, doar cu pâine şi apă, așa cum făcuse cu Elsie? 

Când se întoarse la palat, mama sa nu se afla în camera de dimineaţă, 
iar tatăl ei nu se afla în biroul său. Se duse în dormitorul mamei ei şi o găsi 
aşezată pe marginea patului, plângând amarnic. 

- Ce este, mamă? întrebă Elsie. Ce a mai făcut acum? 

Arabella părea incapabilă să răspundă. 

Prin mintea lui Elsie trecu un gând îngrozitor. Sigur că tatăl ei nu ar fi 
rănit bebelușul! Se auzi spunând: 

- Absalom este în regulă? 

Arabella aprobă din cap. 

- Slavă Domnului! Dar unde este tata? 

Arabella reuşi să îngaime: 

- Grădină. 

Elsie cobori scările în fugă și traversă bucătăria, remarcând că ser- 
vitorii arătau supuşi şi speriaţi. Păşi afară, prin uşa din spate, şi privi în 
jur. Nu-şi zări tatăl, dar auzi voci. Traversă peluza şi trecu pe sub arcada 
din împletitură care susţinea o sută de trandafiri în timpul verii, dar 

acum, iarna, susținea doar niște ramuri împletite. Apoi intră în grădina 
de trandafiri. 

Fu şocată de priveliștea care o întâmpină acolo, 

Scuarul cu tufișuri joase de trandafiri fusese săpat şi tulpinile distruse se 
amestecau acum cu pământul excavat. În partea îndepărtată, grilajele fuse- 
seră smulse de pe vechiul zid şi aruncate la pământ, iar tufişurile de tranda- 
firi care le decoraseră fuseseră dezrădăcinate și aruncate deoparte. O 
burniţă rece cădea, deprimant, peste bulgării de pământ. Doi grădinari 
înarmaţi cu cazmale nivelau energic zona, supravegheați de episcop, care 
avea noroi pe ciorapii albi, de mătase. Când o văzu pe Elsie, rânji cu o 
încântare care ei i se păru la granița nebuniei. 

- Bună, fiica mea, spuse el. 

Fără să-i vină să creadă ce vedea, ea îl întrebă: 

— Ce faci aici? 

- Mă gândeam că am putea să avem o grădină de legume, rosti el. 
Bucătarului îi place ideea! 

Elsie se strădui să nu plângă. 

— Mama mea iubește această grădină de trandafiri, spuse ea. 

- Ei bine, nu putem avea chiar tot ce ne dorim, nu-i aşa? În afară de 
asta, ea va fi mult prea ocupată să aibă grijă de noul bebeluș ca să se mai 
poată ocupa de grădinărit. 

— Eşti un om foarte crud. 

Grădinarii auziră asta şi părură uluiţi. Nimeni nu-l critica pe episcop. 

— Ar trebui să ai grijă ce spui, îi răspunse el, mai ales dacă vrei să con- 
tinui să-ţi hrăneșşti copiii de la şcoala de duminică pe cheltuiala mea. 

— Şcoala mea! Cum poţi să mă ameninţi cu asta? 

El traversă terenul spre locul unde se afla ea şi îşi cobori vocea, astfel 
încât nimeni altcineva să nu poată auzi: 

- l-am luat mamei tale ceva ce iubea pentru că ea mi-a făcut mie ace- 
laşi lucru. 

- Dar ea nu a luat niciodată nimic de la tine! 

- Mi-a luat ceea ce preţuiam cel mai mult: demnitatea. 

Elsie înţelese că era adevărat. Se simţi devastată de aceste revelații. Ceea 
ce făcea el era o cruzime, incontestabil; dar acum înțelegea pentru ce făcea 
acest lucru. 

El continuă: 

- Aşa că nu-mi vorbi cu lipsă de respect, în faţa grădinarilor sau a ori- 
cui altcuiva, altfel te voi învăţa ce înseamnă să pierzi ceea ce prețuieşti cel 
mai mult. 

După asta, se întoarse cu spatele la ea şi se duse înapoi la grădinari. 


xxx 


Spade se afla la războiul său de țesut, pregătindu-l pentru o țesătură cu 
dungi, de mare complexitate, când apăru Kate și îi spuse: 

- În casă te aşteaptă o surpriză. 

El se ridică, lăsând-o în urmă pe Kate, apoi traversă curtea, intrând în 
casă şi alergând în sus pe scări. Când intră în cameră, Arabella îl aștepta, 
aşa cum spera el, însă nu era singură. 

Femeia ţinea în braţe bebelușul. 

El îi cuprinse pe amândoi în braţe, o sărută pe Arabella pe gură, apoi 
privi spre copil. La botezul de la catedrală nu reușise să-l vadă prea bine. 
O muţime de oameni importanţi se îngrămădiseră în față şi nu dorise să 
atragă atenția asupra lui, împingându-se ca să-şi facă loc spre copil. Acum 
îşi delectă privirea. 

— Absalom, spuse el. 

— Eu îl strig Abe, spuse Arabella. 

— Abe, repetă Spade. 

— Nu voi folosi niciodată numele cu care l-a botezat Stephen. Refuz să-l 
las să trăiască având un asemenea blestem asupra lui. 

- Bine, spuse Spade. 

Ochii bebelușului erau închiși şi părea liniștit. 

— Are părul tău... spuse Arabella. Întunecat, cârlionţat şi foarte des. 

— Nu m-ar fi deranjat dacă l-ar fi avut pe al tău. Ce culoare au ochii lui? 

- Albaştri, dar cei mai mulți bebeluşi au ochii albaştri. La mulți dintre 
ei, culoarea se schimbă după o vreme. 

— Niciodată nu am crezut că bebeluşii sunt drăguţi, dar Abe este 
frumos. 

- Vrei să-l ţii în braţe? 

Spade ezită. Nu avea nicio experienţă de genul acesta. 

— Se poate? 

— Sigur. Este al tău. 

-În regulă. 

- Pune o mână sub fundul lui şi cealaltă în spatele capului. Asta este tot 
ce trebuie să faci. 

Spade respectă instrucţiunile, Abe era foarte uşor. Spade strânse bebe- 
lușul la piept și îi inspiră aroma caldă, proaspătă. Emoţii puternice puseră 
stăpânire pe el: se simţi deosebit de mândru, iubitor şi protector. 

— Am un copil, se minună el. Un fiu. 

După o vreme, o întrebă pe Arabella: 

— Care e situația acasă? 

- Episcopul s-a răzbunat. Mi-a distrus grădina de trandafiri. 

— Îmi pare atât de rău! 

— Şi mie. Dar se mulțumi să ridice din umeri. Te am pe tine însă și îlam 
pe Abe. Mă pot descurca fără trandafiri. 

"Totuşi, părea tristă. 

Spade îl sărută pe Abe pe cap. 

— Este foarte straniu, spuse el. 

— Ce anume? 

— Copilaşul acesta mic a provocat o mulţime de necazuri la venirea lui 
pe lume şi probabil că vor mai urma și altele. Dar mie şi ție abia dacă ne 
pasă. Amândoi suntem încântați să-l avem şi să îl adorăm. Ne vom dedica 

— Poate că asta este calea lui Dumnezeu, spuse Arabella. 

— Trebuie să fie, răspunse Spade. 

PARTEA A IV-A 


BANDA CU ARCANUL 


între 1804 și 1805 


CAPITOLUL 26 


În toamna anului 1804, Amos se deplasă cu o barjă de la Kingsbridge la 
Combe. La vale era o călătorie de plăcere, care devenea mai dificilă la 
întoarcere, pentru că barcagiii trebuiau să văslească împotriva curentului. 

Când ajunse în portul Combe, avu parte de o surpriză neplăcută. Pe 
malul apei se afla o clădire nouă: o fortăreață rotundă, bondoacă, mode- 
lată în forma unei carafe de bere, cu fundul mai lat decât gura. Arăta urât 
şi înfricoşător, amintind cumva de acei boxeri care se ofereau să lupte cu 
vizitatorii pe la bâlciuri. 

Hamish Law era împreună cu el. Acum, când afacerea folosea mai 
puţini lucrători din colibele din sate şi mai mulţi lucrători în mori, Hamish 
avea mai puţin de călătorit şi devenise asistentul lui Amos pe partea de 
vânzări. Kit Clitheroe juca un rol similar pe partea de producţie. 

În picioare, pe punte, alături de Amos, Hamish spuse: 

- Ce dracului e asta? 

Amos crezu că ştie răspunsul. 

- Trebuie să fie un turn Martello, spuse el. Guvernul ar trebui să 
construiască vreo sută de-a lungul coastei, ca să ne apere de o invazie a 
francezilor. 

- Auzisem despre ele, spuse Hamish. Doar că nu mă aşteptasem să fie 
atât de urâte. 

Amos îşi aminti de ceea ce citise în Morning Chronicle. Un turn Martello 
avea ziduri groase de doi metri şi jumătate şi un acoperiș plat, cu un tun 
greu, care se putea roti într-un cerc complet, ca să tragă în orice direcţie. 
Fiecare turn era deservit de un ofiţer şi douăzeci de oameni. 

De mai multe luni, Amos citise despre amenințarea invaziei franceze. 
Fusese îngrijorat, la modul general, când citise că noul conducător al 
Franţei, Napoleon Bonaparte, adunase 200 000 de soldaţi la Boulogne şi în 
alte porturi şi strângea o flotă care să-i traverseze peste Canalul Mânecii. 

Dar priveliştea sumbră a unei fortărețe care să păzească portul Combe făcu 
întreaga treabă să pară, dintr-odată, foarte reală. 

Bonaparte dispunea de mulți bani ca să plătească pentru invazie. Vânduse 
Statelor Unite un vast teritoriu neprofitabil pe care-l aveau francezii, numit 
Louisiana, care se întindea de la Golful Mexic tocmai până la Marile Lacuri 
de la frontiera canadiană. Preşedintele Thomas Jefferson dublase teritoriul 
Statelor Unite ale Americii, ajungând la preţul de cincisprezece milioane de 
dolari. Bonaparte îi cheltuia pe toți ca să cucerească Anglia. 

Paradoxal, comerţul cu continentul european continua, mulțumită 
marinei regale, care patrula Canalul. Franţa se afla în afara perimetrului şi 
francezii cuceriseră Țările de Jos, dar navele de la Combe încă puteau să 
navigheze spre oraşe cum erau Copenhaga, Oslo şi chiar St. Petersburg. 

Amos aducea la Combe o livrare de pânză care urma să fie trimisă mai 
departe, cu o navă, unui client din Hamburg. Avea să fie plătit cu o scri- 
soare de credit. Clientul lui urma să plătească preţul pânzei unui bancher 
german, numit Dan Levy, și Amos avea să îşi ia banii de la vărul lui Dan, 
Johnny, care avea o bancă la Bristol. , 

Între timp, la Kingsbridge, Amos avea acum două mori. Afacerea lui cu 
armata crescuse şi moara inițială devenise supraaglomerată, aşa că mai 
cumpărase încă una, numită Moara Văduvei, de la Cissy Bagshaw, care se 
retrăgea. În urmă cu jumătate de an, îl numise pe Kit Clitheroe manager al 
ambelor mori. Kit era foarte tânăr pentru această slujbă, dar înțelegea 
maşinile şi se descurca bine cu muncitorii; era, de departe, cel mai compe- 
tent adjunct pe care-l avusese vreodată Amos. 

"Țărmul mării la Combe era foarte aglomerat. Hamali şi căruțaşi veneau 
şi plecau, iar vasele și barjele descărcau și încărcau din nou, într-un flux 
continuu, care făcea ca Marea Britanie să fie cea mai bogată țară din lume. 

Barcagiii găsiră nava pe care o căuta Amos, Dutch Girl, şi andocară alături 
de ea. Amos cobori pe țărm şi Hamish începu să descarce baloturile de 
pânză. Apăru și Kev Odger, proprietarul navei Dutch Girl. Amos îl cunoştea 
de câţiva ani și avea încredere în el, dar, chiar şi aşa, numărară împreună 
baloturile, iar Odger deschise trei dintre ele la întâmplare, ca să verifice dacă 
erau pline cu gabardină albă de lână, așa cum se specifica în scrisoarea de 
transport. Semnară apoi două exemplare din contractul de expediţie şi fie- 
care luă câte un exemplar. 

- Rămâi aici peste noapte? îl întrebă Odger. 

- E prea târziu ca să mai pornesc înapoi spre Kingsbridge astăzi, îi răs- 
punse Amos. 

- Atunci, fereşte-te de recrutori în seara asta. Seara trecută am pierdut 
doi oameni buni. 

Amos pricepu. Marea Britanie avea permanentă nevoie de oameni 
pentru marină. Miliția, forţa teritorială de apărare, nu ducea lipsă de 
oameni, pentru că avea dreptul să recruteze oameni ori de câte ori avea 
nevoie, fie că lor le plăcea sau nu. În armata regulată nu exista recrutare 
obligatorie, dar Irlanda, lovită de sărăcie, furniza aproape o treime din 
recruţii armatei şi tribunalele penale rezolvau ceea ce mai rămânea, pen- 
tru că acestea puteau condamna un infractor la serviciul militar obligato- 
riu. Aşa că, cea mai mare problemă o avea marina, care păstra mările libere 
pentru comerțul britanic. 

Marinarii erau plătiţi prost şi adesea cu întârziere, iar viața pe mare era 
brutală, cu biciuiri şi pedepse zilnice pentru orice greşeală minoră. O 
zecime din personalul marinei era compus acum din condamnaţi adunaţi 
de prin închisorile irlandeze, dar nu era suficient. Mai degrabă decât să 
reformeze marina militară şi să-i plătească pe marinari corespunzător, 
guvernul, care ţinea la interesele contribuabililor, pur şi simplu forţa oame- 
nii să se înroleze. În Anglia, echipe numite „banda cu arcanul“ răpeau sau 
„presau“ bărbaţii apți pentru serviciul militar din orașele de coastă, îi 
duceau la bordul navelor şi îi țineau legaţi până când se aflau la câteva mile 
în larg. Sistemul era foarte urât și ducea adesea la revolte. 

Amos îi mulțumi lui Odger pentru avertizare şi se duse împreună cu 
Hamish la casa de oaspeţi a doamnei Astley, unde stătea întotdeauna 
atunci când trebuia să-şi petreacă noaptea la Combe. Era o casă de oraș 
normală, dar era înțesată de paturi, câte unul sau două în camerele mici şi 
mai multe în camerele mai mari. Gazda era o femeie jamaicană zâmbi- 
toare, a cărei circumferință era o bună reclamă pentru felul în care gătea. 

Ajunseseră la timp pentru masă. Doamna Astley le servi o tocană de 
peşte condimentată, cu pâine proaspătă și bere alături, la preţul de un 
șiling. La masa comună, Amos se așeză alături de un bărbat mai tânăr, 
care-l recunoscu. 

- Nu mă cunoşti, domnule Barrowfield, dar sunt din Kingsbridge, 
spuse el. Numele meu este Jim Pidgeon. 

Amos nu-şi amintea să-l mai fi văzut până atunci. Spuse totuși 
politicos: 

— Ce te aduce la Combe? 

- Lucrez pe barje. Cunosc destul de bine râul între Kingsbridge şi 
Combe. 

Un alt chiriaş, un bărbat cu braţul drept inapt, care era numit în glumă 
Lefty (Stângaciul), spumega de furie la adresa francezilor, între două 
îmbucături. 

- Fără Dumnezeu, însetaţi de sânge, oameni ignoranţi, au ucis floarea 
nobilimii franceze şi vor să-i omoare şi pe ai noştri, spuse el şi sorbi din 
lingură. 

Hamish muşcă momeala. 

- Am fost în pace timp de paisprezece luni, spuse el. 

Tratatul de la Amiens fusese semnat în luna martie 1802, iar turiștii şi 
negustorii englezi bogaţi se grăbiseră înapoi spre iubitul lor Paris; dar 
Marea Britanie pusese capăt armistiţiului în luna mai a anului trecut. 

- Francezii ne-au atacat din nou, spuse Lefty. 

— Interesant că spui asta, răspunse Hamish. Conform celor scrise în 
ziare, noi suntem cei care i-am atacat pe francezi, nu invers. 

- Pentru că ei au invadat Elveţia, spuse Lefty. 

— Fără îndoială că au făcut-o, dar ăsta este un motiv ca să trimiţi engle- 
zii la moarte? Pentru Elveţia? Doar mă întreb. 

— Nu-mi pasă ce spui tu. Eu doar îi urăsc pe nenorociţii de francezi. 

Din bucătărie se auzi o voce: 

— Fără limbaj urât, domnilor, asta este o casă respectabilă. 

Bătăiosul Lefty se supuse autorităţii ei. 

- Îmi pare rău, doamnă Astley, spuse el. 

Masa se încheie la scurtă vreme după aceea. În timp ce bărbaţii pără- 
seau masa, doamna Astley intră şi spuse: 

— Să aveţi o seară plăcută, domnilor, dar amintiţi-vă regula mea: uşa se 
încuie la miezul nopții și nu primiţi banii înapoi. 

Amos şi Hamish se plimbară prin oraș. Amos nu era îngrijorat pentru 
recrutorii cu forța. Ei nu luau domni din clasa de mijloc, bine îmbrăcaţi. 

Combe era un loc agitat, așa cum erau de obicei oraşele portuare. 
Muzicieni și acrobaţi dădeau spectacole pe străzi, pentru ceva mărunţiş; 
vânzători ambulanți vindeau balade şi suveniruri, precum şi poţiuni 
magice; femei și bărbaţi tineri îşi ofereau trupurile; hoţii de buzunare îi 
jefuiau pe marinari de salariile lor. Amos și Hamish nu erau tentaţi de 
numeroasele bordeluri și case de jocuri de noroc, dar încercară berea din 
câteva taverne și mâncară stridii de la o tarabă de pe stradă. 

Când Amos anunţă că era vremea să se întoarcă la casa doamnei Astley, 
Hamish îl imploră să mai stea pentru încă o cană de bere, iar Amos îi făcu 
pe plac. Intrară într-o tavernă în apropiere de malul apei. Înăuntru se aflau 

mai mulţi bărbaţi care beau bere și câteva femei tinere. Amos îl văzu acolo 
pe Jim Pidgeon, bucurându-se de o conversaţie prietenoasă cu o femeie 
îmbrăcată în rochie roşie. 

- Drăguţ loc, spuse Hamish pe un ton apreciativ. 

- Nu, nu este, zise Amos. Priveşte la tânărul Jim din Kingsbridge. Este 
foarte beat. 

- Norocul lui. 

— De ce crezi că fata se poartă frumos cu el? 

-— Presupun că îl place, 

- El nu este nici chipeș, nu este nici bogat; ce vede la el? 

- N-ai de unde să înţelegi alegerile pe care le fac femeile. 

Amos scutură din cap, 

— Este o casă de agăţat. 

- Ce înseamnă asta? 

- Ea i-a turnat gin în bere, fără ca el să observe. În orice clipă de acum 
încolo, îl va duce într-o cameră din spate şi el va crede că este noaptea lui 
norocoasă. Dar nu este, pentru că acolo îl va aștepta banda cu arcanul. jil 
vor duce la bordul unei nave şi îl vor încuia în arest. Data viitoare când va 
vedea lumina soarelui, va fi înrolat în marina regală. 

- Sărmanul nenorocit... 

- Şi fata va primi un şiling pentru ajutorul acordat. 

- Ar fi mai bine să-l salvăm. 

- Da. 

Amos se duse la Pidgeon și spuse: 

- E vremea să mergi acasă, Jim. Este târziu şi eşti beat. 

- Sunt în regulă, spuse Jim. Doar stau de vorbă cu fata asta. Numele ei 
este Mademoiselle Stephanie Marchmount. 

- Și al meu este William Pitt cel Tânăr, spuse Amos. Haide, să mergem! 

Femeia care își spunea Stephanie zise: 

- De ce nu vă vedeți de nenorocitele voastre de treburi? 

Amos îl prinse pe Jim cu fermitate de braţ. 

Stephanie șopti printre dinţi: 

- Lăsaţi-l în pace! 

Apoi se repezi la Amos şi îl zgârie pe faţă. 

El îi dădu mâna la o parte. 

Trei bărbaţi stăteau în picioare în apropiere, discutând cu o altă fată 
frumoasă. Unul dintre ei se întoarse şi spuse: 

- Ce se întâmplă? 

— Prietenul meu este beat, spuse Amos, cu mâna pe obrazul însângerat. 
Ne ducem acasă înainte ca banda cu arcanul să pună mâna pe el. Şi voi aţi 
putea să vă gândiţi să faceţi acelaşi lucru. 

— Banda cu arcanul? spuse bărbatul. Era pierdut, dar rațiunea îi reveni 
treptat. Banda cu arcanul este aici? 

Amos privi spre spatele sălii și văzu trei bărbaţi cu aspect dur care se 
apropiau, conduşi de un al patrulea, îmbrăcat în uniformă de ofițer naval. 

— Uite acolo, spuse el, arătând spre cei patru. Tocmai au intrat. 

Stephanie le făcu semn cu mâna. Bărbaţii se mișcară mai repede, de 
parcă ar fi repetat acţiuni pe care le mai făcuseră de multe ori, și într-o 
secundă ajunseră în apropiere. Fata arătă spre Jim. 

— Daţi-vă la o parte! spuse ofiţerul. 

Unul dintre duri îl apucă pe Jim, care era incapabil să se împotri- 
vească. Hamish îl lovi pe al doilea dur cu o lovitură puternică, doborân- 
du-l la pământ. Al treilea bărbat îl lovi cu pumnul pe Amos în burtă; o 
lovitură dură şi precis direcţionată, după care Amos se încovoie de 
durere. Bărbatul se repezi la el cu o sumedenie de lovituri. Amos era înalt 
şi puternic, dar nu era un luptător de stradă şi se strădui să se protejeze 
retrăgându-se prin mulţime. 

Dar privitorii nu erau neutri. Banda cu arcanul era duşmanul oricărui 
bărbat. Cei mai apropiaţi de Amos intrară în luptă. Îl atacară pe bărbatul 
care-l lovea şi îl traseră înapoi. 

Asta îi oferi lui Amos un moment ca să-şi revină. Bătaia se generali- 
zase, bărbaţii strigând şi lovind fără discriminare şi femeile ţipând. 
Hamish îl apucă pe Jim şi încercă să-l despartă de răpitorul său. Amos se 
duse să-l ajute pe Hamish, dar un privitor îi observă hainele bune, presu- 
puse că era de partea bandei de recrutori și îi aruncă o lovitură sălbatică. 
Fu o lovitură norocoasă și-l prinse chiar sub bărbie. Îşi pierdu cunoştinţa 
pentru un moment și se trezi pe podea. Acesta nu era un loc bun în care să 
te afli în mijlocul unei bătăi, dar era prea amețit ca să se ridice în picioare. 

Reuşi să se ridice în genunchi, apoi cineva îl apucă de subraţ şi văzu 
figura binevenită a lui Hamish; acesta îl luă pe sus şi îl azvârli pe unul din 
umerii săi lați. Amos rămase inert, lăsându-se în voia sorții. Picioarele i se 
loveau de trupurile oamenilor, în timp ce Hamish îşi croia drum, cu el în 
spate, prin mulţime. Câteva secunde mai târziu, respiră aerul proaspăt şi 
rece. Hamish îl mai purtă o bucată de drum, departe de tavernă, apoi îl 
aşeză în picioare, sprijinit de un zid. 

- Poţi să stai în picioare? întrebă Hamish. 

— Cred că da. 

Amos îşi simţi picioarele slăbite, dar rămase drept. Hamish râse. 

- A fost ceva tărăboi! rosti el, fiind clar că se bucurase de asta. Femeia 
aia, Stephanie, ţi-a cam distrus faţa. Erai destul de chipeș. 

Mâna lui Amos se duse la obraz şi coborî însângerată. 

- Mă voi vindeca, spuse el. Unde este Jim Pidgeon? 

- A trebuit să-l las în urmă. Nu puteam să te car pe tine și să mă lupt cu 
banda cu arcanul în acelaşi timp. 

— Sper că a scăpat, spuse Amos. 

- Presupun că vom afla mâine, la micul-dejun. 

În dimineaţa următoare nu era nici urmă de Jim Pidgeon. 


xxx 


Elsie îi duse la culcare pe cei trei fii ai ei, unul câte unul. Acesta era 
momentul ei preferat din zi. Iubea acest moment liniștit cu copiii ei şi abia 
aştepta clipa când aveau să fie adormiţi, iar ea se putea odihni. 

Începu cu cel mai mic, Richie, care avea doi ani. Era blond, asemenea lui 
Kenelm, şi promitea să fie chipeș. Îngenunche alături de el şi spuse o rugă- 
ciune. Când termină, băiatul spuse Amin impreună cu ca. Era unul dintre 
puţinele cuvinte pe care le știa, împreună cu mama, poo-poo şi nu. 

Billy fu următorul. Avea patru ani şi infinită energie. Putea să cânte, să 
numere, să-şi contrazică mama şi să alerge în acelaşi timp, deși nu sufici- 
ent de repede ca să şi scape de ea. Spuseseră rugăciunea împreună. 

În sfârşit, ajunse la primul ei născut, Stevie, de şapte ani. Părul lui rog- 
cat, stufos, se mai închisese puţin la culoare și devenise mai apropiat de cas- 
taniul Arabellei. Citea mult şi putea să-şi scrie numele. Îşi spuse rugăciunile 
fără îndrumarea lui Elsie și ea fu cea care spuse „Amin“ împreună cu el. 

Kenelm făcuse întotdeauna acest lucru cu Stevie, dar acum, când aveau 
trei copii, descoperise că asta îi ocupa mult prea mult timp. 

Ea îşi lăsă băieţii în grija bonei, care dormea într-un loc de unde îi putea 
auzi. Pe palier se întâlni cu maică-sa, care ieșea din camera episcopului. 

Părinţii lui Elsie abia dacă-şi mai vorbiseră în ultimii cinci ani, până 
când episcopul se îmbolnăvise, cu o vară în urmă, la vârsta de şaizeci şi 
şapte de ani. Suferea de plămâni și avea dureri în piept atât de grave, încât 
orice efort îl epuiza şi nu se mai dădea jos din pat. Așa că Arabella înce- 
puse să-l îngrijească. 

Elsie şi mama ei coborâră scările impreună și se duseră în sufragerie 
pentru cină. Aveau supă rece, o plăcintă de fazan şi prăjitură. Se înălța pe 
masă și o carafă de vin, dar amândouă femeile băură ceai. 

Kenelm se afla la o întrunire în sacristie şi anunţase că va întârzia, așa 
că femeile începură fără el. 

Elsie întrebă cum se simțea tatăl ei. 

— Puțin mai slăbit, spuse Arabella. Se plânge că are picioarele reci, deşi 
în cameră arde un foc puternic. I-am dus nişte supă limpede pentru cină 
şi a băut-o. Acum doarme. Mason stă cu el. 

— De ce te îngrijeşti de el? Mason ar putea să facă asta singură. 

— O întrebare pe care mi-o pun şi eu adesea. 

Elsie nu se declară satisfăcută cu acest răspuns. 

— Este din cauză că te gândeşti la viaţa de apoi? 

Elsie fusese pe punctul să spună „Ziua Judecăţii de Apoi“, dar se gândi 
ca era prea aspru. 

- Nu ştiu prea multe despre viața de apoi, spuse Arabella. Şi nici cleri- 
cii nu ştiu, deși pretind că ştiu. Cuplurile cu o căsătorie fericită vor fi 
împreună în ceruri, dar ce se întâmplă cu o văduvă care se recăsătorește? 
Ea ar putea să aibă doi bărbaţi în Rai. Va trebui să aleagă între ei sau poate 
să-i aibă pe amândoi? 

Elsie chicoti. 

— Mamă, nu te prosti! 

— Nu fac decât să scot în evidenţă aberaţiile pe care le cred oamenii. 

— Încă eşti îndrăgostită de tatăl meu? 

— Nu, şi probabil că nu am fost niciodată. Dar asta n-a fost vina lui. 
Amândoi am fost responsabili pentru lucrurile care ni s-au întâmplat. 
Desigur, n-ar fi trebuit să mă căsătoresc cu el niciodată, dar asta fost deci- 
zia mea. El m-a întrebat şi eu aş fi putut să spun nu. Aş fi şi făcut-o, dacă 
mândria mea nu ar fi fost rănită de cel care m-a respins. 

— Unele căsătorii de consolare merg destul de bine. 

— Problema a fost că tatăl tău nu a fost niciodată interesat de mine cu 
adevărat. El işi dorea o nevastă pentru comoditate şi pentru că dorea să 
dovedească, ştii tu, că un cleric nu este efeminat. 

— Tata este un efeminat? 

— Nu, dar înclinația lui în cealaltă direcţie nu este foarte puternică. 
După ce te-ai născut tu, am mai făcut dragoste doar foarte rar. Şi în cele 
din urmă, vezi tu, am găsit pe cineva care abia dacă putea să-şi ia mâinile 
de pe mine, pentru că mă iubea extrem de mult, iar eu am înţeles că acesta 
este felul în care ar trebui să stea lucrurile. 

„La fel este şi pentru mine, se gândi Elsie cu tristeţe. Dar sunt convinsă 
că așa ar putea să fie cu Amos.“ Bău niște supă și nu mai spuse nimic. 


386 


Armele luminii 


Arabella zise: 

— Nu vreau ca el să moară urându-mă. Nu vreau să stau lângă mormân- 
tul lui şi să-l blestem. Așa că mă gândesc la vremurile de la început, când 
era subțire şi chipeș şi nu era atât de pompos, iar eu eram cel puţin atrasă 
de el. Şi poate că mă va ierta înainte de final... 

Elsie nu credea că tatăl ei era genul iertător, dar acesta era un alt gând 
pe care-l păstră pentru ea. 

Atmosfera confesională se evaporă atunci când intră Kenelm. Se aşeză 
la masă şi îşi turnă un pahar de vin de Madeira. $ 

- De ce sunteți atât de solemne amândouă? vru el să afle. 

Elsie se decise să nu-i răspundă. În schimb, îl întrebă: 

— Cum ţi-a mers întrunirea? 

- Foarte directă, răspunse cl. A fost o discuţie cu caracter organiza- 
toric. Lămurisem toate lucrurile anterior, cu episcopul, aşa că am putut să 
le spun clericilor ce doreşte el de la ei. Când n-au fost de acord, le-am spus 
că voi vorbi din nou cu episcopul, dar eu nu cred că se va răzgândi. 

— Eşti convins că episcopul măcar înțelege ce-i spui tu? spuse Arabella. 

- Aşa cred. În orice caz, împreună luăm decizii solide. 

Kenelm își luă o felie de plăcintă de fazan și începu să mănânce. 

Arabella se ridică în picioare. 

- Eu mă voi retrage. Noapte bună, Kenelm. Noapte bună, Elsie. 

Şi părăsi încăperea, k 

Kenelm se încruntă. 

- Sper că mama ta nu este nemulțumită de mine din vreun motiv 
oarecare. 

- Nu, spuse Elsie. Dar presupun că ea consideră că episcopul nu mai 
este capabil să ia decizii și că, în realitate, tu conduci lucrurile acum. 

Kenelm nu negă asta. 

— Şi dacă ar fi adevărat, ar avea vreo importanță? 

- Un observator ostil ar putea spune că ceea ce faci tu este înşelător. 

- Cu greu, spuse Kenelm, râzând uşor și prefăcându-se că sugestia era 
fantezistă. În orice caz, ceea ce este esenţial e să menţinem dioceza funcți- 
onând fără probleme, cât timp episcopul este indisponibil. 

~ S-ar putea să nu se mai facă bine niciodată. 

- Cu atât mai multe motive avem să evităm un scandal între clerici, 
despre cine va trebui să funcţioneze ca episcop interimar, 

- Mai devreme sau mai târziu, oamenii își vor da seama ce pui la cale. 

— Cu atât mai bine. Dacă mă dovedesc capabil să acţionez în această 
poziţie, atunci când tatăl tău va fi, în sfârşit, chemat în faţa Domnului, 
arhiepiscopul ar trebui să mă numească pe mine episcop în locul lui. 

— Dar tu ai doar treizeci de ani. 

Obrajii palizi ai lui Kenelm se întunecară de furie. 

— Vârsta n-ar trebui să aibă nimic de-a face cu asta. Postul ar trebui să 
treacă la bărbatul cel mai capabil. 

- Nu există niciun dubiu în legătură cu competenţa ta, Kenelm. Dar 
asta este Biserica Angliei și este condusă de oameni în vârstă. Ei ar putea 
să considere că eşti prea tânăr. 

- Sunt aici de nouă ani și mi-am dovedit abilitățile! 

— Şi toată lumea va fi de acord cu asta. Asta nu era chiar adevărat — Kenelm 
se înfruntase cu câţiva dintre bărbaţii mai în vârstă, cărora le displăcea încre- 
derea lui îngâmifată, dar ea încercă să-i menajeze sentimentele scandalizate. 

- Doar nu vreau să fii dezamăgit dacă decizia nu vine în sensul în 
care-ţi doreşti tu. 

— Sincer, nu prea cred că sunt multe șanse să se întâmple asta, spuse el, | 
ca o finalitate şi Elsie nu mai adăugă nimic. 

El își termină cina și urcară la etaj împreună, O urmă în dormitorul ei, 
apoi trecu prin ușa de legătură în propriul său dormitor. 

— Noapte bună, dragă, rosti el când închise uşa. 

— Noapte bună, spuse Elsie. 


xxx 


La moartea episcopului, Elsie fu surprinsă de tristețea care o cuprin- 
sese. Relaţia cu tatăl ei fusese tensionată și nu se așteptase să verse lacrimi. 
Abia când cioclii își terminară treaba şi îi privi trupul rece, aşezat în coş- 
ciug, îmbrăcat în roba episcopală și purtând pe cap o perucă, o copleşi tris- 
teţea și suspină amarnic. Se trezi gândindu-se la scene din copilărie, pe 
care nu şi le mai amintise de douăzeci și cinci de ani: tatăl ei care-i cânta 
imnuri pentru copii şi melodii populare; îi spunea povești ca să adoarmă; 
îi spunea cât de drăguță era în noile ei haine; o învăţa să recunoască 
prima literă din numele ei în inscripțiile sculptate de la catedrală. La un 
moment dat, aceste intimităţi încetaseră. Poate că acela fusese momentul 
în care ea se transformase dintr-o fetiţă dulce într-o adolescentă provoca- 
toare și bătăioasă. 
- Vremurile bune..., i se adresă mamei sale, oare de ce le-am uitat pen- | 
tru atât de mult timp? | 

- Pentru că amintirile proaste le otrăvesc pe cele bune, spuse Arabella. 
Dar acum putem să privim la viața lui ca la un întreg. În unele momente a 
fost blând, iar în altele a fost crud. A fost deștept, dar şi îngust la minte. Nu 
mă pot gândi nici măcar la o singură ocazie în care să mă fi minţit, pe mine 
sau pe oricine altcineva, dacă are vreo importanţă, deși putea să înșele prin 
tăcere. Fiecare viață este un mozaic de acest fel, dacă este privită cu atenţie, 
doar dacă nu eşti un sfânt. 

Amos spuse că înțelegea cum se simţea Elsie. Discutând la şcoala de 
duminică, în timp ce copiii îşi mâncau masa gratuită, el îi vorbi despre 
moartea propriului său tată, în urmă cu doisprezece ani. 

- Când l-am văzut, palid şi nemișcat, am fost cuprins de o nevoie de a 
plânge, am fost copleșit de ea, nu mă puteam opri din plâns. Şi totuși, în 
acelaşi timp, ştiam că el mă tratase rău. Îmi aminteam asta și totuşi senti- 
mentul nu a schimbat nimic. N-am putut înţelege asta; încă nu pot. 

Elsie încuviinţă din cap. 

— Atașamentul merge mult prea adânc ca să poată fi alterat de împreju- 
rări. Mâhnirea nu este rațională. 

El aprobă din cap și zâmbi. 

— Eşti atât de înțeleaptă, Elsie. 

„Şi totuşi, tu o preferi pe nevolnica aia de Jane“, gândi ea. 

Episcopul lăsă patru mii de lire prin testament, împărțite în mod egal 
între soţia şi fiica sa. Arabella putea să trăiască modest din moştenirea ei. 
Elsie avea să o folosească pe a ei pentru şcoala de duminică. 

Arhiepiscopul nu veni la Kingsbridge pentru înmormântare, dar îl 
trimise pe bărbatul care era mâna sa dreaptă, Augustus Tattersall. Acesta 
veni la palat. Elsie fu impresionată văzându-l. Mai întâlnise doi emisari 
anteriori ai arhiepiscopului şi îi considerase pe amândoi aroganţi şi 
autoritari. Tattersall era un intelectual, un bărbat cu o influenţă conside- 
rabilă, dar îşi purta distincţia cu ușurință. Vorbea cu blândeţe, cu o 
curtoazie atent aleasă, mai ales față de cei aflaţi în puterea lui; dar nu exista 
niciun semn de slăbiciune şi putea să fie foarte ferm când vorbea despre 
ceea ce dorea arhiepiscopul. Ei îi trecu prin minte că Amos ar fi fost exact 
în acest fel, dacă ar fi devenit cleric, cu excepţia faptului că Tattersall nu 
era chipeș. 

În timpul vizitelor anterioare, Elsie se simţise jenată de modul evident 
în care Kenelm se străduia să-i impresioneze pe clericii superiori, spunând 
mereu cât de mult se baza episcopul pe el, lăsând de înţeles că ar fi putut să 
se descurce mai bine singur. Ea înțelegea că Kenelm îşi dorea să avanseze 

în ierahia bisericii, dar simțea că deținătorii poziţiilor înalte din biserică ar 
fi putut să fie mai impresionați de o abordare mai subtilă. 

Kenelm îi spuse lui Elsie că este încrezător, dar era nerăbdător să afle veş- 
tile de la Tattersall. Oricum, Tattersall îi tinu pe toţi în suspans şi nu spuse 
nimic despre asta, în timp ce se făceau aranjamentele pentru înmormântare. 

Cu mare ceremonie, episcopul fu coborât să se odihnească în mormân- 
tul din cimitirul din partea de nord a catedralei. Tattersall programase o 
întrunire a Capitolului, imediat după aceea. Dar el ceru să discute cu 
Arabella, Kenelm şi Elsie înainte de Capitol, ceea ce era chibzuit din par- 
tea lui, simţi Elsie. 

Se aşezară în salon. Tattersall vorbi vioi. 

— Arhiepiscopul a decis ca noul episcop de Kingsbridge să fie Marcus 
Reddingcote. 

Elsie aruncă o privire spre Kenelm. Din pricina șocului, acesta păli. Ea 
simţi un val de compasiune. Asta însemnase atât de mult pentru el... 

Tattersall îi spuse lui Kenelm: 

- Cred că îl cunoşti pe Reddingcote de la Oxford. A fost profesor acolo, 
pe vremea aceea. 

Elsie auzise de Reddingcote, un intelectual conservator, care scrisese 
un comentariu la Evanghelia după Luca. 

Kenelm își regăsi vocea, 

— Dar de ce nu eu? 

— Arhiepiscopul este perfect conştient de abilitățile tale şi simte că te 
aşteaptă un viitor frumos. Cu ceva mai mulţi ani de experienţă, ai putea să 
fii pregătit pentru o dioceză. Dar chiar acum eşti prea tânăr. 

- Mulţi oameni de vârsta mea au devenit episcopi! 

-= Nu prea mulți. Câţiva, da, și în general erau al doilea sau al treilea fiu 
al unui nobil important, îmi pare rău să spun asta... 

-= Dar... 

- Mergem mai departe, spuse Tattersall, ferm. Decanul de Kingsbridge 
trebuie să se retragă în curând și arhiepiscopul te promovează pe tine, 
domnule Mackintosh, să devii decan. 

Kenelm nu se lăsă îmbunat. Era o promovare de dorit, dar el tânjea 
după mai mult. Oricum, reuşi să spună; 

- Mulţumesc. 

Tattersall se ridică în picioare. 

- Reddingcote este nerăbdător să vină aici imediat, spuse el. Tu ar tre- 
bui să preiei Decanatul imediat ce prezentul decan eliberează postul. 

Flsie simți că viaţa ei se schimba prea repede. Îşi dorea o pauză, ca să-şi 
revină. 

Tattersall îşi privi ceasul. 

- Mă voi adresa Capitolului peste cincisprezece minute. Presupun că 
mi te vei alătura acolo, domnule Mackintosh. 

Kenelm arăta de parcă ar fi vrut să zică Du-te dracului, dar, după o 
pauză, aprobă din cap supus, 

— Voi fi acolo. 

Tattersall ieşi. 

Elsie spuse vioaie: 

- Ei bine, ne vom muta la Decanat! Este o casă foarte frumoasă. Mai 
mică decât palatul acesta, desigur, dar probabil mai confortabilă. Și se află 
pe Main Street. 

Kenelm spuse amărât: 

- Opt ani de cărat încolo și încoace pentru episcop și tot ceea ce obţin 
este un decanat... 

- Este o promovare rapidă, după standardele clericilor obişnuiţi. 

— Eu nu sunt un cleric obişnuit. 

Elsie ştia că el se aşteptase la un tratament special, pentru că era gine- 
rele unui episcop. Dar episcopul era mort şi Kenelm nu avea alte cunoș- 
tințe influente. Cu tristețe, ea spuse: 

— Ai crezut că vei avea parte de un tratament special dacă te măriţi 
cu mine... 

— Ha! spuse el. Asta a fost o greșeală, nu-i aşa? 

Era o palmă peste față şi Elsie fu redusă la tăcere. 

Kenelm părăsi camera. 

Arabella spuse: 

— O, dragă, asta a fost o răutate, dar sunt convinsă că nu intenționată. E 
supărat, atâta tot. 

— Sunt convinsă că a făcut-o intenţionat, zise Elsie. El are nevoie să dea 
vina pe cineva pentru dezamăgirea lui. l 

— Ei bine, nu și-a îndeplinit dorința, dar tu i-ai îndeplinit-o pe a ta. Îi 
ai pe Stevie, Billy şi Richie. Şi eu îl am pe Abe. Ne vom muta la Decanat şi 
vom avea o casă plină de copii. Viaţa putea să fie mai rea! 

Elsie se ridică şi îşi îmbrăţisă mama. 

— Ai dreptate, spuse ea. Viaţa putea fi mai rea! 


CAPITOLUL 27 


Fiica lui Hornbeam, Deborah, avea o revistă în dreapta farfuriei. Îşi nota 
cifre pe o bucată de hârtie, cu ajutorul unui creion, concentrându-se din 
greu, în timp ce ceaiul i se răcea. Pe pagină erau desene geometrice, triun- 
ghiuri şi cercuri cu tangente. Hornbeam era nedumerit. 

- Ce faci acolo? 

— Este un joc de matematică, spuse ea fără să ridice privirea, complet 
absorbită. 

— Ce revistă e aia? întrebă el. 

— Jurnalul Doamnelor sau Almanahul Femeilor. 

Bărbatul rămase surprins. 

- Au jocuri matematice într-o revistă pentru femei? 

Ea ridică, în sfârșit, privirea. 

— De ce nu? 

— Nu m-aş fi gândit că femeile pot să rezolve probleme de matematică. 

— Sigur că putem! Ştii că întotdeauna mi-au plăcut numerele. 

— Mă gândeam că tu eşti excepțională. 

- Multe femei pretind că nu înţeleg numerele pentru că li s-a spus că 
bărbaţilor nu le plac fetele deștepte. 

Asta era o idee nouă pentru Hornbeam. 

- Eşti sigură că nu vrei să spui că sub această aparenţă femeile sunt la 
fel de deştepte ca bărbaţii? 

- O, nu, tată, cu siguranță nu. 

Era sarcastică. Puţini oameni aveau curajul să-l contrazică pe Hornbeam, 
cu atât mai puţin să-l ia în zeflemea, dar Deborah era unul dintre puţinii 
care puteau. Nu exista niciun pericol ca ea să pretindă că este proastă. Era 
inteligentă și lui îi plăcea să discute cu ea în contradictoriu. 

Bărbatul ei nu se afla alături de ea. Will Riddick o luase pe arătură. Îşi pier- 
duse sursa de bogăţie, atunci când fusese mutat din poziţia de şef al achiziţi- 
ilor pentru miliția din Shiring. Încă avea chiriile de la Badford şi simbria de 

la armată, dar asta nu era nici pe departe de ajuns ca să plătească pentru sti- 
lul lui de viaţă - în special pentru jocurile de noroc ~- şi, astfel, era falit. 
Hornbeam îi imprumutase o sută de lire, de dragul lui Deborah, dar Riddick 
nu-i plătise înapoi; de fapt, trei luni mai târziu îi ceruse mai mult. Hornbeam 
îl refuzase. Acum Riddick își părăsise casa din Kingsbridge şi se întorsese în 
satul Badford, Deborah refuzase să plece cu el și lui Riddick părea să nu-i 
pese. Nu aveau copii, aşa că despărțirea nu era prea complicată. 

Asta nu era ceea ce şi-ar fi dorit Hornbeam, dar îi plăcea s-o aibă pe 
Deborah locuind cu el. 

Ceasul bătu de nouă şi jumătate şi Hornbeam se ridică în picioare. 

- Trebuie să plec să mă ocup de săracii din Kingsbridge, spuse el, fără 
nicio urmă de plăcere și părăsi încăperea. 

Pe hol, nepotul său, Joe, se juca fericit cu o sabie din lemn, luptând cu 
un duşman imaginar. Hornbeam privi băiatul cu drag și spuse: 

- Asta este o sabie cam mare pentru un băiat de şase ani. 

- Am aproape şapte ani, spuse Joe. 

- O, asta schimbă complet lucrurile. 

- Da, zise Joe, indiferent la sarcasm. Când voi creşte mare, îl voi ucide 
pe Bonaparte. 

Hornbeam spera că războiul se va termina înainte ca Joe să fie sufici- 
ent de mare ca să intre în armată, dar spuse: 

- Sunt bucuros să aud asta. Ar fi bine să scăpăm de Bonaparte. Dar ce 
vei face după aceea? 

Joe privi spre bunicul său cu ochii săi albaştri, inocenți, şi spuse: 

- Voi face o mulțime de bani, la fel ca tine. 

- Ăsta mi se pare un plan foarte bun. 

„Şi tu nu vei avea parte niciodată de greutăţile pe care le-am suferit eu, 
când eram copil, gândi Hornbeam. Asta este marea mea consolare în viață.“ 

Joe îşi reluă duelul, strigând: 


- Înapoi, francezi laşi! 

Francezii erau orice, numai lași nu, reflectă Hornbeam. Timp de doispre- 
zece ani, rezistaseră tuturor încercărilor englezilor de a le zdrobi revoluţia. Dar 
acesta era un gând prea subtil pentru a i-l împărtăși unui patriot în vârstă de 
şase ani, chiar şi unuia atât de isteț ca Joe. Hornbeam își puse haina și ieşi. 

De curând fusese numit supraveghetor al săracilor din Kingsbridge. Era 
o slujbă pe care puţini oameni o doreau, pentru că implica multă muncă, 
pentru o răsplată mică, dar lui Hornbeam îi plăcea să ţină în mâini frâiele 
puterii. Ajutorul pentru săraci era distribuit de bisericile parohiale, dar 

sistemul era controlat de supraveghetor. Era important să se asigure că 
banii contribuabililor nu se duceau către vagabonzi și risipitori. Hornbeam 
vizita fiecare parohie o dată pe an şi stătea în sacristie cu vicarul, ascultând 
poveştile tânguitoare ale bărbaţilor şi femeilor care nu-și puteau hrăni 
familiile şi nici pe ei fără un ajutor din partea celor care nu erau atât de 
risipitori. 

Astăzi se duse la St John, la sud de râu, pe vremuri o parohie semirurală, 
acum aglomeratul cartier de case construit de Hornbeam și de fiul său, 
Howard, pentru lucrătorii care munceau în morile de la malul râului. 

Vicarul de la St John, Titus Poole, era un tânăr subţire, impunător, cu un 
aspect sentimental. Hornbeam purta o perucă, pentru a-şi spori demnitatea 
şi autoritatea, dar Poole nu purta. Probabil că el era unul dintre acei oameni 
care considerau că perucile erau inutile, costau prea mult şi arătau prosteşte. 
Hornbeam îl dispreţuia. Genul cel mai rău de cleric cu sufletul milos, era 
atât de dornic să-i ajute pe oameni, încât nu se gândea niciodată să-i înveţe 
să se ajute singuri. 

În primele câteva minute oferiră ajutor câtorva cazuri care nu-l meritau: 
unui bărbat cu ochii injectaţi și nasul roșu care, evident, avea suficienţi bani 
ca să se îmbete; unei femei care era grasă, în ciuda sărăciei pe care o pretin- 
dea; dar şi unei fete cu trei copii, care era o prostituată cunoscută şi apăruse 
de mai multe ori în fața lui Hornbeam, la sesiunile de judecată. Hornbeam 
s-ar fi contrat cu Poole pentru fiecare dintre aceste cazuri, doar că existau 
reguli și datoria ambilor bărbaţi era să le respecte. Asta le permise să ajungă 
la un acord, până când sosi Jenn Pidgeon. 

Ea începu să vorbească de când intră. 

- Am nevoie de ajutor să-mi hrănesc băiatul. Nu am niciun ban şi nici 
măcar nu este vina mea. O pâine de două kilograme costă acum un şiling şi 
ce altceva pot să mănânce oamenii? Era furioasă şi coerentă şi nu arăta 
niciun fel de teamă. 

Poole interveni: 

— Vorbeşti când ţi se oferă cuvântul, doamnă Pidgeon. Consilierul 
Hornbeam și cu mine îţi vom pune întrebări, Tot ce trebuie să faci este să 
răspunzi cinstit. Spui că ai un băiat? 

- Da, Tommy are paisprezece ani și își caută de lucru în fiecare zi, dar 
este mic și nu foarte puternic. Uneori oamenii îl plătesc să le facă diverse 
comisioane sau să măture. 

Ea avea vreo treizeci de ani, purta o rochie uzată şi un gal găurit de molii. 
În picioare avea saboţi din lemn. Hornbeam observă că părea întometată. 

Asta era în favoarea ei. Soția lui, Linnie, spunea că, la unii oameni, grăsimea 
era o boală. Hornbeam considera că aceştia erau doar lacomi. 

- Şi unde locuieşti? întrebă Poole, 

- La ferma Morley, dar nu în casă; au un fel de şopron lângă peretele 
hambarului, ei îl numesc aplecătoare, nu are vatră, dar există un fel de horn 
şi ei mă lasă să stau acolo pentru un penny pe săptămână; mi-au dat şi o sal- 
tea de paie pe care să putem dormi amândoi. 

Hornbeam spuse dezaprobator: 

- Dormi în pat cu băiatul tău de paisprezece ani? 

- Este singurul mod în care ne putem încălzi, spuse ea indignată. în 
şopronul ăla bate vântul. 

„Nu este prea flămândă dacă nu încearcă să mă contrazică“, se gândi 
Hornbeam amar. 

- Ce fel de muncă faci? continuă Poole. | 

— Orice pot să găsesc. Dar ei nu au nevoie de ajutor la fermă pe timpul 
iernii şi morile de pânză duc lipsă de comenzi din cauza războiului; eu 
obişnuiam să țin un magazin, dar în Kingsbridge nu sunt magazine 
de închiriat... 

Hornbeam o întrernpse. El nu avea nevoie de explicaţii pentru șoma- 
jul din Kingsbridge. 

— Unde este bărbatul tău? 

Se așteptase ca ea să spună că nu are bărbat, dar se înşela. 

- A fost luat de banda cu arcanul, să ardă în iad cu toţii! 

Asta era la limita răzvrătirii şi Poole spuse: 

— Calmează-te! 

Ea nu păru să-i audă avertismentul. 

- N-am fost niciodată săracă. Când eu și cu Jim am venit de la 
Hangerwold, el şi-a găsit de lucru pe barje şi nu aveam noi prea multe, dar 
n-am fost niciodată datoare, nici măcar cu un singur penny. Privi direct 
spre Hornbeam. Apoi, primul tău ministru a trimis golani să-l lege pe Jim 
şi să-l arunce la bordul unei nave și să-l oblige să meargă pe mare, pentru 
Dumnezeu ştie câtă vreme, şi să mă lase pe mine de una singură, Nu vreau 
ajutorul pentru săraci, îl vreau pe bărbatul meu, dar voi mi l-aţi furat! 
Femeia începu să plângă. 

Poole spuse: 

— Nu-ţi va fi de ajutor dacă ne insulți pe noi. 

Suspinele i se opriră brusc. 

- Insulte? Am spus ceva ce nu este adevărat? 

„Femeia e obraznică“, gândi Hornbeam iritat. Cei mai mulți solicitanți 
aveau cel puțin bunul simț să fie politicoşi. Asta merita să rămână flă- 
mândă şi să primească o pedeapsă pentru obrăznicia ei. O întrebă: 

- Zici că eşti din Hangerwold? 

- Da, eu şi Jim. Asta este în Gloucestershire. Jim avea o mătuşă aici, în 
Kingsbridge. Dar acum e moartă. 

- Cu siguranţă ştii că ajutorul pentru săraci este disponibil doar în 
parohia în care te-ai născut! 

— Cum aş putea să merg în Gloucestershire? Eu nu am palton, băiatul 
meu nu are pantofi, nu am casă acolo şi nici bani să plătesc chirie. 

Poole îi vorbi lui Hornbeam cu voce scăzută: 

- Noi, în general, plătim în astfel de circumstanțe. Este evident că ea a 
făcut tot ce i-a stat în putinţă. 

Hornbeam nu era dispus să încalce regulile pentru această femeie 
nesupusă, care părea să considere că este egala lui. 

— Spui că bărbatul tău a fost luat cu arcanul? 

— Aşa cred. 

— Dar nu eşti sigură? 

— Ei nu le informează pe sărmanele neveste. Dar bărbatul meu s-a dus la 
Combe peo barjă și, în seara aceea, banda cu arcanul a făcut un raid prin oraş 
şi Jim n-a mai venit niciodată acasă, aşa că știm ce s-a întâmplat, nu-i aşa? 

- El ar fi putut, pur şi simplu, să fugă. 

— Unii bărbaţi ar putea să facă asta, dar nu şi Jim al meu. 

Poole își cobori din nou vocea. 

— Ăsta este un subterfugiu, domnule Hornbeam. 

- Nu sunt de acord. Bărbatul ei ar putea să fie mort. Ea trebuie să se 
întoarcă în locul de naştere. 

În privirea vicarului fulgeră furia. 

- Probabil că va muri pe drum. 

- Nu putem schimba aceste reguli. 

Poole vorbi cu hotărâre. 

- Hornbeam, femeia asta este aproape evident o victimă a guvernului, 
care permite marinei militare să răpească bărbaţi, aşa cum este soțul ei! 
Poate că banda cu arcanul este o necesitate regretabilă, mai ales în timp de 
război, dar noi putem, cel puţin, să facem ceva pentru familiile victimelor, 
astfel încât copiii să nu moară de foame. 

- Dar nu așa spun regulile. 

- Regulile sunt crude. 

- Se prea poate, Dar tot trebuie să le urmăm. Hornbeam privi la 
Jenn Pidgeon şi spuse: Cererea ta este refuzată. Trebuie să faci cererea la 
Hangerwold. 

El se aştepta ca femeia să plângă, dar fu surprins. 

- Prea bine, atunci, spuse ea și ieși ținându-și capul sus. 

Era ca şi cum ar fi avut un plan de rezervă. 


xx 


Lui Elsie îi plăcu noua ei casă, În locul camerelor măreţe, cu ecou, din 
palatul episcopal, Decanatul avea camere de o miărime obișnuită, calde și 
confortabile, fără podele de marmură, pe care copiii ar fi putut să alunece, 
să cadă şi să-și spargă capetele. Familia avea mese simple și mai puţini ser- 
vitori şi nu avea nicio obligaţie să întreţină clericii aflați în vizită. 

Şi Arabellei îi plăcu. Era în doliu și va continua să fie, timp de un an; iar 
culoarea neagră, pe tenul ei deschis, o făcea să pară palidă şi ușor bolnavă, 
asemenea frumoaselor eroine din romanele gotice pe care-i plăcea să le 
citească; dar era fericită şi Elsie îşi dădea seama de asta. Mergea de parcă 
scăpase de o povară. Se ducea la cumpărături şi îl lua cu ea adesea pe Abe, 
care avea acum cinci ani, dar de obicei se întorcea fără să fi cumpărat ceva 
şi Elsie presupuse că se întâlnea, pe furiș, cu Spade. Acum erau amândoi 
singuri, dar tot trebuiau să fie discreți, pentru că ar fi fost șocant ca o 
femeie cu statutul ei social să fie curtată, în mod deschis, în timp ce se afla 
în doliu. În orice caz, relaţia lor fusese cel mai prost păstrat secret din 
Kingsbridge, cunoscut de oricine care avea măcar o ureche bună. 

Fără îndoială că unii oameni se întrebau dacă nu cumva Spade era tatăl 
lui Abe, mai ales de la distrugerea grădinii de trandafiri - această poveste 
o ţinuse ocupată pe Belinda Goodnight şi pe prietenele ei mai multe săp- 
tămâni —, dar nimeni, în afară de Arabella, n-avea să ştie vreodată cu sigu- 
ranță, Oricum, exista sentimentul general că astfel de întrebări ar fi fost 
mai bine să nu fie puse. Poate că, speculă Elsie, și alte femei măritate aveau 
copii a căror paternitate era îndoielnică şi se temeau că bârfa despre una ar 
fi putut să ducă la bârfa despre altele. 

Noul episcop se instala bine. Marcus Reddingcote era un tradiţionalist 
şi cei mai mulți oameni din Kingsbridge aşteptau aşa ceva de la un episcop. 
Soţia lui, Una, avea un aer superior, înţepat şi părea să considere palatul 
predecesorului bărbatului ei ca fiind prea împopoţonat. Când Elsie îi spu- 
sese că ea conducea școala de duminică, Una îi spusese uluită: „Dar de ce?“ 

Şi fusese vizibil şocată să-l vadă pe Abe şi să realizeze că Arabella, în vârstă 
de patruzeci şi nouă de ani, avea un copil de doar cinci ani. 

Elsie era invidioasă pe iubirea pasională a mamei ei. „Cât de minunat 
trebuie să fie, gândi ea, să iubeşti pe cineva din toată inima şi să fii iubită 
în acelaşi fel!“ 

Într-o dimineaţă, Elsie privi afară pe fereastră şi văzu mulțimi de 
oameni care mergeau pe Main Street, îndreptându-se spre piaţă şi își aminti 
că era Ziua Sfântului Adolphus. Morile erau închise și în piaţă se ţinea un 
bâlci special. Hotări să-l ducă şi pe fiul ei cel mai mare, Stevie, iar Arabella 
spuse că îl va duce și pe Abe, 

Soarele de noiembrie era slab, iar aerul era rece. Se îmbrăcară cu haine 
călduroase şi cu accesorii colorate; Elsie avea o eșarfă roșie și Arabella o 
pălărie verde. Multe alte femei făcură la fel şi piața era plină de nuanţe stră- 
lucitoare, pe fundalul de piatră cenuşie al catedralei. Îngerul de piatră de pe 
turn, despre care se spunea că o reprezintă pe Măicuţa Caris, cea care înfiin- 
tase spitalul, părea să privească binevoitor în jos, spre cetăţenii oraşului. 

Elsie îi spuse lui Stevie să o ţină strâns de mână, să nu hoinărească şi 
să se piardă. De fapt, nu era foarte îngrijorată: mulţi copii aveau să fie des- 
părțiţi în ziua aceea de părinţii lor, dar n-aveau să ajungă prea departe. 
Toţi urmau să fie găsiți cu ajutorul mulțimii prietenoase. 

Arabella îşi dorea niște bumbac alb pentru un jupon. Descoperi o tarabă 
care vindea un material care-i plăcu, la un preţ rezonabil. Proprietarul tarabei 
servea o femeie sărmană, care se tocmea pentru preţul unei pânze aspre de in, 
aşa că așteptară. Elsie privi la o vitrină cu batiste brodate. Un băiat slăbuţ, de 
vreo paisprezece ani, studia numeroasele nuanțe ale panglicilor de mătase de 
pe o tavă, ceea ce lui Elsie i se păru neobișnuit. Le predase multor băieţi de pai- 
sprezece ani și nu întâlnise niciodată vreunul care să fie interesat de panglici. 

Cu colţul ochiului, observă cum băiatul ia două bobine, pune una îna- 
poi şi o strecoară pe cealaltă în buzunarul hainei sale zdrenţuite. 

Fu atât de surprinsă încât îngheţă, tăcută, abia capabilă să creadă ce 
vedea. Văzuse un hoț în momentul furtului! 

Clienta se decise să nu cumpere pânza şi proprietarul standului spuse: 

- Cu ce te pot ajuta astăzi, doamnă Latimer? 

În timp ce Arabella începu să-i spună ce dorea, băiatul hoţ se îndepărtă 
de stand. 

Elsie ar fi trebuit să strige „Opriţi-l, hoțul!“ dar flăcăul era atât de mic 
şi slab, încât nu se putu hotărî să-l denunțe. 

Oricum, mai observase și altcineva furtul. Un bărbat voinic, îmbrăcat 
într-o haină verde, îl apucă de braj și-i spuse: 

- Tu, stai o clipă! 

Băiatul se zbătu ca un şarpe prins în cursă, dar nu reuși să scape din 
strânsoarea bărbatului. 

Arabella şi proprietarul standului se opriră din conversaţie şi priviră. 

- Haide să vedem ce ai în interiorul hainei, vrei? spuse bărbatul. 

Băiatul ţipă: 

- Dă-mi drumul, brută! Ia-te de cineva de mărimea ta! Oamenii din 
jur se opriră din ceea ce făceau, ca să privească. 

Bărbatul îşi băgă mâna în interiorul hainei zdrenţuite şi scoase de acolo 
un mosor de panglică de mătase roz. 

Proprietarul tarabei spuse: 

— Ăla este al meu, pentru Dumnezeu! 

Bărbatul în haină verde îi spuse băiatului: 

- Eşti un mic hoţ, nu-i aşa? 

- N-am făcut nimic, niciodată! Tu ai pus aia acolo, tu, broscoi mare şi 
mincinos. 

Elsie nu se putu abține să nu admire tupeul băiatului. 

Bărbatul îl întrebă pe proprietarul tarabei: 

— Cât ceri pe un mosor de panglică aşa cum e ăsta? 

— Tot mosorul? Şase șilingi. 

— Șase şilingi spui? 

- Da. 

— Foarte bine. 

Elsie se întrebă ce era atât de important în legătură cu prețul încât 
fusese nevoie să fie repetat. 

Proprietarul tarabei spuse: , 

- Şi l-aş vrea înapoi, te rog. 

Bărbatul ezită şi zise: 

- Îmi vei furniza dovada la tribunal? 

— Desigur. 

Mosorul îi fu înapoiat. 

Elsie spuse: 

- Stai puţin. Cine eşti tu? 

- Bună ziua, doamnă Mackintosh. Sunt Josiah Blackberry, se prezentă 
bărbatul. În ultima vreme au explodat furturile în Kingsbridge și consiliul 
oraşului mi-a cerut mie şi altor câtorva oameni să fim atenţi la personajele 
suspecte care vin astăzi în piață. Să înţeleg că l-ai văzut pe băiat cum băga 
panglica în buzunar? 

— Da, dar mă întreb de ce. Băieţii nu folosesc, în general, panglică roz. 

— Se poate, dar, chiar și aşa, trebuie să-l duc la șerif. 

Elsie îi spuse băiatului: 

- Pentru ceai luat panglica aia? 

Îngâmfarea lui, declanșată de cuvintele dure, se topi ca prin farmec şi 
păru să fie pe punctul să izbucnească în lacrimi. 

- Mama mea mi-a spus să fac asta. 

— Dar de ce? 

— Pentru că nu avem pâine, Ea poate să-l vândă și noi putem să mâncăm. 

Elsie se întoarse spre Josiah Blackberry. 

— Copilul ăsta are nevoie de mâncare. 

-Nu pot să-l ajut cu asta, doamnă Mackintosh. Şeriful... 

- Tu nu-l poţi ajuta, e adevărat, şi nici şeriful nu poate, dar eu pot. Îl voi 
lua acasă şi îl voi hrăni. Elsie se întoarse spre băiat. Cum te numești? 

- Tommy, spuse el. Tommy Pidgeon. 

- Vino cu mine şi îţi voi da ceva să mănânci. 

Blackberry spuse: 

-În regulă, dar eu trebuie să rămân cu el. Trebuie să îl duc la șerif. Ceea 
ce a furat valorează mai mult de cinci șilingi și ştii ce înseamnă asta. 

— Ce înseamnă asta? spuse Elsie. 

- Înseamnă că ar putea să fie spânzurat. 


xxx 


Când Roger Riddick intră în noua moară a lui Barrowfield, Kit îl recu- 
noscu imediat. Figura lui Roger îşi pierduse acea strălucire de băieţan- 
dru — ar fi trebuit să fie trecut de treizeci de ani de acum, realiză Kit —, dar 
încă avea rânjetul acela de drăcuşor, care-l făcea să pară mai tânăr. 

De-a lungul anilor, Kit prinsese frânturi de informaţii despre Roger, care 
trecea de la o universitate la alta ca să studieze şi, uneori, să ţină cursuri. Se 
gândise că va ajunge să predea, probabil, la una dintre universităţile scoțiene, 
specializate în matematică și inginerie. Dar iată că se întorsese la Kingsbridge. 

Oricum, Roger nu-l recunoscu pe Kit. 

Când acesta îl abordă, Roger spuse: 

- Tu eşti managerul? 

Kit aprobă din cap. 

- ÎI caut pe domnul Barrowfield. 

— Te duc eu la el, spuse Kit, zâmbind călduros. 

— Tu cine ești? întrebă Roger. 

— Chiar atât de mult m-am schimbat, domnule Riddick? 

Roger îl privi intens pentru un moment, apoi faţa îi explodă într-un 
zâmbet larg. 

- O, pe sufletul ineu! Tu eşti Kit! 

- Eu sunt, spuse Kit şi îşi strânseră mâinile cu entuziasm. 

- Dar ai devenit bărbat! spuse Roger. Câţi ani ai? 

- Nouăsprezece. 

- Dumnezeule, am fost plecat multă vreme! 

- Ai fost. Ți-am simţit lipsa. Vino pe aici! 

Kit îl duse pe Roger în birou. Amos fu încântat să-și revadă vechiul pri- 
eten din şcoală, după atâţia ani. Împreună, cei trei făcură turul fabricii; cea 
pe care Amos o cumpărase de la doamna Bagshaw. 

Vechea moară producea acum doar pânză pentru armată, dar aceasta 
avea o producţie mai variată, La etajul superior, o jumătate de duzină de ţesă- 
tori produceau țesături speciale, care se vindeau pe mulți bani, cum erau bro- 
cartul, damascul și țesături matlasate, cu modele complexe, multicolore, 

Roger privi cu atenție la unul dintre războaiele de țesut, Fiecare fir tre- 
cea printr-o buclă dintr-un ax de comandă metalic, care avea un cârlig la 
celălalt capăt. La producerea unei pânze simple, folosea cârligele ca să 
ridice fiecare al doilea fir, apoi trimitea suveica prin spaţiul dintre ele, 
numit șopron. El ridica celelalte fire la întoarcerea suveicii, obținând o ţesă- 
tură simplă. Pentru modele, așa cum erau dungile, axurile trebuiau ridicate 
simultan, într-o secvenţă care putea să meargă până la douăsprezece sus şi 
douăsprezece jos, șase sus şi şase jos şi așa mai departe, Această treabă era 
făcută de un al doilea ţesător, numit trăgător, care stătea, adesea, deasupra 
războiului de țesut. Cu cât modelul era mai elaborat, cu atât mai des trebuia 
întrerupt țesutul, ca să se facă schimbările necesare. Operatorii trebuiau să 
fie indemânatici și atenţi și procedeul consuma mult timp. 

Roger își petrecu câteva minute privindu-i pe cei mai experimentați 
oameni ai lui Amos, apoi îi trase deoparte pe Amos și pe Kit, astfel încât să 
nu poată fi auziţi de muncitori. 

- În Franţa există un bărbat care s-a gândit la o metodă mai bună de a 
face asta, spuse el. 

Kit se simți incitat, Împărtășea dragostea lui Roger pentru maşini. Roger 
fusese cel care-i arătase pentru prima dată lui Amos o mașină de tors, 

- Continuă, rosti Amos, 

- Iată, spuse Roger, de fiecare dată când se schimbă modelul, trăgăto- 
rul trebuie să ridice o secţiune diferită din barele de comandă, conform 
instrucțiunilor proiectantului — în cazul acesta tu, presupun. 

Amos aprobă din cap. 

- Noua idee constă în aceea că toate barele de control sunt împinse 
în sus până la o placă mare, făcută din carton și găurită în funcţie de 

modelul tău. Acolo unde există o gaură, axul trece prin placă; unde nu 
există gaură, este respins. Acest lucru înlocuieşte procedura greoaie de 
mutare a tijelor de comandă de către trăgător, câte una pe rând. Când se 
schimbă modelul de dungi sau carouri, intră în joc o altă placă, cu găurile 
practicate în alte poziţii, 

Kit se gândi la asta. Conceptul era orbitor de simplu. 

- Deci... poţi schimba modelul oricât de des dorești, doar prin înlocu- 
irea plăcilor. 

Roger aprobă din cap. 

- Întotdeauna ai fost rapid în înţelegerea lucrurilor. 

- Şi poți avea cât de multe plăci doreşti. 

— Este strălucit, zise Amos. Cine naiba s-a gândit la asta? 

- Un francez numit Jacquard. Este cea mai nouă invenţie. În Anglia 
nici măcar nu poţi cumpăra o astfel de mașină. Dar va apărea, mai devreme 
sau mai târziu. 

Kit era uluit. Amos avea să fie capabil să facă ţesături la modă de două 
ori mai repede, poate chiar și mai repede. Dacă maşina asta era reală şi 
dacă funcționa, Amos trebuia să aibă una — sau mai multe. 

Şi Amos înţelesese asta. Spuse: 

— Imediat ce auzi despre una de vânzare... 

- Tu vei fi primul care va afla, spuse Roger. 


xxx 


Sal se schimbase, se gândi Spade, de când ieşise din închisoare. Era mai 
slabă, mai puţin voioasă, mai dură. Poate că munca grea fusese cea care o 
transformase, dar el suspecta că se mai întâmplase şi altceva în închisoare. El 
nu ştia ce anume și nici nu întreba: ea i-ar fi spus, dacă ar fi dorit ca el să ştie. 

În ziua dinaintea procesului lui Tommy Pidgeon, Spade stătea împre- 
ună cu Sal în sala din spate a hanului Bell, într-o seară întunecată de iarnă, 
bând amândoi bere din căni. Cazul era discutat în fiecare casă din 
Kingsbridge. Hoţia măruntă era ceva obişnuit, dar Tommy avea doar pai- 
sprezece ani și părea mai tânăr. Şi comisese un delict capital. Nimeni nu-şi 
amintea să fi văzut vreun copil spânzurat. 

- Abia dacă ştiu familia Pidgeon, spuse Spade. 

— Locuiau alături de mine şi Jarge, spuse Sal. Nu aveau prea multe, dar 
reușeau să-și ţină capul la suprafaţă, până când a dispărut Jim. După asta, 
Jenn n-a mai putut să plătească chiria, așa că a fost evacuată şi eu n-am 
ştiut niciodată unde a plecat. 

- Nici măcar nu ştiam că Jim a fost luat cu arcanul. 

- Jenn se plângea în legătură cu asta oricui era dispus să asculte, dar 
sunt atât de multe femei aflate în aceeași situaţie, încât nu s-a bucurat de 
prea multă compasiune. 

- Presupun că vreo cincizeci de mii de bărbaţi au fost forțați la asta, spuse 
Spade. Conform celor de la Morning Chronicle, sunt aproape 100 000 de 
bărbaţi în marina regală și cam jumătate dintre ei au fost luaţi cu arcanul 

Sal fluieră. 

- Nu ştiam că au fost atât de mulţi. Dar de ce nu a apelat Jenn la ajuto- 
rul pentru săraci? 

- Ea l-a cerut, în parohia St John, unde locuieşte, spuse Spade. Vicarul de 
acolo este Titus Poole, un bărbat decent, dar se pare că Hornbeam se afla 
acolo în calitate de supraveghetor şi Poole a spus că Jenn nu avea dreptul. 

Sal îşi scutură capul cu dezgust. 

- Bărbaţii care conduc ţara asta, spuse Sal. Cât de jos se pot cobori? 

- Ce spun acum despre Tommy oamenii din oraș? 

- Sunt două tabere, ca să zicem așa, spuse Sal. Una spune că un copil 
este un copil, cealaltă spune că un hoţ e un hoț. 

- Presupun că cei mai mulţi dintre lucrătorii de la mori sunt în tabăra 
celor înțelegători. 

— Da. Chiar și în vremuri bune, noi ştim că lucrurile se pot schimba şi 
sărăcia poate să dea peste noi foarte repede. Ea făcu o pauză. Ştii-că, acum, 
Kit câştigă bine... 

Spade știa. Kit câştiga treizeci de şilingi pe săptămână, ca manager la 
moara lui Amos. A 

- Merită asta, spuse Spade. Amos îl preţuieşte foarte mult. 

- Kit nu cheltuieşte nici măcar jumătate din ei. E! ştie că banii pot să vină 
şi să dispară. Economiseşte pentru cazul în care ar veni vremuri mai rele. 

— Foarte isteţ. 

Ea zâmbi. 

- Totuși, mi-a cumpărat o rochie nouă. 

Spade reveni la cazul lui Pidgeon. 

-— Nu pot să cred că îl vor spânzura pe micul Tommy. 

~ Eu pot să cred orice de genul acesta, Spade. Oamenii ca tine ar trebui 
să fie judecători, consilieri şi membri ai parlamentului. Şi atunci am putea 
să sperăm la o schimbare în bine. 

- De ce nu oamenii ca tine? 

— Femei? Putem să visăm. Dar, deocamdată, serios, Spade, eşti un lider 
în acest oraș. 

Era o observaţie perspicace din partea lui Sal. Spade se gândise să candi- 
deze la alegerile pentru parlament. Era singurul mod în care se puteau 
schimba lucrurile. 

— Mă gândesc la asta, spuse el. 

- Bine. 

Sesiunea trimestrială începu în ziua următoare. Sala consiliului de la 
Guild Hall era plină ochi. Hornbeam se afla pe bancă, în calitate de preșe- 
dinte al judecătorilor, ținându-și pe față o batistă parfumată, ca să alunge 
mirosul mulțimii. Împreună cu el mai erau alți doi judecători, câte unul de 
fiecare parte şi Spade spera că ei vor avea o influență spre clemenţă. 
Grefierul Luke McCullough era așezat în faţa lor, iar slujba lui era să dea 
sfaturi în legătură cu legea. 

Judecătorii se ocupară alert de câteva cazuri de violenţă și beţie, apoi fu 
introdus Tommy Pidgeon. Jenn îi spălase fața şi îi tăiase părul şi cineva îi 
împrumutase o cămașă curată, care era prea mare și îl făcea să arate chiar 
mai mic și mai vulnerabil. Acum, când Spade avea un fiu al lui - Abe, în vâr- 
stă de cinci ani, nerecunoscut, dar foarte iubit —, simţea cu acuitate că toți 
copiii aveau nevoie să fie iubiţi şi protejaţi. Ura să-lvadă pe Tommy expus în 
faţa mâniei neiertătoare a legii. 

Ca întotdeauna, juriul era ales conform francizei de patruzeci de şilingi — 
deţinătorii de proprietăţi importante din oraş. Spade îi cunoştea pe cei mai 
mulţi dintre ei. Aceştia credeau că datoria lor era să păzească oraşul de hoţie 
şi de orice altceva ar fi putut să le amenințe capacitatea de a face afaceri şi 
de a produce bani. Ei vor decide dacă acest caz împotriva lui Tommy era 
suficient de puternic pentru ca el să fie trimis la curtea cu juri. Doar curtea 
cu juri putea să decidă în cazurile delictelor care implicau spânzurarea. 

Josiah Blackberry era martorul principal. Era plin de importanţă de 
sine, dar Spade credea că este onest și îşi spuse povestea simplu. Îl văzuse 
pe băiat furând panglica, aşa că îl prinsese şi îl ţinuse. 

Elsie Mackintosh fu chemată să confirme dovezile. Ea spuse cam ace- 
lași lucru și, astfel, se construi cazul, Dar când Hornbeam îi mulțumi pen- 
tru mărturia ei, ea spuse: 

— Am spus adevărul, dar nu întregul adevăr. 

În sală se făcu tăcere. 

Hornbeam oftă, dar nu o putu ignora. 

- Ce vrei să spui, doamnă Mackintosh? 

- Adevărul întreg este că băiatul murea de foame, pentru că tatăl lui a fost 
luat de banda cu arcanul şi mamei lui i s-a refuzat ajutorul pentru săraci. 

Urmă un murmur de indignare. 

Spade văzu faţa lui Hornbeam transformată într-o mască de furie 
reprimată, 

- Nu ne aflăm aici ca să discutăm despre ajutorul pentru săraci. 

Elsie se întoarse spre copilul acuzat, 

- De ce ai luat panglica, Tommy? 

Se lăsă o tăcere mormântală, în timp ce curtea aştepta răspunsul. 

Tommy spuse: 

- Pentru ca mama mea să o poată vinde ca să cumpere pâine, pentru că 
nu aveam nimic de mâncare. 

Undeva în sală, o femeie suspină... 

În sfârşit, Elsie se întoarse spre juriu. 

- Dacă îl trimiteţi la curtea cu juri, îl veți omori, spuse ea. Uitaţi-vă bine 
la el, acum. Observaţi ochii lui înspăimântați şi obrajii care n-au avut nicio- 
dată nevoie să fie bărbieriţi. Vă promit că vă veți aminti de această faţă pen- 
tru tot restul vieților voastre. 

Hornbeam spuse: 

- Doamnă Mackintosh, ai depus mărturie că tatăl acuzatului a fost luat 
de banda cu arcanul. 

- Da. 

— De unde ştii? 

- Mi-a spus soția lui. 

Hornbeam arătă spre Jenn. 

- Doamnă Pidgeon, ai văzut când a fost luat bărbatul dumitale? 

— Nu, dar toţi știm ce s-a întâmplat. 

— Dar nu ai fost acolo. 

- Nu, eram aici, la Kingsbridge, ca să am grijă de băiatul pe care voi 
vreţi să-l spânzurați. 

Mulțimea murmură cu furie. 

Hornbeam insistă; 

- Deci nimeni nu ştie cu siguranţă că Jim Pidgeon a fost luat de banda 
cu arcanui. 

Jenn rămase tăcută. 

Atunci ieși în faţă Hamish Law, 

- Eu am fost acolo, spuse el. Am mers într-o cârciumă din Combe şi 
acolo se afla Jim, atât de beat, încât era aproape adormit, 

Cineva din public râse. 

Jenn protestă: 

- El n-a fost niciodată beţiv. 

-— Acolo se afla o femeie tânără care, probabil, îi turna gin în bere. 

— Asta pot să cred, spuse Jenn. 

Hamish continuă: 

- Eram împreună cu domnul Barrowfield, angajatorul meu, care mi-a 
explicat că era o casă de agăţat pentru banda cu arcanul, unde fetele îmbă- 
tau bărbaţii și îi dădeau pe mâna bandei cu arcanul, pentru un șiling. Noi 
ne-am hotărât să-l luăm pe Jim de acolo. Dar, dintr-odată, a apărut un ofi- 
ter naval însoțit de trei bătăuși, care au năvălit peste noi. Se pare că ei pre- 
gătiseră capcana pentru Jim şi noi le stricaserăm jocul. 

Hornbeam spuse: 

— Aţi încercat să împiedicaţi ca domnul Pidgeon să fie răpit? 

Spade speră că Hamish nu va recunoaște asta, pentru că era o crimă. 

- Eu n-am încercat. Am văzut că domnul Barrowfield era căzut la 
pământ, aşa că l-am ridicat și l-am dus în afara pericolului. 

Amos păşi în faţă și spuse: 

— Tot ceea ce a spus Hamish Law este adevărat. 

- Prea bine, spuse Hornbeam, iritat. Să presupunem că Jim Pidgeon a 
fost luat cu arcanul. Asta nu face prea mare diferență. Nimeni nu crede că 
familiile bărbaţilor luaţi cu arcanul au dreptul să fure de la noi, ceilalţi. 

El făcu o pauză şi Spade observă că se străduia să-şi menţină faţa 
impasibilă. 

— Multe persoane sunt spânzurate pentru furt, în fiecare an — bărbaţi şi 
femei, tineri şi bătrâni. Vocea tremurătoare a lui Hornbeam îi trăda emoți- 
ile reprimate. Mulţi dintre ei sunt săraci. Mulţi dintre ei sunt taţi sau mame. 

El păru să aibă dificultăți să vorbească şi unii dintre spectatori se încrun- 
tară nedumeriți, în timp ce faţada de granit a feţei lui părea să se crape. 

— Nu putem să arătăm clemență unui hoț, indiferent ce poveste demnă 
de milă ne spune. Dacă îl iertăm pe unul, va trebui să-i iertăm pe toți. Dacă-l 
iertăm pe Tommy Pidgeon, toate miile de oameni care au fost spânzurați 
pentru hoţie în trecut au murit degeaba. Și asta ar fi... atât de nedrept. 

Făcu o pauză, ca să-și refacă starea de calm, apoi spuse: 

- Domnilor din juriu, acuzaţia a fost dovedită cu martori. Scuzele ofe- 
rite sunt irelevante. Datoria voastră este să-l trimiteţi pe Tommy Pidgeon 
ca să fie judecat de curtea cu juri. Vă rog să vă anunţaţi decizia. 

Cei doisprezece bărbaţi discutară scurt, apoi unul dintre ei se ridică 
şi spuse: 

— ÎL trimitem pe acuzat la curtea cu juri. Apoi se aşeză la loc. 

Hornbeam spuse: 

— Următorul caz. 

„Da, gândi Spade; lucrurile chiar trebuie să se schimbe.“ 


CAPITOLUL 28 


Într-o zi de luni din luna ianuarie, Sal ajunse devreme în piața orașu- 
lui, în timp ce clopotarii încă exersau şi sunetul clopotelor putea fi auzit în 
tot orașul şi dincolo de el. Învăţau o secvență nouă - sau „schimbare“, 
după cum o numeau ei - şi Sal remarcă nesiguranța din măsurile lor, deşi 
sunetul era destul de plăcut. În loc să aştepte la hanul Bell, ea se hotărâse 
să se alăture clopotarilor. 

Ea intră în catedrală prin portalul nordic. Biserica era întunecată, cu 
excepţia flăcărilor câtorva lumânări, care păreau să tremure la unison cu 
clopotele. Se duse spre capătul vestic, unde o mică ușă din perete se des- 
chidea spre o scară în spirală, care conducea spre camera funiilor. 

Clopotarii transpirau în vestele lor, cu mânecile cămășilor suflecate, cu 
paltoanele așezate într-o grămadă, pe podea. Stăteau în picioare, în cerc, 
astfel încât fiecare dintre ei să-i poată vedea pe ceilalți, ceea ce era esenţial 
pentru coordonare. Trăgeau de funiile care coborau prin nişte găuri din 
tavan. Cu excepţia găurilor pentru funii, tavanul era o barieră serioasă din 
lemn solid, care reducea mult zgomotul, permițându-le oamenilor să dis- 
cute între ei. Spade trăgea clopotul nr. 1 și striga instrucțiuni. La dreapta 
sa se afla Jarge, care trăgea de nr. 7, clopotul cel mai mare. 

Erau dedicați artei lor, dar nu foarte respectuoși și, în ciuda sanctităţii 

„locului în care se aflau, înjurau mult atunci când făceau greșeli. Încă nu 
stăpâneau noua secvenţă. 

Un clopot avea nevoie cam de tot atâta timp să se legene cât i-ar lua unui 
om să spună arhiepiscop unu, arhiepiscop doi. Perioada putea fi redusă sau 
extinsă, dar nu cu mult. Prin urmare, singurul mod în care se putea 
schimba tonul era ca doi clopotari alăturaţi să schimbe locurile, în succesi- 
une. Astfel, 2 putea să schimbe cu 1 sau cu 3, dar nu oricare alt clopot. 

Instrucţiunile lui Spade erau simple; doar striga cele două numere 
care trebuiau să schimbe. Clopotarii trebuiau să fie atenți la instrucţiuni, 

dacă nu erau foarte familiarizați cu secvența şi nu ştiau ce va urma. Partea 
complicată era planul, care modifica secvenţa astfel încât trecerile să 
fie plăcute şi melodia revenea, în cele din urmă, la sunetul simplu de la 
care începuse. 

Sal se afla acolo de câteva minute, când noua secvenţă fu greșită și se 
întrerupse, înainte de final. Clopotarii râseră şi arătară spre Jarge, care îşi 
înjura propria neîndemânare. Spade spuse: 

- Ce-ai păţit la mână? Atunci Sal observă că mâna dreaptă a lui Jarge 
era înroşită şi umflată. 

- Un accident, spuse Jarge, morocănos. A alunecat un ciocan. 

Jarge nu folosea ciocane în munca lui și Sal bănui că fusese o bătaie. 

- Credeam că mă pot descurca, spuse Jarge, dar devine tot mai rău. 

Spade spuse: A 

- Nu putem trage șapte clopote cu şase oameni. 

Sal fu cuprinsă de un impuls. 

— Lasă-mă să încerc şi eu, spuse ea, dar regretă imediat. 

Avea să se facă de râs. Bărbaţii râseră, iar Jarge spuse: 

- O femeie nu poate face asta. 

Asta îi întări hotărârea. 

- Nu văd de ce nu ar putea, insistă ea, deşi îşi regretă imediat îndrăz- 
neala. Sunt suficient de puternică. 

- A, dar asta este o artă, spuse el. Sincronizarea este totul. 

- Sincronizarea? spuse Sal indignată. Ce crezi că fac toată ziua? Operez 
o mașină de tors. Răsucesc roata cu o mână, în timp ce mişc pensa înainte 
şi înapoi cu cealaltă și, în tot acest timp, încerc să evit tensionarea firului. 
Nu-mi vorbi mie despre sincronizare. 

- Las-o să încerce, Jarge, spuse Spade. Atunci vom afla cine are 
dreptate. 

Jarge ridică din umeri şi se îndepărtă de funia lui. 

Sal îşi dori să nu fi fost atât de nesăbuită. 

Spade spuse: 

- Vom face secvența cea mai simplă: un sunet simplu, apoi nr. 1 - 
ăsta sunt eu - schimbă câte un loc, pe rând, până când ajungem înapoi de 
unde am plecat. 

„Ei bine, iată că începe“, gândi Sal. Apucă de funia lui Jarge. Capătul ei 
zăcea pe salteaua de la picioare, într-un colac neregulat. 

Spade îi explică: 

- Prima tragere este scurtă, apoi, a doua, mai lungă. Fă clopotul să se 
legene bine şi, în cele din urmă, vei descoperi că se opreşte la momentul 
culminant al notei sale. 

Sal se întrebă cum se obținea asta - vreun fel de mecanism de frânare? 
Kit ar trebui să ştie. 

- Tu începi, Sal, şi noi vom intra imediat ce începe să sune, spuse 
Spade, însă fără să-i lase timp să se minuneze de maşinărie. Totuşi, să nu 
calci pe funie; îţi va arunca fundul peste spate. Bărbaţii râseră la asta şi ea 
se dădu înapoi. 

Trasul de funie era mai greu decât își imaginase ea, dar clopotul sună și 
apoi, înainte ca ea să se aştepte, clopotul reveni înapoi, trăgând funia în sus şi 
derulând colacul de pe saltea. Dacă ar fi stat pe acesta, ar fi fost răsturnată. 

Când funia încetă să mai urce, ea trase din nou, mai tare. Deşi nu putea 
să vadă clopotul, îi simţi ritmul de pendulare şi ea înțelese repede că tre- 
buia să tragă cel mai tare atunci când clopotul se simţea cel mai greu. 

Apoi, acesta se opri. 

Înainte ca ea să fie gata, sună Spade, urmat rapid de bărbatul din stânga 
lui. Secvența făcu turul, sunând incredibil de repede. Bărbatul din dreapta 
ci, care trăgea de nr. 6, era unul dintre ţesătorii lui, Sime Jackson. Imediat 
ce Sime trase de funia lui, Sal făcu același lucru, trăgând cu toată forța. 

Nr. 7 sună prea repede după nr. 6. Fusese prea grăbită. Data viitoare 
avea să o facă aşa cum trebuie. 

Data următoare însă fu prea lentă. 

Ea putea să urmărească destul de bine schimbările: nr. 1 suna cu măsură 
mai târziu, la fiecare tur. Dar timpii dintre tragerile frânghiilor trebuiau să 
fie exact aceiaşi ca timpii dintre sunetele anterioare și asta era partea cea 
mai dificilă. Se concentră din greu şi totuși, încă nu reușea chiar corect. 

Mult prea curând ei toți cântau ultimul rând, în care secvența revenea 
la 1234567. Ea aproape că reuși corect, dar nu chiar. Eșuase. „M-am făcut 
de râs și mai tare, gândi ea, pentru că mi-am imaginat că aş putea să o fac.“ 

Spre surprinderea ei, bărbaţii aplaudară. 

- Bine lucrat! spuse Spade. 

Jarge rosti morocănos: 

— Mă aşteptam să fie mult mai rău, 

— Mă gândeam că am greşit de fiecare dată, zise Sal. 

— Ai greşit puţin, spuse Spade. Nimeni din afară nu ar fi observat. Dar 
tu ai auzit, ceea ce demonstrează că ai ureche pentru aşa ceva. 

Sime spuse: 

— Poate că ar trebui să se alăture grupului! 

Spade scutură din cap. 

- Femeile n-ar trebui să fie clopotari. Episcopul ar face o criză. Țineţi 
asta pentru voi. 

Sal ridică din umeri. Ea nu-şi dorea să fie clopotar. Era mulțumită pen- 
tru că dovedise că şi o femeie putea face asta. Lupţi în bătăliile pe care le 
poți câştiga şi te retragi din celelalte. 

- Cred că ajunge pentru seara asta, spuse Spade. În timp ce bărbaţii îşi 
puneau hainele pe ei, el le dădu salariile, furnizate de Capitolul catedralei, 
un şiling de fiecare; o plată bună pentru o oră de muncă. Primeau doi 
şilingi când trăgeau clopotele duminica şi în zilele de sărbătoare. 

Jarge îi spuse lui Sal: 

— Ar trebui să-ţi dau un penny de la mine. 

Sal spuse: ! 

— Poţi să-mi cumperi o cană de bere. 

x xx 

Amos lucra în atelier, seara târziu, scriind cifre într-un registru mare, 
la lumina câtorva lumânări, când bătu cineva la uşă. Privi pe fereastră, dar 
nu reuși să vadă nimic, în ciuda luminilor de pe stradă, pentru că geamul 
era obturat de ploaia intensă. 

Deschise ușa și o văzu pe Jane. Era atât de ciufulită, încât izbucni în râs. 

— Ce e atât de amuzant? spuse ea iritată. 

-Îmi pare rău, te rog, intră, sărmana de tine! 

Ea intră şi el încuie din nou ușa. 

— Urmează-mă şi îţi găsesc un prosop sau două. 

O conduse în bucătărie, unde focul încă ardea. Ea îşi scoase haina şi 
pălăria şi le aruncă pe un scaun, un gest care păru extrem de domestic, 
aproape ca și cum ar fi locuit acolo, şi asta îi dădu lui un fior special. Ea 
purta o rochie de un gri deschis. Găsi prosoapele în spălătoria alăturată și 
o ajută să se usuce. 

— Mulţumesc, spuse ea. Dar ce te-a făcut să râzi? 

- Faptul că tu eşti cea mai bine îmbrăcată femeie pe care am cunos- 
cut-o vreodată, dar, când am deschis uşa, arătai ca o pisică înecată. 

Atunci râse şi ea. 

- Dar pentru ce eşti aici? o întrebă el. Oamenii virtuoşi din Kingsbridge 
ar fi scandalizaţi să știe că noi doi suntem singuri în această casă. 

De fapt, Amos însuşi se simţea inconfortabil, deşi cumva înfiorat, în ace- 
lași timp. Nu mai fusese niciodată singur cu o femeie. Oricum, ea avea să 
plece curând, cu siguranţă. 

- Am ajuns să fiu atât de plictisită la Earlscastle, răspunse Jane, încât am 
venit la Kingsbridge cu o trăsură. Dar soţul meu campează în teren, cu 
miliția, la un exerciţiu, Toţi servitorii au plecat la tavernă şi singura per- 
soană din casă era un caporal aflat în serviciu de pază, în hol. Locul este 
rece şi nu există nimeni care să-mi pregătească cina. Mă simţeam atât de 
mizerabil de singură, încât a trebuit să plec de acolo. Şi iată-mă aici. 

Amos înţelese că ea îşi dorea ca el să-i ofere cina. Ei bine, putea să facă 
asta. Virtuoşii din Kingsbridge ar fi şi mai șocați dacă ar şti, doar că ei nu 
vor afla niciodată. 

— Cu siguranță că pot să-ți dau ceva de mâncare. Eu n-am luat cina încă. 
Doar să încălzesc supa de mazăre. Am o menajeră, dar nu locuieşte aici. 

- Ştiu, spuse Jane. 

Deci se așteptase ca el să fie singur! 

El nu avea aproape niciun fel de experienţă cu femeile. leşise cu trei fete 
diferite, în ultimii câțiva ani, dar asta nu dusese nicăieri: era prea obsedat 
de Jane. Rămas singur cu o femeie măritată, chiar nu avu nicio idee despre 
ce ar fi trebuit să facă. 

Ei bine, ştia cum să fie ospitalier: cel puţin putea face asta cu încredere. 


Pe un bufet se afla o oală de gătit, plină cu supă. O aşeză pe marginea 
de lângă foc, ca să se încălzească. Masa era deja așezată, cu pâine, unt şi 
brânză şi o sticlă de vin de Porto. Trase un scaun pentru ea și turnă două 
pahare de vin. 

- Este o casă prea mare pentru o singură persoană, zise Jane. Ar trebui 
să-ți iei o amantă. 

Făcea adesea remarci riscante. El zâmbi însă şi spuse: 

— Nu vreau o amantă. Nu sunt degeaba metodist. 

- Ştiu, Ea ridică din umeri și schimbă subiectul. Cum se descurcă 
micul Kit Clitheroe în calitate de manager? A 

- E foarte bun. Înţelege maşinile mai bine decât mine şi lucrătorii îl 
iubesc. Şi nu mai e chiar așa de mic. 

- A primit o mărire de salariu frumoasă. 

— Merită dublu. 

Discutară prietenește o vreme, apoi se așezară să mănânce. După ce 
terminară, Jane spuse: 

— Asta este exact ceea ce aveam nevoie. Mulţumesc. 

— Dacă aş fi ştiut că vii, aş fi pregătit ceva mai sofisticat. 

- Şi eu nu m-aş fi bucurat de asta nici pe jumătate. Mai este vin? 

El fu din nou surprins. Presupusese că, acum, ea va pleca acasă. 

- Este destul, spuse el. 

- O, bine. Vrei să mergem sus? Ar fi mai confortabil. 

Jane deţinea controlul, ca de obicei. Se invitase singură la cină, mai mult 
Sau mai puţin, iar acum se instala ca acasă, pentru seară. Nu așa ar fi trebuit 
să se comporte doamnele. Dar pentru Amos era convenabil. 

- Este un foc în salon, spuse el. 

Duse sticla și paharele la etaj. Se aşeză pe o sofa capitonată, iar ea se 
cocoță alături de el. El continuă să simtă un amestec de excitare din cauza 
intimităţii lor subite şi de nervozitate, în legătură cu felul în care ea dădea 
cu tifla regulilor comportamentului respectabil. 

Jane îşi scoase pantofii — cu tocuri joase, cu vârf ascuţit şi fundă de 
mătase - şi îşi ghemui picioarele sub ea, pe sofa, întorcându-se cu faţa spre 
el, cu braţele sprijinite de marginea spătarului, la fel de relaxată ca şi cum 
s-ar fi aflat acasă la ea. ÎI întrebă despre afacerea lui, despre călătoria la 
Combe şi despre sărmanul băiat care aștepta să fie judecat de curtea cu juri 
şi care ar fi putut să fie spânzurat pentru că furase o panglică. În timp ce 
răspundea întrebărilor ei, el urmări jocul expresiilor de pe faţa ei, cu ochii-i 
măriți de surpriză sau îngustaţi de amuzament, cu gura deschizându-se ca 
să râdă, cu buzele strângându-se în semn de dezaprobare; şi îşi dori din 
toată inima să o poată privi astfel în fiecare seară, până la sfârşitul vieţii. 

Ea era mai aproape de el decât înainte, deşi el nu o observase mişcân- 
du-se. Genunchii îi atingeau coapsa. Se gândi la sărutul acela din pădure, 
de la târgul de mai, şi îşi aminti că ea îl îmbrăţişase atât de tare, încât îi sim- 
tise formele corpului apăsate peste trupul lui. 

Avea rochia cu decolteu adânc şi, când se apleca în față — ceea ce făcea 
des, ca să-i atingă umărul sau să-l bată pe mână, ca să sublinieze ceva -, el 
putea să-i vadă rotunjimea sânilor în interiorul corsajului rochiei. O dată 
îi surprinse privirea şi ea înțelese, evident, la ce se uita el. 

Se înroși puternic. 

Ea însă spuse: 

- În zilele noastre, hainele femeilor sunt atât de ispititoare... Uneori mă 
gândesc că aș putea să las să se vadă tot. 

Acest gând îi făcu gura să se usuce, dar sticla era goală. Cum se întâm- 
plase asta? El îşi aminti vag că ea umpluse paharul lui și pe al ei deopotrivă. 

Ea îşi schimbă poziţia. O făcu atât de rapid, încât el nu ar fi reușit s-o 
împiedice, chiar dacă ar fi vrut. Dintr-odată, ea se întinse pe spate, cu 
capul sprijinit de coapsa lui. Ea continuă să vorbească, de parcă nu s-ar fi 
întâmplat nimic. 

- Până la urmă, spuse ea, nu există nicio poruncă să te impiedice să pri- 
veşti. De asta sunt atât de multe picturi şi sculpturi cu oameni dezbrăcaţi. 
Dumnezeu ne-a făcut frumoși, apoi noi am descoperit frunzele de smo- 
chin. Ce păcat! Spune-mi, care consideri tu că este cea mai atrăgătoare 
parte a mea? 

- Ochii, spuse el imediat. Au o nuanţă atât de frumoasă de gri! 

— Ce compliment frumos! 

Îşi întoarse fața ca să privească în sus, spre el, şi obrazul îi apăsă peni- 
sul, care — realiză el subit - se ridica fără ruşine prin pantaloni. Ea scoase 
un mic „Oh!“ de surprindere, apoi îşi apăsă buzele pe el într-un sărut. 

El rămase complet uluit. Aproape se gândi că doar îşi închipuia. Asta 
nu se întâmplase niciodată, nici în cele mai explicite vise ale sale. Rămase 
îngheţat de şoc. 

Apoi, ea sări în sus. În picioare, în faţa lui, spuse: 

- Eu cred că am picioare frumoase. 

Și îşi ridică rochia, ca să-i arate. Purta ciorapi de mătase lungi până la 
genunchi, prinși cu panglici. 

- Ce crezi? spuse ea. Nu sunt frumoase? 

El era prea uluit ca să mai facă vreun comentariu. 

— Dar ar trebui să vezi în întregime, ca să poți să judeci, continuă ea. 

Se întinse spre spate și începu să-și desfacă nasturii rochiei. 

— Vreau o părere sinceră, spuse ea. 

El ştiu că nu avea niciun sens, dar nu-şi putu îndepărta privirea. Erau 
mulţi nasturi, dar ea îi deschise rapid şi el se întrebă dacă nu cumva plănu- 
ise acest moment și alesese o rochie care era uşor de dezbrăcat. Imediat, 
întregul veșmânt căzu la podea, într-o grămadă de mătase gri-deschis. 
Dedesubt se aflau un jupon şi un corset cu balene. Ea desfăcu corsetul, 
apoi îl trase peste cap cu o mişcare rapidă. Îmbrăcată cu nimic altceva în 
afară de dresuri, îşi puse mâinile în șolduri şi spuse: 

- Ei bine, care parte îţi place cel mai mult? 

- Totul, spuse el răguşit. 

Ea îngenunche pe sofa, călare pe el, şi îi deschise pantalonii la fel de 
repede cum îşi desfăcuse rochia. 

— Îţi dai seama că nuam niciun fel de experienţă cu astfel de lucruri, zise el. 

- Nici eu nu am prea multă experienţă, în ciuda celor nouă ani de căsă- 
torie, spuse ea, dar nu era nimic neîndemânatic în felul încrezător în care 
îi apucă penisul, îşi ridică șoldurile, îl introduse în ea şi se scufundă cu un 
oftat de plăcere. 

Amos fu copleșit de dragoste și de încântare. Ştia că face ceva greşit, 
dar nu-i mai păsa. El mai ştia şi că Jane nu îl iubea, cel puţin nu în felul în 
care o iubea el, dar nici măcar asta nu-i putea diminua bucuria. Se holbă 
la sânii ei, în timp ce dansau atât de frumos pe faţa lui. 

- Poţi să-i săruţi, dacă vrei, spuse ea și el o sărută iar şi iar. 

Se termină totul mult prea repede, ceea ce îl surprinse. Fu zguduit de 
un spasm după altul şi o auzi pe Jane cum geme, simţind-o apoi cum se 
apleacă în față și îşi presează trupul de al lui; şi atunci se termină; amândoi 
se prăbuşiră epuizați. 


— Nu ne-am sărutat, spuse el când își recăpătă suflul. 

— Putem să o facem acum, spuse ea și o făcură vreme de minute întregi, 
fericite. 

Apoi se despărţiră şi ea se întinse peste genunchii lui, cu faţa în sus. El 
îşi încântă privirea cu priveliştea corpului ei. O întrebă: 

- Pot să te ating? 

- Poţi să faci orice îţi place. 

Câteva minute mai târziu, ceasul de pe etajeră bătu ora zece şi ea se 
ridică în picioare. 

Cu faţa spre el, se încălță. Se aplecă și își luă jupa, apoi ezită. 

- Eşti al doilea bărbat care m-a văzut dezbrăcată, dar primul care m-a 
privit în felul acesta, spuse ea. 

- În ce fel? 

Ea se gândi pentru un moment. 

- Ca Ali Baba în peşteră, privind spre o comoară de neimaginat. 

- Asta este exact ceea ce fac, privesc la o comoară de neimaginat. 

- Eşti foarte dulce, 

Ea își trase juponul peste cap și îl îndreptă, apoi îşi spuse rochia, 
întinzându-se în spate ca să încheie nasturii. 

După ce se îmbrăcă, rămase în picioare, privindu-l cu o expresie pe 
care el nu o putu descifra. Era cuprinsă de o emoție pe care el nu o putea 
identifica. După o pauză, ea spuse: 

- O, Dumnezeule, am făcut-o. Chiar am făcut-o. 

Atitudinea ei de „sub nicio formă nu-mi pasă“ fusese un rol, înţelese el. 
Fusese un moment care le putea schimba viaţa, atât ei, cât şi lui — deşi nu 
în acelaşi fel. El era bulversat, dar fericit. 

Momentul trecu şi ea spuse: 

— Vrei să-mi aduci haină şi pălăria? 

El îşi încheie pantalonii şi îi aduse haina. În timp ce ea se îmbrăca, el îşi 
luă paltonul și spuse: 

- Te conduc acasă. 

- Mulţumesc, dar haide să evităm să vorbim cu cineva pe drum. Nu am 
mai avut energia să mă gândesc la o minciună plauzibilă despre unde am fost. 

Pe străzi nu erau prea multe persoane şi toate se grăbeau prin ploaie cât 
de repede puteau. Nimeni nu îl privi pe Amos în ochi. 

Ajunşi la Willard House, ea deschise cu o cheie ușa din faţă. 

- Noapte bună, domnule Dangerfield, îi spuse ea. Mulţumesc pentru 
că m-ai condus acasă. 

„Domnule Dangerfield“, gândi el. Ea îi modificase numele, în ultima clipă, 
iar cuvântul care îi trecuse prin minte fusese „pericol“. Nu era surprinzător. 

Îndepărtându-se, el se gândi la toate întrebările pe care ar fi trebuit să i 
le pună. Când se vor întâlni din nou? Aceasta fusese o aventură de o seară 
sau intenționa să aibă o relaţie? Dacă da, de ce fel? Își va părăsi soțul? 

Ajunse acasă și intră în magazin. Asta îl făcu să-și amintească de 
apariţia ei din seara aceea, udă ciuciulete şi nefericită. Retrăi discuţia lor. 
Se duse în bucătărie şi o văzu scoţându-și paltonul și pălăria și aruncân- 
du-le pe un scaun. Se așeză pe bancă și și-o închipui pe partea cealaltă, 
mâncând supă cu o lingură şi rupând o bucată de pâine, apoi mușcând 
dintr-o fărâmă de brânză cu dinții ei albi. Se duse în salon, unde focul era 
aproape stins, se aşeză pe sofa şi simţi din nou greutatea capului ei pe 
coapsa lui şi presiunea buzelor ei când îi săruta penisul prin pânza de lână 
a pantalonilor. Apoi, cel mai bun lucru dintre toate, o văzu stând în picioare 
în faţa lui, îmbrăcată doar cu dresurile acelea lungi până la genunchi, 
prinse cu panglici. 

Apoi, în sfârșit, se forţă să-și pună întrebarea: ce însemna asta? 

Pentru el, fusese un cutremur, Pentru ea, fusese ceva mai puţin, dar tot 
fusese derutant. Dar ea plănuise asta. De ce? Ce dorea? 

Forţându-se să fie realist, îşi dădu seama că ea n-avea s: 


şi părăsească 
bărbatul, Divorțul era atât de dificil, încât devenea, practic, imposibil. 
Dacă ea trăia în păcat cu Amos, afacerea lui avea să fie boicotată de toţi 


oamenii respectabili, ceea ce însemna toţi clienţii, iar sărăcia era ceva ce 


Jane nu putea tolera. Oare îşi dorea ea să fugă împreună şi să înceapă o 
viață nouă, cu numele schimbate, poate chiar într-o altă ţară? Asta se 
putea realiza. El ar fi putut să-şi vândă afacerea din Kingsbridge, contra 

unei sume în bani gheață, și să înceapă o afacere nouă altundeva. Oricum, 
îşi dădu seama imediat că Jane n-avea să fie niciodată de acord cu ceva 
care implica greutăți și riscuri. 

Deci, care erau intenţiile ei? O aventură clandestină? Asemenea lucruri 
se întâmplau, cu siguranță, Spade şi Arabella Latimer o duseseră așa ani la 
rând, dacă era să crezi bârfele orașului. 

Dar Amos nu putea trăi cu vina asta. Păcătuise în ziua aceea, un păcat 
pe care nu-l mai comisese până atunci. Era adulter, interzis de cea de-a 
şaptea poruncă a lui Moise, un delict grav în faţa lui Dumnezeu, a lui 
Northwood, a lui Jane și a lui însuşi. Nu se putea bucura, având în minte 
perspectiva de a comite acelaşi păcat iar şi iar, oricât de mult şi-ar fi dorit. 

Poate că va avea noroc. Poate că Northwood va muri, ceea ce ar fi fost 
convenabil. 

Şi, din nou, poate că nu se va întâmpla nimic. 


CAPITOLUL 29 


Kit se gândea mult la Roger Riddick, Pe când fusese copil, nu apreciase 
niciodată ce bărbat remarcabil era Roger. De la revenirea lui Roger din 
călătoriile sale, Kit aflase multe despre el şi ajunsese să-i aprecieze calită- 
țile. Era foarte deştept, desigur, și asta făcea ca orice conversaţie cu el să fie 
interesantă; dar cel mai important era faptul că el era mereu într-o dispo- 
ziție însorită. Era voios şi optimist, iar zâmbetul lui putea lumina camera. 

Roger era cu treizeci de ani mai în vârstă decât Kit și avusese parte de 
o educaţie la care Kit nici măcar nu putea visa; dar, în ciuda acestui lucru, 
ei discutau ca egali despre mașini şi despre tehnologiile de țesut. Roger 
părea chiar să-l îndrăgească pe Kit. 

Sentimentele lui Kit erau atât de puternice, încât îl făceau să fie puţin 
nervos. Era aproape ca și cum ar fi fost îndrăgostit de Roger, dar asta 
era ridicol, desigur. Ar fi însemnat că era un efeminat, ceea ce era imposi- 
bil. Trebuia să recunoască, făcuse anumite lucruri cu alţi băieţi, când 
fusese mai tânăr. Obișnuiau să se masturbeze împreună; ei numeau asta 
plonjare. Stăteau în picioare, în cerc, ca să vadă cine ejacula primul. 
Ocazional, ejaculau unul pe altul, ceea ce-l făcea întotdeauna pe Kit să eja- 
culeze mai repede. Dar niciunul dintre ei nu era efeminat: erau doar expe- 
rimente de tineri. 

Chiar și așa, nu şi-l putea scoate din cap pe Roger. Din când în când, 
Roger își punea braţul peste umerii lui Kit și îl strângea scurt, într-un gest 
de afecţiune bărbătească; şi Kit simţea strânsoarea pentru tot restul zilei. 

Se gândi la Roger pe tot parcursul slujbei metodiste de comuniune. Kit 
nu era un metodist fervent; se ducea acolo pentru că mergea mama lui. Nu 
era interesat de serile de rugăciune din timpul săptămânii şi de grupurile 
pentru studiul Bibliei, preferând clubul de schimb de cărţi, care favoriza 
lecturile mai ştiinţifice. Așa că se simțea puţin vinovat când venea la întru- 
nirile de la sala metodistă. 

Apoi îl văzu pe Roger sprijinit de perete. 

- Speram să dau de tine, spuse Roger şi zâmbetul lui radia căldură, ase- 
menea unui foc. Putem să vorbim? 

- Desigur, spuse Kit. 

- Haide să mergem la Culliver, să bem ceva. 

Kit nu frecventase niciodată localul lui Culliver şi nu dorea să înceapă 
acum, mai ales într-o duminică. Îi spuse: 

- Ce zici de cafeneaua de pe High Street? 

— De acord. 

Patronul hanului Bell deschisese o afacere nouă. Cafeneaua de pe High 
Street, chiar alături de Guild Hall. Astfel de locuri erau numite cafenele, dar, 
de fapt, serveau mese complete şi vinuri și cafea, după masă. Kit şi Roger 
urcară pe Main Street, spre High Street, în strălucirea soarelui de iarnă. În 
interiorul cafenelei, Roger comandă o cană de bere și Kit ceru cafea. 

- Îți aminteşti când am vorbit despre războiul de țesut al lui Jacquard? 
întrebă Roger. 

-Îmi amintesc, spuse Kit. A fost foarte incitant. 

— Doar că nu am fost capabil să pun mâna pe unul. Dacă aş putea 
merge la Paris să discut cu țesătorii, sunt convins că aș putea afla de unde 
să cumpăr unul, dar chiar și asta ar însemna o adevărată luptă, ca să-l 
export în Anglia. 

— Este foarte dezamăgitor. 

— Şi ăsta este motivul pentru care am venit la tine. 

Kit înţelese încotro se îndrepta discuţia. 

— Vrei să construieşti unul. 

— Şi vreau ca tu să mă ajuţi. 

- Dar eu nu am văzut niciodată unul. 

Roger zâmbi din nou. 

— Pe vremea când studiam la Berlin, am avut un prieten special, un stu- 
dent francez. 

Kit se întrebă ce anume dorea să spună Roger prin prieten special. 

- Pierre a descoperit că domnul Jacquard obținuse un patent pentru 
mașina lui, ceea ce înseamnă că există schiţe ale invenţiei lui, la biroul pen- 
tru invenții. Roger îşi băgă mâna în interiorul hainei. Şi uite aici câteva copii. 

Kit luă hârtiile şi despături un desen. Își împinse într-o parte ceașca şi 
cana lui Roger și întinse desenul pe masa din cafenea. 

În timp ce-l studia, Roger spuse: 

— Nu pot să-l fac singur. Un desen nu-ţi dezvăluie niciodată tot ceea ce ai 
nevoie să știi. Întotdeauna există multă muncă pe ghicite și improvizație şi 

pentru asta este nevoie de o cunoaştere intimă a procesului. Tu ştii tot ceea 
este de ştiut despre războaiele de țesut. Am nevoie de ajutorul tău. 

Ideea că Roger avea nevoie de ajutorul lui îl înfioră pe Kit. Dar scutură 
din cap cu îndoială. 

- Va fi nevoie de o lună ca să construieşti asta — poate chiar două. 

- E în regulă. Nu e nicio grabă. Probabil că suntem singurele două per- 
soane din Anglia care ştiu măcar că războiul de țesut al Jacquard există. 
Tot vom fi primii. 

- Dar eu am o slujbă. Nu am timp liber. 

- Părăseşte-ţi slujba. 

- Nu o am de prea multă vreme!. 

- Îmi imaginez că pot vinde maşina cu o sută de lire. Vom împărţi 
banii, jumătate fiecare, așa că vei primi cincizeci de lire pentru o lună sau 
două de muncă, în loc de... cât? Cât câştigi pe lună, acum? 

- Treizeci de şilingi pe săptămână. 

- Deci, ceva mai mult de şase lire pe lună, în timp ce eu îți ofer cincizeci. 
Şi, imediat ce o asemenea mașină va fi în funcţiune, alţi țesători vor dori să 
aibă una, cât de repede pot să o obțină. Îți propun ca noi doi să intrăm 
împreună în afacerea asta, ca să producem războaiele de țesut Jacquard și 
să împărțim profiturile în mod egal. 

Kit ştia că, după ce era construită prima maşină şi toate problemele 
rezolvate, următoarele mașini vor fi construite mult mai repede. Banii care 
puteau fi câştigaţi erau de neimaginat, dar nu asta era ceea ce îl tenta, ci 
gândul de a-și petrece toate orele de lucru împreună cu Roger. Ce încân- 
tare va fi asta! 

Observându-i ezitarea şi interpretând-o greşit, Roger spuse: 

- Nu te hotărî chiar acum. Gândeşte-te la asta. Discută cu mama ta 
despre asta. 

- Asta este exact ceea ce voi face. 

Kit se ridică în picioare. I-ar fi plăcut să-şi petreacă restul după-amie- 
zii cu Roger, dar era aşteptat acasă. 

- Probabil că mă aşteaptă să vin la cină, 

Roger păru jenat. 

- Înainte să pleci... 

- Da? 

- Nu prea mai am bani. Te deranjează să plăteşti tu băutura? 

Asta era slăbiciunea lui Roger. Pierdea banii la jocuri de noroc şi apoi 
trebuia să cerșească până când primea alţi bani. Kit fu încântat că avea o 

cale să-l ajute. Ceru nota, o plăti și adăugă plata pentru încă o cană, pen- 
tru Roger. 

= Foarte drăguţ din partea ta, spuse Roger. 

- Pentru puţin. 

Kit plecă şi se grăbi spre casă. 

Încă locuia în aceeaşi casă cu Sal, Jarge şi Sue, dar locul arăta diferit. 
Aveau perdele noi la ferestre, sticlă în locul obloanelor de lemn şi suficient 
cărbune - toate cumpărate din salariile lui Kit. În timp ce intră, simți miro- 
sul fripturii de vită pe care Sal o răsucea pe o frigare, deasupra focului. 

Toţi îmbătrâneau - ceva ce n-ar fi trebuit niciodată să fie o surpriză, 
dar era. Sal și Jarge trecuseră bine de treizeci de ani, de acum. Sal era în 
formă şi puternică, îşi revenise complet după calvarul din închisoare, cu 
muncă silnică. Jarge avea nasul roșu şi ochii apoşi ai cuiva care nu spunea 
niciodată nu unei căni de bere. Sue era de vârsta lui Kit, având nouăspre- 
zece ani. Lucra la o maşină de tors, la moara lui Amos. Era destul de dră- 
guţă și, probabil, avea să se mărite în curând, se gândi Kit. El spera că nu 
se va muta prea departe. I-ar fi dus dorul. 

Toți se repeziră la carnea de vită, care încă era un lux. Când se lăsară 
pe spate satisfăcuţi, Kit le spuse despre propunerea lui Roger. 

- Ce dezamăgire pentru Amos, după ce te-a promovat atât de tânăr, 
zise Sue. 

- Pe de altă parte, este disperat să pună mâna pe un război de ţesut 
Jacquard. Cred că va fi mulțumit, 

— De unde ştii că vor mai fi şi altele? 

— Va fi la fel ca la jenny torcătoarea, spuse Kit încrezător. îndată ce 
soseşte, toată lumea va dori să aibă una. Şi atunci când o va folosi toată 
lumea, va apărea o nouă invenție. 

Jarge rosti sumbru: 

— Asta va lua munca lucrătorilor. 

— Maşinile fac asta întotdeauna, spuse Kit. Dar nu poţi împiedica o ase- 
menea treabă. 

Sue era întotdeauna precaută. 

- Crezi că Roger este de încredere? 

- Nu, spuse Kit. Dar eu sunt. Mă voi asigura că mașina este construită 
cum trebuie şi că va funcţiona așa cum am plănuit. 

— Este nesigur, spuse ea. Eu cred că ar trebui să rămâi la Amos. 

- Totul este nesigur, îi replică Kit, Nu există nicio garanţie că Amos va 
rămâne în afaceri. Uneori, morile se închid. 

- Trebuie să faci ceea ce crezi tu că este corect, spuse ea, dorind să 
închidă disputa. Eu doar cred că e păcat, când suntem atât de confortabili, 
pentru prima dată în vieţile noastre, să riști totul, din nou. 

Kit se întoarse spre Sal. 

- Tu ce crezi, Ma? 

- Ştiam că asta se va întâmpla, spuse ea. Puteam să o văd chiar de pe 
vremea când erai un băieţel. Întotdeauna am spus că te îndrepţi spre 
lucruri măreţe. Trebuie să accepţi oferta lui Roger, Kit. Ăsta e destinul tău. 


xxx 


Lui Spade îi plăcea să meargă la noua cafenea pentru masa de la miezul 
zilei. Scaunele erau confortabile, existau ziare de citit și locul era curat și 
liniștit. În timpul zilei o prefera atmosferei prietenoase și zgomotoase de 
la hanul Bell - un semn, poate, că trecuse de patruzeci de ani. 

Clientela era compusă, în general, din bărbaţi, dar nu exista o regulă 
pentru asta, iar Cissy Bagshaw, care fusese un țesător de cinste, era consi- 
derată bărbat onorific. Ea veni și se așeză în fața lui Spade, în timp ce el își 
bea cafeaua şi citea Morning Chronicle, Spade o plăcea, deși nu suficient de 
mult ca să se însoare cu ea, deşi lucraseră împreună ca să rezolve greva din 
1799. El îi spuse: 

- Ce crezi despre noul Cod Civil francez? 

- Ce este ăsta? 

- Napoleon Bonaparte a emis un nou cod legal, îmbunătăţit, pentru 
întreaga Franţă, și a abolit toate celelalte datorii uzuale și serviciile oferite 
gratuit proprietarilor de pământuri, 

- Dar ce spune noul cod? 

. — Că toate legile trebuie să fie scrise și publicate — fără reguli secrete, 
Simplele obiceiuri nu au valoare legală, indiferent cât sunt de vechi, decât 
dacă sunt integrate într-o lege scrisă — spre deosebire de „legea comună“ 
din Anglia, care poate fi vagă. Nu există excepții speciale sau privilegii pen- 
tru nimeni, indiferent cine este — legea consideră că toţi bărbaţii sunt egali, 

- Doar bărbaţii, 

- Mi-e teamă că da. Bonaparte nu este prea pasionat de drepturile 
femeilor. 

- Nu sunt prea surprinsă. 

- Ar trebui să avem același lucru și aici. Un cod de legi convenit, pe care 
toată lumea să-l poată citi. Simplu, dar strălucit. Bonaparte este cel mai bun 
lucru care i s-a întâmplat vreodată Franţei. 

- Ține-ţi vocea coborâtă! Există oameni cărora le-ar plăcea să fii biciuit 
pentru ceea ce ai spus. 

— Scuze! 

— Ştii, Spade, tu chiar ar trebui să fii consilier. Oamenii vorbesc deja despre 
asta. Acum ai o întreprindere mare, una dintre cele mai importante din oraş 
şi eşti bine informat. Ai deveni un bun de preț pentru consiliul orășenesc. 

Această idee părea să existe în atmosferă, dar Spade se prefăcu surprins. 

— Eşti foarte amabilă, 

— Eu m-am retras din afaceri și nu vreau să mai servesc multă vreme 
drept consilier. Aș dori să înaintez numele tău, ca înlocuitor. Știu că ești de 
partea lucrătorilor, dar ești întotdeauna sensibil şi eu cred că vei fi acceptat 
ca o persoană căreia îi place dreptatea. Ce zici? 

În teorie, consilierii erau aleşi, dar în practică, era nominalizată de obi- 
cei o singură persoană, așa că nu era nevoie de vot. În felul acesta consiliul 
era o oligarhie care se perpetua prin sine, ceea ce Spade dezaproba; dar 
dacă dorea să schimbe lucrurile, el trebuia să intre în sistem. 

— Aş fi foarte fericit să servesc, spuse el. 

Ea se ridică. 

- Voi discuta cu ceilalţi consilieri, să vedem dacă pot obţine sprijinul. 

— Mulţumesc, spuse el. Mult noroc. 

El reveni la ziarul lui, dar măcină ceea ce-i spusese ea. Cei mai mulți 
consilieri erau conservatori, dar nu chiar toți: existau câţiva liberali și meto- 
diști. El avea să întărească grupul reformist. Era o perspectivă incitantă. 

Gândurile îi fuseseră întrerupte din nou, de data asta de Roger Riddick, 
revenit din călătoriile sale. Roger spuse: 

— Sper că nu te deranjez de la prânz. 

— Deloc. Am terminat. Mă bucur să te văd. 

- E bine să fiu înapoi. 

— Mi se pare că arăţi ca un om care are ceva în minte. 

Roger râse. 

— Ai dreptate, Aș vrea să-ți arăt ceva. Eşti dispus să mă suporţi? 

- În regulă. 

Spade îşi plăti nota. Părăsiră împreună cafeneaua şi coborâră pe Main 
Street, apoi cotiră pe o stradă laterală, unde Roger se opri în faţa unei case 
mari. Spade spuse: 

— Asta nu este casa fratelui tău, Will? 

— Aşa este, spuse Roger și deschise ușa din faţă cu o cheie. 

Holul era tăcut şi prăfuit. Spade gândi că clădirea se simţea goală. 
Roger deschise o uşă spre o cameră mică, ce-ar fi putut să fie birou sau 
cameră pentru micul-dejun. Nu exista niciun fel de mobilier. 

Nedumerirea lui Spade crescu, pe măsură ce umblau prin casă. Cea 
mai mare parte din mobilier dispăruse, inclusiv picturile, a căror absență 
era evidenţiată de petele rectangulare unde tapetul fusese protejat împo- 
triva decolorării. Mai puţin decât un palat, era o casă de familie, dar spaţi- 
oasă. Avea nevoie de o curățenie serioasă. 

Spade spuse: à 

— Ce s-a întâmplat? 

— Pe când fratele meu era responsabil de achiziţiile miliției din Shiring, 
a profitat de poziţia lui ca să facă bani în feluri pe care eu nu le înţeleg. 

Era o nesinceritate. Roger înțelegea destul de bine ce făcuse Will. 
Oricum, nu ar fi fost înțelept să recunoască faptul că avea cunoștință des- 
pre activități criminale de corupție. Roger era doar precaut. Spade spuse: 

— Cred că ştiu ce vrei să spui. 

— După ce îndatoririle sale s-au schimbat, ar fi trebuit să-şi reducă chel- 
tuielile. Dar nu a făcut asta. A cheltuit liber pe curse de cai, femei scumpe, 
ospitalitate fastuoasă și jocuri de noroc, În cele din urmă, a rămas fără 
credit. A vândut deja toată mobila şi picturile și acum este nevoit să vândă 
casa asta. 

— Și tu mi-ai arătat locul pentru că... 

- Acum, tu eşti unul dintre cei mai bogaţi țesători din oraş. Se aude că 
ai putea să fii numit consilier. Unii oameni consideră că eşti pe cale să te 
însori cu văduva episcopului. Totuşi, tu încă locuiești în două camere, în 
atelier, în curtea din spate a magazinului surorii tale. A cam venit timpul 
să îţi iei o casă, Spade. 

- Da, spuse Spade. Presupun că așa este. 


xxx 


Lui Amos îi plăcea teatrul, considerându-l una dintre cele mai măreţe 
invenţii ale umanităţii, alături de jenny torcătoarea. Se ducea la balet, la 
pantomimă, la operă şi la spectacole de acrobație; dar ceea ce-i plăcea cel 
mai mult era drama. Piesele contemporane erau, de obicei, comice, dar el 
fusese un iubitor al lui Shakespeare încă de când văzuse Neguţătorul din 
Veneția, în urmă cu zece ani. 

Se duse la teatrul din Kingsbridge pentru Greșelile unei nopți. Era o come- 
die romantică şi el şi alți spectatori hohoteau de râs datorită permanentelor 

neînțelegeri. Actriţa care o juca pe domnișoara Hardcastle era drăguță şi 
foarte sexy, mai ales când se prefăcea că este chelneriță. 

În pauză se întâlni cu Jane, care arăta cu adevărat superb. Trecuseră 
două săptămâni de când ea se dezbrăcase în salonul casei lui şi de atunci 
nu o mai văzuse şi nici nu mai vorbise cu ea. Poate că asta se întâmplase 
din cauză că exerciţiile militare se terminaseră și bărbatul ei venise acasă. 
Sau poate că ceea ce se întâmplase în urmă cu două săptămâni fusese un 
eveniment special şi nu avea să se mai repete niciodată. 

El spera că a doua explicaţie era cea adevărată. I-ar fi părut rău, dar s-ar 
fi simțit ușurat. Ar fi scăpat de chinul groaznic al luptei dintre dorința şi 
conştiinţa sa. Ar fi putut accepta iertarea miloasă a Domnului şi ar fi dus 
mai departe o viaţă fără de păcat. 

Era imposibil să discute cu ea despre asta în public, aşa că o întrebă 
despre fraţii ei. 

- Sunt atât de plictisitori, spuse ea. Amândoi au devenit pastori meto- 
diști, unul la Manchester și celălalt, dacă-i vine să crezi, la Edinburgh. Ea 
vorbea de parcă Scoţia era la fel de îndepărtată ca Australia. 

Amos nu înțelese ce era atât de plictisitor la alegerile fraţilor ei. Amân- 
doi studiaseră, apoi se mutaseră în oraşe active şi se apucaseră de o muncă 
solicitantă. Lui i se păru mai bine decât să se căsătorească pentru bani și 
poziție socială, așa cum făcuse Jane. Oricum, el nu spuse asta, 

După spectacol, ea îi ceru să o conducă acasă, 

- Vicontele de Northwood nu este cu tine? întrebă el. 

- Participă la ședințele parlamentului, la Londra. 

Deci ea era singură din nou. Amos nu realizase asta. Dacă ar fi înţeles, 
poate că ar fi evitat-o. Sau nu. 

- Oricum, lui Henry nu prea îi place teatrul, rosti ea. Nu-l deranjează 
piesele lui Shakespeare despre bătăliile adevărate, cum a fost cea de la 
Agincourt, dar nu vede niciun înţeles într-o poveste care nu este adevărată. 

Amos nu fu surprins. Northwood era un bărbat cu o minte practică, 
inteligent, dar limitat, interesat doar de cai, arme şi război, 

Amos nu avu cum să-i refuze politicos solicitarea, aşa că porni pe Main 
Street împreună cu ea, întrebându-se cum se va sfârşi asta. Împotriva voin- 
tei lui, mintea i se umplu de imagini din seara aceea de ianuarie: foşnetul 
mătăsii când rochia îi căzuse la podea, felul în care trupul ei se cambrase 
ca un arc, atunci când îşi trăsese corsajul peste cap, mirosul de lavandă şi 
transpiraţie al pielii ei... Se simți excitat. . 

Intuind motivul tăcerii lui, ea spuse: 

- Ştiu la ce te gândeşti. 

El roși şi se simţi recunoscător pentru întuneric și pentru felinarele 
stradale care pâlpâiau; dar ea ghicise, oricum, și spuse: 

- Nu-i nevoie să roşeşti, înțeleg. 

Şi lui i se uscă gura. 

Când ajunseră la ușa din față a Willard House, el se opri şi spuse: 

- Noapte bună, atunci, vicontesă Northwood. 

- Intră, spuse ea. 

Amos știu că, de îndată ce va intra, va descoperi că îi va fi imposibil să 
reziste tentaţiei. Oricum, aproape că intră, dar, în ultimul moment, îşi 
împietri inima. 

- Nu, mulţumesc, spuse el. Pentru urechile oricui ar fi putut să asculte, 
adăugă: N-ar trebui să te mai rețin. 

- Vreau să discut cu tine, 

El îşi cobori vocea, 

- Nu, nu vrei, 

— Este foarte răutăcios ce spui, 

— Nu vreau să fiu răutăcios. 

Ea se apropie de el. 

— Priveşte-mi buzele, îi spuse ea. 

FI făcu ceea ce i se ceruse: nu se putu abține. 

— Peste un minut am putea să ne sărutăm, continuă ea. Și tu ai putea să 
mă săruți peste tot. Oriunde. Unde vrei. 

În timp ce stătea acolo, în picioare, sfâşiat de conflictul interior, el 
începu să înțeleagă pentru ce nu intra, pur și simplu, în casă și nu făcea 
toate lucrurile după care tânjea. Ea dorea să-l ţină de o sfoară pe care putea 
să o tragă de oricâte ori avea nevoie de el. Acest gând era umilitor. 

Senin, spuse: 

- Tu îmi oferi jumătate din tine; mai puţin de jumătate. Trebuie ca 
inima mea să simtă dorință atunci când este plecat Northwood şi în restul 
timpului să fie ahtiată după dragoste? Nu pot trăi în felul acesta. 

- Jumătate de pâine nu e mai bună decât nicio pâine? spuse ea, citând 
un proverb. 

El îi răspunse cu un citat din cartea Deuteronomului: 

— Omul nu trăieşte numai cu pâine. 

- O, câh, spuse ea. Mi se face rău, 

Și trânti ușa. 

El se întoarse încet. Catedrala se contura, întunecată, deasupra pieţei 
goale. Deşi era metodist, încă privea catedrala ca pe casa Domnului și, acum, 
se îndreptă spre ușa din faţă și se așeză pe trepte, ca să se gândească. 

Se simți straniu de eliberat. Se distanțase de ceva ce îl făcea să-i fie 
ruşine. Şi începu să o vadă pe Jane într-o lumină diferită. Își reaminti 
remarca despre frații ei. Ea credea că ei erau foarte plictisitori pentru că 
aleseseră să devină pastori. Toate valorile ci erau greșite. 

Ea se folosea de oameni. Nu-l iubise niciodată pe Northwood, dar îl 
dorise pentru ceea ce putea să-i ofere. Şi dorise să se folosească de Amos, 
exploatându-i pasiunea, ori de câte ori avea nevoie de dragoste. Era evi- 
dent, dar lui îi luase mult timp ca să o vadă așa cum era și să accepte adevă- 
rul, curajos. Şi acum, când făcuse acest lucru, nici măcar nu mai era convins 
că o iubea. Era oare posibil? 

Încă simțea o strânsoare în suflet atunci când se gândea la ea. Poate că 
aşa avea să fie întotdeauna. Dar obsesia lui oarbă ar fi putut să se fi sfârșit. 
În orice caz, acum se simțea optimist în legătură cu viitorul. 

Se ridică în picioare, se răsuci şi privi spre catedrală, iluminată slab de 
felinarele stradale de pe partea cealaltă a pieţei. 

— Acum mintea mea este limpede, spuse el cu voce tare. Mulţumesc. 


xxx 


Hornbeam avea o viziune despre Kingsbridge. ÎI vedea devenind un 
centru puternic de manufactură, un loc în care se făceau marile averi, riva- 
lizând cu Manchester pentru titlul de cel de-al doilea oraş al Angliei. Dar 
unii dintre oamenii din Kingsbridge îi stăteau în cale, gândindu-se perma- 
nent la obiecţii în calea progresului. Cel mai rău dintre toți era Spade. Şi, 
din acest motiv, Hornbeam era furios la sugestiile că Spade ar trebui să 
devină consilier. 

Nu era o surpriză faptul că sugestia pornise de la o femeie - Cissy 
Bagshaw. 

Era hotărât să ucidă din fașă această idee. 

Din fericire, Spade avea o slăbiciune: Arabella Latimer. 

Hornbeam își petrecu ceva timp gândindu-se cum să folosească cel 
mai bine această slăbiciune împotriva lui Spade şi, în sfârşit, se hotărî să 
discute cu noul episcop, Marcus Reddingcote. 

Pentru biserică, duminica următoare, îşi puse o haină nouă, simplă, 
neagră, al cărei aspect începea să devină semnul unui om de afaceri serios. 
După slujbă, îi salută pe episcop şi pe aroganta sa soţie, Una. 

- Eşti printre noi de o jumătate de an, doamnă Reddingcote, spuse el. 
Sper că îţi place Kingsbridge! 

Ea nu spuse nimic. 

- Înainte de asta am fost la o biserică din Londra - Mayfair, ştii tu. 
Destul de diferită. Dar trebuie să serveşti acolo unde eşti trimis, desigur. 

Deci, Kingsbridge însemna un pas înapoi pe scara socială, deduse 
Hornbeam. Se forță să zâmbească şi spuse: 

- Dacă există ceva ce pot face ca să-ți fiu de ajutor, nu trebuie decât 
să-mi spui. 

-— Foarte amabil. Suntem foarte bine serviţi la palat. 

- Mă bucur să aud asta, 

Hornbeam se întoarse către episcop, un bărbat înalt şi destul de corpo- 
lent, aşa cum erau adesea clericii de rang înalt. 

— Aş putea să-ţi vorbesc, foarte scurt, domnule episcop? 

— Desigur. 

Hornbeam aruncă o privire spre doamna Reddingcote şi spuse: 

- Într-o chestiune care implică ceva delicat. 

Ea prinse aluzia şi se îndepărtă. 

Hornbeam se apropie de episcop și spuse încet: 

- Există un țesător numit David Shoveller - se poate să-i fi auzit pe 
oameni vorbind despre cineva numit Spade, este o poreclă amuzantă. 

— Ah, da, înțeleg, Shoveller’, Spade?. Foarte amuzant. 

— El manevrează ca să devină consilier. 

- Şi tu eşti de acord? Episcopul privi în jur, de parcă l-ar fi putut vedea 
pe Spade. 

— Nu se află aici. Este metodist. 

- Ah. 

— Mai important, bărbatul este adulterin şi jumătate din oraș ştie asta. 

- Doamne sfinte! 

— Chiar și mai șocant, amanta lui este Arabella Latimer, văduva prede- 
cesorului tău. 

- Este incredibil. 

- Aventura a început cu mult înainte de moartea episcopului Latimer și 
femeia are un copil în vârstă de cinci ani, despre care multă lume crede că este 
allui Spade. În furia lui, episcopul I-a botezat pe copil Absalom. Semnificația 
acestui lucru ar trebui să fie evidentă pentru un bărbat atât de învăţat ca tine. 

- Absalom şi-a dezonorat tatăl, pe regele David. 

- Chiar așa. Desigur, nu există nicio dovadă de adulter, dar mie nu 
mi-ar plăcea să văd că Spade devine un consilier al acestui oraș. 


1 Lopătar (în 1b. englează în original, n. tr.) 
*Cazma (în lb. englează în original, n.tr.) 

- Nici mie. Dar, Hornbeam, eu nu am niciun cuvânt de spus în alege- 
rea consilierilor; sigur ăsta este domeniul tău? 

Asta era întrebarea esenţială și partea cea mai dificilă a jocului lui 
Hornbeam. Spuse: 

- Am venit la tine pentru că tu ești conducătorul moral al orașului 
Kingsbridge. 

— Într-adevăr. Dar nu văd... 

- Ai putea să ţii o slujbă corespunzătoare? 

— Nu pot condamna un bărbat, de la amvon, fără nicio dovadă. 

- Într-adevăr, nu se poate. Dar în termeni generali? O predică despre 
adulter? 

Episcopul aprobă din cap încet, 

— Poate, deşi este un pic prea explicită. 

— Atunci, subiectul ar putea să fie să nu închizi ochii în faţa păcatului. 

— A, aşa e mai bine. Scripturile se referă de mai multe ori la „clipirea 
din ochi“, ceea ce înseamnă exact ceea ce îmi spuneai tu. 

- Dacă un bărbat greşeşte, acest lucru nu ar trebui trecut cu vederea — 
ceva de genul acesta, vrei să spui? 

- Cam aşa ceva. 

Hornbeam se simți încurajat. 

- Vezi tu, despre păcatul lui Spade se vorbeşte adesea încet, chiar pe 
furiş, dar nu este niciodată recunoscut pe faţă. 

— Așa că el continuă să păcătuiască fără remuşcări. 

- Ai înţeles exact, domnule episcop. 

- Hm. 

Hornbeam realiză că nu obținuse chiar ce dorea. Avea nevoie de un 
angajament specific. El spuse: 

- Va trebui doar să sugerezi că un păcătos cunoscut nu ar trebui să fie 
înălțat într-o poziție de respect. Nu e nevoie de nicio acuzaţie. Oamenii 
vor înţelege sensul. 

- Trebuie să mă gândesc un pic la asta. Dar îţi mulțumesc pentru că 
m-ai avertizat în legătură cu această problemă. 

Asta era tot ce avea să obțină Hornbeam. Fu nevoit să accepte şi să 
spere la ce era mai bun, 

- Cu plăcere, domnule episcop, spuse el. 


+A 


Spade îi zise Arabellei că avea să-i arate ceva și îi ceru să se întâlnească în 
fața casei de la nr, 15 de pe Fish Lane. El obținu cheia de la Roger Riddick. 

Ajunse mai devreme și zăbovi pe afară până la sosirea ei, apoi, rapid, 
deschise ușa şi o conduse înăuntru. 

- Haide să aruncăm o privire prin jur, spuse el, 

Ea ghicise, probabil, ce era în mintea lui, dar nu puse întrebări, Exa- 
minară casa împreună, Avea nevoie de reparaţii, Existau ferestre crăpate și 
pete pe podea. Bucătăria și restul subsolului erau întunecoase şi neigienice, 
iar şi în cămară era un şobolan mort. 

- Întregul loc trebuie să fie frecat cu străşnicie, spuse Arabella, 

- Plus o mână de vopsea. 

Sus exista un salon spaţios, Şi mai sus se afla un dormitor mare, cu un 
budoar feminin pe o parte şi o cameră de toaletă bărbătească, pe cealaltă 
parte. Deasupra acestora se găseau camerele pentru copii și servitori. 
Ferestrele erau mari şi vetrele de foc generoase. 

- Ar putea să fie o casă foarte frumoasă, zise Arabella. 

- Este de vânzare. Ți-ar plăcea? 

Ea îl privi cu o jumătate de zâmbet. 

- Mai exact, ce anume sugerezi? 

El îi prinse mâinile. 

- Arabella, eşti o femeie minunată, vrei să fii soţia mea? 

— David Shoveller, eşti un bărbat minunat, nu-ţi dai seama că sunt cu 
opt ani mai bătrână decât tine? 

— Asta înseamnă da? 

- Este un da, desigur! 

- Și ţi-ar plăcea să locuim în această casă? Vei fi fericită aici? 

- În delir, dragul meu. 

— Va trebui să aşteptăm până la finalul anului tău de doliu. 

- Septembrie, treisprezece. 

— Ştii data exactă. 

— O doamnă nu ar trebui să fie atât de dornică, dar eu chiar nu mai pot 
aştepta. 

— Asta înseamnă șase luni. 

— Dacă o cumperi acum, vom avea timp să curățăm şi să văruim, să ale- 
gem mobilierul şi să atârnăm perdele şi toate cele. 

Se sărutară, apoi Spade privi în jur cu un aer ghiduș. 

- Se pare că suntem singuri... 

— Ce drăguţ! Dar podeaua pare cam tare - și nu e nimeni care să curețe. 

— E în regulă, poţi să stai tu deasupra. 

- Vorbeam cu niște femei... 

Spade zâmbi, întrebându-se ce va urma. 

-= Şi ce spuneau? 

Zâmbetul ei era pe jumătate jucăuș, pe jumătate ruşinat. 

- Vorbeau despre nişte lucruri pe care prostituatele spun că le fac. 
N-am auzit niciodată de asta. Ar putea chiar să fie inventat, dar... 

— Dar ce? 

— Aș vrea să încerc. 

Genul acesta de conversaţie îl excita pe Spade. 

— Despre ce e vorba? 

- Ele o fac cu gura. 

El încuviință din cap. 

- Auzisem despre asta. 

=- Ţi-a făcut vreodată cineva aşa ceva? 

- Nu. 

— Aparent, ele o fac până la capăt... dacă înţelegi ce vreau să spun. 

- Înţeleg ce vrei să spui. 

Spade realiză că începuse să gâfâie. 

- Asta este ceea ce vreau să încerc. 

- Atunci, fă-o. Te rog! 

- Chiar vrei să fac asta? 

- Nu ai idee cât de mult, spuse Spade. 


CAPITOLUL 30 


Judecătorul curţii cu juri avea un chip îngust, cu o mină răutăcioasă, 
care îl făcea să semene cu un vultur, gândi Spade. Avea ochii apropiaţi de 
nasul care se curba în jos ca un pod, asemenea unui cioc sau unui cârlig. 
Când se aşeză pe scaunul din Guild Hall, el își feri privirea şi deschise bra- 
tele ca să-şi aşeze roba, ca aripile unui vultur care aterizează. Apoi se uită 
spre oamenii adunaţi în jur ca și cum aceştia ar fi fost prada lui. 

„Sau poate că este doar imaginaţia mea, gândi Spade. Poate că este doar 
un bătrân amabil, care dă dovadă de milă, de câte ori poate. Faţa nu oglin- 
dește întotdeauna caracterul omului. Deşi, de obicei aşa este.“ 

Totuşi, nu judecătorul avea să fie cel care decidea dacă Tommy era 
vinovat. Asta era treaba juriului. Spade privi deznădăjduit spre cei doi- 
sprezece bărbați de nădejde din Kingsbridge, bine îmbrăcaţi, care depu- 
neau jurământul. Ca întotdeauna, aceştia erau oameni de afaceri şi 
comercianți prosperi — genul de oameni cel mai puţin probabil să închidă 
ochii la un furt din magazin. 

În timp ce depuneau jurământul, Cissy Bagshaw îi spuse lui Spade cu o 
voce joasă: 

- Îmi pare rău că nu ai fost numit consilier. Am făcut tot ce am putut. 

- Ştiu că ai făcut și îţi sunt recunoscător. 

- Mi-e teamă că predica episcopului a produs pagubele. 

Spade dădu din cap aprobator. 

- Un păcătos nu ar trebui să fie înălțat într-o poziţie de putere şi 
responsabilitate. 

- Cineva trebuie să-l fi indemnat la asta. 

- Sunt convins că a fost Hornbeam. El este singurul meu duşman. 

- Probabil că ai dreptate. 

Spade învățase o lecţie neplăcută din prima sa incursiune în politică. 
Era supărat pe el însuși pentru că nu reușise să anticipeze forţa şi duritatea 

opoziţiei lui Hornbeam. Dacă se va mai aventura vreodată în politică, pri- 
mul său pas va fi să găsească o cale să-şi neutralizeze inamicii. 

Jurământul se încheie și juraţii își ocupară locurile. 

Dacă Tommy era găsit vinovat — ceea ce părea mai mult sau mai puţin 
inevitabil -, judecătorul avea să decidă pedeapsa. Acolo era loc de îndu- 
rare. Era neobişnuit ca un copil să fie spânzurat - neobişnuit, dar nu 
nemaiauzit. Spade se rugă ca omul să nu fie atât de nemilos pe cât părea. 

Sala de judecată era plină, aerul era deja înăbușitor, atmosfera era sum- 
bră. Jenn Pidgeon se afla în fața mulţimii care stătea în picioare, cu ochii 
înroşiți de plâns, frământându-și mâinile şi capătul eșarfei pe care o avea 
prinsă în jurul mijlocului. „E greu de imaginat ceva mai rău, gândi Spade, 
decât să aştepţi să afli dacă va fi executat copilul tău.“ 

Spade se aşteptase ca Hornbeam să stea deoparte. Deja se discuta mult 
în oraş despre tratamentul dur pe care i-l aplicase lui Jenn și acest proces ar 
fi trebuit să fie inconfortabil pentru el, indiferent de rezultat. Dar el părea 
mândru și sfidător. Îi prinse privirea lui Spade și buzele lui miji o jumătate 
de zâmbet de victorie. „Da, gândi Spade, ai câştigat bătălia aceea.“ 

Spade era dezamăgit, dar nu avea inima frântă. Oricum, era furios pentru 
că relația lui cu Arabella fusese folosită ca să-l înfrângă. Desigur, el şi Arabella 
erau păcătoşi şi asta trebuia să atragă dezaprobare, dar, chiar şi aşa, simţea că 
ea fusese înjosită. Oamenii vorbiseră despre ea şi deciseseră că ea atrăsese ruşi- 
nea asupra lui. N-avea să-l ierte niciodată pe Hornbeam pentru asta. 

Dar îşi aminti că necazurile lui erau triviale atunci când fu adus Tommy. 

Curtea cu juri se întrunea doar de două ori pe an şi Tommy îşi petre- 
cuse perioada intermediară în închisoarea din Kingsbridge. Acela nu era 
un loc potrivit pentru un copil. El părea mai slab şi avea o înfăţişare orop- 
sită. Spade simţi un val de milă. Dar poate că aspectul lui jalnic avea să 
atragă simpatia jurilor. Sau poate că nu. 

Mărturiile erau aceleaşi ca și înainte. Josiah Blackberry descrise furtul 
şi arestarea. Elsie Mackintosh confirmă povestea, dar sublinie că băiatul 
era înfometat, din cauză că tatăl lui fusese luat cu arcanul şi mamei lui i se 
refuzase ajutorul pentru săraci. Hornbeam, supraveghetorul săracilor, 
păru extrem de indignat, dar nu spuse nimic. 

Juriul cunoștea deja povestea. Trimiterea lui Tommy la curtea cu juri 
fusese relatată în Kingsbridge Gazette şi oamenii care lipsiseră la sesiunea 
trimestrială auziseră detaliile de la cei care fuseseră. Bărbaţii din juriu 
probabil că luaseră o hotărâre în privinţa vinovăţiei băiatului cu mult 
timp în urmă. 

În orice caz, nu le luă prea multă vreme să ajungă la o decizie, Îl găsiră 
pe Tommy vinovat. 

Apoi vorbi judecătorul: 

- Domnilor din juriu, aţi ajuns la o decizie care, după judecata mea, 
este singura posibilă. Vocea lui avea o asprime seacă. Voi v-aţi îndeplinit 
datoria şi, acum, este responsabilitatea mea să condamn persoana vino- 
vată la pedeapsa corespunzătoare. 

Făcu o pauză și îşi drese vocea. În sală se lăsă tăcerea. 

- S-a sugerat că, într-un anume sens, Thomas Pidgeon este mai degrabă 
o victimă decât un infractor, în acest caz. A existat o încercare de a da vina 
pe banda cu arcanul și pe cei însărcinaţi cu administrarea ajutorului pen- 
tru săraci şi chiar pe guvernul Maiestăţii Sale, pentru crima în discuție. Dar 
aici nu este judecată banda cu arcanul, nici sistemul ajutorului pentru 
săraci — şi cu atât mai puţin guvernul. Acesta este procesul lui Thomas 
Pidgeon şi al nimănui altcuiva. 

El privi spre Elsie. 

- Am putea să simţim compasiune pentru cei care suferă de împreju- 
rări nefericite, dar nu le acordăm permisiunea de a fura de la noi, ceilalţi — 
o astfel de sugestie este un nonsens. 

El făcu din nou o pauză şi apucă ceva cu mâinile, ceva ce era ascuns 
vederii. Când îşi ridică braţele, toată lumea observă că purta mănuși negre, 
din bumbac. 

Jenn Pidgeon ţipă. 

Spade rosti cu voce tare: 

- O, Domnul să ne aibă în pază. 

Judecătorul scoase o cagulă neagră și şi-o puse pe cap, peste perucă. 

Jenn suspină necontrolat și din public se auziră comentarii ostile, dar 
judecătorul nu se lăsă perturbat. Cu aceeași voce aspră, el spuse: 

- Thomas Pidgeon, așa cum spune legea, trebuie să te întorci la locul 
de unde ai venit și să fi dus de acolo la locul execuţiei, unde vei fi spânzu- 
rat de gât până când corpul tău va fi mort. 

Acum, tot mai mulţi oameni plângeau. Dar judecătorul nu terminase. 

- Mort, repetă el. Şi apoi, încă o dată: Mort, În sfârșit, el spuse: Fie ca 
Dumnezeu să aibă milă de sufletul tău. 

În timp ce Jenn Pidgeon era pe jumătate condusă, pe jumătate cărată 
afară din sală, Spade se ridică în picioare și spuse cu voce tare: 

- Domnul meu, te rog să iei la cunoştinţă că se va face un apel la această 
sentinţă, adresat regelui. 

Din mulţime se auziră zgomote de aprobare. 

— Am notat, spuse judecătorul, fără prea mult interes. Sentința nu va fi 
executată până când nu se va primi răspunsul Maiestăţii Sale. Următorul caz. 

Spade părăsi încăperea. 

Se duse la fabrica lui şi verifică mersul lucrului, dar descoperi că îi 
venea greu să se concentreze. Nu mai fusese implicat, niciodată până 
atunci, într-un apel către rege. Nu era sigur de unde trebuia să înceapă. 

La miezul zilei se duse la cafeneaua de pe High Street. Bău o cafea şi reuşi 
să-şi forțeze creierul să se concentreze. Va avea nevoie de ajutor ca să redac- 
teze apelul şi ar fi mai bine ca acesta să fie semnat de câţiva cetăţeni de vază. 
În timp ce era măcinat de aceste gânduri, bărbaţii începură să intre, pentru 
masa de la miezul zilei. Spade îl observă pe consilierul Drinkwater. Acesta era 
trecut de șaptezeci de ani şi mergea cu ajutorul unui baston, dar mersul lui 
şchiopătat era sprinţar şi avea mintea ascuţită brici. Spade i se alătură. 

Drinkwater comandă o friptură de vită și o cană de bere. Fusese şi el la 
tribunal și acum i se adresă lui Spade: 

- Hornbeam şi judecătorul sunt nişte şacali. Să trimită un copil la 
spânzurătoare?! 

- Îţi vei pune numele pe apelul către rege? întrebă Spade. Ar avea o 
şansă mai mare dacă cererea ar veni de la un fost primar. 

— Sigur. 

— Mulţumesc. 

— Singurul lucru creştinesc pe care l-a spus judecătorul a fost: „Dumnezeu 
să aibă milă de sufletul tău“. Nu ştiu încotro se îndreaptă lumea asta. 

Spade fu bucuros că și altcineva îi împărtășea furia. ` 

— Ar trebui să determinăm mai mulţi oameni să semneze apelul. 

— Ginerele meu, Charles, o va face, sunt convins. Pe cine ar trebui să 
mai întrebăm? 

Spade se gândi. 

— Amos va semna. Dar nu putem să avem numai metodişti. O voi 
întreba pe doamna Bagshaw. 

- Bine. Asta ne va aduce doi comercianţi din Kingsbridge, de la care nu 
te aştepţi să fie îndurători cu un hoţ. 

— Presupun că Northwood nu ne va ajuta. 

Drinkwater părea să se îndoiască, 

— Nu cred, dar merită încercat. 

— Poate că nepoata ta ar putea să-l convingă. 

- Jane? Nu sunt convins că are prea multă influenţă asupra soţului ei, 
dar o voi întreba. 

- Am nevoie de un sfat pentru redactarea apelului. Probabil că există 
un protocol. 

- Pentru asta există avocați. Întreabă-l pe Parkstone. 

În Kingsbridge existau trei avocaţi. Cea mai mare parte a afacerii lor se 
desfășura în tranzacţii imobiliare, testamente şi dispute între fermierii din 
Shiring, asupra hotarelor. Parkstone era cel mai în vârstă. 

- Mă voi duce să-l văd acum, spuse Spade. 

— Nu doreai să iei masa? 

— Nu, spuse Spade. Mi-a trecut pofta de mâncare. 


xxx 


Kit demisionă din slujba lui de manager al celor două mori Barrowfield. 
Lui Amos îi părea rău, dar glumi pe seama situaţiei şi spuse că, dacă asta îi 
oferea șansa să cumpere războiul de țesut Jacquard din Anglia, se va simţi 
oarecum consolat. De asemenea, îi ceru lui Kit să mai lucreze încă o lună, 
ca să aibă timp să facă aranjamentele necesare. Kit se declară de acord. Era 
bucuros că schimbarea se putea efectua fără resentimente. 

Luna respectivă era aproape pe sfârșite când Kit primi o scrisoare. 

Nu mai primise niciodată vreo scrisoare până atunci. 

Aceasta sosi într-o sâmbătă şi îl aștepta când ajunse acasă de la moară. 
Vecinii îi spuseră că-i fusese livrată acasă de către un soldat care purta un 
sac de pânză ce părea să fie plin cu scrisori. 

Aceasta îl informa că fusese recrutat în slujba miliției. 

Simţi că i se face rău. Nu fusese niciodată un luptător şi se temea că nu 
era prea bun la treaba asta. 

Ar fi trebuit să anticipeze această posibilitate, pentru că devenise eligibil 
de când împlinise optsprezece ani, dar, pur și simplu, nu-i trecuse prin minte. 

Familia discută despre asta la cină. 

- Voi uri armata, spuse Kit. Ştiu că trebuie să ne apărăm țara, dar eu voi 
fi cel mai prost soldat din lume. 

- Asta te va întări, zise Jarge. Apoi surprinse o privire de dezaprobare 
din partea lui Sal și continuă: Fără supărare, băiete. 

- Miliția nu este armată, adăugă Sal. Ei nu pot pleca în străinătate. 
Trebuie să rămână acasă și să apere ţara, în cazul unei invazii. 

- Ceea ce s-ar putea întâmpla în orice zi! se lamentă Kit. Bonaparte are 
200 000 de oameni care aşteaptă să traverseze Canalul. 

Chiar dacă nu era nicio invazie, treaba asta îi ruina planul de a construi 
războaiele de țesut Jacquard împreună cu Roger. Avea să piardă nu doar 
bani, ci şi bucuria de a lucra împreună cu bărbatul pe care-l plăcea cel mai 
mult pe lume. 

— Nu trebuie să fii tu cel care ne salvează de Bonaparte, zise Sal. De obi- 
cei ți se permite să plăteşti pe altcineva să-ţi ia locul. Și nici măcar nu costă 
prea mult. Sute de bărbaţi au făcut asta. Lasă-i pe băieţii de la Slaughterhouse 
să se ocupe de lupte - lor le place asta. 

— Mai întâi trebuie să găsesc pe cineva doritor. 

- Asta n-ar trebui să fie prea greu. Sunt o grămadă de bărbaţi care nu 
au de lucru, mulţi dintre ei îndatoraţi. Cu ajutorul tău, un asemenea băr- 
bat şi-ar putea plăti datoria și ar avea o slujbă. Salariul este mic la miliţie, 
dar primeşti de mâncare și o uniformă și un pat. Nu e o afacere prea rea 
pentru un tânăr aflat la ananghie. 

— Voi începe să întreb de mâine. 

Ziua următoare era duminică. La sala metodistă, după slujba de comu- 
niune, Kit fu abordat de maiorul Donaldson, care îi ceru să se aşeze 
undeva, într-un colț mai liniștit. Kit se întrebă ce naiba avea să urmeze. 

— Ştiu că numele tău a fost extras la loterie, spuse Donaldson. 

Moralul lui Kit crescu. Poate că Donaldson avea să-l ajute să scape de 
recrutare. 

- Nu aş fi un soldat prea bun, comentă Kit. Urăsc violenţa. Caut pe 
cineva care să-mi ia locul. 

Donaldson nu schiţă niciun gest. 

— Îmi pare rău să te dezamăgesc, dar îţi pot spune că aşa ceva nu va fi 
posibil. 

Kit se îngrozi. Se simţea ca şi cum ar fi avut un coşmar şi nu era capa- 
bil să se trezească. Se holbă la Donaldson. Expresia de pe faţa bărbatului 
era inocentă, lipsită de viclenie. El era complet sincer. 

- Pentru numele lui Dumnezeu, de ce nu se poate? spuse Kit. Nu fac 
asta sute de bărbaţi? 

— Ba da, dar înlocuirea se află întotdeauna la discreţia ofițerului coman- 
dant şi, în cazul tău, colonelul Northwood nu o va permite. 

— De ce? Ce are împotriva mea? 

- Nimic. Este tocmai opusul. El ştie cine eşti și a auzit despre abilităţile 
tale. De aceea vrea să te aibă în miliție. Avem suficient de mulţi golani care 
sunt perfect capabili să se bată. Ceea ce ne lipseşte sunt bărbaţii cu creier. 

- Deci, sunt condamnat? 

- Nu privi lucrurile în felul acesta. 'Tu eşti un inginer. Pot să-ţi promit 
avansarea la gradul de locotenent peste şase luni. Oferta asta vine direct de 
la colonel. 

— Inginer? Să fac ce? 

- De exemplu, am putea avea nevoie să trecem zece mii de oameni şi 
douăzeci de tunuri grele, rapid, peste un râu care nu are pod. 

- Probabil că veţi face un pod din bărci. 

Donaldson zâmbi ca un om care tocmai jucase o carte mare. 

- Vezi pentru ce avem nevoie de tine? 

Kit înţelese că tocmai îşi pecetluise soarta. 

— Presupun că înţeleg, spuse el sumbru. 

- Bărbaţii recrutaţi rămân în serviciu pe toată durata războiului, care 
ar putea să mai dureze mulţi ani. Dar, ca ofiţer, vei putea să demisionezi 
din miliţie după trei sau cinci ani. Şi ofiţerii sunt mult mai bine plătiți. 

— Nu mă voi adapta niciodată vieţii militare. 

— Țara noastră este în război. Te cunosc de mulți ani: eşti matur pentru 
vârsta ta. Gândeşte-te la responsabilitatea ta faţă de Anglia. Bonaparte a 
cucerit jumătate din Europa. Forţele noastre armate sunt singurul motiv 
pentru care el nu ne conduce şi pe noi... încă. Dacă ne invadează, va fi 
treaba miliției să lupte împotriva lui. 

- Nu mai spune altceva. Faci lucrurile să pară şi mai rele. 

Donaldson se ridică în picioare şi îl bătu cu mâna pe umăr.” 

- Vei învăţa o mulţime de lucruri în miliţie. Priveşte asta ca pe o 
oportunitate. 

După aceea, bărbatul se îndepărtă. 

Kit îşi îngropă capul în mâini. Fără să se adreseze cuiva anume, spuse: 

- Este mai degrabă o condamnare la moarte. 


xxx 


Spade se duse pe malul apei, ca să supravegheze încărcarea unei livrări 
pe o barjă spre Combe. Barcagiul era un bărbat cu părul cărunt, în jur de 
cincizeci de ani, cu accent de Londra. Spade nu-l cunoştea, dar el se pre- 
zentă ca fiind Matt Carver. Se lupta cu baloturile grele, așa că Spade îl ajută 
la ridicat. Chiar şi aşa, barcagiul se oprea des ca să-şi tragă respirația. 

În timpul unei astfel de pauze, barcagiul spuse: 

- Pe sufletul meu! Bărbatul acela cu haina neagră. Numele lui este Joey 
Hornbeam? 

Spade se uită în direcţia indicată de bărbat. 

— Aici se numește consilierul Hornbeam, dar, da, cred că numele lui de 
botez este Joseph. 

- Ei bine, să fiu al naibii! Un consilier... şi poartă o haină care trebuie să fi 
costat salariul pe trei luni al unui om muncitor. Cum este el în perioada asta? 

- Dur ca un cui. 

— A, întotdeauna a fost dur. 

- Îl cunoşti? 

>i cunoşteam. Am fost crescut într-un cartier din Londra numit 
Seven Dials. Eu și Joey suntem de aceeaşi vârstă. 

— Erați săraci? 

- Mai rău decât săraci. Eram hoți şi nu aveam nimic altceva în afară de 
ceea ce furam. 

Spade era intrigat. Hornbeam fusese un copil care furase. 

— Şi părinţii voştri? 

- Eu eram un copil abandonat. Joey avusese o mamă, până pe la doispre- 
zece ani. Lizzie Hornbeam. Şi ea era hoaţă. Se specializase în bărbaţi vârst- 
nici. Cerşea șase pence şi, în timp ce boşorogul spunea nu — sau chiar da —, 
ea îi fura ceasul de aur chiar din buzunarul vestei. Dar într-o zi a făcut o ale- 
gere greşită şi a ales un bărbat care a fost mai rapid decât ea. El a apucat-o de 
încheietură și nu i-a mai dat drumul. 

- Ce s-a întâmplat cu ea? 

— A fost spânzurată. 

- Dumnezeule! spuse Spade. Mă întreb dacă de-asta a ajuns Hornbeam 
în felul în care este acum... 

- Fără îndoială. Ne-am dus să vedem, spuse bărbatul şi ochii i se înce- 
țoșară, iar Spade ştiu că, fără îndoială, el revedea execuţia. 

- Am rămas alături de Joey când a căzut mama lui. Unii dintre ei mor 
uşor, cu gâtul rupt, dar ea n-a fost unul dintre cei norocoşi şi a durat câteva 
minute până când s-a sufocat. O privelişte îngrozitoare - cu gura deschisă, 
cu limba scoasă, făcând apoi pe ea... Un lucru îngrozitor, serios, la care să 
fie martor fiul ei, la vârsta aceea. 

Spade se înfioră de groază. 

- Asta aproape că mă face să-mi pară rău pentru el. 

- Nu te obosi, spuse barcagiul. Nu-ţi va mulțumi. 


CAPITOLUL 31 


Căsătoria lui Spade cu Arabella Latimer fu nunta nonconformistă a 
anului în Kingsbridge. Sala metodistă era înţesată până la refuz - o sală 
nouă, de două ori mai mare, care se afla în construcţie, dar care nu era ter- 
minată — şi mai era o mică mulțime de oameni şi afară. Asta în ciuda 
atmosferei din jurul acestei căsătorii, suspiciunea de păcat nerostit, o 
ruşine pe jumătate ascunsă. Sau poate că, gândi Spade, oamenii se inghe- 
suiseră la această ceremonie tocmai datorită atmosferei, atât de scanda- 
loasă şi totuşi atât de incitantă, atât păcătoasă, cât şi atrăgătoare. De acum 
nu puteau să mai existe prea mulţi oameni în oraș care să nu fi auzit des- 
pre faptul că Arabella fusese amanta lui Spade, încă dinainte de moartea 
bărbatului ei — cu mult înainte. Poate că unii dintre ei veniseră la nuntă ca 
să se încrunte dezaprobator şi să comenteze împreună cu prietenii lor; dar, 
când Spade privi în jur la congregaţie, simţi că cei mai mulți oameni 
păreau să fie sinceri când le urau de bine noilor căsătoriţi. 

Era luni, 30 septembrie 1805. 

Arabella purta o rochie nouă, din mătase maro, de culoarea castanei — 
o culoare, după cum observase Spade, care-i făcea tenul să strălucească. 
El nu se putu abține să nu se gândească la trupul ei, pe sub rochia aceea, 
trupul pe care-l cunoştea atât de bine. Iubise silueta subţire, de ado- 
lescentă, a lui Betsy şi pielea ei perfectă; iar acum iubea copt al Arabellei, 
cu rotunjimile lui moi, cutele şi ridurile ei, argintul risipit prin părul ei 
șaten-deschis. 

Spade însuși se tunsese și purta o haină nouă, într-o nuanţă străluci- 
toare de bleumarin care, spunea Arabella, dădea o strălucire deosebită 
ochilor lui albaştri. 

Kenelm Mackintosh era cumnatul Arabellei și singura rudă de sex 
masculin, dar el era acum decanul Mackintosh şi nu putea să ia parte la o 
ceremonie metodistă, aşa că Elsie fu cea care o conduse pe Arabella la 

altar. Ea îl ţinea de mâna pe Abe, acum în vârstă de cinci ani, care purta un 
costum albastru, nou, format dintr-o jachetă şi pantaloni care se încheiau 
împreună, numit costum scheletic, pentru că se strângea foarte tare pe 
trup. Era costumul la modă pentru băieţii mici. 

Pastorul Charles Midwinter ţinu o predică scurtă pe tema iertării. 
Subiectul era inspirat din Evanghelia după Matei: „Nu judeca şi nu vei fi 
judecat“. lertarea era esenţială în căsătorie, spunea Charles; era practic 
imposibil ca doi oameni să trăiască împreună pentru o perioadă de timp, 
oricât de lungă, fără să se rănească unul pe altul, din când în când, iar 
rănile nu trebuiau lăsate să supureze. El continuă spunând că același prin- 
cipiu se aplica şi vieţii, în general - ceea ce Spade consideră a fi un indiciu 
al îndemnului că oamenii ar fi trebuit să-i ierte, pe el şi pe Arabella, pen- 
tru păcatul lor, acum, când se căsătoreau. 

Spade continuă să o privească pe Arabella în loc să se concentreze la 
predică. În urmă cu mulţi ani, își spuseseră unul altuia că doreau să devină 
un cuplu pentru totdeauna, că aventura lor era un angajament pentru tot 
restul vieții; şi această promisiune nu făcuse decât să se întărească odată cu 
trecerea timpului. El se simţea sigur de ea şi ştia că și ea era sigură de el. 
Totuşi, fu surprinzător de mişcat să audă această promisiune pecetluită în 
biserică, în faţa prietenilor şi vecinilor lor. Nu simţea îngrijorare, nu avea 
îndoieli; nu avea nevoie de reasigurări pentru dragostea ei veşnică. Chiar şi 
așa, îi dădură lacrimile când ea se declară de acord să-l ia de bărbat până 
când moartea avea să îi despartă. 

Cântară psalmul 23, „Domnul este Păstorul meu, nu voi duce lipsă de 
nimic“, Spade cânta atât de prost încât, uneori, i se ceruse să o facă mai 
încet, ca să nu-i perturbe şi pe ceilalţi, dar astăzi nu-i păsa nimănui că el 
cânta tare și fals. 

Când părăsiră sala, congregația îi urmă. Toți erau invitaţi la noua lor casă. 
Mâncarea și băuturile erau întinse în sala mare. Elsie făcuse aranjamentele şi 
Spade plătise facturile. Casa mirosea a vopsea nouă şi era plină de mobila pe 
care el și Arabella o aleseseră împreună. Spade nu mâncă nimic: toată lumea 
dorea să discute cu el şi nu avu timp pentru mâncare. La fel i se întâmplă şi 
Arabellei, observă el. Fu încântat să primească felicitările tuturor. 

După două ore, Elsie îi convinse pe oaspeţi să plece. Ea pusese deo- 
parte niște mâncare și o aşeză pe masa din salon, alături de o sticlă de vin, 
apoi le ură noapte bună şi plecă. Când casa rămase, în sfârşit, goală, Spade 
şi Arabella se așezară unul lângă altul pe o sofa, fiecare cu o farfurie şi 
un pahar. Ferestrele erau deschise, iar aerul blând al serii de septembrie 

pătrundea în încăpere. După ce mâncară, rămaseră aşezaţi, ținându-se de 
mână, în timp ce întunericul cuprindea încet camera, cu umbrele care se 
întindeau pe la colţuri. 

- Suntem pe cale să facem ce n-am mai făcut niciodată până acum: să 
dormim unul lângă altul şi să ne trezim împreună dimineaţă, spuse Spade. 

- Şi nu este minunat? întrebă Arabella. 

Spade dădu aprobator din cap. 

- Viaţa nu poate să fie mai bună de atât. 


xxx 


Amos veni la decanat cu un registru. El ţinea socotelile pentru şcoala 
de duminică şi, la fiecare trei luni, se ducea cu cifrele la Elsie. Profesorii 
erau voluntari şi mâncarea era oferită de susţinători, dar şcoala tot avea 
nevoie de bani pentru cărţi şi materiale de scris şi donatorii aveau dreptul 
să ştie cum fuseseră cheltuite darurile lor. 

Elsie era întotdeauna bucuroasă să-l vadă pe Amos. El avea acum trei- 
zeci şi doi de ani şi era mai chipeș ca niciodată. În visurile ei, ea era mări- 
tată cu el, nu cu Kenelm. Dar azi, Elsie era nervoasă. Avea ceva important 
să-i spună. Ar fi preferat să nu o facă, dar era mai bine ca el să audă de la 
cineva care-l iubea. 

Îi oferi un pahar de sherry și el acceptă. Se așezară unul lângă altul, la 
masa din salon, şi studiară registrul împreună. Nările ei prinseră aroma 
vagă de lemn de santal. Nu era nimic care să trezească îngrijorare la cifre: 
ea putea să obțină fără dificultăţi banii de care aveau nevoie. 

Când el închise registrul, ar fi trebuit să-i comunice imediat veştile, dar 
era prea încordată şi, în schimb, spuse: 

- Cum te descurci fără Kit? El era mâna ta dreaptă. 

- Îmi lipseşte. Hamish Law încă lucrează cu mine, dar sunt în căutarea 
cuiva care înțelege mașinile. 

- Nu-mi pot închipui că lui Kit îi place viața militară. 

- Colonelul Northwood este probabil foarte încântat să-l aibă pe Kit. 

- Sunt convinsă. Asta era ocazia ei și îşi oţeli nervii. Că tot vorbim des- 
pre Northwood... Cu un efort, ea își controlă tremurul din voce. Ştiai că 
Jane așteaptă un copil? 

Urmă un lung moment de tăcere. 

- Dumnezeule! exclamă el. 

Se uită spre Elsie şi ea încercă să-i descifreze expresia. Pălise. Amos 
părea cuprins de o emoție puternică, dar ea nu-şi putea da seama ce 
anume simţea. 

Buzele lui se mişcară, de parcă ar fi încercat să spună ceva. După câteva 
momente, reuşi să îngaime: 

-= După tot acest timp... 

- Sunt căsătoriţi de nouă ani. 

Elsie reuşi să-şi păstreze vocea cât mai calmă. 

Belinda Goodnight şi bârfitoarele orașului spuseseră că Jane era incapa- 
bilă să rămână gravidă - „stearpă“ era cuvântul pe care-l folosiseră. Ele mai 
speculaseră şi despre faptul că Northwood nu putea avea un copil şi că tatăl 
adevărat era probabil un alt bărbat. Adevărul era că ele nu știau nimic. 

Ca să umple momentul de tăcere, Elsie rosti: 

- Probabil că speră la un băiat. Northwood şi tatăl lui trebuie să-şi 
dorească un moştenitor. 

— Când ar trebui să se nască bebelușul? întrebă Amos. 

- În curând, presupun. 

Bărbatul deveni dintr-odată gânditor. 

— Poate că asta îi va apropia mai mult. 

— Poate. Northwood şi Jane au petrecut foarte mult timp departe 
unul de altul. 

— Jane n-a încercat niciodată prea tare să-și ascundă nemulțumirea, 
spuse Amos. 

În ultimele câteva luni, Elsie simţise că Amos nu o mai privea pe Jane 
cu aceeași pasiune de care dăduse dovadă pe vremuri. Se întrebă dacă se 
schimbase ceva. Dar astea erau gânduri izvorâte din dorință. Era evident 
că el era mișcat de aceste vești. 

Cealaltă teorie a bârfitoarelor era că tatăl adevărat al copilului lui Jane 
era Amos. 

Asta, gândi Elsie, era de necrezut. 


xxx 


Pe un câmp aflat la vreo opt kilometri depărtare de Kingsbridge, Kit 
învăţa cinci sute de recruți noi cum să formeze un careu. 

În mod normal, infanteria avansa în linie pe câmpul de luptă. Asta era 
o formaţie foarte bună, dacă nu erau atacați de cavalerie, pentru că, atunci, 
călăreţii puteau să ocolească rapid capătul liniei şi să atace din spate. 
Singura modalitate de apărare împotriva unui atac de cavalerie era să for- 
meze un careu. 

O linie de soldaţi căreia i se ordona să formeze un careu, fără să primească 
alte instrucţiuni, s-ar învârti inutil timp de vreo jumătate de oră, timp în care 
puteau să fie distruși de inamic. Așa că exista o procedură standard. 

Bărbaţii erau împărţiţi în opt sau zece companii, fiecare cu doi sau trei 
sergenţi şi acelaşi număr de locotenenţi. Cei din centrul liniei trebuiau să 
rămână pe loc, ca să formeze faţa careului. Cele două aripi pivotau spre 
înapoi, ca să formeze laturile careului şi grenadierii de elită şi companiile 
uşoare trebuiau să alerge în jur ca să formeze spatele. Sergenţii aveau hale- 
barde, ca să mențină liniile drepte. 

Bărbaţii stăteau la distanță de un metru unul de altul, până când se 
aliniau douăzeci şi cinci dintre ei. În momentul acela începeau să dubleze 
linia. Când liniile se formau pe o adâncime de patru șiruri, cele două şiruri 
din faţă se așezau în genunchi şi cele din spate rămâneau în picioare. 
Ofițerii şi personalul medical stăteau în centrul careului. 

Timp de trei ore, Kit îi puse pe oameni să formeze o linie, apoi să o trans- 
forme în careu, apoi să formeze din nou o linie și apoi să schimbe din nou. 
Până la sfârşitul dimineţii, puteau să formeze un careu în cinci minute. 

În bătălie, şirul din faţă trăgea, apoi fugea în spate ca să încarce din nou. 

Ei trebuiau să tragă atunci când cavaleria se afla la o depărtare de trei- 
zeci de metri. Dacă trăgeau mai repede, aveau să rateze ţintele și s-ar fi 
aflat în plin proces de reîncărcare când cavaleria ajungea la ei şi îi culca la 
pământ. Dacă trăgeau mai târziu, oamenii răniţi și caii s-ar fi năpustit 
peste ei, spărgând careul. 

Le spuse oamenilor că vor fi capabili să reziste unei șarje de cavalerie 
dacă îşi păstrau cumpătul și mențineau formaţia. Nu avea experienţa lup- 
tei, aşa că trebuia să se prefacă a avea un ton convingător. Când se imagina 
stând în picioare, pe o margine a careului, înfruntând sute de bărbați 
călare pe cai de război puternici, care îl atacau la viteză maximă, agitân- 
du-și pistoalele ca să tragă în el și săbiile lungi și ascuţite ca să i le înfigă 
în trup, era destul de sigur că ar fi aruncat muscheta la pământ, fugind cât 
îl ţineau picioarele. 


xxx 


Botezul bebeluşului lui Jane era un eveniment măreț. Clopotele cate- 
dralei sunară multă vreme, în secvența complicată pe care o exersaseră 
Spade și clopotarii săi. Toţi mai-marii ținutului se aflau acolo, îmbrăcaţi în 
cele mai bune haine ale lor. Soarele strălucea puternic prin vitralii și nava 
era plină de flori. Participa însuşi contele de Shiring, înalt, dar acum puţin 
adus de spate, clar fericit că linia sa de sânge avea continuitate. Se intonară 
imnuri şi rugăciuni de mulțumire și corul cântă. 

Amos îl privi intens pe vicontele de Northwood, care semăna tot mai 
mult cu tatăl său pe măsură ce trecea de vârsta de treizeci de ani, cu părul 

cârlionţat care începea să se retragă, lăsându-i o linie de forma literei M. 
Vicontele părea atât de încântat de sine, încât Amos fu sigur că bărbatul nu 
avea nici cea mai vagă suspiciune că ar fi putut să nu fie el tatăl. 

Nici chiar Amos nu cunoștea adevărul despre asta. Ar fi vrut să o 
întrebe pe Jane, dar nu avusese nicio ocazie să discute cu ea. Oricum, era 
posibil ca ea să nu-i spună adevărul. Era posibil ca ea chiar să nu ştie ade- 
vărul. Îi spusese pe față că ea și Northwood făceau rareori dragoste — dar 
rareori nu era același lucru cu niciodată. Cu Amos o făcuse o singură dată, 
dar o singură dată putea să fie suficient. Și mai exista încă o posibilitate: 
Amos ar fi putut să nu fi fost singurul ei amant. 

Oricare ar fi fost adevărul, înțelese că atunci când Jane înfruntase fur- 
tuna şi venise la el acasă, ea își dorise ca el să o lase însărcinată. Dorise să 
se asigure de asta și acesta era motivul pentru care fusese atât de furioasă 
când el refuzase să o facă din nou. Jane nu simţea afecțiune pentru el, pro- 
babil nici măcar atracţie; îl folosise în scopul de a concepe un moştenitor. 
Dorea să fie mama unui conte. 

Jane însăși ținea copilul, învelit într-un şalalb din lână moale care părea, 
pentru ochiul expert al lui Amos, să fie caşmir. Era, ca de obicei, bine 
îmbrăcată, purtând o haină tivită cu blană, o bonetă legată sub bărbie şi un 
șirag dublu de perle în jurul gâtului; dar arăta epuizată. Fără îndoială că 

„naşterea fusese un coșmar - de obicei, aşa erau nașterile, din câte înțelesese 
Amos. Totuşi, trebuia să se simtă ușurată. Soţiile aristocraților care nu reu- 
şeau să producă moştenitori erau tratate uneori de parcă s-ar fi eschivat de 
la responsabilităţile lor. Ea scăpase de această soartă. Acum nimeni nu mai 
putea să o numească stearpă. 

Episcopul Reddingcote celebră ceremonia. Îşi purta cu mândrie robele 
liturgice, o capă albă, lungă până la glezne, şi o etolă lungă, purpurie. În 
mână ţinea un aspergillum din argint, pentru stropirea cu apă sfințită, Părea 
să se bucure de faptul că era vedeta spectacolului. Pe un ton sonor, el spuse: 

- În numele Tatălui, al Fiului și al Sfântului Duh, te botez Henry. 

O modalitate de a-i asigura pe oameni că bebelușul chiar era copilul lui 
Henry Northwood, gândi Amos cu amărăciune. 

După slujbă, congregația se duse la Assembly Rooms, unde contele 
oferea o recepţie. Fuseseră invitaţi o mie de oaspeţi, iar pentru restul de 
gură cască, la mesele improvizate, instalate în stradă, se turna bere gratuit. 
Bebelușul Henry era întins într-un pătuţ, în sala de bal, şi Amos reuși, pen- 
tru prima dată, să îl privească mai cu atenţie. 

Observă că bebeluşul avea ochii albaştri, pielea roz și o față rotundă, 
asemenea oricărui alt nou-născut pe care-l văzuse vreodată. Micul Henry 
purta o bonetă împletită, aşa că Amos nu reuși nici măcar să-și dea seama 
de culoarea părului, dacă avea păr. Nu semăna cu Henry Northwood sau 
cu Amos Barrowfield, nici cu altcineva. Peste douăzeci de ani ar fi putut să 
aibă părul cârlionţat şi nasul mare, la fel ca Northwood, sau o față lungă și 
o bărbie accentuată, la fel ca Amos; dar era la fel de probabil ca el să arate 
ca tatăl lui Jane, chipeşul Charles Midwinter, şi atunci nimeni n-ar fi putut 
să spună al cui era copilul. 

În timp ce Amos se gândea la toate aceste lucruri, altceva se petrecu în 
adâncul său. Simți o nevoie puternică să aibă grijă de acest copil neajuto- 
rat. Dorea să-l aline și să-l hrănească și să-l încălzească - deşi era clar că 
bebelușul dormea mulțumit, avea mâncare din belşug şi, probabil, îi era 
prea cald, în pătura de caşmir. Nu era nimic raţional în emoția lui Amos, 
dar asta nu însemna că era mai puţin puternică. 

Bebelușul deschise ochii, izbucnind imediat într-un plânset de nemul- 
țumire, şi Jane apăru de îndată și îl luă în braţe. Îi murmură vorbe de alint 
în ureche și el se linişti. 

- Nu-i așa că e frumos? întrebă ea când prinse privirea lui Amos. 

- Uluitor de frumos, spuse Amos politicos, însă nesincer. 

- Îl voi striga Hal, spuse ea. Nu pot avea doi Henry în casă — este prea 
derutant pentru amândoi. 

În acel moment, nu se mai afla nimeni prin preajmă. Coborându-şi 
vocea, Amos îi şopti: 

- Mă gândesc în urmă la luna ianuarie şi nu pot să nu mă întreb... 

Cu vocea aproape o șoaptă, dar foarte intensă, Jane îl întrerupse: 

- Nu mă întreba. 

- Dar, cu siguranţă... i. 

- Să nu-mi pui niciodată această întrebare, repetă ea cu înverşunare. 
Niciodată. 

Apoi se întoarse spre un oaspete care se apropia, zâmbi larg și rosti: 
- Lady Combe, ce amabil din partea ta să vii - şi de atât de departe! 
Amos părăsi clădirea și se întoarse acasă. 


xxx 


Regele George refuză să-l graţieze pe Tommy Pidgeon. 
Fu un şoc pentru toată lumea. Se așteptaseră la o grațiere, pentru că 
făptuitorul era atât de tânăr şi furtul fusese relativ trivial. 

Hornbeam ar fi trebuit să fie mulţumit, dar nu era. Cu un an în urmă, 
fusese hotărât ca micul hoţ să moară pentru crima sa, dar acum nu mai 
era la fel de convins. Între timp lucrurile se schimbaseră. Opiniile din 
Kingsbridge se întorseseră împotriva lui Hornbeam. Lui nu prea îi păsa 
dacă oamenii îl plăceau sau nu, dar dacă el continua să fie văzut ca un fel 
de căpcăun, asta i-ar fi putut afecta ambițiile. Era bine ca oamenilor să le 
fie frică de el, dar dorea ca, într-o zi, să devină primar în Kingsbridge sau 
poate chiar reprezentantul orașului în parlament, iar pentru asta avea 
nevoie de voturi. 

O iritare suplimentară îi producea faptul că soţiei lui, Linnie, îi era milă 
de el. Ea îi arăta asta prin faptul că îi comanda mâncărurile favorite pen- 
tru mesele în familie, îl mângâia cu afecţiune în momente întâmplătoare 
şi îi spunea micului Joe să se joace în linişte. Ura să fie compătimit. Deveni 
tăios cu ea, dar asta nu o făcu decât să fie și mai înţelegătoare. 

Dacă regele l-ar fi grațiat pe Tommy, cele mai multe emoţii legate de 
această dramă s-ar fi risipit şi oamenii ar fi uitat-o. Dar acum, deznodă- 
mântul sinistru era inevitabil. 

Hornbeam încă simţea că avusese dreptate să insiste pentru execuţie. 
De îndată ce începeai să ierți hoţii pentru că erau înfometați, te găseai pe 
panta alunecoasă care ducea la anarhie. Dar acum înţelegea că fusese prea 
agresiv în legătură cu asta. Ar fi trebuit să pretindă că simţea compasiune 
pentru Tommy şi să-l trimită la curtea cu juri, cu aparentă reținere. Nu 
strica să incerce această abordare pe viitor: „Sunt înduioşat de situaţia ta, 
dar eu nu pot schimba legile țării. Chiar îmi pare rău. Serios“. 

Nu se pricepea să joace un rol, dar avea să încerce. 

Îmbrăcă o haină neagră şi îşi puse un guler negru în semn de respect. 
Plecă înainte de micul-dejun. Exista riscul de agitaţie în rândul mulţimii, 
aşa că îi spusese şerifului Doye să pregătească execuţia pentru o oră mati- 
nală, înainte ca golanii cei mai răi din oraș să se dea jos din pat. 

Spânzurătoarea era deja înălțată în piaţa oraşului, cu funia care se 
bălăngănea, cu nodul legat, un contur dezolant, pe fundalul pietrei reci a 
catedralei. Platforma pe care se va urca băiatul condamnat era prinsă cu 
balamale și susținută de o bucată solidă de stejar. Alături de spânzurătoare 
stătea în picioare Morgan Ivinson, cu un baros în mână. El va folosi baro- 
sul ca să dărâme stâlpul de stejar şi Tommy Pidgeon va muri. - 

Mulțimea se adunase deja. Hornbeam nu se amestecă printre ei, ci 
rămase în picioare, la o oarecare distanţă. După un minut, îl abordă Doye. 

— Putem începe când doreşti, zise Hornbeam. 

- Prea bine, domnule consilier, spuse Doye. ÎI voi aduce imediat de la 
închisoare. 

Tot mai mulţi oameni veneau în piaţă, de parcă ar fi fost anunţaţi de heralzi 
invizibili că omorul era pe cale să se întâmple sau de parcă ar fi fost chemaţi 
de clopote funerare, pe care doar ei le puteau auzi. Peste câteva minute reveni 
Doye, însoţit de Gil Gilmore, temnicerul. Cei doi bărbaţi ţineau între ei tru- 
pul subțire al lui Tommy Pidgeon, cu mâinile legate la spate. Băiatul plângea. 

Hornbeam se uită prin piaţă după Jenn, mama hoţului, dar nu o văzu. 
Era totuşi un lucru bun: ea ar fi provocat agitaţie. 

Bărbaţii îl îndrumară pe Tommy spre trepte. În timp ce urca, el se 
împiedică şi ei îl ridicară de braţe și îl urcară pe platformă. ÎI ținură strâns 
în timp ce Ivinson îi puse laţul peste cap și strânse nodul cu profesiona- 
lism. Apoi, toți cei trei bărbaţi coborâră treptele. 

Un cleric urcă pe trepte şi Hornbeam îl recunoscu pe Titus Poole, vicarul 
de la St John, care încercase să-l convingă să-i ofere ajutorul pentru săraci lui 
Jenn Pidgeon. Poole vorbi clar, așa că vocea lui fu purtată mai departe în piaţă. 

- Am venit să te ajut să-ţi spui rugăciunile, Tommy. 

Vocea lui Tommy era panicată, îngrozită. 

- Voi ajunge în iad? 

- Nu, dacă tu crezi în Domnul nostru Iisus Hristos şi îi ceri să-ţi ierte 
păcatele. 

- Cred! strigă Tommy. Cred în El, dar mă va ierta Dumnezeu? 

- Da, Tommy, te va ierta, spuse Poole. Așa cum iartă păcatele noastre, 
ale tuturor celor care credem în mila Lui. 

Poole își puse mâinile pe umerii băiatului şi cobori vocea. Hornbeam 
presupuse că spuneau împreună rugăciunea către Dumnezeu. După un 
minut, Poole îi dădu binecuvântarea lui Tommy, apoi cobori treptele, 
lăsându-l pe băiat singur pe eșafod. 

Doye privi spre Hornbeanm, iar acesta încuviinţă cap. 

Doye îi spuse lui Ivinson: 

- Fă-o! 

Ivinson îşi ridică barosul, îl balansă în spate, apoi lovi cu precizie stâl- 
pul de stejar și acesta zbură într-o parte. Platforma basculă în jos şi lovi 
baza spânzurătorii cu un bubuit. Tommy căzu, apoi funia se tensionă și 
nodul se strânse în jurul gâtului său. 

Dinspre mulţime se auzi un geamăt colectiv de milă. 

Tommy deschise gura, ca să ţipe sau să respire, dar nu reuși să facă nici 
una, nici alta. Era încă în viaţă: căderea nu-i rupsese gâtul, poate pentru că 

era atât de uşor, şi în loc de o moarte instantanee, începu să sufere de o 
strangulare lentă. Se zbătu cu disperare, de parcă mișcările ar fi putut să-l 
elibereze, și începu să se legene încoace şi încolo. Ochii i se umflară şi faţa 
i se înroşi. Secundele treceau cu o încetineală agonizantă. 

Mulţi oameni din mulţime plângeau. 

Ochii lui Tommy nu se închiseră, dar, treptat, mişcările lui deveniră mai 
slabe şi apoi încetară. Băiatul cel mic se balansa acum înr-un arc de cerc tot 
mai redus. Apoi Ivinson se întinse ca să-i ia pulsul. Făcu o pauză de câteva 
momente, apoi clătină din cap către Doye. 

Doye se întoarse spre mulțime şi spuse: 

— Băiatul este mort. 

Hornbeam văzu că mulțimea nu intenţiona să se revolte. Atmosfera era 
de tristeţe, nu de furie. Câteva priviri întunecate se îndreptară în direcția 
lui, dar nimeni nu-i vorbi. Oamenii începură să se împrăștie şi Hornbeam 
se întoarse spre casă. 

Când ajunse, familia lui se afla la micul-dejun. Tânărul Joe era la masă. 
Era puțin cam tânăr ca să mănânce împreună cu adulţii, dar Hornbeam îl 
îndrăgea pe băiat. Avea un şervet sub bărbie şi mânca omletă. 

Hornbeam sorbi din cafeaua cu frişcă. Luă o felie de pâine prăjită și o 
unse cu unt, dar nu luă decât o mușcătură. 

— Presupun că ceea ce era de făcut s-a făcut, spuse Deborah încet. 

~Da 

— Şi totul a decurs fără necazuri? 

- Da. 

Vorbeau în termeni generali, ca să evite să-l supere pe Joe, dar el era 
prea deştept ca să nu înțeleagă. 

- Tommy Pidgeon a fost spânzurat și acum este mort, spuse el vioi. 

- Cine ţi-a zis asta? întrebă Howard. 

— Vorbeau despre asta la bucătărie, 

— Ar trebui să știe că nu se spun asemenea lucruri în fața unui copil, 
murmură Hornbeam. 

- Bunicule, pentru ce a trebuit să fie spânzurat? întrebă Joe. 

- Nu-l bate la cap pe bunicul în timp ce-şi bea cafeaua, zise Howard. 

- E în regulă, îl linişti Hornbeam. Băiatului i-ar face foarte bine să ştie 
adevărurile vieţii. Se întoarse spre Joe. A fost spânzurat pentru că era un hoț. 

Asta nu era de ajuns pentru Joe. 

- Ei spuneau că a furat pentru că era înfometat. 

- Probabil că este adevărat. 

— Poate că nu s-a putut abţine. 

— Şi asta are vreo importanţă? 

- Ei bine, dacă era înfometat... 

- Să presupunem că el ar fi furat altceva... Ce ai spune dacă ți-ar fi luat 
soldaţii de jucărie? 

Soldaţii erau cea mai prețioasă posesiune a lui Joe. Avea mai mult de o 
sută şi cunoştea gradul fiecăruia, după uniformă. Adesea se întindea pe 
covor cu orele, purtând bătălii imaginare. Acum era dezorientat. După un 
minut de gândire, el întrebă: 

- De ce să-mi fi furat soldaţii? 

- Din acelaşi motiv pentru care a furat o panglică roz — ca să îi vândă şi 
să folosească banii pentru a cumpăra pâine. 

- Dar aceştia sunt soldaţii mei. 

- Dar el era înfometat. 

Joe era atât de sfâşiat de această dilemă morală, încât se afla la limita 
lacrimilor. Observând asta, mama lui, Bel, interveni: 

- Ceea ce probabil că ai fi făcut, Joe, era să-l laşi şi pe el să se joace cu sol- 
dații împreună cu tine și să-i ceri bucătarului să-i aducă puţină pâine şi unt. 

Faţa lui Joe se lumină. 

- Da, spuse el. Şi gem. Pâine cu unt şi gem. 

Problemele lui Joe erau rezolvate, dar nu exista o paralelă valabilă pen- 
tru cei ca Tommy Pidgeon. Oricum, Hornbeam nu spuse asta. Era sufici- 
ent timp pentru ca Joe să înveţe că nu toate problemele vieții puteau fi 
rezolvate cu pâine, unt și gem. 

+A 


Elsie se duse să o vadă pe Jenn Pidgeon, ca să se asigure că era în regulă, 
Traversă podul dublu şi urmă cărarea care ducea spre ferma lui Morley. 
Înainte să ajungă acolo, îl văzu pe Paul Morley pe un câmp și el îi spuse că 
Jenn locuia într-o coșmelie din spatele hambarului său. Ea găsi locul, dar 
nu era nimeni acolo. Era cea mai sărăcăcioasă locuinţă pe care o văzuse 
vreodată Elsie. Înăuntru existau o saltea şi două pături, plus două câni şi 
două farfurii, dar nicio masă sau scaune. Jenn nu era doar în lipsă de bani, 
era chiar săracă lipită. 

Doamna Morley se afla în casă şi îi spuse că Jenn plecase cu o zi 
în urmă. 

— Am întrebat-o dacă este în regulă, dar nu mi-a răspuns. 

Călătoria lui Elsie fusese zadarnică și ea se îndreptă înapoi spre oraş. 
Când se apropie de pod dinspre sud, văzu un bărbat care venea pe malul 

apropiat. Avea o undiţă prinsă în spate și purta în braţe ceva ce făcu inima 
lui Elsie să se oprească, 

Când se apropie, văzu că era o femeie, într-o rochie atât de îmbibată de 
apă, încât picura în timp ce era cărată. 

— Nu, spuse Elsie. Nu, nu. 

Capul, braţele și picioarele femeii se bălăngăneau neajutorate. Era com- 
plet inconștientă sau chiar mai rău. 

Elsie fu şocată să vadă că ochii femeii erau larg deschişi, holbându-se 
la cer fără să vadă ceva. 

— Am găsit-o la cotul râului, acolo unde se adună tot gunoiul, spuse 
bărbatul. 

Judecând după hainele lui Elsie, care părea să fie o persoană cu ceva 
autoritate, el adăugă: 

= Sper că am procedat bine:să o aduc. 

— Este moartă? 

- O, da. Și rece. Îmi dau seama că a ajuns în apă ieri, după căderea întu- 
nericului, și nu a văzut-o nimeni până nu am trecut eu pe acolo. Totuşi, nu 
ştiu cine este. 

Elsie ştia. Era Jenn Pidgeon. 

Îşi înăbuși un suspin. 

— Poţi să o duci la spitalul de pe Insula Leproşilor? întrebă ea. 

- O, da, spuse pescarul. Cu uşurinţă. Abia dacă mai cântăreşte ceva, 
sărmana de ea. Aproape nimic. 


xxx 


Napoleon nu avea să invadeze niciodată Anglia. 

El luă armata pe care o adunase la Boulogne și porni în marş spre est, 
în teritoriile de limbă germană din Europa centrală. Acolo intră în luptă 
împotriva armatei austriece şi, în toamna aceea, obținu victorie după vic- 
torie: Wertingen, Elchingen, Ulm. 

Oricum, marina regală britanică obținu o victorie navală importantă 
în largul coastelor Spaniei, în apropiere de Capul Trafalgar, spre bucuria 
națiunii. 

Apoi, în decembrie, francezii învinseră armatele combinate ale Austriei 
şi Rusiei, la Austerlitz. 

Şi astfel, an după an, războiul mergea înainte. 


PARTEA A V-A 


RĂZBOIUL MONDIAL 


între 1812 și 1815 


CAPITOLUL32 


Dragă Spade, 

Ei bine, sunt încă în viață. După 13 ani în armată, ar trebui să-mi dea 
o medalie doar pentru că am supraviețuit! Acum sunt în Spania, unde 
au nişte chestii pe care ei le numesc țigări, tutun învelit într-o frunză, 
care arde cu totul; nu este nevoie de o pipă, iar acum le fumăm cu toții. 

Oricum, tocmai am obținut o victorie, deşi cu mare preț. Am ase- 
diat un oraş numit Badajoz, care avea un zid puternic, şi francezii au 
ripostat ca dracii, plus că vremea a fost împotriva noastră. Am săpat 
tranșee pe o ploaie torențială. 

Ne-a luat o săptămână să tragem tunurile pe poziții. Drumurile 
pavate cu lemn, pe care le-au construit geniştii noştri peste noroi, au 
fost luate de ape. Dar, până la urmă, am reuşit şi îmi doresc să fi avut 
câte o liră pentru fiecare ghiulea pe care am tras-o, acestea căzând 
peste oraş ca ploaia. A fost nevoie de aproape două săptămâni, dar 
le-am străpuns zidurile şi, în cele din urmă, am năvălit peste apărători. 

Ei bine, a fost cea mai groaznică bătălie în care am fost până acum, 
pentru că ei au tras în noi cu tot ce aveau, şrapnele, grenade, bombe, 
chiar şi baloți de paie incendiați. Am pierdut o mie de oameni, a fost un 
măcel, dar, până la urmă, am trecut de ziduri şi pot să-ți spun că i-am 
făcut pe cetățeni să treacă prin infern. Nu îmi place să vorbesc despre 
asta, dar mai mulți oameni au fost biciuiţi, a doua zi, pentru viol. 

Arăta şi mai rău în dimineața următoare, cu trupurile îngrămădite 
în movile înalte, tranşeele pline de sânge. L-am văzut pe comandan- 
tul nostru, Wellington, cum plângea privind la toate cadavrele oame- 
nilor noştri, ştergându-şi lacrimile cu o batistă albă. 

Apoi am mărşăluit spre nord. În rugăciunile tale, te rog să-i ceri 
Domnului să mă protejeze în continuare. 

Afectuosul tău cumnat, Freddie Caines 


453 


KEN FOLLETT 


xxx 


Contele de Shiring muri în iulie 1812. Două zile mai târziu, Amos o 
întâlni pe Jane în faţa librăriei Kirkup, de pe High Street. Era îmbrăcată în 
negru, dar fierbea de entuziasm. 

~ Să nu îndrăznești să-mi oferi condoleanţe sincere, spuse ea. Sunt 
epuizată de efortul de a părea îndoliată. Sper că nu trebuie să mă prefac și 
cu tine. Am locuit cu bătrânul acela plicticos timp de şaisprezece ani — 
cine ştia că va ajunge să trăiască şaptezeci şi cinci de ani? Aș fi putut, la fel 
de bine, să mă mărit cu el în loc de fiul lui. 

Ea tocmai împlinise patruzeci de ani şi încă era devastator de atrăgă- 
toare. Micile riduri de la colţurile ochilor şi cele câteva fire argintii din 
părul negru păreau doar să se adauge farmecului ei. Iar culoarea negră i se 
potrivea. Cu toate acestea, Amos nu mai era îndrăgostit de ea. În mod iro- 
nic, asta făcea ca sentimentele lor de prietenie să fie mai puternice. Iar ea 
era destul de amabilă încât să-i permită să-şi petreacă timpul, discret, cu 
Hal, care acum se apropia de șapte ani și despre care el bănuia — fără să 
aibă vreo confirmare — că ar fi putut să fie fiul lui. 

Nu regreta că relaţia lui cu Jane se schimbase. Avusese o pasiune tine- 
rească pentru ea, care persistase, din păcate, mult după ce adolescenţa lui 
se încheiase. Considera că, într-un anumit fel, se maturizase mai încet. 
Acum putea să se îndrăgostească din nou. Mai avea mai puţin de un an 
până la cea de a patruzecea aniversare şi se simţea prea bătrân ca să mai 
curteze. Era singur doar noaptea. Avea mulţi prieteni şi zilele lui erau foarte 
ocupate, dar nu exista nimeni cu care să împartă patul. 

Jane era concentrată pe ea însăşi, ca de obicei. 

— Am scăpat, în sfârşit, de socrul meu, spuse ea, jubilând. Şi sunt contesă! 

— Şi asta este ceea ce ţi-ai dorit dintotdeauna, spuse Amos. Felicitări. 

— Mulţumesc. Eu trebuie să organizez înmormântarea, pentru că Henry 
este prea ocupat. El este conte, acum, evident. Va trebui să-şi ocupe locul în 
Camera Lorzilor. El va fi noul Lord Locotenent de Shiring. Şi micuțul Hal 
a devenit viconte de Northwood. 

Amos nu se gândise la asta. Băiatul, care putea sau nu să fie fiul lui, 
devenise acum aristocrat. Adică, peste zece ani de atunci înainte, ar fi 
putut să meargă la Oxford să studieze, Amos îşi dorise mereu să fi putut 
studia şi, pentru că nu reuşise, își dorise mereu un fiu care să-i împlinească 
visul. Poate că avea să se întâmple, până la urmă. 

Apoi lui Amos îi trecu prin minte că Hal ar fi putut să-şi dorească să 
ajungă ca tatăl său şi să devină militar. Această posibilitate era dezamăgitoare. 

Hal să fie ucis de o sabie sau de o ghiulea! Pentru o clipă, Amos simţi că i 
se face rău. 

În momentul acela băiatul ieşi din librărie, ducând în mână o carte. 
Amos deveni brusc conștient de bătăile propriei sale inimi, Trebui să-și 
ascundă valul de emoție care-l copleşi la vederea lui Hal. 

Deocamdată, înfățișarea băiatului nu oferea niciun indiciu legat de pater- 
nitatea sa: avea părul negru și o faţă drăguță, la fel ca mama lui. Avea să se 
schimbe în adolescenţă. Poate Amos reuşea să întrevadă adevărul atunci. 

Hal fu urmat în afara magazinului de către proprietar, Julian Kirkup, un 
bărbat plinuţ și chel, care era vizibil încântat să aibă un client aristocrat, 

Străduindu-se să păstreze un ton relaxat al vocii, Amos spuse: 

- Ce ţi-ai luat, Hal? . 

— Se numeşte Istoria lui Sandford şi Merton. Sunt doi băieţi. 

- Foarte potrivită pentru tânărul lord Northwood, dacă-mi permiteţi 
să spun asta, zise Kirkup. Bună dimineața, Lady Shiring şi domnule con- 
silier Barrowfield. 

Amos fusese numit consilier cu câţiva ani în urmă, într-un val de spri- 
jin pentru facțiunea liberală care îl adusese, în sfârşit, şi pe Spade la guver- 
narea orașului. 

— N-am avut niciun ban, dar domnul Kirkup spune că poate să o pună 
în contul tău, mamă, zise micul Hal. 

- Da, dragule, desigur, spuse Jane. Despre ce este vorba în carte? 

- Tommy Merton este un tânăr mai degrabă răsfăţat, care se impriete- 
neşte cu simplul și onestul Harry Sandford, explică Kirkup. O poveste 
moralizatoare, doamna mea, şi foarte populară. 

. Amos se gândi că suna un pic prea pios, dar nu spuse nimic. 

- Mulţumesc, domnule Kirkup, spuse Jane indiferentă, 

Librarul se retrase, făcând o plecăciune. 

- Îmi pare rău că ţi-ai pierdut bunicul, Hal, rosti Amos, 

- Era voios şi drăguţ, comentă Hal. Obişnuia să-mi citească, dar acum 
pot să citesc singur. 

Gândindu-se la moartea propriilor bunici, Amos nu-și aminti de vreo 
emoție prea mare. Ei erau atât de bătrâni, încât păreau deja morţi, iar el fusese 
surprins de suferința părinţilor lui. Reacţia lui fusese asemănătoare cu cea a 
Jui Ha], un fel de regret pentru ceva inevitabil, care însă era departe de a fi jale. 

- Serviciul funerar la catedrală, presupun? o întrebă pe Jane. 

— Da, Va fi înmormântat la Earlscastle, în cavoul familiei, dar slujba se 
va ţine aici, la Kingsbridge - sper că vei veni. 

- Cu siguranță, 

Se despărțiră şi Amos își văzu de drum. Aproape imediat se întâlni cu 
Elsie, într-o rochie de un galben primulă. Vorbiră despre moartea conte- 
lui — era marea ştire a momentului. Elsie spuse: 

- Acum, când Henry este contele, Kingsbridge va avea nevoie de un 
nou reprezentant în parlament. 

— Nu mă gândisem la asta, zise Amos. Ar putea să existe niște alegeri par- 
țiale, deşi poate că nu va fi nevoie - se vorbeşte despre alegeri generale, orga- 
nizate în curând. 

Prim-ministrul Spencer Perceval fusese asasinat, împușcat pe holul 
Camerei Comunelor de un bărbat obsedat, mânat de o nemulţumire com- 
plicată. Noul prim-ministru era contele de Liverpool şi el ar fi putut dori 
să-și consolideze poziţia prin obținerea susţinerii alegătorilor. 

— Hal Northwood este, evident, prea tânăr, comentă Elsie. 

- Hornbeam va dori postul, spuse Amos. 

- El întotdeauna vrea totul, glăsui ea, dispreţuitoare. Este supravegheto- 
rul săracilor, preşedinte al judecătorilor şi consilier. Dacă ar fi existat un post 
de director al mormanelor de bălegar, probabil că l-ar fi vrut şi pe acela. 

- Îi place să aibă putere asupra oamenilor. 

Elsie îndreptă un deget spre pieptul lui Amos. 

- Tu. Tu ar trebui să fii reprezentantul nostru în parlament. 

Asta îl surprinse pe Amos. 

— De ce eu? 

- Pentru că eşti deştept și cu judecata dreaptă şi toată lumea din oraş ştie 
acest lucru, spuse ea cu un entuziasm călduros. Ai fi minunat pentru oraş. 

— Nu am timp pentru asta. 

- Ai putea să desemnezi un adjunct, care să conducă morile atunci 
când parlamentul este în sesiune. 

Amos realiză că sugestia ei nu era o idee care-i venise pe moment, ci ceva 
la care se gândise multă vreme. El se trase, gânditor, de vârful nasului. 

- Hamish Law ar putea să facă asta, pentru că ştie bine afacerea. 

- Deci se poate găsi o soluţie. 

- Dar aș putea câştiga? 

— Toți metodiştii vor vota pentru tine. 

- Dar cei mai mulţi oameni cu drept de vot sunt anglicani. 

- Nimeni nu-l place pe Hornbeam. 

- Totuşi, le este frică de el. 

- Ce perspectivă deprimantă - să ai un parlamentar pe care nu-l vrea 
nimeni, doar pentru că suntem speriaţi de el. 

Amos încuviinţă. 

- Nu aşa ar trebui să funcționeze lucrurile. 

- Aşadar, ai face bine să te gândeşti să candidezi. 

Era foarte convingătoare. 

-În regulă. 

— Poate că tu ai putea să aduci pacea. 

- Cu siguranţă aș fi în favoarea păcii. Marea Britanie se aflase în război 
cu Franţa lui Bonaparte de douăzeci de ani și nu se întrezărea finalul. De 
fapt, conflictul se întinsese în toată lumea. 

Marea Britanie ofensase noua republică americană pentru că seches- 
trase niște nave americane și îi obligase pe marinarii acestora să se înroleze 
în marina regală — o nouă evoluţie a ideii bandei cu arcanul —, așa că Statele 
Unite declaraseră război Marii Britanii și invadaseră Canada. 

Spania fusese ocupată de armata franceză şi Bonaparte îl făcuse rege 
pe fratele lui, Joseph. Insurgenţii naționaliști spanioli se luptau cu francezii 
cu ajutorul unei forțe britanice care includea regimentul 107 (Kingsbridge) 
de infanterie. Comandantul suprem de acolo, contele de Wellington, era 
foarte bine văzut, dar făcuse prea puţine progrese. 

Bonaparte invadase acum Rusia. 

Războiul provoca un declin și mai puternic al comerțului mondial și o 
inflaţie galopantă. Poporul britanic era din ce în ce mai sărăcit și mai înfo- 
metat, în timp ce fiii săi mureau în locuri îndepărtate. 

- Trebuie să existe o cale. Războiul nu este inevitabil! exclamă Elsie 
furioasă. 

Lui Amos îi plăcea cum se înfuria ea pentru astfel de lucruri. Ce con- 
trast faţă de Jane, care se înfuria doar în avantajul ei. 

- Reprezentant în parlament, spuse Amos meditativ. Va trebui să mă 
gândesc mai bine la asta. 

Elsie zâmbi şi, ca întotdeauna, zâmbetul ei era luminos. 

- Continuă să te gândești, spuse ea, în timp ce se îndepărta. 

Amos traversă podul şi se duse în zona industrială de pe malul sudic al 
râului. Acum avea trei mori. Într-una dintre ele, Moara Nouă Barrowfield, 
Kit Clitheroe instala o maşină cu abur pe care Amos o comandase. 

Kit servise cinci ani în miliţie, ajungând la gradul de maior, apoi demi- 
sionase și se apucase să pună la punct noua afacere pe care el și Roger 
Riddick o plănuiau de multă vreme. Roger proiecta maşinile şi Kit le con- 
struia. În ciuda crizei cauzate de război, reușeau să facă bani. 

Amos încă se gândea la Kit ca la un băiat, deși el avea acum douăzeci și 
şapte de ani, fiind prosper şi iscusit în ale ingineriei. Poate pentru că Kit 
încă era singur şi nu părea să arate vreun interes să-și găsească o iubită, ca 
să nu mai vorbim să se însoare. Amos se întreba dacă nu cumva Kit era 
sclavul vreunei pasiuni fără speranţă, așa cum fusese şi Amos însuși, pe 
când fusese îndrăgostit de Jane. 

Kingsbridge trecea la puterea aburului. Râul era mai ieftin pentru 
acționarea maşinilor, dar mai puţin de încredere. Forţa sa era uneori puter- 
nică, alteori slabă. După o vară secetoasă, nivelul apei era scăzut şi curentul 
era letargic şi roțile morilor se învârteau leneșe, în timp ce toată lumea aştepta 
ploile de toamnă. Cărbunele costa bani, dar nu se termina niciodată. 

Noua mașină cu abur a lui Amos era instalată într-o cameră separată, 
ca să limiteze pagubele în caz că exploda, ceea ce se întâmpla uneori, când 
supapa de siguranţă se strica. Sala era foarte bine ventilată, cu un horn 
pentru evacuarea fumului. Boilerul era amplasat într-un soclu solid de 
lemn de stejar. Acesta va folosi apa pompată din râu şi filtrată. 

— Când vei fi gata să conectezi mașinile? întrebă Amos. 

— Poimâine, spuse Kit. Întotdeauna era exact și încrezător. 

Amos verifică şi celelalte două mori, vrând să se asigure că era capabil 
să livreze fiecărui client mărfurile la data promisă. La sfârșitul după-amie- 
zii reveni la biroul său şi scrise câteva scrisori. Maşinile încetiniră și se 
opriră la ora şapte seara și el plecă spre casă. 

Se aşeză ca să ia cina pe care menajera lui o lăsase pe masa din bucătă- 
rie. Un moment mai târziu se auzi o bătaie insistentă în uşa din faţă și el se 
ridică să deschidă. 

Jane stătea în picioare, în prag. 

— Asta s-a mai întâmplat şi înainte, îi spuse el. 

- Dar nu plouă şi eu nu sunt iubăreaţă, replică ea. Sunt furidasă. Sunt atât 
de furioasă că n-am putut să mai stau acasă cu soțul meu. Fa intră neinvitată. 

Amos închise ușa. 

- Ce s-a întâmplat? 

- Henry pleacă în Spania! Tocmai când credeam că aș putea începe o 
nouă viaţă, în calitate de contesă, în sfârşit! 

Amos bănuia de ce. 

- Se duce să se alăture regimentului din Kingsbridge? 

- Da. Aparent este o tradiţie a familiei. Când bătrânul conte a moștenit 
titlul, pe când avea vreo douăzeci de ani, şi-a petrecut trei ani în serviciul 
activ, cu regimentul 107 infanterie. Henry spune că el trebuie să facă ace- 
laşi lucru - mai ales acum, când ţara se află în război. 

- Este unul dintre puţinele sacrificii pe care le face aristocrația brita- 

nică, ca să-şi poată justifica viaţa de lux şi trândăvie. 

- Parcă ai fi un revoluţionar. 

- Un metodist este un revoluţionar care nu doreşte să taie capul 
nimănui, 

Jane se simți, brusc, deznădăjduită. 

- O, nu face pe deşteptul, ripostă ea. Ce mă voi face? 

— Vino să iei cina cu mine. 

— N-aş putea mânca, dar voi sta cu tine. 

Se duseră în bucătărie. Amos turnă vin pentru Jane și ea luă o sorbitură. 

— Hal arată bine, spuse el. 

— Este minunat. 

- Peste câțiva ani ar putea începe să-i semene tatălui său — oricine ar fi 
acesta. 

— O, Amos, este fiul tău. 

Amos rămase uluit. Ea nu mai recunoscuse niciodată asta, până atunci. 

— Nu ai nicio îndoială? întrebă el. 

— L-ai văzut cât de încântat a ieşit din librărie! Henry n-a cumpărat un 
roman în toată viaţa lui. El citeşte numai istorie militară. 

— Asta nu dovedește nimic, cu adevărat, 

- Nu pot dovedi nimic. Doar că te văd pe tine în el, în fiecare zi. 

Amos se gândi la asta pentru o vreme. Era înclinat să aibă încredere în 
instinctul lui Jane. 

— Poate că atunci când Henry pleacă în Spania, aş putea să-l văd mai 
des pe Hal? încercă el. Dar presupun că tu vei locui la Farlscastle. 

- De una singură? Nu, mulțumesc. ÎI voi convinge pe Henry să păs- 
treze Willard House. Voi avea propriul meu apartament şi miliția ar putea 
să folosească restul clădirii. Îi voi spune că națiunea are nevoie de asta. El 
va face orice, dacă va considera că gestul este patriotic. 

- Eşti sigură că nu vrei puţină plăcintă? E foarte bună. 

- Poate că voi lua. 

— Îţi voi tăia o felie subțire. Te vei simţi mai bine cu ceva mâncare în 
stomac. 

Ea luă farfuria și o lăsă jos, dar, în loc să mănânce, se uită la el. 

- Ce am făcut? întrebă Amos. 

- Nimic, spuse ea. Tocmai ai fost tu însuţi, atent și loial. Ar fi trebuit să 
mă mărit cu tine. 

— Ar fi trebuit, spuse Amos. Dar acum este prea târziu. 

Elsie ştia cât este de norocoasă. Era încă în viață după ce dăduse viaţă la 
cinci copii - ultimul, George, născut în 1806. Multe femei mureau la naștere 
şi foarte puţine supraviețuiau ca să aibă atât de multe nașteri. Chiar și mai 
neobişnuit, toţi copiii ei erau perfect sănătoşi. Dar nașterea lui Georgie nu 
fusese precum celelalte: travaliul fusese îndelungat și ea sângerase abundent. 
Când se terminase, ea îi spusese ferm lui Kenelm că nu va mai exista un altul. 
El acceptase hotărârea ei. Intimitatea matrimonială nu fusese niciodată o 
mare prioritate pentru el şi bărbatul regretase că trebuia să renunţe la asta. 
Acum, după şase ani, ea simţea că se produc schimbări în corpul ei, care îi 
spuneau că, oricum, în curând își va pierde capacitatea de a concepe. 

Elsie şi Kenelm nu fuseseră niciodată, cu adevărat, foarte apropiaţi. El 
nu se pricepea la copii, așa că participa prea puţin la creşterea lor. Şi rare- 
ori vizita şcoala ei de duminică. Nu era leneş: ca decan, își îndeplinea cu 
energie sarcinile. Dar aveau prea puţine în comun. Adevăratul ei partener 
era Amos, care era, în tăcere, dedicat școlii de duminică şi avea o ușurință 
în a se descurca cu tinerii, în ciuda faptului că nu avea un copil al lui. 

Toți cei cinci copii veniră în sufrageria decanatului pentru micul-de- 
jun. Kenelm ar fi preferat, probabil, ca cei mai mici să mănânce în came- 
rele lor, dar Elsie îi spuse că erau destul de mari - Georgie avea şase ani — şi, 
oricum, asta era singura modalitate reală prin care-i putea învăța manie- 
rele la masă. Stephen, cel mai în vârstă, avea cincisprezece ani şi urma 
cursurile liceului din Kingsbridge. 

Kenelm se folosea, ocazional, de această oportunitate ca să le testeze 
cunoștințele despre religie, şi astăzi, el îi întrebă cine din Biblie nu avea 
nici mamă, nici tată. Le spuse să răspundă în ordinea vârstei, începând cu 
cel mai tânăr. 

Georgie spuse: 

- lisus. 

- Nu, spuse Kenelm. Iisus avea o mamă, Maria, şi un tată, Iosif. 

Elsie se întrebă dacă Kenelm avea să se împiedice de problema pater- 
nităţii lui lisus, având în vedere că Maria era virgină. Copiii mai mari s-ar 
fi putut întreba asta. Dar el ocoli problema, întrebând imediat: 

- Martha, tu ştii? 

Martha era cu un an mai în vârstă decât Georgie și avu un răspuns” 
mai bun. 

- Dumnezeu, zise ea. 

- Adevărat, Dumnezeu nu are părinţi, dar eu mă gândesc la altcineva, 
un om. 

Richie, în vârstă de zece ani, spuse: 

- Ştiu eu! Ştiu eu! Adam. 

- Foarte bine. Şi mai este încă cineva. 

Billy, care era următorul la rând, răspunse nefericit: 

- Nu ştiu. 

Kenelm privi spre Stephen. 

Stephen, care era un adolescent morocănos, conchise: 

- Este o întrebare-capcană, 

- Chiar așa? spuse Kenelm. De ce? 

- Răspunsul este Joshua, pentru că era fiul lui Nun. Ăsta era numele 
tatălui lui, Nun, dar sună asemănător cuvântului pentru nimeni. 

Billy se scandaliză. 

- Nu e corect! strigă el. Ai trişat, tati! 

Elsie râse. 

- Billy are dreptate. N-a fost o întrebare cinstită. Cred că toţi copiii s-au 
descurcat foarte bine. Fiecare ar trebui să primească şase pence ca să-și 
cumpere lemn-dulce. 

Mason aduse poşta şi Kenelm își îndreptă atenţia spre corespondenţa 
sa. Copiii terminară de mâncat şi plecară. Elsie era pe punctul să se ridice 
când Kenelm își ridică privirea dintr-o scrisoare și exclamă: 

-0! 

- Ce este? întrebă Elsie. 

- Episcopul de Melchester a murit. 

- Nu era destul de tânăr? 

- Cincizeci. Este neaşteptat! 

— Păcat. 

- Aşa că arhiepiscopul va căuta un înlocuitor. 

Kenelm era încântat, dar Elsie nu simți altceva decât disperare, 

- Ştiu la ce te gândești. 

- Asta este marea șansă pe care am așteptat-o, zise el. Nu este una din- 
tre marile episcopii importante, așa că este potrivită pentru un bărbat 
tânăr. Am patruzeci de ani, am fost decan de Kingsbridge timp de opt ani, 
am o diplomă de la Oxford — eu sunt candidatul perfect pentru postul de 
episcop de Melchester. 


1 Joc de cuvinte în limba engleză: „nun“ se pronunţă la fel ca „none“, care înseamnă 
nimic sau nimeni (n.tr.) 

Expresia de pe chipul lui Elsie era sumbră. 

— Nu eşti fericit aici? 

= Sigur că sunt, dar nu este suficient. Destinul meu este să ajung episcop. 
Întotdeauna am ştiut asta, 

Era adevărat, dar, pe măsură ce tinerii se maturizau, ambițiile lor, în 
general, se temperau. 

- Nu vreau să merg la Melchester, ripostă ea. Este la o sută șaizeci de 
kilometri depărtare. 

— O, dar va trebui să mergi, replică Kenelm, nepăsător. Pentru episcopie. 

Desigur, el avea dreptate. O femeie îşi urma bărbatul. Ea avea mai 
puţină libertate decât un servitor. 

— Eşti foarte încrezător, spuse Elsie. Nu ai de unde să ştii ce poate fi în 
mintea arhiepiscopului, 

— Dar voi afla destul de curând. Augustus Tattersall face turul trienal al 
diocezei şi va ajunge aici, la Kingsbridge, săptămâna viitoare. 

Tattersall era mâna dreaptă a arhiepiscopului. 

— Va locui la palatul episcopal. 

- Desigur. Dar îl voi invita să ia cina împreună cu noi, într-o seară. 

— Foarte bine. 

Aparent mulțumit, Kenelm îşi împături şervetul. 

— Credva trebui, probabil, să învăţ tot ceea ce am nevoie să ştiu, adăugă el. 


xxx 


În urmă cu trei ani, pe când încă servea în cadrul miliției, Roger se 
întorsese acasă, într-o seară de luni şi participase la cina familiei. Jarge ple- 
case apoi la antrenamentul clopotarilor, Sal se dusese la hanul Bell şi Sue 
ieşise la plimbare cu un băiat pe care îl plăcea, Baz Hudson. 

Kit şi Roger se așezaseră în bucătărie, lângă foc şi Roger pufăia dintr-o 
pipă. Kit se simți straniu să rămână singur în casă cu Roger, dar nu ştia de 
ce. Ar fi trebuit să fie fericit: îl plăcea pe Roger. 

Ei rămaseră tăcuţi pentru un minut sau două, apoi Roger își lăsă pipa 
jos şi spuse: 

- Este în regulă, să ştii. 

Kit fu nedumerit. 

- Ce este în regulă? 

- Să simți în felul în care simţi. 

Faţa lui Kit se înfierbântă subit. Roşea. Sentimentele lui erau secrete, 
pentru că erau ruşinoase. Cu siguranţă că Roger nu avea de unde să ştie ce 
se petrecea în sufletul lui! Era imposibil. 

- Crede-mă, ştiu ce simți, insită Roger. 

- De unde poţi să ştii ce simte o altă persoană, dacă nu-ți spune? răs- 
punse Kit. 

- Am trecut și eu prin asta — toate Lucrurile prin care treci tu. Vreau să 
înţelegi că este în regulă. 

Kit nu știu cum să reacționeze ia auzul acelor vorbe. 

— Ar trebui să o spui, insită Roger. Spune ce simţi. Spune-mi mie. Îţi pro- 
mit, asta te va face să fii din nou fericit, 

Kit era hotărât să nu spună nimic, dar, împotriva voinţei sale, îi ieşi 
pe gură. 

- Te iubesc, spuse el. 

- Ştiu, recunoscu Roger. Şi eu te iubesc. Apoi îl sărută pe Kit. 

La scurtă vreme după aceea, Kit reușise să demisioneze din miliţie și ei 
puseseră la punct afacerea. Închiriară o casă din Kingsbridge, cu un atelier 
la parter şi o zonă de locuit la etaj. Din acel moment, începură să doarmă 
împreună în fiecare noapte. 

Treptat, Kit devenise cel responsabil, adultul, cel care se ocupa de bani. 
Roger însuşi pusese această condiţie pentru parteneriatul lor, conștient fiind 
că elva paria întotdeauna, cu tot ceea ce avea. Kit încasa plăţile, plătea factu- 
rile și împărțea profiturile în două. Banii lui personali intrau in contul lui de 
la banca Kingsbridge and Shiring, Jumătatea lui Roger ajungea, mai devreme 
sau mai târziu, la Sport Culliver. O altă condiţie, impusă de Kit, era aceea ca 
Roger să nu se împrumute niciodată, dar Kit nu era convins că Roger res- 
pecta această regulă. Roger era un geniu ~- creierul lui era remarcabil —, dar 
era dependent de pariuri. Kit avea grijă de el şi încerca să îl protejeze. Era 
opusul relației pe care o avuseseră în vremurile de demult, la Badford. 

În zilele de duminică, Roger se ducea la localul lui Culliver să joace un 
joc de noroc cu cinci cărţi, timp în care Kit își vizita mama. Se întâlnea cu 
membrii familiei sale la slujba metodistă, apoi îi conducea acasă. Le cum- 
părase o casă modestă. Sal avea patruzeci și cinci de ani şi Jarge avea patru- 
zeci şi trei, dar amândoi continuau să muncească, Sal pentru Amos și Jarge 
pentru Hornbeam. Kit le dădea o încărcătură de cărbune în fiecare iarnă 
şi le trimitea o halcă de carne sâmbăta, pentru masa de duminică. Ei nu-şi 
doreau să trăiască în lux. Sal ar fi spus: „Noi nu dorim să trăim ca bogăta- 
nii, pentru că nu suntem“. Dar Kit se asigura că nu le lipsea niciodată nimic. 

Sue se măritase cu Baz Hudson, un tâmplar bun, care doar rareori nu 
găsea de lucru. Nu era metodist, aşa că el şi Sue se duceau la St Luke, dar, 
după aceea, se alăturau familiei pentru masă. 


463 


Ken FoLLETT 


Sal servea bere. Kit prefera vinul, dar nu-i cerea niciodată lui Sal, pentru 
că ştia că Jarge ar fi băut prea mult. Lui Jarge îi plăcea să provocator chiar și 
când era treaz. 

- Mă gândesc că rușilor le-ar prinde foarte bine dacă ar fi cuceriţi de 
Bonaparte, comentă Jarge, ştiind că Baz era un conservator patriot. 

— Ăsta este un punct de vedere surprinzător, spuse Kit cu blândeţe. Ce 
te face să spui asta, Jarge? 

- Ei bine, ruşii sunt sclavi, nu-i așa? 

— lobagi, cred. 

— Care-i diferența? 

— Lucrează propriul pământ. 

- Dar ei sunt proprietatea unui conte local, nu-i așa? 

- Da, iobagii sunt ca o proprietate. 

— Iată, atunci. 

— Bonaparte a fost cel care a reinstaurat sclavia în imperiul francez, nu-i 
aşa? zise Baz. 

— Nu, spuse Jarge. Revoluţia a abolit sclavia. 

- Da, zise Baz, dar Bonaparte a adus-o înapoi. 

— Baz are dreptate, Jarge, adăugă Kit. Se temeau că-şi vor pierde impe- 
riul din Indiile Orientale, așa că Bonaparte a legalizat din nou sclavia. 

— Ei bine, eu cred că ruşilor le va fi mai bine sub Bonaparte decât sub 
domnia țarilor lor, comentă Jarge enervat. 

— Nu cred că vom afla vreodată, admise Baz. Se pare că francezilor nu le 
merge prea bine în Rusia. Soldaţii lor mor de foame și de boli și nici măcar 
nu au luptat în vreo bătălie, încă, conform celor scrise în ziare. 

- Nu acord prea multă atenţie la ceea ce scriu ziarele, comentă Jarge 
morocănos. 

Nu-i plăcea să fie corectat. 

— Ei bine, asta este o bucată de vită minunată, Kit, mulțumesc! Am făcut 
o delicioasă budincă de seu, cu coacăze în ea, spuse Sal. 

— Îmi place budinca de seu, zise Baz. 

Atmosfera se linişti și farfuriile fură îndepărtate, apoi se aduse desertul. 

— Afacerea ta încă merge bine, Kit? întrebă Baz. 

— Nu e rău. Suportul ăla de stejar pe care l-ai făcut pentru boilerul lui 
Amos a fost bine realizat, foarte solid, mulțumesc. 

— Ar trebui să reziste mai mult decât boilerul. 

Jarge își ridică lingura, dar nu mâncă. 

- Ei bine, nu știu ce să zic, voi doi faceţi mașini care lasă fără muncă 
mulţi alți oameni. Ce sens are asta? comentă el. 

- Îmi pare rău, Jarge, dar vremurile se schimbă, explică Kit. Dacă nu 
ținem pasul cu noile tendințe, ne vom trezi că am rămas în urmă. 

- Atunci, aşa sunt eu — rămas în urmă? 

Sal îşi puse palma pe braţul lui şi spuse: 

- Mănâncă nişte budincă, bărbate. 

Jarge o ignoră. 

- Ştii ce fac luddiţii în nord, nu-i aşa? 

Toată lumea aflase despre luddiţi. Se spunea că erau conduși de un 
bărbat numit Ned Ludd, deși acesta era, probabil, un nume fals, dacă el 
Chiar exista. 

- Ei distrug maşinile! continuă el. 

- Cred că ei se ocupă, în cea mai mare parte, de tricotaje. 

- Sunt niște bărbaţi care nu acceptă tratamentul rău din partea stăpâ- 
nilor, rosti Jarge. 

- Ei bine, sper că tu nu doreşti să zdrobești mașinile, aici, în Kingsbridge, 
comentă Baz. 

— Aş spune că nu poţi să dai vina pe oamenii care se înfurie pentru 
modul în care sunt călcaţi în picioare. 

- Noi poate că nu-i blamăm, dar guvernul o face. Nu vrei să ajungi să 
fii deportat în Australia. 

— Mai degrabă aș petrece paisprezece ani în Australia decât să mă las 
exploatat de stăpâni. 

Sal se supără. 

— Tu nu ai habar cum este în Australia și, oricum, ce te face să crezi că 
vor fi doar paisprezece ani? 

- Ei bine, asta este ceea ce a primit sora mea. 

- Da, dar ea a plecat în urmă cu șaptesprezece ani şi nu s-a întors. 
Puţini o fac. 

- Oricum, adăugă Kit, au schimbat legea: acum, distrugerea maşinilor 
este pedeapsită cu moartea. 

- De când? întrebă Jarge, 

-— Parlamentul a votat The Frame-Breaking Act! în februarie sau martie. 

- Ei încearcă să ne distrugă spiritul, asta fac, insistă Jarge. Mai întâi Legea 
Trădării şi Legea Întrunirilor Revoluţionare, apoi Legea Asocierii, iar acum 


! Lege adoptată în Marea Britanie la 12 februarie 1812, care a introdus pedepse severe și 
chiar pedeapsa cu moartea pentru a descuraja actele de distrugere a maşinilor, în special 
a celor de ţesut, pe care le practica mișcarea luddistă în semn de protest faţă de industria- 
lizare şi impactul ei asupra muncitorilor (n. tr.) 

asta. Orice bărbat care se ridică pentru drepturile oamenilor muncii este în 
pericol să fie spânzurat. Ne transformăm într-o naţiune de mămăligari. 
Făcu o pauză, luându-și o înfăţişare belicoasă, apoi continuă: 
- Nu e de mirare că nu-i putem bate pe francezi. 

Când Augustus Tattersall veni la cină la decanat, o întrebă pe Elsie des- 
pre şcoala de duminică, chestionând-o în detaliu, cu un interes sincer, 
ceea ce ei ti plăcu şi o făcu să se simtă flatată. Mâncă apoi cu poftă, dar bău 
puţin vin. Kenelm era clar iritat de conversaţia politicoasă şi, curând, îşi 
pierdu răbdarea. Când sosiră fructele şi nucile, rosti: 

- Trebuie să te întreb, domnule arhidiacon, despre episcopia vacantă 
de la Melchester. 

— Desigur. 

— Sunt foarte curios să aflu ce gen de bărbat caută arhiepiscopul. 

— Aş fi bucuros să-ţi satisfac curiozitatea, răspunse Tattersall cu o voce 
blândă și sigură. Presupun că te consideri a fiun candidat - și nu este nere- 
zonabil —, prin urmare, trebuie să-ți spun imediat că nu ai fost ales. 

„Calea cea mai rapidă este calea cea mai blândă“, gândi Flsie, dar Kenelm 
nu reuși să ascundă cât era de dezamăgit. Faţa i se înroși şi, preţ de un 
moment îngrijorător, ea se temu că avea să izbucnească în lacrimi; dar furia 
îl domină. Își încleştă pumnii pe faţa de masă albă. 

- Totuși, tu crezi că sunt un candidat bun... 

Aproape că se înecă rostind aceste vorbe. 

- Şi totuşi, sugerezi că altcineva a primit slujba. 

- Da. 

— Cine este? întrebă Kenelm, apoi realiză rapid că era nepoliticos şi 
adăugă în grabă: Dacă nu te deranjează că întreb... 

- Nu mă deranjează deloc. Arhiepiscopul l-a ales pe Horace Tomlin. 

- Tomlin? Îi cunosc pe Tomlin! Era cu doi ani în urma mea la Oxford. 
Nu cred să fi avut vreo carieră deosebit de distinsă, de atunci. Spune-mi 
cinstit, domnule arhidiacon, asta se întâmplă din cauză că sunt scoţian? 

- Absolut deloc. Te pot asigura de asta. 

- Atunci de ce? 

- Îţi voi spune, Tomlin și-a petrecut ultimii cinci ani în calitate de cape- 
lan al unui regiment de dragoni și a demisionat doar din cauza bolii pe 
Care a contractat-o în Spania. 

- Un capelan? 

— Ştiu la ce te gândești. Cei mai buni clerici nu ajung prea des capelani 
ai armatei. 

- Exact. 

- Într-un fel, tocmai asta este ideea. Arhiepiscopul are sentimente puter- 
nice faţă de război. El consideră că noi luptăm împotriva ideilor ateiste şi, 
deşi Bonaparte a anulat o parte dintre cele mai agresive legi anticreştine ale 
revoluţionarilor francezi, nu a returnat proprietățile furate de la biserica 
franceză. Arhiepiscopul e de părere că şi clerul nostru ar trebui să ia parte la 
bătălie. Soldaţii de pe linia frontului, care ştiu că ar putea muri în orice clipă, 
sunt cei care au cea mai mare nevoie de alinarea Domnului. Cei mai buni 
clerici ai noştri nu ar trebui să stea acasă, în locuinţele lor confortabile, ci ar 
trebui să meargă acolo unde este nevoie de ei. Acesta este genul de serviciu 
pe care arhiepiscopul este cel mai dornic să-l răsplătească, 

Kenelm rămase tăcut un moment îndelungat. Elsie simți că nu era cel 
mai potrivit ca ea să vorbească. 

- Dă-mi voie să mă asigur că te-am înțeles, spuse Kenelm într-un sfârșit. 

Tattersall zâmbi încurajator. 

— Te rog, vorbeşte deschis. 

— Tu crezi că eu merit o episcopie. 

- Cred. Eşti inteligent, integru şi muncitor. Ai fi valoros pentru orice 
dioceză. 

- Dar tu ştii că, în împrejurările actuale, arhiepiscopul va alege întot- 
deauna un bărbat care a servit drept capelan. 

— Corect. 

- Deci, singura cale prin care mă pot asigura că-mi îndeplinesc speran- 
tele este să devin capelan. 

- Singura cale sigură, da. 

Kenelm își ridică paharul de vin şi îl goli. Arăta ca un om pe care-l 
aştepta execuţia. 

Elsie gândi: „O, nu...“ 

- În cazul acesta, spuse Kenelm, îmi voi oferi serviciile regimentului de 
infanterie 107, mâine-dimineaţă. 


CAPITOLUL 33 


Pastorul Midwinter spuse că va face un anunţ duminică dimineaţă, 
după comuniune. Amos fu nervos pe toată durata slujbei. Nu putea să pre- 
vadă cât de mult sprijin va obţine. Elsie spunea că oamenii care-l cunoșteau 
îl plăceau, dar oare vor dori ei ca el să-i reprezinte în parlament? 

Se aflau în cea de a treia sală metodistă care se construia în Kingsbridge. 
Aceasta era cea mai mare — atât de impozantă încât unii membri ai congre- 
gaţiei considerau că era prea impresionantă. Ei simțeau că oamenii ar trebui 
să fie copleșiți de lucrările Domnului, nu de construcţiile oamenilor. Dar 
alţii considerau că venise momentul ca metodismul să înceapă să arate bine. 

Amos era neutru în această dispută. Pe el îl preocupau alte chestiuni, 
mai importante. 

- Probabil că ştiţi cu toţii că parlamentul a fost dizolvat şi au fost con- 
vocate alegeri generale, începu Midwinter: 

Bărbatul era impunător şi impresionant, Avea șaizeci şi șapte de ani, dar 
trecerea anilor îl făcuse să arate și mai distins. De acum părul şi barba lui 
erau complet albe, dar la fel de dese ca întotdeauna. Fetele tinere îl priveau 
ca pe o figură paternă, dar femeile de vârstă mijlocie roşeau adesea şi surâ- 
deau când le vorbea, cu vocea lui catifelată. 

- Sunt foarte bucuros să vă anunţ că unul dintre noi, cei aici de faţă, îşi 
depune candidatura, spuse el. 

Făcu o pauză, pentru un efect dramatic, apoi continuă: 

- Este vorba despre Amos Barrowfield. 

Oamenii nu aplaudau în biserică, nici măcar metodiştii, dar îşi expri- 
mară aprobarea spunând „Amin“ sau „Slavă Domnului“. Câţiva căutară 
privirea lui Amos și îi făcură semne de încurajare. 

Asta era bine. 

- A venit momentul ca mișcarea noastră să aibă un impact mai mare 
asupra felului în care este guvernată țara noastră, adăugă Midwinter. Am 

fost de acord să-l nominalizez pe Amos şi sunt îtăcrezător că el va primi şi 
aprobarea voastră. 

Urmară mai multe voci spunând „Amin“ 

~ Cei care doresc să ajute la campania electorală a lui Amos sunt invi- 
taţi să rămână pentru o întrunire care ne va ajuta la planificare. 

Amos se întrebă cât de mulți aveau să rămână. 

Era nevoie de ceva vreme, la terminarea slujbei, pentru ca enorașii să 
se împrăştie. Se salutau între ei şi pălăvrăgeau, schimbând noutăţi. După 
vreo treizeci de minute, jumătate dintre ei plecaseră şi ceilalți începură să 
se aşeze din nou, părând în aşteptare, 

Midwinter le ceru să facă liniște şi îi spuse lui Amos să vorbească. 

Amos nu mai ținuse niciodată vreun discurs până atunci. 

Elsie îi spusese să vorbească exact aşa cum o făcea la cursuri, la școala 
de duminică. i 

- Fii natural, fii prietenos şi doar spune clar ceea ce ai de spus. Vei 
vedea că este uşor. 

Avusese întotdeauna încredere în el. 

Se ridică în picioare şi privi în jur. Cei mai mulţi dintre cei rămași erau 
bărbaţi. 

- Vă mulțumesc tuturor, spuse el pe un ton grav; apoi se decise să fie 
sincer şi adăugă: Nu eram sigur dacă va rămâne cineva. 

Răseră de modestia lui şi astfel se sparse gheața. 

- Voi candida ca Whig, continuă cl. Whigs formau un partid de toleranță 
religioasă. Dar nu plănuiesc să fac campanie pe probleme religioase. Dacă 
voi fi ales, va trebui să lucrez în folosul tuturor cetăţenilor din Kingsbridge, 
metodiști și anglicani, bogaţi şi săraci, cu sau fără drept de vot. 

Înţelese că vorbea în termeni prea generali. 

— Presupun că toți spun așta, adăugă el. 

Şi, din nou, sinceritatea lui fu răsplătită cu un râs apreciativ. 

- Daţi-mi voie să fiu mai exact, continuă el. Eu cred că această ţară are 
nevoie de două lucruri simple: pâine şi pace. 

Sorbi dintr-un pahar cu apă. Unii dintre cei din public clătinară din cap 
în semn de aprobare. 

- Este rușinos că avem o legislaţie care menţine crescut prețul grâului. 
Asta protejează veniturile celor mai bogaţi oameni din țară şi oamenii obiş- 
nuiţi plătesc acest lucru în preţul ridicat al pâinii. Aceste legi ar trebui respinse 
şi oamenii ar trebui să aibă pâine, pe care Biblia o numeşte substanța vieţii. 

Se auzi un cor de Amin. Atinsese o coardă sensibilă. Nobilimea propri- 
etară de pământ a țării îşi utiliza puterea fără rușine - mai ales voturile lor 

din Camera Lorzilor — ca să garanteze profiturile agricole și, prin urmare, 
chiriile ridicate pentru miile de hectare de ferme pe care le aveau. 
Metodiştii, care erau în cea mai mare parte meșteșugari şi mici comerci- 
anţi din clasa de mijloc, erau scandalizaţi. Săracii doar făceau foamea. 

- Şi avem nevoie de pace aproape la fel de tare cum săracii au nevoie de 
pâine. Războiul a produs pagube îngrozitoare oamenilor de afaceri şi 
oamenilor muncitori, totuşi prim-miniştrii noştri — William Pitt, ducele de 
Portland, Spence Perceval, şi acum contele de Liverpool — nici măcar nu au 
încercat să facă pace. Asta trebuie să se schimbe. Ezită. Aş putea spune mai 
multe, dar văd pe feţele voastre că nu aveți nevoie să fiţi convinşi. 

Enoriașii râseră și de data asta, 

- Așa că haideţi să discutăm despre ce trebuie să facem ca să schimbăm 
lucrurile. 

Amos se așeză şi făcu un gest către pastor. 

Midwinter se ridică din nou în picioare. 

- În Kingsbridge există aproape o sută cincizeci de bărbaţi care au drept 
de vot, spuse el. Trebuie să aflăm cine sunt aceştia, cum au votat în trecut şi 
cum sunt înclinați să voteze de data asta. Apoi putem începe munca pentru 
a-i face pe oameni să se răzgândească. 

Amos gândi că asta părea să fie o sarcină formidabilă. 

— Primarul este obligat să publice lista votanților eligibili, zise Midwinter, 
așa că ar trebui să vedem lista aceea pe cele două panouri de anunţuri, în 
următoarele câteva zile. Va apărea, de asemenea, în Kingsbridge Gazette. 
Trebuie să aflăm cum au votat la ultimele alegeri generale, în urmă cu cinci 
ani: aceasta este o informaţie publică și ar trebui să existe o înregistrare la 
Guild Hall și de asemenea în dosarele ziarelor. 

Nu exista confidențialitatea votului: bărbaţii trebuiau să-şi strige alege- 
rea în faţa unei săli pline de oameni şi fiecare vot individual era raportat 
în Gazette. 

- Şi apoi, după ce vom fi informaţi, vom începe să discutăm cu ei, adă- 
ugă el. 

Midwinter făcu o pauză. 

- Iertaţi-mă dacă acum vă spun ceva ce voi veţi considera ca nefiind 
necesar. În campania noastră nu va există nicio mituire, nici măcar vreo 
aluzie la mită. 

De fapt, alegerile din Kingsbridge fuseseră întotdeauna lipsite de corup- 
ţie. În ultimii ani, alegătorii îl aleseseră cu bucurie pe vicontele de 
Northwood. Dar Midwinter simţi că poziţia metodiştilor trebuia să fie întă- 
rită şi Amos era de acord. 

- Nu vom cumpăra băuturi pentru votanţi în localurile publice, conti- 
nuă Midwinter. Nu vor fi oferite sau promise favoruri, la schimb pentru 
sprijin. Le vom cere oamenilor să voteze pentru cel mai bun candidat şi le 
vom spune că sperăm să-l aleagă pe al nostru. 

Din spate se auzi o voce şi Amos observă că era a lui Spade. 

— Eu cred că femeile joacă un rol important în alegeri, spuse el. 

Soţia lui, Arabella, era împreună cu el: ea devenise metodistă, după ce 
se căsătoriseră. Între ei era aşezat Abe, fiul vitreg al lui Spade, în vârstă de 
treisprezece ani - sau fiul său natural, dacă era să dai crezare bârfelor 
Belindei Goodnight. 

- Ele s-ar putea să nu dorească să dezbată despre legile grâului sau des- 
pre Bonaparte, continuă Spade, dar aproape fiecare femeie din congregaţie 
poate spune cu mâna pe inimă că îl cunoaşte pe Amos Barrowfield de mulţi 
ani şi că el este un bărbat onest şi muncitor. O observaţie de genul acesta 
poate să facă mai mult bine decât o discuţie despre Austria sau Rusia. 

- Foarte bine, spuse Midwinter. Acum, vă sugerez să ne întâlnim din 
nou după întrunirea de rugăciuni de miercuri — până atunci, vom avea 
lista votanților. Dar, înainte să ne despărțim în seara asta, trebuie să sem- 
năm documentele de candidatură. Eu voi face propunerea. Spade, mă vei 
susține? Ar fi bine să avem un consilier pe listă. 

- Încântat, replică Spade. 

- Şi ar fi bine să avem şi un anglican. După cum spunea Amos mai 
devreme, el nu doreşte să fie doar un candidat metodist. 

- Ce ziceţi de Cecil Pressman, constructorul? propuse Amos. El este 
împotriva războiului şi frecventează St Luke. 

— Bună idee. 

- ÎI cunosc pe Cecil, zise Spade. Voi vorbi eu cu el. 

Astfel, campania porni. 


xxx 


Elsie se ducea să-și vadă mama în cele mai multe după-amiezi. Casa era 
spațioasă — prea spațioasă pentru doi adulţi şi un copil, gândi Elsie. Pe vre- 
mea când îi aparținuse lui Will Riddick, fusese toată decorată cu lambriuri 
de stejar și catifea închisă la culoare. Era celebră pentru numărul curvelor 
care intrau și pentru cantitatea de sticle goale care ieșeau. Acum era dife- 
rită. Lui Spade îi plăcea mobila clasică - scaune cu spătar pătrat, mese cu 
picioare drepte -, dar cu ţesături cu modele elaborate. Arabellei îi plăceau 
formele rotunde şi pernele, tapiţeria de calitate şi draperiile care atârnau în 

falduri şi festoane. Elsie privise, de-a lungul anilor, cum gusturile lor dife- 
rite se îmbinaseră într-un stil unic, foarte confortabil, fără să fie pretenţios, 
Şi peste vară, în grădină erau ghivece cu trandafiri. 

Arabella era încă frumoasă la cincizeci și opt de ani. Spade credea şi el 
acelaşi lucru: era suficient să-i vezi împreună ca să te convingi de asta, În 
ziua aceea ea purta o rochie din mătase verde măslină, cu dantele pe la 
mâneci și la poale. Lui Spade îi plăcea ca ea să fie bine îmbrăcată. 

Când îi vizita Elsie, adesea se întâmpla să fie doar ele două: Spade se 
afla la muncă şi Abe la şcoală. Singure, ele purtau discuţii intime. Arabella 
ştia că Elsie era încă îndrăgostită, fără speranţă, de Amos şi Elsie ştia că 
Abe era fiul lui Spade, nu al episcopului. Abe era un băiat fericit: blestemul 
episcopului nu funcționase. 

Serviră ceaiul în salon, care se afla cu faţa spre vest și era luminat acum 
de soarele palid de octombrie. 

- Pe drum încoace m-am întâlnit cu Belinda Goodnight, spuse Elise. 

- Voi două eraţi bune prietene în copilărie, comentă Arabella. 

- Îmi amintesc că ea avea un teatru în miniatură. Obişnuiam să inven- 
tăm scenarii despre fete care se îndrăgostesc de băieți țigani. 

- M-ai pus să mă uit o dată. A fost groaznic. 

Elsie râse. 

- Acum, îngrozitoarele bârfe ale Belindei, continuă ea. 

- Ştiu. Oamenii o numesc Kingsbridge Gazette. 

- Ea mi-a spus ceva care m-a necăjit. Se pare că oamenii vorbesc pe 
faţă că Amos este tatăl tânărului viconte de Northwood. 

Arabella ridică din umeri. 

- Ar putea să fie adevărat, deşi nimeni nu ştie cu exactitate. Au existat 
şoapte când s-a născut, dar acestea au murit. Mă întreb de ce a pornit din 
nou acest zvon. 

- Din cauza alegerilor, evident. Susţinătorii lui Hornbeam îl împrăștie. 

- Crezi că bârfa asta îi va opri pe oameni să-l voteze pe Amos? 

- Este posibil. 

- Îi voi spune lui David despre asta. 

Arabellei îi plăcea să-i spună soţului ei David, nu Spade. 

Urmă un minut de tăcere, neobișnuit între cele două femei, apoi 
Arabella spuse: 

- Te mai preocupă și altceva. 

Elsie aprobă. 

- Kenelm își face bagajul ca să plece în Spania. 

- Când trebuie să plece? 

- Depinde. Îi trimitem întăriri lui Wellington de Anul Nou şi va exista 
o navă care va pleca de la Combe, ca să ducă ofiţerii şi soldaţii care s-au 
înrolat în regimentul 107 infanterie. Kenelm aşteaptă înştiințarea. 

- Va trebui să te muţi de la decanat. Unde te vei duce? 

- Nu sunt sigură. Aş putea să închiriez o casă. 

- Pari frământată. Spune-mi ce te preocupă. 

- O, mamă, spuse Elsie. Mi-ar plăcea să locuiesc aici, cu tine. 

Arabella dădu din cap în semn de aprobare, fără să fie surprinsă. 

- Şi mie mi-ar plăcea să te am aici, ştii asta. 

- Dar ce crede Spade? 

- De asta nu sunt sigură. El este un bărbat amabil şi generos, dar va fi 
oare dispus să-şi împartă casa cu copiii altui bărbat - cinci copii? 

- Cer foarte mult, ştiu. Dar ai putea să discuţi cu el despre asta? 

- Sigur, spuse Arabella. Dar nu ştiu ce va spune. 


xxx 


Spade se afla pe hol, pregătindu-se să plece la întrunirea consiliului, iar 
Arabella îl privea. Pantalonii până sub genunchi nu prea mai erau la modă 
şi el purta pantaloni lungi, confecţionaţi dintr-o pânză gri, cu dungi fine. 
Îmbrăcă o redingotă la două rânduri şi adăugă o pălărie înaltă, cu borul 
răsfrânt, apoi se privi într-o oglindă care atârna lângă ușă. 

- Îmi place felul în care îţi porţi hainele, spuse ea. Atât de mulţi bărbaţi 
sunt neglijenți şi mohorâţi. Tu arăţi întotdeauna de parcă ai fi desprins 
dintr-una dintre reclamele acelea ale croitorilor. 

- Mulţumesc, spuse el. Chiar sunt o reclamă, deși mai degrabă pentru 
pânză decât pentru croială. 

- Am auzit astăzi o bârfă despre care ar trebui să-ţi spun, continuă ea. 

- Sper că este picantă. 

- Oarecum, dar te va deranja. 

- Continuă. 

- Elsie a trecut pe aici după-amiază, ca de obicei. 

Spade își aminti că ginerele Arabellei se înrolase în regimentul 107 
infanterie, pe post de capelan. 

- Când pleacă Kenelm spre Spania? 

- Încă se ocupă de aranjamente. 

- Te-am întrerupt, îmi pare rău. Care era bârfa? 

- Oamenii spun că Amos este tatăl micului viconte de Northwood. 

„Astea sunt veşti proaste“, gândi Spade. Un iz de imoralitate putea să fie 
dăunător în alegeri. Ceva similar îi ruinase prima încercare de a deveni con- 
silier. La a doua tentativă, el era deja însurat şi bârfa își pierduse savoarea. 

- Ce înţelege Elsie prin oameni? întrebă el. 

- Ea a aflat de la Belinda Goodnight, care este o mare bârfitoare. 

- Hm... Au existat zvonuri despre tânărul Hal, dar asta a fost cu un an 
în urmă. 

Spade îşi aminti, pentru că poziţia lui Hal era similară cu cea a lui Abe. 
Se credea că amândoi băieţii fuseseră concepuţi dintr-un adulter. Primul 
bărbat al Arabellei, episcopul Latimer, reacționase cu furie, dar când Jane îl 
prezentase pe Hal lui Henry drept fiul şi moştenitorul său, acesta nu păruse 
să pună la îndoială paternitatea copilului și bârfa se stinsese. 

— Zvonurile par să fi ieşit din nou la suprafață, spuse Arabella. 

Spade se încruntă dezgustat. 

- Şi ştiu de ce. Din cauza alegerilor. 

— Crezi că Hornbeam a stârnit zvonul? 

— Nu am absolut nicio îndoială. 

Pe faţa Arabellei apăru o expresie de dezgust, de parcă ar fi mâncat 
ceva amar. 

— Omul ăla e crud și fără scrupule. 

- Adevărat. Dar cred că-l pot face să-și închidă gura. Voi vorbi cu el în 


seara asta. 

- Mult noroc. 

Spade o sărută şi ieşi. 

Consiliul orășenesc, compus din doisprezece consilieri, se întrunea în 
sala de la Guild Hall. Ca de obicei, existau o sticlă de sherry şi o tavă cu 
pahare pe o masă, pentru ca toți consilierii să se poată servi singuri. Pri- 
marul, Frank Fishwick, prezida întrunirea cu amestecul lui obişnuit de 
amabilitate şi fermitate. 

Amândoi candidaţii parlamentari erau consilieri şi erau prezenţi la 
întrunire. Spade fu izbit de contrastul dintre ei. Amos nu împlinise încă 
patruzeci de ani și Hornbeam se apropia de șaizeci, dar nu doar vârsta era 
ceea ce îi despărțea. Amos părea să se simtă confortabil cu cine şi ce era, în 
timp ce Hornbeam avea figura unui om a cărui viață fusese un conflict 
etern. El își plecă puţin capul și privi pe sub sprâncenele stufoase, de parcă 
ar fi fost pregătit să se lupte cu toţi adversarii. 

Alegerile erau principalul subiect de discuţie, Parlamentul ordonase ca 
acestea să fie ținute între 5 octombrie şi 10 noiembrie - data exactă era la 
discreția autorităților locale. Consiliul decisese să țină dezbaterile în piaţa 

oraşului, de Ziua Sfântului Adolphus, şi alegerile în ziua următoare, la 
Guild Hall. Fuseseră primite două candidaturi şi amândouă erau în per- 
fectă ordine. Numărătoarea va fi supravegheată de grefierul judecătorilor, 
Luke McCullough. Aranjamentele nu stârniră controverse și Spade îşi 
petrecu vremea plănuind discuţia sa cu Hornbeam. 

De îndată ce se destrămă întrunirea, el se duse direct la Hornbeam. 

- O vorbă, dacă se poate, domnule consilier, zise Amos. 

Hornbeam părea că ar fi vrut să-l evite. 

- Sunt grăbit, răspunse el. 

Spade schimbă tonul. 

— Ai timp pentru asta, Joey, dacă ştii ce este bine pentru tine. 

Hornbeam fu prea uluit ca să răspundă. 

- Vino cu mine, deoparte, pentru un moment. 

Spade îl conduse pe Hornbeam într-un colţ. 

- Zvonul acela vechi despre Amos și Hal Northwood a fost dezgropat. 

Hornbeam îşi redobândi aroganţa obişnuită. 

- Sper că nu-ți imaginezi că eu mă plimb prin oraș și răspândesc bârfe 
obscene. 

— Eşti responsabil pentru ceea ce spun prietenii și susținătorii tăi. Nu te 
preface că ți-au scăpat de sub control. Ei fac ceea cele spui tu să facă și când 
le spui să înceteze, încetează. Acum va trebui să le ordoni să-și țină gura în 
legătură cu Hal Northwood. 

Hornbeam ridică vocea. 

- Chiar dacă aş crede ceea ce spui, pentru ce te-aș asculta pe tine? 

Unul sau doi bărbaţi priviră spre ei. Spade îi răspunse la fel de tare: 

— Pentru că oamenii care locuiesc în case de sticlă n-ar trebui să arunce 
cu pietre. 

Hornbeam își cobori vocea: 

- Nu am nicio idee despre ce vorbeşti, rosti el, dar comportamentul său 
îi contrazicea vorbele. 

Spade zise încet, dar insistent: 

- Mă obligi să o spun. Tu însuţi ești nelegitim. 

- Nonsens! 

Respirația lui Hornbeam se transformă în gâfâieli scurte și el se luptă 
să şi-o controleze. 

— Ai spus întotdeauna că mama ta a murit în timpul unei epidemii de 
vărsat de vânt, la Londra. 

- Este perfect adevărat. 

= Nu se poate să-l fi uitat pe Matt Carver. 

Hornbeam icni de parcă ar fi fost lovit cu pumnul în stomac. Păli la faţă 
şi se strădui să respire, Păru incapabil să vorbească. 

~ L-am cunoscut pe Matt Carver, spuse Spade. El îşi aminteşte bine de tine, 

Hornbeam îşi redobândi capacitatea de vorbire, 

- Nu cunosc pe nimeni cu numele ăsta. 

— Matt a stat alături de tine, la spânzurătoare, în timp ce o priveaţi pe 
mama ta murind. 

Era crud din partea lui, dar trebuia să se asigure că Hornbeam înţele- 
gea că el ştia totul. 

— Diavole! abia reuși Hornbeam să glăsuiască. 

Spade scutură din cap. 

- Nu sunt un diavol şi nu îţi voi distruge reputaţia. Nu meriţi compasi- 
une, dar alegerile nu ar trebui să fie câștigate sau pierdute în baza unui zvon 
răutăcios. Ştiu despre trecutul tău de şapte ani şi nu am spus nimănui des- 
pre asta — nici măcar Arabellei. Și nici nu o voi face - cu condiția ca zvonu- 
rile despre Amos şi Hal să înceteze, 

— Mă voi ocupa de asta, oftă Hornbeam. 

- Bine, spuse Spade şi se îndepărtă. Hornbeam nu-l va ierta niciodată 
pentru asta, dar ei fuseseră duşmani de mulți ani, așa că Spade nu pier- 
duse nimic. 

Întors acasă, găsi cina care-l aştepta pe masa din sufragerie. Spade 
mâncă niște supă de varză şi îşi tăie două felii de friptură rece de vită. 
Arabella sorbea din vin și el simți că ea avea de spus ceva. Când termină de 
mâncat, îşi împinse farfuria într-o parte. 

- Haide, spune ce vrei să spui, insită el. 

Ea zâmbi. 

- Întotdeauna ştii când mă îngrijorează ceva. 

- Dă-i drumul. 

- Suntem foarte fericiţi în casa noastră, tu, eu şi Abe. 

- Slavă Domnului, și mulţumită ţie. 

- Şi datorită ţie, David. Mă placi. 

- De-asta m-am însurat cu tine. 

- Tu crezi că este ceva obişnuit, dar nu este. N-am mai trăit niciodată, 
până acum, cu un bărbat care să mă placă. Tatăl meu considera că sunt 
urâtă şi neascultătoare şi Stephen nu prea era interesat de mine. 

- Mi-e greu să-mi imaginez. 

- Nu doresc să se schimbe nimic, 

i - Dar viaţa se schimbă. Şi... 

- Şi Elsie şi copiii ei nu au unde să locuiască după ce pleacă Kenelm 
t în Spania. 

- O! spuse el. Am presupus că ei vor veni să locuiască aici, cu noi. 

-— Serios? 


- Avem suficient spațiu. 

- Şi nu te va deranja? 

- Aş fi încântat! Îi iubesc pe toți. 

- O, David, mulțumesc, spuse ea și izbucni în lacrimi. 


+ 


Amos Barrowfield nu înceta niciodată să-l enerveze pe Hornbeam. 
Amos îi dejucase planul lui Hornbeam de a pune mâna pe afacerea bătrâ- 
nului Obadiah Barrowfield şi, ulterior, complotase pentru îndepărtarea lui 
Will Riddick din poziţia lui de responsabil pentru achiziţiile miliției. Acum 
Amos încerca să devină membru al parlamentului. Hornbeam așteptase de 
atât de multă vreme să calce pe urmele lui Northwood, încât ajunsese să 
creadă că este dreptul lui. Nu se aşteptase să fie nevoit să lupte pentru asta. 

Sperase să-i distrugă reputaţia lui Amos cu povestea că el ar fi fost tatăl 
lui Hal Northwood, dar vicleanul de Spade îi subminase tactica. Acum 
Hornbeam va trebui să apeleze la artileria grea. 

Se duse să-l viziteze pe Wally Watson, un producător de fir. Wally nu 
țesea, doar torcea şi vopsea un produs de o calitate foarte bună, într-o manu- 
factură care era cea mai mare moară de tors din oraş. El ar fi trebuit să fie un 
Tory şi să voteze pentru Hornbeam, dar era metodist, ceea ce ar fi putut să-l 
determine să încline spre Whigs şi Barrowfield. 

Bărbaţii de genul lui Wally constituiau o parte semnificativă a electora- 
tului. Dar Hornbeam credea că ştie cum să trateze cu ei. 

Chiar când ieşea pe ușă, i se alătură nepotul său, care se ducea spre liceul 
din piața oraşului şi ei merseră împreună pe Main Street. Tânărul Joe 
Hornbeam era acum mai înalt decât bunicul lui. Avea cincisprezece ani, 
dar arăta matur, Avea chiar și o mustață respectabilă, Ochii lui încă erau 
albaștri, dar nu mai arătau inocenți: acum erau pătrunzători și provocatori. 
Era serios, neobișnuit pentru vârsta sa, Studia din greu și plănuia să meargă 
la Universitatea din Edinburgh, ca să înveţe științe şi inginerie, 

Hornbeam se îngrijorase mulţi ani în legătură cu cine avea să conducă 
întreprinderea după el. Deborah avea această capacitate, dar era foarte difi- 
cil pentru o femeie să conducă nişte bărbaţi. Fiul său, Howard, nu se ridica 

la înălțimea sarcinii, Dar Joe va fi capabil să facă asta. El era singurul său 
nepot şi prinţul moştenitor al lui Hornbeam. 

Pentru Hornbeam era important ca afacerea să meargă mai departe. Era 
munca lui de o viaţă. Îşi asigurase pentru sine un loc în cimitirul catedra- 
lei — ceea ce îl costase preţul unui set nou şi complet de strane pentru cor, 
din lemn de stejar, sculptate elaborat -, dar adevăratul său monument va fi 
cea mai mare întreprindere de pânzeturi din vestul Angliei. 

— Cum merge campania electorală, bunicule? întrebă Joe. A început bine? 

— Nu mă aşteptam să existe vreo opoziţie, spuse Hornbeam. De obicei 
există o singură candidatură. 

-= Nu înţeleg cum un metodist ar putea să fie făuritor de legi. Ei au 
încălcat deja legile bisericii. 

Singura slăbiciune a tânărului Joe era tendinţa sa de aurma o cale morală 
strictă. Nu era slab de înger - departe de așa ceva —, dar insista, ocazional, să 
facă ceea ce el considera că este lucrul corect, chiar şi atunci când împreju- 
rările sugerau un compromis. La școală refuzase un premiu pentru că un alt 
băiat îl ajutase să scrie eseul câştigător. El argumenta împotriva negocierilor 
de pace din cauză că Bonaparte era un tiran. Admira armata, pentru că ofi- 
terii dădeau ordinele şi soldaţii trebuiau să se supună. Hornbeam era con- 
vins că această atitudine se va înmuia, odată cu maturitatea. 

— Trebuie să tratăm cu oamenii așa cum sunt ei, nu aşa cum ar trebui să 
fie, spuse Hornbeam. 

Joe păru reticent la acceptarea acestei idei, și înainte să se poată gândi 
la un răspuns, ajunseră în piaţă și se despărţiră. 

Hornbeam traversă podul, trecu pe lângă propriile sale mori şi se duse 
spre moara de tors a lui Watson. Asemenea celor mai mulţi proprietari, 
Watson își petrecea o mare parte din timp la fabrică, ca să supravegheze 
maşinile şi lucrătorii care le operau şi acolo îl găsi şi Hornbeam; dar el 
avea un birou separat, cu un zid care-l ferea de zgomot şi îl pofti pe 
Hornbeam acolo. 

Wally era tânăr. Dacă oamenii demonstrau tendința de a deveni disi- 
denţi, de obicei se converteau când erau tineri, observase Hornbeam. 

- Sper că firul vopsit în roşu, pe care l-am făcut din mătase şi lână 
merinos, se comportă bine, domnule Hornbeam. 

Lâna merinos era moale şi mătasea făcea firul mai puternic şi îi dădea 
un uşor luciu, Era populară pentru rochiile femeilor. 

- E bun, mulţumesc, spuse Hornbeam. Probabil că voi mai comanda, 
în curând. 

- Splendid. Suntem pregătiţi să te aprovizionăm. Wally era nervos pen- 
tru că nu ştia ce avea să urmeze. 

- Noi doi am făcut multe afaceri de-a lungul anilor şi cred că, întot- 
deauna, în profit reciproc, mai spuse el. 

- Destule. În ultimele douăsprezece luni am cheltuit două mii trei sute 
şaptezeci şi patru de lire la tine. 

Wally păru uluit de precizia sumei. 

- Şi sunt foarte bucuros să am această afacere, domnule Hornbeam, 
adăugă el. 

Hornbeam trecu la subiect abrupt. 

- Sper că pot să mă bazez pe votul tău la alegerile care se apropie. 

- Ah, spuse Wally şi păru jenat şi puţin înspăimântat. Barrowfield este 
un coleg metodist, după cum știi, aşa că mă aflu într-o poziţie dificilă. 

- Chiar aşa?! exclamă Hornbeam. Serios? 

- Aş vrea să pot vota pentru voi amândoi! zise Wally râzând prostește. 

- Dar întrucât nu poți... 

Se lăsă tăcerea. 

- Nu este treaba mea să-ţi spun cum să votezi, desigur, rosti ferm 
Hornbeam. 

- Mă bucur că spui asta. 

Wally părea să aibă impresia că Hornbeam dădea înapoi. 

Ar fi trebuit să-l scape de această senzaţie. 

- Trebuie să cântăreşti prietenia ta cu Barrowfield în raport cu cele 
două mii trei sute șaptezeci şi patru de lire ale mele. 

- Oh... 

-Ce este mai important pentru tine? Asta este decizia cu care te 
confrunți. 

Wally părea în dificultate. 

- Dacă prezinţi lucrurile în felul ăsta... 

— Aşa le prezint. 

- Atunci, te rog să fii convins că voi vota pentru tine. 

- Mulţumesc. Hornbeam se ridică în picioare. Eram convins că vom 
cădea de acord, până la urmă. Să ai o zi bună. 

- Ozi bună și ţie, domnule Hornbeam. 


axa 


Ziua Sfântului Adolphus era o zi rece, dar însorită. Piaţa era plină ochi, 
dezbaterea dovedindu-se o atracţie suplimentară. Sal i se alăturase lui 

Jarge, dar era neliniștită. El lucra la Upper Mill a lui Hornbeam, care era 
închisă trei zile pe săptămână, din cauză că Hornbeam nu mai aproviziona 
miliția. Veniturile lui se înjumătăţiseră şi el îşi petrecea zilele libere la 
tavernă. Lipsă de ocupaţie și lipsa băuturii îl făceau să fie nervos. Tovarășii 
lui de băutură erau alți țesători care se străduiau să supraviețuiască şi ei îşi 
alimentau, unul altuia, nemulțumirile. 

La târg existau intotdeauna necazuri minore: hoţii mărunte, beţii şi 
certuri care, uneori, se terminau cu lovituri; dar astăzi Sal simţi o amenin- 
țare mai mare în aer. Distrugerea mașinilor luase amploare, mai devreme 
în timpul anului, începând din nord și răspândindu-se în restul țării şi 
fusese organizată cu un fel de disciplină militară care îngrozea elita con- 
ducătoare. Jarge aplauda asta. 

Și mai era ceva care o scotea din minţi. Deși asasinarea primului-minis- 
tru Perceval nu avusese nimic de-a face cu industria textilă - asasinul îi purta 
ranchiună din motive personale —, vestea despre asasinat fusese întâmpinată 
cu bucurie în unele orașe. Lupta de clasă din Anglia atinsese culmi noi. 

Sal se temea că astăzi vor exista răzmeriţe, când își vor ține discursurile 
candidaţii parlamentari. Dacă se va întâmpla asta, principala ei grijă avea 
să fie să-l ţină pe Jarge departe de necaz. 

În timp ce se plimbau de-a lungul tarabelor, apăru prietenul lui Jarge, 
Jack Camp. 

- Vii la o halbă, Jarge? întrebă el. 

— Poate mai târziu, îi răspunse Jarge. > 

- Mă găseşti la Bell, spuse Jack şi plecă. 

- Nu am niciun ban, îi zise Jarge lui Sal. 

Lui Sal îi păru rău pentru el şi îi dădu un șiling. 

- Distrează-te, dragul meu, şi promite-mi doar că nu te îmbeţi, îi ceru ea. 

- Promit. 

Un sergent care se ocupa de recrutarea pentru regimentul 107 infante- 
rie instalase o tarabă, observă Sal. El vorbea cu un grup de băieţi locali şi le 
arăta o muschetă, așa că Sal se opri să asculte, 

- Asta este cea mai nouă armă cu cremene Land Pattern din dotarea 
regimentelor de infanterie, Are nouăzeci și șapte de centimetri lungime, 
fără baionetă, Este cunoscută ca Brown Bess. 

El i-o dădu unui flăcău inalt, care stătea în picioare alături de el şi Sal îl 
recunoscu pe nepotul lui Hornbeam, Joe. El era urmărit cu interes de o 
fată de la moară și, după un moment, Sal își aminti numele ei: Reenie 
Reeve, Era drăguță, cu o expresie îndrăzneață și era clar că avea planuri 


480 


Armele luminii 


pentru Joe. Sal oftă, amintindu-și propriile ei dorinţe de pe vreme când 
era adolescentă. 

Joe ridică arma şi o puse la umăr. Sal privi amuzată. 

- Observă te rog că ţeava nu este strălucitoare, ci este maro, spuse ser- 
gentul. Poate vreunul dintre voi, tinerii, să ghicească pentru ce a fost făcută 
această modificare? 

- Ca să evite oboseala de a o lustrui? îşi dădu Joe cu părerea. 

Sergentul râse. 

- Armatei nu-i pasă să vă scape de osteneală, spuse el și ceilalți băieți 
râseră împreună cu el. Nu, plictisitoarea culoare maro are scopul de a 
împiedica țeava să reflecte lumina. Soarele care strălucește pe arma voastră 
poate să-i ajute pe francezi să vă ia la ţintă cu precizie. 

Băieții erau nerăbdători. 

- Există o cătare zimţată, ca să îmbunătăţească ochirea şi o apărătoare 
lungă pentru trăgaci, ca să vă ajute să ţineţi mâna stabilă. Care credeți voi 
că este cea mai importantă calitate pe care trebuie să o aibă un pușcaş? 

- Privire bună, spuse din nou Joe. 

- Foarte important, evident, spuse sergentul. Dar, după părerea mea, cel 
mai important lucru pe care trebuie să-l aibă un infanterist este calmul. 
Asta vă va ajuta să țintiți corect şi să trageţi cu finețe. Este cel mai greu lucru 
de obținut, atunci când gloanţele zboară şi oamenii mor; dar asta este ceea 
ce vă va ţine în viaţă atunci când alții intră în panică. 

Luă muscheta de la Joe şi i-o dădu altui băiat, Sandy Drummond, fiul 
unui negustor de vinuri. 

- În zilele noastre, spuse sergentul, noi folosim, în special, cartuşe gata 
fabricate - cornul de pulbere şi sacul cu gloanţe, de modă veche, vă vor 
încetini. Infanteristul din zilele noastre poate să reîncarce şi să tragă de trei 
ori pe minut. 

Sal se îndepărtă. 

În apropierea treptelor catedralei, fuseseră parcate, la vreo douăzeci 
de metri distanță una de alta, două căruțe cu marginile coborâte şi grupă- 
rile politice rivale instalau fanioane şi steaguri, ca să le aranjeze ca plat- 
forme pentru discurs. Sal îl observă pe Mungo Landsman şi pe amicii lui 
de la Slaughterhouse, hoinărind prin apropiere. Ei erau întotdeauna 
nerăbdători să se bată, 

Amos se afla alături de platforma Whig, îmbrăcat cu o haină verde şi o 
vestă albă, strângând mâini și discutând cu trecătorii. Unul dintre ei o 
observă pe Sal şi întrebă: 

— Auzi, doamnă Box, tu lucrezi pentru bărbatul ăsta, acum spune ade- 
vărul, cum este el ca stăpân? 

- Mai bun decât cei mai mulți, trebuie să recunosc asta, răspunse Sal cu 
un zâmbet. 

Apăru şi grefierul judecătorilor şi juristul consiliului, Luke McCullough. 
Hornbeam se afla în urma lui, îmbrăcat într-un negru sobru, cu perucă şi 
pălărie. McCullough trebuia să se asigure că alegerile decurgeau fără 
probleme. 

- Domnule Barrowfield, domnule Hornbeam, voi arunca acest penny. 
Domnule Hornbeam, în calitate de consilier senior, ai privilegiul de a 
alege capul sau pajura. Câştigătorul are posibilitatea să aleagă dacă vor- 
beşte primul sau al doilea. 

Aruncă banul. 

— Cap, spuse Hornbeam. 

McCullough prinse moneda, închise pumnul şi așeză moneda pe dosul 
celeilalte palme. 

— Pajură, spuse el. 

— Voi vorbi al doilea, rosti Amos. 

Sal presupuse că el făcuse această alegere ca să poată să submineze 
orice ar fi spus Hornbeam. 

- Domnule Hornbeam, putem începe imediat ce eşti pregătit, îl 
îndemnă McCullough. 

Hornbeam se întoarse la căruța Tory şi vorbi cu Humphrey Frogmore, 
care îl numise. Frogmore îi dădu lui Hornbeam un teanc de hârtii şi 
Hornbeam le studie. 

Oamenii din Kingsbridge își aminteau de Tommy Pidgeon şi 
Hornbeam nu va fi niciodată popular, dar el nu trebuia să-şi facă griji pen- 
tru publicul larg, reflectă Sal. Nu contau decât cei cu drept de vot şi aceş- 
tia erau oameni de afaceri și deținători de proprietăţi, care nu erau înclinați 
să simpatizeze cu un hoţ. 

Sal văzu că Jarge și Jack Camp ieşiseră de la Bell, impreună cu alți câţiva 
prieteni, toţi cu cănile în mâini. Sal îşi dori ca ei să fi rămas înăuntru. 

McCullough se duse la căruţa Tory şi sună viguros dintr-un clopot de 
mână. Mai mulţi oameni se adunară în jur, 

- Începe alegerea reprezentanților în parlament pentru Kingsbridge, 
spuse el. Joseph Hornbeam va vorbi primul, apoi Amos Barrowfield. Vă 
rog să-i ascultați în linişte pe candidaţi. Gălăgia nu va fi tolerată. 

»Mult noroc cu asta“, gândi Sal. 


482 


Armele luminii 


Hornbeam se urcă pe platformă, strângând hârtiile în mână și rămase 
nemișcat, pentru un moment, părând să-și adune gândurile. Mulțimea era 
tăcută şi, în pauza aceasta, un bărbat strigă: 

- Gunoi! 

Oamenii râseră și Hornbeam rămase deconcertat, dar îşi reveni repede. 

- Votanţi din Kingsbridge! începu el. 

Dintre cei vreo mie de oameni din piaţă, cam jumătate ascultau. În oraş 
existau doar vreo o sută cincizeci de persoane cu drept de vot. O mare 
parte a publicului din acea dimineață nu se încadra în această categorie şi 
mulți erau nemulţumiţi din cauza asta. În taverne existau discuţii furioase 
despre eşecul „guvernării ereditare“, un eufemism pentru rege şi Camera 
Lorzilor, care, prin lege, nu puteau să fie criticaţi. 

Cei mai radicali bărbaţi de prin taverne vorbeau admirativ despre revo- 
luţia franceză. Sal discutase despre Franţa cu partenerul lui Kit, Roger 
Riddick, care locuise acolo. Roger nu avea decât dispreţ pentru englezii care 
aprobau revoluţia. Înlocuiseră o formă de tiranie cu alta, spunea Roger; şi 
englezii se bucurau de mult mai multă libertate decât vecinii lor. Sal îl crezu, 
dar spuse că nu era suficient doar să susţii că Anglia nu era la fel de rea ca 
alte locuri. Încă exista multă nedreptate și cruzime. Roger nu o contrazise. 

- Regele nostru şi biserica noastră sunt ameninţaţi, rosti Hornbeam. 

Sal respecta biserica sau cel puţin anumite părţi ale ei, dar nu era inte- 
resată de rege. Presupuse că cei mai mulți lucrători de la mori simțeau ace- 
lași lucru. 

Cineva de lângă Jarge strigă: 

- Regele n-a făcut niciodată ceva pentru mine! 

Asta atrase urale din mulțime. 

Hornbeam vorbi despre Bonaparte, care era acum împărat al francezi- 
lor. Aici, Hornbeam se afla pe teren mai solid. Mulţi dintre muncitorii din 
Kingsbridge aveau fiii în armată şi îl priveau pe Bonaparte ca pe mâna 
dreaptă a lui Satan. Hornbeam primi câteva urale pentru că-l denigra. 

Apoi vorbi despre revoluţia franceză şi insinuă că partidul Whig o 
susținuse. Sal se întrebă cât de mulţi oameni vor mușca momeala asta. 
Poate câţiva din mulţime, dar cei mai mulţi care aveau drept de vot erau 
mai bine informaţi. 

Cea mai mare greşeală a lui Hornbeam era purtarea sa. Vorbea de 
parcă le-ar fi dat instrucţiuni managerilor de la moară. Era ferm și autori- 
tar, dar distant şi neprietenos. Dacă discursurile puteau schimba ceva, 
acesta avea să-l facă să piardă voturi. 

La final, reveni la subiectul regelui și bisericii şi vorbi despre nevoia de 
a le respecta pe amândouă. Asta era o direcție destul de greșită față de mun- 
citorii din mori și huiduielile deveniră mai zgomotoase. Sal își croi drum 
prin mulțime ca să se ducă aproape de Jarge. Când văzu că Jack Camp se 
apleacă și ridică o piatră, ea îl apucă de mâna cu care voia să o arunce. 

— Hei, Jack, zise Sal, gândeşte-te de două ori înainte să încerci să omori 
un consilier. Fu destul ca să-l descurajeze, 

Hornbeam termină în aplauze modeste și râsete zgomotoase. 

„Până acum, destul de bine“, gândi Sal. 

Amos se comportă destul de diferit. Urcă pe scenă şi își scoase pălăria, 
ca și cum ar fi arătat respect audienței. Vorbi fără notițe. 

- Când îi întreb pe oamenii din Kingsbridge ce anume îi îngrijorează 
astăzi, cei mai mulţi vorbesc despre două lucruri: războiul şi prețul pâinii. 
Asta atrase o explozie imediată de aplauze. 

El continuă. 

- Consilierul Hornbeam vorbea despre rege şi biserică, Niciunul din- 
tre voi nu mi-a menționat aceste două lucruri. Cred că voi doriţi pace şi 
pâine de șapte pence. Începură uralele şi el fu nevoit să ridice vocea ca 
să-şi termine ideea. Am dreptate? Uralele deveniră un muget. 

Ostilitatea faţă de război nu era limitată ła muncitori. Printre clasele de 
oameni care puteau să voteze, existau destul de mulţi care se săturaseră, după 
douăzeci de ani de război. Muriseră prea mulţi bărbaţi tineri. Oamenii îşi 
doreau revenirea la o viaţă normală, în care continentul european era ceva ce 
merita vizitat, ca să cumperi haine de la Paris şi să vezi ruinele de la Roma — 
nu un loc unde fiii lor se duceau ca să fie ucişi. Dar cei mai mulţi parlamen- 
tari se concentrau pe victorie, nu pe pace, Unii dintre alegători ar fi putut să 
ajungă la concluzia că în parlament era nevoie de mai mulți oameni ca Amos. 

Era un orator înnăscut, gândi Sal, unul dintre aceia care pot să câștige 
mulțimea fără să pară că asta încearcă. O parte din farmecul lui venea din 
faptul că el nu ştia că este fermecător, 

Se auziră prea puţine huiduieli și nimeni nu aruncă pietre. 

Când se termină, ea îl felicită pe Amos, 

- 'Te-au iubit, spuse ea. Le-a plăcut de tine mult mai mult decât de 
Hornbeam. i 

- Cred că le-a plăcut, spuse el. Dar le este mai frică de Hornbeam. 


xx 


Alegerile se desfăşurară a doua zi dimineaţă, Cei 157 de votanţi din 
Kingsbridge se îngrămădiră în Guild Hall. Luke McCullough şi un asistent 

şedeau în spatele unei mese aflate în mijlocul sălii, fiecare cu o listă alfabe- 
tică în mână. Alegătorii se îngrămădiră în jurul mesei, încercând să atragă 
atenţia lui McCullough. Când prindea privirea cuiva sau auzea un nume, 
el verifica lista, ca să se asigure că bărbatul era înregistrat, apoi repeta 
numele cu voce tare. În momentul acela, votantul striga pentru cine dorea 
să voteze și McCullough scria „H“ sau-„B“ alături de numele său. 

Hornbeam era mulțumit de sine, de câte ori cineva vota pentru el; fiecare 
vot pentru Amos Barrowfield îl făcea să tresară. Votarea mergea lent și, în 
curând, pierdură numărătoarea exactă a voturilor pentru fiecare. Toţi oame- 
nii cu care Hornbeam făcea afaceri votară pentru el — el se asigurase de asta 
prin vizitele personale. Dar vor fi oare de ajuns? Singurul lucru care era cert 
era acela că niciunul dintre candidaţi nu avea un avans considerabil. 

Dură aproape două ore, dar, în cele din urmă, McCullough strigă: 

- Mai există voturi de înregistrat? 

Nu îi răspunse nimeni. 

Apoi el şi asistentul numărară. Când amândoi terminară, asistentul 
şopti la urechea lui McCullough şi McCullough clătină din cap în semn de 
aprobare. Dar apoi numărară din nou, doar ca să se asigure. Păru că rezul- 
tatul era acelaşi, pentru că McCullough se ridică în picioare. 

- Reprezentantul în parlament pentru Kingsbridge a fost ales prin ale- 
geri libere şi corecte, spuse el; şi în sală se lăsă tăcerea, Prin aceasta îl declar 
învingător pe Joseph Hornbeam. 

Susţinătorii lui aclamară. 

În timp ce aplauzele se stingeau, unul dintre susținătorii lui Barrowfield 
spuse tare: 

- Data.viitoare, Amos. 

Alan Drummond, negustorul de vinuri, îi strânse mâna lui Hornbeam 
şi îl felicită. Fiul lui şi nepotul lui Hornbeam erau prieteni. Jucaseră un 
meci de fotbal ieri după-amiază și Joe ceruse permisiunea să rămână în 
casa lui Drummond, noaptea trecută. 

- Îmi imaginez că cei doi flăcăi ai noștri s-au distrat bine, spuse 
Hornbeam. Probabil că au rămas treji toată noaptea, discutând despre fete. 

- Fără îndoială, spuse Drummond, dar am fost surprins să nu-i văd la 
biserică, azi-dimineaţă. Poate că ar fi trebuit ca tu să-i fi sculat din pat de 
dimineaţă. 

Hornbeam rămase nedumerit. 

- Eu ar fi trebuit să-i scot din pat? Dar au fost la tine acasă, 

- Nu, la tine acasă, imi pare rău. 

Hornbeam era destul de sigur că cei doi băieţi nu-și petrecuseră noap- 
tea în casa lui. 

— Dar Joe mi-a spus că va rămâne cu Sandy. 

Cei doi bărbați se holbară unul ła altul, dezortentați. 

— Eu m-am uitat în camera lui Sandy, azi-dimineață - în patul lui nu 
dormise nimeni, adăugă Drummond. 

Asta părea să lămurească lucrurile, 

~- Atunci trebuie să fi fost la mine acasă, spuse Hornbeam. Evident, am 
înțeles greșit. Dar lui nu i se întâmpla prea des să înțeleagă greşit şi rămase 
nedumerit. Mă duc acasă să verific. 

~ Vin cu tîne, dacă se poate, zise și Drummond. Doar ca să fiu sigur. 

Își croiră încet drum afară din sală, pentru că susținătorii lui Hornbeam 
doreau să-l felicite; dar el se purtă tăios cu ei, strângându-le mâinile şi mul- 
țumindu-le, dar continuând să meargă, ignorând toate încercările de a 
începe o conversaţie. Afară, pe strada rece, el acceleră ritmul și Drummond 
fu nevoit să se grăbească să poată ţine pasul cu mersul vioi al lui Hornbeam. 

Ajunseră la locuinţa lui Hornbeam în câteva minute. Valetul, Simpson, 
le deschise uşa. 

- L-ai văzut pe Joe în dimineața asta? întrebă Hornbeam fără niciun 
preambul. í 

- Nu, domnule, el se află la domnul Drummond... Simpson îl observă 
pe Drummond în spatele lui Hornbeam și întrerupse propoziția. 

- Mă duc să verific în camera lui. Hornbeam alergă în sus pe scări și 
Drummond se grăbi, în urma luj. 

Patul lui Joe nu fusese deranjat. 

- Hei, ce dracului pun la cale ăştia doi? spuse Drummond. 

- Sper că este doar o poznă, spuse Hornbeam. Alternativa este că li s-a 
întâmplat vreun fel de accident sau că a fost o bătaie şi ei zac într-un şanţ, 
pe undeva. Se încruntă. 

~ Ştii cine altcineva a mai fost implicat în meciul de fotbal de ieri? 

- Sandy l-a menţionat pe băiatul lui Rupe Underwood, Bruno. 

~- Haide să vedem dacă el ştie ceva despre asta. 

Afacerea cu panglici de mătase a lui Rupe prosperase şi, acum, avea o 
casă frumoasă pe Cookshop Street. Hornbeam și Drummond se grăbiră 
acolo şi bătură la ușă. Ei găsiră familia Underwood, care tocmai se așezase 
pentru masa dela miezul zilei. Rupe fusese, pe vremuri, unul dintre nume- 
roşii peţitori ai lui Jane Midwinter, își aminti Hornbeam, dar se însurase cu 

o femeie mai puţin drăguță şi care părea mai sensibilă decât Jane. Ea îi năs- 
cuse cei trei adolescenţi sănătoși care stăteau acum în jurul mesei. 

Rupe se ridică în picioare. 

- Domnule consilier Hornbeam, domnule Drummond, asta este o sur- 
priză. S-a întâmplat ceva? 

- Da, spuse Hornbeam. Nu-i putem găsi pe Joe și pe Sandy. Cred că 
este posibil ca băiatul tău, Bruno, să fi jucat fotbal cu ei ieri și am vrea să-l 
întrebăm dacă are vreo idee unde ar putea să fie ei. 

- Da, domnule, ştiu, spuse unul din băieţi, care avea în jur de şaispre- 
zece ani. 

— Ridică-te în picioare când vorbeşte cu tine domnul consilier 
Hornbeam, băiete, zise tatăl lui. 

- Îmi pare rău. 

Bruno sări în picioare. 

- Deci, unde sunt? întrebă Hornbeam. 

- S-au înrolat în armată, mărturisi Bruno. 

Se lăsă o tăcere mormântală. 

Apoi Drummond spuse: ` 

- Fie ca Dumnezeu din ceruri să aibă milă de ei. 

- Proşti idioţi, scuipă Hornbeam. 

— Nu mi-ai spus asta, Bruno, îi zise Rupe fiului său. 

— Ne-au cerut să nu spunem nimic, 

— Pentru ce naiba au făcut asta? întrebă Drummond. 

- Da, chiar așa, spuse Hornbeam. Ce naiba i-a apucat? 

— Joe spunea că are o datorie să ajute la apărarea țării şi Sandy a fost 
de acord cu el, răspunse Bruno la întrebare. 

- O, pentru numele lui Dumnezeu, spuse Drummond, cu o exasperare 
nervoasă. 

- Noi, ceilalți, am considerat că sunt foarte nebuni, adăugă Bruno. 

- Unde s-au dus? mai întrebă Hornbeam. 

- Au plecat cu sergentul de la recrutări care a fost la târg. 

- Nu putem permite așa ceva! Nu au decât cincisprezece ani! exclamă 
Hornbeam. 

— Acum este permis să se înroleze de la cincisprezece ani, dacă sunt 
suficient de înalţi. Legea a fost schimbată în 1797, explică Rupe. 

— Nu am de gând să accept asta, spuse Hornbeam. 

Ideea că singurul său nepot îşi va risca viaţa în război era prea îngrozi- 
toare că să se poată gândi la ea. 

- Cu cine am putea să mergem să vorbim despre asta? se interesă 
Drummond. 

Regimentul 107 infanterie se afla în Spania şi nu avea un birou la 
Kingsbridge. Aici, armata era reprezentată de miliţie. Lordul Combe era 
acum colonelul onorific, dar el nu era un ofiţer activ, spre deosebire de 
Henry, care fusese excepțional din acest punct de vedere. Miliția era efectiv 
condusă de Archie Donaldson, care devenise acum locotenent-colonel și 
ocupa vechea cameră a lui Henry, de Ja Willard House. 

— Mă duc să-l înfrunt pe Donaldson, zise Hornbeam. El trebuie să-i 
aducă înapoi pe băieţii ăștia. 

Cei doi bărbaţi porniră din nou la drum. Willard House se afla în piața 
oraşului. Sergentul Beach, un personaj enervant, era de serviciu în hol și, 
după ce afişă o reticență simbolică, îi conduse la Donaldson. 

Mulţi ofiţeri şi soldaţi ai miliției se trausferaseră la regimentul 107 
infanterie, pentru o plată mai bună şi ocazia de a vedea locuri străine, în 
ciuda pericolului; dar Donaldson rămăsese. El era metodist şi nu era de 
acord să ucidă oameni. Hornbeam își aminti de el de pe vremea când era 
tânăr, dar acum era de vârstă mijlocie şi corpolent. 

- Uite ce este, Donaldson, zise Hornbeam, nepotul meu și fiul lui 
Drummond l-au păcălit pe sergentul de recrutări să-i înroleze în armată. 

Donaldson nu se dovedi înțelegător. - 

— Mi-e teamă că asta n-are nimic de-a face cu mine. 

— Dar trebuie să știi unde se află. 

— Nu. Recrutorii nu sunt tâmpiţi. Ei nu-mi spun mie și nimănui alt- 
cuiva. Armata este destul de obişnuită ca recruții să se răzgândească sau ca 
familiile să încerce să-i ia de acolo. Astfel de cazuri se bucură de prea puțină 
înțelegere, în orice armată, în caz de război. 

Hornbeam se înfurie, dar încercă să păstreze un ton convingător, 

— Haide, haide, Donaldson, trebuie să ai măcar o idee despre unde s-ar 
fi putut duce, 

— Oarecare idee, da, admise Donaldson. Sunt pe drum spre un port de 
unde sunt trimise întăririle spre Spania. Acesta ar putea să fie Bristol, 
Combe, Southampton, Portsmouth, Londra sau vreunul de care eu nici 
măcar n-am auzit vreodată, Şi, oriunde s-ar afla, lor nu li se va permite ca 
ofiţerii să-i piardă din ochi, atâta timp cât se află în Anglia. Următoarea 
dată când vor avea vreo ocazie să fugă, se vor afla în Portugalia. 

- Ar trebui să merg la ministerul de război, la Londra. . 

- Îţi doresc mult noroc. Dar cred că vei descoperi că ministerul de răz- 
boi nici măcar nu are o listă cu numele bărbaţilor care sunt înrolați în 
armată, ca să nu mai vorbim despre detaliile referitoare la locurile în care 
ar putea să fie detaşată fiecare persoană în parte. 

- Blestem. 

Donaldson avu o privire de „mai catolic decât papa“. 

- Este foarte asemănător cu ceea ce i s-a întâmplat lui Jim Pidgeon, 
spuse el, cu blândeţe. Soţia lui nu reușea să afle unde dispăruse, poate îţi 
aminteşti, Probabil că ea s-a simțit așa cum te simți tu acum. Şi când şi-a 
dat seama că fusese înrolat cu forța în marina militară, nu a putut să facă 
nimic să-l aducă înapoi. 

Hornbearm fierbea de furie. 

- Cum îndrăznești! 

- Nu fac altceva decât să spun purul adevăr. 

- Eşti un blestemat de câine insolent, Donaldson. 

- Este împotriva religiei mele să provoc un bărbat la duel, Hornbeam — 
din fericire pentru tine. Dar dacă nu poţi vorbi ca un gentleman, ai face 
mai bine să ieşi din biroul meu. 

- Haide, Hornbeam, hai să plecăm, zise Drummond. 

Cei doi consilieri se îndreptară spre ușă şi Drummond o deschise. 

- Treaba asta nu s-a încheiat, Donaldson, ameninţă Hornbeam. 

- Eşti împotriva armatei, Hornbeam? replică Donaldson. Ar trebui să 
fie o luptă interesantă. Dar eu ştiu cine va câștiga. 

Hornbeam ieși din cameră şi Drummond îl urmă, În timp ce trecură 
prin hol, Drummond zise: | 

- Donaldson este un porc îngâmfat, dar are dreptate, Hornbeam. Este 
o fundătură. Nu putem face nimic. 

- Bu nu cred în fundături, spuse Hornbeam. Nu cumva am auzit că 
decanul catedralei s-a oferit voluntar să fie capelanul regimentului 107 
infanterie? 

- Da, Kenelm Mackintosh... este însurat cu fata fostului episcop. 

- A plecat deja spre Spania? 

— Nu cred, Cred că încă locuieşte la decanat. 

- Haide să aflăm dacă el ne poate ajuta. 

Casa decanului se afla la doar câţiva pași distanță. O cameristă deschise 
ușa și îi conduse în biroul lui Mackintosh. Îl găsiră împachetând cărți 
într-un cufăr. Faţa lui frumoasă era crispată de anxietate, 

- lei cu tine cărți într-o zonă de război? întrebă Drummond. 

- Desigur, spuse Mackintosh. O Biblie, o carte de rugăciuni și câteva 
volume evlavioase. Misiunea mea este să le ofer soldaţilor hrană spirituală. 
Ce altceva aş putea să împachetez — pistoale? 

Hornbeam nu dorea să discute despre rolul unui capelan al armatei. 

- Joe Hornbeam şi Sandy Drummond s-au înrolat ieri în regimentul 
107 infanterie şi noi nu reuşim să descoperim unde se află. 

- Ca să vezi! spuse Mackintosh uluit. Sper că băiatul meu, Stephen, nu 
este tentat. 

- Sunt aproape sigur în drum spre Spania, unde regimentul 107 luptă, 
sub comanda lui Wellington. 

— Şi ce doriţi să fac eu? 

— Fă ceva să fie trimişi acasă! 

- Ei bine, îmi pare rău pentru voi, dar nu pot face asta. Nu mă duc 
acolo ca să subminez armata prin trimiterea acasă a celor mai buni tineri. 
Dacă aş încerca, probabil că aș fi trimis acasă eu însumi — ei consideră, fără 
îndoială, că preoţii nu sunt la fel de valoroşi ca flăcăii tineri. Dacă vă con- 
solează cu ceva, le voi oferi o înmormântare creştinească, dacă va fi nevoie. 

Brusc, Hornbeam simţi cum toată puterea i se scurge din trup. Menţio- 
narea înmormântării fusese ceea ce-l puse la pământ. De zeci de ani, el 
fusese susținut de ideea că durerea şi necazurile s-au încheiat, că el este 
stăpânul propriului său destin şi că viaţa îi era datoare să nu-i mai ofere 
alte tragedii. Dar această convingere se prăbuși în interiorul său şi îl lăsă să 
tremure de o frică pe care nu o mai cunoscuse de pe vremea când fusese 
un copil hoţ. 

- Mackintosh, te rog, te implor, spuse el nefericit. Când ajungi acolo cau- 
tă-l pe Joe şi vezi cum este, dacă este sănătos și suficient de bine hrănit şi 
îmbrăcat și scrie-mi, dacă poți. El este mai apropiat sufletului meu decât 
orice altă ființă de pe pământ și acum, dintr-odată, nu mai pot ajunge la el, 
pe drumul spre război, și nu mai pot avea grijă de el. Sunt un om neajutorat, 
stau în genunchi în fața ta, te implor: stai cu ochii pe băiatul meu - vrei? 

Drummond și Mackintosh se holbară la el uluiţi. Hornbeam ştia de ce: 
ei nu-l văzuseră niciodată în felul acesta, nu și-l imaginaseră așa şi abia dacă 
le venea să creadă ceea ce vedeau și auzeau. Dar lui Hornbeam nu-i mai 
păsa ce credeau despre el. 

- Vrei, Mackintosh, te rog? spuse el. 

Părând derutat, Mackintosh încuviinţă. 

— Voi face tot ce voi putea! 


CAPITOLUL 34 


Jarge veni acasă într-o dispoziţie deplorabilă, mirosind a bere și fum de 
tutun. Era clar că-şi petrecuse cea mai mare parte a zilei la tavernă, împre- 
ună cu prietenii săi. Sal se simţi descurajată. 

- Credeam că te duci să-l vezi pe Moses Crocket astăzi. 

Crocket era un patron de ţesătorie. De un an sau doi, moara lui se zbă- 
tuse să reziste, dar, acum, câştigase un contract al armatei pentru un regi- 
ment din Devon şi afacerea lui avea perspective. Jarge încă lucra doar trei 
zile pe săptămână pentru Hornbeam şi Sal îi sugerase că Crocket ar fi 
putut acum să caute țesători care să lucreze şase zile pline. 

- Da, spuse Jarge. M-am întâlnit cu Mose dimineaţă. 

- Ce a mers prost? 

- Trece la războaie de țesut cu abur, asta s-a întâmplat. El nu mai poate 
să ţină angajaţi toţi ţesătorii pe care-i avea, ca să nu mai vorbim să anga- 
jeze alţii. Un singur bărbat poate să supravegheze trei sau patru războaie 
de țesut cu abur, simultan. 

- Ce păcat. 

- Spune că trebuie să se alinieze vremurilor. 

- Nu poţi contrazice asta. 

- Eu pot. Aş spune că vremurile ar trebui să se întoarcă înapoi. 

Lui Sal îi păru rău pentru manieratul Mose Crocket, în înfruntarea cu 
un Jarge furios. 

- Sper că nu te-ai luat la ceartă. Îi puse în faţă un castron aburind. Este 
favorita ta, supă de cartofi şi unt proaspăt pe pâine. Speră că mâncarea bună 
va elimina o parte din berea pe care o turnase în el. 

- Nu, nu m-am certat cu Mose, spuse Jarge, Dar Ned Ludd s-ar putea 
să se certe cu el, într-una dintre zilele astea. 

Sorbi apoi din supă. 

Ned Ludd apăruse pentru prima dată drept conducătorul mitologic al 
distrugătorilor de mașini din Midlands (partea centrală a Angliei) şi din 
nord, apoi luddismul se întinsese şi spre vestul ţării. 


491 


Kay Four 


Sal se aşeză în faţa lui Jarge şi începu să mănânce. Supa şi pâinea erau 
bune şi sățioase. La masă erau doar ei doi, de când Sue se măritase şi Kit se 
mutase cu Roger, 

— Ştii ce se întâmplă în York, nu-i așa? întrebă ea. 

— Au arestat oameni. 

— Va urma un proces, Și îți închipui că va fi un proces corect? 

- Slabe şanse. Probabil că au arestat toţi oamenii care nu trebuie. Nu le 
va păsa. Îi vor spânzura pe unii şi îi vor trimite pe ceilalţi în Australia. Ei nu 
vor decăt ca muncitorii să fie prea speriaţi ca să protesteze. 

— Şi dacă vor fi distrugeri de maşini, aici, în Kingsbridge, cine crezi tu 
că va fi primul bărbat pe care-l vor aresta? 

Întinse unt pe o felie de pâine și i-o dădu. 

Jarge nu răspunse la întrebare, 

— Ştii cine i-a vândut lui Mose blestematele lui de războaie de țesut cu 
abur, nu-i aşa? spuse el în schimb. Fiul tău, el a făcut asta. 

— Kit este şi al tău și așa a fost timp de șaptesprezece ani. 

~ Fiul meu vitreg. 

- Mda... şi pentru un tată vitreg ai ştiut să profiţi al naibii de bine de el, 
nu-i așa? Un loc decent în care să locuieşti şi o masă bună în fiecare dumi- 
nică, toate pe cheltuiala lui. 

- Nu am nevoie de pomană. Vreau o masă bună pe cheltuiala mea. Un 
bărbat vrea să muncească și să plătească singur pentru ceea ce are nevoie, 

- Ştiu, spuse Sal, înmuindu-și tonul. 

Ea ştia. Banii deja nu mai erau problema ei principală, cu Kit care se 
descurca atât de bine și era atât de generos, Problema-ei era mândria lui 
Jarge. Toți bărbaţii erau mândri, dar el mai rău decât oricine. 

- Statul degeaba este rău pentru un bărbat bun. Celor care sunt pier- 
de-vară le place, dar cineva ca tine se enervează. Doar nu face ca de aici să 
ți se tragă necazurile. 

Mâncară în tăcere o vreme, apoi Sal spălă vasele, În seara asta era 
repetiţia clopotarilor. Sal căpătase obiceiul de a-l însoţi pe Jarge. Pe vre- 
muri, ea se ducea la hanul Bell, cu Joanie, ca să-i aştepte pe clopotari, dar 
de când Joanie fusese deportată, ei nu-i mai plăcea să meargă la tavernă 
de capul ei. 

Coborâră pe Main Street, iluminată de felinare, spre catedrală. Când 
traversară piaţa, îl depâșiră pe vechiul prieten al lui Jarge, Jack Camp, 
îmbrăcat într-o haină veche, cu găuri în ea. 

- Totul în regulă, Jarge? întrebă Jack. 

- Toate bune, spuse Jarge. Acum mergem la repetiţia de tras clopotele. 

- Atunci, poate ne vedem mai târziu. 

- Mda. 

Când se apropiară de catedrală, Sal comentă: 

- Jack pare să te îndrăgească foarte tare. 

- Ce te face să spui asta? 

- Şi-a petrecut toată ziua la tavernă cu tine și acum, vrea să te vadă şi în 
seara asta. 

Jarge rânji. 

- N-am ce face dacă sunt adorabil. 

Asta o făcu pe Sal să râdă. 

Ușa dinspre nord a catedralei nu era încuiată, ceea ce însemna că Spade 
era deja înăuntru. Urcară scările în spirală, până la camera frânghiilor, unde 
clopotarii îşi scoteau hainele și îşi suflecau mânecile. Sal se aşeză în fund, 
sprijinită de un perete, ca să nu-i încurce. Îi plăcea muzica clopotelor, dar, 
mai mult decât asta, îi plăcea zeflemeaua bărbaţilor, care era, uneori, deş- 
teaptă și întotdeauna amuzantă. 

Spade îi aduse la ordine și începu încălzirea cu secvenţa obişnuită. 
Apoi trecură la secvențele pentru ocazii speciale, pentru nunți şi botezuri. 
În timp ce asculta, mintea lui Sal hoinărea. 

Ca întotdeauna, îşi făcea griji pentru cei dragi. Să-l țină pe Jarge departe 
de necazuri fusese munca ei de o viaţă. Era bine să te ridici pentru dreptu- 
rile tale, dar trebuia să o faci în modul corect, mai mult în suferinţă decât 
cu furie. Jarge se repezea direct la ceartă. 

Kit avea douăzeci şi șapte de ani și era tot singur. Din câte ştia ea, el nu 
avusese niciodată o iubită — cu siguranță nu adusese niciuna acasă. Era 
destul de sigură că știa de ce. Oamenii ar spune că el nu era „genul care să 
se însoare“, ceea ce era o exprimare politicoasă. Lui Sal nu-i păsa, dar ar fi 
fost dezamăgită să nu aibă nepoți. 

Kit fusese întotdeauna priceput la maşinării și afacerea lui prospera, 
dar Roger nu era genul ideal pe care să-l aibă drept partener. Un parior nu 
era, cu adevărat, de încredere. 

Nepoata ei, Sue, îi producea cele mai puţine griji. Era măritată şi părea 
să fie fericită, Ea avea două fete, așa că, cel puţin, avea două strănepoate. 

Reveria îi fu întreruptă de Jarge. 

— Trebuie să ies afară - chemarea naturii. Tu ştii piesa următoare, Sal, 
poţi să mă înlocuieşti? 


493 


KEN FOLLETT 


- Cu plăcere. De-a lungul anilor, ea făcuse asta destul de des, de obicei 
atunci când un clopotar anunța în ultima clipă că nu poate veni. Era sufi- 
cient de puternică şi sincronizarea ei era destul de bună. 

Se aşeză în picioare lângă funia lui Jarge, în timp ce el cobora scările. Fu 
puţin surprinsă de această ieşire — de obicei el nu era supus chemării natu- 
rii. Poate că mâncase ceva stricat - nu supa ei de cartofi, era sigură de asta, 
dar poate că o mâncare de la hanul Bell. 

Îşi scoase asta din minte și se concentră la instrucțiunile lui Spade. 
Timpul trecu repede şi ea rămase surprinsă când repetiţia se termină. Jarge 
nu se întorsese. Spera că nu era bolnav. Spade îi dădu ei șilingul pentru 
plata lui Jarge şi ea îi spuse că i-l va da lui. 

Traversară toţi piața până la hanul Bell și se întâlniră cu Jarge la ușă. 

- Ți-e rău? îl întrebă Sal îngrijorată. 

- Nu. 

Ea îi dădu șilingul. 

- Poţi să-mi cumperi o cană de bere cu ăla. Am câștigat-o. 

Se așezară pentru o oră de relaxare, înainte să meargă acasă, la cul- 
care. Cei care trebuiau să fie la muncă la ora cinci dimineaţa nu rămaseră 
până târziu. ; 

Relaxarea nu dură o oră. După numai câteva minute intră şeriful Doye, 
purtând peruca lui ieftină și ducându-și bastonul greu, iar expresa lui era 
atât agresivă, cât şi speriată. Era însoțit de doi poliţişti, Reg Davidson şi 
Ben Crocket. Sal se holbă la ei, întrebându-se ce-i făcuse să fie atât de agi- 
taţi. Surprinse o privire îngrijorată a lui Spade, care-i sugeră că el putea să 
bănuiască ce era în mintea şerifului. Sal nu reuşi. 

Muşteriii din tavernă simţiră repede schimbarea de atmosferă. Sala 
deveni, treptat, tăcută și toată lumea privi spre Doye. Nimeni nu-l plăcea. 

-A fost un incendiu la moara lui Mose Crocket, anunţă Doye. 

În sală se ridică un zumzet de surprindere. 

— Este clar, după rămăşiţe, că mașinile au fost zdrobite înainte de înce- 
perea incendiului. 

Urmă o reacţie de uimire din partea mulțimii. 

- De asemenea, lacătul de la ușă a fost spart, 

Sal îl auzi pe Spade spunând: 

- O, la dracu, 

~ Pe peretele exterior cineva a scris NED LUDD cu vopsea roşie. 

Asta lămurea lucrurile, gândi Sal; moara fusese atacată de luddiţi. 

- Oamenii care au făcut asta vor fi spânzurați pentru aşa ceva, puteți fi 
siguri de asta, continuă Doye. Apoi arătă direct spre Jarge. Box, tu eşti cel 
mai rău provocator de necazuri din acest oraș. Ce ai de spus? 

Jarge zâmbi şi Sal se întrebă cum de putea să fie atât de încrezător când 
era ameninţat cu pedeapsa cu moartea. 

- Eşti surd, şerifule? întrebă el. 

Doye păru furios. 

- Despre ce vorbeşti? 

Jarge păru să se distreze. 

- Va trebui să începem să te strigăm Surdu’ Doye. 

- Nu sunt surd, mocofane. 

- Ei bine, dacă nu eşti surd, trebuia să fi auzit ceea ce toată lumea din 
Kingsbridge a auzit în seara asta - eu trăgând de clopotul numărul şapte al 
catedralei, în ultima oră. 

Mulțimea din tavernă râse, încântată să-l vadă pe nepopularul Doye luat 
peste picior. Dar Sal nu zâmbi. Ea înțelese ce făcuse Jarge şi era furioasă. O 
implicase într-un complot — fără să o anunţe. Nu avu nicio îndoială că el 
fusese unul dintre bărbaţii care pătrunseseră în moara lui Crocket. Dar el 
avea un alibi: fusese la repetiţia clopotarilor. Doar Sal și ceilalți clopotari 
ştiau că el se strecurase afară — şi el se baza pe ei ca să păstreze secretul. „Fie 
mint în legătură cu asta, gândi Sal, fie îmi trădez bărbatul și-l voi vedea spân- 
zurat.“ Era o decizie imposibilă. 

Pentru a doua oară în seara aceea, întâlni privirea inteligentă a lui 
Spade. Cu siguranţă că el urmase acelaşi proces de gândire şi ajunsese la 
aceeaşi concluzie: Jarge îi compromisese pe toţi. ` 

Oricum, pentru moment, Doye rămase buimăcit. Nu avea o minte 
foarte ascuţită. Suspectul lui principal avea un alibi şi el nu ştia ce să facă 
mai departe. După o pauză lungă, spuse cu convingere: 

- Vom vedea în legătură cu asta! i 

Glasul îi era atât de slab încât mulţimea izbucni din nou în râs. 

Doye ieşi grăbit din tavernă. 

Conversaţia se reluă și zgomotul umplu din nou sala. Spade se aplecă 
în faţă și îi vorbi lui Jarge pe o voce clară, joasă, care putu fi auzită şi de cei- 
lalți clopotari. 

- N-ar fi trebuit să faci asta, Jarge, spuse el. Ne-ai pus pe toți în situația în 
care va trebui să minţim pentru tine. Ei bine, e în regulă, eu o voi face. Dar 
sperjurul este o crimă gravă şi eu nu sunt dispus să comit o crimă pentru tine. 

Ceilalţi clătinară din cap, în semn de aprobare, 

Jarge se prefăcu dispreţuitor. 

— Nu se va ajunge niciodată la tribunal. 

= Sper că nu, spuse Spade. Dar dacă se ajunge acolo, eu nu pot evita să 
ofer dovezi, îţi spun de pe acum că va trebui să spun adevărul. Şi dacă vei fi 
spânzurat, va fi doar blestemata ta de vină. 


xxx 


La începutul lui februarie, când Elsie locuia deja cu mama ei şi cu Spade, 
primi o scrisoare din Spania, cu adresa scrisă cu scrisul de mână, îngrijit şi 
familiar, al lui Kenelm. Ea o luă în salon și o deschise, nerăbdătoare. 


Ciudad Rodrigo, Spania 

Ziua de Crăciun, 1812 

Draga mea soție, 

lată-mă în Rodrigo City, în Spania. Este un oraş mic, cocoțat pe o 
culme, deasupra unui râu. Are o catedrală- din păcate romano-cato- 
lică, desigur. Locuiesc într-o cameră minusculă, într-o casă ocupată 
de ofițerii regimentului 107 infanterie. 


Ei bine, ajunsese acolo în siguranță și ea se simți uşurată. O călătorie pe 
mare era, întotdeauna, îngrijorătoare. 

Nu era îndrăgostită de Kenelm — nu fusese niciodată —, dar, de-a lun- 
gul anilor, ajunsese să-i aprecieze calităţile și să-i tolereze slăbiciunile. Şi el 
era tatăl celor cinci copii ai săi. Siguranța lui era importantă pentru ea. 

Citi mai departe: 


Mă gândeam că Spania este o țară călduroasă, dar vremea este 
amarnic de friguroasă şi casa nu are sticlă la ferestre - precum cele 
mai multe case de aici. Spre est, putem vedea zăpada din munți, pe 
care ei îi numesc sierras. 


Va trebui să-i trimită nişte haine călduroase: lenjerie, poate şi ciorapi. 
Sărmanul. Şi oamenii discutau despre căldura insuportabilă din Spania. 


Armata se reface după un fel de înfrângere. Asediul oraşului 
Burgos a fost un eşec şi forțele noastre s-au retras în dezordine, pier- 
zând oameni din cauza frigului şi a foametei, pe lungul marş dle întoar- 
cere la tabăra de iarnă, Asta s-a întâmplat înainte de sosirea mea. 

Ea citise în ziare despre această retragere. Marchizul de Wellington se 
bucurase de câteva victorii anul trecut, dar, până la urmă, părea să se fi 
întors de unde plecase. Ea se întrebă dacă el chiar era un general atât de 
bun pe cât se spunea despre el că ar fi. 


Bărbații de aici au nevoie disperată de îndrumare spirituală. 
Cineva ar putea crede că luptele le vor aminti de apropierea raiului 
şi iadului şi îi vor face să profite de situația lor ca să se întoarcă spre 
Dumnezeu, dar lucrurile nu par să funcționeze aşa. Doar câțiva din- 
tre ei doresc să participe la slujbe. Mulți îşi petrec timpul bând bău-, 
turi tari, risipindu-şi salariile la jocuri de noroc şi - iartă-mă, draga 
mea - la curve. Sunt multe lucruri de făcut, pentru mine! Dar, în prin- 
cipal, le spun că sunt capelaniul lor şi sunt întotdeauna pregătit să mă 
rog împreună cu ei, dacă simt nevoia să facă asta. 


Elsie simți că exista un fel de schimbare. Kenelm fusese întotdeauna 

| ataşat de aspectul ceremonial al creştinismului. El acorda mare impor- 

tanță robelor și vaselor cu pietre prețioase şi procesiunilor. Să se roage 

i împreună cu oamenii în suferință nu fusese niciodată o prioritate, până 
acum. Armata îi lărgea deja orizonturile. 


Acum, când m-am instalat, mă gândesc că ar trebui să-i fac o vizită 
lui Wellington. Cartierul lui general se află într-un sat numit Freineda, 
la ceva distanță de mers pe jos de aici, dar nu voi solicita folosirea 
unui cal al armatei. Satul este îngrozitor de sărăcit şi murdar. Mi-a 

| părut rău să observ prezența câtorva femei tinere, de un anumit gen - 
vei sări peste pasajul ăsta când le vei citi copiilor scrisoarea. 

Comandantul nostru suprem ocupă casa de lângă biserică. Este 
cea mai bună casă din acest loc, ceea ce nu spune prea multe; doar 
câteva camere deasupra unui grajd. Tatăl său a fost contele de 
Mornington şi el a fost crescut în castelul Dangan, aşa că asta trebuie 
să fie o mare schimbare pentru el! 

La sosirea mea, am vorbit cu un aghiotant şi am aflat că 

| Wellington era la vânătoare. Presupun că trebuie să-şi ocupe cumva 
timpul, atunci când nu sunt bătălii de purtat. Aghiotantul a fost mai 
degrabă arogant şi mi-a spus că nu era sigur dacă generalul va avea 
timp să stea de vorbă cu mine. Desigur, nu am altă posibilitate decât 

În timp ce fac asta, ghici cu cine m-am întâlnit: Henry, contele de 
Shiring! Este slab, dar arată vesel, de fapt, aş spune că se găseşte în 
elementul său. A fost numit în statul major, aşa că lucrează înde- 
aproape cu Wellington. Ei sunt exact de aceeaşi vârstă şi s-au întâlnit 
în 1786, ca studenţi la şcoala regală de echitație din Angers. 


Cei doi bărbaţi mai aveau ceva în comun, reflectă Elsie: Henry era mai 
interesat de armată decât de soţia lui şi, dacă zvonurile erau adevărate, 
Wellington era la fel. 


Mi-am amintit de durerea consilierului Hornbeam şi i-am mențio- 
nat că Joe Hornbeam şi Sandy Drummond se înrolaseră voluntari în 
armată, din patriotism, şi Henry a fost interesat. l-am spus că ei sunt 
doi tineri inteligenţi de la liceul din Kingsbridge şi ar putea să aibă 
potențial de ofițeri şi Henry a spus că îi va căuta; aşa că te rog să-i 
spui lui Hornbeam că am făcut tot ce puteam ca să-i deschid drumul 
nepotului său să devină ofiţer. 


Elsie îi va transmite, cu siguranţă, această veste lui Hornbeam. Nu era 
prea liniștitor, dar, cel puţin, va şti că doi bărbaţi din Kingsbridge aveau 
grijă de nepotul său, în Spania. 


În sfârşit a apărut şi Wellington, îmbrăcat într-o haină albastră pre- 
cum cerul şi o pelerină neagră, care am aflat ulterior că este uniforma 
regimentului Salisbury Hunt. Am observat imediat că ei îl poreclesc Old 
Nosey (Bătrânul Năsos): El are un cioc magnific, cu baza înaltă şi vârful 
lung. Altfel este un bărbat chipeş, puțin mai înalt decât media, cu părul 
cârlionțat pieptănat în faţă, ca să ascundă uşorul început de chelie. 

Henry m-a prezentat şi Wellington a discutat cu mine timp de 
câteva minute, în picioare, lângă calul său. M-a întrebat despre cari- 
era mea la universitatea Oxford şi la Kingsbridge şi mi-a spus că este 
bucuros să mă vadă. Nu m-a invitat în casa lui, dar am fost destul de 
mulțumit de faptul că atât de mulți oameni îl văzuseră discutând, 
interesat, cu mine. A fost amabil şi informal, deşi ceva mi-a lăsat sen- 
zatia că nu mi-ar plăcea să fiu în poziția să-l nemulțumesc. Un pumn 
de fier într-o mănuşă de catifea, a fost gândul meu instinctiv. 


Elsie se bucură pentru Kenelm. Ştia cât de mult prețuia el genul acela 
de lucruri. O conversaţie cu comandantul suprem, în faţa atât de multor 

oameni, î va face să fie fericit pentru câteva luni. Asta era slăbiciunea lui 
nevinovată şi ca învățase să fie tolerantă în privinţa asta. 


Voi încheia acum şi mă voi asigura că scrisoarea asta merge în 
pachetul săptămânal de la Lisabona spre Anglia. Scrisoarea mea va 
călători alături de rapoartele lui Wellington şi de multe alte scrisori 
adresate celor dragi de acasă. Mă gândesc adesea la copii - te rog 
să le transmiţi dragostea mea. Şi nu cred că mai trebuie să o spun că 
îți transmit cele mai calde sentimente de dragoste şi respect pentru 


tine, draga mea sotie. 
Bărbatul tău devotat, 


Kenelm Mackintosh. 


Lăsă scrisoarea jos şi se gândi la ea pentru o vreme, apoi o citi din nou. 
În ultimul paragraf el menţionase dragostea de trei ori, observă ea. Asta 
era cam de tot atâtea ori de câte spusese cuvântul în cei optsprezece ani de 
când erau căsătoriţi. 

După un minut sau două, ea le ceru copiilor să vină cu toții în salon. 

- Avem o scrisoare de la tatăl vostru, spuse ea şi ei reacționară cu bucu- 
rie. Aşezaţi-vă, în linişte, spuse ea, și o voi citi pentru voi. ` 


xxx 


Primarul Fishwick convocă o întrunire de urgenţă a consiliului oraşu- 
lui, pentru a discuta răbufnirea de luddism. Spade ştia mai multe despre 
ceea ce se petrecuse decât oricine altcineva, dar trebui să-şi ascundă infor- 
maţiile. El se decise să participe, dar să vorbească puţin sau deloc. Ar fi 
putut să rămână deoparte, dar ar fi trezit suspiciuni. 

Întrunirile consiliului — care aveau loc cu toți consilierii — erau, de obi- 
cei, chestii exuberante, în timp ce bărbaţii bine îmbrăcaţi şi siguri de sine 
luau, cu încredere, decizii pentru conducerea afacerilor orașului, în timp 
ce se serveau din sticla de sherry aflată în mijlocul mesei străvechi. Ei cre- 
deau în dreptul lor de a conduce orașul Kingsbridge şi simțeau că făcuseră 
o treabă foarte bună în acest sens. 

Astăzi nu mai erau la fel de înfumuraţi, gândi Spade. Atmosfera era 
pesimistä. Păreau speriaţi: 

Fishwick scoase în evidenţă de ce. 

- De la asaltul asupra morii lui Moses Crocket, alte trei stabilimente au 
fost atacate de aceşti răufăcători, spuse el. Piggery Mill a consilierului 
Hornbeam, Moara Veche a consilierului Barrowfield şi propria mea moară. 

În toate cazurile, mașinile au fost deteriorate, au fost stârnite incendii și 
cuvintele NED LUDD au fost scrise cu litere mari, cu vopsea roşie, pe ziduri. 
Și au mai existat incidente similare în orașele din împrejurimi. 

— Credem că acest om s-a mutat aici, din nord? întrebă Hornbeam. 

- Eu nici măcar nu cred că el există, spuse Fishwick. Ned Ludd este, 
probabil, un personaj mitologic, la fel ca Robin Hood. După părerea mea, 
aceste atrocități nu sunt organizate de un personaj central, Este doar o 
situaţie în care oamenii nemulțumiți imită alți oameni nemulțumiți. 

- Până acum am fost suficient de norocos să scap de genul acesta de 
necazuri, admise Rupe Underwood. 

Rupe trecuse de patruzeci de ani, la fel ca Amos. Bretonul lui blond 
începea să încărunțească, dar tot avea obiceiul să scuture din cap ca să-și 
dea părul din ochi. „Probabil că el va continua să scape de vandalism, 
gândi Spade. Procesele folosite în fabricarea panglicllor de mătase erau ace- 
leași precum cele pentru pânza din lână - tors, vopsit şi țesut -, dar aceasta 
era o întreprindere specializată, care folosea un număr redus de angajaţi. 

— Trebuie să întreb, continuă Rupe, dacă morile care au suferit aceste 
atacuri erau păzite. 

— Toate, spuse Fishwick. 

- Şi atunci de ce paznicii au fost ineficienţi? 

- Oamenii mei au fost dezarmaţi şi legaţi. 

- Ai mei şi-au aruncat ciomegele și au rupt-o la fugă, zise Hornbeam 
dezgustat. Am angajat oameni noi şi le-am dat pistoale, dar nu fac decât să 
închid uşa grajdului după ce calul á fugit. i 

Amos Barrowfield se încruntă. 

— Sunt îngrijorat în legătură cu armele de foc. Dacă oamenii tăi au așa 
ceva, probabil că îşi vor procura şi luddiţii şi atunci vor exista morţi. Eu 
am mărit numărul paznicilor mei, dar le-am lăsat aceleaşi arme, doar 
ciomege. 

Asta îl irită pe Hornbeam, 

- Dacă facem mofturi pentru contramăsuri, nu vom scăpa niciodată de 
blestemaţii de luddiţi. 

Fishwick se zburli. 

- Înţeleg că emoțiile sunt la un nivel ridicat, dar, în general, încercăm 
să evităm limbajul necuviincios la întrunirile consiliului, domnule consi- 
lier Hornbeam, dacă vrei să mă ierţi. 

- Vă cer iertare, spuse Hornbeam ursuz. Dar, cu siguranță, cei mai mulți 
dintre noi au citit despre procesele luddiților de la York. Şaizeci şi patru de 

bărbaţi au fost aduşi în faţa unei curţi cu juri speciale. Şaptesprezece au fost 
spânzurați şi douăzeci și patru deportaţi. Şi distrugerea nașinilor a încetat. 

- Dar noi nu i-am prins niciodată pe răufăcători în acţiune, comentă 
Fishwick. Ei atacă întotdeauna noaptea. Poartă cagule cu găuri pentru ochi, 
aşa că nu ştim nici măcar ce culoare de păr au. Este evident că ei cunosc 
bine morile, pentru că operează atât de rapid, Intră, produc distrugerile 
necesare și pleacă înainte ca alarmă să poată fi dată. Apoi dispar. 

— Probabil că aleargă nu foarte departe, îşi scot cagulele apoi se întorc 
sub deghizarea unor vecini binevoitori, care vor să ajute și toarnă apă peste 
incendii, reflectă Rupe. 

Spade gândi că ăsta era exact modul în care acționau. 

- Doar o clipă, îi opri Hornbeam. Aceste probleme nu au înfrânt auto- 
ritățile din York. Ştiau cine au erau agitatorii și i-au găsit vinovaţi, fără să-şi 
facă griji pentru chichiţele avocăţeşti, cum ar fi dovezile, i 

Spade ştia că era adevărat. Citise despre proces în ziare. Era foarte con- 
troversat. Unii dintre cei acuzați nu aveau nimic de-a face cu luddiţii și alții 
aveau alibiuri, dar fuseseră considerați vinovați, chiar și așa. Hornbeam clar 
îşi dorea acelaşi gen de justiţie şi în Kingsbridge. 

- Noi ştim care dintre lucrătorii din Kingsbridge şi-au pierdut mijloa- 
cele de trai din cauza noilor maşini, continuă Hornbeam. Pur şi simplu 
trebuie să facem o listă. 

-— Ce, şi să-i spânzurăm pe toţi? întrebă Amos. 

- Am putea începe prin a-i aresta pe toţi. Cel puţin am putea să fim 
siguri că-i avem pe luddiţi în plasă. 

- Şi vreo două sute de oameni care respectă legea. 

- Nu sunt chiar atât de mulţi. 

- Când i-ai numărat ultima dată, domnule Hornbeam? 

Lui Hornbeam nu-i plăcea să fie luat la întrebări, 

- În regulă, Barrowfield, spune-mi care este planul tău? 

- Să facem mai multe pentru muncitorii care nu mai au de lucru. 

- Cum ar fi? 

- Să ne asigurăm că primesc ajutorul pentru săraci ~ și fără eschivări. 

Acesta era un reproș direct la adresa lui Hornbeam, în calitate de supra- 
veghetor al săracilor. 

- Ei primesc ceea ce au dreptul să primească, spuse Hornbeam indigant. 

- Şi, astfel, distrug mașinile, insită Amos. Şi poate că vor continua să facă 
asta până când îi vom ajuta — indiferent de ceea ce ar putea să fie îndreptățiți 
să primească, în conformitate cu o interpretare strictă a regulilor. 

Spade îl felicită în tăcere pe Amos. 

- Regulile sunt reguli! tună Hornbeam. 

— Şi oamenii sunt oameni, adăugă Amos. 

Hornbeam începea să se înfurie. 

— Trebuie să le servim o lecţie! Câteva spânzurări vor pune capăt 
luddismului. 

— Dacă noi vom spânzura un om nevinovat, în cunoştinţă de cauză, doar 
casă punem capăt vandalismului, atunci ne vom face vinovaţi de crimă. 

Hornbeam se înroşi la faţă. 

— Niciunul dintre ei nu este inocent! 

Amos oftă. 

— Uite ce este, dacă tratăm muncitorii ca pe duşmanii noştri, ei se vor 
comporta ca nişte dușmani. 

— Găseşti scuze pentru criminali. 

= Noi vom fi criminalii, dacă vom proceda cum a procedat tribunalul 
din York. 

Fishwick interveni. 

— Domnilor, permiteţi-mi. Nu vom inventa scuze pentru criminali şi 
nu vom spânzura oameni nevinovaţi. Vom aduna martori şi vom construi 
un caz împotriva oamenilor care sunt cu adevărat vinovaţi. Apoi, dacă îi 
vom spânzura, vom face asta cu binecuvântarea lui Dumnezeu. 

— Amin! spuse Amos. 


xxx 


Hornbeam stătea în picioare în sala războaielor de ţesut a morii sale 
numărul 2, care era încă în funcţiune. Încă nu fusese atacată, dar era vul- 
nerabilă, pentru că folosea războaie de țesut cu abur, care păreau să-i infla- 
meze pe luddiţi. ` 

Hornbeam nu fusese niciodată într-o bătălie, dar își imagina cum tre- 
buie să sune, foarte asemănător cu o sală plină de războaie de ţesut cu 
abur. Pe tot parcursul zilei maşinile bubuiau și trosneau atât de tare, încât 
era imposibil să porți o conversaţie. Muncitorii care lucrau la aceste răz- 
boaie pentru mulţi ani sfârșeau surzi. 

Principala sarcină a muncitorilor era să caute defectele din pânză: să 
cârpească, să ciugulească și să dea deoparte, acolo unde erau defecte mari. 
Ei reparau firele rupte cu ajutorul unui mic nod, plat, specific țesătorilor şi 
trebuiau să facă asta repede, ca să reducă pierderea de producție. O altă. 
sarcină importantă era să schimbe suveica la fiecare câteva minute, pentru 

că firul se termina atât de rapid, din cauza vitezei maşinilor. O persoană 
putea să supravegheze două sau trei mașini simultan. 

Accidentele erau frecvente - din cauză că muncitorii erau neglijenţi, după 
părerea lui Hornbeam. El văzuse mâneca unui bărbat, care atârna, cum 
fusese prinsă într-o curea de transmisie și îi smulsese braţul omului din umăr. 

Suveica zburătoare era cauza celor mai multe accidente. Aceasta se mișca 
repede, trecând pe sub „şopron“ de două sau de trei ori pe secundă. Era con- 
fecționată din lemn, dar trebuia să aibă capete de metal, ca să o protejeze de 
distrugere, atunci când lovea limitatorul. Dacă operatorul lucra prea repede 
la războiul de țesut, suveica lovea prea rapid în limitator și zbura afară din 
maşinărie, cu mare viteză, rănind pe oricine întâlnea în cale. 

Când sosi Phil Doye, Hornbeam părăsi sala războaielor de ţesut și se 
întâlni cu şeriful în biroul său, departe de zgomot. 

- Trebuie să găsim pe cel puţin unul dintre luddiţi şi să-l judecăm, spuse 
el. Îţi voi da o jumătate de duzină de bărbaţi despre care eu cred că ar putea 
să ne furnizeze informaţii. Aceştia erau oameni care-i datorau lui 
Hornbeam bani şi nu puteau plăti, dar Doye nu avea nevoie să ştie asta. 

-— Prea bine, domnule Hornbeam, spuse Doye. Ce fel de informaţii tre- 
buie să caut? 

- Evident, numele luddiţilor, dar avem nevoie de mai mult de atât. 
Încearcă să găseşti pe cineva care i-a văzut apropiindu-se de una dintre 
morile vandalizate, după căderea întunericului. Se poate să fi fost văzuţi 
când își puneau sau îşi scoteau cagulele. 

- Bine, pot să încerc, spuse Doye cu îndoială. 

- Oricine ne poate ajuta în felul acesta ar putea să primească o recom- 
pensă discretă. Un informator se pune într-o situaţie riscantă dacă ne infor- 
mează pe noi despre oameni violenţi, așa că va avea nevoie de un stimulent. 
Putem oferi o liră oricui ne furnizează dovezi la tribunal. Oricum, aceste 
plăţi trebuie să fie ţinute secrete, altfel muncitorii vor insinua că martorii 
noștri au fost mituiţi şi că dovezile lor nu sunt, prin urmare, de încredere. 

— Înţeleg, domnule. 

— Eu încă îl suspectez pe Jarge Box, zise Hornbeam pe un ton mult mai 
meditativ. 

- Dar el era la tragerea clopotelor. 

- Află dacă l-a văzut cineva circulând prin oraş, în timp ce se trăgeau 
clopotele. 

- Cum ar putea să se întâmple așa ceva? 

- Ar fi putut să fie înlocuit de un alt bărbat. Cum am putea să aflăm? 

- Este o aptitudine, domnule. Trebuie să o înveţi. 

- Înlocuitorul ar putea să fie un fost clopotar care acum s-a retras. Sau 
un clopotar dintr-un alt oraş. Vorbeşte cu oamenii care-i cunosc pe clopo- 
tari şi care ar fi putut să audă ceva. 

- Da, domnule. 

- În regulă, spuse Hornbeam, pe ton de concediere. Ai face bine să 
începi. Vreau ca cineva să fie găsit vinovat. Şi îl vreau spânzurat. 


CAPITOLUL 35 


Kit Clitheroe vizită moara lui Spade și îl întrebă cum se descurca cu 
noul război de țesut tip Jacquard: 

— Este remarcabil, spuse Spade. Sime Jackson îl acţionează, dar mașina 
nu are, cu adevărat, nevoie de un țesător, De îndată ce este reglat, poate să 
fie operat de un tânăr. Acum, măiestria este în proiectarea modelului şi 
formarea cartonului perforat, 

- Ar trebui să mai comanzi încă unul, spuse Kit. Să-ţi dublezi produc- 
ţia. Acesta era motivul vizitei sale. 

— Dacă aş mai avea încă vechii mei clienţi francezi, aş face asta, spuse 
Spade. Parisul are numeroase magazine mici, numite marchands de modes. 
Acestea vând rochii şi pălării şi tot felul de accesorii - dantelă, eşarfe, funde 
și aşa mai departe. Aceste magazine obișnuiau să cumpere cam jumătate 
din producția mea. 

- Dar i-ai înlocuit cu alţi clienţi, din Baltica şi din America. 

- Aşa este, slavă Domnului. Dar aceștia vor pânză simplă şi rezistentă 
la uzură. Voi cumpăra încă un război de țesut Jacquard de la voi imediat ce 
blestematul ăsta de război se termină. 

- Voi veni să-ți bat la ușă. 

Kit afișă o figură curajoasă, deși era deprimat. 

Spade, care era sensibil la dispoziția oamenilor, îi spuse: 

- Îmi pare rău că te dezamăgesc. Afacerea voastră merge greu acum? 

- Puțin. Este din cauza luddiţilor. 

- M-aş fi gândit că o mulţime de țesători vor dori să-și înlocuiască 
mașinile distruse. 

- Nu prea curând. Nu-și pot permite. Wally Watson nu va cumpăra o 
altă mașină de dărăcit — s-a întors la dărăcitorii manuali, 

- Presupun că oricine va cheltui pe o maşină nouă ar putea atrage o a 
doua vizită din partea luddiţilor. 

- Exact asta este problema. Kit se ridică în picioare. Nici măcar faţă de 
Spade nu dorea să pară slab. Dar trăim ca să luptăm data viitoare, 

— Mult noroc. 

Kit plecă. 

Încercase să-şi ascundă sentimentele, dar era demoralizat. Pentru prima 
dată, de când el şi Roger începuseră afacerea, nu aveau de lucru şi nicio per- 
spectivă. Nu era prea sigur ce putea să facă. Era reticent să-și cheltuiască 
economiile. 

Era sfârșitul unei zile cenușii de februarie și nu reuși să-şi ridice mora- 
lul suficient ca să facă o altă vizită disperată de vânzări, aşa că se duse 
acasă. Intră în atelierul de la parter. Acesta mirosea a lemn tăiat şi ulei de 
mașini, o aromă care întotdeauna îi dădea un sentiment de bine. Totul era 
perfect curat şi aranjat: podeaua măturată, uneltele ordonate în rafturi, 
cheresteaua stivuită în spate. Asta era opera lui: Roger era mai puţin meti- 
culos cu astfel de lucruri. 

Urcă scările, spre zona de locuit de la etajul superior. Îl găsi pe Roger 
scufundat în canapea, privind în gol spre focul din vatră. Îl sărută pe Roger 
pe buze şi se aşeză alături de el. 

- Poți să-mi dai nişte bani? spuse Roger. Ştiu că nu e încă momentul, 
dar sunt falit. 

Asta se întâmpla adesea. În fiecare lună, Kit calcula profiturile, punea ceva 
deoparte, pentru urgenţe, apoi împărțea restul în două şi îi dădea jumătatelui 
Roger; dar, de cele mai multe ori, Roger rămânea fără bani înainte de sfârșitul 
lunii. În mod normal, Kit îi dădea un avans, dar vremurile se schimbaseră. 

-Nu pot, spuse Kit. Cred că luna asta nu vom avea niciun fel de profituri. 

- De ce nu? spuse Roger irascibil. 

- Nimeni nu cumpără mașini din cauza luddiţilor. Kit mângâie părul 
blond al lui Roger. Fu surprins să descopere o mică şuviţă argintie. Roger 
avea aproape patruzeci de ani: poate că nu era surprinzător. Kit se decise 
să nu menţioneze acest lucru. 

- Pentru o vreme va trebui să încetezi să mai joci cărţi. Rămâi acasă, cu 
mine, serile. Îşi apropie buzele de urechea lui Roger şi-i şopti: Mă voi gândi 
la o ocupaţie pentru tine. 

Roger zâmbi, în sfârșit. 

- Dankeschoen, spuse el. ÎL învăţa germana pe Kit. Poate că sărăcia va fi 
amuzantă. 

Dar Kit simţi că el îi ascundea ceva. 

- Haide să bem un pahar de vin, zise Kit, Ar putea să ne înveselească. 

Se ridică și se duse la bufet. Întotdeauna aveau la îndemână o sticlă de 
vin de Madeira. Kit turnă în două pahare și se așeză la loc. 

Îl iubea pe Roger de multă vreme. Pe vremea când era băiat, nutrise o 
adoraţie copilărească pentru protectorul său adult. Apoi Roger plecase în 
Germania şi Kit crescuse fără eroul său. Dar la revenirea lui Roger în viaţa 
lui, Kit fusese copleşit de sentimentele care-l surprinseseră și îl înspăimân- 
taseră. Îşi înăbuşise aceste sentimente şi încercase să le ascundă. 

Dar Roger îşi dăduse seama și îi vorbise lui Kit despre adevărurile vieţii. 

- Nu este ceva neobişnuit ca bărbaţii să se iubească între ei, spusese el. 
Kit abia dacă putu să creadă asta. Nu-ţi face probleme pentru ceea ce spun 
oamenii. Se întâmplă tot timpul — mai ales la Oxford. Roger chicotise, apoi 
devenise din nou serios. Te iubesc și vreau să mă culc cu tine și să te sărut 
şi să te ating pe tot trupul, şi tu vrei acelaşi lucru - știu asta! Nici măcar nu 
încerca să negi. 

După ce Kit trecuse peste şoc, avusese parte de o fericire binecuvântată 
şi încă era aşa. Roger avea momente în care era nefericit, precum cel de 
acum. Kit se gândea cum să-l întrebe care era problema, când se auzi o 
bătaie puternică la ușa din față. 

- Mă duc eu, spuse Kit. Aveau o menajeră, dar ea își terminase treaba 
pentru ziua respectivă. Alergă în jos pe scări şi deschise ușa. 

Vizitatorul era Sport Culliver, care purta o pălărie înaltă, roşie. 

- Trebuie să discut cu Roger, spuse el fără nicio altă introducere. 

- Și bună seara şi ţie, Sport, răspunse Kit sarcastic. 

— Lasă baltă politețurile. 

Kit se întoarse și strigă: 

— Eşti acasă pentru Sport Culliver? 

— Ar fi mai bine să-l laşi să intre, răspunse Roger. 

— Va fi încântat să te primească, i se adresă Kit lui Culliver. 

Închise ușa și îl conduse pe Sport la etaj. 

Păstrându-și pălăria pe cap, Sport se așeză fără să fie invitat, alegând un 
scaun din faţa lui Roger. 

— Timpul a expirat, Roger, spuse el. 

— N-am făcut rost de niciun ban, replică Roger. De ce porţi pălăria aia 
prostească? 

- O, Domnul să aibă milă de noi, se tângui Kit. Ai jucat cu bani 
Împrumutați? 

Roger făcu o față ruşinată și nu răspunse. 

- Da, aşa a făcut și ar fi trebuit să-mi plătească ieri, adăugă Sport. 

Kit bănuise de multă vreme că Roger ar fi putut să-şi încalce promisi- 
unea, așa că revelația nu-i produse un șoc atât de mare pe cât ar fi putut să 

fie. Se abţinu să spună ceva despre promisiune. Roger se simţea deja des- 
tul de netericit. 

— O, Rodge, spuse el. Cât de mult datorezi? 

— Nouăzeci şi patru de lire, şase şilingi şi opt pence, răspunse Sport în 
locul lui Roger. 

Kit rămase şocat. 

— Nu avem atât de mulți bani! exclamă el. 

— Cât de mult aveţi? întrebă Sport. 

Kit fu pe cale să-i spună, dar Roger vorbi primul. 

— Nu contează asta, zise el. Îţi vei primi banii, Sport. Îşi voi plăti mâine. 

Kit era convins că blufează. 

Sport bănui acelaşi lucru. 

— Te las până mâine, spuse el. Dar dacă nu plăteşti, din nou, va trebui 
să ai o discuţie cu Frogeye și Bull. 

— Cine sunt ei? întrebă Kit. 

— Lucrează pentru el, aruncă beţivii afară și bat oamenii care nu-şi plă- 
tesc datoriile, îi explică Roger. 

- La ce foloseşte asta? întrebă Kit. Dacă cineva nu are bani, tot nu va 
avea nici după ce este bătut, 

- Dar ceilalți oameni vor fi prea speriaţi ca să încerce să mă înşele, 
comentă Sport. Se ridică în picioare. Ne întâlnim mâine sau te întâlneşti 
cu Frogeye şi Bull poimâine. 

Părăsi încăperea. Kit îl urmă la parter. Sport deschise singur ușa şi ieşi 
fără să vorbească. Kit închise ușa şi urcă înapoi la etaj. 

Roger nu avea curaj să se uite în ochii lui Kit. 

- Îmi pare rău. Îmi pare rău. Te-am dezamăgit, zise Roger. 

Kit îşi puse braţul în jurul lui Roger. 

- Lasă asta, acum. Ce ne vom face? întrebă el. 

- Nu este problema ta. Tu nu ești implicat, tu nu ai pariat niciodată. 

- Şi tu ce crezi că o să fac eu, o să aştept ca oamenii ăia cu nume ciudate 
să vină aici să te bată? 

- Voi fi plecat înainte să ajungă ei aici, Va trebui să plec, mâine. 

Kit se simţi rănit. Cum putea Roger să spună că-l părăseşte? 

- Dar unde te vei duce? Ce vei face? 

- M-am gândit la asta, răspunde Roger. Mă voi înrola în Royal Artillery 
(Corpul Regal de Artilerie). Au întotdeauna nevoie de bărbaţi care se pri- 
cep să repare lucrurile, mai ales tunurile. 

Kit rămase tăcut, meditând la cele spuse de partenerul său. Roger în 
armată! Probabil că aveau să îl trimită în Spania. Ar fi putut să nu se mai 
întoarcă niciodată. Kit abia dacă putea suporta să se gândească la asta. 

Dar ce putea face Kit? Nu putea să plătească datoria, nu putea să-l apere 
pe Roger - sau pe el însuși — impotriva bătăușilor cu simbrie ai lui Sport şi 
nu putea să trăiască fără Roger. 

În cele din urmă, înţelese care era soluţia. 

- Vorbeşti serios? îi spuse el lui Roger. Chiar te vei înrola? 

- Da, spuse Roger. Este singura soluţie. 

- Când? 

- Voi lua diligenţa spre Bristol mâine. Am auzit că există o navă care 
aşteaptă să ducă întăriri în Spania. 

— Atât de curând! 

- Trebuie să se întâmple mâine. 

- În cazul ăsta, spuse Kit, voi veni cu tine. 


xxx 


Sal şi Jarge încuiară ușa casei lui Kit. Jarge unse uneltele şi le înveli în 
pânză de mușama. Sal puse hainele şi așternuturile de pat în saci și îi cusu, 


cu lavandă în interior, ca să alunge moliile. Ea puse celelalte obiecte cas- 
nice în nişte cufere de ceai, împrumutate. 
Sal avea biletul lui Kit îndesat pe mânecă: 


Draga mea mamă, 

Trebuie să fugim. Roger datorează bani pe care nu-i putem plăti şi 
afacerea noastră s-a prăbuşit, din cauza luddiților. Până când vei citi 
asta, eu voi fi departe de Kingsbridge. Ne vom înrola în Royal Artillery. 

Îmi pare rău să-ți servesc acest şoc. 

Te rog să trimiți toate lucrurile noastre la atelierul lui Roger de la 
Badford. Cheia este alături de această misivă. 

Fiul tău iubitor, 

Kit. 


Sal era îngrozită şi înlăcrimată. Era singurul ei copil. Ea înțelegea, în 
mintea ei, că un bărbat de douăzeci și opt de ani nu trebuia să trăiască ală- 
turi de mama lui, dar, în sufletul ei, se simţea părăsită. Și era îngrozită de 
ceea ce i s-ar fi putut întâmpla în război. Kit avea multe calităţi minunate şi 


un talent remarcabil, dar nu fusese niciodată un luptător. „Artilerie“ însemna 
tunuri, astfel că atât Kit, cât și Roger aveau să se afle în mijlocul unui câmp 

de luptă, cu soldaţi inamici care aveau să se străduiască din răsputeri să-i 
ucidă. Moartea lui Kit i-ar fi sfâşiat inima lui Sal. Şi, ca să înrăutățească 
lucrurile, ea ar fi simţit întotdeauna că era vina lui Jarge, pentru că el provo- 
case această criză, prin distrugerea mașinilor, 

În timp ce lucrau, apărură doi bărbaţi. Unul era scund şi cu gâtul gros, 
celălalt avea ochii bulbucați. Fiecare dintre ei căra în mână câte o bâtă de 
stejar, prelucrată grosolan, 

- Unde este Roger Riddick? întrebă cel cu ochii bulbucaţi. 

Jarge se întoarse încet, ca să-l înfrunte. 

- Şi pentru ce îl cauţi cu un ciomag în mână, Frogeye? 

Sal era pregătită să se alăture luptei, dar nu şi-o dorea. 

~ Un răspuns blând îndepărtează furia, Jarge, aminteşte-ţi, îi şopti ea 
lui Jarge. 

— Riddick datorează bani, ar trebui să ştii asta, zise Frogeye. 

— Chiar așa? întrebă Jarge. Ei bine, nu este aici și eu sunt pe jumătate 
hotărât să rup ciomagul ală în capul tău urât, aşa că te sfătuiesc să te cari 
de aici, cât sunt într-o dispoziţie bună. Se întoarse spre celălalt bărbat. Este 
valabil şi pentru tine, Bull. 

- Şi ce se întâmplă cu banii domnului Culliver? întrebă Frogeye. 
Riddick îi datorează nouăzeci şi patru de lire, șase șilingi și opt pence. 

Sal fu şocată de sumă. Era mai mult decât toate economiile lui Kit. 

~ Dacă domnul Culliver îl lasă pe Roger Riddick să se îndatoreze atât 
de mult, este chiar mai prost decât mă gândeam eu, zise Sal indignată. 

— Ar trebui să-i ducem banii domnului Culliver. 

- Ei bine, eu am vreo şase pence în buzunar, replică Jarge. Aţi putea 
încerca să-i luaţi de la mine, dacă credeți că aveţi șanse. 

- Unde s-a dus Riddick? 

- S-a dus să discute cu arhiepiscopul de Canterbury despre depravarea 
jocurilor de noroc. 

Frogeye păru nedumerit, apoi faţa i se lumină şi spuse: 

— Ce mai glumeţ, nu-i aşa? 

Se întoarse cu spatele şi Bull îl urmă, 

Când se aflară la o distanţă sigură, Progeye se întoarse. 

- Ne mai vedem noi, Jarge Box, strigă el. Mă întreb cât vei fi de amu- 
zant când vei atârna de funia de la spânzurătoare. 


tt 


Jarge apăru la sesiunea trimestrială din martie, cu Hornbeam care pre- 
zida judecătorii. Fusese convocat un mare juriu care să decidă dacă Jarge 

ar trebui să fie trimis la curtea cu juri, pentru a fi judecat pentru pedeapsa 
capitală, în legătură cu distrugerea maşinilor. 

Şeriful Doye era acuzatorul. Asta nu se întâmpla întotdeauna. De obi- 
cei, acuzarea era susținută de partea vătămată - care, în acest caz, era 
Moses Crocket —, dar asta nu era o regulă strictă. 

Primul martor fu Maisie Roberts, o lucrătoare la moară, care locuia pe 
una dintre străzile deținute de Hornbeam, pe partea de sud a râului, în 
apropierea morilor. Era tânără şi îmbrăcată zdrențăros. Sal o cunoştea din 
vedere, dar nu vorbise niciodată cu ea. 

Maisie părea încântată să se afle în centrul atenţiei. Sal gândi că ea va 
comite probabil sperjur, pentru şase pence. 

Ea depuse mărturie că îl văzuse pe Jarge mergând spre moara lui 
Crocket și observase că, în același timp, se trăgeau clopotele. Ea își amin- 
tea asta pentru că fusese surprinsă. 

— Ştiam că este clopotar, vedeţi, spuse ea. 

Sal discutase cu Jarge întrebările pe care ar fi trebuit să le pună marto- 
rilor. El nu le avea scrise, pentru că nu ştia să citească, dar era obișnuit să 
ţină minte lucrurile importante. 

— Îți amintești dacă era întunecoasă seara în care trăgeam clopotele? o 
întrebă el pe Maisie. 

— Da, era întunecat, spuse Maisie. 

- Deci, cum m-ai recunoscut? 

- Purtai un felinar? 

Răspunsul veni rapid şi Sal presupuse că cineva o pregătise pe Maisie 
pentru această întrebare. 

- Şi lumina felinarului a fost suficientă ca să mă recunoști, comentă Jarge. 

- Asta şi mărimea ta, spuse Maisie. Cu un rânjet, ea adăugă: Nu sunt 
mulţi bărbaţi de statura ta. Se prindea repede. 

Se auziră râsete din sală și Maisie păru mulțumită. 

— Bărbatul pe care l-ai văzut, cel despre care ai crezut că eram eu, a vor- 
bit cu tine? continuă Jarge. 

- Nu. 

Jarge păru de parcă uitase ce trebuia să spună mai departe. 

- Întreabă cine este angajatorul ei, îi şopti Sal. 

Jarge îi urmă instrucţiunile. 

- Domnul Hornbeam este stăpânul meu, spuse Maisie. 

- Şi câtă chirie îi datorezi? 

- Sunt cu plata la zi. Ea păru chiar şi mai încântată de ea însăși. 

Sal fu sigură că Maisie fusese cumva mituită. Dar era greu să se simtă 
indignată: Jarge era, până la urmă, vinovat. 

Al doilea martor era Marie Dodds, văduva lui Benny Dodds, care 
fusese clopotar. Cu mulţi ani în urmă, Benny se îndrăgostise de Sal și, deși 
Sal nu îl incurajase niciodată, Marie avea ceva împotriva lui Sal. Ea încă 
păstra ranchiună. 

Marie mărturisi că Benny îi spusese că Sal, ocazional, îl înlocuia pe 
Jarge. Era ceva foarte incriminator: distrugea alibiul lui Jarge. 

- Dar femeile nu pot să tragă clopotele alea - ele nu'sunt destul de 
puternice, îi spuse Jarge lui Marie. 

— Ea poate, spuse Marie. Doar priviţi la ea, adăugă maliţios şi spectato- 
Tu rasera. 

Şeriful Doye o surprinse pe Sal chemând-o ca martor. 

Ea trebuia să ia o decizie şi avea la dispoziţie doar câteva secunde pen- 
tru asta. Era furioasă pe Jarge - furioasă pentru că o pusese în această 
poziţie, dar nu avea niciun rost să clocotească din cauza asta. Avea să mintă 
pentru el? Era un păcat şi, în acelaşi timp, o crimă. Ar fi putut să sufere în 
viața de apoi la fel ca și în viața asta. 

Dar dacă spunea adevărul, Jarge avea să fie cel mai probabil spânzurat. 

Depuse jurământul, apoi Doye spuse: 

- Doamnă Box, te aflai în camera funiilor, împreună cu clopotarii, în 
timpul repetiției din seara despre care vorbim? 

Nu era niciun rău să recunoască asta. 

— Da, spuse ea. 

- Pe toată perioada? 

Cineva îl învățase pe Doye ce să spună, gândi Sal. De capul lui, nu era 
atât de deștept. 

- Da, spuse ea. 

- Şi în tot acest timp, bărbatul, Jarge Box, a părăsit camera? 

Venise momentul și Sal nu ezită. 

- Nu, minţi ea. Nu a plecat. 

- Ai tras vreodată clopotele bisericii? 

- Nu. Această minciună ieşi mai ușor, acum. 

- Crezi că ai putea? 

- Habar n-am. - 

- Doamnă Box, ai comite sperjur ca să-ţi salvezi bărbatul de la 
spânzurătoare? 

Întrebarea asta o luă prin surprindere. Tocmai comisese această crimă, 
desigur, dar nu putea răspunde cu da la această întrebare - asta i-ar 

submina mărturia. Pe de altă parte, nu era convinsă că „nu“ ar fi fost un 
răspuns bun: o făcea să pară insensibilă. Bărbaţilor nu le plăceau femeile 
insensibile. Şi toți juraţii erau bărbaţi. 

Ezită, dar asta era în regulă. Până la urmă, era vorba despre o întrebare 
ipotetică, aşa că, de ce să nu pară nesigură? 

În cele din urmă ea se decise cum anume avea să răspundă. 

- Nu ştiu, spuse ea. Nu mi s-a cerut niciodată să fac aşa ceva, minţi Sal. 

Privind la feţele bărbaţilor din juriu, ea simți că fusese răspunsul corect. 

La final, Sal şi Jarge discutară pe scurt, apoi se ridicară ca să spună ce 
conveniseră. 

- Maisie Roberts probabil că a văzut un tip solid mergând pe strada întu- 
necoasă, în timp ce erau trase clopotele, Ea n-a schimbat nicio vorbă cu el, așa 
că ea nu poate spune că vocea semăna cu a mea. Ea m-a confundat, asta e tot. 

Era adevărat şi juriul trebuia să vadă asta, 

- Vechiul meu prieten, continuă Jarge, Benny Dodds, avea tendința să 
exagereze puţin şi s-ar putea să-i fi spus soției lui că Sal Box părea suficient de 
puternică să tragă clopotele bisericii. Benny este mort de șase ani, Dumnezeu . 
să-i odihnească sufletul! şi doamna Dodds ar putea să fie iertată pentru că 
nu-și aminteşte cu precizie. Şi asta este tot ceea ce a auzit juriul! Nu puteţi 
spânzura un bărbat pentru genul acesta de dovezi. Se trase în spate, 

Hornbeam vorbi ultimul. 

- Domnilor din juriu, Jarge Box este un țesător care şi-a pierdut slujba 
din cauza războaielor de țesut cu abur, așa că are un motiv să fie luddist. El 
pretinde că se afla la trasul clopotelor, dar doamna Roberts este convinsă 
că l-a văzut pe stradă, în timp ce se trăgeau clopotele. El spune că soția lui 
nu este suficient de puternică să tragă clopotele pentru el, dar Benny 
Dodds, un alt clopotar, spunea că este şi că a și făcut asta. 

Amintiţi-vă, domnilor din juriu, că astăzi nu vi se cere să determinaţi 
dacă Jarge Box este vinovat, Vă aflaţi aici ca să decideţi dacă există un caz 
suficient de solid împotriva lui, pentru ca el să fie trimis la curtea cu juri. 
Există dovezi, dar acestea au fost puse la îndoială și voi ați putea să consi- 
deraţi, foarte bine, că această problemă trebuie supusă atenției curții supe- 
rioare. Vă rog să luați decizia. 

Cei doisprezece bărbaţi discutară şi, spre disperarea lui Sal, capetele 
începură repede să se mişte în semn de aprobare, Câteva momente mai: 
târziu, unul dintre ei se ridică în picioare şi spuse: 

- ÎI trimitem pe bărbatul acuzat la curtea cu juri. 


CAPITOLUL 36 


Kit Clitheroe nu văzuse niciodată un deşert, dar era destul de convins 
că dinaintea ochilor lui se afla unul. Pământul era tare și prăfos și soarele 
era neobosit, întreaga zi. Întotdeauna își imaginase un deșert ca fiind plat, 
dar, în ultimele câteva săptămâni, traversase munţi mai înalți decât oricare 
alţii pe care îi văzuse înainte. 

Era aşezat pe pământ alături de Roger şi mâncau tocană de berbec cu 
fasole, în timp ce soarele cobora dincolo de râul Zadorra, în nordul 
Spaniei. Toată lumea spunea că marea bătălie urma să aibă loc a doua zi. 
Ar fi fost prima pentru Kit şi ar fi putut să fie şi ultima. Era prea încordat, 
aşa că fu nevoit să se străduiască să înghită. 

Era luna iunie și ei se aflau în Spania de două săptămâni. Când sosieră în 
Ciudad Rodrigo, fuseseră imediat puşi la treabă, pentru întreținerea tunuri- 
lor. Tunurile fuseseră depozitate pe durata iernii și acum trebuiau să fie gata 
de acţiune. Comandantul corpului Royal Artillery de acolo era locote- 
nent-colonelul Alexander Dickson, un bărbat pe care Kit ajunsese repede 
să-l respecte pentru energia şi inteligenţa lui. Kit fusese el însuşi manager și 
înţelegea nevoia crucială de ordine clare, care să aibă sens pentru soldați. 

Tunurile erau din bronz și se sprijineau pe niște afeturi cu două roți, 
care erau construite din lemn şi întărite cu fier. Climatul Spaniei nu era 
umed, dar fierul ruginea și aici, așa cum se întâmpla oriunde, Kit şi Roger 
supravegheau oamenii, în timp ce curăţau şi ungeau şi testau artileria cu 
roţi, ca să fie pregătită pentru deplasare. Tunurile britanice cântăreau trei 
cincimi de tonă: să le deplaseze dintr-un loc în altul, pe drumuri nepavate, 
era întotdeauna o adevărată provocare şi devenea, adesea, un coşmar. 
Fiecare tun era ataşat de o remorcă flexibilă, cu două roți şi întreg ansam- 
blul avea nevoie de șase cai ca să fie pus în mișcare. 

Adesea, Kit era atât de ocupat încât uita de îngrijorările legate de luptă. 

Armata se deplasa cu sute de vehicule, cele mai multe căruțe de aprovi- 
zionare, şi acestea trebuiau şi ele întreţinute, verificate și, adesea, reparate, 

la sfârşitul iernii. Boii şi caii care le trăgeau erau, din fericire, responsabili- 
tatea altcuiva. Kit nu avusese niciodată un cal al lui și îi ura, de când armă- 
sarul lui Will Riddick, care avea o privire sălbatică, îi spărsese țeasta, pe 
când avea doar şase ani. 

Noii recruți erau antrenați, învățați să tragă şi trimiși în marșuri lungi, 
cu echipamentul complet, ca să le întărească picioarele şi să-i înveţe să fie 
rezistenți. Din Anglia soseau nave încărcate cu provizii: cizme noi, uni- 
forme proaspete, muschete şi muniţie și corturi. Așa cheltuia guvernul 
banii adunaţi prin noile taxe de acasă. 

Promovarea era rapidă. Bătăliile anului anterior lăsaseră armata lui 
Wellington fără mulţi ofițeri. Kit și Roger avansară repede, pentru a le con- 
feri autoritate, în timpul muncii de supraveghere. Roger fu avansat locote- 
nent. Kit, datorită anilor săi de serviciu în miliție, deveni căpitan. 

În Ciudad Rodrigo, recunoșteau adesea oamenii regimentului 107 
infanterie. Joc Hornbeam şi Sandy Drummond fuseseră amândoi avansați 
aspiranţi, cel mai mic grad de ofiţer. 

Kit rămase surprins să vadă sute de femei englezoaice în oraş. Nu reali- 
zase cât de multe femei călătoreau împieună cu bărbaţii lor soldaţi. Află că 
armata tolera acest lucru, pentru că femeile erau utile. Pe câmpul de luptă, 
ele le aduceau bărbaţilor lor mâncare, băutură şi, uneori, muniţie. Departe 
de luptă, ele făceau toate acele lucruri pe care le fac întotdeauna: nevestele: 
spălatul rufelor, gătit şi dragoste noaptea. Ofițerii credeau că prezența 
nevestelor îi făcea pe bărbaţi să fie mai puţin dispuşi să bea excesiv, să se 
certe şi să se bată și să ia boli urâte de la prostituate. 

ÎL întâlniseră şi pe Kenelm Mackintosh, în poziția lui de capelan al regi- 
mentului 107 şi-l descoperiră schimbat, cu hainele preoțești acoperite de 
praf, cu fața nebărbierită, cu mâinile jegoase. Şi atitudinea lui era dife- 
rită. Fusese întotdeauna arogant şi distant, vorbindu-le de sus muncitori- 
lor needucaţi, dar, acum, își pierduse, în sfârșit, aerul acela de superioritate. 
El întreba dacă primeau suficientă mâncare și dacă aveau pături decente 
pentru nopțile reci. De fapt, se transformase într-un personaj cât de cât 
mai agreabil. 

Pe la jumătatea lunii mai, armata lui Wellington părăsise Ciudad 
Rodrigo, îndreptându-se spre nord. Unii dintre oameni erau nerăbdători, 
după cât se plictisiseră toată iarna. Kit se gândea doar că era mai bine să fii 
plictisit decât mort. 

Armata aliată avea o forță de aproape 120 000 de oameni, aflase Roger 
din pălăvrăgeala cu ofiţerii de stat major. Cei 50 000 de britanici formau 

contingentul cel mai numeros, întărit de 40 000 de soldaţi spanioli şi 30 000 
de portughezi. Luptătorii de gherilă ai rezistenţei spaniole constituiau o 
cantitate necunoscută, 

Se credea că armata franceză din nordul Spaniei avea în jur de 130 000 
oameni. Ei nu vor primi întăriri. Se spunea că mai mult de jumătate din 
întreaga armată naţională franceză fusese pierdută în catastrofalul marş al lui 
Bonaparte împotriva Moscovei. Aşa că, departe de a mări numărul forțelor 
armate din Spania, Bonaparte retrăsese cei mai buni oameni pentru campa- 
niile Iui, aflate în desfășurare, din nord-vestul Europei - în timp ce forța lui 
Wellington primise un influx de oameni și provizii pe timpul iernii. 

Bonaparte își surprindea întotdeauna inamicul — dar Bonaparte nu se 
afla în Spania. Fratele lui, Joseph, era la comandă aici. 

Marșul fusese greu. Gâtul lui Kit era ars de soare și în tălpi făcuse băşici. 
Deşi era mic de statură, el nu era neputincios, dar, în fiecare zi, ajungea mort 
de oboseală, până când soarele apunea şi el putea să se odihnească. Când se 
rupea câte o osie sau roata unei căruțe ceda, era un fel de ușurare și ei se 
puteau opri pentru o oră ca să o repare. Chiar şi mai bun era câte un petic de 
teren nisipos, în care roțile se scufundau prea adânc ca să se mai poată 
învârti şi trebuiau să petreacă o după-amiază întreagă ca să construiască 
niște drumuri temporare, din scânduri, peste obstacol. 

Kit se consolă cu gândul că, indiferent cât de dificil era marșul, era mai 
bine decât să lupte. 

Roger rămăsese în contact cu prietenii săi din statul major şi afla despre 
informaţiile care le parveneau, mare parte din ele de la gherila spaniolă. 
Regele Joseph al Spaniei - fratele lui Bonaparte - își mutase capitala de la 
Madrid, spre nord, la Valladolid, un oraș cu o poziție dominantă în centrul 
Spaniei de nord. Armata lui Wellington mărşăluia spre nord-est, către 
Valladolid, dar el mai trimisese şi o forţă pe flancuri, pe un traseu mai nor- 
dic, ca să se apropie de francezi dintr-o direcţie neașteptată. 

În loc să se împotrivească acestei manevre, în mod neaşteptat, france- 
zii se retraseră. Statul major britanic se întreba de ce. Cei de la informați- 
ile militare credeau că inamicii erau mai puţini decât anticipaseră: doar în 
jur de 60 000 de oameni, Poate că mulţi dintre ei se aflau sus, în munţi, 
luptând împotriva gherilelor. Retragerea lor spre nord-est îi ducea mai 
aproape de frontiera Franţei. Era oare posibil să fugă peste munţi, în țara 
lor natală? Prin mintea lui Kit trecu gândul că britanicii ar fi putut să câş- 
tige fără să lupte. Apoi îşi spuse că asta era o gândire prea optimistă. 

Şi așa era. Regele Joseph se opuse atacului britanic în valea râului Zadorra, 
la vest de oraşul basc Vitoria și acum, în sfârșit, Kit va avea parte de o luptă. 

Se aflau pe o câmpie largă, cu munţi spre nord şi spre sud, canioane 
înguste spre est şi vest şi râul care şerpuia de la nord-vest spre sud-est. 

Francezii erau campaţi pe malul de nord al acestui râu în diagonală. 
Armata lui Wellington va trebui să traverseze râul ca să atace. 

Kit se îngrozi. 

- Cum va începe? îl întrebă el pe Roger neliniștit. 

- Vor forma o linie peste ruta noastră, ca să ne oprească marșul înainte. 

- Şi apoi ce? i 

- Noi vom ataca în coloane, probabil, încercând să facem găuri în 
linia lor. 

Kit înţelese. 

- Problema noastră este râul, continuă Roger. O armată care traversează 
râul, pe un pod sau prin vad, este îngrămădită şi se deplasează încet - o 
țintă uşoară. Dacă regele Joseph are ceva minte, va amplasa forțe puternice 
la fiecare punct de trecere și va spera să ne pună la pământ, atunci când 
suntem cel mai vulnerabili. 

- Putem construi poduri improvizate. 

- Pentru asta există Royal Engineers (Corpul regal al geniștilor). Dar dacă 
inamicul este sprinten, ne va ataca în timp ce vom încerca să facem asta. 

Kit începu să creadă că nu exista nicio modalitate prin care un soldat 
putea să rămână în viață. Dar oamenii supravieţuiau, își spuse el. Doar că 
nu-și putea imagina în ce fel. 

Dormi îngrozitor în noaptea aceea şi se trezi odată cu zorii, ca să supra- 
vegheze înhămarea boilor. 

Fiecare trăsură de tun venea împreună cu alte două vehicule auxiliare, 
numite chesoane, în care era transportată muniția, Pentru încărcare 
rapidă, obuzele veneau cu încărcături preformate: un sac de pânză ce con- 
ţinea cantitatea corectă de praf de puşcă şi o ghiulea. Armata britanică 
folosea în special bile de fier de trei kilograme, care măsurau nouă centi- 
metri în diametru. Chesoanele erau grele, trase de un atelaj de șase cai. 

Armatele britanică, spaniolă şi portugheză începură să înainteze la ora 
opt. „Mergem spre mormintele noastre“, gândi Kit, 

Spre surprinderea tuturor, cele mai multe dintre podurile și vadurile 
existente nu erau apărate de inamic. Ofiţerilor abia dacă le venea să creadă 
ce noroc aveau, Roger spuse: A 

~ Joseph nu este Napoleon. 

Artileriştii, inclusiv Kit şi Roger, traversară tunurile peste râu fără să 
întâmpine rezistenţă şi se apropiată de un sal numit Arinez, care era ocu- 
pat de inamic. Rămaseră mult în afara bătăii muschetelor, dar, curând, 
artileria franceză începu să-i hărţuiască din sat, Soldaţii britanici se pos- 
tară în spatele căruțelor și împinseză tunurile mai rapid. Kit trebuia să 
supravegheze terenul şi să dirijeze tunurile spre locuri relativ plate, unde 
reculul nu le putea trimite, rostogolindu-se, la vale. Era periculos de expus, 
dar reuși să se mobilizeze să facă asta, - 

Era nevoie de cinci oameni ca să tragă cu un tun. Țintirea era treaba 
comandantului de tun, de obicei un sergent, echipat cu un cuadrant și un 
fir de plumb. Omul cu mopul avea sarcina simplă de a curăța interiorul 
țevii de bronz cu ajutorul unei cârpă umede şi a unui băț lung, pentru a 
îndepărta orice scântei rămase în urmă, ca să împiedice aprinderea prema- 
tură la reîncărcarea tunului. Încărcătorul introducea, apoi, încărcătura pe 
țeavă. Omul cu mopul îşi întorcea instrumentul și folosea capătul uscat ca 
să împingă încărcătura adânc, pe țeavă, în timp ce al patrulea soldat, „ven- 
tilatorul“, bloca gaura de aprindere cu degetul mare, ca să împiedice deto- 
narea accidentală din cauza unei scântei rătăcite. Când încărcătura era 
amplasată corespunzător, ventilatorul apăsa un băț ascuţit prin gaura de 
aprindere, ca să înțepe sacul, apoi umplea gaura de aprindere cu mai mult 
praf de puşcă. În sfârșit, când comandantul era mulțumit că tunul era bine 
orientat, el striga „Foc!“ şi cel de-al cincilea om ducea vârful fumegând al - 
bățului lui, cu ardere lentă, la gaura de aprindere şi tunul trăgea. 

Tunul recula aproximativ doi metri. Oricine care era destul de prost să 
îi stea în cale era omorât sau schilodit, 

Servanţii trăgeau și împingeau imediat tunul la loc în poziţie şi proce- 
sul începea de la capăt, 

Echipa trebuia să se oprească la fiecare zece sau douăsprezece lovituri, 
ca să răcească țeava cu apă. Dacă aceasta devenea prea fierbinte, praful de 
puşcă din sac exploda imediat ce era împins pe ţeavă, provocând un rateu. 

Lui Kit i se spusese că o echipă eficientă putea să tragă în jur de o sută 
de lovituri, în timpul unei bătălii de o zi. 

În curând, tunurile începură să tragă, cât de repede le puteau încărca 
servanții. Ei lucrau într-o ceață deasă de fum, de la pulberea neagră folo- 
sită la muniţie. 

Kit se ducea în sus şi în jos, de-a lungul liniei tunurilor, ca să rezolve 
problemele. O echipă reuși să dea foc unui mop care nu era suficient de 
ud; alta vărsă apă peste praful de puşcă; o a treia își pierdu jumătate dintre 

servanţi din cauza unui obuz francez. Sarcina lui Kit era să facă tunurile să 
tragă din nou, cu întârzieri minime. Înţelese că nu-i mai era frică. Asta îl 
izbi ca fiind ceva straniu, dar nu avu timp să se gândească prea mult. 

Zgomotul şi căldura erau copleșitoare. Bărbaţii înjurau, când se ardeau 
accidental, atingând ţevile încinse ale tunurilor. Toţi erau asurziţi. Kit 
observase că veteranii, care serviseră în artilerie multă vreme, deveneau 
permanent surzi: acum ştia de ce. 

Imediat ce terminau un cheson de muniţie, acesta era trimis înapoi la 
parcul de artilerie, ca să fie reumplut. Între timp, servanții foloseau al doi- 
lea cheson. 

Era dificil de observat efectul pe care-l avea bombardamentul lor, pen- 
tru că poziţiile inamicului erau învăluite în fumul de la propriile lor tunuri. 
Se spunea că o ghiulea țintită într-o linie de infanterie omora trei oameni. 
Dacă o schijă încinsă la roşu, de la un obuz explodat, lovea o cutie cu praf 
de pușcă, aceasta putea să omoare mult mai mulți. 

Focul inamicului îi lovea pe artileriștii britanici. Oamenii se prăbu- 
şeau, adesea ţipând. Tunurile şi trăsurile acestora era distruse. Femeile 
care urmau armata trăgeau deoparte răniții şi morții. Într-un ungher înde- 
părtat al minţii sale, Kit, abia conştient, îşi rememoră o amintire îngrozi- 
toare: tatăl lui, zdrobit de căruţa lui Will Riddick, țipând, de fiecare dată 
când încercau să-l mişte. Nu prea reuşi să-și scoată imaginea din minte, 
dar reuşi să o ignore. 

Infanteria aliată atacă Arinez dinspre partea îndepărtată şi tunurile bri- 
tanice primiră ordinul să înceteze focul, de teamă să nu-și lovească propri- 
ile trupe. 

În sfârșit, tunurile franceze tăcură și Kit presupuse că asta însemna că 
aliaţii câştigaseră bătălia pentru sat. El nu ştia cum sau de ce. Cel mai mult 
era uluit de felul în care se cufundase cu totul în treaba pe care o avea de 
făcut şi uitase despre pericolul în care se afla, Nu fusese curajos, reflectă el; 
doar prea ocupat ca să se gândească la altele. 

Fumul nu se împrăștiase de tot când primiră ordinul să se deplaseze din 
nou. Caii şi boii fură aduşi în faţă. În timp ce erau înhămaţi, un grup de ofi- 
teri trecu călare prin apropiere, comandantul lor fiind o siluetă suplă, într-o 
uniformă prăfuită, de general. 

— Asta-i Bătrânul Năsos, spuse cineva. 

„Trebuie să fie Wellington“, gândi Kit. Bărbatul avea, într-adevăr, un 
nas mare, încovoiat la vârf. 

- Mişcaţi-vă! strigă Wellington, pe ton de urgenţă. 

Un colonel din apropiere spuse: 

- În coloană sau în linie, domnule? 

- Oricum... dar, pentru numele lui Dumnezeu, puneţi-vă în mișcare! 
zise Wellington nerăbdător și trecu mai departe. 

Mutară tunurile un kilometru şi jumătate mai în faţă, apoi, în apropie- 
rea unui sal despre care cineva spuse că se numeşte Gomecha, ajunseră în 
faţa unei baterii masive a francezilor. În timp ce își ocupau poziţiile, veniră 
să li se alăture mai multe tunuri. Kit estimă că erau cel puţin şaptezeci de 
tunuri de fiecare parte. Era atât de mult fum încât sergenții nu-și puteau 
vedea ținta şi trebuiră să ochească pe ghicite. Acum, tunurile aliaţilor erau 
grupate prea apropiate unele de altele şi ghiulelele francezilor îşi găsiră țin- 
tele, în ciuda fumului. 

O căruţă care aducea provizii proaspete de muniţie se ciocni de un tun şi 
avarie afetul. Kit observă că roțile și osia afetului erau intacte și el tocmai 
repara axurile cu lemn, cândo ghiulea ateriză pe un tun din apropiere, lovind 
muniţia. Kit fu răsturnat de explozie şi lumea deveni tăcută. Rămase întins, 
ameţit, fără să ştie pentru cât timp, apoi se strădui să se ridice în picioare. 
Simți că are gâtul umflat. Atinse ceva lipicios şi pe mână apăru cu sânge roșu. 

Reveni la repararea axurilor şi auzul îi reveni încet. 

Infanteria aliată avansă. Tunurile trăgeau peste capetele lor, cu speranța 
că vor dezafecta tunurile franceze, dar, în ciuda eforturilor lor, Kit observă 
că mulți infanterişti căzură. Camarazii lor supraviețuitori doar alergară 
înainte, direct spre gurile tunurilor inamicului. Ieri, Kit s-ar fi minunat 
de curajul lor. Astăzi înțelese: ei trecuseră de momentul în care le păsa, la 
fel ca el. 

Atunci tunurile franceze tăcură. 

Artileria aliată se deplasă din nou înainte, dar, de data asta, nu putură să 
țină pasul cu propria infanterie. Pe măsură ce fumul se risipi, Kit observă 
că forţele aliate erau împrăștiate pe toată lăţimea câmpului, într-o linie care 
trebuie să fi avut vreo trei kilometri lungime, Linia avansa şi rezistenţa păru 
să se topească. Tunarilor li se spuse să se oprească şi să aștepte ordine. 

Kit realiză, brusc, că se simțea complet epuizat şi se întinse la pământ. 
Această nemișcare era cel mai mare lux pe care-l simţise vreodată. Se ros- 
togoli pe spate și închise ochii, ca să se apere de soare, 

După o vreme, o voce spuse: 

- O, Dumnezeule, Kit, ești mort? 

Era Roger. Kit deschise ochii. 

- Nu sunt mort, Nu încă, 

Sări în picioare şi se imbrăţişară pentru câteva momente, apoi se bătură 
cu palmele pe spate, într-o manieră bărbătească, doar pentru aparenţe. 

Roger se trase înapoi, privi spre Kit şi râse, 

- Ce s-a întâmplat? întrebă Kit. 

- Nu ştii cum arăţi. Ai faţa neagră de fum, ai sânge pe uniformă şi un 
crac al pantalonilor tăi pare să fi dispărut. 

Kit privi în jos. 

- Mă întreb cum s-a întâmplat? 

Roger râse din nou. 

- Trebuie să fi avut o zi interesantă. 

- Da, am avut, spuse Kit. Am câștigat? 

- O, da, spuse Roger. Am câştigat. 


xxx 


Cazul lui Jarge Box ajunse la curtea cu juri din vară. Sal stătea în 
picioare, alături de el, în sala mare de la Guild Hall. Când intră judecăto- 
rul, ea fu disperată să vadă că era vulturul cu nasul coroiat, care-l spânzu- 
rase pe tânărul Tommy Pidgeon, cu opt ani în urmă. Aproape că renunță 
la speranță pe loc. 

Dacă Tommy ar fi trăit, el ar fi fost un bărbat tânăr, acum, gândi ea cu 
tristeţe. Poate că ar fi devenit un cetățean decent, dacă i s-ar fi dat posibi- 
litatea. Dar lui nu i se oferise nicio șansă. 

Ea se rugă ca Jarge să poată primi astăzi o şansă. 

În timp ce juriul depunea jurământul, ea privi la feţele bărbaţilor - bine 
hrăniţi, încrezători, ipocriţi — şi înţelese că toţi erau stăpâni în industria 
textilă. Fără îndoială că Hornbeam îl forțase pe șeriful Doye să se asigure 
de asta. Aceştia erau oamenii care se temeau cel mai mult de luddism, cei 
care erau cei mai nerăbdători să transforme pe cineva în exemplu - pe ori- 
cine — cu speranţa de a-i speria pe luddiţi ca să se dea bătuţi. 

Apoi observă că Doye făcuse o greșeală. Unul dintre juraţi era Isaac 
Marsh. Fiica lui era măritată cu Howard Hornbeam și Doye probabil pre- 
supusese că Marsh avea să fie un dur. El era vopsitor, într-o ramură a 
industriei textile care nu fusese mecanizată, așa că avea mai puţine motive 
să dorească o condamnare. Mai mult decât atât, el era metodist și ar fi 
putut să ezite să condamne un om la moarte. 

Era o slabă rază de speranţă. 

Dovezile de la sesiunea trimestrială fură repetate. Maisie Roberts pre- 
tinse că-l văzuse pe Jarge pe stradă, în timp ce sunau clopotele şi Marie 

Dodds spuse că Sal ar fi putut să tragă clopotele, dar Sal jură că Jarge nu 
părăsise camera funiilor, în timp ce sunau clopotele - prin urmare comise 
sperjur pentru a doua oară. 

Judecătorul, rezumând, nu se pretinse imparțial. El îi spuse juriului că 
trebuia să cântărească dovezile prezentate de cele două persoane, doamna 
Roberts și doamna Dodds, care nu aveau niciun motiv să mintă, față de 
cea a unei singure persoane, doamna Box, care ar fi putut să mintă ca să 
salveze viaţa bărbatului ei. 

Juriul, singurele persoane care stăteau aşezate, cu excepția judecătoru- 
lui, începu să dezbată, dar nu ajunse la o concluzie rapidă. Curând deveni 
evident că unsprezece dintre ei erau de acord şi exista o singură reținere: 
Isaac Marsh. El nu spunea prea multe, dar, în timp ce vorbeau ceilalți, el 
uneori scutura din cap, cu solemnitate. 

Speranţele ei crescură. Juriul trebuia să dea un verdict unanim. Dacă 
nu puteau, procesul se va reface, în teorie. În practică, după cum auzise ea, 
uneori juriul încerca să ajungă la un compromis, cum ar fi să găsească acu- 
zatul vinovat de o crimă mai puţin gravă. 

După o vreme, toţi începură să aprobe din cap și se aşezară la loc, ca și 
cum ar fi ajuns la o concluzie. 

Apoi unul dintre ei se ridică în picioare şi anunţă că ajunseseră la un 
verdict unanim. 

— Vinovat, domnul meu, cu cea mai puternică recomandare pentru 
indulgență. 

Judecătorul le mulțumi, apoi se întinse după ceva pe sub masă. Sal ştiu 
imediat că era pe cale să-și pună boneta neagră și să-l condamne pe Jarge 
la moarte, în ciuda recomandării juriului. 

— Nu, murmură ea, te rog, Dumnezeule, nu! 

Mâinile lui ținând boneta apărură deasupra mesei, în fața lui; şi atunci, 
Amos Barrowfield păşi în faţă și spuse cu voce tare, clară: 

- Domnul meu, regimentul 107 infanterie din Kingsbridge luptă împo- 
triva francezilor în Spania. 

Judecătorul păru iritat. O asemenea intervenţie în faza pronunțării 
sentinţei era neobişnuită, deşi nu nemaiîntâlnită, 

- Ce are asta de-a face cu acest proces? întrebă judecătorul. 

- Mulţi bărbaţi din Kingsbridge au murit în luptă pentru această cauză 
şi regimentul are nevoie de recruți. Cred că ai puterea să trimiţi un bărbat 
în armată, ca o alternativă la condamnarea la moarte. Apoi este voinţa 
Domnului dacă el moare sau trăieşte. Te implor să iei această decizie 

pentru Jarge Box, nu din compasiune, ci pentru că este un bărbat puternic, 
care ar putea să devină un soldat bun. Îți mulțumesc pentru că mi-ai per- 
mis să vorbesc. 

Zicând acestea, Amos se retrase. 

Vorbise fără emoție, ca și cum nu i-ar fi păsat personal de Jarge, ci doar 
dorea să ajute armata. Sal știa că asta era o mască: Amos adoptase direcția 
care avea cea mai mare probabilitate să îl poată convinge pe judecător, care, 
evident, nu era prea încercat de compasiune. 

Dar va funcţiona? Judecătorul ezită, aşezat acolo, cu boneta neagră 
ținută în mâini. Respirația lui Sal era sacadată. Sala rămase tăcută. 

În sfârșit, judecătorul vorbi. 

- Te condamn să te alături regimentului 107 infanterie. 

Sal se simţi slăbită de uşurare. 

- Dacă lupţi curajos pentru țara ta, ai putea merge pe calea de a-ți ispăşi 
crimele, mai adăugă judecătorul. 

- Nu spune nimic, îi şopti Sal lui Jarge. 

Jarge rămase tăcut. 

— Următorul caz, strigă judecătorul. 


CAPITOLUL 37 


După bătălia de la Vitoria, totul a început să meargă rău pentru Napoleon 
Bonaparte. 
` Bătălia de la Leipzig era cea mai mare bătălie purtată vreodată în 
Europa, până în acel moment. Se desfăşură în octombrie și implică mai 
mult de o jumătate de milion de oameni și Bonaparte pierdu. Între timp, 
armata lui Wellington traversă munţii Pirinei şi invadă Franţa dinspre sud. 
Bonaparte reveni la Paris, dar armatele care-l învinseseră la Leipzig îl 
urmăriră. În luna martie 1814, aliaţii, conduși de țarul Rusiei şi de regele 
Prusiei, intrară triumfători în Paris. 
Câteva zile mai târziu, Amos citi un titlu din Kingsbridge Gazette care 


spunea: 
BONAPARTE ABDICĂ! 


Putea să fie adevărat? 
Textul continua: 


Acest eveniment este confirmat oficial de telegramele din partea 
generalului Sir Charles Stewart. Tiranul căzut a renunțat la preroga- 
tivele regalității şi a acceptat să se retragă pe insula Elba, un loc 
nesemnificativ, în largul coastelor Toscanei. 


- Slavă Domnului! spuse Amos. Războiul se terminase. 

În seara aceea fu sărbătoare pe străzile din Kingsbridge. Bărbaţi care nu 
serviseră niciodată în armată ridicară cănile și împărtăşiră din glorie. Femeile 
întrebau când se vor întoarce acasă soții și fiii lor, dar nimeni nu avea răspun- 
suri pentru ele. Băieţii mici îşi făcură săbii din lemn şi jurară să lupte în urmă- 
torul război. Fetele visau să se mărite cu un erou în tunică roşie. 

Wellington fu înălțat la rangul de duce. 

Amos făcu o vizită la casa lui Jane, cu un dar pentru fiul lor, un glob pe 
un suport. Petrecu o oră să-i explice lui Hal, care avea o curiozitate vie 

pentru astfel de lucruri. Amos îi arătă locurile în care armatele Marii 
Britanii şi ale aliaţilor ei se luptaseră cu forțele lui Bonaparte. 

Apoi luă loc în salonul de la etaj de la Willard House, privind afară, la 
catedrală, în timp ce Jane îi citi o scrisoare de la bărbatul ei. 


Draga mea soție, 

Mă aflu la Paris şi, în sfârşit, este pace. Regimentul 107 infanterie s-a 
distins până la sfârşit - am obţinut o victorie zdrobitoare la Toulouse. 
(Asta s-a întâmplat, de fapt, la câteva zile după ce Bonaparte s-a recu- 
noscut învins, dar veştile nu au ajuns la noi decât după bătălie.) 

Regimentul a luptat bine. Am pierdut relativ puțini oameni în ulti- 
mele bătălii. Dintre ofițeri, doar aspirantul Sandy Drummond, fiul 
unui negustor de vinuri, a fost ucis. Capelanul, Kenelm Mackintosh, a 
încasat un glonț în posterior - îngrozitor de jenant pentru un cleric! 
Chirurgul i-a scos glontul, a spălat rana cu gin şi i-a legat un bandaj 
pe deasupra şi capelanul pare să fie în regulă, deşi şchiopătează 
puțin. Aspirantul Joe Hornbeam s-a dovedit a fi, mai degrabă, un sol- 
dat bun, în ciuda tinereții sale. Poţi să-i transmiti consilierului 
Hornbeam că nepotul lui este în viață, 

Cei doi bărbați din Kingsbridge care s-au alăturat artileriştilor 
s-au dovedit foarte utili la Vitoria, în special Kit Clitheroe, despre 
care ştiam deja că este un bun ofiter, din perioada serviciului său în 
miliție. L-am desemnat să-mi fie aghiotant personal. 

Acum regimentul se mută la Bruxelles. 


- Bruxelles? spuse Amos. De ce la Bruxelles? 
- Ascultă, spuse Jane și citi mai departe. 


Bărbații măreți ai națiunilor învingătoare se întrunesc la Viena, 
unde vor împărți Europa pentru viitor şi vor încerca să se asigure că 
nu vom mai avea niciodată un război atât de îngrozitor şi de lung ca 
acesta. Printre problemele cu care se confruntă este aceea despre ce 
să facă în legătură cu Țările de Jos. Bonaparte a predat teritoriile pe 
care le cucerise aici - dar cui îi aparțin acum? În timp ce răspunsul la 
această întrebare este discutat la Viena, cineva trebuie să conducă 
la Bruxelles şi umblă zvonul că armata britanică şi cea prusacă vor 
deţine controlul Țărilor de Jos, până când se anunță o decizie. 

Şi regimentul 107 infanterie va face parte din forța britanică. 

- Ceea ce înseamnă că niciunul dintre bărbaţii din Kingsbridge nu se va 
întoarce acasă, spuse Amos. Vor fi foarte mulți oameni dezamăgiţi pe aici. 

- Ei bine, eu n-ar trebui să mă aflu printre ei. Pentru mine nu este 
prea mare diferență dacă Henry se află aici sau la o mie de kilometri 
depărtare. 

Amos își dori ca ea să nu se plângă despre cât era de nefericită cu băr- 
batul ei. Nimeni nu putea face nimic în legătură cu asta. Dar nici lui nu îi 
părea rău. Își dorea să rămână la dreapta ei, ca să aibă grijă de Hal. 

- Citește-mi şi restul, spuse el. 


*xx 


Până în luna august 1814 regimentul fu încartiruit într-un câmp de 
lângă Bruxelles. Transferul lui Kit de la corpul Royal Artillery la regimen- 
tul 107 infanterie, ca să devină aghiotantul contelui de Shiring, era o 
onoare, dar Kit ar fi refuzat, dacă ar fi avut de ales; pentru că asta însemna 
să fie despărțit de Roger, care rămase cu artileriştii, Kit nu avea habar unde 
se afla acum Roger, ceea ce îl descuraja. 

În alte privinţe era fericit. Câştiga zece șilingi pe zi, înainte de deduceri. 
Un soldat obișnuit câştiga opt pence pe zi. Treaba lui era să ducă mesaje şi 
să facă diverse comisioane pentru conte, dar, pe timp de pace, nu erau prea 
multe de făcut şi el petrecea timpul lucrând la învăţarea limbii germane. 

Se împrietenise cu un ofiţer inferior din Legiunea Regală Germană, o 
unitate a armatei britanice, cu o forță de 14 000 de oameni, care își avea 
baza la Bexhill-on-Sea. Principala motivaţie a acestei ciudățenii era faptul 
că regele George al III-lea al Angliei era şi conducătorul statului german 
Hanovra. Un batalion de germani era campat în câmpul de alături și Kit şi 
prietenul învățau să vorbească fiecare în limba celuilat. 

Kit îi pusese pe oamenii regimentului 107 infanterie să-şi aşeze cortu- 
rile în rânduri ordonate și să sape latrine la marginile câmpului. Exista o 
amendă dacă te pişai în locul nepotrivit. Aflase, din vremea petrecută la 
morile Barrowfield, că până şi regulile care erau în beneficiul tuturor tre- 
buiau puse în aplicare cu forţa. 

Capelanul Mackintosh avea un cort personal mic, la fel ca ale ofiţerilor. 
Kit se duse să-l vadă şi îl găsi întins pe o saltea subţire, înfășurat în pături. 
Părul lui blond era umed. Kit îngenunche alături de el şi îi verifică fruntea: 
era fierbinte. 

- Nu ești bine, domnule Mackintosh, spuse el. 

- Cred că am răcit, O să-mi treacă. 

- Dă-mi voie să-ţi văd fundul. Fără să aştepte încuviințarea, Kit dădu 
păturile deoparte şi trase în jos până la brâu pantalonii iui Mackintosh. 
Rana lui supura și pielea din jurul ei era înroșită. 
- Nu arată prea bine, spuse Kit îndreptând hainele capelanului, apoi 
aşezând păturile în jurul lui, 
- Voi fi în regulă, spuse Mackintosh. 
O carafă pentru apă şi o cană se aflau pe o cutie de muniţie, lângă capul 
lui. Kit turnă nişte apă şi i-o dădu lui Mackintosh, care bău, însetat. Nu 
mai rămăsese prea multă, așa că Kit luă carafa. 
- Îşi mai aduc nişte apă, spuse el. 
- Mulţumesc, 
La unul din colţurile câmpului curgea un pârâu limpede - acesta era 
parte din motivul pentru care aleseseră să ridice tabăra aici. Kit umplu 
cana şi se întoarse. Când reveni în cort, se hotărâse deja ce trebuia să facă. 
- Nu cred că ar trebui să dormi pe pământ, spuse el. O să încerc să te 
plasez într-un loc mai confortabil, până când te recuperezi. 
- Locul meu este alături de oamenii mei. 
- Îlvom lăsa pe colonel să decidă în legătură cu asta. 
O parte din treaba lui Kit era să se asigure că orice eveniment impor- 
tant ajunge la colonel, și că acesta era la curent cu tot ce se întâmpla în 
regiment. Kit îi raportă starea capelanului. ` 
- Rana lui nu s-a vindecat corespunzător, spuse el. Are o stare febrilă. 
- Ce crezi că ar trebui să facem? Contele știa că, atunci când Kit venea 
la el cu o problemă, de obicei avea și soluţia. 
- Ar trebui să-l instalăm într-o casă de oaspeţi decentă din Bruxelles. 
Căldură, un pat moale şi odihnă s-ar putea să fie tot ceea ce are nevoie. 
- Îşi poate permite asta? 
- Mă îndoiesc. Capelanii erau plătiţi mai puţin decât ofiţerii. Îi voi scrie 
acasă, soției lui, să-i cer bani. 
- Foarte bine. 
- Trebuie să merg mâine în oraş ca să aduc nişte recruți noi din Anglia. 
Voi vedea dacă pot găsi o casă de oaspeți decentă, cât mă aflu acolo. 
- Un plan bun. Voi plăti eu pentru găzduire, până când vin banii din 
Anglia. 

Kit se aşteptase din partea contelui să facă această ofertă. 

— Mulţumesc, domnule. 

Dimineaţa următoare, devreme, Kit se duse la grajduri, unde erau ținuți 
câţiva cai, pentru uzul ofițerilor. Alese o iapă mai în vârstă. În armată se 

obişnuise cu caii şi, acum, călărea fără să se gândească la asta, dar încă pre- 
fera un cal lent, domol. 

Luă cu el un aspirant tânăr, care vorbea puţină franceză. Flăcăul alese 
un ponei cu pieptul lat. - 

Intrară călare în Bruxelles. Ignorând centrul oraşului, măreț și scump, 
ei cercetară pe străzile înguste și aglomerate, după o casă de oaspeţi. Unele 
erau atât de murdare încât Kit le respinse în câteva secunde. În cele din 
urmă găsi un loc curat, deținut de o văduvă italiancă, numita Anna Bianco. 
Ea păru să fie o persoană amabilă, care ar lua un invalid sub aripa ei şi, din 
bucătărie, venea o aromă care-ţi lăsa gura apă. Avea o cameră spațioasă, la 
etaj, cu vedere spre faţadă, Kit plăti pentru două săptămâni în avans şi îi 
spuse că în ziua următoare venea şi chiriașul. 

Mackintosh trebuia să fie mutat acolo într-o căruţă. Rana pe care o 
avea îl împiedica să stea pe un cal, 

Apoi, Kit şi aspirantul porniră călare spre o tavernă numită Hôtel des 
Halles, pe malul estic al canalului de la Anvers. Văzu o barjă mare, trasă de 
cai, ancorată lângă locul respectiv şi presupuse că recruţii sosiseră deja, În 
curte se aflau cam o sută de bărbaţi şi o mână de femei, cu un sergent 
englez la comandă. 

~ O sută trei oameni, domnule, îi spuse el lui Kit, plus șase femei, care 
vor sta pe lângă tabără, toate respectabile. 

Barja de pe canal trebuie să fi fost aglomerată, gândi Kit. Probabil că ser- 
gentul primise bani pentru două bărci, apoi înghesuise recruţii într-una 
singură şi băgase în buzunar diferența. 

- Mulţumesc, sergent. Când au mâncat ultima oară? 

- Au luat un mic-dejun bun, la ivirea zorilor, domnule. Pâine şi brânză 
şi o bere mică, 

- Asta ar trebui să-i țină în funcțiune pentru încă o vreme. 

- Cu uşurinţă, domnule, 

- În regulă. Aliniază-i în formaţie de câte cinci şi porneşte cu ei. 

- Da, domnule, 

El privi peste ei, evaluându-i din priviri, în timp ce mărşăluiau pe lângă 
el. Uniformele le erau murdare, de la călătorie. În afară de câţiva tineri 
entuziaşti, restul formau o grămadă destul de sumbră, probabil regretând 
impulsul care-i făcuse să se ofere voluntari. Totuşi, cei mai mulţi arătau 
sănătoşi. Vor face exerciţii şi marșuri, ca să se menţină în formă, dar nu vor 
trebui să lupte. Războiul se terminase. 

Privirea îi căzu pe spatele unui bărbat înalt, cu umeri largi și se gândi cât 
ar fi fost de util un asemenea bărbat la manevrarea tunurilor în bătălie. 
Bărbatul avea părul lung şi blond şi neîngrijit şi îi păru vag familiar. Se 
întoarse şi Kit rămase uluit când îl recunoscu pe Jarge Box. 

De ce se afla aici? Poate că îşi pierduse speranţa că va găsi ceva de lucru 
şi se înrolase în armată din disperare. Sau, cel mai probabil, fusese condam- 
nat pentru o crimă gravă - pentru care ar fi putut foarte bine să fie vino- 
vat - şi fusese condamnat să servească în armată. 

Relația lui Kit cu tatăl său vitreg fusese agitată, dar acum se simţi bucu- 
ros să-l vadă. Când se apropie, fața lui Jarge - care avea aspectul unuia care 
suportase cu înverșunare încercările unei călătorii lungi și obositoare — se 
lumină într-un zâmbet. 

- Ei bine, să fiu al naibii, spuse el. Mă întrebam dacă voi da peste tine. 

Kit îi scutură energic mâna. 

- Ai venit la momentul potrivit, spuse el. Luptele s-au terminat. Apoi 
aruncă o privire peste umărul lui Jarge şi o văzu pe mama lui. 

Izbucni în lacrimi. 

Se duse la ea şi se îmbrăţișară. Kit nu-şi putu găsi cuvintele. Fu copleșit 
de fericire şi dragoste. 

În cele din urmă, ea se trase înapoi şi îl privi din cap până-n picioare. 

— Măi, măi, spuse ea. Atât de bronzat, atât de subțire şi totuși, atât de 
bărbat. Îi atinse gâtul, mai jos de ureche. De asemenea și cu o cicatrice. 

- O amintire din Spania. Mamă, arăţi bine. Ea avea vreo patruzeci şi 
cinci de ani, dar arăta la fel de puternică și sănătoasă ca întotdeauna. Cum 
a fost călătoria? 

— Barja a fost supraaglomerată. Dar acum am coborât de pe ea. 

— Aţi mâncat? 

- Un mic-dejun amărât. 

— Veţi mânca în tabără. 

- Abia aştept. 

-În cazul acesta, vom porni. Păşi în spate şi-l lăsă pe sergent să-și con- 
tinue transformarea formației într-una de marș, 

Când fură gata, el se urcă pe cal ca să li adreseze. Ridicându-şi vocea în 
felul în care învățase pentru a se face auzit, el spuse: 

- Să fii în armată este foarte uşor. Dacă faceţi ceea ce vă spun, când vă 
spun şi o faceţi așa cum trebuie, veţi avea o perioadă fericită. Urmă un 
murmur de aprobare tăcută la acest discurs; era corect. 

— Dacă mă enervați, vă voi face viaţa atât de nefericită, încât vă veţi 
dori să fiți morţi. Oamenii râseră la asta, deși fură străbătuţi de un fior 
subtil de nervozitate. 

Kit nu făcea niciodată viaţa cuiva mizerabilă, Oricum, amenințarea era 
eficientă. 

În cele din urmă, strigă: 

— La comanda mea... marş! 

Îşi întoarse calul şi îl mână la pas şi recruţii îl urmară. 


xxx 


Era mijlocul dimineţii când Elsie primi scrisoarea de la Kit Clitheroe. 
Şi-l amintea ca un băieţel isteţ, de la școala de duminică. Deci, micul Kit 
era acum căpitan în regimentul 107 infanterie, cu baza la Bruxelles. 

Dacă Kit şi Sal ar fi rămas în satul lor, amândoi ar fi încă nişte lucrători 
agricoli săraci, care n-ar fi călătorit niciodată mai departe de Kingsbridge. 
În ce fel fuseseră transformate vieţile lor de industrie şi de război. 

Citi de mai multe ori scrisoarea lui Kit, pentru că îi păru că Kenelm era 
grav bolnav. Măcină gândurile toată dimineaţa, apoi luă cu ea scrisoarea, 
la masa de prânz și le-o arătă mamei ei și lui Spade. i 

Arabella fu de acord cu ea, că arăta rău. 

— Infecția a persistat prea mult timp, spuse ea. Aş vrea ca el să fi fost aici, 
ca să putem avea grijă de el, dar călătoria îi va înrăutăţi starea. Este amabil 
din partea contelui să plătească pentru casa de oaspeţi şi eu îi voi trimite 
bani imediat. Încă mai am cea mai mare parte a moştenirii de la tatăl meu. 

Arabella încă părea îngrijorată. 

- Nu-mi pot imagina ce altceva am putea să facem pentru sărmanul 
Kenelm. 

Asta era întrebarea care o necăjise pe Elsie toată dimineaţa, dar ea 
găsise o soluţie. 

- Trebuie să merg la Bruxelles să am grijă de el, glăsui ea. 

- O, Elsie, nu! exclamă Arabella. E o călătorie atât de periculoasă! 

- Nu, nu este, spuse Elsie. Cu diligenţa până la Folkestone, o scurtă tra- 
versare pe mare, apoi o barcă pe canal, până la Bruxelles. 

- Orice călătorie pe mare este periculoasă. 

- Dar asta este mai puţin periculoasă decât majoritatea. 

— Cât timp vei rămâne la Bruxelles? 

— Până când se însănătoșeşte Kenelm. 

- Putem să avem noi grijă de copii, desigur - nu-i aşa, David? 

- Am fi încântați. 

Cei cinci copii ai lui Elsie aveau vârste între opt şi șaptesprezece ani. 

- Nu va fi necesar, spuse ea. Ei pot să vină cu mine. Voi închiria o casă 
acolo. Copiilor le va prinde bine. Vor învăţa franceza. 

- Asta le va lărgi orizonturile, spuse Spade. Sunt de acord. 

Arabellei tot nu-i plăcea planul lui Elsie. 

-Şi ce se întâmplă cu şcoala de duminică? 

- Lydia Mallet se va ocupa de ea, în absenţa mea. Amos o va ajuta. 

- Totuși... 

- Trebuie să-l ajut pe Kenelm. M-am măritat cu el şi îi datorez asta. 

Arabella rămase gânditoare pentru un lung moment, apoi se dădu 
bătută. 

- Da, spuse ea, reticentă. Presupun că așa este. 


xxx 


Jane citea un reportaj lung din The Ladys Magazine care îi aprinsese ima- 
ginația, așa că i-l arătă lui Amos. Bruxelles era noua destinaţie populară pen- 
tru lumea la modă, spunea articolul. Oameni care se înghesuiseră ani de zile 
la Bath, teoretic pentru apele minerale, de fapt ca să danseze, să bârfească și 
să-și prezinte hainele cele mai scumpe, făceau acum aceleași lucruri la 
Bruxelles. Petrecerile la masă, picnicurile, vânătoarea şi teatrul erau ocupa- 
tile favorite ale expatriaţilor. Orașul era plin de ofițeri galanţi, în uniforme 
splendide. Riscantul vals, cu atingerile sale scandalos de intime, se dansa la 
fiecare ocazie. Puteau să apară prietenii pline de satisfacţii între oameni care 
nu s-ar fi întâlnit, în mod normal, la Londra - un comentariu care-l izbi pe 
Amos ca o sugestie pentru adulter. Existau mulți vizitatori englezi aristocrați 
şi liderul societăţii din Bruxelles era ducesa de Richmond. 

Amos se simţi uşor dezgustat. 

- Persoane sărace cu duhul, care socializează şi dansează dansuri 
obscene, spuse el morocănos, Apoi îi trecu altceva prin minte. Dar ei toţi 
îşi vor dori să cumpere haine noi. 

- Oho! spuse Jane, triumfătoare. Acum ai schimbat discursul. 

Amos se gândea că va exista o cerere tot mai mare pentru haine de lux. 
Asta ar fi ceva util, întrucât cererea de uniforme militare - pâinea și untul 
afacerii lui — va scădea acum. Trebuia să ia legătura cu clienţii lui din 
Țările de Jos. 

- Aş putea să merg la Bruxelles, zise Jane. 

- Și tu! strigă Amos. 

- Ce vrei să spui? 

- Elsie se duce acolo să aibă grijă de Kenelm. A fost rănit. Lydia se va 
ocupa de şcoala de duminică și eu o voi ajuta. 

- Tu ai face orice pentru Flsie. 

Amos fu derutat de această replică. 

— Ce vrei să spui cu asta? 

- Eşti un bărbat ciudat, Amos Barrowfield. 

- Nu am habar despre ce vorbeşti. 

— Aşa e, nu ai. 

Amos nu avea răbdare pentru conversații enigmatice. 

— Oricum, cine va avea grijă de Hal, cât timp vei fi plecată? 

-Îlvoi lua cu mine. 

- O. Asta însemna că eu nu-l voi mai vedea. Pentru cât timp? 

— Nu ştiu. Atâta timp cât Henry se află acolo — cel puțin. 

- Înţeleg. 

— Abia aştept. Pare să fie exact stilul de viață pe care mi l-am dorit întot- 
deauna, dar Henry nu mi l-a oferit niciodată - numai petreceri şi dansuri 
și haine noi. 

„Nu se va schimba niciodată“, gândi Amos. Ce lucru bun că ea îl refu- 
zase. Dacă el se va însura vreodată, va trebui să fie cu cineva serios. 

Avusese noroc să scape. 


CAPITOLUL 38 


Elsie nu călătorise niciodată pe o navă, nu fusese niciodată într-o țară 
străină şi nu stătuse niciodată într-o casă de oaspeţi. Vorbea doar o spoială 
de franceză, se lupta cu moneda străină şi era uluită de aspectul straniu al 
caselor, magazinelor şi de îmbrăcămintea oamenilor. Nu era o persoană 
timidă, dar nu-și imaginase niciodată dificultăţile pe care le avea de 
înfruntat de una singură. 

Acum ştia că fusese o greșeală îngrozitoare să călătorească la Bruxelles 
cu cei cinci copii şi, când se aşeză, în sfârşit, pe un pat dărăpănat, într-o 
cameră prăfuită de hotel, cu cuferele şi copiii împrăștiați peste tot în jurul 
ei, începu să plângă. 

Cu un efort considerabil reuşi să-i trimită un mesaj contelui de Shiring, 
la tabăra regimentului 107 infanterie şi, după aceea, lucrurile se îmbună- 
tăţiră. Mesagerul ei reveni cu o scrisoare prietenoasă din partea contelui și 
cu o altă scrisoare, nesigilată, pe care ea trebuia să i-o înmâneze ducesei de 
Richmond. Scrisoarea o ruga pe ducesă să-i întindă o mână de ajutor doam- 
nei Kenelm Mackintosh și menţiona că Elsie era fiica fostului episcop de 
Kingsbridge și soţia unui capelan al armatei, care fusese rănit la Toulouse. 

În ziua următoare, Elsie se duse la reşedinţa familiei Richmond, din 
rue de la Blanchisserie. Casa avea o înălțime de trei etaje şi suficient spaţiu 
pentru cei paisprezece copii pe care îi născuse ducesa. Poziţia era în cel 
mai scump cartier din Bruxelles și umblau zvonuri că ducele și ducesa 
veniseră aici ca să economisească bani. Era mai ieftin să trăiască aici decât 
la Londra. Şampania costa doar patru șilingi sticla, ceea ce nu conta prea 
mult pentru bugetul lui Elsie, dar, probabil, îi făcea să economisească o 
avere pe cei din familia Richmond, care iubeau petrecerile. 

Recomandarea unui conte combinată cu menţionarea unui fost epi- 
scop și a unui capelan al armatei, rănit, erau, impreună, suficiente ca să 
depășească faimosul snobism al ducesei şi ea o întâmpină cu amabilitate 

pe Elsie. Era chipeşă, mai degrabă decât drăguță, cu un nas puternic și o 
bărbie care strivea o gură ca un boboc de trandafir. Ea îi dădu lui Elsie o 
scrisoare către un negustor din Bruxelles, care vorbea bine engleză și care 
o va ajuta să-şi găsească o casă de închiriat. 

Elsie se instală într-o casă de oraș, din apropierea catedralei St Michel și St 
Gudule şi se mută acolo împreună cu cei cinci copii. Se duse la casa de oas- 
peţi să-l aducă pe Kenelm şi se amuză să observe că lui aproape că-i părea rău 
să o părăsească pe Signora Bianco, care, evident, îi câştigase recunoştinţa. 

Casa pe care o închiriase Elsie nu era măreaţă, dar era confortabilă. Și, 
cel mai important, nu se afla prea departe de bijuteria orașului Bruxelles, 
parcul său, care avea cincisprezece sau douăzeci de hectare de pajiști, alei 
cu pietriș, statui și fântâni. Nu era permis accesul cailor, ceea ce însemna 
că oamenii îşi puteau lăsa copiii să alerge în jur, fără teamă că vor fi dobo- 
râţi de trăsuri. 

Ori de câte ori era vreme bună, Elsie îl ducea pe Kenelm în parc. La înce- 
put ea fu nevoită să-l împingă într-un scaun cu rotile, dar, curând, el îşi reveni 
suficient ca să poată merge, deşi încet. Întotdeauna erau însoțiți de doi sau 
trei dintre copii, care își aduceau, de obicei, o minge cu care să se joace. 

Ocazional se întâlnea cu Jane, contesa de Shiring, care locuia acum la 
Bruxelles. Ele discutau politicos. Jane devenise o prietenă apropiată a 
ducesei de Richmond. ý 

Jane o întrebă pe Elsie de ce refuzase atât de multe invitații la petreceri, 
din partea ducesei și a altora. Elsie îi spuse că nu prea avea timp pentru ast- 
fel de lucruri, cu cinci copii şi un bărbat convalescent, de care trebuia să 
aibă grijă. Era adevărat, dar, în plus, ea considera balurile și picnicurile şi 
cursele de cai ca fiind triviale şi plictisitoare. Ura lipsa de sens permanentă 
a conversaţiilor politicoase. Nu-i spuse asta lui Jane. 

O dată, Elsie o văzu pe Jane împreună cu un ofiţer chipeș, căpitanul 
Percival Dwight; şi cu acea ocazie, Jane nu se opri la discuţii. Era deosebit 
de veselă și fermecătoare, flirtând cu căpitanul şi Elsie se întrebă dacă ei nu 
cumva aveau o aventură. Îşi putea imagina că adulterul se putea întâmpla 
mult mai ușor într-un oraș străin — nu era sigură de ce. 

Într-o după-amiază de decembrie, rece dar însorită, Elsie şi Kenelm se 
odihneau pe o bancă, privind jocul apei dintr-o fântână, cu un ochi pe 
Martha şi Georgie, cei mai mici doi dintre copiii lor. Elsie era uimită de 
transformarea bărbatului ei. Rana lui era doar o parte a explicaţiei. El 
văzuse multă suferință şi moarte și asta se vedea pe fața lui sfrijită. Ochii 
lui priveau în interior şi ea observă că el revedea măcelul. Rămăseseră prea 

puţine urme din arogantul cleric cu care se măritase ea. îl plăcea mai mult 
în felul acesta. 

- Sunt aproape gata să mă întorc la regiment, spuse el 

După părerea lui Elsie, el nu era pregătit. Trupul lui se vindeca mai 
repede decât mintea. Un zgomot brusc de pe stradă, afară - o ladă grea scă- 
pată pe podeaua unei căruţe sau ciocanul unui muncitor care demola un 
zid - îl făcea să-şi plece capul şi să cadă în genunchi pe covorul din salon. 

- Nu te grăbi, îi spuse ea. Haide să ne asigurăm că ţi-ai revenit complet. 
Cred că revenirea prea timpurie la datorie este ceea ce te-a făcut să te 
îmbolnăveşti. 

El nu acceptă asta. 

- Dumnezeu m-a trimis aici ca să am grijă de bunăstarea spirituală a 
bărbaților din regimentul 107 infanterie. Este o misiune sfântă. Părea să fi 
uitat că singurul motiv pentru care devenise capelan în armată fusese 
acela de a-şi îmbunătăţi şansele să fie numit episcop. 

- Războiul s-a terminat, spuse ea. Cu siguranță că nevoia este mai mică. 

- Soldaţilor le vine foarte greu să revină la normalitate. S-au obişnuit cu 
ideea că viața nu valorează prea mult. Au omorât oameni și şi-au văzut priete- 
nii murind. Astfel de experienţe tocesc nevoia de compasiune. Singurul mod 
în care pot să treacă prin asta este să devină insensibili. Ei nu se pot întoarce, 
pur şi simplu, să redevină nişte persoane obișnuite. Au nevoie de ajutor. 

- Şi tu poţi să le oferi acest ajutor. 

- Sub nicio formă nu pot, spuse el cu o străfulgerare din vechea lui 
siguranță. Dar Dumnezeu îi poate ajuta, doar dacă se întorc spre El. 

Fa îl privi în tăcere, timp de câteva clipe. 

- Eşti conştient de cât de mult te-ai schimbat? întrebă Elsie. 

El aprobă din cap, gânditor. 

- E din vremea petrecută în Spania. Privea spre fântână, dar ea ştiu că 
el vedea un câmp de bătălie ars de soare. Am văzut un tânăr soldat care era 
întins la pământ, cu sângele care i se scurgea în pământul uscat. 

Făcu o pauză, dar Elsie nu spuse nimic, lăsându-i timp. 

- Inamicul era aproape peste noi. Camarazii bărbatului rănit nu aveau 
timp să-l consoleze — trăgeau cu muschetele şi reîncărcau şi trăgeau din 
nou, cât de repede puteau. Am îngenuncheat lângă el şi i-am spus că se va 
duce în Rai. El mi-a vorbit şi a trebuit să-mi pun urechea la gura lui, din 
cauza trosnetului muschetelor şi a bubuitului tunurilor. „Rai?“ mi-a spus. 
„Chiar aşa?“ Şi eu i-am răspuns: „Da, dacă ai credinţă în Domnul lisus“. 
Atunci i-am sugerat că ar trebui să spunem rugăciunea pentru Domnul 

împreună. „Nu-ţi face griji în legătură cu zgomotul“, i-am spus. „Dumnezeu 
ne va auzi.“ Acela a fost momentul în care mi-a spus că nu ştie cuvintele. 
Pe măsură ce îşi amintea, ochii lui Kenelm se umpleau de lacrimi. 
-Îți poți imagina? spuse el. Nu știa să spună rugăciunea Domnului. 
Elsie îşi putea imagina. Copiii noi care veneau la şcoala de duminică, 
uneori, nu ştiau cine a fost lisus. Era neobișnuit, dar nu nemaivăzut. 
-I-am ţinut mâna şi am spus rugăciunea pentru el și, până când am 
ajuns la „A Ta este împărăţia, puterea şi slava“, băiatul lăsase în urmă 
această lume şi plecase spre un loc în care nu sunt războaie. 
- Fie ca sufletul să i se odihnească în pace, spuse Elsie. 


xxx 


Spade era impresionat de Passage des Panoramas din Paris. La Londra 
nu exista nimic comparabil. Era o promenadă pavată, cu un acoperiș de 
sticlă, mărginită pe ambele părți de magazine care vindeau bijuterii, lenje- 
rie, bomboane, pălării, hârtie de scris și multe altele. Aceasta se întindea 
de la bulevardul Montmartre până în rue St-Marc. La fiecare capăt stătea 
câte un bărbat solid, în uniformă - în Anglia ar fi fost numit aprod - ca să 
ţină la distanţă toţi pierde-vară şi hoţii de buzunare. Femei pariziene ele- 
gante și multe altele din diferite țări puteau merge la cumpărături fără să-și 
ude părul în ploaie sau să-și murdărească pantofii în mizeria de pe străzi. 
O atracţie suplimentară era rotonda, care prezenta picturi panoramice ale 
unor oraşe faimoase, ca Roma şi Ierusalim. 

Arabella era fermecată. Îşi cumpără o pălărie de paie, o eșarfă şi o cutie 
de migdale caramelizate. Spade o conduse într-un magazin care vindea 
țesături de lux: mătase, cașmir, in fin şi amestecuri, în multe culori şi 
modele. Scoase din buzunar un carton ţeapăn care spunea, în franceză, că 
este un fabricant de țesături excepţionale, pentru îmbrăcăminte de lux şi 
că ar fi bucuros să-i prezinte directoarei câteva mostre, într-un moment 
care i-ar fi convenabil ei. 

Ea îi răspunse într-o franceză rapidă. Abe, care avea cincisprezece ani 
și învăţa franceza la liceul din Kingsbridge, o rugă să repete ceea ce spu- 
sese, dar mai lent şi apoi traduse: 

- Ar fi încântată să te vadă mâine-dimineaţă, la ora zece. 

Spade se înclină și îi mulțumi în franceză. Accentul lui era îngrozitor, 
dar el îi oferi cel mai fermecător zâmbet al său şi ea râse. 

Când ieşiră în afara arcadei, Spade simţi o schimbare a atmosferei de 
pe străzi. Unii oameni se plimbau nepăsători, dar alţii erau adânciţi în dis- 
cuţii animate. Nu era prima dată când îşi dori să fi putut înţelege limba. 

Trecură pe lângă o feineie care stătea pe marginea drumului, la o masă 
încărcată cu ziare de vânzare. Privirea lui Spade fu atrasă de un titlu care 
spunea: 

NAPOLEON A FUI! 

- Ce scrie acolo? îl întrebă el pe Abe, 

- Nu ştiu. Bonaparte a făcut ceva, evident, dar eu nu știu ce, 

- Întreab-o pe vânzătoare. 

- Madame, qutst-ce que şa veut dire?” întrebă Abe arătând spre titlu. 

- Il a échappé, spuse ea. Observând că ei nu înțelegeau, ea mai încercă 
de câteva ori. Tl est parti! I! sest sauvé! Il a quitté son prison? 

- Cred că a evadat, îi spuse Abe lui Spade. 

Spade rămase uluit. 

- Din Elba? 

Vânzătoarea de ziare aprobă frenetic din cap. 

- Oui, oui, oui! Făcând cu mâna semn de la revedere, ea spuse: Au 
revoir, Elba! Au revoir! Apoi cotcodăci, 

Ei ştiau ce înseamnă asta. 

- Întreab-o încotro se duce el, îl rugă Spade. 

- Où va-t-il?” întrebă Abe. 

- Il est déjà arrivé en France! Au Midi” 

Spade cumpără ziarul. 

Arabella păru descurajată. 

- Cum s-a putut întâmpla-așa ceva? Credeam că este păzit! 

Spade scutură din cap, nedumerit şi îngrijorat. Era sigur că omul nu 
putea să revină? 

— Haide să ne întoarcem la hotelul nostru, spuse el. Cineva de acolo ar 
putea să aibă mai multe veşti. 

Stăteau la o casă de oaspeţi ținută de un bărbat francez, cu nevastă engle- 
zoaică și, prin urmare, populară printre turiștii englezi, Când ajunseră, toată 
lumea se afla în salonul de zi, discutând animat. Spade le arătă ziarul. 

- Poate cineva să citească asta? îi întrebă e]. 

Proprietăreasa, Eleanor Delacroix, ridică ziarul și cercetă peste articol. 

- Este extraordinar! spuse ea. Cumva a reuşit să adune o mică flotă şi o 
armată de o mie de oameni. 

1 Doamnă, ce înseamnă asta? (lb. franceză în original, n.tr.) 


2E] a scăpat! A plecat! S-a salval! A părăsit închisoarea! (Ib, franceză în original, n.tr.) 


*Unde se duce? (Ib. franceză în original, n.tr.) 
“ A ajuns în Franța! În sudul Franţei! (Ib. franceză în original, n.tr.) 

— Exista un englez care ar fi trebuit să-l păzească, zise Spade. 

- Neil Campbell, spuse Madame Delacroix. Se pare că el plecase din 
Elba, pe HMS Partridge, ca să ducă o telegramă pentru lordul Castlereagh. 

Spade râse, fără veselie. 

- Ce scria în telegramă - un avertisment că Bonaparte plănuia să 
evadeze? 

— N-aș fi surprinsă, dar nu scrie aici, 

- Unde se află acum? 

— Golfe-Țuan, pe coasta de sud.. 

- Deci nu vine încoace, Asta este o ușurare, 

— Dacă este adevărat, spuse proprietăreasa. Ziarele astea nu știu chiar 
totul. | 

— Dar ce ar putea să facă în Franţa cu doar o mie de oameni? 

Ea ridică din umeri, ca o franțuzoaică. 

- Tot ce știu, spuse ea, este că n-ar trebui să-l subestimăm niciodată pe 
Napoleon. i 

+ 

Amos Barrowfield era pe cale să livreze o cantitate mare de pânză de 
lână merinos, albastru-închis, pe o barjă, în aval de Combe, și apoi pe mare, 
la Anvers. Era prima lui comandă mare din proaspăt eliberatele Țări de Jos 
şi dorea ca pânza să fie livrată fără probleme și în siguranţă, pentru că 
spera să obţină mai multe comenzi de la același client şi de la alții din zona 
respectivă; așa că o însoțea personal peste Canalul Mânecii. 

În ziua dinaintea plecării, pe când lua masa la cafeneaua de pe High 
Street — miel fript cu cartofi —, văzu ultimele ştiri. 

Titlul din Gazette era: 


BONAPARTE ÎN FRANȚA 

- La dracu, spuse el. 

— Exact'ceea ce simt şi eu, spuse o voce şi Amos ridică privirea şi îl văzu 
pe Rupe Underwood așezat la masa vecină, mâncând de asemenea miel şi 
citind acelaşi ziar, 

Amos şi Rupe erau în relaţii destul de prietenoase, deşi, pe vremuri, 
fuseseră rivali pentru afecțiunea lui Jane Midwinter. Amândoi aveau acum 
peste patruzeci de ani și Amos fu izbit de felul în care îmbătrânise Rupe, 
apoi realiză că imbătrânise şi el, în acelaşi fel: puţin argintiu în păr, o moli- 
ciune în jurul taliei, o aversiune pentru alergare. 

- Bonaparte a debarcat în partea de sud a Franţei, într-un loc numit 
Cannes, scrie aici, spuse Rupe. Apoi s-a dus la slujbă, într-o biserică locală. 

- Cel mai grav pare să fie că bărbaţii localnici se îngrămădesc să se 
înroleze în armata lui, comentă Amos. 

- Toată lumea credea că va fugi într-un loc în care imperiul lui nu s-a 
prăbuşit încă. 

- Probabil la Neapole. 

— Dar l-am judecat greşit — din nou. 

Amos clătină din cap în semn de aprobare. 

- Există un singur motiv pentru ca el să se întoarcă în Franța cu o 
armată, fie şi una mică. Vrea să devină din nou împărat. 

— Este posibil? 

- Cred că mulţi francezi îl vor întâmpina cu bucurie. Noul lor rege, 
Ludovic al XVIII-lea, pare să fi făcut tot ce a putut ca să le reamintească 
pentru ce au făcut o revoluţie, din capul locului. 

— Cum ar fi? 

- Înţeleg că a revigorat vechiul obicei regal de a uita să-și plătească 
soldații. 

- Va ajunge Bonaparte la Paris? 

— Asta mă întreb și eu. Trebuie să plec mâine la Anvers. 

- Care se află unde, la vreo mie şi ceva de kilometri de coasta de sud 
a Franţei? 

- Ceva de genul acesta. 

- E cale lungă. 

- Chiar şi așa, mă întreb dacă n-ar trebui să-mi anulez călătoria. 

- Drumul către Paris nu este deschis pentru oricine. Există unităţi ale 
armatei franceze care ar putea să-i bareze drumul. 

Amos aprobă din cap. Armata franceză se afla, acum, în serviciul nou- 
lui rege, cel puţin teoretic şi va primi ordinul să apere țara împotriva lui 
Bonaparte. 

- Da, spuse Amos, De la Paris la Anvers mai sunt încă vreo trei sute de 
kilometri. Şi Țările de Jos sunt apărate acum de armatele britanică şi pru- 
sacă. Așa că... 

- Pericolul ca Napoleon să ajungă atât de departe cum este Anvers pare 
redus. 

- Și livrarea mea este mare, așa că sunt reticent să o las nesuprave- 
gheată. În plus, vreau să dau mâna cu clienţii mei de acolo, Afacerile merg 
mult mai uşor când te cunoști personal cu celălalt. 


- Deci, ce vei face? 

— Încă nu m-am hotărât, Vreau să spun, cât de mult merinos albastru 
valorează viaţa mea? 

Rupe oftă. 

- Războiul ăsta sângeros, spuse el. Deja douăzeci şi doi de ani şi încă nu 
s-a terminat cu adevărat. Pentru cea mai mare parte a vieților noastre de 
adulți, ne-a afectat afacerile. În plus, am avut parte de revolte pentru pâine 
şi distrugerea maşinilor și legi care transformă în crimă orice critică la 
adresa guvernului. Și ce am câştigat? A 

~ Presupun că guvernul va spune că am împiedicat ca Europa să fie 
transformată într-un imperiu francez. 

— Doar că nu am împiedicat asta, spuse Rupe. Nu încă. 

Rezidenţii casei de oaspeți alui Madame Delacroix studiară ziarele cu ner- 
vozitate, traducând informaţiile cu ajutorul ei. Regiunea Provence şi sud-estul 
Franţei erau regaliste, fiind împotriva revoluţiei lui Napoleon. Spade presu- 
puse că din acest motiv urmase frontiera de est, mărşăluind spre nord, de 
la Cannes, pe drumuri înghețate de munte. Chiar şi așa, mulţi comentatori 
spuneau că va fi oprit imediat ce va întâlni armata națională franceză. 

Ziarele raportau că, în șase zile, el ajunsese la Grenoble, care se afla la 
douăsprezece zile de Paris, Dar veştile aveau nevoie de patru zile ca săajungă 
în capitală, așa că Napoleon trebuie să fie doar la opt zile depărtare. 

Şi veştile de la Grenoble erau proaste, 

Napoleon şi armata lui în creștere se confruntaseră, în faţa oraşului 
Laffrey, nu departe de Grenoble, cu un batalion din Regimentul 5 de linie. 
Armata lui Napoleon era depăşită numeric de cea a guvernului. Acesta ar 
fi trebuit să fie sfârşitul revenirii lui. 

Aparent, el pășise în faţa oamenilor lui și se îndreptase, singur şi neînfricat, 
către rândurile înarmate ale regimentului care se afla acolo ca să-l oprească. 

Conform reportajului din ziar - care ar fi putut să fie cumva exagerat -, 
Napoleon îşi deschisese faimoasa haină gri, arătase spre inimă şi spusese: 
„Ei bine, soldaţi, vreţi să vă ucideţi împăratul?“ 

Nu trăsese nimeni. 

Unul dintre soldaţii Regimentului 5 strigase: „Vive lempereur! Trăiască 
Împăratul!“ 

Uralele fuseseră repetate și oamenii își aruncaseră cocardele albe de 
Bourbon - care îl reprezentau pe regele Ludovic al XVIII-lea —, apoi îi 
îmbrățişaseră pe oamenii lui Napoleon. 

Apoi regimentul schimbase tăbăra şi pornise mai departe cu Napoleon. 

— Până acum au fost doar țărani şi Garda Naţională, dar asta este pen- 
tru prima dată când soldaţi ai armatei regulate i s-au alăturat, îi spuse 
Spade Arabellei. Este o mare schimbare. 

Acelaşi lucru se întâmplase și în următorul oraș, Vizille, unde 
Regimentul 7 de linie dezertase în favoarea lui Napoleon. Apoi, în orașul 
Grenoble, el fusese întâmpinat ca un erou cuceritor, 

- O, rahat, spuse Spade, pe măsură ce aceste detalii deveniră indiscutabil 
de clare; și ieşi afară ca să găsească bilete pentru o diligență către Bruxelles. 

I se ceru să plătească de zece ori preţul obișnuit și el o făcu, fără nicio 
ezitare. Plecară în dimineaţa următoare, la ivirea zorilor. 

Pe 20 martie, la primele ore ale dimineţii, regele Ludovic al XVIII-lea 
fugi din Paris. i 

Câteva ore mai târziu, Napoleon intră în capitală, fără nicio opoziție. 


CAPITOLUL 39 


După ce îşi vizită clienţii din Anvers, Amos se duse la Bruxelles. Hal 
n-ar fi trebuit să se afle într-o zonă de potenţial război, iar Amos îşi dorea 
ca Jane să-l ducă pe băiat înapoi în Anglia, pentru siguranţă. Nu mai avea 
nicio îndoială că Hal era fiul său. Jane îl iubea pe copilul lor, dar era sigur 
că avea să înțeleagă că orașul Bruxelles nu era locul adecvat pentru un 
tânăr de nouăsprezece ani? 

Jane închiriase o casă impozantă aflată în apropierea parcului. „O fami- 
lie de trei persoane nu prea are nevoie de un asemenea spațiu“, gândi 
Amos, în timp ce studia imobilul, din stradă. Când păși în hol, el observă 
că existau prea puţine dovezi ale unui locatar de sex masculin: nu erau 
cizme de călărie pe podea, nici vreo sabie atârnată de cuier, nici vreo pălă- 
rie „bicorn“ pe suportul pentru pălării. 

„N-ar trebui să fie surprinzător dacă Henry îşi petrece mai multe nopți 
cu regimentul său decât cu familia“, reflectă Amos. 

Amos fu introdus într-un salon; acolo, Jane era aşezată, citind o revistă 
de modă. Era îmbrăcată minunat - ca întotdeauna - și atmosfera din jurul 
ei avea o discretă aromă florală. 

Faţa ei era inundată de entuziasm. Părea fericită, iar el se întrebă de ce. 
Nu prezenţa lui era ceea ce îi dădea energie — acele zile se terminaseră pen- 
tru amândoi. Lui Amos îi trecu prin minte că ea ar fi putut să aibă un 
amant. Era o bănuială răutăcioasă, se gândi el; însă nu reuşi să-şi alunge 
complet din minte această posibilitate. 

Jane sună după ceai, după care purtară o conversaţie politicoasă timp 
de câteva minute. Amos o aduse la zi cu evenimentele din Kingsbridge, iar 
ea îi vorbi cu entuziasm despre viaţa socială din Bruxelles. 

- Ducesa de Richmond organizează un bal, spuse ea. Trebuie să vii. Îţi 
voi face rost de o invitaţie. 

Pe vremuri, ea se plânsese că nu participa niciodată la petreceri. În acel 
moment, Amos presupunea că se ducea foarte des. 

Ducesa era o snoabă vestită. 

- Eşti sigură că ea nu va avea obiecţii faţă de prezenţa unui țesător din- 
tr-o clasă inferioară? întrebă el. 

- Destul de sigură. A invitat deja mai mult de două sute de persoane. 
Nu o va mai deranja încă una. 

Odată cu ceaiul, apăru şi Hal. Amos simți în corzile inimii sale o emo- 
ție cunoscută. Chiar dacă se afla încă la câţiva ani distanţă de a deveni bär- 
bat, fiul său se transforina. Hal îi strânse cu seriozițate mâna lui Amos, care 
se bucură de atingerea pielii lui moi. Cu pofta de mâncare a unui băiat în 
creştere, el înfulecă trei felii de prăjitură într-o succesiune rapidă. 

Privindu-l, ceva din înfăţişarea lui Hal fu izbitor pentru Amos. Realiză 
că îi amintea de faţa pe care o vedea în oglinda personală, când se bărbie- 
rea. Dacă observau şi alții asemănarea, asta putea provoca necazuri. Se 
hotări să-şi lase barbă. 

Hal plecă, iar Amos conduse conversaţia către scopul vizitei sale. 

- Aliaţii, care s-au întrunit la Viena, au declarat război, spuse el. Nu 
împotriva Franţei, ci a persoanei lui Napoleon. Nu cred că s-a mai întâm- 
plat aşa ceva până acum. 

—Asta este din cauză că nu avem nicio dispută cu Franţa, ca monarhie 
pașnică, completă Jane. Vom invada Franţa doar ca să-l detronăm pe 
Bonaparte. Şi, de data asta, corsicanul parvenit nu va mai scăpa. 

Era tipul de afirmaţie pe care englezii îl puteau repeta ca niște papagali. 
Jane nu avea idee cât de difici! era să-l învingi pe Bonaparte. 

— Cred că ştii că adună o armată la doar şaptezeci și cinci de kilometri 
de aici, chiar de partea cealaltă a graniţei, zise Amos. 

- Da, sigur că știu, răspunse ea. Dar ducele de Wellington se află în 
acest moment aici şi s-a dovedit a fi mai mult decât egalul lui Bonaparte. 

Nu era adevărat. Cei doi generali nu se întâlniseră niciodată în bătălie. 
Dar Amos nu dori să se contrazică. 

- Eu doar cred că tu şi Hal aţi fi mult mai în siguranţă în Anglia. 

— Presupun că la Earlscastle, replică ea cu dispreţ. Unde nu se întâmplă 
nimic, Eu cred că suntem destul de în siguranţă şi aici, 

— Cu adevărat vă spun că nu sunteţi, insistă el. Este nesăbuit să-l subes- 
timezi pe Bonaparte. 

— Ştii că soțul meu este în statul major al lui Wellington! zise Jane cuun iz 
de mândrie. S-ar putea să ştiu mai multe decât tine despre situaţia militară. 

— Eu nu sunt expert, acceptă Amos, dar cred că rezultatul unei bătălii 
este complet imposibil de prevăzut. 

- Sper că nu ai venit aici ca să-mi ţii lecţii, zise Jane schimbând placa. 

- Vreau ca tu şi Hal să fiți în siguranţă. Asta-i tot. 

- Hal este cel pentru care îţi faci griji. Ție nu-ţi pasă de mine. 

- Sigur că-mi pasă de tine! protestă el. [şti mama singurului meu copil! 

- Vorbeşte mai încet, pentru numele lui Dumnezeul 

- Îmi pare rău. Urmă o pauză, după care Amos continuà: Te rog doar 
să te gândeşti la ceea ce ţi-am spus. 

Jane era în mod evident enervată și jenată. 

- Mă voi gândi, mă voi gândi, zise ea pe un ton de concediere, care 
pentru el însemna că nu urma să se gândească. 

Dezamăgit, el îşi luă rămas-bun. 

Nord-vestul Europei avea parte de o primăvară ploioasă, dar în acea zi 
era o rară zi frumoasă, Amos se plimbă pe străzile luminate de soare, spre 
cartierul mai puţin scump în care locuia Elsie împreună cu soțul ei şi 
copiii lor. Elsie îl întâmpină în hol cu obișnuitul ei zâmbet larg. În timp ce 
urcau scările, femeia spuse: 

- Te rog să nu-i spui lui Kenelm cât de bine arată, Încerc să-l împiedic 
să se întoarcă la regiment înainte de a fi pregătit. 

Amos își înăbuşi un zâmbet. „Este caracteristică pentru Elsie hotărârea 
de a păstra controlul“, gândi el cu drag. 

- O să țin seama de asta, spuse el. 

Kenelm se afla în salon. Fața lui, altădată frumoasă ca a unui heruvirn, 
era sfrijită în acel moment. Oricum, din alte puncte de vedere, nu arăta ca 
un invalid. Era complet îmbrăcat în veşminte clericale, încălțat cu pantofi 
pentru exterior, de parcă era pregătit să plece la plimbare. 

- Mă bucur să te văd, începu cu tact Amos. Înţeleg că te recuperezi des- 
tul de bine. 

- Sunt în perfectă formă, spuse Kenelm, de parcă n-ar fi fost de acord. 
A durat mai mult decât mă aşteptam, dar acum sunt pregătit să mă întorc 
la îndatoririle mele. 

- Pentru ce te grăbeşti? întrebă Amos. 

- Oamenii au nevoie de mine. 

„Chiar au? se întrebă Amos. Probabil că ei spun că au nevoie de ghete 
bune şi de muniţie din belşug și de conducători inteligenţi.“ 

Kenelm parcă îi citi gândurile. 

- Tu nu ştii cum este viața într-o tabără militară, zise el. Băutură, jocuri de 
noroc şi femei stricate, Elsie mă va ierta pentru că vorbesc urât, dar nu doresc 
să subestimezi situaţia, Ştii care este rația zilnică a unui soldat britanic? 

~ Mi-e teamă că nu ştiu. 

- Jumătate de kilogram de carne de vită, o jumătate de kilogram de 
pâine şi o jumătate de litru de gin. O jumătate de litru! Şi atunci când mai 
au ceva bani, pe care nu-i pierd la cărţi, îi cheltuiesc pe şi mai mult gin. 

— Şi tu eşti capabil să-i salvezi de la viaţa asta? 

- Ah, Amos, aproape că aş putea crede că râzi de mine, răspunse Kenelm 
zâmbind, cu regret. Nu, eu nu-i pot salva, dar, uneori, Dumnezeu poate. 

- Dar tu le spui să nu se complacă în asemenea vicii. 

- Unul dintre multele lucruri pe care le-am învăţat în armată este că nu 
are niciun rezultat dacă le spui oamenilor ce să nu facă. Dar, în loc să le 
interzic un viciu, încerc să încurajez alte lucruri. Ţin slujbe pe câmp. Le 
spun istorisiri din Biblie. Când sunt răniţi sau le e dor de casă sau sunt 
îngroziţi până aproape să-și piardă minţile, înainte de o bătălie, mă rog 
împreună cu ei. Le place să cânte şi uneori am parte de un întreg pluton 
care cântă laolaltă un imn cunoscut. Când se întâmplă aşa ceva, am senti- 
mentul că mi-am găsit rostul pe acest pământ. 

Amos fu nevoit să-şi ascundă surprinderea, Auzise că viața militară îl 
schimbase pe Kenelm, dar bărbatul acesta era complet transformat. 

— Este foarte bine, Kenelm, dar tu nu ar trebui să te întorci până nu ești 
complet refăcut, spuse Elsie. 

— Sunt destul de mulți bărbaţi în tabără care nu sunt complet refăcuţi. 

Disputa fu curmată de izbucnirea unei pălăvrăgeli aprinse ce se auzea 
din hol. 

— Ăştia sunt copiii care se întorc acasă, explică Elsie. Au fost în parc, cu 
mama mea și cu Spade. 

Amos nu se așteptase să-i intâlnească pe Spade și Arabella. Ştia că ple- 
caseră la Paris, dar de atunci, nu mai auzise nimic despre ei. Se bucură să 
afle că scăpaseră de Bonaparte. Spera că aveau să fie, cu toţii, în siguranță 
la Bruxelles, dar ştia că era posibil să nu fie aşa. 

Copiii dădură năvală în interiorul camerei. Îl cunoșteau bine pe Amos 
şi nu simțiră nevoia să se poarte frumos, Cei mai tineri debordau de 
poveşti despre ceea ce văzuseră şi făcuseră în parc. Cei mai în vârstă erau 
însă mai reţinuţi - Stephen al lui Elsie avea optsprezece ani şi Abe al 
Arabellei avea cincisprezece —, dar era clar că și ei se bucurâseră de ieșirea 
în parc la fel de mult. 

Spade îi spuse lui Amos că preluase o mulţime de comenzi la Paris — 
afacerile își reveniseră rapid, Spera să fie capabil să livreze marfa. Acel 
lucru depindea de ceea ce urma să i se întâmple lui Bonaparte. 

„Arabella şi-a cumpărat haine la Paris“, presupuse Amos. Femeia avea 
şaizeci și patru de ani, era subțire şi graţioasă, fiind îmbrăcată într-o ținută 
din mătase verde. 

Pentru a doua oară în după-amiaza aceea, lui Amos i se oferi ceai. 
Pentru a fi politicos, acceptă. Copiii se repeziră la sendvișuri, după care 
plecară în altă parte, 

- Acum, că a trecut valul, vreau să îți cer un serviciu, Amos, spuse Kenelm. 

- Orice pot să fac, desigur. 

— Ai vrea să o însoţeşti pe Elsie la balul ducesei de Richmond? A fost 
invitată şi eu doresc ca ea să meargă - merită o seară de relaxare și distrac- 
ție —, însă eu nu pot merge. Va lăsa o impresie destul de nefavorabilă ima- 
ginea mea, bând şampanie, la un chiolhan aristocratic. 

- Kenelm, te rog! exclamă Elsie jenată. Ar fi un mare deranj pentru 
Amos. În afară de asta, presupun că nu a fost invitat. 

- De fapt, Jane, contesa de Shiring, a promis să-mi facă rost de o 
invitaţie. 

~ Chiar aşa! replică Elsie cu un ton de dezaprobare în voce. 

— Nu intenţionam să accept, dar aș fi foarte fericit... mai exact, onorat... 
să te însoțesc, doamnă Mackintosh. 

— Iată! spuse Kenelm, cu satisfacţie. Atunci rămâne stabilit. 


tr 


Ducele de Wellington se aflase departe de armată, îndeplinind alte sar- 
cini, precum aceea de ar fi ambasador britanic la Paris, dar, în acel moment, 
revenise la îndatoririle militare şi preluase comanda armatelor britanică și 
olandeză. Armata prusacă, aliată, avea un comandament separat, 

La revenirea sa, Wellington îi ceruse lui Henry, contele de Shiring, să se 
alăture statului său major, aşa cum se întâmplase în Spania. Henry fusese 
de acord - era mai degrabă un ordin decât o solicitare = și ceruse să-l aibă 
pe Kit ca aghiotant. 

— Este un tânăr foarte capabil, îi spusese Henry ducelui. La vârsta de 
șapte ani a început să lucreze într-o moară şi, până la optsprezece ani, 
ajunsese deja să o conducă. 

Henry îi spuse lui Kit că ducele zisese: „Ăsta este genul de bărbat pe 
care îl vreau“. 

Astăzi Kit trebuia să ducă un mesaj noului ofițer comandant al 
Regimentului 107 infanterie. Călări într-acolo prin ploaia unei furtuni. În 
timp ce se afla în tabără, îşi făcu timp să o caute pe mama lui, 

Sal purta haine bărbătești. Kit știa că nu era o deghizare. Nu incerca să 
treacă drept bărbat, ci pentru că, într-o tabără militară, pantalonii şi vestele 
erau mult mai practice decât rochiile, Multe dintre femeile care însoțeau tru- 
pele se îmbrăcau în acelaşi fel. Un alt avantaj era acela că le deosebea clar de 
prostituate, aşa că nu erau nevoite să aibă de-a face cu avansuri nedorite. 

Evident, Sal îl întrebă cât de curând aveau să invadeze aliaţii Franţa. 

- Wellington nu s-a hotărât încă, răspunse Kit — ceea ce era adevărat. 
Dar nu cred că mai durează multe zile. 

Kit îşi dorea ca mama lui să meargă acasă, în Anglia, pentru siguranța 
ei, dar nu încercă să o convingă. Ea se hotărâse să rămână alături de băr- 
batul ei pentru momentul în care urma să-şi riște viața în bătălie, iar Kit 
trebuia să-i respecte alegerea. Până la urmă şi el făcuse acelaşi lucru, încer- 
când să se înroleze împreună cu Roger. Ambele cupluri urmau să măr- 
şăluiască în Franța, împreună cu armata şi aveau să ia parte la atacul 
împotriva trupelor lui Bonaparte. Kit spera să se întoarcă vii cu toţii. 

Ăsta era un gând deprimant, pe care încercă să-l alunge. 

Erau așezați într-un cort, la adăpost, când intră un soldat şi aduse o 
pipă plină cu tutun pentru Sal. După ce bărbatul plecă, Kit spuse: 

- Deci, acum eşti fumătoare? 

- Mai mult decât atât, spuse Sal. Bărbaţii sunt consemnați în tabără. 
Unii dintre ei încalcă regulile, dar nu sunt mulți... Pedeapsa este biciuirea. 
Așa că eu merg la Bruxelles o dată pe săptămână. Îmi ia două ore ca să 
ajung acolo. Cumpăr lucruri pe care bărbaţii nu le pot obţine în tabără: nu 
numai tutun, ci şi materiale de scris, cărţi de joc, portocale, ziare engle- 
zeşti, genul acesta de lucruri. Le vând la preţ dublu față de cât le cumpăr. 

— Pe ei nu-i deranjează preţul? 

- Le spun adevărul: jumătate din preţ este ceea ce mă costă pe mine și 
cealaltă jumătate este tariful meu pentru că merg pe jos zece kilometri 
încolo şi zece kilometri înapoi. 

Kit aprobă din cap. În orice caz, bărbaţii nu se prea grăbeau să se certe 
cu mama lui, care era lată în umeri. 

Ploaia se domoli și Kit își luă rămas-bun. Îşi recuperă calul şi o porni la 
drum, dar nu se duse direct la cartierul general. Bateria de artilerie a lui 
Roger se afla la doar un kilometru și jumătate depărtare şi el călări 
într-acolo, cu speranța să-l vadă pe bărbatul pe care-l iubea. Ofițerii nu 
erau consemnați în tabără, așa că Roger putea să nu fie acolo. 

Totuşi, Kit avu noroc și îl găsi pe Roger într-un cort, jucând cărți cu câţiva 
colegi ofițeri. Nu era o noutate. Probabil că urma să îi ceară ca de obicei lui 
Kit să-i împrumute niște bani, iar Kit avea să îl refuze, tot ca de obicei. 

Kit urmări câteva mâini ale jocului, apoi Roger se scuză, îşi băgă banii 
în buzunar și părăsi masa, Se plimbară prin ploaia măruntă, uşoară. Kit îi 
spuse lui Roger despre afacerea lui Sal. 

- Mama ta este o femeie remarcabilă, zise Roger. 

Kit era de acord. 

După câteva minute de plimbare prin pământul îmbibat de apă, Kit avu 
senzația că Roger îl conducea într-o anume direcţie. Destul de sigur, tre- 
cură de o zonă de pădure sălbatică şi ajunseră la o cabană părăsită. Roger 
îl conduse în interior. 

Exista o singură ușă şi nu avea ferestre. Uşa atârna în balamale. Roger 
o închise şi o blocă apoi cu o piatră mare. 

— În eventualitatea, deşi improbabilă, că cineva ar încerca să între, împin- 
gând uşa, îl vom auzi cu suficient timp înainte ca să ne prezentăm respecta- 
bil şi să ne prefacem că am intrat aici doar ca să ne adăpostim de ploaie. 

- Bine gândit, spuse Kit şi se sărutară. 

xxx 


Wellington convocă o întrunire a statului major ca să analizeze ultimele 
rapoarte de informaţii. Se adunară în casa din rue Royale, închiriată de 
Wellington, și se poziționară în picioare, în jurul unei hărți mari, așezată pe 
masa din sufragerie. Dincolo de ferestre ploua tare, aşa cum se întâmplase în 
marea partea lunii iunie. Kit se afla în spatele grupului, străduindu-se să vadă 
harta, peste umerii bărbaţilor mai înalți. Atmosfera era încordată. În curând 
trebuiau să se înfrunte cu ce] mai de succes general al generaţiei lor, poate al 
tuturor timpurilor. După socoteala lui, Bonaparte purtase şaizeci de bătălii, 
dintre care câștigase cîncizeci. Era un bărbat de care trebuia să te temi. 

Armata naţională franceză era împărțită în patru şi amplasată strategic 
ca să apere ţara de invaziile din nord, est şi sud-est şi de o potenţială insu- 
recţie regalistă în sud-vest. Pentru britanici, era importantă Armata 
Nordului, care apăra o fâşie de graniță lungă de o sută de kilometri, între 
Beaumont și Lille. 

— Estimăm că Bonaparte are 130 000 de oameni, spuse şeful serviciului 
de informaţii. Cei mai apropiaţi se află la vreo şaptezeci și cinci de kilome- 
tri de locul în care ne aflăm acum. 

Britanicii şi olandezii erau împrăștiați pe o suprafață imensă; trebuiau 
să fie aşa pentru ca întinderea rurală să poată aproviziona armata: mån- 
care pentru oameni i furaje pentru cai. 

- Armata noastră numără 107 000 oameni, continuă ofițerul.-Dar a alia- 
ților noştri prusaci, staţionaţi la sud-est de noi, este formată din 123 000 de 
oameni. 

„Aşadar, gândi ofiţerul, Bonaparte este depășit numeric de aproape 
două ori.“ Kit făcuse parte din armata lui Wellington timp de mai bine de 
doi ani şi ştia că „Bătrânul Năsos“ încercase întotdeauna să lupte când avea 
un avantaj şi, mai degrabă, s-ar fi retras decât să poarte o bătălie cu șanse 
mici de izbândă. Asta explica, în mare parte, succesul său. 

— Care va fi strategia lui Bonaparte? întrebă cineva. 

- În timp ce mă aflam la Viena, am discutat despre asta cu mareșalul 
bavarez, prințul Karl Philipp von Wrede, care a luptat de partea lui 
Napoleon până acum vreo doi ani, când a dezertat, răspunse Wellington 
zâmbind. Wrede zicea că Bonaparte îi mărturisise: „Eu nu am o strategie. 
Nu am niciodată un plan de campanie“. Bonaparte este un oportunist. 
Singurul lucru pe care il poți prevedea este că este imprevizibil. 

„Asta nu prea e de ajutor“, gândi Kit. Desigur, nu spuse nimic. 

- Prusacilor le-ar plăcea să invadeze Franţa imediat, continuă 
Wellington. Blücher spune că şi-a lăsat vechea lui pipă la Paris şi vrea să o 
recupereze. Bărbaţii din jurul ducelui chicotiră. Comandantul prusac, în 
vârstă de şaptezeci și doi de ani, era ștrengar. Adevărul e că guvernul este 
în criză de bani și doreşte să termine cu războiul, iar oamenii lui sunt dis- 
peraţi să meargă acasă ca să adune recolta. Eu aș prefera să aştept, dar nu 
vreau să amân atât de mult încât oamenii lui Bliicher să înceapă să se 
topească. L-am amăgit, promiţându-i că vom ataca în iulie. 

Lui Kit îi convenea amânarea. Nu era nerăbdător să lupte într-o altă 
bătălie. Dorea să supravieţuiască și să se întoarcă acasă şi să-şi reia vechea 
lui viaţă, să construiască maşini pentru industria textilă şi să împartă ace- 
laşi pat cu Roger. În această amânare de două săptămâni se putea întâmpla 
orice. Bonaparte putea să moară. Francezii puteau să se predea. Era posibil 
să nu mai existe alte bătălii. 

- Încă un lucru, spuse ofițerul de informaţii. Ieri, o patrulă din 
Regimentul britanic 95 pușcași a întâlnit un grup de lăncieri francezi, la 
sud-vest de aici, ceea ce sugerează că ei ar putea să traverseze frontiera şi 
să atace prin Mons, 

— Foarte probabil, spuse Wellington. Bonaparte ar putea spera să ne încer- 
cuiască și să ne izoleze de coastă, astfel încât să nu mai putem primi provizii. 
Dar nu putem fi siguri până nu aflăm mai multe. Între timp, trebuie să trans- 
mitem un aer de calm netulburat, Dispunem de o armată superioară, avem 
capacitatea de alege momentul bătăliei și nu avem de ce să ne temem. Zâmbi. 
Şi, ca să arătăm asta, mâine voi participa la balul ducesei de Richmond. 


CAPITOLUL 40 


Wellington închiriase o casă impozantă pe rue Royale, o stradă cu 
conace fermecătoare, care mărginea parcul. Casa era în același timp carti- 
erul general, dar şi locuinţa lui. În ziua balului, joi, 15 iunie, ofiţerii lui 
superiori se adunară pentru a servi cina la ora trei după-amiază. Nu era o 
întrunire socială: soția lui se afla în Anglia și, în jurul mesei, nu existau 
femei. Mâncarea nu era pretențioasă. Lui Wellington îi plăcea friptura de 
vită şi vinul foarte bun şi nu prea multe altele. 

Henry, contele de Shiring, se afla la masă. Kit aştepta în holul mare, 
împreună cu ceilalți aghiotanţi. Contele era îngrijorat. Existau zvonuri stă- 
ruitoare că francezii se pregăteau să invadeze. Cu toate acestea, Wellington 
dăduse crezare spionilor de la Paris, iar aceştia nu trimiseseră niciun semn 
despre iminenţa unei invazii. Wellington bănuia că Bonaparte stârnise 
asemenea zvonuri ca să-l îngrijoreze. 

Unul dintre zvonuri spunea că Bonaparte urma să trimită o mică trupă 
de diversiune. Atacându-i pe prusaci la sud-est de Bruxelles, l-ar fi atras pe 
Wellington să-şi desfășoare acolo armatele anglo-olandeze, iar apoi atacul 
principal urma să vină dinspre vest ca să-i taie lui Wellington liniile de 
comunicaţie cu coasta. Lui Kit i se părea o înşelătorie specifică lui Bonaparte. 
Wellington nu era atât de convins. 

La câteva minute după ce ofiţerii se aşezară, sosi şi Willem, prinţul de 
Orania. El era comandantul primului corp de armată al lui Wellington, 
care includea trupele olandeze. Având o siluetă subţire, era poreclit Billy 
cel Suplu. Ușa sufrageriei fusese lăsată deschisă, așa că aghiotanţii puteau 
să audă ce se discuta. 

Prinţul anunţă că trupele prusace de la margine se hărţuiseră cu o gru- 
pare franceză care traversase frontiera, la sud de Bruxelles. 

Acest lucru fusese anticipat de un zvon în care Wellington nu avusese 
încredere, 


550 


ni aie Na uit A tt 


i 


Armele luminii 


Ducele era, pentru moment, prins pe picior greșit. Spionii lui nu-i 
dăduseră nicio avertizare în legătură cu asta. 

- Ar putea să fie un atac minor, spuse Wellington. Un grup de cerce- 
tare, poate. 

- Dar ar putea să nu fie! spuse prințul. 

Diversiune sau atac? Nu exista nicio cale prin care puteau ști cu sigu- 
ranță. Comandantul suprem trebuia să facă o alegere. Se putea baza doar 
pe instinctul său. 

- Trebuie să obţinem mai multe informaţii, concluzionă Wellington. 

Tonul vocii prințului demonstra că se simţea dezamăgit. Era clar că se 
aştepta ca Wellington să trimită trupe spre sud ca să-i ajute pe prusaci. Kit 
nu ştia ce să creadă. Bonaparte era faimos pentru că se mişca rapid; orice 
întârziere a reacției putea să fie fatală. Dar, dacă Wellington își deplasa tru- 
pele pe baza unor informații insuficiente, putea să fie prins pe picior greșit. 

Să se deplaseze sau să aștepte? 

Masa se reluă, deşi nu pentru multă vreme. Următoarea sosire, cu sufle- 
tul la gură, fu aceea a fiului ducelui și ducesei de Richmond, care galopase 
treizeci şi cinci de kilometri - schimbând caii de mai multe ori - cu vestea 
că francezii ocupaseră minusculul oraș medieval Thuin, imediat dincolo de 
frontieră, obligând trupele prusace să se retragă. 

Cât de gravă era această ameninţare? Tânărul nobil, cu hainele acope- 
rite de noroi în timpul călătoriei sale valvârtej, nu avea o estimare a pute- 
rii armatei atacatoare. Regretabil. Wellington avea nevoie disperată în acel 
moment să afle cât de multe trupe franceze traversaseră frontiera. Judecata 
lui era la răspântie. 

Cap sau pajură? 

Câteva minute mai târziu, ofițerul de legătură prusac, generalul-maior 
von Miifiling, sosi ca să le spună că, în acel moment, francezii avansaseră 
încă cincisprezece kilometri spre nord şi atacau orașul Charleroi. 

Wellington considera încă improbabil ca întreaga armată franceză să 
fie implicată în această infiltrare. O considera mai degrabă a fi o diversi- 
une zgomotoasă ca să atragă trupele defensive și de a le duce departe de 
locul invaziei adevărate, din altă parte. Alţii, dintre cei din jurul mesei, 
gândeau diferit. 

Oricum, ca o măsură de precauţie, Wellington îl convocă pe șeful apro- 
vizionării, colonelul Sir William De Lancey, şi îi ordonă ca toate trupele 
aliate să fie pregătite de marș. Îl mai informă pe De Lancey şi ce ordine de 
marş să emită. 


551 


KEN FOLLETT 


Kit era îngrijorat, La început, el fusese de acord cu Wellington că apa- 
riţia lăncierilor francezi lângă Mons, la sud-vest de Bruxelles, indica un 
atac principal mai spre vest, dar în acel moment se înmulțeau dovezile 
contrare. Chiar şi aşa, Wellington rămânea la aprecierea sa inițială şi inter- 
preta noile rapoarte ca semne suplimentare ale unei diversiuni. 

Dar ce se întâmpla dacă Wellington se înșela? În momentul acela, 
armatele aliaților erau împrăștiate pe sute de kilometri de întindere rurală; 
trebuiau să fie așa ca să poată găsi suficientă mâncare pentru oameni şi 
furaje pentru animale. Înainte de a putea lupta, era necesar să fie concen- 
trate şi să mărșăluiască spre zona de război, ceea ce necesita timp; în timp 
ce armata lui Bonaparte putea să fie deja adunată pentru luptă. 

Și lumina zilei era pe sfârşite. 

Kit se temea că deasupra capetelor Jor atârna o uriaşă ameninţare şi 
Wellington refuza să o vadă. 

Când masa, întreruptă de multe ori, se termină în sfârșit, Wellington o 
porni pe jos prin parc, după cum avea obiceiul. Nu era atât de nepăsător pe 
cât părea: subordonații lui ştiau că pot să-l găsească acolo, la acea oră. În 
timp ce se plimba, dădu o sumedenie de ordine. 

Apoi reveni la locuinţa sa. Trăsurile aşteptau ca să ducă pe toată lumea 
la bal, dar Wellington și statul său. major tergiversară. La asfințit, reveni 
von Müffling cu alte rapoarte de ia armata prusacă şi acestea erau profund 
şocante. Francezii ocupaseră fortăreața Charleroi aflată la doar şaizeci de 
kilometri de Bruxelles și prusacii fuseseră obligaţi să se retragă. 

Mai grav, se confirma că Garda Imperială făcea parte din trupa de atac 
franceză, Acesta era un corp de elită care călătorea întotdeauna cu Bonaparte. 

Kit simți fiorul fricii. Wellington anticipase greșit. Asta nu era o diver- 
siune. În timp ce aliaţii se pregăteau să invadeze Franţa, Bonaparte răstur- 
nase situația și invada Țările de Jos. Invadatorii fuseseră invadaţi. 

Faţa lui Wellington deveni ușor palidă. 

Kit îşi aminti chiar cuvintele lui Wellington: „Bonaparte este un oportu- 
nist. Singurul lucru pe care poţi să-i prevezi este acela că este imprevizibil“, 

„Acum am dat de necaz“, gândi Kit. f 

Wellington îşi reveni rapid. Studie harta. Două drumuri care duceau 
spre Charleroi semănau cu limbile uni ceas aflate la ora două. 

= În ce direcţie se retrag prusacii, cu exactitate? 

- Spre nord-est. Miiffling îşi trecu degetul pe drumul asociat limbii 
orare, care ar fi trebuit să indice cifra doi, şi se opri pe oraşul Ligny. Blücher 
se va opune aici. 

Wellington puse un deget pe drumul asociat limbii minutarului — un 
drum lung, drept, care trecea pe la nord de Bruxelles. Lângă Charleroi 
existau mine de cărbune şi Kit ştia că un flux continuu de care trase de boi 
se târau pe acest drum ca să le pună la dispoziţie cărbune manufacturilor 
şi vetrelor din Bruxelles, 

- Drumul cărbunelui este lăsat acum nepăzit? întrebă Wellington. Sau 
Blücher l-a acoperit? 

- Nu sunt sigur. 

Kit se simţi cuprins de panică. Drumul cărbunelui se afla la limita dintre 
armatele britanice și prusace şi, în acel moment, realiză că la statul major nu 
se discutase cine trebuia să-l apere. 

- Deci, trebuie să ne apărăm împotriva oricărui atac francez pe acest 
drum, continuă Wellington, păstrându-şi calmul. 

Apoi ordonă diviziei generalului Picton să mărșăluiască de la Bruxelles 
douăzeci de kilometri spre sud, ca să blocheze drumul cărbunelui în satul 
Mont St-Jean. 

După aceea, spre uluirea lui Kit, Wellington plecă la bal. 

+t 

Elsie arăta încântător. 

În general, ea nu era considerată o femeie frumoasă. Față de frumusețea 
convențională, avea gura prea largă şi nasul prea mare. În acea clipă, Amos 
se întreba dacă nu cumva convenția era greșită. Gura ei, cu zâmbetul larg, se 
potrivea caracterului generos, iar ochii ei căprui se potriveau sufletului ei 
cald. Sau, poate că era una dintre acele femei care deveneau mai atrăgătoare 
la vârsta mijlocie. Sau, mai mult, poate că ceea ce purta i se potrivea de 
minune. Rochia ei era un dar de la Spade, fiind confecţionată din mătase în 
două culori, roșu înflăcărat și galben strălucitor, de sora lui, Kate. Nu prea 
avea nevoie să fie îmbunătăţită cu bijuterii, dar, întrucât cele mai multe 
femei de la bal străluceau de diamante, împrumutase un colier de la Arabella. 
ceastă 
reacţie îl dezorientă. Ei erau doar prieteni, parteneri la conducerea școlii de 


Indiferent de motiv, inima lui Amos tresări atunci când o privi. A 


duminică. O cunoștea mai bine decât pe oricare altă femeie, inclusiv decât pe 


ară în trăsură 


Jane. Era un sentiment ciudat faţă de un prieten vechi. Se așeza 
faţă în faţă, amândoi zâmbind fără niciun motiv la care se putea gândi Amos 

Reşedinţa familiei Richmond se afla în rue de la Blanchisserie. O blan- 
chisserie era o spălătorie, iar ducele de Richmond se referea uneori în 
glumă la casa lui ca fiind „casa pentru spălat“. 

Pe stradă se formase o coadă de trăsuri şi o mulțime de spectatori se 
adună ca să privească sosirea oaspeţilor, nobili şi bogaţi, acompaniaţi de 
femei în mătăsuri elaborate şi cu bijuterii extravagante. Cei mai mulţi băr- 
baţi purtau uniformă. 

Sala de bal nu se afla în casă, ci într-o clădire separată, foarte mare, des- 
pre care lui Amos i se spusese că fusese anterior o sală de prezentare pentru 
un fabricant de trăsuri. Păşind în interior, Amos rămase uluit de ilumina- 
tul strălucitor: existau sute de lumânări, poate chiar mii, şi mai multe flori 
decât văzuse el vreodată într-un singur loc. Asta îl făcu să se simtă ușor 
ameţit, de parcă tocmai se înecase într-un pahar cu şampanie. 

- Este mult mai luxos decât orice am văzut vreodată la Kingsbridge 
Assembly Rooms, remarcă Elsie. 

— Este uluitor. 

Fură întâmpinați de ducesa de Richmond, o femeie atrăgătoare, trecută 
de patruzeci de ani. 

= Înălțimea Voastră, îmi permiteți să vi-l prezint pe domnul Amos 
Barrowfield, un prieten drag inie, zise Elsie. 

Amos se înclină. Ducesa păru să cocheteze şi spuse: 

- Contesa de Shiring mi-a spus că domnul Barrowfield este cel mai 
chipeş bărbat din vestul Angliei şi acum înțeleg ce a vrut să zică. 

Amos fu luat prin surprindere de flirtul ei şi rosti primul lucru care-i 
trecu prin cap: 

- Foarte amabil din partea voastră să mă invitaţi, Înălțimea Voastră. 

- Ţine-l aproape, doamnă Mackintosh, altfel cineva ţi-l va fura. 

Ducesa insinua că Amos și Elsie formau un cuplu romantic, ceea ce nu 
era adevărat. 

Elsie îl înghionti, apoi o părăsiră pe ducesă și intrară mai departe, în 
sală. Apăru un valet cu șampanie pe o tavă şi fiecare își luă un pahar. 

- Îmi pare rău, zise Amos, dar nu ştiu cum să reacționez la acest gen de 
nonsensuri. Este atât de jenant, 

- Era doar jucăuşă. Ca tu să fii ruşinos; face parte din joc. Nu-ţi face 
griji, te-ai descurcat bine. 

- Presupun că cei mai mulți bărbaţi care participă la genul acesta de 
distracţie sunt obişnuiţi cu asta și ştiu ce să spună. 

- Da şi mă bucur că tu nu eşti printre ei. Îmi place de tine aşa cum eşti. 

— Şi eu simt același lucru pentru tine. Haide să nu ne transformăm. 

Elsie zâmbi; păru încântată. 

Orchestra începu o melodie voioasă, în măsura trei pe patru, iar Elsie 
întrebă: 

- Ştiu că-ţi place să dansezi, dar ce zici despre valsul acesta? 

- Cred că mă pot descurca. 

- Atunci haide să încercăm, spuse Elsie în timp ce îşi lăsă paharul pe 
o masă. 

Amos îşi goli paharul, scăpă de el, apoi o luă în braţe. Dansară vals pe 
ringul de dans. 

Talia lui Elsie se încălzi sub mâna dreaptă a lui Amos. „Cât e de plăcut, 
gândi el, să dansez cu femeia pe care o plac atât de mult.” 

Amos o trase delicat puţin mai aproape de el. 


xxx 


Când sosi grupul lui Wellington la petrecere, se formă un blocaj al tra 
ficului în faţa reședinței familiei Richmond. Cu vreo cincizeci de metri 
înainte de poartă, fiind nerăbdător, Wellington sări din trăsură. Mergând 
alături de grup, Kit rămase uluit să vadă în mulțime trupul pătrățos și fața 
rotundă a lui Sal, mama lui. 

Kit se afla împreună cu ducele şi, pentru un scurt moment rușinos, se 
prefăcu că nu o văzuse. Apoi se întâmplă ca ducele să arunce o privire spre 
el; se gândi cât ar fi fost de plăcut pentru Sal dacă ar fi recunoscut prezența 
ei. Aşa că ieși din grup, se duse la ea și a cuprins-o cu braţele. 

- Bine, bine, spuse ea, radiind de satisfacţie. Micul meu Kit, impreună 
cu ducele de Wellington... N-am crezut că voi vedea acest lucru vreodată. 

- Ce mai faci, mamă? Dar Jarge? 

- Suntem în regulă. Jarge se află în tabără. Venisem aici să cumpăr 
câteva lucruri. Cred că ar fi mai bine să te întorci la duce. 

Amintindu-și că este îmbrăcat în uniformă, el se înclină formal şi se 
întoarse la grup. 

Wellington nu ratase prea multe lucruri și observase cele întâmplate. 

- Cine era? 

- Mama mea, domnule, răspunse Kit. 

- Dumnezeule! spuse Wellington. 

Kit se simți ofensat și adăugă: 

- Este singura persoană din lume pe care o admir mai mult decât pe 
tine, domnule. 

Pentru o clipă, ducele oscilă în a înţelege această remarcă. Ar fi putut 
să fie considerată insolenţă. Apoi zâmbi şi spuse: 

- Bun băiat. 

Apoi porniră mai departe. 

Balul era în plină desfăşurare şi oaspeţii mai tineri valsau cu entuziasm. 
Kit se siinți derutat: „Cum puteau oamenii să danseze, când Bonaparte era 
pe drum spre ei?“ 

Sosirea ducelui provocă agitaţie. Era cca mai importantă persoană din 
Bruxelles, un erou, datorită victoriilor sale de la Vitoria şi Toulouse. Toată 
lumea dorea să-l salute şi să-i strângă mâna. 

Kit era le fel de înfometat pe cât era de speriat. Privi cu jind prin uşă spre 
sufragerie, dar trebuia să rămână aproape de contele de Shiring, în caz că 
era nevoie de el. Avea să aştepte până când i se făcea foame contelui. 

Wellington nu dansă, ci se plimbă prin sală, la braț cu Lady Frances 
Webster, care era însărcinată şi despre care se zvonea că ar fi fost amanta 
lui. Deşi sărbătoarea era în derulare, un flux constant de ofiţeri în uniformă 
intrau în sală, traversau ringul de dans și șopteau ceva la urechea ducelui. 
Wellington se angaja în scurte discuţii cu fiecare dintre ei, după care îi tri- 
mitea mai departe, cu ordine noi. 

Wellington reanaliză problema drumului cărbunelui și decise că nu era 
suficient să trimită divizia lui Picton la Mont St-Jean. Era momentul să îi 
direcţioneze într-acolo şi pe olandezii conduşii de Billy cel Suplu până la o 
intersecţie de drumuri numită Quatre Bras, maila sud de drumul cărbune- 
hai, cu scopul de a forma o blocadă timpurie a armatelor franceze. 

Între dansuri, când orchestra se oprea din cântat, toată lumea putea 
auzi zgomotul picioarelor care mărșăluiau și zăngănitul hamurilor din 
stradă, pe măsură ce tot mai multe trupe se adunau. 

Îşi făcură apariţia oameni de la statul major al aprovizionării, care între- 
rupseră dansul pentru a da ordine ofiţerilor de punere în mişcare. Vestea 
şocantă a retragerii prusacilor de la Charleroi răspândi o stare de nervozi- 
tate în sala de bal. În timpul unei demonstraţii de dansuri scoțiene a grupu- 
lui Gordon Highlanders, bărbaţii începură să dispară, unii ca să se supună 
ordinelor, alții doar presupunând că urma să fie nevoie de ei. 

"Câteva dintre despărțirile survenite între tinerii ofiţeri şi fete erau ulu- 
itor de emoționante, pe măsură ce cuplurile realizau că exista posibilitatea 
să nu se mai revadă niciodată. 

Ducele plecă la ora trei dimineaţa, iar aghiotanţii lui putură, în sfârşit, 
să meargă la culcare, 


La 


Când Wellington o porni la drum la ora opt dimineaţa a acelei vineri, ` 
16 iunie, Kit şi contele făceau parte din anturajul său. 

Ieşiră din Bruxelles călare prin Porte de Namur şi se îndreptară spre 
sud, pe drumul cărbunelui. Suprafaţa drumului era pietruită, destinată 
vehiculelor cu roţi, iar pe laterale se găsea câte o bandă cu pământ, pentru 
călăreţi. Praful de cărbune din căruţe înnegrise noroiul. Drumul trecea pe 
lângă păduri, pe ambele părți. 

Deşi ploaia se opri, apa băltea și pământul era noroios. Soarele era deja 
fierbinte - ziua avea să fie sufocantă. 

Wellington era încordat. Faţa ducelui nu-i dezvăluia sentimentele, dar cei 
care-l cunoşteau puteau să citească semnele. Invazia îl luase prin surprindere 
Mai rău, făcuse o eroare de judecată, lăsându-l pe Bonaparte să ajungă până 
la Charleroi; privind în urmă, își dădu seama că ar fi trebuit să-şi concentreze 
trupele mai repede. Dar Bonaparte îşi adunase soldaţii repede şi în linişte, 
reuşind să păstreze secretul invaziei până când se afla de mult pe drum. Kit îl 
auzise de două ori pe Wellington spunând: „Bonaparte m-a tras pe sfoară“. 

Toată lumea știa că în acel moment obiectivul era să-şi unească soldații 
cu armata prusacă pentru a forma un grup copleșitor mai mare decât cel a 
lui Bonaparte. Și că abilul Bonaparte avea să facă tot posibilul ca să împie- 
dice asta. 

Grupul de stat major, toţi călare, depăși trupele regulate, care se îndrep- 
tau spre sud. Kit se înfioră să-l vadă pe Roger împreună cu artileria, în timp 
ce tunurile grele, trase de cai, avansau constant pe drumul pavat. Pentru un 
minut, Kit călări alături de Roger, care arăta foarte energic, deşi probabil 
pornise foarte devreme, de dimineață. 

— Ai grijă de tine, zise Kit. 

Nu mai spusese niciodată fraza aceea banală cu atât de multă emoție. 
Apoi dădu pinteni calului şi se îndepărtă. 

Ceva mai departe depășiră Regimentul 107 infanterie. Kenelm 
Mackintosh îi dirija pe câţiva dintre soldaţi care intonau unui imn numit 
„Trezeşte sufletele noastre amorţite“ — o alegere bună pentru câţiva bărbaţi 
care se treziseră în toiul nopții. Baptiştii aveau cele mai bune cântece; de 
aceea, Kit avu sentimentul că și acesta era unul dintre ale lor. Însă 
Mackintosh depășise de mult meschinăria sectantă. 

În timp ce trecea pe lângă ei, Kit le cercetă feţele şi, curând, o descoperi 
pe mama lui şi pe tatăl său vitreg. Jarge avea rucsacul standard militar, 
numit „sacul trăpașului“. Sal deţinea unul similar, pe care trebuia să-l fi 
furat de la căruţa de aprovizionare. Jarge era îmbrăcat în uniformă — o 
tunică scurtă, roșie şi pantaloni gri; Sal purta haine bărbătești - pantaloni 
şi o vestă. Mergeau voioși, în lumina soarelui. Amândoi erau suficient de 

puternici ca să mărșăluiască fără dificultate toată ziua. În timp ce Kit îi pri- 
vea, Sal extrase din interiorul vestei o bucată de cârnat local, picant, numit 
boudin. Scoase un cuţit inutil de mare din teaca de la brâu și tăie o bucată 
de cârnat pe care i-o dădu lui Jarge, care o băgă în gură și o mestecă fericit. 

Kit fu tentat să se oprească, dar vorbise cu mama sa doar cu câteva ore 
în urmă; aşa că se mulțumi să le atragă atenţia și să-i salute cu mâna, apoi 
călări mai departe. 

În timp ce se afla încă alături de contingentul din Kingsbridge, Kit il văzu 
călărind rapid pe Joe Hornbeam, care, aparent, se dusese înainte şi revenise. 
Joe strigă spre oamenii care mărşăluiau: 

- Înaintea noastră, chiar în pădure, în stânga voastră, se află un pârâu 
limpede; opriţi-vă şi umpleți-vă repede ploștile cu apă proaspătă. 

Apoi, Joe o porni de-a lungul coloanei, repetând mesajul. 

„Abia dacă este ceva mai mult decât un băiat, dar a devenit un ofiţer 
bun, reflectă Kit, un oflțer care avea grijă de nevoile oamenilor săi. Această 
calitate nu a moştenit-o dela bunicul său.“ 

Drumul trecea pe lângă un grup de ferme, despre care se spunea că este 
Mont St-Jean, unde exista o bifurcaţie a drumului. Wellington trase pe 
margine ca să discute cu ofițerii săi. 

— Am ales locul ăsta în urmă cu un an, zise el. Braţul stâng duce, în cele 
din urmă, la Charleroi, iar cel drept la Nivelles; așa că aici putem bloca 
două dintre principalele căi de acces spre Bruxelles, 

Se aflau în apropierea vârfului unei coame lungi care domina câmpurile 
de grâu şi secară, încă verzi, dar înalte. Drumul cărbunelui cobora o pantă 
lină spre o vale mărginită de două ferme aflate la distanță de vreo doi sau 
trei kilometri una de alta. Acesta traversa un drum de la est la vest şi urca 
din nou pe coama din partea cealaltă, unde se afla o tavernă. 

— Dacă sc întâmplă ceea ce e mai rău, spuse Wellington, acesta este 
locul ultimei noastre rezistenţe, Dacă eşuăm aici, vom pierde Bruxelles şi, 
poate, Europa întreagă. 

Era un gând cutremurător în fața căruia întregul grup rămase tăcut. 

- Care a fost ultimul sat prin care am trecut? întrebă cineva. 

- Locul se numește Waterloo, spuse ducele. 


PARTEA A VI-A 


BĂTĂLIA DE LA WATERLOO 


între 16 și 18 iunie 1815 


„A fost o treabă a dracului de strânsă.“ 


Feldmareşal Sir Arthur Wellesley, 
duce de Wellington 


CAPITOLUL 41 


Expresia lui Wellington era gravă, gânditoare. Nu vorbi prea mult în 
timpul călăriei. Suferise un eşec, dar nu era genul de bărbat care să-și 
plângă greșelile. Supraveghea permanent terenul, iar Kit ştia din experien- 
tele anterioare că el evalua fiecare deal, câmp și pâlc de pădure pentru 
potenţialul său militar. Cei din jur îi.respectară tăcerea și avură grijă să 
nu-i perturbe gândurile. Kit avea încredere că Wellington avea să vină cu 
soluția corectă pentru această problemă. 

La ora zece, Wellington opri grupul la o răscruce de drumuri. O mică 
trupă de olandezi se afla deja acolo şi, din dreapta, adică dinspre vest, 
veneau mai mulţi, aducând cu ei şi artilerie. Kit presupuse că acest loc tre- 
buia să fie Quatre Bras. Într-un colț exista o fermă, iar în diagonală cu 
aceasta se afla un han. Drumul către est, de asemenea pavat, probabil că 
ducea spre teritoriul ocupat de prusaci, aliaţii britanicilor. 

După ce se estompă zgomotul copitelor cailor, Kit auzi dinspre sud 
focuri sporadice de muschete, ceea ce indica faptul că o oarecare grupare 
franceză venise dinspre Charleroi pe drumul cărbunelui şi fusese blocată 
de către olandezi, înainte să ajungă la răscruce. Inamicul era pe aproape. 
Privind în direcţia respectivă, peste lanul de grâu, putu să vadă norişori de 
fum. Probabil că era un mic grup de avangardă, dar asta putea să anunţe 
sosirea unei armate mai numeroase. Oricum, soldaţii care se aflau deja aici 
erau relaxaţi, pregătindu-şi cina. 

Wellington cercetă priveliștea; Kit făcu acelaşi lucru. El observă un pei- 
saj mai ales plat, cu recolte aproape coapte. La dreapta lui, câmpul lăsa loc 
unei păduri dese de fag și stejar; drept înainte, drumul trecea printre nişte 
ferme; la vreun kilometru şi jumătate mai în faţă, se ridica un sat despre care 
cineva spuse că se numea Piraumont. Grupul călări în jurul acestei zone, 
observând caracteristicile terenului, care puteau să devină importante în 
cazul în care încăierările pe care le auzea aveau să se transforme într-o bătă- 
lie mult mai serioasă. 

Pe măsură ce soarele se ridica mai sus pe cer, ziua devenea tot mai 
fierbinte. 

În cele din urmă, Wellington adună grupul și făcu un anunţ simplu: 

- Înainte de sfârşitul acestei zile trebuie să atingem două obiective: pri- 
mul, să ne unim armatele cu prusacii; al doilea, să oprim înaintarea lui 
Bonaparte. Făcu o pauză ca să le lase timp să reflecteze, apoi continuă: Și 
avem două probleme: prima, unde este Blücher? Se referea la feldmareșalul 
Gerhard von Blücher, prinţ de Wahlstatt și comandant suprem al armatei 
prusace din Țările de Jos. Şi a doua, unde este Bonaparte? 

Miiffling, ofiţerul de legătură prusac care se găsea în grupul lor, arătă 
spre est şi adăugă: 

- Ultimele mele informaţii, Înălţimea Voastră, îl plasează pe feldmare- 
salul Blücher la vreo unsprezece kilometri mai departe, în satul Sombreffe, 
în apropiere de Ligny. 

- Atunci, haideţi să mergem acolo! 

Grupul se întoarse pe drumul spre est şi călări într-un ritm alert. Când 
ajunseră în apropiere de Sombreffe, îl întâlniră pe ofiţerul de legătură bri- 
tanic care se oferi să-i îndrume spre Blücher. Îi conduse la o moară de vânt 
care avea o scară din lemn ce ducea la o platformă de observaţie — „con- 
struită probabil de geniștii prusaci, presupuse Kit, întrucât morile de vânt 
nu aveau, în mod normal, platforme de observaţie“. 

Întrucât pe platformă nu era suficient loc pentru tot grupul, Wellington 
îi spuse lui Kit să-l urmeze, pentru că ştia că acesta vorbea puţină germană. 

Blücher era puţin trecut de şaptezeci de ani, cu păr alb şi o frunte lată, la 
care se adăuga o enormă mustață maro. Se spunea despre el că este un dia- 
mant brut, întrucât avea puţină educaţie, dar un creier militar subtil. 
Obrajii înroşiţi păreau ai unui băutor înveterat și între dinţi strângea o mare 
pipă curbată. Wellington îl salută cu amabilitate şi păru să-l placă, ceea ce-l 
surprinse pe Kit, întrucât ducele putea să fie foarte exigent cu persoanele cu 
care făcea cunoştinţă. 

Blücher folosea un ochean ca să privească spre sud-vest. Wellington îşi 
scoase propria sa lunetă şi o îndreptă în aceeași direcție. Cei doi bărbaţi 
vorbeau franceză, în care amestecau câteva cuvinte englezeşti, solicitând 
rareori o traducere. Kit simți că germana lui nu era suficient de bună și se 
temea că urma să fie inutil, dar, până la urmă, se descurcă destul de bine. 

- Trupe franceze, spuse Blücher fără să-și ia ocheanul de la ochi. 

- La vreo opt kilometri depărtare, spuse Wellington. 

- Eu văd două coloane. 

- Pe un drum de țară. 

- Se apropie de Ligny. 

Căzură de acord că, la Charleroi, Bonaparte își împărțise armata în două. 
Partea pe care o vedeau ei îi urmărea pe prusaci; restul se afla aproape sigur 
pe drumul cărbunelui. Nu exista nicio cale prin care să determine puterea 
celor două grupări, dar Blücher simţi că cei mai mulţi francezi se aflau în 
acel loc. Wellington fu de acord. După câteva discuţii — pe care Kit nu le 
urmări în totalitate -, se decise ca Wellington să-și transfere cea mai mare 
parte a armatei de la Quatre Bras la Ligny cu scopul de a-i întări pe prusaci. 

Kit se simţi ușurat. În sfârșit, aveau un plan. 

Dar planul se dezintegră aproape imediat. 

În timp ce călăreau înapoi pe drumul pe care veniseră, începură să audă 
bubuitul îndepărtat al artileriei. Sunetul venea dinspre vest, adică din direc- 
ţia în care se îndreptau ei. Însemna că se ducea o bătălie la Quatre Bras. 

Wellington îşi îmboldi calul — o bestie magnifică, numită Copenhaga —, 
iar restul grupului se strădui să țină pasul cu el. 

Când se apropiară de Quatre Bras, nimeriră într-un foc de muschete care 
venea dinspre vest, la sud de drum. Kit își lăsă în jos capul, iar grupul viră la 
dreapta, ca să iasă de pe drum şi să intre în pădurea de la nord. Din câte își 
dădea el seama, nimeni nu fusese lovit. Însă fură obligați să încetinească. 

Prezenţa trupelor franceze atât de aproape de drum era un semn de 
prost augur. Era evident că, din acea dimineaţă, inamicul câștigase teren. 

În timp ce se străduiau să-şi mâne caii prin tufișuri, ascultând neajuto- 
raţi pe fundal sunetul bătăliei crâncene din faţa lor, stăpânirea lui Wellington 
fu serios pusă la încercare. 

În sfârşit, ajunseră la răscrucea de la Quatre Bras şi obținură o imagine 
bună asupra bătăliei. La doar vreo mie de metri spre sud, lupta părea aprigă, 
de ambele părți ale drumului cărbunelui. Linia franceză se întindea spre 
nord-est, până la satul Piraumont, la marginea drumului spre Ligny, ceea 
ce explica focul de muschete. 

„Dacă francezii ajung să dețină satul acela, pot controla drumul spre est 
şi împiedica armata anglo-olandeză a lui Wellington să-şi unească armatele 
cu cea prusacă; în acest fel, obiectivele lui Wellington din această zi ar 
deveni imposibil de realizat“, îi trecu lui Kit prin cap. 

Kit era consternat. Era obișnuit ca Wellington să fie întotdeauna stăpân 
pe situaţie. Însă Wellington nu se schimbase, doar că diferenţa era că în 
acel moment inamicul cu care se confrunta era un general de calibrul său. 
Bonaparte era un geniu militar pe măsura lui Wellington. „Este o mică 

bătălie a giganţilor, gândi Kit. Mă întreb dacă voi ajunge să trăiesc să văd 
cine învinge,“ 

Wellington preluă rapid comanda și spuse: 

- Sarcina noastră este acuin să eliminăm armata franceză de aici ca să 
putem mărșălui spre Ligny, pentru a-i întări pe prusaci. 

Wellington ordonă Regimentului 95 pușcași să elibereze Piraumont, 
apoi îşi îndreptă atenția către bătălia principală. 

Mergea prost. Francezii ocupaseră ferma de pe drumul cărbunelui și 
păreau să fie pe punctul de a copleşi armata anglo-olandeză. Kit se simţi 
disperat: totul mergea prost într-un ritm foarte alert. 

Dar păreau să sosească mai multe trupe. Mai întâi Regimentul 95 puş- 
caşi, avangarda diviziei generalului Picton, apoi se făcură văzuţi şi ceilalți. 
Wellington nu-l plăcea pe Picton, un galez irascibil, care refuza să-şi arate 
respectul cuvenit unui duce englez. În orice caz, în acel moment toată 
lumea era bucuroasă să-l vadă, iar Wellington îi ordonă să-și arunce ime- 
diat trupele în bătălie. 

Dar sosiră şi întăririle franceze, iar atacatorii se apropiară metru cu 
metru de răscrucea de importanţă strategică, vitală. 

La ora cinci, când sosiră și mai multe trupe britanice, Wellington con- 
traatacă și îi respinse pe francezi. Dar, prea lent. Francezii păstrară contro- 
lul satului Piraumont. Wellington rămase blocat, fiind incapabil să li se 
alăture prusacilor. 

Kit alerga cu mesaje de la Wellington la comandanții de pe linia fron- 
tului și înapoi. Ca întotdeauna în timpul unei bătălii, uită că putea să fie 
ucis în orice moment. 

Îşi ţinu atenţia îndreptată spre Regimentul 107 infanterie — îl observă pe 
Joe Hornbeam alergând spre copacii dinspre vest şi trase concluzia că tru- 
pele din Kingsbridge erau comasate în pădure. Dar nu o văzu pe mama lui, 

Bătălia mergea înainte și înapoi. Bărbaţii erau schilodiți şi mureau, iar 
grâul era călcat în picioare şi distrus. Femeile aduceau muniţie şi gin pen- 
tru linia frontului și se duceau înapoi târând răniții la cortul chirurgului. 
În timpul acestor acţiuni, câteva femei fură mutilate de focul nediscrimi- 
nant al artileriei şi al muschetelor, Dar Kit nu o văzu pe Sal printre ele. 

Nu se întrevedea un final clar. La căderea nopții, luptele se liniștiră. 
Cele două părţi se aflau cam în aceleași poziţii în care începuseră ziua. 

Ultimul mesaj pe care-l primi Wellington veni de la Blücher, în care se 
spunea că prusacii suferiseră pierderi grele, dar că reușiseră să-și menţină 
poziţiile până la căderea serii. 

Kit adormi pe o bancă şi nu se trezi până în zori. 

Sal şi Jarge ridicară un adăpost improvizat în pădure, folosind ramuri 
înfrunzite. Era departe de a fi impermeabil, dar reușea să îi protejeze puţin 
de ploaie. Se înveliră cu pături şi se aşezară ca să doarmă pe pământul gol 
şi umed. 

Sal se trezi la prima geană de lumină. Ploaia se oprise. Auzi strigăte 
slabe de ajutor. ÎI lăsă pe Jarge să doarmă, se duse spre marginea vestică a 
pădurii şi privi peste câmpul de bătălie. 

Era o privelişte pe care nu avea să o uite niciodată. Morţii şi răniții 
zăceau întinşi cu miile prin grâul călcat în picioare - desfiguraţi și cu 
membre lipsă, capete fără trupuri, măruntaie vărsate pe pământ, picioare 
şi braţe secționate, feţe acoperite de sânge. Se simţea un miros neplăcut de 
măruntaie şi grâne zdrobite. 

Sal nu era neobișnuită cu vărsarea de sânge. Văzuse bărbaţi și femei 
zdrobiți în accidente de muncă şi chiar Harry al ei fusese ucis în mod 
îngrozitor de căruţa lui Will Riddick, însă nu-şi imaginase niciodată sufe- 
rinţa la o asemenea scară. Fu copleșită de disperare. Pentru ce îşi făceau 
oamenii așa ceva, unul altuia? Spade spunea că războiul se ducea ca să-i 
impiedice pe francezi să domine Europa, dar asta însemna ceva atât de 
rău? În orice caz, acel lucru era, cu siguranță, mai rău. 

Privirea îi căzu asupra unui bărbat cu picioarele zdrobite, care o privi 
la rândul lui şi spuse cu un cârâit: 

- Ajută-mă. 

Sal observă că un alt bărbat, mort, zăcea peste el, iar soldatul nu putea 
îndepărta cadavrul şi nu se putea mişca. Sal trase cadavrul într-o parte. 

- Apă, spuse bărbatul rănit. Pentru numele lui Dumnezeu. 

- Unde este plosca ta? 

-În rucsac. 

Sal reuși să deschidă rucsacul şi scoase plosca. Era goală. 

- Îți aduc eu apă, zise ea. 

Observase înainte o albie în pădure. Se intoarse la ea şi o urmă până la 
un iaz. Însă, spre îngrozirea ei, în apă se afla un bărbat mort. Se gândi să 
caute o altă sursă de apă, dar se hotărî să nu o facă, Bărbatului cu picioarele 
zdrobite nu avea să-i pese de gustul de sânge din apă. Umplu plosca, se 
întoarse la el şi îl ajută să bea. Soldatul înghiţi cu lăcomie apa murdărită. 

Treptat se treziră şi alții şi începură să umble prin preajmă. Răniţii care 
puteau merge o porniră pe drumul care ducea înapoi la Bruxelles, Alţii erau 

adunaţi de camarazii lor şi duși la răscruce, unde așteptau căruţe ca să-i care 
de acolo. Kenelm Mackintosh ținea fără încetare slujbe de înmormântare. 

Sal află că Regimentul 107 infanterie pierduse în ziua precedentă câțiva 
ofițeri superiori. Locotenent-colonelul, unul dintre cei doi majori şi câțiva 
căpitani erau morţi sau grav răniţi. Maiorul supravieţuitor preluase comanda. 

Cei vii îi jefuiau pe cei morţi. Orice echipament pierdut sau deteriorat 
putea fi înlocuit cu cele de la cadavrele bărbaţilor care nu urmau să mai 
aibă niciodată nevoie de cuțite, căni, curele, cartuşe... sau bani. Sal luă ciz- 
mele de călărie ale unui ofiţer scund ca să-şi înlocuiască propria încălţă- 
minte uzată. În rucsacul unui francez mort, ea găsi puţină brânză și o sticlă 
de vin, pe care le duse lui Jarge pentru micul-dejun. 


xxx 


Înaintea zorilor zilei de sâmbătă 17 iunie, Wellington pusese din nou 
întrebarea: „Unde este Blücher?“ De data asta, Miiffling nu avea nicio 
informaţie, aşa că Wellington trimise un aghiotant ca să-l caute pe coman- 
dantul prusac. Bărbatul se întoarse la ora nouă și spuse că Blücher era dis- 
părut şi că probabil murise. 

Existau şi veşti mai rele. În timpul nopții, prusacii fugiseră spre nord și 
plănuiau să se regrupeze lângă Wavre. 

- Wavre? spuse Wellington. Unde dracului este Wavre? Un aghio- 
tant scoase o hartă. Dumnezeule, se află la kilometri depărtare! exclamă 
Wellington furios. 

Kit privi atent harta şi calculă că Wavre se afla la douăzeci și cinci de 
kilometri depărtare de Ligny. Aşadar, departe de a-și uni armatele, brita- 
nicii şi prusacii erau în ace] moment şi mai îndepărtați. 

Era o catastrofă. Bonaparte reuşise să-i împartă pe aliaţi în două armate 
mai mici, fiind mult mai ușor de învins fiecare, decât un grup unit. Între 
timp, drumul îi era deschis ca să mărșăluiască de la Ligny la Quatre Bras, 
să se alăture grupării franceze aflate deja acolo şi, cu o armată mai nume- 
roasă, să o atace pe aceea mai mică a anglo-olandezilor. 

„Într-adevăr, înțelese Kit, probabil că Bonaparte se află deja pe drum 
spre noi.“ Soluţia era evidentă şi Wellington o anunţă: trebuiau să se 
retragă şi asta imediat, 

~ Armata se va retrage până la Mont St-Jean şi va campa acolo peste 
noapte, zise Wellington. 

Acest loc se afla la optsprezece kilometri de Wavre. Dacă prusacii 
puteau ajunge la Mont St-Jean ca să-i întărească pe britanici, împreună 
încă ar fi putut să-l bată pe Bonaparte. 

Dispoziţia lui Kit se însenină puţin. 

Wellington îi scrise lui Blücher ca să-l anunţe că urma să lupte la Mont 
St-Jean în ziua următoare, în cazul în care prusacii puteau ajunge acolo. 

Mesajul fu trimis, ordinele fură transmise şi retragerea începu. 


xxx 


-Nu înţeleg pentru ce ne retragem, spuse Jarge. Credeam că ieri am 
câștigat. 

- Am reuşit doar să oprim înaintarea francezilor, dacă tu numești asta 
o victorie, îi răspunse Kit. Dar prusacii nu s-au descurcat la fel de bine și 
au plecat mai departe. Asta i-a dat libertate lui Bonaparte să vină peste noi 
dinspre flanc. 

- Mda, dar ce rost are să fugim? El nu va face decât să ne urmărească. 

- Adevărat. Dar noi ne vom întoarce şi vom lupta, până la urmă. Doar 
că Wellington vrea să-şi aleagă locul bătăliei. 

- Hm. Jarge se gândi la asta un minut, apoi spuse: Are sens. 

Mărşăluiau spre nord, pe drumul cărbunelui, dar retragerea amenința 
să se transforme într-o învălmăşeală. La Genappe, un sat cu străzi înguste, 
ambulanţele care se duceau înapoi spre Bruxelles se ciocniseră de căruțele 
artileriei şi cele cu provizii alimentare, care se îndreptau spre Quatre Bras. 
Pentru a mări starea de confuzie, localnicii panicaţii fugeau spre Bruxelles, 
dirijându-şi vitele înaintea lor. 

Un locotenent și treisprezece grenadieri eliberară blocajul prin golirea 
căruţelor cu mâncare, aruncând proviziile deoparte și trimițând căruțele 
înapoi la Bruxelles, încărcate cu bărbaţi răniți. 

Sal se întrebă ce aveau să mănânce atunci când ajungeau la Mont 
St-Jean. Ca măsură de precauţie, ea recuperă un sac de cartofi de douăzeci 
de kilograme aruncat într-un șanț şi şi-l prinse de spinare. 

La scurtă vreme după miezul zilei, ploaia începu din nou. 


xxx 


La Bruxelles ploua torențial. Deşi își trăsese pălăria în jos ca să-şi 
ferească ochii de ploaie, Amos tot trebuia să-și șteargă constant faţa cu o 
batistă, altfel că abia putea să vadă. Drumurile erau aglomerate de căruţe, 
unele aducând răniţi la spitalele deja supraaglomerate, iar altele, încărcate 
cu muniții și alte provizii, încercau să părăsească orașul ca să ajungă la 
armată. Conducătorii de ambulanţe, incapabili să străbată traficul din 
jurul spitalelor, doar aruncau răniții pe străzile și pieţele elegante, astfel 
încât Amos trebui să-şi facă drumul printre trupuri, unele încă în viaţă, 

altele moarte, în timp ce ploaia îi spăla de sânge în șanțurile de scurgere. 
Locuitorii orașului intraseră în panică şi, când trecu pe lângă Hôtel des 
Halles, observă bărbaţi bine îmbrăcaţi care se luptau pentru bilete pe bar- 
jele şi diligenţele ce părăseau oraşul. 

Se duse la casa lui Jane cu intenţia să-și reînnoiască solicitarea ca ea să-l 
ducă pe Hal înapoi în Anglia. Vizita lui nu mai era însă necesară întrucât 
ea îşi impacheta cuferele, îmbrăcată într-o rochie veche, cu părul prins 
într-o eșarfă. i 

- Am o trăsură și cai în grajdul de aici, zise ea. Voi pleca imediat ce 
Henry îmi trimite vorbă... dacă nu și mai repede. 

Jane nu părea atât înspăimântată, cât mai degrabă supărată, iar Amos 
presupuse că ei părea rău să-şi părăsească odorul mai tânăr. Era încredin- 
tat că Jane vedea războiul mai degrabă ca o intrerupere iritantă a aventu- 
rii ei. Amos îşi aminti cât de mult o adorase şi pentru cât de mult timp; şi 
în acea clipă i se păru de neînțeles, 

Se duse de la casa lui Jane la cea a lui Elsie. Spera să o găsească pe Elsie 
făcând același lucru ca Jane, să împacheteze pentru plecare. Abia putea 
suporta să se gândească la pericolul în care se afla ea. Amos dorea ca ea să 
părăsească acest oraș de coșmar chiar în acea zi. 

Dar Elsie nu împacheta. În salon, era în desfăşurare un consiliu de răz- 
boi. Elsie, Spade şi Arabella arătau serioşi, îngrijoraţi. 

— Trebuie să pleci, Elsie, zise Amos imediat. Viaţa ta este în pericol. 

— Nu pot pleca, răspunse Elsie scuturând din cap. Locul meu este ală- 
turi de Kenelm, iar el își riscă viaţa la câţiva kilometri de aici. 

Amos era disperat. Elsie nu avea să-și părăsească bărbatul, ştia asta; dar 
mai ştia şi că ea avea un puternic simț al datoriei. Admira acest lucru la ea, 
dar în acel moment chiar acel aspect putea să o facă să-şi pună viața în 
pericol. Amos se temea că ea era hotărâtă să rămână. 

- Te rog, Elsie, mai gândește-te, insistă Amos, apoi privi spre Spade, 
tatăl ei vitreg. 

Amos dorea ca Spade să-și exercite autoritatea de cap al familiei şi să 
insiste ca Elsie să plece. Dar știa că nu este calea pe care ar fi mers Spade. 

Şi avea dreptate, căci Spade îi spuse lui Elsie: 

- Trebuie să-ţi urmezi inima. 

- Mulţumesc. 

Arabella era de partea lui Amos. 

- Dar ce se întâmplă cu copiii... nepoții mei? întrebă ea cu frică. 

- Ei trebuie să rămână cu mine, răspunse Elsie. Sunt mama lor. 

- Aş putea să-i duc eu înapoi la Kingsbridge. În acel moment, Arabella 
era rugătoare. Ar fi mai în siguranţă cu mine şi cu David, 

- Nu! spuse cu hotărâre Elsie. Suntem o familie şi ne e mai bine impre- 
ună. Nu pot să-i scap din ochi. 

- Tu ce crezi, David? zise Arabella după ce se întoarse spre Spade. 

- Îmi pare rău că trebuie să repet, dar eu consider că Elsie trebuie să-și 
urmeze inima. 

- În cazul acesta, rămân şi eu aici. Dar tu poți să pleci, David. 

- Nu te părăsesc, răspunse el după ce zâmbi, pe un ton care nu admitea 
discuţii. Şi eu trebuie să-mi urmez inima. 

Urmă un lung moment de tăcere, Amos ştiu că pierduse disputa. 

- Atunci, asta e, concluzionă Elsie. Vom rămâne toţi, aici. 

În seara aceea, Sal stătea în picioare, împreună cu Kit, în faţa fermei de 
la Mont St-Jean; se aflau pe vârful coamei şi priveau la peisajul dinspre 
nord. Furtuna părea să se potolească: razele soarelui trecură prin câteva 
spărturi din nori, deşi continua să plouă. Se ridicau fuioare și panglici de 
abur, în timp ce soarele încălzea grâul îmbibat cu apă. Pădurile de la capă- 
tul estic al coamei, din dreapta lor, erau întunecate. 

Drumul cărbunelui, care despărțea valea în două, devenea o lungă 
masă de oameni, cai și artilerie tractată, pe măsură ce soseau supraviețui- 
torii de la Quatre Bras. Ofițerii, care aveau ordine scrise, îi îndrumară spre 
diverse secțiuni, în sus pe pantă, conform unui plan pus la punct la Quatre 
Bras de Wellington şi De Lancey. 

Sal se întrebă cât de departe în urmalor se afla Bonaparte. Împreună cu 
Kit stătea în apropierea unui copac care fusese deja golit de ramurile sale 
înfrunzite, urmare a faptului că fuseseră folosite de oamenii din Kingsbridge 
ca să construiască adăposturi improvizate. Jarge şi alți câțiva ridicau un 
adăpost într-o manieră diferită, aşezând în picioare mai multe muschete, 
cu baionetele înfipte în pământ şi întinzând pături deasupra lor ca să for- 
meze un cort. Niciuna dintre aceste construcţii nu avea să blocheze apa, dar 
ambele erau mai bune decât nimic. 

Sal observă că oamenii erau distribuiţi la una dintre cele două ferme 
din vale. Îi menţionă această observaţie lui Kit. 

- Cea din dreapta se numește Hougoumont, zise el, şi cealaltă este La 
Haye Sainte. 

— Şi de ce ne preocupăm să apărăm fermele? 

— Pentru că acestea devin un obstacol în calea lui Bonaparte, când va 
dori să ne atace. 

— Dar nu vor putea să oprească întreaga lui armată. 

— Poate că nu. 

— Deci oamenii aceia vor fi sacrificați. 

— Nu e sigur, dar este destul de probabil. 

Sal era profund recunoscătoare că Regimentul 107 infanterie nu fusese 
ales pentru această sarcină. Nu că alte perspective ar fi fost mult mai bune. 

- Mă întreb cât de mulţi dintre noi vor muri mâine, zise ea. Zece mii? 
Douăzeci de mii? 

- Mai mulţi, probabil. 

- Asta este ultima posibilitate de rezistență a lui Wellington? 

Kit aprobă dând din cap. 

- Dacă suntem învinşi aici, nu mai există nimic care să-l împiedice pe 
Bonaparte să ajungă la Bruxelles... și să obţină victoria. Şi atunci, francezii 
vor domina Europa pentru mulţi ani de acum înainte. 

Sal îşi aminti că asta spusese și Spade. 

- Din punctul meu de vedere, francezii pot avea Europa, zise ea. Eu 
doar vreau ca familia mea să se întoarcă în Anglia, bine şi sănătoasă. 

— Şi pentru Bonaparte este totul sau nimic, spuse Kit. Dacă îi putem dis- 
truge armata aici, vom merge tocmai până la Paris. Asta va fi sfârșitul lui. 

- Şi presupun că atunci le vom da înapoi francezilor regele lor gras. 

Corpolentul Ludovic al XVIII-lea nu era nici competent, nici popular, 
dar aliaţii erau hotărâți să restaureze monarhia franceză şi să dovedească 
eşecul revoluţiei republicane. 

- Şi douăzeci de mii de bărbaţi vor muri mâine pentru asta, spuse Sal. 
Nu înţeleg. Spune-mi, fiul meu deștept, sunt eu proastă? Sau guvernul este 
cel care este stupid? 

Jarge ieşi din cortul improvizat, cu pantalonii îmbibaţi de noroi şi se 
ridică în picioare. 

- Nu există mâncare, îi spuse el lui Kit, pe un ton care sugera că dădea 
vina pe ofiţeri, în general, şi pe Kit, în particular. 

- Cea mai mare parte a proviziilor au fost aruncate în timpul panicii de 
la Genappe, îi răspunse Kit. 

Sal îşi aminti că văzuse cum se goleau căruțele cu mâncare. 

— Cina noastră este într-un şanţ, zise ea. 

- Am putea să gătim cartofii aceia, propuse Jarge. 

Sal încă avea sacul de cartofi în spinare. Se obișnuise atât de mult cu 
durerea aceea încât nu se gândise să lase povara jos. 

— Şi cu ce vom găti cartofii ăștia? întrebă ea. Totul este prea ud ca să ardă. 
Chiar şi dacă ai putea să aprinzi un foc, acesta ar face doar fum, nu flacără. 

-Îi vom mânca cruzi? 

- Aţi putea să-i duceți în satul Waterloo, mamă, sugeră Kit. Se află la 
vreo cinci kilometri spre nord de aici. Trebuie să existe cineva acolo care să 
aibă un cuptor. 

- Tu nu vrei decât să mă îndepărtezi de câmpul de luptă. 

- Mă declar vinovat, răspunse Kit. Dar ce ai de pierdut? 

Sal se gândi pentru un minut. În acel loc, nu putea să facă nimic pen- 
tru Jarge şi pentru ceilalți bărbaţi din Kingsbridge. Avea posibilitatea să 
facă tot ce-i stătea în puteri ca să gătească acei cartofi. 

-În regulă, concluzionă ea. Voi încerca. 


CAPITOLUL 42 


Norii de ploaie ascundeau luna. Sal abia dacă putea să vadă ceva. Știa 
că se află pe drum doar după senzaţia pe care i-o dădeau pietrele de pavaj, 
prin tălpile cizmelor pe care le luase de la acel ofițer mort. Când un picior 
îi aluneca în noroi, știa că deviase spre stânga sau spre dreapta. Ocazional 
apărea câte o sclipire care scăpa printre obloanele unei colibe, de la vreo 
lumânare întârziată, poate sau de la un foc pe moarte: oamenii de la ţară 
nu rămâneau treji multă vreme după lăsarea intunericului. Acest puţin 
care era o încuraja că, undeva, existau lumină și căldură. 

Se târa prin ploaia torențială, numărându-și binecuvântările. Kit era 
încă în viață și la fel şi Jarge. Ea însăşi nu era rănită, în ciuda sălbaticei 
lupte de la Quatre Bras. Iar bătălia din ziua următoare putea să fie ultima, 
într-un fel sau altul. Dacă aveau să îi supravieţuiască, ar fi fost posibil ca ea 
şi familia să nu mai fie chemaţi din nou să-și riște viețile în război. 

Sau poate că era o speranţă deșartă. 

Oricum, căra douăzeci de kilograme de cartofi şi, deşi aceştia îi provocau 
dureri la spate, era bucuroasă că îi avea. Nu mai mâncase de la micul-dejun 
din acea dimineaţă, ce constase din brânză, dar fără pâine. 

Când observă mai multe străluciri împreună, deduse că ajunsese în sat. 
Presupuse că era aproape miezul nopții. Cu siguranţă exista o persoană 
trează şi care muncea: brutarul. Dar cum avea să-l găsească? 

Sal continuă să meargă pe drum până când luminile se împuţinară, mo- 
ment în care presupuse că mersese prea departe; se întoarse şi o porni înapoi. 
„Avea să trebuiască să bată la o ușă, să trezească pe cineva şi să ceară indicaţii. 

Apoi simţi miros de fum. Nu era fumul cu miros de cenuşă al unui foc 
de bucătărie aflat pe moarte, ci aroma puternică a unei flăcări, poate de la 
un cuptor. Se răsuci în jur, mirosind aerul din diferite direcţii și o porni 
încotro mirosul era mai puternic. Acesta o conduse pe o alee mlăștinoasă, 
până la o casă în care era multă lumină. Nasul ei păru să prindă aroma pâi- 
nii proaspete, dar, poate că era doar imaginaţia ei. Bătu cu putere în ușă. 

Îi deschise un bărbat gras, de vârstă mijlocie, Pe haine avea pete albe şi 
în barbă praf alb: albul era, fără îndoială, făină şi el era brutarul. Vorbi iri- 
tat în franceză, iar ea nu înţelese. 

Sal întinse o mână pentru a ține uşa deschisă. Brutarul păru surprins 
de forța ei. 

-Nu vreau pâine, zise ea folosind cele câteva cuvinte în franceză, pe 
care le prinsese la Bruxelles. „Cherche pas de pain.“ 

Brutarul îi spuse ceva care, probabil, insemna că, în acest caz, venise la 
magazinul greșit. 

Sal păşi înăuntru neinvitată. Era cald. Desfăcu sforile care țineau sacul 
şi îşi lăsă jos povara. Spatele o duru mai tare după ce eliberă greutatea. 
Puse sacul pe o masă pe care brutarul frământa cocă. 

Arătă spre cartofi şi apoi spre cuptorul mare din colțul camerei. 

- Cuire, spuse ea, ceea ce credea că înseamnă „gătit“. Apoi folosi o frază 
pe care o învățase: Je vous paie. Vă plătesc. 

- Combien? 3 

Acesta era primul cuvânt franțuzesc pe care-l învățase atunci când înce- 
puse să meargă la cumpărături la Bruxelles şi însemna: „Cât de mult/ Cât 
costă?“ Băgă mâna în interiorul vestei. Avea suficienţi bani întrucât făcuse 
profituri bune în călătoriile ei din tabără la Bruxelles. Presupuse că bruta- 
rul urma să îi ceară cinci franci, ştiind că era disperată, dar, probabil, avea 
să accepte şi trei. Înainte să plece din Mont St-Jean, îşi pusese trei franci 
într-un buzunar. Acum îi scoase. Ținându-i strâns în mână astfel încât el să 
nu-i poată vedea, numără doi franci și îi puse pe masă. 

Brutarul rosti ceva negativ, clătinând din cap. 

Sal mai adăugă o monedă. 

Când el clătină negativ din nou din cap, ea îi arătă palma goală. 

- Bien, concluzionă atunci brutarul ridicând din umeri. 

După aceea, deschise ușa cuptorului şi scoase o tavă cu pâini mici care 
păreau să fie aproape coapte. Răsturnă pâinea într-un coş mare şi puse 
tava jos. 

Sal deschise sacul și împrăștie cartofii pe tavă, apoi crestă cojile cu cuţi- 
tul ei, astfel încât să nu explodeze. Brutarul împinse tava în cuptor, după 
care luă o înghiţitură dintr-o sticlă care stătea chiar lângă masa lui pentru 
frământat. Sal simţi mirosul de gin. Apoi brutarul reveni la frământat. Sal 
îl privi pentru un minut, întrebându-se dacă să-i ceară puţin din ginul lui. 
Decise că nu avea nevoie de el, 


"Nu caut pâine (în lb. franceză în original, n.tr,) 

Femeia se întinse pe podea, lângă cuptor, bucurându-se de căldură. 
Hainele ei îmbibate de apă începură să scoată aburi. În curând aveau să 
fie uscate. 

Închise ochii şi adormi. 


+a 


De când se înrolase în armată, fiecare noapte fusese la fel pentru Kit: 
ațipea imediat ce se întindea și dormea până când îl trezea cineva. De data 
aceea, când fu scuturat viguros, el se simți ca şi cum abia închisese ochii, 
Ar fi dorit să doarmă în continuare, când auzi vocea lui Henry, conte de 
Shiring, motiv pentru care sări în picioare, spunând: 

— Cât e ceasul?” 

- Două şi jumătate dimineaţa, iar Wellington este pe punctul să ne 
informeze. Încalță repede cizmele. 

Îşi aminti că se afla într-un hambar din satul Waterloo și în ziua aceea 
urma să se dea o mare bătălie, Simţi un fior al fricii pe care o avusese cu 
vreme în urmă, dar nu era atât de rău pe cât fusese înainte. Reuși să şi-o 
alunge din minte. Aruncă pătura de pe el și îşi găsi cizmele. Un minut mai 
târziu îl urmă pe conte afară din hambar. 

Ploua puternic. 

Se duseră la ferma în care își instalase Wellington cartierul general. 
Fermierul și familia lui probabil că dormeau în staulul pentru vaci — în 
vreme de război, armatele luau ceea ce aveau nevoie și nu acordau prea 
multă atenţie civililor care protestau. 

Wellington stătea în picioare la capătul unei mese lungi de bucătărie, 
Ofițerii lui superiori erau aşezaţi în jurul mesei, iar aghiotanții acestora 
stăteau în picioare, sprijiniți de pereţi. Wellington făcu un semn din cap 
spre Henry şi spuse: 

- Neaţa, Shiring. Cred că acum suntem toţi. Haideţi să aflăm ulti- 
mele veşti. 

Henry se înclină și se aşeză. Kit rămase în picioare. 

Şeful informaţiilor se ridică în picioare, 

— leri-seară, am trimis spioni care vorbesc franceză în tabăra lui 
Bonaparte. Bărbaţi și femei au mers ca să vândă lucrurile obişnuite pe care 
le cumpără soldaţii: tutun, gin, creioane, săpun. Prin ploaia asta deasă şi cu 
francezii împrăștiați pe mai mulți kilometri pătraţi, au avut o sarcină difi- 
cilă. Dar în baza informaţiilor anterioare, plus rapoartele lor, am dedus că 
Bonaparte are cam 72 000 de oameni. 

— Aproape la fel ca noi, spuse Wellington. Noi estimăm armata noastră 
la vreo 68 000. Cum stau francezii cu moralul? 

- Le este frig şi sunt uzi, la fel ca noi. Şi au mărșăluit toată ziua, exact ca 
noi. Dar spionii noştri au observat o diferență. Sunt aproape toţi francezi 
şi vor să lupte. ÎI venerează pe Bonaparte ca pe un zeu, 

Kit ştia ce fusese lăsat nespus. Cei mai mulţi dintre francezi - ofiţeri și sol- 
daţi - îşi aveau originile în clasele de jos şi își datorau avansarea revoluţiei și 
lui Bonaparte. În armata lui Wellington, ofiţerii proveneau în special din rân- 
durile aristocrației și ai nobilimii și celelalte grade proveneau din păturile de 
jos ale societăţii. Mai mult decât atât, doi din trei soldaţi aliaţi erau olandezi 
sau germani din Hanovra; de fapt, doar o treime erau britanici. Şi mulţi dintre 
aceşti britanici se găseau în armată împotriva voinţei lor, fiind condamnaţi de 
judecători să servească în armată sau păcăliţi de sergenţii de recrutare. Cei 
mai loiali dintre soldaţii lui Wellington aparţineau Legiunii Regale Germane. 

- Cât despre artilerie, spuse ofiţerul de informaţii, Bonaparte pare să 
aibă cam 250 de tunuri de calibru mare. 

- Iar asta înseamnă cu o sută mai multe decât avem noi, comentă 
Wellington. 

Kit se descurajă. Părea că aliaţii se află în dezavantaj. Bonaparte făcuse 
câteva manevre strălucite și îl păcălise pe Wellington. „Așa că s-ar putea să 
mor“, gândi Kit. 

Timp de câteva momente, se lăsă tăcerea. Comandantul suprem avea 
toate informaţiile disponibile. În acel moment doar el putea să decidă ce 
era de făcut. 

În cele din urmă, Wellington vorbi: 

- O luptă egală înseamnă să pierdem vieţi fără niciun scop, spuse el. Şi, 
cumva, suntem mai puțin decât egali. Kit nu fu surprins. Wellington 
încerca să intre în luptă doar atunci când avea avantaj. Cu aceste cifre, nu 
voi lupta, zise el cu hotărâre și făcu o pauză ca să-i lase să înțeleagă. Există 
două posibilităţi, continuă el. Una: prusacii își unesc armatele cu ale noas- 
tre. Cu vreo 75 000 de oameni ai lor, se va înclina dlaiţ, Dacă ei pot 
ajunge aici, atunci vom lupta. 

Nimeni nu îndrăzni să comenteze, dar în jurul mesei existară clătinări 
din cap în semn de aprobare. 

- Dacă ei nu pot ajunge, ne vom retrage din nou prin pădurea de la 
Soignes. Există un drum pe care prusacii pot merge, de la Wavre, prin 
pădure, ca să ajungă la drumul principal imediat la sud de Ixelles. Aceea va 
fi ultima noastră redută. 

De data asta nimeni nu clătină din cap. 

Kit știa că acesta era un plan disperat. Drumul pe care ar fi trebuit să-l 
urmeze prusacii era o cărare prin pădure, deci imposibil să fie utilizat la 
deplasarea rapidă de mii de oameni, printr-un asemenea teren. În orice caz, 
cu doar câteva ore rămase până în zori, se epuiza timpul pentru retragere. 

Wellington își exprimă raţionamentul: 

- Preferința mea cea mai puternică este pentru Planul A, spuse el. Din 
fericire, feldmareșalul Blücher a reapărut. Se pare că a fost rănit şi a rămas 
inconștient pentru o vreme, dar acum se află din nou la comandă la Wavre, 
iar armata lui este campată la est de oraș. Ieri-seară, târziu, am primit un 
mesaj care spunea că el ni se va alătura în dimineaţa aceasta. Kit se simți 
profund ușurat. În acea zi nu avea să fie nicio bătălie dacă britanicii nu ar fi 
avut şanse mari să învingă. Oricum, în război, situaţia se poate schimba 
foarte rapid şi trebuie să am confirmarea că intenţiile lui Blücher din 
această dimineaţă sunt aceleaşi cu cele de ieri-seară. Şi dacă sunt, am nevoie 
să aflu la ce oră a zilei va ajunge aici. Wellington privi spre conte. Shiring, 
vreau să pleci călare ia Wavre şi să pui o scrisoare în mâinile lui Blücher. Ja-l 
pe tânărul Clitheroe cu tine... el vorbeşte puţină germană. 

- Da, domnule, răspunse Henry. 

Kit era entuziasmat să fie ales pentru o misiune atât de importantă, chiar 
dacă asta însemna să călărească douăzeci de kilometri prin ploaia torențială. 

-— Pregătiţi-vă caii în timp ce scriu scrisoarea, ordonă Wellington. 

Kit şi contele părăsiră încăperea și se îndreptară spre grajduri. Contele 
trezi doi grăjdari. Kit îi privi cu atenţie pe cei doi bărbaţi, în timp ce puneau 
cu ochii mijiţi șeile pe doi cai: el nu dorea să fie nevoit să se oprească pe 
drum ca să-şi ajusteze curelele. i 

Grăjdarii montară câte o lampă de furtună pe fiecare șa, în faţa coapsei 
călărețului. Aceasta lumina drumul doar pe câţiva metri înaintea lor, dar 
era mai bine decât nimic. 

Când caii fură pregătiţi, cei doi bărbaţi se întoarseră în bucătăria fermei. 
Wellington și un mic grup de generali erau aplecaţi deasupra unei hărți a 
câmpului de luptă, desenată de mână, încercând să ghicească ce urma să 
facă Bonaparte. Wellington ridică privirea și zise: 

- Shiring, te rog să fii atât de amabil incât să te întorci cu răspunsul lui 
Blücher în mare grabă, Clitheroe, presupunând că răspunsul este da, vreau 
ca tu să mai rămâi o vreme cu prusacii. Imediat ce se vor porni la drum, 
călărește înaintea lor și adu-mi informaţiile actualizate despre ora la care 
estimezi că vor ajunge. 

- Da, domnule. 

— Nu mai pierdeţi timpul. Plecaţi imediat. 

Ei se întoarseră la grajduri și încălecară. 

Îşi duseră pe caii pe poteca noroioasă de la marginea drumului pavat, în 
jos pe o pantă, până la răscrucea din apropierea fermei La Haye Sainte. 
Acolo o cotiră la stânga și porniră pe un drum nepavat, spre Wavre. 

Era prea întuneric chiar şi pentru trap. Călăreau unul lângă altul ca să 
se folosească fiecare şi de lanterna celuilalt. Ploaia îi intra în ochi lui Kit şi 
asta făcea ca vederea lor să fie și mai rea. Drumul de țară şerpuia prin teri- 
toriul deluros, cu noroi adânc. Fiecare fund de vale era inundat, iar Kit se 
temea că transportarea tunurilor prusace pe acest drum avea să fie înne- 
bunitor de dificilă şi foarte lentă. 

Monotonia călăritului îi permise să simtă efectele oboselii datorate 
somnului întrerupt. Contele lua câte o sorbitură dintr-o ploscă de brandy, 
dar Kit nu bău nimic, temându-se că alcoolul tare ar fi putut să îl facă să ați- 
pească în șa. „Sper că vom obţine răspunsul pe care-l dorim, gândea el 
neîncetat. Sper ca Blücher să spună că el încă intenţionează să ni se alăture 
în dimineaţa asta.“ 

În sfârşit, lumina slabă a zorilor se strădui să străpungă norii. Imediat 
ce putură să vadă drumul din faţa lor, își mânară caii la galop. 

Încă mai aveau mult drum de parcurs. 


xxx 


Pe drumul de întoarcere, Sal se rătăci. 

Simţi noroiul sub tălpi și se întoarse acolo unde îşi închipuia că ar tre- 
bui să fie drumul, dar nu simţi pietrele de pavaj. „Probabil că mi-am pier- 
dut concentrarea“, gândi ea. 

Încercă să se învârtă în cercuri tot mai mari, închipuindu-şi că va trebui 
să ajungă la drum, mai devreme sau mai târziu, dar, pentru că era ca şi oarbă, 
nu putea să fie sigură că chiar se deplasa în cercuri. Ținându-și mâinile în 
faţă, nimeri peste un copac. La scurtă vreme după aceea, găsi un altul. 
Înţelese că rătăcise prin pădure. Se întoarse o lungime de jumătate de cerc şi 
o porni, spera ea, înapoi pe drumul pe care venise; dar nimeri un alt copac. 

Disperată, Sal se opri. Nu avea niciun sens să se deplaseze dacă nu ştia 
încotro să îndrepta. Îi veni să plângă, dar se reținu. „Deci, mă doare spa- 
tele și sunt pierdută și epuizată şi udă ciuciulete“, gândi ea; peste câteva ore 
din acel moment, când avea să înceapă bătălia, urmau să se întâmple 
lucruri şi mai rele. 

Găsi un trunchi mare de copac și se aşeză cu spatele rezemat de el. Frun- 
zele îi ofereau oarecare protecţie impotriva ploii. Sacul ei era ud, dar cartofii 
dinăuntrul lui erau încă fierbinţi. Strânse sacul la piept ca să se încălzească. 

Avusese parte de un moment neplăcut la brutărie. Visase că se afla în 
pat cu Jarge şi că el o mângâia; şi se trezi ca să descopere că brutarul se așe- 
ături de ea. Îi desfăcuse nasturii de la pantaloni şi mâna 


zase în genunchi, s 
lui se afla înăuntru. 

Se simți instantaneu transportată înapoi, în închisoarea pentru muncă 
silnică, unde femeile trebuiau să suporte genul acesta de lucruri sau să fie 
biciuite pentru nesupunere. Dar în acel moment nu mai era prizonieră și 
furia o cuprinse într-o clipă. Dădu la o parte mâna bărbatului cu o lovitură 
puternică şi sări în picioare. Brutarul se retrase rapid. Sal scoase cuțitul 
lung din teaca de la brâu și păşi spre el, pregătită să înfigă lama în burta lui 
grasă; apoi redeveni rațională. 

Bărbatul era îngrozit. 

Sal băgă cuțitul înapoi în teacă şi își încheie nasturii de la pantaloni. 

Fără să vorbească, deschise uşa cuptorului. Folosind cârligul din lemn 
al brutarului, scoase tava cu cartofi din cuptor. Putu să observe imediat că 
aceştia erau copți: cojile erau înnegrite şi uşor încrețite. Îi puse repede îna- 
poi în sac, pe care şi-l legă ulterior de spinare. 

Privindu-l pe brutar, apucă una dintre pâinile proaspăt coapte şi o băgă 
sub braţ. Îl provoca să protesteze, dar el nu spuse nimic. 

Sal părăsi brutăria în tăcere. Mâncă pâinea în timp ce mergea pe drum 


și o termină în câteva minute. 

Aşezată sub copac, simţi cum i se închid ochii. Dar nu trebuia să 
adoarmă în acel loc, ci să ajungă cu cartofii înapoi la regiment. Se ridică în 
picioare ca să rămână trează. 

Apoi, aproape fără ca ea să-și dea seama, cerul se lumină. Veniseră zorii. 
După doar câteva minute, începu să distingă pădurea din jurul ei. Apoi 
privi printre copaci și observă la doar o sută de metri depărtare suprafața 
pietruită a drumului. Nu fusese niciodată prea departe de el. 

Îşi legă din nou sacul, îşi croi drum spre șosea şi o porni spre sud. 

Ploaia se oprise şi ea înălță o rugăciune de mulțumire fără cuvinte spre 
ceruri. 

Când ajunse la Mont St-Jean, înspre est, soarele se ridica făcând lumină, 
dar nu și căldură, Femeia își alese drumul prin tabără. Cei mai mulţi băr- 
baţi erau întinși pe pământul umed, înveliţi în pături ude leoarcă. Caii uzi 
încercau, nefericiţi, să mănânce grâul distrus. Sal îl observă pe Kenelm 
Mackintosh stând în picioare, cu capul descoperit, spunând rugăciunile de 

dimineaţă împreună cu câţiva bărbaţi. Printre ei îl observă pe cumnatul lui 
Spade, Freddie Caines, care în acele clipe era sergent. 

Sal se deplasă cât de repede putea de teamă că, dacă cineva ar fi intuit 
ce avea în sac, ar fi putut să fie omorâtă pentru asta. 

Găsi cortul improvizat al lui Jarge și se târî recunoscătoare înăuntru. 
Jarge și alți câțiva bărbaţi din Kingsbridge erau întinși pe pământul ud, 
îngrămădiţi unul în altul ca peștii într-o cutie. 

- Treziţi-vă, soldaţi norocoşi, spuse ea. Deschise sacul și aroma cartofi- 
lor copţi umplu spaţiul mic. 

Jarge sări în fund, iar ea îi oferi un cartof. Bărbatul mușcă din el. 

- O, Dumnezeule! exclamă el. 

Ceilalţi luară şi ei cartofi şi îi mâncară. Jarge îl termină pe al lui și mai 
luă unul. 

— Este ca în Rai, continuă el. Eşti un înger, Sal Box! 

- Ei bine, răspunse ea, n-am mai fost numită așa niciodată până acum. 


xxx 


Întrucât se luminase, Kit şi contele ar fi putut să călărească mai repede. 
Cu toate acestea, niciun cal nu ar fi reuşit să parcurgă douăzeci de kilome- 
tri în galop. Alternau cu trapul și cu pasul; Kit considera că era frustrant de 
lent, dar contele îi spuse că se dovedise a fi metoda cea mai rapidă de a 
călări pe distanţe lungi, fără să-ţi omori calul. Începură să vadă fermieri tre- 
ziţi devreme, iar contele vorbea frecvent cu ei, verificând — înţelese Kit — 
dacă acela era drumul spre Wavre. Kit se simţi încordat și nerăbdător, 
întrucât Wellington le ordonase să se grăbească. 

Kit observă că, între timp, contele se stropise cu noroi nu doar pe pan- 
taloni şi cizme, ci peste tot, inclusiv pe faţă. Presupuse că şi el trebuia să 
arate cam la fel. 

Fură opriţi la un avanpost al cavaleriei, ocupat de bărbaţi în uniforme 
prusace. Santinelele le confirmară că se aflau în apropiere de Wavre şi le 
spuseră că Bliicher îşi instalase cartierul general într-un han mare, aflat în 
piaţa oraşului. 

Un ceas de biserică bătu ora cinci, când intrară în oraş. Drumul era de 
pământ, băltit şi noroios, după ploaie. Pe măsură ce se apropiau de centru, 
străzile deveniră mai înguste și mai întortocheate, iar noroiul cu treizeci 
de centimetri mai adânc. 

- Wellington zicea că prusacii sunt campaţi la est de oraș, spuse contele 
neliniștit. Va dura ore întregi să deplaseze armata lui Blücher prin labi- 
rintul acesta. 

Drumul principal îi duse direct în centrul orașului şi intrară în cea mai 
mare tavernă din piaţă. Un soldat prusac îi opri în hol, privindu-le unifor- 
mele mizerabile. Contele îi vorbi într-o franceză poticnită, iar el scoase zgo- 
mote de negare. 

Problema era că ei nu transmiteau autoritate. Uneori, oamenii simpli 
credeau că străinii care le vorbeau prost limba trebuie să fi fost tâmpiţi. Kit 
strigă la bărbat: 

- Achtung! Der Graf sucht Blücher! Gehholen! Atenţiune! Contele îl caută 
pe Blücher; du-te şi adu-l! 

Funcţionă. Soldatul scoase un zgomot de scuză şi dispăru după o ușă. 

— Bine lucrat, Clitheroe, murmură contele. 

Când soldatul reveni, îi spuse lui Kit că feldmareșalul urma să ajungă 
în curând. Kit găsi acest lucru înnebunitor. De ce nu ieşise omul imediat, 
chiar dacă era în cămașă de noapte? Unde era simţul urgenţei? Contele 
Henry păru frustrat, dar nu se plânse. 

Kit îi ordonă soldatului să aducă pâine şi cafea pentru contele de 
Shiring; ascultător, omul plecă în grabă şi reveni câteva minute mai târziu 
cu micul-dejun. 

Blücher apăru proaspăt bărbierit, în uniformă şi fumând pipă. Ochii lui 
injectaţi sugerau că băuse în exces cu o seară înainte, poate mai multe nopți 
înainte. Însă era energic şi hotărât. Contele se înclină şi îi dădu imediat scri- 
soarea lui Wellington, care era scrisă în franceză. În timp ce Bliicher o citea, 
soldatul prusac îi turnă cafea într-o ceașcă, pe care feldmareşalul o goli fără 
să-şi ia ochii de la pagină. 

Conversaţia care urmă a fost în franceză, pe care Kit nu o înțelegea, 
însă Blücher tot folosea cuvântul „Oui“, despre care ştia că înseamnă da. 
Părea să fie un semn bun. 

În timp ce cei doi bărbaţi conversau într-o limbă care le era străină 
amândurora, începură să apară ofiţerii superiori prusaci. Conversaţia se 
termină cu contele și Bliicher aprobând amândoi din cap; apoi Bliicher 
dădu ordine aghiotanţilor. 

Contele lămuri situaţia pentru Kit. O parte din armata lui Bonaparte îi 
urmărise pe prusaci până în acel punct, iar Bliicher trebuia să lase în urmă 
o parte din grupul său ca să-i reţină. Oricum, era pregătit şi dispus să-şi 
conducă partea cea mai mare a armatei la Mont St-Jean în dimineaţa aceea; 
de fapt, o parte din avangardă traversase deja râul. 

- Când vor ajunge acolo? întrebă Kit. 

- E prea devreme ca să putem ști. Chiar acum o voi lua înapoi ca să-i 
spun lui Wellington că ei au pornit la drum. Tu rămâi cu prusacii, aşa cum 
a ordonat Wellington, până când poţi face o estimare realistă a orei lor de 
sosire. Treaba ta a devenit crucială acum. Wellington va fi disperat să afle 
când va primi întăriri, care să-i dubleze dimensiunile armatei. 

Kit fu încântat că i se încredințase o sarcină atât de importantă și, în 
acelaşi timp, simţi povara unei mari responsabilități. 

- Rămâi cu ei cel puţin până pleacă toți din oraș, îi zise contele. Apoi 
folosește-ţi propria judecată. 

- Da, domnule. 

Contele se înclină spre Blücher și îşi luă rămas-bun. 

„Acum sunt pe cont propriu“, gândi Kit. 

Oraşul Wavre se întindea pe malul vestic al râului Dyle. Kit îşi recuperă 
calul şi o porni călare pe scurta distanţă de la piaţă până la pod. Oamenii lui 
Blücher mărșăluiau deja peste pod. Îşi dădu seama imediat de faptul că era 
nevoie de ore întregi ca mii de oameni să poată traversa podul acela îngust. 
Râul era umflat, urmare a recentelor ploi torențiale, și era clar că nu putea 
fi traversat prin apă. Cercetă malul celălalt în aval și în amonte și descoperi 
alte două poduri, unul la capătul sudic al orașului și altul la vreun kilome- 
tru și jumătate de locul în care se afla, însă ambele erau înguste. 

Când își întoarse privirea spre podul principal, văzu că soldaţii care măr- 
şăluiau erau intercalaţi cu tunuri, baterii de câte opt piese şi că se formase o 
coadă. O mulţime tot mai mare de soldaţi aștepta să traverseze. Soldaţii erau 
obișnuiți să aștepte şi de aceea se așezară voioși pe pământ ca să se odih- 
nească. Kit îl întrebă pe un căpitan cât de multe tunuri duceau la Mont St-Jean. 

„Einhundertvierundvierzig“, veni răspunsul. După un moment de gån- 
dire, Kit înţelese că era vorba de o sută patruzeci şi patru. 

Kiturmă traseul făcut de armată, dar spre în oraș. Aici lucrurile nu erau 
la fel de calme. Cizmele soldaților în marş frământau noroiul de sub picioare, 
transformându-l într-o pastă care devenea aproape lichidă. Curând află 
cauza acestui blocaj: unul dintre carele cu tunurile cele mai grele avea o axă 
ruptă şi bloca drumul. Ar fi trebuit să fie tras din cale, dar strada era prea 
îngustă. Un ofiţer cu faţa înroșită biciuia caii şi înjura furios vreo zece soldaţi 
care se chinuiau să păşească pe strada noroioasă; împingeau carul, încer- 
când cu disperare să îl pună în mișcare. 

Îşi croi drum pe lângă ei şi se duse în partea îndepărtată a orașului, 
unde se asigură că trupele care trecuseră apucaseră drumul de ţară care 
ducea la Mont St-Jean. 

Întorcându-se la pod, observă că în acel moment erau imobilizaţi mai 
multe mii de oameni pe malul celălalt. Kit începu să se teamă că avea să 
dureze toată ziua pentru a-l traversa. 

Şirul începu să se mişte din nou - probabil carul rupt al tunului fusese, 
în sfârşit, înlăturată din drum. Soldaţii trebuiau să se dea la o parte, în timp 
ce tunurile grele, trase de cai, traversau orașul îngropat, unul câte unul. La 
ora opt încă nu-și traversaseră toate tunurile prin oraș. 

Izbucni focul. 

Rit îl mirosi înainte să-l vadă. Mirosul paielor arzând. Ar fi trebuit să fie 
prea ude ca să ardă. Multe dintre clădiri fiind din lemn, fumul care se înălța 
din centrul oraşul se transformă dintr-o coloană într-un nor și, apoi, într-o 
ceaţă care învălui oraşul, făcându-i pe soldaţi să tuşească și să lăcrimeze. 

Armata se opri complet. Unii dintre oameni abandonară tunurile şi 
caii şi se retraseră din calea flăcărilor. Cei aflaţi în apropierea căruţelor cu 
muniţie intrară în panică și fugiră de teama unei explozii uriașe. Ofițerii le 
ordonară celor rămași să pornească înapoi pe drumul pe care veniseră. Pe 
străzile înguste, încercarea de a întoarce întreaga procesiune, inclusiv 
carele tunurilor, cu atelajele lor de şase cai, provocă mult mai multe înju- 


rături şi confuzie. 

Kit reveni la pod cu intenţia de a le sugera prusacilor să se folosească de 
celelalte poduri, dar ofiţerii i-o luaseră înainte şi trimiteau deja batalioanele 
pe rutele mai ocolitoare. 

Kit traversă podul cel mai apropiat, din sud, şi ocoli periferia ca să ajungă 
în partea de vest a oraşului. Găsi drumul spre Mont St-Jean și se lămuri că 
prusacii porneau pe acel drum. 

Reveni la podul principal şi observă că trupele se mişcau mai cursiv pe 
rutele alternative. Tunurile erau trase înapoi din centrul oraşului. Vagoanele 
de muniţie se alăturară exodului. 

Wellington se aştepta ca prusacii să ajungă pe câmpul de luptă la ora 
zece şi jumătate. 

Kit încercă să estimeze noua lor oră de sosire. „De îndată ce ajung pe 
drumul deschis, ar putea să mărșăluiască cu patru sau cinci kilometri pe 
oră, gândi el. Așa că îi pot spune lui Wellington că este posibil ca grosul 
armatei să ajungă la Mont St-Jean peste vreo cinci ore, pe la trei şi jumă- 
tate după-amiaza, cu condiţia să nu mai meargă și altceva prost.“ 

Porni călare la drum ca să-i ducă vestea lui Wellington. 


CAPITOLUL 43 


Wellington ordonă ca toate femeile să părăsească neîntârziat câmpul de 
luptă. Unele se supuseră ordinului. Sal se află printre cele care îl ignorară. 

Şi era plictisită. Nu şi-ar fi imaginat niciodată că avea să se întâmple aşa 
ceva. Se întinse pe pământ, lângă coama crestei, cu Jarge şi ceilalți oameni 
din Regimentul 107 infanterie, privind în jos, peste peisaj, și așteptând să 
înceapă bătălia. N-ar fi trebuit să se afle pe o poziţie atât de înaintată, dar 
se găseau într-un loc în care un şanţ uşor îi ascundea vederii. 

Descoperi că era nerăbdătoare și aștepta să înceapă mai repede. „Ce 
proastă sunt“, gândi ea. 

Apoi, la unsprezece şi jumătate, începu. 

Aşa cum se așteptaseră, francezii atacară mai întâi castelul şi clădirile 
fermelor de la Hougoumont, avanpostul aliaţilor care se afla la vreo opt 
sute de metri de locul în care stătea ea întinsă, periculos de aproape de 
linia frontului francez. 

Reuși să distingă un ansamblu de case, un hambar şi o capelă, toate 
înconjurate de copaci. O grădină cu gard zidit și o livadă se aflau în partea 
de vest, pe partea dreaptă, așa cum privea Sal. Pe partea îndepărtată, spre 
sud, dar tot vizibilă pentru Sal, o mică pădurice - cam un hectar — se înălța 
între clădirile fermelor şi linia frontului franceză. Lui Sal i se spusese că 
Hougoumont era apărat de vreo două sute de britanici din regimentul de 
gardă și de o mie de germani. Trupele erau staționate în pădure și în livadă, 
dar şi în interiorul ansamblului de clădiri. 

Atacul francez începu cu o canonadă puternică de artilerie, despre 
care Sal crezu că urma să fie devastatoare, fiind lansată de la distanţă atât 
de mică. 

Apoi, infanteriștii francezi porniră în marș de la linia frontului lor, 
peste un câmp deschis, spre Hougoumont. După care, răspunseră tunurile 
aliaţilor trăgând cu şrapnele impotriva infanteriei, 

Aliaţii aflaţi în pădure începură să tragă în francezi, din spatele copaci- 
lor. Germanii aveau puști ghintuite care erau mult mai precise și aveau 
bătaie mai mare. 

Șrapnelele și focurile de puşcă fură de o eficienţă ucigătoare şi oamenii 
din trupele franceze, îmbrăcaţi în haine albastre, căzură cu sutele; dar 
restul își păstrară linia și continuară să înainteze. 

- Sunt o ţintă atât de uşoară, spuse Sal. De ce nu aleargă înainte, în loc 
să meargă la pas? 

Întrebarea nu era adresată cuiva anume, dar primi răspuns de la un 
veteran al războiului din Spania. 

- Disciplină, spuse el. Peste un minut se vor opri și vor trage toți 
împreună. 

„Eu aş fugi de-acolo“, gândi Sal. 


xxx 


Kit ajunse înapoi la Mont St-Jean la scurtă vreme după miezul zilei: 

Îl găsi pe Wellington călare, lângă regimentul de gardă, pe coama de 
deasupra. cătunului Hougoumont. Privea intensa luptă de la ferme. 
Wellington îl văzu. 

- Unde dracului sunt prusacii ăia? întrebă iritat. Îi aşteptam să ajungă 
acum câteva ore! 

Furia lui Wellington putea să fie otrăvitoare şi nu tot timpul era îndrep- 
tată spre persoana corectă. 

Kit îşi oțeli voinţa ca să-i dea veştile proaste comandantului său. 

- Domnule, pot să confirm că grosul armatei prusace a părăsit Wavre 
până la ora zece şi jumătate. Estimarea mea este că nu vor ajunge aici îna- 
inte de două și jumătate, în după-amiaza asta. 

- Atunci, ce naiba au făcut atâta timp? S-a luminat înainte de ora cinci! 

Kit îi oferi o versiune rezumativă. 

- Wavre este o fundătură, cu un pod îngust peste râu şi străzi strâmte 
şi şerpuite prin oraş - unde, ca lucrurile să se înrăutățească, a izbucnit un 
incendiu violent în dimineaţa asta, În plus, odată ce au trecut de oraş, dru- 
mul lor până aici este îmbibat de apă... 

- Incendiu? Cum s-a putut întâmpla aşa ceva, după atâta ploaie? 

Era o întrebare stupidă. 

- Nu am informaţii, domnule, răspunse Kit. 

- Du-te și găseşte-l pe Shiring, zise Wellington. Va avea multă treabă 
pentru tine în după-amiaza asta. 

Kit plecă mai departe, călare. 

Găsi Regimentul 107 infanterie la capătul vestic al liniei aliaţilor. Unii 
dintre oameni înaintaseră târâș în afara poziţiei ca să arunce o privire la 
câmpul de bătălie, însă locotenentul Joe Hornbeam le ordonă să revină ca 
să nu poată fi văzuţi de francezi. 

- Nu dorim ca bătrânul Bonaparte să ştie unde suntem sau cât de mulţi, 
spuse el. Haide să-l lăsăm pe nenorocit să ghicească. 

Kit îl văzu pe Jarge, îşi opri calul şi descălecă. 

- Tânărul Joe nu este un ofițer rău, să ştii, spuse Jarge, mai ales dacă te 
gândeşti că are doar optsprezece ani. 

- Nu te-ai fi aşteptat la asta, răspunse Kit. Cu un bunic atât de nesufe- 
rit cum este consilierul Hornbeam.... Kit fu distras de prezența mamei lui. 
Se descurajă. Ce cauţi aici? o întrebă el. Femeilor li s-a ordonat să plece de 
pe câmpul de luptă. 

- Ordinul acela n-a ajuns niciodată la mine, răspunse Sal. 

- Ei bine, a ajuns la tine acum. 

- Sunt aici că să fiu alături de soțul meu şi nu fug nicăieri. 

Kit deschise gura să o contrazică, apoi se răzgândi. Era inutil să te con- 
trazici cu Sal când era hotărâtă. 

Se apropie de Joe Hornbeam. 

- Locotenente, l-ai văzut pe contele de Shiring? 

- Da, domnule, răspunse şi arătă spre nord, înapoi spre creastă. În 
urmă cu câteva minute se afla la vreo trei sute de metri în direcția aceea, 
discutând cu generalul Clinton. 

- Mulţumesc. 

- Da, domnule. 

Kit încălecă şi începu să coboare panta spre locul în care se aflau contele 
Henry și generalul Clinton, amândoi călare. Înainte să-i poată vorbi conte- 
lui, se stârni o suprapunere de bubuituri precum sunetul a zece mii de tunete 
simultane, un zgomot care nu putea să însemne decât sfârșitul lumii; dar Kit 
activase într-o baterie de artilerie și știa că acela era sunetul tunurilor — doar 
că erau mai multe în același timp, mai multe decât auzise el vreodată. 

Își întoarse calul şi se grăbi să urce panta înapoi, avându-i aproape în 
urmă pe contele Shiring și pe generalul Clinton. În vârf, se opriră şi priviră. 

Se aflau pe partea vestică a drumului cărbunelui şi Kit observă imediat 
că tunurile franceze se aflau pe partea estică, trăgând spre centrul şi stânga 
liniei aliaţilor. Erau aliniate cel puţin şaptezeci de tunuri de mare calibru, 
lansând cât de repede puteau. 

Cu toate acestea, nu nimereau prea multe ținte. Trupele aliaţilor de pe 
panta sudică suferiră din greu, dar cea mai mare parte a armatei lui 
Wellington se afla în spatele coamei şi multe dintre ghiulelele lui Bonaparte 
se scufundau, inutil, în noroi. 

Deci, ce scop avea acest baraj? 

Câteva minute mai târziu, Kit înţelese. 

Soldaţii francezi în uniforme albastre începură să avanseze, trecând 
printre tunuri și mărșăluind peste vale. Obuzele franceze treceau peste cape- 
tele lor şi descurajau trupele aliaților să iasă pe creastă ca să-i întâmpine. 

În curând, deveni evident că acest atac era unul major. Kit estimă 
numărul infanteriștilor care se apropiau la vreo cinci mii, apoi la zece mii, 
apoi și mai mulţi, poate douăzeci de mii. 

Tunurile aliaţilor deschiseră focul împotriva lor şi Kit îşi putu da seama 
că trăgeau cu proiectile brizante, un fel de conserve umplute cu așchii din 
fier şi rumeguș, care explodau și se imprăştiau într-un con ucigător, pe o 
rază de vreo treizeci de metri, culcând la pământ soldaţii inamici ca o coasă 
gigantică. Dar francezii păşiră peste cadavrele camarazilor lor şi continu- 
ară să înainteze. 

Bătălia începuse, 

Scopul unui atac era de obicei distrugerea integrităţii liniei inamicului 
pentru a ajunge în spatele acesteia. Acest lucru se putea obține fie prin oco- 
lirea liniei - numită uneori răsturnarea flancului —, fie prin străpungere, 
prin crearea unei breșe în mijloc. În aceste cazuri, oamenii din linia de apă- 
rare puteau fi încercuiți, prinși în capcană și atacați din toate părţile. 

Kit îşi folosi ocheanul — luat de pe cadavrul unui ofițer francez, la 
Vitoria - ca să studieze capătul estic, îndepărtat, al câmpului de bătălie. 
Soldaţii francezi care avansau ajunseră primii la liniile aliaţilor şi atacară 
energic, împingându-i pe apărători înapoi. Frontul aliaţilor urma cursul 
unei cărări înguste, scufundată, mărginită de tufișuri; francezii ajunseră 
rapid la acest refugiu. Apoi, britanicii contraatacară. Lupta era violentă și 
sângeroasă, iar Kit se bucură că nu se află acolo. 

Înaintarea franceză pierdu din avânt, dar nu se opri. Kit observă dispe- 
rat că povestea era aceeași pe toată lungimea liniei, pe partea cealaltă a 
drumului cărbunelui: un atac francez viguros, un contraatac şi o înaintare 
lentă a francezilor. 

Era ora două și aliaţii pierdeau teren. 

Soldaţii aliaţi din jurul lui Kit și al contelui nu aveau astâmpăr, dornici 
să sară în ajutorul camarazilor lor; dar Wellington nu le ordonase asta. 

- Rămâneţi unde vă aflaţi, soldaţi! parcă lătră contele. Oricine fuge îna- 
inte fără ordin va fi împuşcat în spate, 

Kit nu era convins că vorbea serios, dar ameninţarea fu eficientă și 
oamenii se liniştiră. 

Pierderile francezilor erau mari, dar continuau să vină alţi oameni, 
inclusiv cavalerie, pe care ei îi numeau cuirasieri. Kit privi înapoi pe panta 
din spatele coamei şi văzu că Wellington avea puţine rezerve de infanterie 
pe care să le arunce în lupta corp la corp. Oricum, cavaleria britanică 
aştepta. Kit putu să vadă cel puţin o mie de oameni din brigada Household 
Cavalry stând în picioare lângă caii lor și așteptând cu nerăbdare ordinul 
de atac. Regimentele Life Guards şi Horse Guards aveau numai armăsari 
negri. Erau conduși de contele de Uxbridge, unul dintre numeroșii bărbaţi 
pe care Wellington nu-i plăcea. 

Kit îi auzise pe ofiţerii statului major spunând despre cavaleria brita- 
nică, printre altele, că deţinea cei mai buni cai, dar că francezii aveau cei 
mai buni oameni. Cel puţin un lucru era adevărat: cavaleria franceză avea 
mai multă experienţă de luptă. 

Sună o goarnă şi o mie de oameni încălecară; apoi, un alt sunet de 
goarnă îi făcu să-şi tragă săbiile din teacă simultan. Era o privelişte formi- 
dabilă şi Kit fu recunoscător că nu avea să se afle printre cei care urmau să 
se împotrivească atacului. 

Reacţionând la alte sunete de goarnă, ei formară o linie, de la est la vest, 
lungă de un kilometru și jumătate, apoi își mânară caii la pas înainte, în sus 
pe pantă, aflându-se încă în afara razei vizuale a inamicului. Trecură la trap, 
depășiră creasta şi, atunci, cu strigăte şi țipete, atacară la vale, într-o luptă 
corp la corp. 

Infanteria aliaţilor se arătă în calea lor. Francezii încercară să fugă îna- 
poi spre liniile lor, dar nu puteau alerga mai repede decât caii; astfel, cava- 
leriștii îi tăiară și secţionară fără milă cu săbiile, retezând braţe și picioare 
şi capete. Bărbaţii care alergau se împiedicară și căzură şi fură călcaţi în 
picioare de cai. Cavaleria își continuă şarja; măcelul fu îngrozitor. 

Contele Henry era agitat ca un cocoș. 

- Asaltul lui Bonaparte a fost respins, cârâi el. Domnul să binecuvân- 
teze cavaleria! 

Când caii ajunseră în raza de acţiunea liniei frontului francez, Uxbridge 
le ordonă gornișştilor să sune semnalul de întoarcere. Kit îl auzi clar, dar, 
spre uimirea lui, cavaleriști păreau surzi. Ignorară semnalul repetat şi con- 
tinuară să călărească, aclamând şi fluturându-şi săbiile. Contele Henry 

scoase un mormăit dezgustat pe lângă Kit. Călăreţii erau mistuiţi de setea 
de sânge şi orice semn de disciplină dispăruse. Lipsa lor de experienţă de 
luptă ieşea la iveală. 

Exaltarea lor era sinucigașă. În timp ce atacară linia franceză, fură dobo- 
râţi de foc de artilerie și de cel al muschetelor. Avântul lor încetini, pe măsură 
ce terenul din fața lor începu să fie în pantă ascendentă și caii obosiră. 

În câteva minute, cavaleria trecu de la triumf la anihilare. Dintr-odată, 
fură ei cei măcelăriți. Pe măsură ce se despărţeau în grupuri mici, france- 
zii îi înconjurau şi îi distrugeau metodic. Kit privi disperat cum crema 
armatei britanice era anihilată. Câţiva supraviețuitori norocoși își biciuiră 
caii într-un galop epuizant, înapoi spre liniile aliaţilor. 

Asaltul lui Bonaparte fusese într-adevăr respins... dar cu ce preț! 

Francezii aveau mai mulți soldaţi și puteau să lanseze un alt atac de 
infanterie, pe când britanicii nu mai puteau lansa o altă şarjă de cavalerie. 

Kit fu copleșit de disperare. 

Urmă o acalmie. Lupta nu se întrerupse, ci continuă la un nivel mai scă- 
zut. Artileria franceză trăgea intermitent pe deasupra văii, omorând ocazi- 
onal câte un ofiţer călare sau zdrobind un tun; şi hărțuielile din jurul 
cătunelor Hougoumont şi La Haye Sainte continuară, trăgătorii de elită din 
fiecare executând trageri şi uneori lovind câte o ţintă. 

Un mesager îi vorbi lui Wellington, care îl chemă pe contele Henry: 

— Există un raport că au apărut câţiva prusaci, spuse Wellington. Mergi 
la capătul estic al liniei noastre și verifică. Dacă este adevărat, spune-i 
comandantului lor că vreau ca ei să-mi întărească flancul stâng. Du-te! 

Pentru Kit, instrucţiunile aveau sens. Flancul stâng al lui Wellington 
fusese ținta preferată a artileriei lui Bonaparte şi a atacurilor infanteriei, în 
timp ce flancul drept - unde se aflau Sal și Jarge — abia dacă fusese implicat 
până în acel moment. Flancul stâng era àcela care avea nevoie de prusaci. 

Grupul porni la galop. 

La vreo doi sau trei kilometri depărtare de capătul cel mai estic al liniei 
frontului aliaţilor existau două petice de pădure: pădurea Ohain, spre nord, 
şi pădurea Paris, spre sud. În timpul mersului, Kit avu impresia că vede 
mișcare în ambele zone. Ajungând mai aproape, el observă sute de soldaţi 
în uniforme albastru închis ieșind din pădurea Ohain. 

Era adevărat. În sfârşit, prusacii începeau să sosească. 

Kit şi contele Henry ajunseră nevătămaţi la pădurea Ohain. În acel 
moment, sosiseră vreo două sau trei mii de prusaci, în timp ce alţii ajungeau 

la sud de pădure. Câteva mii nu făceau mare diferenţă, dar, după sosirea 
celorlalți, aliaţii urmau să dispună de un avantaj copleșitor. 

Dar exista timp ca să aștepte după ei? 

Soldaţii din pădurea Ohain aparţineau corpului 1, comandat de mult 
decoratul von Zeiten, un bărbat la vreo patruzeci şi cinci de ani, cu înce- 
put de chelie, şi care era pe cale să ia parte la cea de a treia sa bătălie în ulti- 
mele patru zile. Pentru că Bliicher încă nu sosise, contele Henry şi Kit îi 
transmiseră mesajul lui Wellington lui von Zieten, în bine cunoscutul 
amestec de limbi. 

Zieten zise doar că îi va transmite lui Blücher solicitarea lui Wellington, 
imediat ce era posibil. Kit rămase cu impresia că prusacii aveau să decidă 
după capul lor unde să intre în luptă. 

Zieten nu putea să estimeze cât de repede urmau să ajungă ceilalți 
prusaci. y 

Contele Henry şi Kit o porniră înapoi spre Wellington și îi raportară. 

Kit îşi privi ceasul — o altă captură furată de la un cadavru — și rămase 
uluit să vadă că era ora cinci după-amiază. Părea să fi trecut doar câteva 
minute de la primul atac al infanteriei franceze. 

Pe parcursul intenselor lupte din ultimele trei zile, scopul lui Bonaparte 
fusese să-i împiedice pe prusaci să se alăture anglo-olandezilor. Însă, în 
următoarele câteva ore, în sfârşit, acest lucru urma să se întâmple. 

Fără îndoială că Bonaparte îi văzuse pe prusaci și trebuie să fi înţeles că, 
brusc, timpul devenise crucial. În acel moment, singura lui speranţă era să 
distrugă armata aliaţilor înainte ca prusacii să li se alăture în luptă, întrucât 
un număr al lor suficient de mare ar fi influenţat rezultatul. 

Kit sesiză o activitate intensă în spatele liniilor franceze. Timp de câteva 
minute nu reuși să-şi dea seama ce se întâmpla; apoi, contele spuse: 

- Se adună cuirasierii. Va urma un atac de cavalerie. 

Artileriștii britanici și olandezi aduseră în partea frontală tunuri supli- 
mentare ca să le înlocuiască pe cele deteriorate. Kit se uită după Roger, dar 
nu reuși să-l vadă. 

Artileria franceză încă trăgea intermitent, în timp ce se aduna cavaleria, 
când un obuz ateriză la douăzeci de metri de Kit, lovind un tun de rezervă ce 

era manevrat pentru a fi amplasat pe poziţie. Urmară o bubuitură şi o fulge- 
rare, apoi strigătele bărbaţilor și un țipăt îngrozitor al unui cal rănit. După 
aceea se auzi o a doua explozie, mai mare, din cauza exploziei rezervei de praf 
de puşcă din spatele tunului. Tunul se făcu bucățele. Kit fu aruncat la pământ 
şi asurzi, dar, o secundă mai târziu, realiză că nu fusese ars sau lovit de 

obiectele dezintegrate zburătoare. Ameţit, se strădui să se ridice în picioare, 
Toţi oamenii care ajutau la mutarea tunului erau morţi sau răniţi, tunul 
însuși fiind o ruină din metal contorsionat şi lemn. Privirea lui Kit căzu pe 
contele Henry, întins la pământ, nemișcat. În jurul capului era sânge. Pro- 
babil că rana fusese provocată de o bucată din tunul distrus, proiectată prin 
aer. Kit se așeză în genunchi alături de el şi observă că încă respira. 

Văzu un grup de infanteriști holbându-se la tunul zdrobit. Arătă spre 
doi dintre ei și spuse: 

- Tu şi tu! Acesta este contele de Shiring. Ridicaţi-l și duceţi-l la chi- 
rurg. Pas alergător! 

Cei doi făcură ascultare, 

Kit se întrebă dacă bărbatul avea să supravieţuiască. Chirurgii nu 
puteau face prea multe cu rănile de la cap, în afară de a le bandaja. Totul 
depindea de cât de multe leziuni suferise creierul. 

Nu era timp de reflecții. Kit se intoarse pe câmpul de luptă. Începea un 
nou asalt francez. 

Ceea ce apăru dintre liniile franceze părea un fel de maree de călăreți. 
Soarele ieși din spatele unui nor și străluci pe săbii și armuri. Zecile de mii 
de copite, la impactul cu pământul, îl făcură să tremure. Kit simţi acest lucru. 

Aliaţii rămăseseră cu prea puţină cavalerie care să li se opună. 

- Pregătiți-vă să întâmpinați cavaleria! strigă Wellington. 

Strigătul fu repetat de-a lungul liniei şi batalioanele de infanterie trecură 
rapid la formaţia în careuri, așa cum fuseseră antrenați. Privind în lungul 
liniei, Kit văzu că Regimentul 107 infanterie forma rapid careurile eficiente. 

În timp ce cavaleria inamică se apropia, Wellington călări în jurul care- 
urilor, adresând încurajări. Kit şi alți aghiotanţi îl urmară. Apoi francezii 
ajunseră peste ei. 

La început, apărătorii avură parte de tot ce era mai bun. Cavaleria fran- 
ceză ataca în jurul careurilor, strigând: „Vive l'Empereur!“ Mulţi dintre ei 
fură doborâţi de focul intens de la marginile careurilor, acolo unde trăgăto- 
rii erau aşezaţi pe patru linii. Fiecare soldat britanic îngenunchea şi trăgea, 
apoi pășea în spate, în rândul al patrulea, unde reîncărca, astfel încât urmă- 
torul soldat să poată trage. Se forma un dans cu o eficiență ucigătoare. 

După câteva minute îngrozitoare, cavaleria se retrase, dar alți soldați, 
pe cai odihniţi, unii înarmaţii cu lănci lungi de trei metri, pe care le arun- 
cau în careuri, încercară să creeze spaţii. Însă morţii și răniții erau traşi în 
centrul careului și golurile umplute. 

Kit nu se putu abţine să nu admire curajul cavaleriştilor francezi în ata- 
curile lor succesive, călărind peste cadavrele camarazilor lor, sărind peste 
caii morți şi răniţi. Rămăşiţele cavaleriei britanice contraatacară, dar nu 
erau suficient de mulți ca să conteze. 

În timpul unui răgaz, Kit se întrebă unde era infanteria lui Bonaparte. 
Ar fi trebuit să susțină cavaleria - acesta era modul în care se proceda de 
obicei. Apoi, privi dincolo de vale, scrutând printre norii de fum de praf de 
puşcă şi înțelese motivul: în sfârşit, prusacii se alăturaseră aliaţilor. 

Ignorând solicitarea lui Wellington, cei mai mulţi dintre nou-veniţi pivo- 
taseră în jurul capătului estic al liniei franceze şi atacau satul Plancenoit, aflat 
sus, pe creasta din faţă şi aproape de cartierul general francez. Bonaparte 
fusese orbit. 

Luptele de acolo păreau acerbe. Kit realiză că Bonaparte nu ar fi putut 
să ia infanterie de acolo ca să sprijine atacul cavaleriei. În timp ce privea, lui 
Kit i se păru că vede mai sus, pe pantă, trupe suplimentare din formaţiile de 
rezervă, care se desfăşurau spre Plancenoit. Dar reuşi să observe şi mai 
multe uniforme albastru închis care veneau dinspre est și intrau în luptă. 

Infanteria franceză era blocată acolo şi nu putea susține atacul propriei 
cavalerii. Acest lucru putea salva armata lui Wellington. 

„Bonaparte trebuie să fie disperat“, deduse Kit. Trebuia să învingă astăzi, 
pentru că, în ziua următoare, armatele combinate ale prusacilor și anglo-olan- 
dezilor ar fi fost imbatabile. 

Se ridică un murmur de agonie dinspre aghiotanţii lui Wellington și 
cineva spuse cu voce joasă: 

— La Haye Sainte a căzut. 

Privind în partea cealaltă, Kit putu să observe, fugind de la fermă, nişte 
rămășițe amărâte ale apărătorilor germani, o fracțiune minusculă din trupele 
desfășurate iniţial; în sfârșit, francezii ocupară locul. Acesta fu un impuls pen- 
tru Bonaparte, pentru că însemna că slăbise serios linia de apărare a aliaţilor. 

Artileria aliaţilor începu imediat să tragă asupra cătunului La Haye 
Sainte, iar Kit gândi: „Ăsta este Roger, care trage“. Dar francezii menţinură 
avanpostul. 

Atacul cavaleriei franceze începu să slăbească pe la şase şi jumătate. 
Oricum, aliaţii fuseseră loviți grav, în special în centrul liniei de apărare. 
Era momentul potrivit pentru ca Bonaparte să dea lovitura de graţie. 
Wellington înţelese clar cât de periculoasă era vulnerabilitatea aliaţilor şi 
călări cu furie, în lungul liniei, neţinând cont de propria siguranţă şi dând 
ordine pe care Kit şi alţi aghiotanţi le transmiseră ofițerilor: chemarea 

rezervelor în faţă, ca să întărească linia de apărare, chemarea căruţelor cu 
muniţie, înlocuirea tunurilor distruse cu piese de schimb care, în acel 
moment, erau într-un număr periculos de redus. Între timp, corpul I al lui 
Zieten făcuse, în sfârşit, ceea ce dorise Wellington și întărise flancul stâng 
alaliaţilor, permițându-i lui Wellington să retragă de acolo soldaţi, cu care 
să întărească centrul slăbit. În tot acest timp, Bonaparte fu împiedicat să 
atace zona vulnerabilă a aliaţilor de către atacul prusacilor de la Plancenoit. 

Un colonel francez dezertă și călări spre liniile aliaților strigând: „Vive 
le roi!“ Trăiască Regele! Când fu interogat de ofițerii de informaţii ai alia- 
ților, el dezvălui că Bonaparte hotărâse să-și folosească trupele de elită, 
Garda Imperială - ţinută în rezervă până în acel moment — ca să atace 
flancul drept al aliaţilor. 

Garda Imperială era în mod normal introdusă în luptă doar la final, ca 
să dea lovitura de graţie. Ajunsese bătălia în acel stadiu? 

Aghiotanţii fură trimiși să transmită aceste vești trupelor din partea 
cealaltă a drumului cărbunelui, care avusese parte de puţină acţiune până 
în acea clipă. Kit călări până la Regimentul 107 infanterie și îl avertiză pe 
maiorul Denison, care se afla la comandă. Oamenii din jurul lui Denison 
părură bucuroși să intre, în sfârşit, în acţiune, fie şi doar ca să poată răs- 
punde întrebării: „Tu ce ai făcut la Waterloo?“ 

Imediat după ora şapte, cu soarele care se scufunda dincolo de capătul 
vestic al văii, apru Garda Imperială - şase mii de oameni, după estimarea 
grosieră a lui Kit —, purtând vestoane de uniformă albastre, mărşăluind în rit- 
mul tobelor peste câmpurile presărate cu bărbaţi și cai morți şi răniți, într-o 
putoare de măruntaie și sânge. Kit stătea pe calul său și îi privea prin ochean 
cum se apropiau. Ocoliră Hougoumont - încă ocupat de aliați — şi trecură de 
La Haye Sainte, care se afla în acel moment în mâinile francezilor. 

Trupele aliaţilor așteptară în spatele crestei, în afara vederii inamicului. 
Joe Hornbeam mergea în sus și în jos pe linia de apărare, spunând: 

- Rămâneţi unde vă aflaţi. Aşteptaţi comanda. Nimeni nu sare fără 
ordin. Rămâneţi unde vă aflaţi. 

Kit observă că francezii atacau de lungul întregii linii a aliaţilor, fără 
îndoială ca să blocheze trupele și să le împiedice să intervină ca să întă- 
rească apărarea împotriva Gărzii Imperiale. Privind soarele care apunea, el 
realiză că acesta avea să fie actul final al bătăliei — într-un fel sau altul. 
Decise să rămână cu Regimentul 107, ; 

Când Garda ajunse la două sute de metri distanţă, tunurile aliaților deschi- 
seră focul, Kit observă că trăgeau din nou cu proiectile brizante şi, în timp ce 

soldaţii Gărzii Imperiale începură să cadă, murmură: „Bine ţintit, Roger“. Dar 
disciplina francezilor ri 


: fără să întrerupă ritmul, ei ocolită trupurile mor- 
ților și răniților, acoperiră spaţiile goale ale liniei şi continuară să înainteze. 

Când Garda ajunse la doar treizeci de metri depărtare, soldaţii din spa- 
tele crestei se ridicară brusc în picioare şi traseră o salvă de muschete. La 
distanța aceea, multe gloanţe îşi atinseră ţinta. Francezii traseră și ei și 
câţiva dintre oamenii din Kingsbridge căzură, inclusiv ofițerul coman- 
dant, maiorul Denison. Kit îl văzu pe capelanul Kenelm Mackintosh cum 
primeşte un glonţ în piept, care păru să fie letal, și se gândi la cei cinci copii 
ai lui Elsie, care tocmai îşi pierduseră tatăl. 

Cu inamicul aflat la doar treizeci de metri distanţă, nu era timp pentru 
reîncărcare, aşadar aliaţii continuară cu un atac la baionetă. Garda ezită, dar 
nu se retrase şi conflictul se transformă într-o sângeroasă luptă corp la corp. 

Regimentul 107 se afla printre trupele de la extremitatea dreaptă a câm- 
pului de luptă, trăgând dintr-o parte în inamicul care avansa. Un batalion 
atacă la vale şi pivotă spre dreapta ca să atace flancul vulnerabil al Gărzii 
Imperiale. Nu existase niciun ordin de-al lui Wellington: ofiţerii preluau ini- 
țiativa. Imediat după asta, un alt grup se alătură asaltului. Dintr-odată, Joe 
Hornbeam strigă: 

— Atacaţi! 

Un locotenent nu avea dreptul să dea un asemenea ordin, dar Denison 
era mort şi Joe era singurul ofiţer observabil; şi soldaţii nerăbdători îl 
urmară pe Hornbeam fără nicio ezitare. 

Kit înțelese că acela putea să fie punctul de cotitură al bătăliei și, prin 
urmare, al războiului de douăzeci și trei de ani şi acţionă instinctiv. Smulse o 
muschetă cu baionetă de la un soldat căzut, sări înapoi pe calul său și se alătură 
atacului. În timp ce se îndepărta călare, o auzi în spatele lui pe Sal strigând: 

— Kit, nu te duce! 

Dar el continuă să călărească. 

Garda Imperială era acum atacată din două părți, motiv pentru care 
începu să ezite. Aliaţii insistară pe avantajul lor. Regimentul 107 atacă la baio- 
netă. Un glonţ francez lovi calul lui Kit şi picioarele sărmanului animal se 
împleticiră. Kit reuşi să sară de pe cal înainte ca acesta să atingă pământul. 
Continuă să alerge cu arma în mână. Se trezi alături de tatăl său vitreg, Jarge. 

O parte dintre francezi fugeau, dar cei mai mulți rămaseră să lupte, Kit 
stătea umăr la umăr cu Jarge, amândoi înjunghiind cu furie, cu baionetele 
muschetelor. Kit omorâse mulţi oameni, dar, întotdeauna cu lovituri de 
tun; în acel moment, simţi senzaţia îngrozitor de ciudată de a străpunge 

carnea umană cu o lamă. Asta nu îi schimbă cu nimic spiritul de luptă: 
nsă de nevoia de a ucide soldaţii dușmani şi 
făcu asta pe cât de repede și eficient putea. 


întreaga sa fiinţă fusese cupi 


În faţă, văzu prăbuşindu-i-se calul, apoi pe Joe Hornbeam căzând și 
lovind pământul. Un soldat din Garda Imperială stătea în picioare deasu- 
pra lui, cu sabia ridicată și, pentru o clipă, Joe privi neajutorat spre uciga- 
şul său. Atunci Jarge păși în faţă și se întinse cu baioneta. Soldatul din 
gardă pivotă şi îşi întoarse sabia ridicată spre Jarge; o lovitură violentă tăie 
adânc gâtul lui Jarge în același timp în care baioneta lui Jarge pătrunse prin 
uniforma bărbatului, intră adânc în burta acestuia și îl evisceră. Amândoi 
bărbaţii căzură. Gâtul lui Jarge pompă sânge roșu aprins, în timp ce 
măruntaiele soldatului din gardă se revărsară pe pământ. 

Joe sări în picioare. 

- Dumnezeule, a fost pe-aproape! îi spuse el lui Kit. Aruncând o privire 
în jos, adăugă: Jarge mi-a salvat viaţa. 

Apoi își ridică sabia și se întoarse în încăierare. 

Garda Imperială începu să se destrame. Oamenii din spate nu mai 
împingeau înainte, ci se intoarseră și alergară înapoi. Văzându-și rândurile 
diminuate numeric, bărbaţii din faţă se retraseră; şi retragerea se trans- 
formă în debandadă. Aliaţii îi urmăriră, strigând triumfători. 

Privind peste câmpul de luptă, Kit văzu că francezii din întreaga linie 
erau demoralizaţi. Unii se retrăgeau; alţii observară asta și făcură la fel; unii 
începură să alerge și alții îi urmară. În câteva secunde, se instaură panica. 
În acel moment, aliaţii îi fugăriră pe francezii învinşi, în jos, pe panta dea- 
lului şi în sus, pe celălalt versant. 

Kit se gândi imediat la Roger. 

Lăsându-și camarazii să termine urmărirea, se întoarse în sus pe pantă 
sărind peste morţii contorsionați şi răniții care strigau, până la poziţiile arti- 
leriei, aflată pe creastă. Unii dintre artilerişti îşi abandonaseră tunurile şi se 
alăturau măcelului final, dar el fu sigur că Roger nu se afla printre aceştia. 

Se grăbi de-a lungul liniei, privind atent la artileriştii care erau aşezaţi 
sau întinși pe lângă tunuri - unii dintre ei epuizați, alţii morţi. Căută chi- 
pul lui Roger, rugându-se să-l vadă printre cei vii. În acea clipă, îi era mai 
frică decât îi fusese în orice moment al zilei. Cea mai rea situaţie ar fi fost 
ca Roger să fie mort și el viu; ar fi preferat să fie amândoi morţi. 

Când dădu cu ochii, în sfârşit, de Roger, acesta era aşezat la pământ, cu 
spatele sprijinit de roata unui tun și cu ochii închişi. „Oare mai respiră?“ 
se gândi Kit la ce era mai rău. Îngenunche alături de el şi îl atinse pe umăr. 

Roger deschise ochii şi zâmbi. 
- O, slavă Domnului! spuse Kit și îl sărută. 


xxx 


Sal îl văzuse pe Kit urcând panta, mergând drept şi, evident, fără să fie 
rănit și simţi un moment de uşurare pură; apoi începu să-l caute pe Jarge. 

Regimentul 107 infanterie alerga dincolo de vale, urmărindu-i pe fran- 
cezii în retragere. Sal speră ca Jarge să se afle printre ei, dar îi verifică pe cei 
rămaşi pe câmpul de luptă, întinși prin grâul distrus. „Dintre ei, morții sunt 
norocoşii, gândi ea, pentru că durerea lor se încheiase.“ Ceilalţi strigau după 
apă sau după un chirurg sau după mamele lor. Sal se îmbărbătă și îi ignoră. 

Când privirea îi căzu, în sfârşit, pe Jarge, ea nu-l recunoscu inițial și 
continuă să se uite mai departe; apoi ceva o făcu să privească înapoi și icni 
de groază. Jarge era întins pe spate, cu gâtul pe jumătate tăiat şi cu ochii săi 
orbi îndreptaţi spre cerul întunecat. 

Sal fu cuprinsă de durere. Plânse atât de mult încât abia mai putea să 
vadă. Se aşeză în genunchi lângă trupul lui și îi puse mâna pe piept, de 
parcă ar mai fi putut simţi bătăile inimii, deși ştia că era imposibil. Îi atinse 
obrazul, cald încă. Îi mângâie părul. 

Trebuia să-l îngroape. 

Se ridică în picioare, își şterse ochii și căută prin jur. Ferma de la 
Hougoumont se afla la vreo două sute de metri depărtare şi ceva luase foc 
în interiorul ansamblului de clădiri. Dar una dintre construcţii arăta ca o 
mică biserică sau o capelă. 

Doi bărbaţi care i se părură cunoscuţi și probabil făceau parte din 
Regimentul 107 se întorceau de dincolo de vale, unul șchiopătând uşor, 
celălalt cărând un sac care conţinea, fără îndoială, pradă. Sal le ceru să o 
ajute să urce trupul lui Jarge pe umărul ei, iar cei doi o ajutară. 

Jarge era greu, dar ea era puternică şi crezu că avea să se descurce. Le 
mulțumi celor doi jefuitori și se îndepărtă, plângând în timp ce mergea. 

Îşi croi drumul peste câmpul de luptă, ocolind morţii şi trecu prin por- 
tile ansamblului de clădiri. Castelul ardea, dar capela era intactă. Lângă zidul 
sudic al micii clădiri se afla un mic petic de iarbă. Putea să fie sau să nu fie 
pământ sfinţit, dar ei i se păru un loc potrivit să-și îngroape bărbatul. 

Aşeză trupul pe jos cât de blând putu. Îi îndreptă picioarele și îi încru- 
cişă braţele peste piept. Apoi, cu blândețe, își puse palmele de ambele părţi 
ale capului lui şi îl mișcă, astfel încât rana de la gåt să se închidă şi el să pară 
cât mai normal. 

Se ridică din nou în picioare şi privi prin incintă. Erau cadavre peste tot, 
cu sutele. Dar aceasta era o fermă, așa că trebuia să existe o cazma pe 
undeva. Intră într-un hambar. Peste tot erau împrăștiate resturi ale bătăliei: 
cutii de muniţie, săbii rupte, sticle goale, părţi de trupuri la întâmplare: un 
braţ, un picior incălţat, o jumătate de mână. 

Atârnate pe zid, suspendate de căpriorii din lemn, se aflau câteva unelte 
paşnice. Sal luă o cazma și se întoarse la Jarge. 

Începu să sape. Era o muncă grea. Pământul era îmbibat cu apa ploii, 
ceea ce îl făcea să fie greu de ridicat, Se întrebă de ce o durea spatele atât de 
tare, apoi își aminti că îşi petrecuse noaptea trecută - fusese doar noaptea 
trecută? — cărând douăzeci de kilograme de cartofi cale de cinci kilometri, 
până la Waterloo, și încă cinci kilometri înapoi. 

După ce săpă o groapă cu o adâncime mai mare de un metru, simţi că 
avea să moară de epuizare dacă ar fi continuat, aşa că decise că era suficient, 

Îl apucă pe Jarge de sub umeri și îl trase încet în mormânt. După ce îl 
aşeză în poziţie, începu din nou să-i aranjeze trupul: picioarele drepte, 
braţele încrucișate, capul așezat cum trebuie pe gât. 

Se ridică în picioare lângă mormânt şi îl privi, în timp ce seara se trans- 
forma în noapte. Spuse Tatăl nostru. Apoi privi spre ceruri şi adăugă: 

- Fii blând cu el, Doamne. A fost... Sal se înecă şi aşteptă până când 
putu să vorbească din nou: A fost mai multă bunătate în el decât răutate. 

Apucă lopata şi începu să pună pământul înapoi în groapă. Mai făcuse 
asta o dată, când îl îngropase pe Harry în urmă cu douăzeci și trei de ani. 
Atunci ezitase să arunce pământul peste bărbatul pe care-l iubea; şi acum 
simți la fel. Dar și acum, la fel ca atunci, se forță să facă asta pentru că făcea 
parte din recunoașterea faptului că el nu mai era și că ceea ce rămăsese era 
doar un înveliș. „Pământ din pământ“, gândi ea. 

Cea mai grea parte fu atunci când trupul era îngropat, dar ea încă mai 
putea să-i vadă chipul. Ezită din nou. Şi din nou se strădui să ducă treaba 
până la capăt. 

După ce umplu mormântul, aruncă pe pământ cazmaua şi plânse până 
când lacrimile i se uscară. Apoi spuse: 

- Atunci, asta este, Jarge! 

Rămase încă o vreme în picioare, lângă mormânt, până când se făcu 
prea întuneric să mai vadă. 

Îi vorbi pentru ultima dată: 

- Adio, Jarge, zise ea. Mă bucur că ţi-am adus cartofii ăia. 

Apoi se îndepărtă, 

După intrarea aliaţilor în Paris, Napoleon Bonaparte abdică pentru a 
doua oară și fu închis, de data asta pe îndepărtata insulă Sfânta Elena, aflată 
în mijlocul Atlanticului, la trei mii de kilometri de Cape Town și patru mii 
de kilometri spre est de Rio de Janeiro. 

Regimentul 107 infanterie se întoarse la Kingsbridge, la fel şi contele de 
Shiring, soția lui, Jane, şi băiatul lor, Hal. Două zile mai târziu, Amos, care 
ajunsese acasă ceva mai devreme, primi o scrisoare de la Jane prin care-l 
ruga să o viziteze la Willard House, la un ceai. 

Amos o găsi despachetând cuferele ei de călătorie murdare din jurul ei, 
pe covorul din salon. Cu ajutorul unei spălătorese, ea lua pe rând costumele 
ei magnifice şi hotăra dacă trebuiau frecate cu buretele sau călcate sau spă- 
late sau date de pomană. 

— Este pace, în sfârşit! îi spuse ea lui Amos. Nu-i așa că-i minunat? 

— Acum ne putem întoarce la viața normală, zise Amos. Dacă își mai 
poate aminti vreunul dintre noi ce înseamnă asta. 

- Eu pot să-mi amintesc, răspunse ea cu siguranţă. Mă voi bucura de ea. 

Amos o studie. Calculă că ea avea patruzeci şi doi de ani și observă că 
rămăsese subțire și atrăgătoare. Timp de mulţi ani o adorase, dar în acel 
moment putea să fie obiectiv. Încă îi plăcea pofta ei de viață, care o făcea să 
fie sexy; dar el sesiza adesea privirea ei calculată şi bosumflarea egoistă 
atunci când plănuia să-i manipuleze pe alţii. 

- Cum se simte contele? întrebă el. Are noroc să supravieţuiască unei 
răni la cap. 

— Vei vedea, spuse ea. Ni se va alătura peste un minut sau două. Referirea 
la bătălie o duse cu gândul la o altă victimă şi ea adăugă: Sărmana Elsie 
Mackintosh... cu cinci copii şi fără bărbat. 

— Îmi pare rău că a murit Mackintosh. Ştii, se transformase într-un băr- 
bat curajos după ce a devenit capelan militar. 

- Totuşi, acum poţi să te însori cu Elsie. 

Amos se încruntă. 

— Ce te face să crezi că mă voi însura cu Elsie Mackintosh? întrebă el 
supărat. 

- Felul în care ai dansat cu ea la balul ducesei de Richmond. Nu te-am 
văzut niciodată atât de fericit. 

~ Serios? Amos era mai iritat din cauză că ea avea dreptate. Petrecuse o 
seară minunată. Asta nu înseamnă că vreau să mă însor cu ea, concluzionă el. 

— Nu, sigur că nu, spuse Jane cu un gest neglijent al mâinii. Era doar 
un gând. 

Un majordom aduse o tavă cu ceai, iar Jane făcu loc pe sofa și pe două 
fotolii. Amos reflecta la ceea ce spusese ea. Era adevărat că fusese fericit cu 
Elsie în braţele sale, dar asta nu însemna că o iubea. Îi era drag de ea. O 
admira pentru curajul cu care sfida pe oricine ca să-i hrănească pe copiii 
lucrătorilor aflaţi în grevă. Nu se plictisea niciodată alături de ea. Toate 
astea erau adevărate, mai puţin dragostea. 

Revăzând în minte filmul balului, Amos îşi aminti că îi plăcuse intimi- 
tatea din timpul valsului, să atingă trupul cald al lui Elsie prin mătasea 
rochiei sale şi realiză că i-ar fi plăcut să facă asta din nou. 

Dar dansul nu erao căsătorie. 

- Ia deaici rochiile la care m-am uitat şi cuferele goale, îi spuse Jane mena- 
jerei, apoi întoarce-te peste jumătate de oră şi ne vom ocupa de celelalte. 

Apoi se așeză și turnă ceai. 

Contele apăru îmbrăcat în uniformă. Avea capul bandajat şi mergea 
destul de nesigur. Amos se ridică și îi strânse mâna, apoi îl privi cu atenție 
în timp ce se așeza și acceptă o ceașcă de ceai de la Jane. 

- Cum te mai simţi, domnul meu? întrebă Amos. 

- Mai bine ca niciodată! spuse Henry, dar prea repede şi prea hotărât, 
ca şi cum ar fi simţit nevoia să afirme contrariul. 

- Felicitări pentru rolul pe care l-ai jucat în câştigarea celei mai mari 
bătălii din toate timpurile, 

- Wellington a fost absolut uluitor. Sclipitor. 

- Din câte am auzit eu, a fost o luptă pe muchie de cuțit. 

Henry dădu negativ din cap. A 

- Poate că în unele momente, dar în mintea mea n-am avut niciodată 
vreo îndoială în legătură cu rezultatul final. 

Nu asta era ceea ce auzise Amos, 

- Blücher pare să fi ajuns în ultima clipă. 

Pentru un moment, Henry rămase descumpănit. 

- Blücher? spuse el. Cine este Blücher? 

- Comandantul armatei prusace din Țările de Jos. 

- O! Da, da, desigur, Blücher. Dar Wellington a fost cel care a câștigat 
bătălia, să ştii. 

Amos era nedumerit. Războiul fusese tot timpul singurul lucru care-l 
interesase pe conte şi el ştia multe despre acest subiect. Dar purta conversaţia 
subliniind banalităţi, ca un ignorant de la tavernă. Amos schimbă subiectul. 

- În ceea ce mă priveşte, sunt bucuros să fiu înapoi în Anglia și la 
Kingsbridge. Ce mai face Hal? 

— Va începe cursurile la liceu anul viitor, răspunse Henry. 

- Nu înțeleg de ce nu poate să aibă pur şi simplu un educator cum ai 
avut şi tu, Henry, când erai copil, spuse Jane încruntându-se. 

Henry nu era de acord. 

- Un flăcău are nevoie să-și petreacă timpul împreună cu alți băieţi, 
să înveţe cum să se descurce cu tot felul de oameni, așa cum se întâmplă 
în armată. Nu vrem să creştem genul de ofiţer care nu ştie cum să discute 
cu soldaţii. 

Pentru moment, Amos fu luat prin surprindere de posibilitatea ca 
Hal — fiul lui — să devină soldat; apoi îşi aminti că, într-o zi, Hal urma să 
preia toate îndatoririle contelui, inclusiv să devină colonel al Regimentului 
107 (Kingsbridge) infanterie. 

- Desigur, cum crezi tu că este mai bine, Henry, oftă Jane. 

Amos era convins că ea nu credea asta. Discuţia avea să fie reluată. 

Intră Hal. Acum avea zece ani, așa că era aproape vremea pentru el să 
meargă la școală. 

Henry aruncă o privire spre Hal, se încruntă, apoi se uită în altă parte, 
aproape ca şi cum nu l-ar fi recunoscut pe băiat. 

- Iată a venit şi Hal să ia ceaiul cu noi, Henry, spuse Jane vioi. Nu-i aşa 
că fiul nostru creşte repede? 

Henry păru uluit pentru moment, apoi zise: 

_ Hal? Da. Vino, flăcăule, și ia nişte prăjituri. 

Era o interacțiune ciudată, Lui Amos îi păru că Henry nu-l recunos- 
cuse pe Hal până când nu vorbise Jane, Şi uitase despre Blücher, al treilea 
cel mai important om de la Waterloo, după Wellington şi Bonaparte. Poate 
că acel fragment din carul tunului care se proiectase prin aer provocase 
mai mult decât o zgârietură pe scalpul lui Henry. Se purta ca un om cu cre- 

ierul distrus. 


601 


KEN FOLLETT 


Hal mâncă trei bucăţi de prăjitură — la fel cum făcuse și la Bruxelles —, 


apoi îşi bău ceaiul şi plecă. Contele îl urmă la scurtă vreme. Amos privi spre 
Jane, care spuse: 

- Aşadar, acum ştii. 

Amos aprobă din cap. 

- Cât este de rău? 

- E cu totul alt om. Cea mai mare parte a timpului se descurcă bine. Jane 
îşi cobori vocea. Apoi îţi zice ceva și ajungi să te gândești: „O, Doamne, nu 
are habar despre ceea ce se întâmplă“. 

- E foarte trist. 

— Este complet incapabil să organizeze regimentul şi lasă toate decizi- 
ile în seama lui Joe Hornbeam, care ar trebui să fie aghiotantul lui, dar este 
maior acum. 

Lui Amos nu-i păsa de Henry, dar era îngrijorat pentru fiul lui. 

- Hal înţelege că are...? 

- Că are mintea nesigură? Nu în totalitate. 

— Ce i-ai spus? 

— Că tatăl lui este confuz încă din cauza rănii şi suntem siguri că se va 
face bine în curând. Adevărul este că eu nu cred că îşi va mai reveni vreo- 
dată. Dar este mai bine ca Hal să înțeleagă treptat acest lucru. 

-Îmi pare foarte rău să aud asta... De dragul contelui şi al tău. Dar, cel 
mai mult, de dragul lui Hal. 

- Ei bine, ca să fii de ajutor, există ceva ce poţi face. 

Amos presupuse că pentru asta fusese chemat la ceai. 

- Voi fi bucuros, zise el. 

- Fii un fel de mentor pentru Hal. 

Amos se învioră. I-ar fi plăcut o scuză ca să petreacă mai mult timp cu Hal. 

- Nimic formal, continuă Jane. Doar discută cu el despre viaţă, în gene- 
ral. Despre şcoală, afaceri şi fete... 

- Ştii că eu am prea puţină experienţă legată de acest ultim subiect. 

Jane îi oferi un zâmbet ghiduş. 

- Poate că nu ai avut parte de prea multe lecţii, dar ai avut un profe- 
sor foarte bun. 

Amos se înroşi. 


- Serios... 
- E vorba mai mult despre cum să discuţi cu fetele, cum să le tratezi, 


lucruri despre care să nu glumeșşti. Femeile te plac, Amos, şi asta se întâm- 
plă datorită felului în care le tratezi. 

Toate acestea erau noutăţi pentru Amos. 

- Tu ar trebui să fii sfătuitorul lui, nu eu. 

- Hal nu mă va asculta pe mine, pentru că sunt mama lui. Se apropie 
de vârsta aceea la care copiii cred că părinţii lor sunt proşti şi senili şi nu 
înţeleg nimic. 

Amos îşi aminti că simţise la fel faţă de tatăl lui. 

- Sigur, o voi face. Aş fi încântat să o fac. 

- Mulţumesc. Ai putea să-l laşi să petreacă o zi la una dintre morile tale 
şi poate să-l duci la una dintre ședințele consiliului. Genul acesta de lucruri. 
Hal va deveni conte într-o zi şi va avea nevoie să ştie despre tot ceea ce se 
întâmplă în comitat. 

- Nu sunt foarte convins că voi fi prea bun la asta, dar am să încerc. 

— Asta-i tot ce doresc. Jane se ridică în picioare, veni deasupra lui şi îl 
sărută cu căldură pe buze. Mulţumesc, spuse ea. 


xxx 


Consilierul Hornbeam părăsi moara la douăsprezece ziua, îndreptân- 
du-se către centrul orașului. Avea şaizeci şi doi de ani şi mersul pe jos nu 
era la fel de ușor cum fusese pe vremuri. Doctorul îi spusese să fumeze 
mai puţine ţigări de foi şi să bea mai puțin vin, dar ce plăceri ar fi avut 
într-o asemenea viaţă? 

Trecu pe lângă șirurile lungi de case așezate spate-n spate, în care locu- 
iau mulţi dintre muncitori. În acea perioadă, când războiul se terminase, 
afacerile urmau să înflorească din nou și să fie nevoie de şi mai multe case 
pentru noii angajaţi. i 

Traversă primul pod, trecu pe lângă spitalul de pe Insula Leproșilor și 
traversă şi al doilea pod, apoi începu să urce pe Main Street. Asta era par- 
tea care îl lăsa întotdeauna fără suflare. 

Traversă piața, trecând pe lângă catedrală, şi continuă până la cafe- 
neaua de pe High Street, unde îl aştepta fiul lui, Howard, ca să ia masa 
împreună. Se așeză uşurat. Simţi o uşoară durere în piept. Avea să dispară 
după un minut sau două. Privi prin sală, salutând câteva cunoştinţe prin- 
tr-o înclinare a capului, apoi comandă împreună cu Howard mâncarea. 

Aşa cum se aşteptase, durerea nu dură mult şi putu să savureze mânca- 
rea, apoi să îşi aprindă un trabuc. 

— În curând vom fi nevoiţi să mai construim case pe încă o stradă sau două, 
îi spuse el lui Howard. Mă aştept la o explozie a afacerilor după război. 

- Sper să ai dreptate, spuse Howard. În orice caz, deţinem câteva hec- 
tare de pământ, şi acolo putem să ridicăm câteva case în scurt timp. 

Hornbeam aprobă din cap. 

— Vreau să-l implic pe fiul tău în afaceri. 

— Joe este încă în armată. 

— Asta nu va ține multă vreme. Acum, că s-a terminat războiul, se va 
plictisi repede. 

— Și are doar optsprezece ani. 

— Crește repede. Iar eu nu voi trăi veşnic. Într-o zi, afacerea va avea 
nevoie de un şef nou. 

Howard păru rănit. 

— Deci nu voi fi eu. 

Hornbeam oftă nerăbdător. 

— Haide, Howard, te cunoşti mai bine de atât. Te descurci destul de bine 
cu administrarea caselor, dar nu eşti genul care să conducă o întreagă între- 
prindere. Nici nu-ţi dorești de fapt slujba asta, în adâncul sufletului. Ai urî-o. 

— Sora mea ar putea să o facă. 

- Nu fi neghiob. Debbie este deşteaptă, dar muncitorii nu vor primi 
ordine de la o femeie. Totuşi, ea poate să-şi sfătuiască nepotul, iar Joe o va 
asculta dacă are bun simţ. Şi are. 

— Observ că te-ai hotărât. 

— Aşa este. 

Hornbeam își fixă trabucul între dinți şi se ridică în picioare, după care 
se ridică și Howard. Tatăl şi fiul plecară împreună, dar Howard se îndreptă 
către casă - el încă locuia cu părinţii lui —, iar Hornbeam o luă pe Main 
Street fumând mulțumit, recunoscător drumului în pantă care cobora. 

În piaţă, în apropiere de Willard House, îl văzu pe Joe — o imagine care îi 
făcea întotdeauna plăcere. Flăcăul era inalt, lat în umeri şi arăta chipeș în 
noua uniformă pe care și-o cumpărase - de la croitorul lui Hornbeam — 
după ce se întorsese de la Bruxelles. Oricum, Hornbeam nu se putu să nu 
observe că Joe nu mai arăta ca un tânăr, Nu era absolut nimic de băietan în 
înfățișarea lui. 

Războiul făcuse asta. Îl făcuse pe băiat să se maturizeze rapid. Hornbeam 
asemăna asta cu propria lui experienţă, când rămăsese orfan la doisprezece 
ani, fiind nevoit să fure mâncare și să găsească un loc cald pe durata nopţii, 
fără ajutorul vreunui adult. Făceai ceea ce trebuia să faci şi asta îţi schimba 
viziunea despre viaţă. Îşi aminti că, într-o noapte rece, înjunghiase un băr- 
bat beat ca să-i ia punga şi dormise mulțumit după aceea. 

Apoi observă că Joe nu era singur. Era împreună cu o fată de vârsta lui 
şi că de fapt avea braţul petrecut în jurul taliei ei, cu mâna odihnindu-se 

delicat pe coapsa ei, sugerând o plăcută obișnuință ce nu era departe de 
posesiune. Era o fată muncitoare, bine îmbrăcată, cu chip drăguţ și un zâm- 
bet cochet. Oricine i-ar fi văzut pe cei doi în acest fel, ar fi presupus că „ieşi- 
seră la plimbare“. 

Hornbeam se îngrozi. Fata nu era suficient de bună pentru nepotul lui. 
Nici pe departe. Dorea să-i ignore şi să treacă mai departe, dar era prea târ- 
ziu ca să pretindă că nu-i văzuse. Trebuia să spună ceva. Nu se putu gândi la 
un cuvânt potrivit pentru această întâlnire chinuitoare, așa că zise doar atât: 

— Joe! 

Joe nu se simți jenat. 

— Bună ziua, bunicule, răspunse el. Asta este prietena mea, Margery Reeve. 

- Încântată să vă cunosc, domnule Hornbeam, spuse ea. 

Hornbeam nu-i oferi mâna. 

Fata păru să nu observe gestul umilitor. 

- Spuneţi-mi domnişoara Margie. Toată lumea îmi spune așa. 

Hornbeam nu avea nicio intenţie să-i spună în vreun fel. 

Ea rămase nepăsătoare la tăcerea lui rece. 

— Am lucrat pentru tine la Piggery. Apoi adăugă mândră: Dar acum 
lucrez într-un magazin. 

Fata considera, evident, că avansa în lume. 

Joe observă dezaprobarea lui Hornbeam — care, cu siguranţă, n-ar fi tre- 
buit să-l surprindă — şi spuse: 

— Bunicul meu este foarte ocupat, Margie. N-ar trebui să-l ţinem de 
vorbă. 

— Vorbim mai târziu, Joe, zise Hornbeam și se îndepărtă. 

„Lucrează la un magazin — asta explica de ce hainele ei erau destul de 
bune: i-au fost oferite de angajatorul ei. Dar la început, ea a fost o lucrătoare 
la moară, cu unghii murdare și haine făcute în casă. Joe n-ar trebui să cur- 
teze o asemenea fată! Ea este o chestie mică şi drăguță - nicio îndoială în 
legătură cu asta —, dar nu este suficient. Nici pe departe.“ i 

Hornbeam reveni la moară pentru restul după-amiezii, dar avea difi- 
cultăți să se concentreze şi continua să se gândească la iubita lui Joe. O 
legătură nepotrivită în timpul tinereții putea să ruineze viaţa unui bărbat. 
Trebuia să-l protejeze pe Joe. 

Îl întrebă pe directorul de la Piggery Mill dacă știa familia Reeve. 

- O, da, spuse bărbatul. Tânăra Margie a fost aici până când a primit o 
slujbă mai bună şi ambii ei părinţi lucrează la moara noastră Old Mill. 
Mama operează o mașină de tors şi tatăl o mașină de dărăcit. 

Mintea lui Hornbeam era încă ocupată cu această problemă când plecă 
seara spre casă. Imediat ce intră în hol, îi spuse lui Simpson, valetul 
melancolic: 

- Domnul Joe este în casă? 

- Este, domnule consilier, răspunse Simpson, de parcă ar fi fost o 
tragedie. 

- Spune-i să vină în biroul meu. Vreau să discut cu el înainte de cină. 

- Foarte bine, domnule. 

Aşteptând să apară Joe, Hornbeam simţi din nou durerea din piept; nu 
foarte gravă, dar înțepătoare o dată sau de două ori. Se întrebă dacă era 
provocată de îngrijorarea lui. 
oe intră vorbind. 

- Îmi pare rău că ţi-am prezentat-o pe Margie în felul acesta, bunicule. 
Intenţionam să-ți menţionez numele ei înainte să o cunoşti, dar n-am 
avut ocazia. 

Hornbeam trecu direct la subiect. 

— Nu îţi este potrivită. Ştii asta, spuse el ferm. Nu vreau să fii văzut 
umblând cu o femeie de genul acela. 

oe făcu o pauză cu o expresie gânditoare, apoi se încruntă. 

- Despre ce gen vorbeşti, mai exact? 

oe ştia foarte bine la ce gen se referea bunicul său. În orice caz, dacă 
băiatul dorea să fie spus cu voce tare, foarte bine. 

- Vreau să spun că este o fată din clasa de jos, doar puţin deasupra 
lucrătorilor de la moară, şi tu ar trebui să-ți aţinteşti privirea mai sus. 

- Este foarte deşteaptă, poate să scrie și să citească perfect, are un suflet 
bun şi te distrezi în compania ei. 

- Dar este o muncitoare. La fel și părinţii ei, care lucrează amândoi la 
Old Mill. 

Joe îi răspunse calm și rațional, ca şi cum ar fi fost ceva la care se gândise: 

- În armată am devenit apropiat de mulţi oameni muncitori şi am des- 
coperit că sunt cam la fel ca noi, ceilalţi. Unii sunt necinstiţi și nu sunt de 
încredere și alţii sunt cei mai de încredere prieteni pe care ai putea dori 
să-i ai. Nu voi desconsidera o persoană doar pentru că este un muncitor. 
Sau o muncitoare. 

- Nu-i același lucru și tu ştii asta, Nu te preface că eşti mai prostuţ decât 
eşti, băiete. 

Hornbeam regretă imediat că spusese „băiete“. 

Dar Joe nu păru să se simtă ofensat. Poate că învățase că nu merită să te 
lupţi pentru vorbe. Rămase gânditor timp de câteva momente, apoi zise: 

- Nu cred că ţi-am spus întreaga poveste despre cum aproape că am 
murit la Waterloo. 

- Ba da, mi-ai spus. Ai spus că altcineva a stat în calea sabiei care îţi era 
destinată. 

- A fost ceva mai mult decât atât. Îţi voi spune acum, dacă ai timp pen- 
tru asta. 

Hornbeam nu dorea să audă. Considera că este prea dureros să se 
gândească la singurul său nepot cum fusese aproape de moarte. Dar nu 
putea refuza. 

- În regulă. 

- Era sfârşitul după-amiezii şi ceea ce s-a dovedit a fi ultima fază a bătă- 
liei. Regimentul 107 infanterie se afla la capătul vestic al liniei frontului lui 
Wellington, așteptând ordine. Maiorul Denison fusese ucis, iar eu eram ofi- 
țerul care rămăsese în picioare cu cel mai înalt grad, aşa că am preluat 
comanda. 

Hornbeam nu se putu abţine să nu-i treacă prin minte că acesta era 
exact spiritul pe care se aştepta să-l aibă bărbatul care, într-o zi, avea să îi 
preia afacerea. 

- Bonaparte a trimis Garda Imperială, cele mai bune trupe ale lui, pro- 
babil cu speranţa că ei vor termina armata noastră. Am ordonat un atac; 
noi — și ceilalți — am atacat garda din flanc, căutând zona sensibilă. În mij- 
locul încăierării, calul de sub mine a fost împuşcat, iar eu am căzut pe spate. 
Am ridicat privirea şi am văzut un soldat din gardă cu sabia ridicată deasu- 
pra capului, pregătit să se debaraseze de mine. Am fost destul de sigur că 
acesta era sfârșitul pentru mine. 

„Doamne fereşte“, gândi Hornbeam. Abia dacă putea suporta să se 
gândească la asta. Dar trebuia să-l lase pe Joe să continue. 

_ Unul dintre oamenii mei a pășit în faţă, cu baioneta întinsă înainte. 
Soldatul din gardă l-a văzut venind, a pivotat și l-a lovit cu sabia pe solda- 
tul meu. Sabia şi baioneta au lovit în acelaşi timp. Soldatul din gardă a fost 
eviscerat, iar gâtul soldatului meu a fost tăiat pe jumătate. lar eu m-am 
ridicat complet nevătămat şi am continuat lupta. 

- Slavă Domnului! 

— Bărbatul acela mi-a salvat viaţa, sacrificându-și-o pe a lui. 

— Cine a fost? Nu cred că ai spus. 

— Cred că l-ai cunoscut, Numele lui era Jarge Box. 

Hornbeam rămase înțepenit. 

- Să-l cunosc? 

Nu putea să se gândească la ceva ce putea spune. Cu siguranţă că-l 
cunoșteam. Şi pe nevasta lui. 

— Sal. Şi ea a fost la Waterloo. Auxiliar la tabără. Unul dintre cei mai 
buni. La fel de folositoare ca un bărbat. 

Hornbeam îşi căută cuvintele ca să-şi exprime sentimentele. 

- În ultimii ani, au fost cei mai răi din Kingsbridge, care au provocat 
necazuri! 

— Şi totuși, el m-a salvat. 

Hornbeam rămase descumpănit. Nu ştia ce ar fi trebuit să simtă. Cum 
putea să-i fie recunoscător unui bărbat care-i fusese duşman timp de dece- 
nii? Pe de altă parte, cum putea să-l urască pe bărbatul care-i salvase viaţa 
nepotului său? 

- Deci, spuse Joe, sper că poţi înţelege de ce nu accept faptul că Margie 
Reeve nu este suficient de bună pentru mine. Sper ca eu să pot fi suficient 
de bun pentru ea. 

Hornbeam fu redus la tăcere. 

După un minut, Joe se ridică în picioare. 

— Mă duc să văd dacă e gata cina. 

— Foarte bine, spuse Hornbeam. 


xxx 


Lui Kit încă nu-i plăceau caii. Nu se bucura niciodată de ei, nu avea să 
le admire niciodată puterea şi frumuseţea, nici să se entuziasmeze de pro- 
vocarea unui cal energic. Dar în zilele acelea, călărea fără să conştientizeze, 
la fel cum ar fi mers pe jos. 

Călări spre Badford alături de Roger. Kit nu mai revenise în Badford 
din ziua în care plecase în urmă cu douăzeci şi doi de ani. Satul ar fi putut 
să fie diferit față de cum și-l amintea el. Avea să simtă oare afecţiune pen- 
tru locul în care se născuse? Sau urma să îl urască pentru că-i alungase pe 
el și pe mama lui? 

De-a lungul timpului, Roger se întorsese de multe ori. 

- Ce simţi în legătură cu Badford în zilele noastre? îl întrebă Kit. 

- O fundătură plictisitoare, răspunse Roger. Oamenii sunt ignoranţi, 
iar fermierii, needucaţi. Sunt conduşi prost de fratele meu, Will, dar ei 
sunt prea proşti ca să se enerveze de acest lucru. Am urât Badford încă din 
momentul în care am plecat şi m-am dus la Oxford şi am înţeles că există 
și o lume mai bună. 

- O, dragă, zise Kit. Poate că totuși n-ar trebui să ne întoarcem, până 
la urmă. i 

- Dar trebuie să facem asta, 

Îşi reluau vechea lor afacere. Renunţaseră la casa lor din Kingsbridge 
când se înrolaseră în armată şi toate uneltele ce le aparținuseră fusese aduse 
de Sal şi Jarge la vechiul atelier al lui Roger din Badford. Plănuiau să lucreze 
acolo şi să locuiască la conac, fără chirie. 

Kit era agitat în legătură cu asta, deși Roger spunea că avea să fie în regulă. 
Will îi urâse pe Kit şi pe mama lui. Avea să îşi amintească acest lucru și urma 
să simtă același lucru? Lui Kit îi era teamă că ar fi putut să se întâmple. 
Problema era că aveau foarte puţini bani. Unii bărbaţi se întorseseră din 
război cu buzunarele pline, în special proveniţi din furtul bunurilor solda- 
ților morţi. Kit nu se pricepuse niciodată la asta. Roger era mai priceput, 
dar pierduse toţi banii la pariuri. Şi încă mai avea datoria care îl obliga să 
fugă — deşi creditorii ar fi ezitat să execute un bărbat care luptase la 
Waterloo. În concluzie, le lipseau banii ca să cumpere materiale. 

Amos îi salvase. Comandase încă un război de țesut Jacquard şi plătise 
jumătate din preţ în avans. Kit îi fusese recunoscător, dar Amos nu dorea 
să accepte mulțumiri. 

- Când am fost pus la zid, oamenii m-au ajutat, zise el. Acum fac şi eu 
acelaşi lucru. E 

Aşadar, puteau să cumpere cherestea și cuie și clei, dar nu le mai rămâ- 


nea nimic. 

Când intrară în sat, Kit observă casa în care locuiseră ei. Arăta la fel, dar 
părea mai mică. Faptul că o vedea îi dădu un sentiment cald şi presupuse că 
asta era pentru că fusese fericit acolo, până când murise tatăl lui şi lucrurile 
începuseră să meargă prost. 

În timp ce privea, din casă ieși un băiat mic, ținând în mâini un bol din 
lemn plin cu seminţe, pe care le aruncă spre câteva găini costelive. Păsările 
se repeziră spre el şi ciuguliră cu lăcomie seminţele. Băiatul le privi. „Aş fi 
putut să fiu eu“, gândi Kit şi încercă să-şi amintească apoi cum era să fie 
copil și să nu aibă nicio grijă; dar nu reuși. Zâmbi şi dădu din cap. Pur şi 
simplu, îi era imposibil să-şi aducă aminte de unele etape din trecut. 

'Trecură pe lângă biserică. „Tatăl meu se odihneşte acolo“, gândi Kit. Fu 
tentat să se oprească, dar decise să nu o facă. Mormântul tatălui său fusese 
marcat doar cu o cruce din lemn, care probabil că putrezise până în acel 
moment. Kit nu ar fi putut să localizeze poziția exactă. Duminică avea să îşi 
petreacă în curtea bisericii câteva minute, doar ca să-și reamintească. 

Ajunseră la conac și Kit rămase șocat să observe că era într-o stare 
deplorabilă. Vopseaua se cojea de pe ușa din faţă și o fereastră spartă fusese 
acoperită cu scânduri. Călăriră în jurul grajdului şi cum nimeni nu ieşi ca 
să le scoată șeile de pe cai, o făcură ei înșiși. 

Intrară pe ușa din faţă. În hol se aflau câţiva câini mari care îl recunos- 
cură pe Roger şi dădură din coadă. În cameră mirosea urât. Nicio femeie 
n-ar fi tolerat atâta mizerie şi atâta paragină, dar Will și soţia lui erau despăr- 
țiți, George murise fără să se căsătorească și, desigur, Roger era singur. 

Roger îi spusese lui Kit că Will cheltuise tot ceea ce avusese şi toate 
împrumuturile pe care reuşise să le facă. ÎI găsiră în salon, jucând cărți cu 
un bărbat pe care Kit îl recunoscu ca fiind Platts, majordomul. Părul lui 
Will era lung până la umeri. Platts purta o cămașă, dar nu și vestă sau cra- 
vată. Pe masă se afla o sticlă goală de vin de Porto şi două pahare murdare 
arătau cum se golise conţinutul ei. Şi această cameră mirosea a câini. 

Kit îşi aminti cum fusese Will în acei ani din urmă: un tânăr gentle- 
man, mare, puternic, arogant, bine îmbrăcat, cu buzunarele pline de bani 
şi cu sufletul plin de mândrie. 

Will ridică privirea spre fratele lui şi spuse: 

- Roger! Ce faci aici? 

„Ce mod neprietenos de a-ți întâmpina fratele“, gândi Kit. 

- Ştiam că vrei să mă feliciţi pentru rolul jucat de mine în câștigarea 
bătăliei de la Waterloo, spuse Roger, sarcastic, 

Will nu jucase niciun rol în război, cu excepţia faptului că făcuse bani 
de pe urma lui. 

Will nu zâmbi. 

- Sper că nu plănuieşti să stai multă vreme. Nu-mi pot permite să te 
hrănesc. Roger îl observă pe Kit și adăugă: Ce dracului caută aici crevetele 
ăsta mic? 

- Kit şi cu mine suntem parteneri de afaceri, Will. Vom folosi atelie- 
rul meu. 

- Spune-i doar să se ferească din calea privirii mele. 

- Ar putea să fie mai înţelept ca tu să stai departe de privirea lui, zise 
Roger. Nu mai este băieţelul pe care obișnuiai să-l chinuieşti. A fost în răz- 
boi şi a învățat să ucidă oameni. Dacă-l superi, îţi va tăia beregata mai 
repede decât poţi spune „cuţit“. 

Era o exagerare, dar Will păru nesigur. Se holbă la Kit, apoi îşi întoarse 
capul, aproape ca şi cum ar fi fost speriat. 

Lui Kit nu-i mai era teamă de Will. Dar era îngrozit să fie nevoit să locu- 
iască în acea casă decăzută, murdară, deţinută de un beţiv. „Ei bine, gândi 
el, în timpul războiului am dormit în locuri mai rele. Aici va fi mai bine 
decât o pătură îmbibată de apă, pe un câmp noroios.“ 

- Vom arunca o privire la etaj, zise Roger. Sper că dormitorul meu a fost 
păstrat curat şi ordonat cât timp am fost plecat ca să te apăr de Bonaparte. 

Platts vorbi pentru prima dată: 

- Avem lipsă de personal, se plânse el. Nu putem angaja servitori pen- 
tru că mulţi bărbaţi au devenit soldaţi. Ce putem face? 

- Ai putea să cureţi chiar tu locul, leneş inutil. Haide, Kit, haide să mer- 
gem să vedem camera mea. 

Roger ieşi, iar Kit îl urmă. Urcară pe scară şi Kit îşi aminti cât de mare i 
se păruse pe vremea când era copil. Roger deschise uşa unui dormitor şi 
intră. Camera era goală. Exista un pat, dar fără saltea, ca să nu mai vorbim 
despre aşternuturi sau perne. 

Roger deschise sertarele şi le găsi goale. 

— Am lăsat haine aici, spuse el. Şi o perie de păr din argint şi o oglindă 
pentru bărbierit şi o pereche de cizme. 

Intră o cameristă, o femeie slabă, la vreo treizeci de ani, cu părul negru 
şi tenul neîngrijit. Purta o rochie simplă, făcută în casă şi avea un mănunchi 
de chei legat în jurul taliei sale înguste. Zâmbi călduros spre Kit, iar după 
un moment, el o recunoscu. 

— Fan! exclamă el şi o îmbrățişă. Kit se întoarse spre Roger: Fan a avut 
grijă de mine atunci când am avut țeasta crăpată. Am devenit buni prieteni. 

— Îmi amintesc bine de asta, zise Roger. Și de atunci încoace, de fiecare 
dată când am mai văzut-o pe Fanny, m-a întrebat cum o mai duci. 

Kit nu realizase asta. 

- Sunt surprins că încă mai ești aici, îi spuse el. 

— Ea este menajera acum, zise Roger. 

— Şi tot neplătită, completă Fanny. 

— De ce n-ai plecat niciodată? o întrebă Kit. 

— N-am avut unde să mă duc, răspunse ea. Ştii că sunt orfană şi că asta 
este singura familie pe care am avut-o. Dumnezeu să mă apere! 

-— Dar locul este degradat. 

- Cea mai mare parte a personalului a plecat. Am rămas doar eu şi cu 
Platts, însă el nu prea face nicio muncă. Nu prea sunt bani pentru săpun şi 


pentru lac de lustruit și pentru negru de fum folositoare la şemineuri şi aşa 
mai departe, 

Roger arătă spre sertarele goale. 

- Ce s-a întâmplat cu toate lucrurile mele? 

- Îmi pare rău, domnule Roger, răspunse ea. Servitorii au luat totul, în 
locul salariilor neplătite. Le-am spus că asta înseamnă furt, dar ei au spus 
că probabil urma să fii omorât în război și că nu avea să ştie nimeni, nicio- 
dată, că au luat de aici. 

Kit ura asta. Simţi că nu este binevenit, într-o casă urâtă. 

— Haide să aruncăm o privire la atelier, zise el. 

— Acela nu este așa deteriorat, spuse Fanny repede. Este încuiat şi în 
afară de tine, domnule Roger, eu sunt singura persoană care are o cheie. 
Am avut grijă de locul acela şi de toate sculele tale şi nimicurile alea. 

- Nu ştiu ce s-a întâmplat cu cheia mea, zise Roger. N-o mai am. 

- Atunci, ia-o pe a mea. 

Fanny scoase cheia din mănunchi şi i-o dădu. Roger îi mulțumi. 

Kit şi Roger părăsiră conacul şi merseră pe jos vreo opt sute de metri, 
prin sat. Dură ceva vreme pentru că Kit se tot oprea să discute cu oamenii 
pe care-i recunoştea. Brian Pikestaff, conducătorul metodiştilor, se îngră- 
şase. Alec Pollock, neîngrijitul chirurg care-i bandajase craniul lui Kit, avea, 
în sfârșit, o haină nouă. Jimmy Mann încă purta pălăria aceea tricorn. Kit 
trebuia să le povestească tuturor despre Waterloo. 

În sfârşit, ajunseră la atelier. Era un grajd construit solid, pe care Roger 
îl modificase, adăugându-i ferestre mari pentru o luminozitate mai bună. 
Kit observă uneltele aranjate în rânduri ordonate, pe cârlige, atârnate de 
perete. Un dulap conţinea veselă și sticlărie, toate curate. 

La un capăt al său se găsea un fost pod pentru fân, care putea fi trans- 
format cu ușurință într-un dormitor. „Un cuib al dragostei“, gândi Kit. 

— Am putea locui aici, nu-i așa? spuse el. 

— Mă bucur foarte tare că ai zis asta, răspunse Roger. 


xxx 


Hornbeam nu se putea opri să se gândească la Jarge Box salvându-l pe 
Joe, în bătălia de la Waterloo. Își dorea să uite întreaga scenă, dar aceasta 
continua să-i revină în minte. Se gândea la ea în timp ce stătea aşezat în 
biroul lui de la Piggery Mill, holbându-se la scrisorile sosite de la clienţi, 
fără să le citească. Nu se putea obişnui cu ideea că îi datora o mare recunoş- 
tință unuia dintre cei mai nevolnici lucrători de rând, angajat la una dintre 
morile sale, Era un adevăr greu de digerat, de parcă cineva i-ar fi spus că 
regele Angliei ar fi fost, de fapt, un struț. 

Ce putea să-i aducă liniște în gânduri? Dacă ar fi putut să-i dea lui Box 
vreun fel de recompensă, poate că asta ar fi reechilibrat balanţa, dar Box era 
mort. Oricum, îi trecu prin minte că putea să facă ceva pentru văduva lui. 
Dar ce? Un dar în bani? Cunoscând-o pe Sal Box, ar fi fost posibil ca ea să-l 
dispreţuiască și să-l umilească pe Hornbeam și mai mult. 

Se decise să-i paseze problema lui Joe. 

De îndată ce ajunse la această concluzie, se hotărî să o pună imediat în 
aplicare — acesta era stilul său. La jumătatea dimineţii, părăsi moara şi se 
duse la Willard House. 

Fu introdus în camera din faţă, cu vedere spre catedrală. Deduse că acolo 
era incă biroul contelui, dar Henry se afla în altă parte. Veşmântul roșu allui 
Joe stătea atârnat de un cârlig, în spatele ușii, iar el era așezat la biroul mare, 
cu o grămadă de documente în fața lui, un recipient cu pene ascuţite și o 
călimară cu cerneală lângă mâna sa dreaptă. 

Hornbeam se așeză și acceptă o cană cu cafea. Joe ştia cum îi plăcea: 
tare şi cu lapte. 

- Sunt mândru de tine, îi spuse el lui Joe. Eşti maior şi ai doar optspre- 
zece ani. 

- Armata crede că am douăzeci şi doi, zise Joe. 

— Sau se prefac a crede. 

— Şi asta este doar temporar. Un nou locotenent-colonel este pe drum 
încoace, ca să preia sarcina. 

— Bine. Nu vreau ca tu să-ţi petreci întreaga viață în armată. 

- De fapt, nu mi-am făcut niciun fel de plan pentru restul vieţii mele, 
bunicule. 

- Ei bine, eu mi-am făcut. 

Nu acesta era lucrul despre care venise să discute Hornbeam, dar găsea 
dificilă trecerea la subiect. Datoria lui de recunoştinţă către Jarge Box era 
umilitoare. Continuă să evite subiectul. 

— Vreau ca tu să părăseşti armata și să lucrezi în afacerea familiei. 

- Mulţumesc. Este, cu siguranţă, o opţiune. 

— Nu fi prost, este cea mai bună opţiune. Ce altceva ai putea să faci? Nu 
răspunde la asta, nu vreau o listă. Am trei mori şi vreo două sute de case 
închiriate şi totul va fi al tău, ca singurul meu nepot. 

— Mulţumesc, bunicule. Sunt, cu adevărat, onorat. 

„Este un răspuns politicos, dar nu înseamnă că a acceptat“, observă 
Hornbeam. Oricum, probabil că trebuia să se mulțumească deocamdată cu 
asta. Nu era momentul să insiste. O discuţie contrară îndârjită ar fi putut 


613 


KEN FOLLETT 


să-l îndrepte pe Joe în direcția greşită. Joe nu era uşor de dominat - în acest 
sens, era diferit de tatăl lui şi îi semăna bunicului. 

Hornbeam se ridică în picioare. 

- Vreau să te gândeşti bine la asta. Eşti foarte capabil, dar ai multe de 
învățat, Cu cât vei începe mai curând, cu atât mai capabil vei fi când mă voi 
retrage eu. 

Încă nu spusese lucrul pe care venise să-l spună. „Îmi este foarte neca- 
racteristic“, gândi el. 

- Promit să mă gândesc foarte bine la asta, răspunse Joe. 

Hornbeam se duse la uşă şi, prefăcându-se că tocmai își amintise 
ceva, spuse: 

- O, şi du-te să o vizitezi pe văduva lui Jarge Box. Probabil că ar trebui 
să fac ceva pentru ea, ca un fel de recompensă. Află ce-şi doreşte. 

- Voi face tot ce pot. 

- Întotdeauna trebuie să faci tot ce poți, Joe, zise Hornbeam și ieşi. 


xxx 


Kenelm Mackintosh era îngropat în curta unei biserici protestante din 
Bruxelles. Elsie fusese una dintre sutele de femei care cercetaseră valea în 
căutarea trupurilor celor iubiţi, după bătălia de la Waterloo. Fusese cea 
mai rea zi din viața ei, să privească la feţele moarte a mii de bărbați, cei mai 
mulţi tineri, aşa cum zăceau împrăștiați pe câmpurile înnămolite şi cu 
grâu culcat la pământ, cu trupurile mutilate îngrozitor, cu ochii lor lipsiţi 
de vedere îndreptați spre cer. Povara durerii pe care o simţea era aproape 
de nesuportat. Cei mai mulți dintre ei urmau să fie îngropaţi acolo unde 
se aflau — ofiţerii în morminte individuale, soldaţii în gropi comune; dar 
capelanii erau privilegiați și ea reuși să ia de acolo cadavrul lui Kenelm şi 
să organizeze o înmormântare corespunzătoare pentru el. 

Copiii erau răvăşiţi. Elsie le spuse să fie mândri de el pentru că îşi ris- 
case viața ca să aducă sprijin moral soldaţilor și le reaminti că el se afla în 
acel moment în ceruri şi că ei aveau să îl revadă într-o bună zi. Credea 
doar pe jumătate asta, dar le oferea consolare copiilor. 

Elsie însăşi era mult mai îndurerată decât s-ar fi aşteptat. Nu fusese 
îndrăgostită niciodată de Kenelm, iar el fusese o persoană egocentrică, 
până când armata îl schimbase; dar fuseseră împreună pentru multă vreme 
şi aduseseră pe lume cinci copii minunaţi, iar moartea lui lăsa un gol în 
viaţa ei. Femeia plânse când îi coborâră coşciugul în mormânt. 

Se întorsese la Kingsbridge, locuind cu mama ei și cu Spade şi condu- 
când şcoala de duminică împreună cu Amos. Copilul ei cel mai în vârstă, 

Stephen, fusese acceptat cu ușurință să studieze la Oxford, fiind nepotul 
unui fost episcop; el plecase, dar, în rest, erau la fel ca înainte, cu excepţia 
faptului că ea era văduvă şi nu aveau să mai fie scrisori de la Kenelm. 

Elsie nu credea că avea să se mărite din nou. Cu mulți ani în urmă, 
tânjise să se mărite cu Amos, dar el o dorise pe Jane. Bărbatul încă își 
petrecea mult timp cu Jane. Păruse destul de morocânos în timpul vizitei 
unui anume maior, Percival Dwight, de la biroul comandantului suprem 
al armatei, din Londra. Amos spunea că Dwight venise să inspecteze 
Regimentul 107 infanterie, dar își găsise timp să o însoţească pe Jane la 
hipodrom, la teatru şi la sala de bal, înlocuindu-l pe bărbatul ei convales- 
cent. Amos spusese că nu-i plăcea să o vadă pe Jane flirtând, în timp ce 
bărbatul ei se recupera după o rană de război. Trebuia să admită că acesta 
era genul de atitudine morală severă pe care ar fi adoptat-o în mod obiş- 
nuit Amos, dar Elsie suspecta că el era şi gelos. 

Se bucurase să danseze cu Amos la balul ducesei de Richmond. Femeia 
simţea că valsul era un fel de adulter simbolic, o întâlnire excitantă şi de 
natură fizică cu un bărbat care nu era soţul ei. Era posibil ca Amos să fi 
simţit ceva similar. Dar asta fusese tot. 

Într-o duminică de octombrie, după ce se încheiase școala de duminică şi 
ei strângeau, Amos o întrebă relaxat ce credea ea despre Biserica Anglicană. 

— Este singura religie cu care sunt familiarizată, răspunse ea. Cred cea 
mai mare parte din ceea ce se spune şi sunt fericită să merg la biserică și să 
mă rog şi să cânt imnuri, dar sunt absolut convinsă că preoții nu ştiu atât 
de multe pe cât pretind. Aminteşte-ţi că tatăl meu a fost episcop şi eu nu 
credeam nici jumătate din ceea ce spunea el. 

- Dumnezeule! Femeia putu să vadă cât era de șocat. Habar n-aveam 
că eşti atât de agnostică. 

- Le spun copiilor că tatăl lor îi aşteaptă în Rai, dar noi știm destule des- 
pre planete şi stele ca să mai credem că Raiul nu se află sus, în cer... Şi atunci, 
unde se află? 

Amos nu răspunse la întrebare; în schimb, îi adresă o întrebare. 

- Crezi că te vei mai mărita vreodată? 

— Nu m-am gândit la asta, răspunse ea, fără să spună adevărul. 

— Ce crezi despre metodism? 

- Tu şi Spade sunteţi o reclamă foarte bună pentru asta. Nu sunteţi fixaţi 
în dogme, respectaţi părerile altor oameni şi nu doriţi să-i persecutați pe 

catolici. Nu știți mai multe decât anglicanii, dar diferenţa este că voi vă 
recunoașteţi ignoranţa. 

— Ai asistat vreodată la o slujbă metodistă? . 

— Nu mi s-a întâmplat, dar s-ar putea să merg o dată ca să văd cum este. 
Pentru ce îmi pui întrebările astea? 

— O, doar simplă curiozitate. 

Discutară în continuare despre găsirea unui nou profesor de matema- 
tică, dar Elsie avea să se gândească și mai târziu la discuţia religioasă. Când 
ajunse acasă, îi povesti mamei ei despre asta. 

- Nu crezi că este puţin ciudat? 

- Ciudat? răspunse Arabella râzând. Niciun pic. Mă întrebam când va 
ajunge el să deschidă subiectul. 

Elsie nu înţelese. 

— Serios? De ce? Pentru ce a devenit atât de important? 

— Pentru că vrea să se însoare cu tine. 

— O, mamă, spuse Elsie. Nu fi ridicolă. 


xxx 


Sal locuia într-o cameră dintr-o casă a unei femei care primea chiriaşi, 
Patience Creighton, cunoscută ca Pat. La un moment dat, Kit sugerase ca 
ea să locuiască împreună cu el și cu Roger, dar femeia refuzase. Sal nu era 
convinsă că ei o doreau cu adevărat. Cu multă vreme în urmă, ghicise că ei 
erau un fel de cuplu căsătorit în toate sensurile, în afară de cel oficial şi era 
convinsă că aveau nevoie de intimitate. Şi se mutaseră la Badford. 

Pat era o persoană plăcută şi un proprietar decent, dar Sal era nefericită 
şi îi lipsea Jarge. Nu mai muncea, pentru că făcuse bani în Țările de Jos, în 
special vânzându-le soldaţilor lucruri pe care armata nu le furniza; aveau să 
treacă luni bune până să fie nevoită să se întoarcă la o moară. Dar simţea că 
viaţa ei era lipsită de sens. Existaseră momente în care se întrebase dacă 
avea vreun rost să se trezească dimineaţa. Pat credea că aceste gânduri erau 
ceva obişnuit în perioada de doliu; îi spuse că şi ea se simţise la fel după 
moartea domnului Creighton. Sal o crezu, dar asta nu o ajuta. 

Fu uluită să primească vizita lui Joe Hornbeam într-o uniformă nouă 
şi elegantă. 

- Bună ziua, doamnă Box, zise el. Nu te-am mai văzut de la Waterloo. 

Sal nu era sigură dacă să aibă încredere în el. Fusese un ofiţer bun, dàr 
prin vene îi curgea sângele respingător al consilierului Hornbeam. Se 
hotări să-și păstreze mintea deschisă. 

- Ce pot face pentru tine, domnule? zise ea pe un ton neutru. 

- Ştii că soţul tău mi-a salvat viaţa. 

Sal aprobă dând din cap. 

- Câţiva bărbaţi care se aflau prin apropiere mi-au descris evenimentele. 

- Mai mult decât atât, el a murit salvându-mi viaţa. 

- A fost un bărbat cu un suflet mare. 

- Şi totuşi, tu şi cu el aţi fost cei mai mari dușmani ai bunicului meu. 

— E adevărat. 

- Bunicul Hornbeam consideră că este foarte dificil să se descurce cu 
acest paradox. 

- Sper că nu vei dori să-ți ofer simpatia mea. 

Joe zâmbi întristat şi spuse: 

- Este mult mai complicat de atât. 

- Ar fi mai bine să iei loc, zise Sal intrigată, arătând spre singurul scaun 
din cameră, după care se aşeză pe marginea patului. 

-— Mulţumesc. Uite ce este... Probabil că bunicul meu nu se va schimba 
niciodată. 

-În general, oamenii nu se schimbă, mai ales atunci când sunt bătrâni. 

— Chiar și aşa, el doreşte să recunoască, în vreun fel, sacrificiul eroic al 
soțului tău. Ar dori să facă ceva, în semn de mulțumire şi, întrucât nu mai 
poate să-i dea nimic lui Jarge, i-ar plăcea să-ți ofere ceva ție. 

Sal nu era convinsă că își dorea un dar din partea lui Hornbeam. Nu-şi 
dorea în viaţa ei ceva care să-i amintească de el. 

- La ce anume se gândeşte? izbucni ea, reticentă. 

- Nu ştie ce, așa că mi-a cerut mie să discut cu tine. Există ceva ce îţi 
doreşti sau ai nevoie şi pe care el ţi-l poate oferi? 

„Îl vreau doar pe Jarge al meu înapoi“, gândi Sal; dar nu avea niciun 
rost să spună asta. 

- Orice? zise ea. 

- N-a stabilit nicio limită. Sunt aici ca să aflăm ce ţi-ai dori tu. Nu mi-a 
oferit niciun indiciu despre vreun preţ. Dar orice ai cere tu, eu voi face tot 
ce voi putea ca să mă asigur că vei primi. 

— Asta este ca un fel de poveste în care cineva freacă lampa magică şi 
apare un duh. 

- În uniforma Regimentului 107 infanterie. 

Femeia râse. Joe chiar nu era un copil rău. 

„Dar ar trebui să accept un dar? Și dacă da, ce ar trebui să-i cer?“ 

Sal se gândi pentru câteva minute, timp în care Joe aşteptă, răbdător. 
Adevărul era că se gândise la ceva şi contempla ideea deja de câteva luni, 

imaginându-şi cum ar fi fost, încercând să-și dea seama de o cale prin care 
ar fi putut să facă să se întâmple. 

— Îmi doresc un magazin, zise ea, în cele din urmă. 

— Vrei să deschizi un magazin? Sau să preiei unul? 

-= Să deschid unul. 

— Pe High Street? 

- Nu. Nu vreau să vând rochii la modă femeilor bogate. Nu m-aș pri- 
cepe la asta. 

— Atunci ce? 

— Aş vrea să am un magazin de partea cealaltă a râului, în apropierea 
morilor, pe una dintre străzile construite de tatăl tău. Oamenii de acolo se 
plâng întotdeauna că trebuie să meargă pe jos cale lungă ca să cumpere de 
la magazinele din oraş. 

Joe aprobă dând din cap. 

- Îmi amintesc că în Țările de Jos tu obişnuiai să ai întotdeauna diverse 
nimicuri pe care soldaţii își doreau să le cumpere: creioane, tutun, bom- 
boane cu mentă, ace şi aţă ca să-şi coasă hainele uzate. 

— Să ai un magazin este o problemă care ţine de a cunoaște nevoile 
oamenilor şi de a așeza lucrurile acelea pe rafturi. 

— Şi de unde ştii tu ce au ei nevoie? 

- Îi întreb. 

- Foarte logic. Joe aprobă dând din cap. Cum ar trebui să procedăm? 

— Ei bine, dacă bunicul tău este de acord, îmi va da una dintre case, 
aflată pe un colţ. Voi folosi parterul ca magazin şi etajul ca locuinţă. Cu 
timpul, s-ar putea să aduc ceva modificări locului dacă fac suficient profit; 
dar, la început, tot ce am nevoie sunt câteva stocuri, şi am adunat destui 
bani ca să pornesc treaba. 

- În regulă. Îl voi întreba. Cred că va fi de acord. 

— Îţi mulțumesc, spuse ea. 

Bărbatul îi strânse mâna. 

— Mă bucur să te cunosc, doamnă Box. 


xxx 


La scurtă vreme înainte de Crăciun, în timpul unei pauze de la teatru, 
Jane îl trase deoparte pe Amos și îi vorbi pe un ton foarte grav: 

- Chiar nu-mi place felul în care o tratezi pe Elsie, zise ea. 

- Ce naiba vrei să spui? întrebă Amos uluit. Nu o tratez rău. 

- Toată lumea consideră că te vei căsători cu ea, dar tu nu o ceri în 
căsătorie! 

— De ce ar crede oamenii că mă voi însura cu ea? 

-În numele cerului, Amos! Te vezi cu ea aproape în fiecare zi. La balul 
Curţii cu Juri ai dansat cu ea aproape toată noaptea, Niciunul dintre voi nu 
arată nici cel mai mic interes faţă de oricine altcineva. Elsie are patruzeci și 
trei de ani, este atrăgătoare şi singură, iar cei cinci copii au nevoie de un tată 
vitreg. Sigur că oamenii cred că te vei insura cu ea... Este singurul lucru care 
are sens! Ei pur şi simplu nu înţeleg pentru ce nu ai întrebat-o încă! 

- Nu e treaba nimănui. 

- Dar este. Trebuie să existe cel puţin cinci bărbaţi care i-ar propune asta 
dacă ar considera că ar avea vreo şansă. Tu îi distrugi perspectivele. Nu este 
corect! Fie te căsătoreşti, fie te dai la o parte din calea altora! 

Un uşier sună dintr-un clopot de mână şi ei reveniră la locurile lor. 
Amos privi la scenă, dar nu văzu piesa — era complet absorbit de gândurile 
lui. Avea dreptate Jane? „Probabil că da“, decise el. Nu ar fi inventat ceva 
de genul acesta... Nu exista niciun motiv pentru care să o facă. 

Amos trebuia să-și răcească prietenia cu Elsie și să dea de înţeles că nu 
erau implicați într-o relație romantică. Dar când se gândi la asta, se simți 
trist. Viaţa fără ea părea o perspectivă deprimantă. 

Aşadar, de la balul ducesei de Richmond, sentimentele lui se schimba- 
seră. Amos îşi spusese întotdeauna că îşi dorea ca Elsie să-i fie doar pri- 
etenă, dar adevărul era că el nu mai era mulțumit doar cu asta. Un alt 
sentiment creştea în el, ceva care avea de-a face cu cât de cald şi moale 
era trupul ei pe sub mătasea rochiei, pe care-l simţise când o ținuse în 
braţe, la vals. Se simțea puţin ca un vulcan care părea să fie stins, dar fier- 
bea de lavă în adâncurile sale. Adânc, în interior, el dorea să fie mai mult 
decât prieteni. 

Asta era o schimbare majoră. Și nu avea nicio îndoială în legătură cu ce 
simţea. O iubea. „Pentru ce mi-a luat atât de mult timp să înțeleg asta? 
Niciodată n-am fost prea priceput la astfel de lucruri”, îşi spuse el. 

Bărbatul începu să se gândească la cum ar fi fost viața lor dacă ar fi fost 
căsătoriţi. Se simți atât de încântat de gândul acesta, încât nu-şi mai dorea 
decât să se căsătorească chiar a doua zi cu ea. 

Dar exista o problemă. Amos era tatăl unui copil nelegitim. „Ştie sau 
a ghicit Elsie asta? Şi dacă da, ce ar simţi în legătură cu asta? Cu fra- 
tele ei, Abe, nelegitim și el, ea este întotdeauna bună și iubitoare. Pe de 
altă parte, femeia este fiică de episcop. S-ar căsători cu un bărbat care a 
comis adulter?“ 

Nu ştia ce să răspundă. Dar putea să o întrebe. 


619 


KEN FOLLETT 


xxx 


Spade rămase surprins de vizita lui Joe Hornbeam. Era de asemenea 
intrigat. Flăcăul își câștigase o reputaţie bună printre oamenii din 
Regimentul 107 infanterie - ceea ce era neaşteptat, spunea toată lumea, 
având în vedere cine era bunicul lui. 

Joe îi strânse mâna și spuse: 

— Mă bucur că Freddie, cumnatul tău, a supravieţuit bătăliei de la 
Waterloo. 

Spade aprobă dând din cap. 

= S-a hotărât să rămână în armată. 

- Nu sunt surprins, Este un bun sergent. Vor fi fericiţi să-l aibă ală- 
turi de ei. 

Spade era, din întâmplare, împreună cu Sime Jackson, care stătea așe- 
zat la războiul de ţesut Jacquard. Joe privi cu interes spre mașină şi spuse: 

- Nu cred că bunicul meu are ceva de genul acesta. 

— Va avea una cât de curând. Îţi garantez asta, spuse Spade. 

- Găurile perforate în carton îi comandă războiului de ţesut cum să 
ţeasă modelul, explică Sime. Face ca întregul proces să fie mai rapid. 

- Uimitor! ` 

- îi voi arăta, spuse Sime şi acționă războiul de țesut timp de câteva 
minute. Joe era fascinat. Și apoi, când trebuie să schimbi modelul, doar 
înlocuieşti cartonul, continuă Sime. A fost inventat de un francez. Ştiu că 
ar trebui să-i urâm pe francezi din cauza lui Bonaparte, dar broscarul care 
a inventat asta a fost al naibii de deştept. 

— L-ai cumpărat din Franţa? 

- Nu, Kit Clitheroe şi Roger Riddick le construiesc. 

- Joe, dar n-ai venit aici ca să înveţi despre războiul de țesut Jacquard, 
zise Spade. 

- Nu. Aș vrea să discut în liniște cu tine, dacă se poate. 

- Desigur. Expresia în linişte sugera că Joe nu dorea să fie auzit de alţii, 
aşa că Spade continuă: Vino în micul meu birou. 

Porniră într-acolo, iar Joe privi în jur, prin cameră. 

- Nu este atât de spectaculos ca biroul bunicului meu, dar mult mai 
confortabil, comentă el. j 

Se aşezară și Spade începu: 

- La ce te gândeşti? 

- Bunicul meu vrea ca eu să părăsesc armata şi să încep să lucrez în afa- 
cerea lui. 

- Şi tu ce crezi despre asta? 

- Vreau să aflu mai multe despre afacere înainte să mă hotărăsc. 

„Cât de înţelept“, gândi Spade. 

Următoarea remarcă a lui Joe îl surprinse. 

- Tu conduci Societatea Prietenească, nu? 

- Da... 

- Bunicul meu spune că este un sindicat deghizat, doar o cale dea ocoli 
Legea Asocierii. 

Spade se întrebă dacă asta nu era un fel de capcană. 

- L-am auzit spunând asta, zise el dezinteresat. Dacă are dreptate, soci- 
etatea este ilegală. 

- Nu-mi pasă cu adevărat dacă este sau nu, ci doar m-am gândit că tu 
ai fi persoana potrivită să-mi dea un sfat. 

Spade gândi: „Acum, încotro se îndreaptă?“ Dar nu spuse nimic. 

- Vezi tu, continuă Joe, eu nu doresc să conduc afacerea în stilul buni- 
cului meu, care şi-a transformat muncitorii în dușmani. Ca să fiu sincer, ei 
îlurăsc. Eu nu doresc ca oamenii să mă urască. 

Spade aprobă din cap. Joe avea dreptate, deși nu toată lumea vedea 
lucrurile în felul acela. 

— Eu cred că s-ar descurca mai bine, zise Joe, dacă ar încerca să-i trans- 
forme — nu în prietenii lui, este nerealist — dar, poate, în aliaţi. Până la 
urmă, ei vor să producă pânză de calitate și să fie bine plătiți pentru asta şi 
el doreşte același lucru. 

Asta era ceea ce gândeau oamenii inteligenţi, dar era remarcabil să o 
audă din partea cuiva al cărui nume de familie era Hornbeam. 

- Deci, ce vrei să faci? 

— Am venit să te întreb pe tine asta. Cum pot face ca lucrurile să se 
schimbe? 

Spade se lăsă pe spate. Era extrem de surprinzător. Dar i se oferise oca- 
zia să educe un tânăr care avea să fie o forţă în Kingsbridge. Putea să fie un 
moment esenţial. 

Se gândi un minut la ce anume să-i spună lui Joe, deşi, în realitate, pro- 
blema nu era chiar atât de dificilă. ý 

— Discută cu muncitorii, spuse el. Oricând decizi să faci o schimbare — să 
aduci o maşină nouă, de exemplu, sau să modifici programul de lucru ~, 
vorbeşte mai întâi cu ei. Jumătate dintre disputele din industria noastră se 
întâmplă din cauză că cineva a atentat la muncitori fără avertizare şi reacția 

lot imediată este să li se opună. Spune-le pentru ce vrei să faci schimbarea, 
discută cu ei problemele care ar putea să apară, vezi ce sugestii au ei. 

- Tu poţi discuta cu oamenii tăi, obiectă Joe. Tu ai doar vreo zece sau 
cam așa ceva. Bunicul meu are mai mult de o sută doar la Piggery. 

- Ştiu, spuse Spade. Acolo ar putea fi util un sindicat. 

— Doar că acestea sunt ilegale, după cum spuneai. 

- Mulţi proprietari din industria bumbacului, dar și din cea a lânii vor 
ca Legea Asocierii să fie revocată. Din cauza acesteia și a Legii Trădării și 
a Legii Întrunirilor Subversive, muncitorii abia dacă pot să vorbească fără 
să-şi rişte gâtul... Iar bărbaţii sunt mai dispuşi să recurgă la violenţă, atunci 
când violenţa este tot ceea ce le-a mai rămas. 

— Asta aer sens, spuse Joe. Mulţumesc. 

- Oricând. Vorbesc serios. Voi fi bucuros să te ajut, dacă pot. 

Joe se ridică să plece şi Spade îl conduse până la ușă. 

- Există vreun lucru pe care aş putea să-l fac chiar acum? întrebă Joe. 
Un lucru mărunt care să semnaleze că lucrurile ar putea să fie diferite? 

Spade se gândi pentru un moment şi răspunse: 

— Aboleşte regula care le interzice oamenilor să meargă la toaletă, cu 
excepţia pauzelor prevăzute. 

— Dumnezeule, bunicul meu face asta? întrebă Joe făcând ochii mari. 

- Cu siguranță că o face. La fel procedează şi alți proprietari din oraș, 
deşi nu toţi. Eu nu am o astfel de regulă. Şi nici Amos Barrowfield. 

- Mă gândesc că nu. Este o barbarie! 

- În special, femeile o urăsc. Bărbaţii, dacă chiar sunt disperaţi, se pişă 
pe podea. 

- Dezgustător! 

- Atunci schimbă regula. 

Joe îi strânse mâna lui Spade. 

— Aşa voi face, spuse el şi plecă. 


xxx 


Amos aşteptă până când rămase singur cu Elsie. Asta se întâmpla o 
dată pe săptămână, după şcoala de duminică. Se aşezară la o masă, în sala 
care încă mirosea a copii nespălați. Amos spuse, fără vreo introducere: 

— Ţi-a trecut vreodată prin minte că, totuși, contele Henry ar putea să 
nu fie tatăl tânărului Hal? 

Elsie ridică sprâncenele. Amos observă că întrebarea o uluise. Dar răs- 
punsul ei veni pe un ton scăzut. 


Boa 

- Gândul acesta a trecut prin mintea tuturor, spuse ea. Cel puţin a celor 
interesaţi de bârfe, care înseamnă cea mai mare parte a populaţiei din 
Kingsbridge. 

- Dar ce anume i-a făcut suspicioşi? 

-— Simplul fapt că Jane a avut nevoie de nouă ani ca să rămână însărci- 
nată. Aşa că, atunci când s-a întâmplat, era normal ca oamenii să se întrebe 
cum s-a ajuns la asta. Desigur că există mai multe posibilităţi, dar bârfele 
vor prefera întotdeauna varianta cea mai sordidă. 

Elsie considera că adulterul era sordid. Ei bine, avea dreptate. Amos 
aproape că renunţă, atunci şi acolo, 

Ştia ce ar fi trebuit să spună, dar când venise acel moment, se simţi 
îngrozit. Chiar şi aşa, se forță să o spună. 

- Cred că eu sunt adevăratul tată al lui Hal, mărturisi el şi simţi că i se 
încing obrajii de la un val de ruşine. Îmi pare rău dacă asta te şochează. 

- Nu sunt foarte şocată, zise ea. 

- Serios? 

-Întotdeauna am bănuit asta. La fel şi alți oameni. 

Amos se simți şi mai stânjenit. 

-Vrei să spui că oamenii din acest oraș au ghicit că eu am fost 
responsabilul? 

-Fi bine, toată lumea credea că ai o aventură cu Jane. 

-N-a fost o aventură. 

- În regulă, dar păreai să fii destul de deranjat de vizita maiorului Dwight. 

- Am fost. Din cauză că urăsc să o văd pe Jane purtându-se dezono- 
rant. Adevărul este că am iubit-o odată, dar nu şi acum. 

- Deci, cum ai putea să fii tatăl lui Hal? 

— Pentru că s-a întâmplat o singură dată. Vreau să spun că nu a fost un 
păcat pe termen lung. O, Dumnezeule, nu ştiu ce vorbesc! 

- Amos, unul dintre lucrurile adorabile la tine este inocenţa ta. Dar nu 
trebuie să te simţi rușinat sau stânjenit. Cel puţin, nu în fața mea. 

— Dar am comis adulter. 

- Nu, nu ai comis adulter. Ai păcătuit o dată. Şi a fost cu mult timp în 
urmă. Femeia se întinse peste masă şi îşi aşeză mâna peste a lui. Te cunosc 
bine, probabil mai bine decât te cunoaște oricine altcineva pe lume, şi nu 
eşti un om rău. Cu siguranţă nu ești. 

- Ei bine, mă bucur că măcar tu gândeşti asta. 

Urmă o pauză. Elsie deschise gura să spună ceva, dar se răzgândi, apoi 
se răzgândi din nou şi zise: 

— Pentru ce ai deschis acest subiect cu mine, chiar acum, la mai mult de 
un deceniu distanţă de la eveniment? 

- O, nu ştiu, răspunse el, apoi realiză cât de prosteşte se purta. Da, desi- 
gur, știu de ce. 

— Deci... de ce? 

- Mi-era teamă că nu vei dori să te căsătoreşti cu cineva care a comis 
adulter. 

Elsie parcă îngheţă. 

— Să mă căsătoresc? 

- Da. Mi-era teamă că mă vei refuza. 

- Îmi ceri să mă căsătoresc cu tine? 

- Da. Nu fac asta aşa cum trebuie, nu-i aşa? 

— Nu eşti foarte clar. 

— Adevărat. În regulă. Elsie, te iubesc. Cred că trebuie să te fi iubit de 
îngrozitor de multă vreme, fără să-mi dau seama de asta. Sunt fericit când 
sunt împreună cu tine, iar când nu sunt cu tine, îți duc dorul. Vreau să te 
căsătoreşti cu mine și să vii să locuieşti în casa mea, să dormi în patul meu 
şi să iau micul-dejun în fiecare dimineaţă cu tine şi cu copiii tăi. Dar mi-e 
teamă că trecutul meu sordid face imposibil acest lucru. 

— N-am spus asta. 

— Nu te deranjează că am făcut-o cu Jane? 

— Nu-mi pasă. Ei bine, nu prea mult, în orice caz. De fapt, chiar îmi 
pasă, dar te iubesc oricum. 

„Chiar a spus asta? 

Te iubesc oricum. 

A spus asta.“ 

— Atunci... vrei să te căsătorești cu mine? o întrebă Amos. 

— Da. Da, vreau. Este ceea ce mi-am dorit întotdeauna, Sigur că mă voi 
căsători cu tine. 

- Oh, spuse Amos. O, mulțumesc. 


xxx 


Luni, venind de la moară pe drumul său spre casă, Hornbeam intră în 
catedrală dintr-un impuls. Simţea că ar fi putut să gândească mai limpede 
în biserică şi avu dreptate. Stâlpii și arcadele, toate păreau să aibă un 
sens și, privindu-le la lumina celor câtorva lumânări, descoperi că gându- 
rile lui deveneau mai ordonate. Afară, mintea lui era doar confuzie şi furie. 

Toate lucrurile în care crezuse dintotdeauna se dovediseră a fi greșite şi nu 
avea nimic cu care să le înlocuiască. Acolo, înăuntru, se simţea liniştit, 

Merse în lungul navei. Apoi ocoli altarul și continuă spre capătul estic al 
catedralei, zona cea mai sfântă. Se opri acolo, se întoarse și privi înapoi. 

Se gândi la Jarge Box. Întotdeauna îl considerase pe Box nevrednic sau 
chiar mai rău. Box provoca necazuri, participa la bătăi, făcea grevă, spărgea 
mașinile. Și totuşi, la final, îi oferise lui Hornbeam un dar mai preţios decât 
orice altceva: viața lui Joe. 

Box fusese supus la testul suprem. Fusese pus în situaţia de a putea salva 
viața unui camarad cu riscul propriei sale vieţi. Fusese o dublă provocare: 
curajul lui trecuse testul şi la fel şi altruismul său. 

Astăzi era luni. Predica de ieri fusese centrată pe versul: „Mai mare dra- 
goste decât aceasta nimeni nu are, ca sufletul lui să și-l pună pentru priete- 
nii săi“. Episcopul vorbise despre toţi cei care își sacrificaseră viața la 
Waterloo, dar Hornbeam se gândise doar la Box. Se întrebă: „Ce înseamnă 
viața mea, în comparaţie cu a lui?“ Iisus îi dădu răspunsul: niciun om nu 
avea o dragoste mai măreață decât cea de care dăduse dovadă Jarge Box. 

În acel moment, viaţa lui Hornbeam părea lipsită de valoare, Ca băiat, 
trăise din violență şi jafuri. Ca bărbat, făcuse aceleași lucruri, dar mai 
puţin pe față: plătise mită ca să câştige contracte comerciale şi condam- 
nase oameni la biciuire şi muncă silnică sau îi trimisese la curtea cu juri ca 
să fie condamnaţi la moarte. 

Scuza lui fusese întotdeauna moartea crudă a mamei sale. Dar mulţi 
copii înduraseră cruzimi, însă duseseră o viață bună ca adulţi: Kit Clitheroe 
era un exemplu. 

Reveria îi fu întreruptă de vorbărie şi râsete zgomotoase: la celălalt 
capăt al catedralei intrau clopotarii, pentru repetiţie. Hornbeam chiar nu 
putea să-și petreacă timpul cu reflecţii melancolice. O porni înapoi pe 
urmele paşilor săi. 

Când ajunse la răscruce, Hornbeam observă o ușă mică în colţul tran- 
septului nordic. Era deschisă. Îşi aminti că în cursul zilei existaseră munci- 
tori pe acoperiș, care probabil reparau scurgerile. Probabil plecaseră fără să 
încuie ușa. Dintr-un impuls, trecu dincolo de ușă și urcă treptele în spirală. 

Fu nevoit să se oprească de câteva ori din cauza durerii din piept, dar 
se odihnea puţin și pornea mai departe. 

Era o noapte senină, cu lună, Porni în lungul unei pasarele înguste şi se 
trezi aproape de vârful clopotniţei. Privind în sus spre turlă şi distinse sta- 
tuia unui înger despre care se spunea că o reprezenta pe Caris, călugăriţa 

care construise spitalul în timpul marii epidemii de ciumă neagră. O altă 
persoană care făcuse bine în viața ei. 

Hornbeam se afla în partea de nord a acoperișului și, când privi în jos, 
putu să vadă la lumina lunii cimitirul. Oamenii îngropați acolo erau liniștiți. 

Bărbatul ştia că exista o soluţie la problema lui, un leac pentru boala lui. 
Era menţionat regulat în orice biserică creştină din lume: mărturisire și 
pocăință. Un bărbat putea să fie iertat pentru că greşise. Dar preţul era 
umilința. Când Hornbeam se închipuia recunoscând că greşise — faţă de 
familia lui, faţă de clienţii lui, faţă de alţi ţesători, față de consilieri —, se 
cutremura de groază. Pocăinţă? Ce însemna asta? Ar fi trebuit să le ceară 
scuze tuturor celor față de care greșise? Nu se scuzase pentru nimic în 
ultima jumătate de secol. Putea să dea înapoi banii pe care-i făcuse din con- 
tractele corupte cu armata? Ar fi trebuit să fie judecat. Ar fi putut fi trimis 
la închisoare. Ce avea să se întâmple cu familia lui? 

Dar el nu putea să trăiască în felul acesta. Dormea foarte puţin noaptea 
din cauza acestor gânduri chinuitoare. Ştia că nu-și conducea afacerea așa 
cum ar fi trebuit. Abia dacă vorbea cu cineva. Fuma tot timpul. Şi durerea 
lui din piept devenea tot mai rea. 

Se duse până la marginea acoperișului și privi în jos, la pietrele de mor- 
mânt. Clopotarii își începură repetiţia și, chiar lângă urechea lui, răsunară 
sunetele asurzitoare ale clopotelor mari, un zgomot care îi pătrundea până 
în măduva oaselor, stăpânindu-l. Întreaga lui ființă vibră. „Linişte sufle- 
tească, se gândi el. Linişte sufletească.“ 

Păşi dincolo de margine. 

Imediat ce o făcu, se simţi îngrozit. Dorea să se răzgândească, să se 
întoarcă. Se auzi țipând ca un animal torturat. Avea ochii deschişi şi putu 
să vadă cât de repede se apropia pământul, Frica puse stăpânire pe el şi 
deveni tot mai intensă, însă nu putea să țipe mai tare. Apoi se întâmplă ce 
era mai rău - se lovi de pământ cu o forţă îngrozitoare, care îi umplu întreg 
trupul cu o agonie chinuitoare, insuportabilă. 


CAPITOLUL 45 


Arabella îşi ridică privirea din ziar şi spuse: 

- Parlamentul a fost dizolvat. 

Fiul ei, Abe, care avea optsprezece ani, îşi înghiți şunca şi întrebă: 

- Ce înseamnă asta? 

Cunoştinţele despre viaţă ale lui Abe erau lacunare. În unele domenii 
era bine informat, în altele, ignorant. Poate că era ceva normal la vârsta lui. 
Spade încercă să-și amintească dacă şi el fusese la fel, dar nu putea să fie 
sigur. Oricum, Abe urma să meargă din toamnă la universitatea din 
Edinburgh şi, din acel moment, înţelegerea lui avea să evolueze rapid. 

— Înseamnă că vor avea loc alegeri generale, răspunse Arabella întrebării. 

- Şi o şansă să scăpăm de Humphrey Frogmore, zise Spade. 

Aceasta era o perspectivă atrăgătoare. Humphrey Frogmore câştigase 
alegerile parțiale ţinute după moartea lui Hornbeam. Și fusese un parla- 
mentar leneș și ineficient. 

— Cum aşa? întrebă Abe. 

- Domnul Frogmore va trebui să fie reales dacă va dori să continue să 
fie parlamentarul nostru, răspunse Arabella. 

— Şi care este calendarul? interveni Spade. 

- Noul parlament va fi convocat pe patru august, zise Arabella cobo- 
rându-şi din nou privirea spre ziar. 

— Asta ne oferă aproape două luni, spuse Spade după ce calculă. Era mijlo- 
cullunii iunie 1818. Trebuie să găsim pe cineva care să i se opună lui Frogmore. 

— De ce? întrebă Abe. 

- Domnul Frogmore susține Legea Asocierii, explică Spade, 

Exista o mişcare pentru retragerea acelei legi infame, dar Frogmore îşi 
dorea ca aceasta să rămână. Era singurul subiect despre care luase cuvân- 
tul în parlament. El îi reprezenta pe durii din Kingsbridge, care fuseseră 
anterior conduși de Hornbeam. 

- Într-un fel sau altul, avem nevoie de un candidat nou, zise Arabella. 
Cred că ar trebui să fie ginerele meu. 

Spade clătină din cap în semn de aprobare. 

— Amos este popular. 

Amos Barrowfield fusese ales primar după moartea lui Hornbeam. 
Spade iși privi ceasul de buzunar. 

— Aş putea merge să discut cu el chiar acum. Aș putea să-l prind înainte 
să plece spre moară. 

- Vin cu tine, spuse Arabella. 

Îşi puseră pălăriile și ieşiră din casă. Era o zi frumoasă de iunie, rece, 
dar însorită, și oraşul îşi îmbrăca haina de dimineaţă, strălucind în roua 
proaspătă. Îi găsiră pe Amos şi pe cei din familia lui încă la micul-dejun. 
Copiii lui Elsie creșteau repede. Stephen era plecat la Oxford, Billy şi 
Richie arătau ca niște tineri bărbaţi şi Martha avea deja o siluetă feminină. 
Doar Georgie mai era încă un copil. 

Fură aduse scaune suplimentare pentru bunici și se turnă cafea. Spade 
aşteptă până când tinerii terminară şi plecară, apoi spuse: 

— Aţi citit că parlamentul a fost dizolvat? 

- Da, răspunse Amos. Avem nevoie de cineva care să candideze împo- 
triva inutilului Frogmore. 

- Într-adevăr, avem nevoie, zâmbi Spade. Şi eu cred că tu ar trebui să 
fii acela. 

- Mi-era teamă de asta. 

- Eşti un primar popular. Ai putea să-l învingi pe Frogmore. 

- Îmi pare rău să te dezamăgesc, spuse Amos privind spre Elsie, pentru 
susținerea ei. 

- Nu ne mutăm la Londra, zise Elsie. Nu sunt dispusă să-mi las şcoala 
de duminică. 

- Nu va trebui să faceţi asta, continuă. Amos ar putea să meargă la 
Londra de unul singur, când va fi nevoie de el acolo. 

Dar Spade simţea că pierdea disputa. Amos se simţea prea confortabil 
în poziția în care se afla în acel moment. Chiar părea mulţumit. Devenise 
cineva cu oarecare greutate. 


Amos dădu negativ din cap. 
- Mi-am risipit jumătate din viaţă fără să fiu însurat cu Elsie, spuse el. 


Acum, când suntem împreună, nu am de gând să-mi petrec luni întregi la 


Londra, fără ea. 
- Dar, cu siguranţă că... începu să vorbească Spade. 

- Las-o baltă, dragule, îl întrerupse Arabella. Ei vorbesc serios. 

Spade o lăsă baltă. Arabella avea de obicei dreptate în legătură cu astfel 
de lucruri. 

- Dar avem nevoie de un candidat și eu cred că cea mai bună alternativă 
este celălalt bărbat de la această masă, interveni Amos privind spre Spade. 

- Eu nu sunt educat, răspunse Spade. 

— Poţi să scrii şi să citeşti și eşti mai deștept decât majoritatea oamenilor. 

- Dar nu pot să ţin discursuri cu citate în latină și greacă. 

- Nici eu nu pot. Genul acesta de lucruri nu este necesar. Desigur că 
bărbaţilor de la Oxford le place să se dea mari în dezbateri, dar cei mai 
mulți dintre ei sunt destul de ignoranţi în materie de industrie, cea care 
face ca ţara noastră să fie prosperă. Ai fi un avocat foarte convingător pen- 
tru retragerea Legii Asocierii. 

Spade deveni gânditor. Această lege fusese o încercare hotărâtă a elite- 
lor conducătoare de a zdrobi orice efort al clasei muncitoare de a-şi îmbu- 
nătăţi situaţia. I se oferise o șansă să participe la abolirea acelei legi 
malefice. Cum putea să refuze? 

- Chiar vor aboli legea? întrebă Arabella. Nu-şi doresc ei, toţi, să-i țină 
pe muncitori sub control? s 

- Unii îşi doresc, dar membrii parlamentului nu sunt toți la fel, răs- 
punse Amos. Joseph Hume este conducătorul radicalilor şi el se împo- 
triveşte acestei legi. Editorul ziarului The Scotsman este de acord cu 
Hume. Și mai există un croitor retras, numit Francis Place, care-i infor- 
mează pe Hume şi pe toţi parlamentarii mai luminaţi, în legătură cu 
efectele negative ale legii. Place mai susține şi un ziar cu caracter politic, 
numit The Gorgon. 

Spade se întoarse spre Arabella. 

- Ce zici să mergem la Londra? 

- O să-mi lipsească Elsie și nepoții, desigur, spuse ea. Dar încă am 
putea să ne petrecem cea mai mare parte a anului aici, Şi să locuieşti la 
Londra ar putea să fie destul de pitoresc, 

Spade putu să-şi dea seama după strălucirea din ochii ei că vorbea 
serios. Arabella avea șaizeci și trei de ani, dar era mult mai exuberantă 
decât majoritatea femeilor de vârsta ei. 

- Dă-mi voie să mă gândesc la asta, spuse el. 

În ziua următoare, se declară de acord să candideze, 

Şi câştigă. 


629 


e a e 0 E a e e NI 


KEN FOLLETT 


xxx 


Irlandezii care veniseră la Kingsbridge în urmă cu douăzeci de ani, 
aduşi de Hornbeam ca să spargă greva, se amestecaseră cu populaţia ora- 
şului şi nu mai erau numiţi „cruste“. Ei încă păstrau fermecătorul accent 
irlandez, dar copiii lor nu-l mai aveau. Mergeau la micuța biserică catolică 
a oraşului, dar nu făceau un spectacol din religia lor. Din cele mai multe 
puncte de vedere erau nişte lucrători similari celorlalţi. Colin Hennessy, 
conducătorul lor, venea adesea la magazinul lui Sal. 

Parterul casei lui Sal era împărţit în două de o tejghea. În spatele tej- 
ghelei, unde ea stătea în picioare în cea mai mare parte a zilei, se aflau 
rafturi şi dulapuri pline de mărfuri. Sal vindea tot ceea ce aveau nevoie 
oamenii, în afară de gin. Ar fi putut să facă o mulţime de bani vânzând gin 
la sticlă, dar ura să vadă beţiile - poate din cauza slăbiciunii lui Jarge — şi 
prefera să nu aibă nimic de-a dace cu băuturile tari. 

Stătea adesea de vorbă cu Colin. ÎI plăcuse dintotdeauna. Aveau aceeaşi 
vârstă şi amândoi erau nişte lideri ai comunităţii. Fuseseră împreună ca 
să-l înfrunte pe Hornbeam. Şi Sal visase să se bage în pat cu el. 

Într-o zi, din 1819, Sal îi spuse lui Colin: 

— Nu ştiu dacă ţi-am spus vreodată, dar fiul meu a fost prima persoană 
care a vorbit cu tine când ai ajuns aici. 

— Chiar așa? 

- Şi cu soţia ta, Dumnezeu să o odihnească. Mi-a părut rău să aud că 
a murit. 

— A trecut deja o jumătate de an de atunci. 

- Şi toţi copiii sunt adulți și căsătoriţi? 

- Da. 

- Îmi amintesc de ziua în care aţi ajuns aici. Fiul meu, Kit, a venit acasă 
alergând, cu ştirile despre cele patru căruţe plină de străini. 

- Cred că îmi amintesc de micuţ. 

- L-ai întrebat numele lui și i l-ai spus pe al tău. El spunea că vorbise cu 
un bărbat înalt, cu părul negru, care vorbea foarte ciudat. 

- Ei bine, cam ăsta sunt eu, râse Colin. 

Sal privi afară prin fereastră şi observă că se lăsa noaptea. 

- A venit vremea să închid, spuse ea. 

- Corect. Voi pleca. 

Sal îl privi amănunţit — era un diavol chipeș. 

- Ai vrea o cană cu ceai? 

- Ei bine, n-aş vrea să te refuz. 

Femeia încuie ușa magazinului şi îl conduse la etaj. În grătarul pentru 
gătit ardea un foc mic şi ea puse ceainicul la fiert. 

Avea magazinul de aproape patru ani şi avusese mare succes. Făcuse atât 
de mulţi bani încât fusese obligată să deschidă un cont bancar, pentru prima 
dată în viața ei. Dar ceea ce-i plăcea cel mai mult erau oamenii. Pe tot parcur- 
sul zilei ei intrau şi ieșeau, fiecare dintre ei cu o viaţă plină de bucurii și tris- 
teți, şi îi împărtăşeau poveştile lor. Se simţea singură doar în timpul nopții. 

- Oamenii credeau că voi, irlandezii, vă veţi întoarce acasă, îi spuse Sal 
lui Colin. Dar aţi rămas. 

- Iubesc Irlanda, dar e greu să-ţi câştigi existența acolo. Guvernul de la 
Londra nu se poartă prea frumos cu irlandezii. 

- Nici cu englezii, dacă nu sunt nobili sau afaceriști bogaţi. Prim-miniștrii 
conduc treburile în beneficiul celor de teapa lor. 

— Ăsta este adevărul Domnului. 

Femeia pregăti ceaiul, îi dădu o ceașcă și îi oferi zahăr. Colin bău puțin 
şi spuse: 

— Este foarte bun. Ciudat cum ceaiul are gust mai bun când îl face 
altcineva. 

— Îi lipseşte soția ta? 

- Cu siguranţă. Și ție soțul? 

- La fel. Jarge al meu avea defectele lui, dar l-am iubit. 

Se lăsă tăcerea pentru un minut sau două, apoi el lăsă jos ceaşca de 
ceai şi spuse: 

- Ar fi mai bine să plec. 

Sal ezită. „Am cincizeci de ani, gândi ea. Nu pot face așa ceva.“ 

- Nu trebuie să pleci, spuse ea însă, după care îşi ținu răsuflarea. 

- Nu trebuie? 

- Poţi să rămâi, dacă doreşti. Bărbatul nu spuse nimic. Poţi rămâne peste 
noapte, spuse ea, ca să fie absolut clar. Dacă îţi face plăcere, adăugă ea agitată. 

- Da, dragă Sal, spuse el zâmbind. O, da, mi-ar plăcea. 


xxx 


Henry, conte de Shiring, muri în luna decembrie a anului 1821. Până la 
urmă, moartea sa nu avu nimic de-a face cu rana de la cap — se stinse după 
o cădere de pe cal. 

Jane arăta bine în negru, dar Amos ştia că ea nu era cu adevărat în 
doliu. Henry fusese un soldat bun, dar un soţ rău. 

Înmormântarea se ținu la catedrala din Kingsbridge, fiind oficiată de 
bătrânul episcop Reddingcote. Veni aproape toată nobilimea din comi- 
tat, plus orice bărbat cât de cât important din Kingsbridge și toţi ofițerii 
regimentului. Amos îşi dădu seama că se aflau mai mult de o mie de per- 
soane în interior. 

Maiorul Percival Dwight veni de la Londra. Le spuse tuturor că îl repre- 
zenta pe ducele de York, care era comandantul suprem al armatei; fără 
îndoială că era adevărat, dar cunoscătorii presupuneau că venise să o 
curteze pe văduvă. 

După slujbă, coșciugul fu purtat afară şi urcat într-o trăsură trasă de 
patru cai negri. Cădea o ninsoare uşoară și fulgi de zăpadă se agăţau de coa- 
mele lor negre şi se topeau pe spatele lor cald. După ce coșciugul fu prins, 
trăsură se îndepărtă, îndreptându-se spre Earlscastle, unde Henry urma să 
se odihnească în mormântul familiei. 

Priveghiul se ţinu la Assembly Rooms. Amos fu invitat într-o încăpere 
laterală, pentru oaspeţii deosebiți. Jane îşi ridică voalul ca să discute cu 
oamenii, fără să arate vreo urmă de lacrimi. 

După primul val de oameni veniţi să-şi prezinte condoleanţele, Amos o 
prinse singură pentru câteva minute și o întrebă care erau planurile ei. 

— Ar trebui să merg la Londra, spuse ea. Avem o casă acolo, pe care 
Henry abia dacă o folosea. Desigur că acum îi aparţine lui Hal, dar noi am 
discutat cu el şi va fi fericit ca eu să locuiesc acolo. 

- Ei bine, vei avea cel puţin un prieten. 

- La cine te referi? 

— Maiorul Dwight. 

— În afară de el, voi avea mai mulți prieteni, Amos. Ducesa de Richmond 
printre ei. Şi alți câţiva pe care i-am cunoscut la Bruxelles. 

- Vei avea suficienţi bani? 

— Hal a fost de acord să-mi acorde în continuare renta pentru îmbrăcă- 
minte, care a fost întotdeauna destul de generoasă. 

- Ştiu, Ai făcut-o pe sora lui Spade destul de bogată. 

— Asta nu este tot ceea ce am făcut. Am încheiat o asigurare pentru 
viaţa lui Henry şi am plătit rastele din banii pe care mi-i dădea el, fără să-i 
spun. Aşa că voi avea şi banii mei. 

- Sunt foarte bucuros. „Aş fi putut să ghicesc, gândi Amos, că Jane va 
avea grijă de viitorul ei financiar.“ Te vei căsători din nou? 

- Este o întrebare foarte nepotrivită, pe care să mi-o pui la făneraliile 
soţului meu. 

— Ştiu, dar tu urăşti oamenii care sunt alunecoși cu asemenea chestiuni 

- Mă cunoşti prea bine, câine, chicoti ea. Dar nu îţi voi răspunde 

- Destul de corect. 

Veni altcineva să-şi prezinte condoleanțele și Amos se duse la zona cu 
mâncare. Nepotul său, Stephen, discuta cu Hal, noul conte la vârsta de doar 
şaisprezece ani. Amos îl auzi pe Hal spunând: 

- Deci, la câte cursuri trebuie să participi în fiecare săptămână? 

- Nu eşti obligat să participi la niciunul dintre ele, răspunse Stephen. 
Dar cei mai mulţi se duc la un curs pe zi. 

Evident, discutau despre Oxford. Amos îşi aminti cât de invidios obiș- 
nuia să fie pe tinerii care se duceau la universitate și cum se întrebase dacă 
vreun fiu de-al lui urma să aibă vreodată acest privilegiu. În acea clipă, fiul 
său ilegitim şi nerecunoscut era pe cale să-i împlinească acest vis. „Ce ciu- 
dat, medită Amos. Mi s-a îndeplinit o dorinţă într-un mod pe care nu mi 
l-aş fi imaginat vreodată.” 

Dar învățase că aşa era viața — lucrurile nu ieșeau niciodată chiar așa 
cum te aşteptai. 


xxx 


Cu puţin înainte de Crăciunul anului 1823, Spade, acum parlamentar, se 
duse la o întrunire secretă la locuinţa din Londra a lui Francis Place. 

Campania împotriva Legii Asocierii se apropia de momentul culmi- 
nant. În anul următor, avea să urmeze un alt război de la Waterloo, dar pe 
plan parlamentar. Dacă guvernul îl simboliza pe Bonaparte, iar opoziţia 
pe Wellington, atunci micul grup care se întrunea în Charing Cross era 
reprezentat de prusacii care sperau să încline balanţa. 

Acolo se aflau mai mulți parlamentari radicali, inclusiv Joseph Hume. 
Toţi susţinuseră de-a lungul anilor campanii împotriva Legii Asocierii, dar 
fără succes. Cei mai mulţi parlamentari nu erau de acord cu ei, acţionând 
ca şi cum orice întrunire a oamenilor muncitori ar fi condus la revoluţie și 
la ghilotină. 

Dar avea să fie un spectacol. 

Hume îi anunță că reuşise să convingă guvernul să înființeze un Comitet 
Special pentru Meseriaşi și Utilaje. 

- Comitetul va investiga emigrația meseriașilor și exportul utilajelor, 
spuse Hume. Ambele subiecte sunt importante pentru guvern și fabri- 
canţi. Și, aproape ca o idee de ultim moment, ni s-a cerut să studiem 

funcţionarea Legii Asocierii. Întrucât a fost ideea mea, guvernul a fost de 
acord ca eu să fiu preşedintele comisiei. Asta este marea noastră șansă. 

— Va trebui să o ambalăm inteligent, spuse Spade. Nu dorim să-i agităm 
pe duşmanii noștri prea devreme. 

— Şi cum ne vom descurca cu asta? întrebă precaut un parlamentar din 
nord, numit Michael Slater. Nu putem ţine secret comitetul. 

- Nu, dar putem păstra discreţia, răspunse Spade. Vorbim despre 
asta ca şi cum ar fi o sarcină plictisitoare și nu va duce la prea multe 
rezultate. 

Spade învățase multe despre funcționarea parlamentului în primii 
cinci ani. La fel ca la șah, un atac nu trebuia să pară că este un atac până 
când devenea imposibil să i te împotrivești. 

- Bine gândit, spuse Hume. 

- Dar totul va depinde de membrii comitetului, zise Spade. 

- De asta m-am ocupat, spuse Hume. În teorie, membrii vor fi aleși de 
preşedintele Camerei de Comerţ. Dar eu îi voi prezenta o listă de reco- 
mandări şi — fără să ştie el — aceasta va fi compusă doar din bărbaţi care 
simpatizează cu cauza noastră. 

Spade se gândi că ar fi putut să funcţioneze. Atât Hume, cât şi Place 
aveau experienţă în derularea afacerilor parlamentare. Nu aveau să fie 
manevraţi cu ușurință. 

— Ceea ce este crucial - şi motivul pentru care am convocat această 
întrunire - este că trebuie să aducem martori convingători care să depună 
mărturie în fața comitetului, continuă Hume. Martori care au o experiență 
personală a nedreptăţilor şi tulburărilor provocate de această lege. Mai 
întâi, avem nevoie de muncitori care au fost pedepsiţi sălbatic de judecă- 
tori pentru încălcarea acestei legi. 

Spade se gândi la Sal, care în acel moment se numea Sal Hennessy, după 
ce se măritase cu Colin. 

- Există o femeie în Kingsbridge care a executat două luni de muncă 
silnică pentru că i-a spus stăpânului că încalcă o înţelegere cu care fuseseră 
de acord chiar stăpânii de ţesătorii, spuse Spade. 

— Este exact ceea ce avem nevoie. Decizii stupide ale curților, răuvoi- 
toare, bazate pe această lege, 

- Muncitorii needucaţi sunt martori slabi, adăugă Slater cu scepticism. 
Vin cu plângeri ridicole. Spun că stăpânii folosesc vrăjitoria şi genul acesta 
de lucruri, 

„Slater este un pesimist util, gândi Spade. Este întotdeauna negativ, dar 
scoate în evidenţă problemele reale.“ 

- Oamenii noştri vor fi interogaţi în prealabil de domnul Place, care 
mă va informa despre experienţa personală a fiecărui martor, spuse Hume, 
astfel încât să mă pot asigura că expun solicitările corecte, 

- Bine, spuse Slater satisfăcut. 

-Şi vom avea nevoie, de asemenea, de proprietari de mori, îşi reluă 
Hume discursul, care să depună mărturie că este mai uşor de discutat cu 
muncitorii dacă un sindicat negociază pentru ei. 

- Cunosc şi câţiva dintre aceştia, spuse Spade. 

- Există locuri în care salariile sunt atât de mici încât angajaţii primesc 
ajutorul pentru săraci, vorbi Francis Place, Plătitorii de taxe se înfurie din 
cauză că dau bani pentru subvenţionarea profiturilor proprietarilor de mori. 

- Bine subliniat, spuse Hume. Trebuie să găsim oameni care să depună 
mărturie pentru asta. Este foarte important. 

- Dar şi duşmanii noştri vor aduce martori, remarcă Slater. 

- Fără îndoială, spuse Hume. Dar, dacă vom controla lucrurile cu aten- 
ție, ei nu se vor gândi la asta până în ultima clipă şi informările lor vor fi 
efectuate în grabă. 

„Acesta este modul în care se face politică, cugetă Spade, în timp ce 
întrunirea se destrăma. Nu este niciodată suficient să ai dreptatea de partea 
ta. Trebuia să fii mai viclean decât opoziția.“ 

Spade reveni la Kingsbridge pentru Crăciun. Parlamentarii nu primeau 
salarii, aşa că cei care nu erau suficient de bogaţi ca să fie independenţi finan- 
ciar trebuiau să-şi ia o altă slujbă. Spade continua să-şi conducă afacerea. 

În timp ce se afla în Kingsbridge, îi convinse pe Sal şi Amos să depună 
mărturie în faţa comitetului lui Hume. 

Comitetul lucră la Westminster Hall din februarie până în luna mai a 
anului 1824 și interogă mai mult de o sută de martori. 

Amos vorbi despre avantajele discuţiilor cu sindicatele; Elsie, soţia lui, 
părea foarte mândră de el. | 

Momentul culminant al procedurilor veni atunci când depuseră măr- 
turie lucrătorii. Deveni șocant de clar că Legea Asocierii fusese utilizată 
pentru a-i teroriza și pedepsi pe lucrători, în moduri pe care parlamentul 
nu și le imaginase niciodată, iar mulți parlamentari se scandalizară. 

Un proprietar al unei fabrici de încălțăminte din Londra înjumătăţise 
plata oamenilor săi și, când aceştia refuzaseră să lucreze, îi adusese în faţa 
Lordului Primar, care îi condamnase pe toţi la muncă silnică. O poveste 

similară spuse şi un ţesător de bumbac din Stockport, care fusese bătut de 
un polițist şi trimis la închisoare timp de două luni, împreună cu alți zece 
bărbaţi şi douăsprezece femei. 

-O grevă din Kingsbridge a fost încheiată printr-o negociere cu un 
grup care îi reprezenta pe lucrători, spuse Sal. O parte a înțelegerii era aceea 
ca atunci când proprietarii plănuiau să introducă mașini noi, ei trebuiau 
să discute acest lucru cu muncitorii. 

- Proprietarul era obligat să facă așa cum doreau lucrătorii? întrebă 
Hume. 

- Nu. Era obligat să discute problema, atâta tot. 

— Continuă, te rog. 

- Unul dintre stăpâni, domnul Hornbeam, şi-a surprins muncitorii 
prin introducerea unei maşini de dărăcit fără să discute cu ei. M-am dus la 
locuința lui impreună cu un alt membru al delegaţiei lucrătorilor, Colin 
Hennessy, şi cu unul dintre proprietari, David Shoveller, şi toţi trei am vor- 
bit cu el despre asta. 

- L-aţi ameninţat? 

— Nu, doar i-am amintit că cea mai bună cale ca să evite o grevă ar fisă 
respecte înțelegerea. 

- Ce s-a întâmplat după aceea? 

-— În ziua următoare, am fost trezită devreme şi dusă la casa domnu- 
lui Will Riddick, un judecător. Același lucru s-a întâmplat şi cu domnul 
Hennessy. 

— Şi ce s-a întâmplat cu domnul Shoveller? 

— Împotriva lui nu s-a întreprins nicio acţiune. Dar domnul Hennessy 
şi cu mine am fost acuzaţi de asociere şi condamnaţi la muncă silnică. 

- Exista vreo relaţie între domnul Hornbeam şi judecător? 

— Da. Hornbeam era socrul lui Riddick. 

Urmă un murmur de uimire şi de dezaprobare printre membrii 
comitetului. 

- Deci, ca să rezumăm: voi i-aţi spus domnului Hornbeam că încălca o 
înţelegere, zise Hume; atunci, el a aranjat ca voi să fiţi arestaţi și acuzaţi de 
asociere; prin urmare, ginerele lui v-a condamnat la muncă silnică. 

- Da. 

- Mulţumesc, doamnă Hennessy. 

Comitetul întocmi un raport care condamnă fără nicio rezervă Legea 
Asocierii. 

Legea a fost abrogată câteva zile mai târziu. 

Will Riddick muri în acelaşi an, iar Roger deveni moșier. 

Sal şi Colin se mutară la Badford și preluară magazinul general din sat. 

Sal nu o mai văzu niciodată pe Joanie, dar un bărbat cu accent ciudat 
veni la Badford cu o scrisoare din partea ei. În timp ce Joanie își ispășea 
pedeapsa, se măritase cu un colonist şi înființaseră o fermă de oi în New 
South Wales. Era muncă grea și ea se gândea adesea la fiica ei, Sue, dar își 
iubea noul bărbat şi nu plănuia să se întoarcă în Anglia. 

Kit, Roger, Sal şi Colin se mutară cu toții la conac. 

Primul lucru pe care-l făcură fu să scoată câinii lui Will din casă, pen- 
tru ca patrupezii să trăiască permanent pe lângă grajduri. 

Apoi, cu ajutorul lui Fanny, frecară bine şi curățară holul. 

O săptămână mai târziu, se îmbrăcară în haine vechi şi vopsiră toată 
tâmplăria din casă într-o nuanţă de crem-deschis. 

-- Ei bine, acum casa are în sfârșit un miros de nou, remarcă Sal. 

- Mai sunt încă multe de făcut, zise Kit. 

- Abia aştept să ne apucăm de treabă, interveni Fanny. Dar moşierul şi 
familia lui nu ar trebui să facă această muncă. M-aş putea descurca, cred, 
cu puţin ajutor. 

Platts plecase - nu că ar fi fost de prea mare ajutor - și Fanny rămăsese 
singurul servitor. 

- Îţi vom aduce câteva ajutoare, în cele din urmă, spuse Kit, dar va tre- 
bui să trăim cumpătat pentru o vreme. Afacerea noastră cu maşini pro- 
duce bani, dar trebuie să plătim toate datoriile pe care le-a lăsat Will. 
Hotărâse să nu menţioneze și datoriile lui Roger. Trebuie să cercetez finan- 
tele conacului şi să încep să plătesc ipotecile din veniturile de pe chiri 

Kit continuă să controleze toţi banii. Roger primea o alocaţie lunată și, 
când o termina, înceta să mai parieze până în luna următoare. Se obişnuise 
cu asta şi spunea că prefera ca lucrurile să meargă în felul acesta. 

Se duseră în bucătărie, unde Fanny le pregătea o cină cu cartofi şi cos- 
tiță. Kit observă un şobolan care se zvârcolea într-o crăpătură dintre lam- 


briuri şi spuse: 

- Avem nevoie de pisici ca să stârpească şoarecii și şobolanii. 

- Voi aduce nişte pisici, spuse Fanny. Întotdeauna există cineva în sat 
care încearcă să vândă câţiva pisoi pentru ceva bănuți. 

Când se întunecă, se duseră toţi la culcare, Kit şi Roger aveau între dor- 
mitoarele lor o cameră pentru haine, dar aceasta era doar de ochii lumii, 

pentru că dormeau întotdeauna împreună. Fanny le ghicise secretul; când 
urmau să aibă și alți servitori, aveau să răvășească unul dintre paturi în fie- 
care dimineaţă ca să păstreze o aparentă bună-cuviinţă. 

Kit se dezbrăcă pentru a se băga în pat, dar rămase așezat în fund, pri- 
vind în jur la lumina lumânărilor. 

- Nu ţi-e somn? întrebă Roger. Eu sunt epuizat după tot acel vopsit. 

- Doar îmi aminteam de vremurile când am mai dormit aici, pe când 
eram un băiețel, zise Kit. Mă gândeam că era cea mai mare casă din lume 
şi că oamenii care locuiau aici erau nişte zei. 

- Iar acum eşti unul dintre zei. 

Kit râse. 

Roger se băgă în pat. 

— Probabil că zei greceşti, spuse Roger. Şi ştii ce se spune despre greci, 
nu-i aşa? 

- Nu. Ştii bine că n-am avut niciodată parte de o educaţie ca a ta. Ce 
făceau zeii grecilor? 

Roger îşi puse braţele în jurul lui Kit. 

- Dă-mi voie să-ți arăt, spuse el. 

